NABARI MANAHI 
shi 


MATTA 
ka 


Litafi ebye Yesu Kristi nya, Dawuda nugun, Ibrahim 
nugun. 

2 Ibrahim wa ma Ishaku; Ishaku wa ma Yakub; Yakub 
wa ma Yahuda wo azaje yi; 3 Yahuda wa ma Parisa bedo 
Zaraha yi e Tamara aba; Parisa wa ma Hasruna; Hasruna 
wa ma Arama; 4 Arama wa ma Amminadaba; Amminadaba 
wa ma Nahashuna; Nahashuna wa ma Salmuna; 5 Salmuna 
wa ma Bu'aza e Rahab aba; Bvwaza wa ma Obida e Ra'uta 
aba; Obida wa ma Yassa; 6 Yassa wa ma Dawuda, esu. 

Dawuda wa ma Solomon e Uriya nyikwo aba; 7 Solomon 
wa ma Rahab'ama; Rahab'ama wa ma Abuja; Abuja wa 
ma Asa; 8 Asa wa ma Yahushafata; Yahushafata wa ma 
Yurama; Yurama wa ma Uzzaja; 9 Uzzaja wa ma Yutama ; 
Yutama wa ma Ahaza; Ahaza wa ma Hizkiya; 10 Hizkiya wa 
ma Manassa; Manassa wa ma Yushiya; 11 Yushiya wa ma 
Yakunya n wo azaje yi, kna kuku esa Babila aba. 

12 E kuka Babila aba avun, Yakunya wa ma Shəæ’altiila ; 
Sha'altula wa ma Zarubabbabila; 13 Zarubbabila wa ma 
Abihuda; Abihuda wa ma Aliyakima; Aliyakima wa ma 
Azura; 14 Azura wa ma Saduka; Saduka wa ma Ahima; 
Ahima wa ma Aliyuda; 15 Aliyuda wa ma Ali'azara; Ali'azara 
wa ma Mattana; Mattana wa ma Yakub; 16 Yakub wa ma 
Yusufu, Maryamu eba, Maramu wo nu a beyi ma Yesu, a yi 
wo Kristi. 

17 E lo nu acala viyan e Ibrahim har Dawuda, awo ce anyi 
nu; e Dawuda jesun har kuku Babila aba awo ce anyi nu; 
e kuku Babila nya har Kristi acala gun awo ce anyi nu. 

18 Mama Yesu Kristi nya kwo wu lo nu: esa a beyi lo wo 
iya Maryamu a gba Yusufu yi, to ba-i pa mula kpa m, a gye 

wo gni nubo yi e Zafun Gyigyihi aba. 19 Wo eba, Yusufu, 
shi kwo nyi wo zhin ezafyecehi nu, wo ta ye wo ku wo shan m, 
wa ye wa ya wo fiya. 20 Ama shi wo zhin nubo lo nu, sai 
malaika Dagahi nya beyi la kpe wu wo dna enanu, wa gna, 
Yusufu, Dawuda nugun, to ha wo 'dna ha la Maryamu ho 
nyikwo m: gama nya n kwo dna wo nubo Zafun Gyigyihi nya 
nu. 21 Wo ba ma ebi nugbahi; ho ba yi wo eye Yesu; 
gama wo ba gni ewo aza e ba alaifi. 22 A ku zhin ade'ye viyan 
ntu ge a nu be Dagahi a da n anabi egbe yi, a-i gna, 
23 Gyewye, ebi nyikwohi, tna-ezanugbahi yekpehi, wo ba 
gni nubo yi, 

wo ba ma ebi nugbahi, 

A ba yi wo eye Immanuel, 
ngye, Shekwohi kunsun eyi yi. 24 Yusufu wa kun agyehi e 
wo gyewan, wa zhin shi malaika Dagahi nya wu wo, wa la wo 
nyikwo; 25 ama wo ta kpe wo nyikwo m har wo ma ebi 
nugbahi: wa tu wo eye Yesu. 


A zhi lo, sa a beyi ma Yesu dna Baitalahmi Yahudiya nya 

mi, esa Hirudus beyi gyi ebe, gyewye, abeyekpehi e gabbas 
ba be Urushalima, ba gna, 2 Wo gni ina, wo nu a ma wo 
AYahudihi esu a? Gama ya gye wo kpasu wye e gabbas, 
yi ku be ntu ge ya ga wo mwamwa. 3 Sa Hirudus, esu, beyi 
wo de'ye wo hankali kwo lakala, bedo AUrushalimahi viyan 
wo yi. 4 Sai sa wo ye amalam dnagmahi zhi, bedo arubutukahi 
aza nya yi, wo nya ba bo aba a ba ma Kristi. 5 Ba gna wo, 
Dna Baitalahmi Yahudiya nya mi: gama a ka lo nu anabi 
aba, 

6 Efwo Baitalahmi, Yahuda ekni, 

Ho ta zhin avun-kmahi nu m dna Yahuda abe m; 
Gama e ho mi nu ebegyihi wo ba gmi be, 
Wo nu wo ba ze aza-knahi Alsraila nya. 

7 Sahi Hirudus wa ya abeyekpehi fiya ntu ge wo bwa 
nabari e ba aba esa ekpasu dehi kwo la kpe. 8 Wa tnu ba 
Baitalahmi, wa gna, Fye lo fye zan ebi 'hi shin paceye; sa fye 
a wo gyewye fye be mi nabari yi, ntu ge mihin, jesun, ma be 
ma ga wo mwamwa. 9 Bahin, sa ba wo esu beda ba lo ba 

nya; sai gye, ekpasu, kwo nu n ba gyewye gabbas, kwo-i gyi 
lo ba abye, har kwo a be kwo a kpe tu aba ebi ’hi nyi. 10 Sa 
ba gye ekpasu 'hi ba dagma bugba bwibwihi yi behinhin. 
11 Ba lo api mi ba gye ebi nawyi bedo Maryamu yi wo iya; 
ba yazhi ba ga wo mwamwa; ba kpe be anyabwa ya, ba ta ba 
anyagaga bwa ga wo, zinariya bedo lubban n myrrh yi. 12 Sa 
Shekwohi wo pma ba gna dna enanu to ba je Hirudus aba lo 
m, ba kukala ba wan zokwo do n kwo lo ba ekni. 

13 Sa ba beyi la lu kala ku, malaika Dagahi nya wa la kpe 
Yusufu dna enanu, wo-i gna, Lakala, ha la ebi nawyi bedo wo 
iya yi, ha busi lo Masar, sai ha sase bwa'i har sa ma gna ho: 
gama Hirudus wo ba zan ebi 'ye shin ntu ge wo wu wo. 
14 Wa lakala wa la ebi bedo wo iya yi sukwo yi, wo lo Masar 
mi. 15 Bwa'i wa sase har Hirudus efi sa: ntu ge a nu Dagahi 
beda n wo da anabi egbe yi, a-i gna, E Masar mi, mi la yi emi 
nugun. 16 Sai Hirudus, sa wo gye'abeyekpehi ba dna wo 
kwoce wa gyi minagyi behinhin, wa tnu a wu abi anugbahi 
viyan, n ba fi Baitalahmi har kwo egna viyan, tunyi aye gun 
aba abi, adeye yi jesun n ba to-i lo aye gun aba m, ntu abe 
tukwo n wo ku wo esa wo bwa nabari paceye e abeyekpehi aba. 
17 Esa dehi a nu be Anabi Irimiya wa da: 

18 A wo begye dna Rama mi, 

Bwici n bugba-zhizhihi yi sansanhi, 

Rahila wo cibwi ntu wo abi bo; 

To wo-i wo atnazhin m, shi kwo nyi wo 
gyi ba san. 

19 Ama sa Hirudus wa fi, gyewye, malaika Dagahi nya wo 
lakpe dna Yusufu enanu dna Masar ekni, wo-i gna, 20 Lakala, 
ha la ebi n wo iya yi, ha lo Israila ekni, gama ba nu ba zan 
wyewyehi ebi nya shin ba ku fi. 21 Sai wo lakala, wa la ebi 
bedo wo iya yi, wa be Israila ekni mi. 22 Ama sa wa wo 
nabari Arkila'us gyi Yudiya ebe wo dada Hirudus nya, wa 
wo'dna wa lo bwa'i, sa Shekwohi pma wo gna dna enanu wo 
ba lo Galili ekni. 23 Wa be wa sase dna ezhi ho a yi kwo 
Nazaret, ntu ge a nu be a da anabi egbe yi, A ba yi wo 
Nazaratihi. 

Dna ampyehi dehi Yohanna Baptisma-zhinhi wa be, wo-i 
zhin wa'azi zhabwi mi Yahudiya nya, 2 wo-i gna, Fye ye 
abwi; gama ebe eshe nya la wuvi. 3 Gama wo nu zhin wo 
nu anabi Ishaya beyi da sa wo-i gna, 
Begye wyidnahi nya zhabwi mi, 
Fye zhin Dagahi zokwo aba, 
Fye zhin wo azokwo-bihi ba ze cewo. 
4 Yohanna 'ye wo ejekpe lakumi-ayi nya nu, wo giriba epa 
nya yi zun wo eshin: wo nyagyi abo nu, esu zhabwi nya yi. 
5 Esa dehi, Urushalima, bedo AYahudiya yi, aba aba yi n ba 
she Urdun ba, ba kun lo wo aba, 6 wa zhin ba baptisma dna 
Urdun ela, ba-i da ba alaifi. 

7 Ama sa wa gye AFarisihi wye n ASaddukiyahi yi mwa 
begye ba-i be wo baptisma-aba, wo gna ba, Efye agma abi, 
nkanu a pma fye gna fye bwi minagyi si n kwo be lo nyi a? 
8 Fye kun be gyigyihi n ba kun abwiye: 9 To fye gna fyehin 
tukwo m, Yi Ibrahim yi lo eyi dada: gama ma gna fye ge, 
e akuta "ye aba Shekwohi wo-i iko yi wo ku abi kala ga Ibrahim. 
10 Ko sahi a la aze shi ashinwan goro: shinwan dohodoho yi 
n kwo ta gyi manahi m a zun kwo ya a dna ena. 

11 Mihin mi-i zhin fye baptisma nuwan yi ntu abwiye bo: 
ama wo nu wo ba vi mi avun wo du mi iko, ko wo abwada mi 
to kunce ma la m: wo nu ba zhin baptisma Zafun Gyigyihi 
yi ena yi jesun: 12 wo fintalo yi dna wo "kun, jesun, wo ba fin 
wo alulu "ba ya bmiya; wo ba ye wo alkama zhi, wa fi dobwi, 
ama wo ba gyi esin ena, ena gwogwohi yi. 

13 Sai Yesu wa gmi Galili wo-i lo Urdun Yohanna aba, ntu 
ge wo bwa baptisma ewo aba. 14 Ama Yohanna wa ye wa wo 
wo bi, wo gna, Mihin ce yi pma ma be hohin aba ma bwa 
baptisma, hohin ho be emi aba? 15 Ama Yesu wa ye wa gna 
wo, Sai ho ye sahi: gama kwo bmiya lo nu eyi aba, yi nu 
abefyece viyan. Esa "ye wo ye. 16 Yesu, jesun, esa a beyi 
zhin wo baptisma sahisahi wa gmi e nuwan: gyewye eshe a 
kpe ya wu wo, wo: gye Zafun Shekwohi nya wo-i shin zhi ngye 
lukpe wo-i be wo tukwo; 17 gyewye, begye kwo gmi eshe 
kwo a gna, De’ye emi Nugun yeyehi nu, a da mi gma wo yi 
zam. 

4 Avun de'ye a lo Yesu yi Zafun yi dna zhabwi mi ntu ge 
Shaitan wo ba zhin wo jaraba. 2 Sa wo beyi zhin azumi 
ampyehi shi'nyi, asukwo shi'nyi jesun, avun deye wo wo 
mikun. 3 Sai jaraba-zhinhi be wo gna wo, Nde ho zhin 
Nugun Shekwohi nya nu, ha gna akuta de'ye ba ze bredi. 
4 Ama wa ye wa gna, A ka rubutu, 

To nyagyi yi nu gmanyi eza ba pwo m, 

ama beda dohodoho yi n kwo gmi e Shekwohi egbe. 
5 Avun deye Shaitan wa la wo, wo lo wo yi dna ezhi gyigyihi 
mi; wa gni wo a gni tu wyegyi nyakun esin, 6 wa gna wo, Nde 
ho nu zhin Nugun Shekwohi nya ka hohin ya; gama a ka 
rubutu, 

Wo ba ga wo amalaika 'gbe n ho tukwo ba gu ho: 

Dna ba abwa ba ba la ho, 

Kada ha zun ho pita e kuta. 
7 Yesu wa gna wo, A ka rubutu jesun, To zhin Dagahi ho 
Shekwohi jaraba m, 8 Jesun, Shaitan wo lo wo yi tu epe 
kpamwahi zam, wa wu wo abe anyi nya viyan, ba latu yi; 
9 wo gna wo, Ade'ye viyan mba ga ho nde ha yashi ha ga mi 
mwamwa. 10 Sahi Yesu wa gna wo, Lo ho nya, hohin 
Shaitan : gama a ka rubutu, 

Ha ga Dagahi Ho Shekwohi mwamwa, 
ewo gmanyi nu ha ba vibo. 
11 Sai Shaitan wa fwa wo; amalaika ba be, ba vi wo bo. 
12 A zhi lo sa wa wo shi ba dna Yohanna jaru, wa lo Galili 
mi; 13 wa fwa Nazaret, wa lo wa sase dna Kafarnahum, 
nuwan-yakwo egbe, Zabuluna ekni mi n Naftalima yi: 14 ntu 
ge a nu be anabi Ishaya a da: 
15 Ekni Zabuluna nya bedo ekni Naftalima nya yi, 
Zokwo nuwan-yakwo nya, e Urdun 'kma, 
Galili Abyedo nya, 

16 Aza n ba sase fi wyegma 
Ba gye buzangna dnagmahi wye, 
Ba nu ba sase fi efi aba bedo kwo ofun yi, 
E ba aba buzangna kpe ya. 

17 Eesa dehi Yesu wo ya wa'azizhin wo-i gna, Fye ye abwi ; 
gama ebe eshe nya la wuvi. 

18 Shi wo zanzan nuwan-yakwo egbe Galili nya, wa gye eza 
n wo ezado yi, Siman wo nu a yi wo Bitrus, bedo Andarawus 
yi wo ezado, ba-i she asa fi nuwan-yakwo mi; gama ba zhin 
abmiya-wanhi nu. 19 Wa gna ba, Fye vi mi, mihin mba ze 
fye aza-wanhi. 20 Sahisahi ba fwa ba asa ba vi wo. 21 
Bwahi, jesun, sa wo sadu wa gye aza do gun aba wye, eza n wo 
ezado yi, Yakub Zabadi nugun, bedo Yohanna wo ezado yi, 
ba fi eya mi kunsun ba dada yi, Zabadi, ba-i zhin ba asa aba; 
wa yi ba. 22 Sahisahi ba fwa eya bedo ba dada yi, ba vi wo. 

23 Yesu wo laba dna Galili ekni viyan mi, wo-i wu dna ba 
asinagog mi, wo-i zhin wa'azi nabari manahi ebe nya, wo-i ka 
nyasan dohodoho yi "pya gna, bedo akalagba dohodoho yi 
pya aza aba. 24 E lo nu wo nabari kwo gnami dna Suriya 
mi viyan: aza ba be ba anyasanhi yi, acikpehi anyasan yi 
gbogbo, azhingyehi yi, bedo aguzhenyida yi: wo ka ba gna. 
25 Azayezhi dnagmahi ba vi wo e Galili bedo Dakafolis yi, 
bedo Urushalima yi, bedo AYahudiya yi, jesun e Urdun "kma. 


Sa wa gye azayezhi, wa gun tu epe yakwo: sa wa sase wo 
abara be wo aba. 2 Wo kpe wo egbe ya wo wu ba, wo-i 


gna, 

3 Albarkada nu ba nu n ba bwabwahi fi zafun, gama ebe 
eshe nya ba nya nu. 

4 Albarkada nu ba nu n ba bugba-wun yi, gama a ba zhin 
ba atna. 

5 Albarkada nu abugba-shinhi, gama anyi ba ze ba anya. 

6 Albarkada nu ba nu n ba wo mikun, nuwan-mikun wo ba 
jesun, ntu ge ba bwa befyece, gama a ba fu ba nubo. 

7 Albarkada nu asunsungyehi, gama a ba gye ba sunsun. 

8 Albarkada nu ba nu n ba bugba gyigyihi yi, gama ba ba 
gye Shekwohi wye. 

9 Albarkada nu ba nu n ba ye aza bedo, gama a ba yi ba 
anugun Shekwohi nya. 

10 Albarkada nu ba nu n a ga ba wahala ntu befyece bo, 
gama ebe eshe nya ba nya nu. . 

11 Albarkada nu fyehin sa aza ba kpe fye aye nukwohi, ba ga 
fye wahala, ba ce akata fi fye be nukwohi dohodoho 'pya yi 

ntu mibo. 12 Fye zhin bugba bwibwihi, fye dagma behin- 
hin: gama fye lada mwamwahi nu dna eshe mi, gama e lo 
nu ba ga anabi wahala n ba gyi fye abye nyi. 

13 Fye nu zhin sankpegye anyi nya: ama nde sankpegye 
kwo ya kwo dada, kwo ba ye abazhin wuna? Avun de'ye kwo 
ta je sun lo ampanyi m, sai a she kwo ya, a dna kwo aza apita 
sinta. 

14 Fye nu zhin buzangna anyi nya. Ezhi n kwo tu epe kwo 
tayesom. 15 Jesun, a ta zhin a wan pitila ena a dna kwo papa 
sinta m, ama tu table; sai kwo gwo aza gyewyeba n ba fi api 
mi nyi. 16 E lo nu fyehin, jesun, sai fye fwa fye buzangna kwo 
knaya aza abye, ntu ge ba gye fye abezhin wye bmiya, ba la fye 
Dada tu n wo dna eshe mi nyi. 

17 To fye mwi ma be ntu ge ma wun owa ya n anabi yi 
jesun : to ma be ntu ge ma wunya m ama ntu ge ma nu. 18 
Behinhin nu ma gna fye, Har eshe ekni yi ba ba duya, ko 
pisere gmanyi, ko nya picipici gmanyi ba ba duya e owa, har 
abe viyan bu ku nu. 19 Ezahozaho wo zun gnagbahi gmanyi e 
ewyidna "ye mi gnana, har wo wu aza lo nu, a ba yi wo gnagbahi 
dna ebe eshe nya mi: ama ezahozaho n wo zhin ba nyi, har 
wa wu jesun, a ba yi wo mwamwahi dna ebe eshe nya mi. 
20 Gama ma gna fye ge, nde fye abefyece ba to du arubutukahi 
nya bedo AFarisihi yi m, fye to lo ebe eshe nya mi ko fyewyi 
m. 

21 Fye beyi ku wo shi a gna aza sapai nya, To ha wu eza m, 
jesun, ezahozaho n wo wu eza wa zan angbi'ba shin owada 
nya; 22 Ama mihin ma gna fye ge, ezahozaho n wo gyi 
minagyi wo ezado yi wa zan angbi'ba shin owa nya; jesun, 
ezahozaho n wo gna wo ezado Raka wo zan angbi'ba shin 
Sanhedrin aba; jesun, ezahozaho n wo gna, Efwo nyazehi, 
wo zan angbi'ba shin Jahannama ena nya. 23 Ce nu a zhin 
nde ho-i ta ho nyabwa ga sakrifais-zhin-aba, bwahi ho pa ho 
ezado bo n beho yi dna wo yi nyi, 24 sai ho fwa ho nyaga bwahi 
sakrifais-zhin-aba abye ; ho lo ho nya ho ku ce zo ho ezado yi 
kpa, ho-i kpe be ha ta nyaga bwa ga. 25 Ha ku ce zo ho bwihi 
’pye, sa ho kunsun wo yi tu zokwo; ntu ge kada ho bwihi wo 
ga ho owadahi aba, owadahi, jesun, wo ka ga ho dogeri aba, a 

dna ho jaru; 26 behinhin ma gna ho ge, Ho ta shan 
gmi bwahi m, sai ho gba ho eta to aniniwyi gmanyi kwo 
ace m. 

27 Fye a ku wo shi a da, To ho zhin anagbahi m; 28 ama 
mihin mi-i gna fye, eza dohodoho wo shi nyikwoza wye har 
wa wo shakpe, wo ku anagbahi lu zhin wo yi dna wo bugba mi. 
29 Nde ho ewye bwa'izhe nya kwo dna ho bwonyice, ha gmi 
kwo, ha ya: gama gwoma ho ega gmanyi kwo ba zhin abo e 
deye a ba she ho nahi viyan dna Jahannama mi. 30 Jesun, 
nde ho obwa bwa'izhe nya kwo dna ho bwonyice, ha zun kwo 
ya, ho ya: gama gwoma ho ega gmanyi kwo zhin abo e de’ye 
a ba she ho nahi viyan ya dna Jahannama mi. 

31 Jesun, a da, eza dohodohoyi wo ya wo nyikwo, sai wo ba ga 

wo takarda yaya nya. 32 Ama mihin, ma gna fye, eza dohodo- 
hoyi n wo ya wo nyikwo, to ge ntu anu-bwa bo nu m, wo-i dna 
wo anagbahi-zhin ; jesun eza dohodohoyi wo pa mula nyikwo 
yayahi yi wo zhin anagbahi. 
- 33 Jesun, fye a ku wo a gna aza sapai nya, To ha sin ana akata 
nya m, ama sai ha nu ho beda Dagahi aba: 34 ama mihin, ma 
gna fye, Fye ta sin ana ko fyewyi m, ko eshe yi m, gama 
Shekwohi esu-asese-'ba nu; 35 ko anyi yi m, gama wo apita- 
kpe 'ba nu; ko Urushalima 'bwa yi m gama esu latuhi ezhi 
nu. 36 To ha sin ana ho tukwo yi m, gama ko ho tukwo eyi 
gmanyi ho ta mi ha ze kwo bwibwihi m ko zhizhihi m. 37 
Ama fwa fye abeda ba ze E, E; bedo A, A, yi: abe ba du 
ade'ye viyan e Nukwohi aba nu. 

38 Fye a ku wo shi a da, Ewye, ntu ewye bo, nyikna ntu 
nyikna bo: 39 ama mihin ma gna fye, To fye gni-a-gni eza 
yi n wo zhin eza nukwohi m: ama nde eza ho wa ce ho pmi 
agma bwa'izhe nya, pmi agma dehi wu wo jesun. 40 Jesun, 
nde ezaho wo ye wa lo ho yi owa wa gwo ho ejekpe, ho fwa ho 
eje pwipwihi ga wo jesun. 41 Jesun, nde ezaho tu ho tile ntu 
zanzan mile gmanyi nya, zanzan kunsun wo yi har amile gun 
aba. 42 Ha ga wo nu wo ba ho nyi, wo nu wo mwi ho nya, to 
wo wo bi m. 

43 Fye a ku wo shi a da, Ha ba ye ha kunzhihi, ha wun ho 
nuwunhi nu: 44 ama mihin ma gna fye ge, Fye ye fye anu- 

wunhi yi, fye zhin addu'a ga ba nu n ba ga fye wahala; 45 ntu 
ge fye a ze anugun Dada nya n wo dna eshe mi: gama wo zhin 
wo zhin wo mpyehi kwo a gmi tu aza nukwohi bedo aza 
manahi yi, wo zhin wo tnu ogma yi abefyecehi aba bedo atna- 
befyecehi yi. 46 Gama nde fye ye aza n ba ye fye nyi, kni 
lada hi nu nyi efye abaa? Koagandu-gwohitazhinlonum? ` 
47 Nde fye sa fye azaje ami gmanyi, fye du aza do wuna ? ko 
Abyedo ba ta zhin lo nu m? 48 Fyehin fye ze anunuhi ngye 
shi fye Dada eshe nya nunuhi yi. 


Fye dnawye to fye zhin fye abefyece aza abye m, ntu ge 
ba gyewye: nde kwo to wo lo nu m fye to lada yi lo e fye 
Dada aba m, wo nu wo dna eshe mi. 

2 Sa nu ho ga nyaga, to ho bye mwahi aza abye m ngye shi 
amunaficihi zhin dna asinagog mi, azokwo yi, ntu ge ba bwa 
mwamwa aza aba. Behinhin, ma gna fye, Ba la ba lada lu 
gwo. 3 Ama sa ha ga nyaga to ho fwa ho bwa'ipmi kwo a kpe 
be ye ho bwa'izhe zhin m, 4 ntu ge ho nyaga kwo a ze fiya; 
sai ho Dada n wo gyewye dna fiya wo ba gba ho ta abmana. 

5 Sa nu fye zhin addwa jesun to fye ze ngye amunaficihi 
m; gama bahin ba ye ba kpe zhi ba zhin addu'a asinagog mi, 
bedo azokwo lapido ba yi, ntu ge aza gye ba wye. Behinhin, 
ma gna fye, Ba la ba lada lu gwo. 6 Ama hohin, sa ha zhin 
addu'a, lo dna ho egbe-’bye sai ha gu ho egbe ha zhin addvwa 
ho Dada aba n wo dna fiya; ho Dada jesun n wo gyewye dna 
fiya wo ba gba ho ta abmana. 

7 Sa fye zhin addu'a to fye a da abeda-jezekpe gbelahi ngye 
shi Abyedo zhin m; gama ba zhin nubo ntu ba abeda mwa 
begye bo a ba wo ba. 8 To fye a ze ngye ba m, gama fye Dada 
wo kpe abe a pma fye a yi to fye-i gyi wo wye kpa m. 9 E lo 
nu fye ba zhin addv’a : 

Eyi Dada n ho dna eshe nyi, 
A yi ho eye gyigyihi. 
10 Ho ebe kwo a be, 
Be ho ye a zhin kwo dna anyi 
Shi a zhin a zhin eshe mi. 
11 Ha ga yi nai eyi nyagyi nyawyizo ; 

12 Ha zo eyi ata, 
Shi yihin yi zo eyi atashihi, 
- 13 To ha lo eyi yi jaraba mi m, 
Ama ha gni yi e be nukwohi. 

14 Gama nde fye zhin aza ba owa-pitatu gafara, fye Dada 
n wo dna eshe nyi, wo ba zhin fye alaifi gafara jesun; 15 ama 
nde fye to zhin aza ba owa-pitatu gafara m, fye Dada, jesun, 
wo ta zhin fye owa-pitatu gafara m. 

16 Sa fye zhin azumi, to fye wun fye awyeba m, ngye amuna- 
ficihi zhin, gama ba wun ba awyeba ntu ge aza gye ba azumi- 
zhin wye. Behinhin ma gna fye, ba la ba lada lu gwo. 17 
Ama hohin, sa ha zhin azumi tna ho tukwo emi yi, ha zhan ha 
awyeba ya, 18 ntu ge aza ba ta gye ho azumi-zhin m, sai ho 
Dada n wo dna fiya nyi wo gyewye; ho Dada n wo gyewye 
dna fiya nyi wo ba gba ho ta abmana. 

19 To fye shi anyabwa anyi mi ntu fyehin tukwo bo m, aba 
anyimanayi bedo katubye yi ba wunya; aba avi bma sai ba 
wyi evi, 20 ama fye shi anyabwa dna eshe mi ntu fyehin tukwo 
bo, aba anyimanayi bedo katubye yi ta wunya m, avi, jesun, ba 
ta bma ntu ge ba wyi evi m; 2l gama aba ho anyabwa nyi, 
bwa'i ho bugba ba nyi jesun. 

22 Ewye kwo nu zhin pitila nahi nya: ce nu a zhin nde ho 
ewye gaciya nu, ho nahi viyan kwo ba nu buzangna yi; 23 
ama nde ho ewye nukwohi nu ho nahi viyan jesun kwo ba nu 
` wyegma yi. Nde buzangna n kwo dna ho nyi wyegma nu, a 
ba dna kwo kni hi nu a? 

24 Eza to lo n wo ba mi wo vi adagahi gun aba bo m: gama 
ko wo wun gmanyi nu, wa ye gmanyi : ko wo vi gmanyi bo, wo 
ci do wyegba. Fye to iko yi fye vi Shekwohi bo bedo anyi- 
nya yi m. 

25 Ntu lo nu mi gna fye, to fye sa fye wyewyehi bo m, anya 
fye ba gyi, ko nya fye ba sin, ko ntu fye nahi bo nya fye ba 
pma. Wyewyehi to du nyagyi m? Nahi, jesun, kwo ta du 
ajekpe m? 26 Gye alu eshe nya wye: ba ta bye nya m, ba 
ta do nya m, ba ta yezhi fi dobwi m, ama fye Dada eshe nya 
wo kpa ba. Fyehin fye ta du ba mwamwa boye m? 27 
Nkanu dna fye, ntu wo besa bo, wo iko yi wo be wohin tukwo 

kpa ko pita yi gmanyi a? 28 Ntu kni be hi nu fye sabo ntu 
ajekpe bo a? Fye dna amamawyi zhabwi nya wye, shi ba 
mwa; ba ta lo tnutnu m, ba ta she lulu m; 29 ko kwo wo 
lo nu, mi-i gna fye, ko Solomon, n wo latu yi viyan, wo ta kpe 
bmiyabmiyahi ngye gmanyi e ba aba m. 30 Nde Shekwohi wo 
zhin wo kpe afintolo zhabwi nya aje lo nu, nya n kwo wye- 
wyehi yi nai 'ye ama a ba she ya dna enase esu, balle fyehin, 
fye agaciyagahi-gbagbahi? 31 Ntu lo nu to fye sabo m, 
fye-i gna, Yi ba gyi kni hi a? ko, Yi ba sin kni hi a? ko, jesun, 
Yi ba kpe yi aje knihia? 32 Gama anya de'ye viyan Abyedo 
ba zanshin; gama fye Dada eshe nya wo kpe a pma fye anya 
yi deye viyan. 33 Ama fye zan ebe Shekwohi nya shin 
kpa bedo wo befyece yi, anya de'ye viyan ba ba ze fye nya 
jesun. 

34 Ce nu a zhin to fye sabo ntu esu bo m: gama esu kwo ba 
sabo ntu kwohin tukwo bo. Fwa azhingye ewyizo nya kwo 
kun kwohin. 


To fye da owa m kada a da fyehin owa. 2 Gama owada 

yi, pya yi n fye da nyi a ba da fye owa kwo yi: nyamwinya 
n fye mwi ce yi nyi, okwo yi nu a ba mwi fye ce yi. 3 Ntu 
kni be hi nu ha gye nya bihi ho ezado ewye mi, ama ha ta gye 
ho nuwan shinwan kunnu n kwo dna ho ewye mi m. 4 Ko, 
jesun, ntu kni be hi nu ha ba gna ho ezado, La pmi mi ma gmi 
ho nya bihi ya e ho ewye mi; ama shinwan kunnu kwo dna 
hohin ewye mi a? 5 Hohin, munaficihi, la shinwan kunnu 
gmi ya e ho ewye mi kpa, avun de'ye ho ba gyewye daidai n ho 
ba gmi nya bihi ya e ho ezado ewye. 

6 To fye ga amwi anya gyigyihi m, to fye she alu'ulu'u 
aburutu aba m, kada kwo ze ba apita-kpe-nya, sai ba pmi be 
ba sa fye ya. 

7 Fye ba, a ba ga fye; fye zanshin, fye ba bwa; fye zun 
'bwa, a ba guya ga fye. 8 Gama eza dohodoho n wo ba, wo ba 
gwo, wo nu n wo zanshin wo ba bwa, wo nu n wo zun 'bwa, 
jesun, a ba guya ga wo. 9 Nkanu efye aba, nde wo nugun 
wo ba bredi, wo ba ga wo kuta a? 10 Ko, jesun, nde wo ba 
ebmiya wo ba ga wo owa 2 ? 11 Nde fyehin, fye ali nukwohi 

yi, fye kpe fye ga fye abi abe manahi, behihin, fye Dada n wo 
dna eshe mi wo ba ga aza dohodoho yi anya manahi n ba gyi 
wo wye nyi? 12 Ce nu a zhin behobeho n fye ye aza ba zhin 
fye, fyehin fye zhin ba lo nu jesun: gama de’ye owa yi bedo 
anabi yi. - 

13 Fye lo bokunmi yepmahi mi: gama bokunmi patahi nu, 
zokwo dawanhi nu n kwo lo abwi'ba, aza mwa begye ba-i wan 
kwo. 14 Gama bokunmi yepmahi nu, zokwo bednahi nu n 
kwo lo wyewyehi, ba nu ba lo kwo, fyewyi nu. 

15 Fye zhin paceye anabi-katahi, ba nu ba be fye aba akni 
epa yi pwi, ama ba nu zhin acamcam fwannahi. 16 Fye ba 
kpe ba ye ntu ba abezhinzhin bo. E aknawuhi aba a bwa 
anab, ko, jesun, agbahi e gwangwa aba? 17 E lo nu, jesun, 
shinwan dohodoho manahi kwo zhin kwo gyi manahi, ama 
shinwan nukwohi kwo zhin kwo gyi nukwohi. 18 Shinwan 
manahi to zhin kwo gyi nukwohi m, shinwan nukwohi, jesun, 
kwo to zhin kwo gyi manahi m. 19 Shinwan dohodoho n kwo 
to gyi manahi m a zun kwo ya, a she kwo ya dna ena. 20 
Ntu ba abezhinzhin bo nu fye ba kpe ba ye. 

21 To ge ezahozaho n wo gna mi Dagahi, Dagahi, wo ba lo 
dna ebe eshe nya mi m; sai wo nu wo zhin mi Dada beye n 
wo dna eshe mi nyi. 22 Dna mpyehi dehi aza mwa begye ba 
ba gna mi, Dagahi, Dagahi yi to da anabi ho eye yi m, n ho 
eye yi ya kun aguzhenyi ya, jesun, ya zhin atnutnu iko nya 
mwa begye? 23 Sa dehi mba gna ba, Mi ta shin fye yekpe 
m; la bma mi, fye nu n fye zhin abe nukwohi. 

24 Eza dohodoho n wa wo mi abeda de’ye n wo-i zhin ba yi, 
wo ba wu ngye eza-wyemwahi wo nu wo shi nyakun tu apma ; 
25 ogma be, bedo anuwanmwa yi, ase a ci, kwo lu nyakun 'hi; 
to kwo miya m: gama a shin kwo tu apma. 26 Jesun, eza 
dohodoho n wa wo mi abeda de'ye ama wo to zhin ba m, wo 
ba wu ngye nyazehi wo nu n wo mi nyakun tu amwi; 27 agma 
be, bedo anuwan kun okma yi, ase a ci, kwo a nyakun gyi ya; 
kwo a la ya: kwo lalaya mwamwahi nu. 

28 Sa Yesu zo abeda de’ye da, ce a wo azayezhi ntu wo wuwu 
bo, 29 gama wo wu ba ngye eza wo fukumci yi, to ngye ba 
arubutukahi m. 

Sa wo beyi shin zhi epe, azayezhi mwa begye ba vi wo. 

2 Gyewye, nahiwunhi ho be wo aba wa ga wo mwamwa, 
wa gna, Dagahi, nde ha ye, ho iko yi lo ha ka mi gna. 3 Wo 
ta bwa, wa to wo bwa, wa gna, Ma ye; ho ka gna. Sahisahi 
wo nahiwun a ka gna. 4 Yesu a gna wo ge, Dnawye, to ha 
gna ezahozahoyi m; ama lo ho nya, ha wu hohin tukwo malam 
aba, sai ha ga nyaga n Musa a wu ho nyi ntu saida bo aza aba. 

5 Sa wo beyi lo Kafarnahum mi, bezhe-yakwo ho beyi be 
wo aba, wo-i gyi wo wye, 6 wo-i gna, Dagahi, emi bara wangye- 
hi lo api wo-i san nya, 'zabmazhi nya, wo-i gye be wye boye. 
7 Wa gna wo, M'ba be, ma ka wo gna. 8 Bezhe-yakwo wa 
ye wa gna, Dagahi, mi ta kunce ha be mi nyakun mi m: ama 
sai ha dabo, emi bara wo ba kagna. 9 Gama mi zhin eza nu 
fukumci sinta, mi-i akunhi lo dna mi akun mihin tukwo yi: 
mi zhin mi gna de'ye, Lo, sai wa lo; ma gna doho, Be, sai wa 
be; ma gna mi fyenu, Zhin lai nge, sai wa zhin kwo. 10 Sa 
Yesu beyi wo deye, ce a wo wo, wo gna aza n ba vi wo avun, 
Behinhin mi-i gna fye ge, Ko dna Israila mi, mi ta sun gaciyaga 
mwamwahi ngye de’ye m. 11 Mi-i gna fye, aza mwa begye ba 
ba kun gabbas n yemma yi, ba be ba sase kunsun Ibrahim yi, 
bedo Ishaku yi, bedo Yakub yi, dna ebe eshe nya mi: 12 ama 
a ba ku abi ebe nya ya fi wyegma aba : bwa’i nu a ba cibwi, a-i 
gyi anyikna lo. 13 Yesu a gna bezhe-yakwo, Lo ho nya ; nyge 
shi ha ga gaciya, kwo a zhin ho lo nu. Wo bara wo kagna 
esa de’ye. 

14 Sa Yesu beyi lo Bitrus ayi mi, wa gye wo yezhi wangyehi, 
nahi gun wo ena. 15 Wa to wo bwa, nahi gun a ya wo; wa 
lakala wa vi wo bo. 16 Sa wyeshe beyi she, ba be wo agu- 
zhenyida yi mwa begye: beda yi, wo kun azafun ya, wa ka 
anyasanhi gna viyan. 17 Ntu ge a nu anabi Ishaya beda, a-i 
gna, Wohin tukwo yi wa gwo eyi akalagba, wa la eyi anyasan. 

18 Sa Yesu beyi gye azayezhi mwa begye wo aba wa wu ba 
a lo okma dehi. 19 Sai rubutukahi ho be wa gna wo, Dagahi, 
mba vi ho abahobaho n ha lo viyan. 20 Yesu a gna wo ge, 
Ayanyawa ba abo yi, alu eshe nya, jesun, ba ama yi; ama 
Eza Nunuhi to aba yi n wo ba tu wo tukwo m. 21 Eza do 
e wo abara aba, wa gna wo, Dagahi, la mi fwa kpa mi-i la mi 

dada bi. 22 Ama Yesu gna wo, Vi mi; ha fwa aza fifihi ba bi 
ba afifihi. 

23 Sa wo beyi lo eya, wo abara ba vi wo. 24 Gyewye, 
ogma dnagmahi lakala be dna nuwan yakwo, har eya kwo a 
bwi anuwan-dokwo yi; ama wohin wo-i wangye. 25 Ba 
be wo aba ba kun wo agyehi, ba gna, Dagahi, gni yi; ya ye 
ya bwi. 26 Wo gna ba, Ntu kni be hi fye wo'dna a, fye 
agaciyagahi agbagbahi? Sai wo lakala wa kun ase n nuwan- 
yakwo yi; gupi yakwo a be. 27 Ce a wo aza "ye, ba gna, Kni 
eza hi "pya nu lai a, har ase n nuwan-yakwo yi ba-i vi wo beda ? 

28 Sa wo beyi be, okma dehi, AGadarahi ekni, aguzhenyida 
gun aba ba gun wo, ba-i kun zhi e avingwo aba, ba nu zhin 
anulahi behinhin har ezahozaho ta mi wo wan zokwo deye m. 
29 Gyewye, ba ta begye, ba gna, Kni be hi a gun yi doho yi 
a, Efwo Nugun Shekwohi nya? Ha be ha wun yi anyi, to 
esa yisi m? 30 Bwa'i, ekpayi e ba aba, garke aburutu nya lo, 
ba-i gyi anya. 31 Aguzhenyi tna wo bwa, ba gna, Nde ha 
kun yi ya ha tnu yi aburutu aba. 32 Wo gna ba, Fye lo. Ba 
kun ba lo fi aburutu; gyewye, garke viyan ba she kala ku, ba 
she kma ya agyigbegyigbe har ba she fi nuwan-yakwo, ba ku 
bwi fi anuwan. 33 Ba aknahi busi lo ezhi mi, ba da nabari 
viyan abe yi n ce a bwa aguzhenyida. 34 Gyewye, ezhi viyan 
kwo kun be ba lo Yesu gun; esa ba beyi gye wo wye, ba tna 
wo bwa wa gmi e ba ekni-gna. 


Sai wa lo eya wa pi ya wa be wohin ezhi aba. 2 Gyewye, 

ba be wo ezabmazhi yi, wo-i tu wo pace; shi Yesu beyi 
gye ba gaciyaga wa gna ezabmazhi ge, Dagma mi nugun; 
a ku ho alaifi zo. 3 Gyewye, arubutukahi ho ba gna bahin- 
bahin, Eza 'ye wo sa Shekwohi eye nukwohi. 4 Yesu, shi 
kwo nyi wa kpe ba anubozhin, wa gna, Ntu kni be hi nu fye-i 
zhin bugba nukwohia? 5 Gama kni de hi nu du sauci, a gna, 
A ku ho laifi zo, ko a gna, Lakala, lo ho nyaa? 6 Ama ntu ge 
fye a kpe Eza Nunuhi, wo-i iko yi dna anyi mi wa zo alaifi 
(sai wo gna ezabmazhi), Lakala, ha la ha pace, ha lo ho ayi. 
7 Wa lakala, wa lo wo ayi. 8 Sa azayezhi gyewye ba wodna, 
ba la Shekwohi tu, wo nu wo ga iko lo nu aza aba, 

9 E bwahi, sa Yesu beyi sadu, wa gye eza ho wye, wo eye 
Matta, wo-i sase agandu-gwo aba, wa gna wo, Ha vi mi. 
Sai wa lakala, wa vi wo. 

10 A zhi lo wo-i sase api mi, nyagyi aba, sai agandu-gwohi 
mwa begye, bedo alaifida yi, be ba sase kunsun Yesu yi bedo 
wo abara yi. 11 Sa AFarasihi beyi gye dehi wye, ba gna wo 
abara, Ntu kni be hi nu ho Dagahi wo kun gyi agandu-gwohi 
yi bedo alaifida yi a? 12 Ama esa wa beyi wo, wa gna, 
Alafiyada to ce yi pma shigbeda yi m, sai anyasanhi. 13 Ama 
fye lo fye tu beda 'hi awyega mwi, Mi ye sunsungye nu to ge 
sakrifais m: gama mi to be ntu ge ma yi abefyecehi m, ama 
alaifida. 

14 Esa dehi Yohanna abara be wo aba, ba gna, Ntu kni be hi 
nu yihin, bedo AFarishihi yi, yi zhin yi zhin azumi mwa, ama 
ho abara ba to zhin ba zhin azumi m? 15 Yesu wa gna ba, 
Kwo bmiya lo amula-pyedahi ba zhin bugba zhizhihi sa mula- 
ba kunsun ba yi? Gama ampyehi be lo, sa a ba la mula-ba, 
ba ba zhin azumi. 16 Eza to nyi n wo ba gun eje kwokwohi 
ta eje shinshinhi yi m, gama nya a gun kwo ta ce yi nyi kwo nu 
sa eje ya kwohin, kwo sasaya la be nu. 17 Jesun, a ta ze wine 
wo'iwohi fi apwakun kwokwohi m; gama e lo nu apwakun ba 
saya, sai wine kwo zeya, apwakun ba zhin abo; ama a zhin a 
fi wine wo'iwohi apwakun wo'iwohi, e lo nu ba gun aba ba 
pwo. 

18 Sa wo-i gna ba abeda ’hi, gyewye, tukwoda ho wa be wa 
ce akoko wo aba, wo-i gna, Mi nyigun wo la fi; ama be ho to 
wo ho obwa, sai wo je wyewyehi bwa. 19 Yesu wa lakala wa 
vi wo, bedo wo abara yi. 20 Gyewye, nyikwoza ho, wo nu 
ami ze wo ya har aye awo ce aba nyi, wo be wo avun wo to 
wo ejekpe-egbe bwa; 21 gama wo gna wohin tukwo, Nde 
ma to wo ejekpe bwa m'ba kagna. 22 Yesu wo bmiya 'wye, 
wo-i gye wo wye, wo gna, Nyigun, ha zhin bugba bwibwihi ; 
ho gaciyaga kwo la ho kagna. Sahisahi nyikwoza 'ye wo 
kagna. 23 Sa Yesu beyi lo dna tukwoda ayi mi, wa gye 
amwahi-byehi wye, bedo azayezhi yi, ba-i tu sun nu, 24 wo 
gna, Ș aba ga, mi, gama ebi nyikwohi 'ye wo ta fi m ama wo 
wangye nu. Ba ma wo san wyegbagi yi. 25 Ama sa a beyi 

kun azayezhi ya, wa lo wa shi wo bwa, ebi nyikwohi wa lakala. 
26 Nabari dehi kwo laba ekni 'hi viyan. 

27 E bwahi Yesu wo-i sadu, sai awyebwahi gun aba ba 
vi wo, ba-i ta begye, ba-i gna, Gye yi sunsun, Nugun Dawuda 
nya. 28 Sa wo beyi lo api mi, awyebwahi gun aba be wo aba; 
Yesu wo gna ba, Fye-i ga gaciya mi-i iko yi mi zhin deye a? 
Ba gna wo, E, Dagahi. 29 Sahi wo to ba awye bwa, wo-i gna, 
Shi fye gaciyaga nyi a zhin fye. 30 A kmi ba awye ya. Ama 
Yesu wo tu ba agbe kala yi, wa gna, Fye dnawye kada ezaho- 
zaho wo deye. 31 Ama sa ba kun Yesu aba ba gna wo nabari 
mi fi ekni 'hi viyan. 

32 Sa ba-i lo, gyewye, a be Ski heordà yi wo aba. 
33 Sa a beyi gmi guzhenyi ya, takpebeda a dabo; ce a wo 
azayezhi, ba gna, A to-i shin "ye "pya wyegye dna Israila mi m. 
34 Ama AFarisihi gna, Aguzhenyi-esu iko yi nu wo-i kun 
aguzhenyi ya. 

35 Yesu wa laba zan azhi viyan bedo akauye yi, wo-i wuwu 
dna ba asinagog mi, wo-i zhin wa'azi nabari manahi ebe nya, 
wo-i ka anyasan dohodoho 'pya gna, bedo akalagba dohodoho 
yi. 36 Sa wo beyi gye azayezhi, wo gye ba sunsun, shi kwo 
nyi ba-i gye azhin, ba-i gna ya jesun, ngye akni n ba to knahi m. 
37 Sa dehi, wo gna wo abara, Behinhin nyado mwa lo, ama 
atnutnuzhinhi to mwa begye lo m; 38 ce nu a zhin fye zhin 
addwa Dagahi nyado nya ntu ge wa tnu atnutnuzhinhi wo 
nyado aba. 


1 Wa yi wo abara awo ce aba wo aba wa ga ba iko tu 

azafun-wyebwohi ntu ge ba kun ba ya, jesun, ba ka 
anyasan gna bedo akalagba yi dohodohoyi. 2 Atnutnuhi 
“ye ba aye nu: 'kmisunhi, Siman, wo nu a yi wo eye Bitrus, 
bedo Andarawus wo ezado yi; Yakub Zabadi nugun, bedo 
Yohanna yi wo ezado; 3 Filibbus, bedo Bartalamawus yi; 
Toma, bedo Matta yi gandugwohi; Yakub, Halfa nugun, 
bedo Taddawus yi; 4 Siman Zelotes, bedo Yahuda Iskariyoti 
yi, wo nu wo bwi wo nyi. 

5 Aza deye awo ce aba Yesu a tnu ba, wọ ga ba ’gbe, wa 
gna, To fye lo Abyedo aba m, to fye a lo ezhi dohodohoyi 

Samariyahi nya m; 6 sai fye lo akni Israila api nya aba, ba 
nu ba bwi nyi. 7 Sa fye alo fye zhin wajazi, fye-i gna, She- 
kwohi ebe la wuvi. 8 Fye ka anyasanhi gna, fye ku afifihi 
kala, fye ka anahiwunhi gna, fye kun aguzhenyi ya: fye ku 
gwo tna agyiwye, sai fye je ga ma agyiwye. 9 To fye dna 
zinariya dna fye apwakun mi m, ko azurfa, ko sukna-byehi ; 10 
ko guma ntu zokwo bo, ko ajekpe gun aba, ko abwada, ko busi : 
gama tnutnulohi kunce wo nyagyi. 11 Ezhi dohodohoyi bedo 
kauye yi, sa fye a lo, fye zan eza shin n wo kunce nyi; ewo aba 
nu fye ba sase har sa nu fye ba kun. 12 Fye api lolohi fye sa 
ba ami. 13 Nde api de'ye kunce, fye bugbafu shin kwo; 
ama nde kwo to kunce m, fwa fye bugbafu jezebe fye aba. 
14 Nde ezahozaho ta gwo fye m, wo to wo fye abeda m, sa 
nu fye kun api 'hi, ko ezhi 'hi, sai fye kun butukun ya efye 
apita. 15 Behinhin mi gna fye, Owada 'wyi mi, Saduma bedo 
Gamuruta yi ba-i sauci lo ezhi de’ye awye. 

16 Gyewye, ma tnu fye ngye akni acamcam atasin; ce nu 
a zhin fye ze wyemwahi ngye awa, fye ze atna-nyawunyahi 
ngye alukpe. 17 Ama fye zhin paceye aza yi: gama ba ba 
bwi fye awada aba, ba ba lu fye dna ba asinagog mi; 18 e, 
jesun, a ba be fye yi ebegyihi aba bedo asu yi, ntu ge fye 
zhin saida ba abye, bedo Abyedo yi jesun. 19 Sa ba bwi fye to 
fye sabo abe yi n fye ba da m; ko shi fye ba da kwo wu m: 
gama esa dehi a ba wu fye abe n fye ba da; 20 gama fye nu 
ta da m, ama Zafun fye Dada nya wo nu wo-i da fye yi. 21 
Ezado wo ba bwi wo ezado efi, dada, jesun, wo ba bwi wo ebi, 
abi ba ba kukala da ba azamahi ba zhin a wu ba; 22 a ba wun 
fye nu ntu emi eye bo. Ama wo nu wo shin nubo har nya- 
lonyalo wo ba pwo. 23 Ama sa ba ga fye wahala dna ezhi 
de'ye, busi lo dehi; gama behinhin ma gna fye ge, To fye 
beyi zo Israila azhi da viyan m, Eza Nunuhi wo ba be. 

24 Bara wo ta du wo malam m, ko tnutnuzhinhi ta duwo 
dagahi m. 25 Kwo ye lo bara a ze ngye wo malam, tnutnu- 
zhinhi, jesun, ngye wo dagahi. Nde ba yi 'pida Ba'alazabuba, 
balle wo api'bi. 

26 Ce nu a-zhin to fye wo ba 'dna m; gama nyaho to lo n 
kwo kpë shi a ta kpe kwo ya m; nya to nyi n kwo so shi a ta 

beyi gye kwo wye m. 27 Be ma gna fye dna wyegma fye da 
buzangna, be fye a wo dna efye atnubwa mi fye da kwo tu 
nyakun 'sin. 28 To fye a wo aza 'hi 'dna n ba wu nahi nyi 
m ba to iko yi ba wu wyewyehi m; gwoma fye wo eza 'hi "dna, 
wo nu wo iko yi wo wu wyewyehi bedo nahi yi Jahannama mi. 
29 A ta zhin a kun anyakunshelu gun aba kwobo m? Ko 
gmanyi dna ba aba kwo ta kni ya ekni m sai fye Dada a kpe yi. 
30 Ama har fye atukwo ayi a ku ba viyan. 31 To fye a wo 
'dna m; fye du anyakunshelu mwa begye ampanyi. 32 Eza 
dohodohoyi n wo zhin mi saida aza abye wo nu m'ba zhin 
saida emi Dada eshe nya abye; 33 ama eza dohodohoyi n wo 
na mi yekpe bo aza abye, wo nu wba na wo bo emi Dada eshe 
nya abye jesun. 

34 To fye a mwi, mi la be ntu ge ma be bugbafu yi tu anyi 
m; mi to be ntu ge ma be bugbafu yi m, ama ebe-yakwo. 
35 Gama mi la be ntu ge ma she eza tu do wo dada yi, nyigun 
wo iya yi, tnayi wo viya yi; 36 eza anuwunhi ba ba nyi e wo 
api'bi aba. 37 Wo nu wo gnaye wo dada ko wo iya du mi, 
wo to kunce emi m; wo nu wo gnaye wo nugun ko nyigun 
du mi wo to kunce emim. 38 Jesun, wo nu wo ta la wo ezundu 
wa vi mi avun m wo to kunce mi m. 39 Wo nu wo bwa wo 
wyewyehi wo ba bwi kwo, wo nu wo bwi wo wyewyehi ntu 
mi bo wo ba bwa kwo. 

40 Wo nu wo gwo fye wo gwo mi nu, wo nu wo gwo mi wo-i 
gwo wo nu wo tnu mi nyi. 41 Wo nu wo gwo anabi shi kwo 
nyi wo nu zhin anabi wo ba gwo anabi lada, wo nu wo gwo 
befyecehi shi kwo nyi wo nu zhin befyecehi wo ba gwo befye- 
cehi lada. 42 Ezahozaho wo ga ebi nawyi dehi gmanyi ebwe 
nuwan fufuhi nya shi kwo nyi wo nu zhin bara, behinhin, 
mi-i gna fye ge, wo ta tna wo lada ko fyewyi m. 


1 A zhi lo sa Yesu beyi zo wo abara awo ce aba beda wu, 
wa lakala e aba 'hi ntu ge wo wu n wo zhin wa’azi yi 

ba azhi mi. 
2 Ama Yohanna, sa wo dna jaru, wo beyi wo nabari Kristi 
abezhin nya, wa tnu beda wo abara yi, 3 wo-gna wo, Ho nu 
zhin eza n wo be lo nyi, ko. yi awye yi.shi eza do nua ?: 4 Yesu 

a ye ba, wa gna ba, Fye lo fye nya, fye gna Yohanna abe fye a 
wo, abe yi fye a gyewye : 5 awyebwahi ba-i gwo ba awyebagye, 
azabmazhihi ba-i zanzan, anahiwunhi ba-i kagna, atnubwa- 
gunahi ba-i wo, a-i ku aza fifihi kala, a-i zhin wa'azi nabari 
manahi nya awyekwohi aba. 6 Albarkada nu wo nu n wo 
ta ma ntu mi bo m. 

7 Sa aza dehi a wan ba zokwo, Yesu a ya beda da azayezhi 
aba Yohanna tukwo, wa gna, Fye a lo zhabwi mi fye-i lo kni 
hi wyegye a? ko ezhin ese zhin kwo a shan nyi a? 8 Fye lo 
kni hi nu awye shi a? ko eza nu n wo eje putuhi kma nyi a? 
Gyewye, ba nu n ba aje putuhi kma ba fi agalukwo mi nu. 
9 Ntu kni be hi nu fye a kuna? Fye lo anabi awye shi nu? 
E, ma gna fye ge, wo du anabi. 10 Wo nu a ka tu wo tukwo, 

Gyewye, mi tnu mi tnutnuhi ho awyeba abye, 

Wo nu wo ba zhin ho zokwo aba ho abye nyi. 
11 Behinhin, ma gna fye ge, Dna aza a ma anyikwoza aba eza 
to-i lo wo lakala mwamwa yi ngye Yohanna Baptisma-zhinhi 
m ; dudu lo nu, wo nu wo nyi gnagbahi ebe eshe nya mi wo du 
wo mwamwa. 12 E Yohanna Baptisma-zhinhi esa har sahi 
ebe eshe nya kwo sin jeje, ajejehi-da gyi kwo kala yi. 13 
Gama anabi viyan bedo Attaurat yi da anabi har Yohanna 
esa. 14 Nde fye ye lo fye gwo deye, wo nu zhin Iliya n wo be 
lo nyi. 15 Wo nu n wo atnubwa yi lo wo wo nya, sai wo wo. 

16 Ama m'ba dna cala 'ye dogbe yi kni hi nu a? Kwo wu 
ngye abi n ba sase fi agnikwo, ba-i yi ba awyefwanhi, 17 ba-i 
gna, Ya bye fye mwahi, fye a to nyanya m; ya cibwi, fye a to 
lu agu m. 18 Gama Yohanna a be to gyigyihi m, to sinsinhi 
m, ba-i gna, Wo guzhenyi yi; 19 Eza Nunuhi be, wo-i gyi, 
wo-i sin, sai ba-i gna, Gye fwanada, gye nyasinhi, nugundo 
agandugwohi nya, alaifida yi nya jesun! Ama a gye wyemwa 
kwo bmiya lo ntu kwo abezhin bo. 

20 Sai wo beyi ya azhi kun, aba a ku zhin wo atnutnu duduhi 
iko nya, shi kwo nyi ba ta ye abwi m. 21 Ewuyi, Korasinu ! 
Ewuyi, Baitsaida! gama nde Sur bedo Saida yi a beyi gna a 
zhin atnutnu wowohi iko nya ngye shi a zhin fye aba, ba beyi 
ku ya abwi tuņyi sapai sapai, fi aje-sakun bedo etnu yi. 22 
Ama ma gna:fye ge, Owada mpyehi mi, Sur bedo Saida yi ba-i 

du fye sauci. 23 O Kafarnahum jesun, a ba la fye tu eshe ? 
Awo, fye ba bmaya fi Hades. Gama a beyi gna a zhin atnu- 
tnu wowohi iko nya Saduma mi shi a beyi zhin efye mi, kwo 
beyi lo har nai "ye. 24 Ama, ma gna fye ge, Owada mpyehi 
mi, Saduma ekni kwo ba bwa sauci du fye nya. 

25 Esa deye Yesu a gna, Mi zhin godiya, Dada, Dagahi 
eshe nya, bedo ekni yi, shi ha so abe wowohi °ye ntu ge awye- 
mwahi bedo abeyekpehi yi ta gyewye m; ama ha wu ba abi 
"kpe aba; 26 E, Dada, gama e lo nu n kwo da ho. 27 Anya 
viyan, mi Dada a dna ba mi akun; ezahozaho ta kpe Nugun 
ye m sai Dada gmanyi, ezahozaho ta kpe Dada ye m sai 
Nugun eza yi n wa ye wo wu wo nyi jesun. 28 Be mi aba, 
azhingyehi bedo akaya-luluhi-da yi viyan, mba ga fye sunsun. 
29 Fye la mi karkiya kpe fyehin, fye tumwi mi aba; gama mi 
nu zhin bugba-shinhi, bugba-gbagbahi-da jesun, fye ba bwa 
sunsun ntu fye awyewyehi bo. 30 Gama mi karkiya zhin 
sauci nya nu, mi kaya jesun to luluhi m. 


1 2 Esa dehi, mpyehi sunsunhi, Yesu wo-i zanzan, wo-i 

duya ofwa tantasin; mikun gun wo abara, ba la ya 
awyi-shin bma, ba-i gyi. 2 Ama sa AFarisihi beyi gye de" ye 
wye, ba gna wo, Gye ho abara wye, ba-i zhin be n kwo to 
bmiya lo a zhin mpyehi sunsunhi m. 3 Ama wo gna ba, Fye 
to ba be Dawuda wa zhin sa wa wo mikun, bedo aza yi n 
ba kunsun wo yi m a? 4 Shi wa lo Shekwohi nyakun mi, 
wa gyi bredi-wuwuhi, be n kwo to bmiya lo wa gyi m, bedo ba 
nu ba kunsun wo yi jesun, sai ntu apriest bo gmanyi? 5 Ko 
fye ta ba dna owa mi m, shi kwo nyi, mpyehi sunsunhi dna 
wyegyi nyakun mi, apriest wun mpyehi sunsunhi ya, ba nu 
zhin owa-apwohi? 6 Ama mi-i gna fye, Wo nu wo du wyegyi 
nyakun mwamwa wo-i lo iya. 7 Ama fye gna fye a kpe be 
deye awyega, Sunsungye nu mi zan shin, to sakrifais-zhin m, 
fye to beyi zun atna-laifida °kni m. 8 Gama Eza Nunuhi nya 
wo zhin mpyehi sunsunhi Dagahi nu. 

9 Sai wa lakala bwa'i wa lo dna ba sinagog mi: 10 sai, gye, 
obwa-kawuhida lo. Ba nya wo bo, ba gna, Kiwo ba bmiya a 
ka eza gna mypehi sunsynhi ? ntu ge ba ba tu wosbo.: 11 Wo 

gna ba, Nkanu efye aba, nde wo ekni yi gmanyi n kwo kaya 
dna ebo mpyehi sunsunhi, wo ta wan kwo shi wo gmi kwo be 
ce yim? 12 A ba la eza be mwidoekniyi? Ntu lo nu kwo 
bmiya a zhin be manahi mpyehi sunsunhi. 13 Sai wa gna eza 
'hi, Ha ta ho obwa. Wa ta; sai kwo ze lafiya ngye obwa do. 
14 Ama AFarisihi ba kun ba zhin shawura tu wo tukwo shi 
ba bwi wo. 

15 Ama shi kwo nyi Yesu kpe deye, wa gmi bwa'i; aza 
mwa begye vi wo: har wo ka ba gna viyan, 16 wa tu ba egbe 
to ba la wo kpe m. 17 Ntu ge a nu abe a da n anabi Ishaya 
egbe yi, a-i gna, 

18 Gye, mi bara, wo nu ma kni nyi; ; 
Mi yeyehi wo nu n mi wyewyehi a dagma wo yi zam; 
Mba tu mi Zafun tu wo, 

Wo ba da'wa Abyedo aba. 
19 Wo to beyi wu anya m, wo to beyi sawyi m; 
Eza to nyi wo beyi wo wo begye tu zokwo m; 

20 Ezhin yayahi wo to beyi bma kwo ya m, 
Lugwonyi wukpehi jesun wo to beyi wun kwo m, 
Har wa zhin owada kwo a gyi nasara. 

21 Dna wo eye mi Abyedo ba ba tu 'wye. 

22 Sa dehi a be guzhenyida yi wo aba, wo nu zhin "wye- 
bwahi bedo takpebeda yi, wo ka' wo gna, har takpebeda a 
dabo, wo gyewye 'ba jesun. 23 Ce a wo aza viyan, ba gna, 
Ko eza deye wo zhin Dawuda Nugun nu a? 24 Ama sa 
AFarisihi beyi wo, ba gna, Kwo nu zhin iko aguzhenyi-esu 
nya, Ba'alazabula, nya yi, eza "ye wo kun aguzhenyi ya? 25 
Ama wohin, ntu ge wa kpe ba anubo-zhin wo gna ba, Ebe 
dohodoho kwo gna aje gun aba e kwohin tukwo yi kwo ba la 
ya; ko ezhi dohodoho, ko api n kwo gna aje gun aba e kwohin 
tukwo yi, kwo ta kpe gni m; 26 nde Shaitan nya Shaitan ya, 
wo la gna aje gun aba wohin tukwo yi ; wo ebe ba kpe gni wuna ? 
27 Nde mihin, jesun, ma kun aguzhenyi ya e Ba'alazabula 
aba e nka aba nu efye abi ba kun ba yaa? Ntu deye bo ba 
ba ze awadahi efye tukwo. 28 Ama nde ma kun aguzhenyi ya 
Zafuw: Shekwohi nya yi, Shekwohi ebe ku be efye aba nu. 
29 Ko kwasa ye wuna ezaho wa lo kalada ayi wa ku wo akaya 

to wo pa kalada awunkpama? Avun de'ye, wa ku wo akaya 
api nya. 30 Wo nu wo to nyi emi aba m wo beyi emi yi; 
jesun, wo nu wo to yezhi kunsun emi yi m wo gnaya nu. 
31 Ma gna fye ge, Ko laifi dohodoho, ko Shekwohi-eyesa 
nukwohi, a ba zhin aza gafara, ama ntu Zafun Gyigyihi eyesa 
nukwohi bo a to zhin kwo gafara m. 32 Jesun, ezahozaho n 
wo tu Eza Nunuhi bo a ba zhin wo gafara; ama wo nu wo tu 
Zafun Gyigyihi bo a to zhin wo gafara m, ko esa 'ye, ko esa n 
kwo be lo nyi. 

33 Ko a ze shinwan manahi, kwo agyigyihi jesun, manahi ; 
ko a ze shinwan bwobwohi, kwo agyigyihi jesun bwobwohi : 
gama ntu shinwan gyigyihi bo nu a kpe shinwan ye. 34 
Fyehin amamahi-agma-nya, kwo ba zhin wuna, fye nu fye 
zhin nukwohi fye a da be manahi a? Gama e bugba nyaso, 
egbe dabo. 35 Eza manahi e wo nyaso manahi wo gmi nya 
manahi, eza nukwohi e wo nyaso nukwohi wo gmi nya nukwohi. 
36 Ma gna ho ge, Beda gbelahi dohodoho n aza da, owada’wyi 
ba ba ku kwo aje; 37 gama ntu ho abeda bo nu ho ba kni, 
ntu ho abeda bo nu jesun a ba zun ho ’kni. 

38 Sai arubutukahi ho, bedo AFarisihi yi, ba gna wo, Dagahi, 
ya ye ya gye tuze e ho aba. 39 Ama wo ye ba, Cala nukwohi, 
nagbahizhin nya, kwo zan tuze shin; ama a ta ga kwo m sai 
tuze anabi Yonana nya. 40 Gama ngye shi Yohana beyi dna 
ebmiya dnagmahi nubo ampyehi gun ata, asukwo yi gun ata, 
e lo nu jesun, Eza Nunuhi wo ba dna ekni nubo ampyehi gun 
ata, asukwo yi gun ata jesun. 41 ANinavihi ba ba kukala zhi 
a gni owada 'wyi kunsun cala de'ye yi ba ba zun kwo 'kni; 
gama bahin ba ye abwi ntu Yonana wa'azizhin bo, gyewye eza 
n wo du Yonana mwamwa wo nyi lo iya. 42 Nyikwo-esu 
Kudu nya wo ba lakala gni-a-gni dna owada 'wyi kunsun cala 
de’ye yi, wo ba zun kwo 'kni; gama wo gmi anyi kpeshiba ntu 
ge wa wo Solomon wyemwa; gyewye eza n wo du Solomon 
mwamwa wo nyi lo iya. 

43 Sa zafun wyebwohi gmi eza, wo zhin wo lo aba nuwan 
to nyi m wo zan sunsun shin, ama wo ta bwa m. 44 Sai wo 
gna, M’ba jeze lo mi ayi aba n ma gmi. Sa wœbeyi si. wo sun 
kwo gbelahi, efinfinhiya, ezhinaba-zhinzhinhi jesun. : 45 Sai 

wo lo wo ku azafun do gun tnaba n ba du wo nukwohi yi, ba 
lo ba sase dna aba dehi; eza dehi nyinyi kmaknahi kwo du 
sapai nya nukwohi. E lo nu cala nukwohi de" ye kwo ba ze. 

46 Wo-i dabo azayezhi kpa, sai gyewye, wo iya bedo wo 
azaje yi, ba-i zhi ebmi, ba-i zan wo shin ba-i dabo wo yi. 
47 Eza ho wo gna wo, Gyewye, ho iya bedo ho azaje yi, ba-i 
zhi ebmi ba ye ba dabo ho yi. 48 Ama wo ye wo, wo gna wo, 
Nkanu zhin mi iyaa? Nkanu zhin mi azaje jesuna? 49 Wo 
ta abwa wu wo abara aba, wo gna, Gye mi iya bedo mi azaje 
yi! 50 Gama ezahozaho wo zhin mi Dada beye wo nu wo 
dna eshe mi wo nu zhin mi ezado, mi mapwi, n mi iya yi. 


1 Mpyehi de'ye Yesu wa gmi nyakun ’hi wa sase nuwan- 
yakwo egbe. 2 Azayezhi mwa begye ba she wo ba sai 
wa lo eya mi wa sase; azayezhi viyan ba-i kpezhi nuwan- 
yakwo 'gbe. 3 Wo gna ba abe mwa begye abesisi yi, wo-i 
gna, Gyewye, Nyabyehi wa gmi lo wo bye nya. 4 Sa wo beyi, 
bye, anyabye ho a kaya kpe zokwo, sai alu be ba zo tnu. 5 
Anyabye do a kaya kpe apma, aba n ba to ekni lo mwa m, 
sahisahi ba pa, shi kwo nyi ekni to shinshin m; 6 ama sa 
mpyehi a mwa, ba ku wakawu; jesun, shi kwo nyi ba to 
agbeyi yi lo m ba ku bwa. 7 Anyabye do a kaya fi aknawuhi, 
aknawuhi a mwa sai ba ye ba pma. 8 Anyabye do, jesun, a 
kaya kpe ekni manahi ba ga ampanyi, ado fi awyi tagyi, ado 
shi'tnai, ado, jesun, shita. 9 Wo nu wo atnubwa yi wo wo. 
10 Sai wo abara ba be ba gna wo ge, Ntu kni be hi nu ho-i 
dabo ba yi abesisi yi a? 11 Wa ye wa gna ba, Fye nu n a kni 
fye ba kpe asigyi ebe eshe nya, ama a ta kni bahin m. 12 
Gama wo nu wo anya yi, wo aba nu a ba ga, wo ba bwa mwa; 
ama wo nu wo to nya yi m e wo aba nu a ba gwo ko nya wo ce 
yi. 13 Ntu de'ye bo mi-i da besisi ba aba, gama ba-i shi awye 
to ba-i gyewye m, ba-i wo to ba-i wo m, to kwo lo ba m. 
14 Ishaya anabi-beda kwo a nu ba aba sa wa gna, 
Fye ba wo ama kwo ta lo fye ko fyewyi m, 
Fye ba gyewye ama fye ta kpeye ko fyewyi m. 
15-Gama aza "ye bugba kwo ku zhin ba akpi, 
Ba atnubwa ku lu shanwo yi, 

Ba ku ba awye kpe jesun, 

Ntu ge kada ba kpe ba awye yi, 
Ba wo ba atnubwa yi, 

Kwo lo ba, ba bugba yi, 

Ba je pmi be ntu ge ma ka ba gna. 

16 Ama fye awye shin albarka nya nu, gama ba gyewye lo; 
fye atnubwa ba-i wo. 17 Behinhin, ma gna fye ge, anabi mwa 
begye bedo abefyecehi mwa begye yi ba beyi mwi ba gye 
abe fye shi awye, to ba gyewye m, ba wo abe fye wo, to ba 
wo m. 

18 Fye wo besisi "ye nyabyehi nya. 19 Sa ezahozaho wo wo 
beda ebe nya to kwo a lo wo m, Nukwohi zhin wa be wo gwo 
nya n a bye dna wo bugba mi; deye kwo nu zhin nyabye n 
kwo kaya tu zokwo. 20 Kwo nu a bye tu apma kwo nu zhin 
wo nu wo zhin wo wo beda, sahisahi wo gwo kwo agmada 
yi; 21 ama wo ta gbegye yi dna wo mi m, sai wo shenugyi esa 
fyewyi ama sa azhingye ko wahala kwo lakala ntu beda bo, 
sahisahi wo miya. 22 Kwo nu a bye aknawuhi aba jesun, 
kwo nu zhin wo nu n wo zhin wo wo beda; ama abewyegye 
anyi nya, n kwoce anyabwa nya yi ba zhin ba ye beda pma, 
kwo a ze tnapmahi. 23 Kwo nu a bye dna ekni manahi jesun, 
kwo nu zhin wo nu wo zhin wo wo beda, kwo a lo wo; be- 
hinhin wo zhin wo ga ampanyi gyiba tagyi, gyiba do shi'tnai, 
edo jesun, shi'ta. 

24 Wa be ba besisi do yi, wa gna, Ebe eshe nya wu ngye 
eza n wo bye nyabye dna wo ofwa ; 25 ama esa aza beyi wangye 
wo nuwunhi wa ba wa bye nyabye nukwohi alkama atasin, wa 
lo wo nya. 26 Ama sa nyabye 'hi be mwa, har kwo fi awye, 
sai nyabye nukwohi jesun kwo la kpe. 27 Sai abara 'pida 
nya be ba gna wo, Nyabye manahi nu to n ha bye dna ho ofwa 
m? Kwo a bwa nyabye nukwohi nu. 28 Wo gna ba ge, 
Nuwunhi doho nu a zhin deye. Wo afyenu ba gna wo, Ho 
ye ya lo ya shi ba ya? 29 Ama wo gna, Awo; kada fye shi 
alkama ya bedo nyabye nukwohi yi. 30 Fwa ba, ba gun aba, 
ba mwa kunsun aje yi har do-'sa; sa do-'sa mba gna adohi, 
Fye ye nyabye nukwohi zhi kpa a pa fi eku ntu ge a gyi ba ena: 
ama fye ye alkama zhi fye lo mi ce yi emi dobwi. +- 

31 Wa be ba besisi do yi, wa gna, Ebe eshe nya wu ngye 
mustard byegye eza la, wa bye dna wo ofwa ; 32 behinhin, kwo 
du anyabyegye dohodohoyi gnagbahi, ama sa n kwo mwa kwo 
zhin kwo du nyabye viyan mwamwa, kwo zhin kwo a ze 
shinwan, har alu eshe nya ba zhin ba be ba ya kpe kwo 
abwala. 

33 Wo gna ba besisi doho; Ebe eshe nya wu ngye yeast 
nyikwoza a la, wa so dna awyilukwo amudu gun ata, har kwo 
ku gun zun viyan yeast yi. 

34 Yesu wa gna azayezhi deye viyan besisi yi, wo ta wu ba 
behobehoyi tna besisi m. 35 Ntu ge be a da anabi egbe yi 
kwo a nu, a-i gna, 

Mba kpe mi egbe ya besisi yi ; 
Mba dabo n kwo so shi tunyi shishi anyi nya. 

36 Sa wo beyi fwa azayezhi wa lo dna nyakun mi: wo 
abara ba be wo aba, ba gna, Ha wu yi besisi wyega ofwa nyabye 
nukwohi nya. 37 Wa ye wa gna, Wo nu wo bye nyabye 
manahi. nyi Eza Nunuhi nu; 38 ofwa anyi nu; nyabye 
manahi nu zhin anugun ebe nya; anyabye nukwohi nu zhin 
anugun Nukwohi nya; 39 nuwunhi, n wo bye ba nyi, Shaitan 
nu: makegye, jesun, anyi-zo-°sa nu; anyadohi amalaika nu. 
40 Shi a zhin a ye nyabye nukwohi zhi a gyi ba ena, e lo nu 
kwo ba zhin anyi-zo-'sa. 41 Eza Nunuhi wo ba tnu wo 
amalaika, bahin ba ba ye anya viyan zhi n ba ma, bedo abe 
nukwohi zhinhi yi, ba ka ba ya e wo ebe, 42 ba she ba ya fi 
ena aba; aba ye nu aza beyi cibwi, ba ba gyi anyikna jesun. 
43 Esa dehi abefyecehi ba beyi bmiya'na ngye mpyehi, fi ba 
Dada ebe mi. Wo nu wo atnubwa yi, wo wo. 

44 Ebe eshe nya wu ngye nyabwa n kwo so dna ofwa; eza 
nu wa sun wa so jesun; sai, agmada yi, wa lo wa kun anya 
viyan n wo ce yi, wa si ofwa de" ye. 

45 Jesun, ebe eshe nya wu ngye gnikwo-zanhi n wo 
zan lwulwu manahi shin, 46 sa wo beyi bwa gmanyi, 
agyiwye begye nya, wa lo wa kun anya viyan nwo ce yi wa 
si kwo. 

47 ;Jesun, ẹbe eshe nya wu ngye ebmiya-'sa a she kwo fi 
nuwan-yakwo kwo a ye abmiya dohodoho "pya zhi ; 48 "sa kwo 

beyi nu aza gni kwo be ce yi nuwan-yakwo 'gbe; ba ku sase, 
ba ye amanahi zhi, ba ku fi agbabwi, ama ba ku anukwohi she 
ya. 49 E lo nu kwo zhin anyi-zo-'sa; amalaika ba kun be ba 
gna abe nukwohi-zhinhi aje abe-fyecehi yi, 50 ba she ba ya 
fi ena aba; aba dehi nu a ba cibwi, a gyi anyikna. 

51 Abe ’ye ku fye lo viyan? Bagna wo, E. 52 Wo gna ba, 
Rubutukahi dohodoho n a wu wo ntu ebe eshe nya bo, wo wu 
ngye 'pida n wo zhin wo kun, e wo nyabwa, anya wo’iwohi, n 
anya kwokwohi jesun. 

53 A zhi lo sa Yesu beyi zo abesisi de’ye wo lakala bwa’i. 
54 Sa wo beyi be wo ekni wo wu ba fi ba sinagog, har ce a wo 
ba, ba gna, Kni aba hi nu eza 'ye a bwa wyemwa de’ye, bedo 
atnutnu iko nya yi, deya a? 55 Eza deye to nu zhin nyajihi 
nugun ma a? A ta yi wo iya Maryamu nu m? Wo azaje 
Yakub, bedo Yusufu yi, Siman yi, Yahuda yi nu tom? 56 Wo 
amapwi viyan, jesun, ba to kunsun eyi yi nu m? E kni aba 
hi nu eza 'ye a bwa abe de’ye viyan? 57 Ce a san ba wo yi. 
Ama Yesu a gna ba, Anabi ta tna mwamwa m sai wo ezhi mi 
bedo wo ayi yi jesun. 58 Wo ta zhin tnutnu iko nya boye aba 
"ye m ntu ba tna-gaciyaga bo. 


1 Sa de'ye Hirudus, seci, beyi wo nabari Yesu nya, 2 wo 

gna wo abara, Eza de’ye wo nu zhin Yohanna Baptisma- 
zhinhi; wo lakala e efi; ntu lo nu a-iko de'ye ba-i zhin dna 
wo mi. 3 Gama sapai Hirudus beyi la Yohanna wan, wa wo 
pa awun, wa wo dna jaru ntu Hirudiya bo, wo ezado, Filibbus, 
nyikwo. 4 Gama Yohanna beyi gna wo, Kwo to bmiya lo ha 
la wom. 5 Sa wo beyi ye wo wu wo, wa wo azayezhi 'dna, 
gama ba ze wo ngye anabi. 6 Ama sa Hirudus ma'wyi beyi 
si, Hirudiya nyigun wo nyanya aza abye, ce a da Hirudus. 
7 Ntu lo nu wo zhin wo alkawali ana yi, nyahonyaho n wo 
gyiwye wo ba ga wo. 8 Wohin, shi wo iya beyi kun tu wo, 
wo gna, Ga mi Yohanna Baptisma-zhinhi tukwo dna ebwe, 
9 Esu wyewyehi a wunya; ama ntu ana bo n wa sin nyi, ntu 
aza bo n ba kunsun wo yi jesun, wo ga 'gbe a ga wo; 10 wa 
tnu a zun Yohanna tukwo ya, dna jaru. 11 A be we tukwo 
yi dna ebwe a ga ebi nyikwohi, wohin wo lo wọ, iya ce yi. 

12 Wo abara ba be, ba la wo nahi ba bi kwo; sai ba lo ba gna 
Yesu. 

13 Sa Yesu beyi wo deye, wo lakala e bwahi dna eya, wo lo 
wo gmanyi aba ezahozaho to nyi m. Ama shi azayezhi beyi 
wo nabari, ba kun azhi ba vi wo apita yi. 14 Wa gmi zhi 
wa gye azayezhi mwa begye wa gye ba sunsun, wa ka ba 
anyasanhi gna. 15 Sa wyeshe beyi she, wo abara ba be wo 
aba ba gna, Aba 'ye zhabwi nu, sa la duya jesun, ha gna 
azayezhi ami ntu ge ba lo akauye ba si nyagyi ntu bahin tukwo 
bo. 16 Yesu a gna ba, Ba to ce pma ba lo m ; fyehin fye ga ba 
ba gyi. 17 Ba gna wo, Yi to nyahonyaho yi lo iya m sai bredi 
aknana gun atnu, abmiya yi gun aba. 18 Wa gna, Fye be 
ba yi iya emi aba. 19 Wa ga azayezhi °gbe ba sase kpe anaya 
putuluhi ; wa la bredi aknana °ye gun atnu, abmiya yi gun aba 
wa kpe awye wu eshe kpa, wa tu ba albarka, wa bma tokun 
wo ga bredi aknana 'ye wo abara aba, wo abara, jesun, ba ga 
azayezhi. 20 Ba viyan ba gyi har nubo a kun ba fu: a ye 
apisere zhi n ba ce, acekun gun awo ce aba nunuhi. 21 Ba 
nu n ba beyi gyi nyi aza nugbahi adubu gun atnu nu, gbo 
anyikwoza n abi yi. 

22 Sahisahi wa zhin wo abara ba lo eya, ba lo wo abye 
okma dehi, wa gna azayezhi ami kpa. 23 Sa wo beyi gna 
azayezhi ami, wa gun epe wo gmanyi ntu addwazhin bo: 
sa wyeshe beyi she wo-i nyi wo gmanyi. 24 Ama eya lo 
nuwan-yakwo tasin, a-i lu kwo anuwan-dokwo yi, gama ese 
gni aba ba yi. 25 Ewyedna-'sa nyihi sukwo nya, wa be ba 
aba, wo-i zanzan tu nuwan-yakwo. 26 Ama sa wa abara beyi 
gye wo wye wo-i zanzan tu nuwan-yakwo, ba ku jeje, ba gna, 
Nyasibwi nu; ba sawyi begye kala yi ntu ednawo bo. 27 Ama 
sahisahi Yesu a dabo ba yi, wo-i gna, Fye ku awyepa; mi nu 
nyi; fye to wo "dna m. 

28 Bitrus wa ye wo, wo gna, Dagahi, ngye ho nu nyi, ha ga 
ho 'gbe ma be ho aba tu nuwan. 29 Wa gna, Be. Bitrus 
wa shi eya wa zanzan tu nuwan wa lo Yesu aba. 30 Ama sa 
wo beyi gye ese wye wa wo'dna, wo-i la yashi, wa sawyi wa 
gnaą;-Dagahi, Ka gni mi. 31 Sahisahi Yesu a ta wo abwa wo 
wan w6; wezi gna wo, Efwo, gaciyaga gnagbahida ntu kni be 

hi ho-i zhin shakka a? 32 Sa ba beyi lo fi eya ese a yashi. 
33 Ba nu nbafieya nyi ba ga wo mwamwa, ba gna, Behinhin, 
ho zhin Nugun Shekwohi nya nu. 

34 Esa ba beyi pi ya, ba be ekni Jannisarata nya. 35 Sa 
aza ezhi dehi beyi kpe wo ye, ba tnu ekni dehi viyan ba be 
anyasanhi yi viyan ewo aba; 36 ba tna wo bwa wo fwa ba ba 
to wo ejekpe-egbe abwa; aza n ba to bwa ba kagna. 


A zhi lo AFarisihi doho bedo Arubutukahi yi be Yesu 
1 aba e Urushalima, ba gna, 2 Ntu kni be hi ho abara ba 
zhin ba zun azakwohi akunnu gnana a? Gama ba ta zhin 
ba na ba abwa sa ba gyi nyagyi m. 3 Wa ye wa gna ba, Ntu 
kni be hi nu fyehin zun Shekwohi awyidna gnana ntu fye 
kunnu boa? 4 Gama Shekwohi a gna, Ha ga ho dada mwa- 
mwa bedo ho iya yi, jesun, eza n wo kni wo dada akmi, ko wo 
iya, behinhin wo ba fi. 5 Ama fyehin fye-i gna, Ezahozaho 
n wo ba gna wo dada ko wo iya, Gyiba n ho ba bwa emi aba 
nyi a la ga Shekwohi aba; 6 tile nu to m wo ga mwamwa wo 
dada aba m. Fye ku Shekwohi abeda ze ngye gbelahi nu ntu 
fye akunnu bo. 7 Fyehin amunafikida, Ishaya a da anabi efye 
tukwo daidai sa wo gna, 

8 Aza deye ga mi mwamwa ba agbepata yi; 

Ama ba bugba nyi ekpayi emi aba ; 

9 Ama ba ga mi mwamwa gbelahi ba wuwu n ba wu nyi 

aza °wyidna nu. 

10 Wa yi azayezhi wo aba wa gna ba, Fye wo, kwo a lo fye 
jesun: 11 Nya n kwo a lo egbe kwo nu ta bwo eza awye m, 
ama nya n kwo gmi eza egbe kwo nu bwo aza awye. 12 Sai 
wo abara a be ba gna wo, Ko ha kpe AFarishihi be beyi ku ma, 
sa ba beyi wo beda "ye a? 13 Wo ye wo gna, Nya shishi 
dohodoho emi Dada eshe nya nu to shi kwo m a ba shi kwo ya. 
14 Fye fwa ba; ba nu zhin awyebwahi zokwowuhi. Nde 
ewyebwahi a wu ewyebwahi do zokwo, ba gun aba ba ba 
gbidokunu fi ebo. 15 Bitrus wa ye wo, wa gna, Ha wu yi 
besisi "ye awyega. 16 Wa gna, Har fyehin jesun fye tna 
beyekpe? 17 Fye ta kpe awyega m, nyahonyaho n kwo lo 
egbe kwo zhin kwo lo emi, avun d'eye kwo knaya okma? 

18 Ama abe n ba kun egbe ba kun e bugba mi, ba nu bwo eza 
awye. 19 Gama e bugba mi nu abepa-nukwohi kun, azawu 
yi, anagbahi-zhin yi, anyikwo-bwa yi, evi yi, saida-akata nya 
yi, egbegyi yi. 20 Ba nu zhin ba bwo eza awye; ama nyagyi 
abwa cegyehi yi kwo ta bwo aza wye m. 

21 Yesu wa lakala e bwahi jesun, wa wan gni Sur, bedo Sida 
yi, ekni 'bwa. 22 Gyewye, nyikwoza ho, Bakan'anihi, wa 
gmi ekni dehi, wa sawyi, wa gna, Ha gye mi sunsun, O Dagahi, 
Nugun Dawuda nya; mi nyigun wo-i gye azhin boye ntu 
guzhenyi bo. 23 Yesu wo ta ye wo ko beda yi gmanyi m. 
Wo abara tna wo bwa, ba gna, Sai ha gna wo ami; gama wo-i 
vi yi ebwi yi. 24 Ama wo ye wo gna, A ta tnu mi ezahozaho 
aba m sai akni bwihi Israila nya aba. 25 Ama wa be wa ga 
wo mwamwa, wa gna, Dagahi, ha bma mi zhin. 26 Wa ye 
wa gna, Kwo to bmiya lo a la abi nyagyi a she shi amwi m. 
27 Ama wo gna, A wo lo nu, Dagahi; ko amwi zhin ba gyi 
awyiwo n ba kaya e ba dagahi table. 28 Sai Yesu wa ye wo 
gna wo, Nyikwoza, ha gaciyaga mwamwahi nu! kwo a ze ho 
shi ha ya. Wo nyigun wo kagna e hour dehi. 

29 Yesu wa lakala e bwahi jesun, wa be vivi nuwan-yakwo 
Galili nya; wa gun tu epe, wa sase aba 'hi. 30 Sai azayezhi 
mwa begye beyi be wo aba, ba-i be azabmazhi yi, bedo awye- 
bwahi yi, atakpebeda yi, aza-kuduluhi yi, aza do, jesun, mwa 
begye, ba zhi ba ewo apita aba; wa ku ba kagna; 31 har ce a 
wo azayezhi shi ba gye atakpebeda ba-i dabo, aza-kuduluhi 
ba-i kagna, aza-bmazhi ba-i zanzan, awyebwahi ba-i gyewye’ba 
ba la Shekwohi Israila nya tu. 

32 Sa "ye Yesu beyi yi wo abara, wa gna, Mi gye azayezhi 
sunsun lo, gama esa "ye ba ampyehi gun ata ba-i kunsun mi yi 
ba to nya yi n ba gyi m: mi ta ye ma gna ba ami mikun yi 
m, kada ba zun fi zokwo. 33 Abara ba gna wo, Yi ba bwa 
nyagyi n kwo ba fu azayezhi abugba zhabwi deye mi wuna ? 
34 Yesu wa gna ba, Bredi aknana fye yi shi gun nua? Ba gna, 
Tnaba, abmira bihi yi fyewyi. 35 Wo ga azayezhi 'gbe ba 
sase zhi ekni; 36 wa ku bredi aknana gun tnaba, abmiya yi 
jesun, esa wa ga godiya wa bma ba ya wa ga wo abara, sai 
abara ba ga azayezhi. 37 Ba gyi viyan, nubo a ku ba fu: 

ba yezhi apisere nya n kwo a ce, acekun gun tnaba nunuhi 
bayi. 38 Ba nu ba beyi gyi nyi aza nugbahi adubu gun anyi 
gbo anyikwoza yi, abi yi. Sai wo gna azayezhi ami, wa lo 
eya mi, wa be dna Magadan ekni. 


6 AFarisihi bedo ASaddukihi yi beyi be, ba-i tu wo mwi, 
1 ba-i nya wo bo wo wu ba tuze eshe nya. 2 Ama wa 
ye wa gna ba, Sa wyeshe she fye zhin fye gna, Aba ba knaya: 
gama eshe la wu byebyehi. 3 Labmi, nai "ye ogma ba zhi 
gama eshe wu lo byebychi, ogma agyesa yi. Fye mi fye kpe 
eshe awyeba ye ama fye ta mi fye kpe atuze anyi nya ye m. 
4 Cala nukwohi, anagbahi-zhin nya, kwo zan tuze shin, ama 
a ta ga kwo tuze m, sai tuze Yonana nya. Wa fwa ba, wa 
lakala. 

5 Sa abara beyi si okma dehi ba gye ba ku ze amwi, to ba la 
bredi m. 6 Yesu a gna ba, Fye dnawye, fye zhin paceye 
jesun ntu yeast AFarisihi nya bedo ASaddukihi nya yi bo. 
7 Ba zhin shawura aje yi bahin-bahin, ba gna, Shi kwo nyi 
yi to be bredi yi shi m. 8 Ama Yesu, shi wo beyi kpe de’ye, 
wa gna, E, agaciyaga gnagbahida, ntu kni be hi nu fye zhin 
shawura aje yi shi kwo nyi fye to be bredi yi shi ma? 9 Har 
sahi fye to-i kpe awyega m? Fye to pa bredi aknana gun atnu 
ntu aza adubu gun atnu bo m, jesun acekun gun nu a, n fye 
beyi kua? 10 Jesun, bredi aknana gun 'tnaba ntu aza adubu 
gun anyi bo, acekun gun nu a n fye beyi ku a? 11 Ntu kni 
be hi nu fye a to kpe mi ta da bredi bo nu ma? Ama fye zhin 
paceye ntu yeast AFarishihi nya bedo ASaddukihi nya yi bo. 
12 Sahi ba kpe wo to gna ba zhin paceye yeast bredi nya yi 
nu m, ama wuwu AFarisihi nya bedo ASaddukihi nya yi. 

13 A zhi lo sa Yesu beyi be Kaisariya Filibbi ekni, wo nya wo 
abara bo, Aza gna Eza Nunuhi ngye nkanua? 14 Ba gna, Aza 
ho gna Yohanna Baptisma-zhinhi nu, aza do gna, Iliya; aza 
do jesun, Irimiya nu, ko gmanyi nu e anabi aba. 15 Wa gna 
ba, Ama fyehin gna mi ge nkanu a? 16 Siman Bitrus wa ye 
wo wa gna, Ho nu zhin Kristi, Nugun Shekwohi wyewyehida 
nya. 17 Yesu wa ye wa gna, Albarkada nu hohin Siman, 
Yonana nugun! Gama azankwoci to wu ho deye m, ama mi 

Dada nu n wo dna eshe nyi. 18 Mi-i gna ho, ho nu zhin 
Bitrus, tu apma "ye mba mi mi ekklesiya; a-iko Hades nya 
ba ta gyi kwo nasaram. 19 MPba ga ho amakuli ebe eshe nya: 
nyahonyaho n ho pa dna anyi kwo zhin papahi nu dna eshe, 
jesun, nyahonyaho n ho lo kwo ya dna anyi kwo zhin lolohiya 
nu eshe. 20 Sai wa kun wo abara to ba gna ezahozaho wo 
zhin Kristi nu m. 

21 E ’sa dehi Yesu wa ya wo abara wu kwo nu zhin tile wa lo 
Urushalima, wa sin wahala boye abyeda aba, bedo amalam 
dnagmahi aba yi, bedo arubutukahi aba yi, a wu wo, mpyehi 
"tahi, jesun, wo lakala. 22 Ama Bitrus a la wo wa ya wo kun, 
wa gna, Shekwohi zhin aba, Dagahi! Deye ta bwa ho m har 
nyalonyalo. 23 Ama wo bmiya awye, wo gna Bitrus, Jeze 
lo mi avun, Shaitan! Ho nu zhin bwonyicenya emi aba; 
gama ho to mwi bo n kwo zhin Shekwohi nya m, sai aza nya. 

24 Sai Yesu wa gna wo abara, Nde ezahozaho ye wo vi mi 
avun, sai wo na wohin tukwo bo, wo la wohin °zundu wo vi mi. 
25 Gama ezahozaho n wo ye wo gni wohin wyewyehi wo bwi 
kwo nu, jesun, ezahozaho n wo bwi wo wyewyehi ntu mi bo 
wo ba bwa kwo. 26 Gama ngye gyiba eza bwa ko shi wo bwa 
anyi viyan ama wo bwi wo wyewyehi a? Ko eza wo ba ga 
kni hi nu ntu wo wyewyehi doshan bo a? 27 Gama Eza 
Nunuhi wo ba be dna wo Dada latu, bedo wo amalaika yi, 
esa "ye wo ba ga ezahozaho wo lada shi wo tnutnu nyi. 28 
Behinhin, ma gna fye ge, aza ho lo iya n ba ta to efi wo m har 
ba gye Eza Nunuhi wye wo-i be dna wo ebe. 


Ampyehi tnai avun, Yesu wa la Bitrus, bedo Yakub yi, 
17 bedo wo ezado Yohanna yi, wa lo ba yi epe kpamwahi, 
bahin-bahin. 2 A wo shan do ba abye; wo °wyeba kwo-i 
bmiya ena ngye mpyehi, wo ajekpe jesun ba ku ze bwibwihi 
ngye buzangna. 3 Sai Musa bedo Iliya yi ba lakpe ba aba, 
ba-i dabo wo yi. 4 Bitrus a gna Yesu, Dagahi, kwo bmiya lo 
shi ya lo iya: n ha ye ma kpe alubwi iya gun ata; gmanyi 
ntu ho bo, gmanyi ntu Musa bo, gmanyi, jesun, ntu Iliya bo. 
5 Tunyi wo-i dabo, sai gyewye, enyi buzangna nya kwo tu ba 
"fun: jesun, begye a gmi enyi, kwo a gna, Eza de’ye mi Nugun 

yeyehi nu, a da mi gma wo yi zam; fye wo wo. 6 Sa abara 
beyi wo, ba yazhi ba wo'dna behinhin. 7 Ama Yesu a be, 
wo to ba "bwa, wo-i gna, Fye kukala, to fye wo'dna m. 8 Sa 
ba ku ba awye wu eshe to ba gye ezahozaho wye m, sai Yesu 
gmanyi. 

9 Ba-i shin zhi epe "hi Yesu a tu ba egbe, wa gna, Fye to gna 
ezahozaho abe lakpe "hi m, sai Eza Nunuhi la lakala e efi kpa. 
10 Wo abara a nya wo bo, ba gna, Ntu kni be hi nu arubutuka 
gna, Sai Iliya a be abye kpa? 11 Wo ye wo gna, Behinhin, 
Iliya ba be, .wo ba je aba zhin viyan; 12 ama mihin ma gna 
fye, Iliya a la lu be, to ba kpe wo ye m, ama ba zhin wo beho- 
beho yi n kwo da ba. E lo nu Eza Nunuhi wo ba sin wahala e 
ba akun. 13 Esa dehi wo abara ba kpe wo gna ba Yohanna 
Baptisma-zhinhi bo nu. 

14 Sa ba beyi be azayezhi aba, ezaho a be wo aba, wo-i 
yashi, wo-i gna, 15 Dagahi, ha gye mi nugun sunsun, gama wo 
nu zhin efi-pipi-da wo-i gye azhin boye: gama wo zhin wo 
miya dna ena, dna nuwan jesun. 16 Mi la be wo yi ho abara 
aba, ama to ba mi ba ka wo gnam. 17 Yesu ye ba, wo gna ba 
ge, Cala tna-gaciyagahi, azaknaknahi, har kni sa hi nu mba 
sase efye yi a? Har kni sa hi nu mba bwa atna efye yi a? 
Be wo yi mi aba, iya. 18 Yesu a kun wo; guzhenyi a gmi wo 
mi: ebi wo kagna sahisahi. 19 Sai abara be wo aba bahin- 
bahin, ba gna, Ntu kni be hi nu to eyi mi kwo gmi ya m a? 
20 Wo gna ba, Ntu fye gaciyaga-gbagbahi bo: gama mihin ma 
gna fye, Behinhin, nde fye gaciyaga yi ngye mustard nya- 
byegye gmanyi sai fye ba gna epe deye, Ha pmiya iya ha lo 
bwahi; sai kwo pmiya; behobeho to nyi n kwo to yezhin 
efye aba m. 21 Ama dehi "pya kwo ta gmi m sai addu'a yi, 
bedo azumi yi. 

22 Tunyi ba-i yezhi Galili mi, Yesu a gna ba, A ba ga Eza 
Nunuhi aza akun, 23 ba ba wu wo, mpyehi 'tahi a ba la wo 
kala jesun. Ba zhin bugba zhizhihi mwa. 

24 Sa ba beyi be Kafarnahum ba nu ba gwo shekel tokunhi 
ntu gandu bo, ba be Bitrus aba, ba gna, Ho malam to zhin wo 
ga shekel tokunhi m? 25 Wo gna, Wo zhin wo ga. Sa wo 
lo api, Yesu a ku be da wo abye, wa gna, Siman, ho mwi 

wuna? e nka aba nu asu anyi beyi gwo akni-agyiwye ko gandu 
a? e ba abi aba ko e azhibehi aba? 26 Wa gna, E azhibehi 
aba; sai Yesu wa gna wo, Abi ba zhin alolohiya nu. 27 Ama 
ntu ge to ya zhin ba ba ce bwonyi m, lo nuwan-yakwo egbe 
ha she ogwo, sai ha la ebmiya n kwo kmi kalala nyi; sai ha 
kpe kwo egbe ya ha ba sun shekel gmanyi, ha la ha ga ba ntu 
eyi bo, mihin bedo hohin yi. 


1 8 Esa dehi, abara be Yesu aba, ba gna, Nkanu zhin doduhi 

dna ebe eshe nya mia? 2 Sai wa yi ebi nawyi ho, wo 
gni wo e ba atasin, 3 wa gna, Behinhin ma gna fye ge, n fye 
ta pmi be fye a ze ngye ebi nawyi m, fye ta lo ebe eshe nya mi 
kpekpe m. 4 Ezahozaho n wo ba gba wohin tukwo nyi 
ngye ebi 'hi nyi, wo nu zhin doduhi dna ebe eshe nya mi. 

5 Wo nu wo ba gwo ebi gmanyi kaka deye "pya, ntu emi 
eye bo, mi nu n wo gwo; 6 ama wo nu wo ba ze dalili ntu ge 
gmanyi kaka ebi nawyi "ye aba n wo ga mi gaciya nyi wa zhin 
laifi, gwoma a gyi wo begye ata-awyigwo-nya yi, a shin wo dna 
nuwan-yakwo gadomwa mi. 

7 Owuyi anyi aba ntu ajaraba laifizhin nya bo! Gama tile 
ajaraba ba be to kmakma yi m; ama owuyi eza "ye aba, wo nu 
n wa be adalili yi nyi! 8 Nde ho obwa ko ho pita kwo zhin 
ho ho zhin laifi, ha zun kwo ya; gwoma ha lo wyewyehi mi 
kuduluhi ko pita gmanyi yi, n deye yi a she ho ya dna ena 
nyalonyalo mi abwa yi gun aba, ko apita yi gun aba. 9 Nde 
ho ewye zhin ho ho zhin laifi, ha gmi kwo ya: gwoma ha lo 
wyewyehi mi ewye yi gmanyi, n deye a she ho ya dna Jahan- 
nama ena nya awye yi gun aba. 

10 Fye zhin paceye kada fye ci gmanyi wyegba e abi nawyi 
dehi aba; gama ma gna fye ge, dna eshe mi cici, ba amalaika 
ba-i shi emi Dada °wyeba wye, wo nu wo dna eshe mi nyi. 
11 Gama Eza nunuhi wa be wa gni wo nu wo bwi. 12 Fye 
mwi nua? Nde eza wo bwa akni tagyi, sai gmanyi a bwi e ba 
aba, to wo fwa tagyi gmanyi to m wa lo ape aba wo zan kwo 
shin kwo bwi nyi? 13 Nde wa kwo bwa, behinhin ma gna 
fye ge, agmada wa zhin ntu kwo bo kwo du agmada wo bwa ntu 
tagyi gmanyi to m n ba to bwi nyi m. 14 E lo nu, jesun, mi 

Dada n wo tu eshe nyi wo ta ye gmanyi e abi nawyi dehi aba 
wo bwi m. 

15 Nde ho ezado beyi zhin ho laifi, ha lo ha wu wo wo laifi, 
fyehin-fyehin. Nde wo wo ho, ha la ho ezado bwa nu. 16 
Ama nde wo ta wo ho m, sai ha la eza ho, ko aza gun aba, 
kunsun ho yi, ntu ge asaidada agbe yi, ko gun aba ko gun ata, 
beda dohodoho kwo a mi gni nu. 17 Nde wo ta wo ba m, ha 
gna ekklesiya: nde wo ta wo ekklesiya jesun m, fwa wo wa 
ze ngye arna ho aba, ko ngye gandu-gwohi. 18 Behinhin, ma 
gna fye ge, nyahonyaho n fye pa dna anyi, a ba pa kwo eshe mi : 
nyahonyaho n fye ba loya dna anyi, a ba lo ba ya dna eshe mi. 
19 Jesun, mi-i gna fye ge, Nde gun aba efye mi, fye bwa bugba 
gmanyi yi aje yi, anyi mi, ebe dohodoho n fye ba mwa, mi Dada 
n wo dna eshe mi wo ba zhin ntu ba bo. 20 Gama aba nu 
aza yezhi emi eye yi, ko gun aba, ko gun ata, aba 'hi nu emi 
nyi lo ba tantasin. 

21 Esa "ye Bitrus wa be, wa gna wo, Dagahi, abwa yi gun 
na nu, emi ezado wo ba zhin mi laifi, ma zhin wo gafara ? 
Har abwa yi tnaba? 22 Yesu wa gna wo, Mi ta gna ho har 
abwa yi tnaba m, ama tnaba-tnaba abwa yi shi tnaba. 

23 Ntu dehi bo ebe eshe nya dogbe ba wu ngye esu ho wo 
nu wo ye wa ku nya do n wo afyenu yi. 24 Sa wo beyi ya 
nyadoku, a be wo eza ho yi n wo wo ata yi shi atalent adubu 
gun awo. 25 Ama shi wo to tagbanya yi lo m, wo dagahi ga 
"gbe a zun wo 'kni, bedo wo nyikwohi yi, n wo abi yi, anya 
yi viyan n wo ce yi ntu ge a gbata. 26 Fyenu 'hi wo yashi wo 
ga wo mwamwa, wa gna, Dagahi, ha bwa bugba emi yi, 
mihin mba gba ho viyan. 27 Fyenu dagahi, shi kwo nyi wo 
gye wo sunsun, wa wo loya, wa ku wo ata zo. 28 Ama fyenu 
dehi wa gmi, wa sun wo fyenuda do wo nu wo ata yi shi asule 
tagyi; wo ta bwa shi wo, wo wan wo shi shakoshako, wa gna, 
Gba ho eta. 29 Wo fyenuda do yashi wa gyi wo wye, wa gna, 
Ha bwa bugba emi yi, mihin mba gba ho. 30 Ama to wo 
yem; wa lo wo dna wo jaru mi har wo gbata nya kwo tu wo 
tukwo. 31 Sa wo afyenuda do ba gye be a zhin, nubo a wun 
ba behinhin, ba be, ba gna ba dagahi abe a zhin viyan. 32 Esa 
dehi wo dagahi wa yi wo, wa gna wo, Eho fyenu nukwohi, 

ma ku ho ata 'hi zo viyan, shi kwo nyi a gyi mi wye; 33 kwo 
to bmiya lo ha gye ho fyenuda do sunsun ngye shi ma gye ho 
sunsun? 34 Wo dagahi wa gyi minagyi, wo ga wo azawan- 
wan-aguhi aba, har wo gbata nya n kwo tu wo tukwo viyan. 
35 E lo nu mi Dada eshe nya wo ba zhin fye, nde dna fye 
abugba mi fye to zhin fye azaje gafara m. 


A zhi lo sa Yesu beyi zo abeda 'hi da, wa lakala e Galili, 
1 wa be dna Yahudiya ekni, e Urdun "kma; 2 azayezhi 
mwa begye vi wo; wo ka ba gna bwahi. 

3 Sai AFarishihi ho ba be wo aba, ba-i tu wo mwi, ba gna, 
Kwo bmiya lo eza ya wo nyikwo ntu be dohodoho yi bo? 
4 Wa ye wa gna ba, Fye to ba m, wo nu wo zhin ba, tunyi 
"kmisunhi, eza nugbahi bedo nyikwoza yi, n wo zhin ba, 5 har 
wa gna, Ntu dehi bo eza nugbahi wo ba fwa wo dada bedo wo 
iya yi, wo nyima wo nyikwo; bahin, gun aba, ba ze nahi 
gmanyi? 6 Kwo ba ze lo nu, avun deye ba to zhin aza gun 
aba nu m, ama nahi gmanyi nu. Be Shekwohi wa yebedo to 
eza gna ba ya m. 7 Ba gna wo, Ntu kni be hi nu Musa wa 
ga 'gbe, wa ga takarda mula-wunya, wa ya wo jesuna? 8 Wo 
gna ba, Ntu fye bugba gnanakwo bo, Musa wa fwa fye fye 
a ya fye anyikwo : ama kwo to wo lo nu e esa '"kmisunhi m. 
9 Mihin, ma gna fye, Wo nu wo ya wo nyikwo, to ge ntu 
anu-bwa bo nu m, wa pa mula do, wo zhin anagbahi nu: 
wo nu jesun n wo la yayahi wo zhin anagbahi nu. 

10 Abara gna wo, Nde eza nugbahi be nyi lo nu bedo wo 
nyikwohi yi, kwo to bmiya eza pa mula m. 11 Ama wo gna 
ba, Aza viyan nu to n ba mi ba gwo beda "ye m, sai ba nu a ga 
ba. 12 Gama azaka lo, ba nu a ma ba lo nu e ba iya nubo mi : 
azaka lo lo nu jesun, ba nu a ze ba azaka aza aba: azaka lo 
jesun ba nu ba ze bahin azaka ntu ebe eshe nya bo. Wo nu 
wo iko yi wa gwo de’ye wa gwo. 

13 Esa "ye a beyi be abi nawyi yi ntu ge wo to ba "bwa, wa 
zhin addwa; ama abara ba kun ba. 14 Ama Yesu wa gna, 
Fye fwa abi nawyi ba be mi aba, fye to wo ba bi m: gama ngye 
ade'ye "pya ebe eshe nya nyi. 15 Wa to ba wo abwa, sai wa 
lakala e aba de” ye. 

16 Gyewye, eza ho a be wo aba, wo gna, Dagahi manahi, 
m'ba zhin kni tnutnu hi nu ma bwa wyewyehi nyalonyalo nya 
a? 17 Wo gna wo, Ntu kni be hi nu ho nya mi bo nya n 
kwo bmiyaa? Gmanyi nu manahi, SHEKWOHI: ama nde 
ha ye ha lo wyewyehi mi sai ha vi awyidna. 18 Wo gna wo, 
Kni de hi a? Yesu wa gna, To ha wu eza m, to ha zhin 
anagbahi m, to ha wyi evi m, to ha zhin saida kata nya m, 19 Ha 
ga ho dada mwamwa bedo ho iya yi; jesun, ha ba ye ho kun- 
zhihi ngye ho wyewyehi. 20 Ebi kasa gna wo, Ma ku vi 
adeye viyan: mi tna kni hi nu kpaa? 21 Yesu wa gna wo, 
Nde ha ye ha nu befyece, sai ha lo ha kun ho anya n ho ce yi, 
ha ga awyekwohi, ha ba bwa nyabwa dna eshe ; sai ha be, ha vi 
mi. 22 Ama sa eza kasa beyi wo beda deye, wa lo bugba- 
wun yi: gama wo nu zhin nyabwahi dnagmahi. 

23 Yesu wa gna wo abara, Behinhin ma gna fye ge, deca nu 
nyabwahi a lo ebe eshe nya. 24 Ma gna fye jesun, kwo du 
sauci lakumi a du aci bwa-ewye n nyabwahi wa du ebe She- 
kwohi nya mi. 25 Sa abara beyi wo deye, ce a wo ba boye, ba 
gna, Nkanu ba pwo a? 26 Ama Yesu wa shi ba awye, wo 
gna ba, Aza ta mi ba zhin deye m ama Shekwohi aba anya 
viyan ba yezhin. 27 Sai Bitrus wa ye, wa gna wo, Gye yihin, 
ya ku fwa anya viyan, ya ku vi ho; yi ba bwa kni hi nu a? 
28 Yesu a gna ba, Behinhin ma gna fye ge, Dna anyi wo’iwohi 
mi, esa Eza Nunuhi wo ba sase tu esu-asese-’ba latu nya fyehin 
n fye ku vi mi nyi fye ba sase kpe asu-asese-'ba gun awo ce 
aba, fye-i da abye awo ce aba owa Israila nya. 29 Jesun, 
ezahozaho n wo fwa api, ko azaje-anugbahi, ko azaje-anyi- 
kwohi, ko dada, ko iya, ko abi, ko afwa, ntu mi eye bo, wo ba 
gwo tagyi nya; wo ba gwo wyewyehi nyalonyalo nya. 30 
Ama aza boye n ba zhi "kmisunhi ba ba ze kmaknahi, kmaknahi, 
jesun, ba ba ze "kmisunhi. 


20 Gama ebe eshe nya wu ngye "pida ho n wo gmi labmi- 
labmi ntu ge wa sun gbahi atnutnulohi yi ba be wo 
ofwa. 2 Sa wo beyi zhin shiri atnutnulohi yi sule-sule 
mpyehi dohodohoyi, wa tnu ba wo ofwa. 3 Esa 'tahi, wa gmi 
jesun, wa gye aza do ba-i zhi gbelahi dna gnikwo; 4 wa gna 

aza de’ye, Fyehin fye lo mi ofwa, be n kwo bmiya m'ba ga fye. 
Ba lo. 5 Wa je gmi esa tnai, bedo ce awo gmanyi yi, wa zhin 
ngye sapai. 6 Ngye esa awo ce gmanyi jesun, wa gmi wa 
gye aza do wye; wa gna ba, Ntu kni be hi nu fye-i zo ewyi 
zhi iya gbelahi a? 7 Ba gna wo, Shi kwo nyi ezahozaho 
to-i zhin gbaha eyi yi m. Wa gna ba, Fyehin, jesun, fye lo 
mi ofwa. 8 Sa wyeshe beyi she, ofwa-dagahi wa gna wo abara- 
tukwoda, Ha yi atnutnulohi, ha ga ba ba lada, ha ya kmaknahi 
har 'kmisunhi. 9 Sa aza dehi beyi be n a sun gbaha ba yi 
sukna awo ce gmanyi 'sa, ezahozaho wa gwo sule gmanyi. 
10 Sa aza 'kmisunhi be, ba-i zhin nubo nya n ba ba gwo kwo 
ba du lo nu; ama bahin, jesun, ezahozaho wa gwo sule 
gmanyi. 11 Sa ba beyi gwo ba zhin gunaguni 'pida yi, 12 ba-i 
gna, Aza deye kmaknahi esa gmanyi nu ba zhin tnutnu, har 
ha ku eyi mwi awye ba yi, yi nu ya sin wahala ewizo nya, 
mpyehi-wo yi jesun. 13 Ama wa ye, wa gna gmanyi e ba aba, 
Nugundo, mi to gyi ho awyebwi m: ho to ye lo emi yi sule 
gmanyi bom? 14 La nya n kwo zhin ho nya, ha lo ho nya; 
mi nubozhin nu ma ga kmaknahi ngye ho. 15 A ta fwa mi 
ma zhin shi mba zhin emi nya yi m? Ko ho ewye zhin 
nukwohi nu shi mihin zhin manahi a? 16 E lo nu kmaknahi 
ba ba ze '"kmisunhi, "kmisunhi ba ba ze kmaknahi. 

17 Sa Yesu wo-i zanzan wo-i lo Urushalima zokwo, wa ku 
wo abara awo ce aba wa pmi yazhi ba yi sepa gmanyi, wa gna 
ba, 18 Gyewye, yi lo Urushalima; a ba ga Eza Nunuhi 
amalam dnagmahi akun, bedo arubutukahi yi; ba ba zun wo 
'kni efi yi, 19 ba ga wo Abyedo aba ntu ge ba kpe wo agye, 
ba zhin wo bulala, ba zun wo du jesun, mpyehi 'tahi a ba la wo 
kala. 

20 Sai Zabadi 'bi iya wa be wo aba, bedo wo abi yi, wo-i ga 
wo mwamwa, wo-i tna nya doho e wo aba. 21 Wa gna wo, Ha 
ye kni hi nua? Wa gna wo, Ha ga 'gbe emi anugun gun aba 
ba ba sase, gmanyi ho bwa'izhebwa, gmanyi ho bwa'ipmibwa 
hoebe mi. 22 Ama Yesu ye wo, wo gna, Fye ta kpe nya 'ye 
nfyeba m. Fye ba mi fye a sin ebwe yi m'ba sin ce yi? 
Ba gna wo, E, yi ba mi. 23 Wa gna ba, Lalai fye ba sin emi 
ebwe yi, ama asesa emi bwa'izhebwa, emi bwa'ipmibwa yi, 

mi nya nu to n ma ga m, ama kwo ba ze aza nya n mi Dada 
a zhin shiri ga ba nyi. 24 Sa gun awo beyi wo deye ba gyi 
minagyi ntu azaje gun aba bo. 25 Ama Yesu a yi ba wo aba, 
wo gna ba, Fye kpe asu Abyedo nya ba wu ba ebe, ba aza 
dnagmahi jesun ba-i zhin ba fukumci. 26 Kwo ta ze lo nu 
efye aba m; ama ezahozaho n wo ye wo ze eza dnagmahi efye 
aba wo ba ze fye fyenu; 27 jesun, ezahozaho n wa ye wa ze 
’kmisunhi efye aba wo ba ze fye fyenu; 28 ngye shi Eza 
Nunuhi wa be, to ntu ge a vi wo bo m ama ntu ge wa vi aza 
do bo, wa ga wo wyewyehi kwo ze aza shan nya ntu aza mwa 
begye bo. 

29 Sa ba-i kun Jericho, azayezhi ba vi wo. 30 Gyewye, 
awyebwahi gun aba ba-i sase zhi zokwo egbe; sa ba beyi wo 
Yesu wo-i sadu, ba ta begye, ba gna, Dagahi, ha gye yi sunsun, 
hohin, Nugun Dawuda nya. 31 Azayezhi a kun ba ba ce 
pipi: ama ba ta begye ba-i gna, Dagahi, ha gye yi sunsun, 
hohin Nugun Dawuda nya. 32 Yesu wa kpe gni, wa yi ba, 
wa gna, Fye ye ma zhin fye kni hi nu a? 33 Ba gna wo, 
Dagahi, yi ye yi wyebagye. 34 Yesu shi wo beyi gye ba 
sunsun wo to ba awye "bwa, sahisahi ba gwo wyebagye, sai 
ba vi wo. 


21 Sa ba beyi ce vi Urushalima yi, har ba si Baitfaji, epe 
Zaitun nya aba, sai Yesu a tnu wo abara gun aba, 2 wa 
gna ba, Fye lo kauye n kwo zhin fye abye nyi, sahisahi fye ba 
gye zhagawyi wye egyigni, bedo zhagawyi-bi kunsun kwo yi: 
fye lo ba ya fye be ba yi emi aba. 3 Nde ezaho dabo fye yi, 
sai fye gna wo, A pma Dagahi lo ba yi, sahisahi wo ba tnu ba 
yi. 4 A zhin dæye ntu ge a nu anabi beda, a-i gna, 
5 Fye gna nyigun Sihiyona nya, 

Gyewye, ho esu be lo ho aba, 

Bugba-shinhi nu, wo-i zanzan tu zhagawyi, 

N zhagawyi-bi yi jesun. 
6 Abara ba lo ba zhin shi Yesu wa wu ba, 7 ba be zhagawyi 
bedo kwo ebi yi, ba ta ajekpe ba, wa sase tu. 8 Aza mwa 
begye fi azayezhi ba ta ba aje zhi zokwo, aza do a bma shinwan 
abwala ba ta zhi zokwo. 9 Azayezhi n ba zanzan wo abye nyi, 

ade”ye yi n ba vi wo nyi, ba ta begye, ba gna, Hosanna, Nugun 
Dawuda nya aba; Albarkada nu wo nu wo-i be dna Dagahi 
eye; Hosanna dna latu duduhi. 10 Sa wo beyi lo Urushalima, 
ezhi viyan kwo lakala gni-a-gni, ba-i gna, Nkanu a? 11 
Azayezhi ba gna, Wo nu zhin anabi Yesu e Nazarat Galili 
nya. 

12 Yesu lo wyegyi nyakun mi, wo nya anyasihi ya bedo 
anyakunhi yi viyan e aba "ye, wa pmi agyiwye-shanhi atable ya, 
alukpe-kunhi asesa-aba yi. 13 Wo gna ba, A ku ka, A ba yi 
mi nyakun addu"a-nyakun; ama fyehin fye a zhin kwo kwo 
a ze azajehi-°bmi. 

14 Awyebwahi, bedo azabmazhi yi, ba be wo aba dna wyegyi 
nyakun wo ka ba gna. 15 Ama sa amalam dnagmahi bedo 
arubutukahi yi ba gye abe wowohi n wo zhin, abi yi jesun 
shi ba ta begye fi wyegyi nyakun, ba-i gna, Hosanna, Nugun 
Dawuda nya aba; ba ku lu gu; 16 ba gna wo, Ho wo be aza 
de’ye da? Yesu a gna ba, E; fye to-i shi ba m, 

E abi ekpe egbe, bedo abebe-ye yi, 
a ba nu cici? 
17 Wa fwa ba wa gmi ezhi jesun wa lo Baiťanya, wa shi bwa’i. 

18 A zhi lo, labmi, wo jeze zhi ezhi mi, sai mikun a gun wo. 
19 Shi wo beyi gye gbahi-shinwan wye ezokwo, wo be kwo 
aba ama to wo sun nyahonyaho n kwo aba m sai afintolo 
kauwai; sai wa gna kwo, Avun deye, to a gyi agyihi je kun 
be ho aba m har nyalonyalo, Sahisahi shinwan deye a bwa. 
20 Sa abara beyi gye be deye wye, ce a wo ba, ba gna, Kni hi 
nu a zhin gbahi-shinwan °ye kwo-i bwa sahisahi a? 21 Yesu 
wa ye ba, wo gna ba, Behinhin ma gna fye ge, Nde fye ga 
gaciya, to fye a zhin shakka m, fye ta zhin deye nu gmanyi a 
zhin gbahi-shinwan °ye nyi m, ama har epe °ye nde fye a 
gna kwo, ha shin, ha she dna nuwan-yakwo, sai kwo ba zhin. 
22 Nyahonyaho n fye a ba addw’a yi, fye-i ga gaciya, fye ba 

0. 

23 Sa wo beyi lo dna wyegyi nyakun, amalam dnagmahi, 
bedo abyeda aza nya yi, ba be wo aba shi wo-i wu, ba gna, E 
kni fukumci hi nu n ha zhin abe deye a? Jesun, nkanu a ga 
ho fukumci deye a? 24 Yesu ye wo gna ba, Ma ye ma nya 

fye bo gmanyi, Nde fye gna mi, mihin jesun, m'ba gna fye 
fukumci n ma zhin abe deye. 25 Yohanna baptisma, kwo a 
gmi ina? kwo gmi eshe nu, ko kwo gmi aza aba? Ba zhin 
shawara n ba aje yi, ba gna, Nde ya gna, Kwo gmi eshe; sai 
wo ba gna yi ge, Ntu kni be hi nu fye a to ga gaciya m a? 
26 Ama, nde ya gna, Kwo gmi aza aba; yi-i wo azayezhi "dna; 
gama ba viyan ba mwi Yohanna anabi nu. 27 Ba ye Yesu ba 
gna, Yi ta kpe lo m. Wohin wa gna ba, Mihin, mi ta gna fye e 
fukumci yi mi zhin abe deye m. 

28 Ama fye mwi nua? Eza ho wo anugun yi gun aba; wo 
lo kmimahi aba, wo gna, Mi nugun, lo nai "ye ha zhin tnutnu 
ofwa. 29 Wa ye wa gna, Mi ta lo m, ama deye avun, wo shan 
nubo do zhin, wa lo. 30 Wa lo bahi aba, wo gna wo lo nu 
jesun, Wa ye wa gna, M’ba lo, emi dada, ama to wo lo m. 
31 E ba gun aba, nkanu a zhin wo dada beye a? Ba gna, 
Kmimahi. Yesu a gna ba, Behinhin, mi gna fye ge, agandu- 
gwohi, bedo anushinhi yi, ba lo ebe eshe nya efye abye. 32 
Gama Yohanna beyi be efye aba dna zokwo befyece nya, to fye 
ga wo gaciya m, ama agandu-gwohi, bedo anushinhi yi, ba 
ku gaciya ga wo ; fyehin, ko esa fye beyi gyewye, to fye a shan 
nubo do zhin avun m, n fye ga wo gaciya m. 

33 Fye wo besisi do: eza ho beyi nyi sapai, wo zhin °pida 
nu, wo dna anab ofwa, wo zun kwo kna, wa mi anab-nuwan-pi 
aba, wa mi shigyipa, wa sun kwo gbaha afwanuhi yi, wa lo 
ekni do. 34 Sa kwo gyigyi 'sa beyi la wu vivi, wa tnu wo 
afyenu afwanuhi aba ntu ge ba gwo wo ofwa ampanyi ga wo. 
35 Ama afwanuhi ba wan wo afyenu, ba lu eza gmanyi, ba wu 
eza do, ba she eza do akuta yi. 36 Wa afyenu do tnu, jesun, 
ba du 'kmisunhi boye: ba zhin ba lo nu jesun. 37 Ama avun 
deye wa tnu wo nugun yi, wo gna, Ba ba ga wo mwamwa. 
38 Ama sa afwanuhi beyi gye wo nugun wye, ba da aje yi, 
Eza 'ye gadogyihi nu; kwo bmiya ya wu wo, ya gwo wo gado. 
39 Ba la wo, ba she wo ya ofwa ebmi, ba wu wo. 40 Sa 
ofwa-dagahi wo be, wo ba zhin afwanuhi deye wuna? 41 Ba 
gna wo, wo ba bwi aza nukwohi "ye behinhin, wo ba sun wo 
ofwa gbaha afwanuhi do yi, ba nu n ba ga wo ofwa ampanyi 
ba aza yi. 

42 Yesu gna ba, Fye to-i shin ba arubutuka mi m : 
Kuta n anyakunmihi a na, 
Kwo nu a ze tukwo bwakwonu nya. 
De'ye nu zhin Dagahi zhinzhin, 
Be wowohi nu eyi awye ? 
43 Ntu lo nu ma gna fye, a ba gwo fye ebe Shekwohi nya a 
ga ebye n kwo ga agyigyihi ebe nya. 44 Wo nu wo bmaya 
tu kuta "ye wo ba la ya: ama ezahozaho n kuta "ye ba bmaya 
ce wo, kwo ba gna wo ya ngye butukun. 
45 Sa amalam dnagmahi, bedo AFarisihi yi, ba wo wo 
abesisi, ba kpe wo sa ba nu ye. 46 Ama sa ba beyi ye ba wan 
wo, ba wo azayezhi "dna, gama ba mwi wo nu zhin anabi. 


2 Yesu wa je ba beda gna abesisi yi, wa gna, 2 Ebe eshe 

nya kwo wu ngye esu ho wo nu wo ga mula-nyagyi 
ntu wo nugun bo, 3 wa tnu wo afyenu ba gna ba nu a yi mula- 
nyagyi aba; ama to ba be m. 4 Wa je afyenu do tnu, wa 
gna, Fye a gna ba nu n a yi ba, Gyewye, ma nyagyi zhin aba 
zhin: a ku mi anakwo-nugbahi wu bedo mi anakwo-bihi 
kpakpahi yi, anya viyan zhin aba zhin: fye be mula-nyagyi 
aba. 5 Ama ba ci wo yiyi wyegba ba lo ba nya, gmanyi a lo 
fwa, eza do wo agbaha aba, 6 ado nu n ba ce, ba wan afyenu 
ba ga ba wahala sai ba wu ba. 7 Esu a gyi minagyi, wa tnu 
wo akunhi ba bwi azawuhi deye n ba gyi ba ezhi ena yi. 8 
Sahi wa gna wo afyenu, A la mula-nyagyi zhin aba zhin, ama 
ba nu a yi ba ntu mula-nyagyi bo ba to kunce m. 9 Fye lo 
azokwo kaba, azahozaho n fye sun ba fye yi ba be ce yi mula- 
nyagyi aba. 10 Afyenu deye ba lo azokwo ba ye aza zhi viyan 
n ba gyewye, anukwohi yi n amanahi yi; mula-nyagyi aba 
kwo la nu azhibehi yi. 

11 Ama sa esu beyi lo be ntu ge wa shi azhibehi awye, wa 
gye eza ho gni to mula-eje yi kpe m; 12 wa gna wo, Mi 
nugundo, ntu kni be hi nu ha lo be iya ma mula-ejekpe a? 
Wa ce pipi. 13 Sai esu a gna wo afyenu, Fye pa wo awun 
abwa yi n apita yi, fye she wo ya ebmi dna wyegma zhizhihi ; 
bwahi a ba cibwi anyikna gyi yi. 14 Gama ayiyihi boye nu 
ama akniknihi fyewyi nu. 


46 MATTA 22 


15 Sai AFarisihi lo ba zhin shawara shi ba ba wan wo ewo 
beda yi. 16 Ba tnu ba abara wo aba bedo Hirudihi yi, ba 
gna, Malam, yi kpe hohin zhin gaciyada nu, ho-i wu Shekwohi 
zokwo gaciya yi, ha ta gye ha nuwan azahozaho yi m gama ha 
ta kni aza knikni m. 17 Ha gna yi, ha gyewye wuna? Kwo 
bmiya ya ga gandu Kaisar aba, ko a to wo lo nu m? 18 Ama 
Yesu kpe ba ekpi ye, wa gna, Fyehin, amunaficida, ntu kni 
be hi fye tu mi mwi a? 19 Wu mi gandu agyiwye. Ba be 
wo sule yi. 20 Wo gna ba, Dogbe deye, rubutu deye yi, 
nka nya nua? 21 Ba gna wo Kaisar nya nu. Sai wa gna ba, 
Fye ga Kaisar nya n kwo zhin Kaisar nya; Shekwohi, jesun, 
nya n kwo zhin Shekwohi nya. 22 Sa ba beyi wo, ce a wo ba, 
ba fwa wo ba wan ba zokwo. 

23 Mpyehi de’ye ASaddukihi ho, ba nu ba gna kalala e efi 
aba to lo m, ba be wo aba, ba nya wo bo, 24 ba gna, Malam, 
Musa a gna, Nde eza fi to wo ebi yi m, sai wo ezado wo ba la 
wo nyikwo, wo la ebye kala ga wo ezado. 25 Aza ho beyi nyi 
sapai gun tnaba, ba-i kunsun eyi yi: °kmisunhi wa pa mula sai 
wa fi, shi wo ta fwa ebye m, wo fwa wo nyikwo ga wo ezado ; 
26 e lo nu jesun, bahin bedo 'tahi yi, har tnabahi. 27 Eba 
avun viyan, nyikwo °ye jesun wa fi. 28 Dna kalala e efi aba 
wo ba ze nka nyikwo nu e ba atnaba a? gama ba viyan ba beyi 
ku mula pa wo yi. 

29 Ama Yesu wa ye ba, wa gna, Fye ku bwi aba shi kwo nyi 
fye ta kpe arubutuka bedo Shekwohi iko yi m. 30 Gama dna 
kalala e efi aba mi ba ta pa mula m, a ta ga ba mula m, ama ba 
gbedo amalaika yi fi eshe. 31 Ama ntu beda kalala e efi bo, 
fye ta shin karatu ba m, be Shekwohi wa gna fye, wo-i gna, 
32 Mi zhin Shekwohi Ibrahim nya, Shekwohi Ishaku nya, 
Shekwohi Yakub nya jesun? Shekwohi to zhin Shekwohi 
afifihi nya nu m, ama awyewyehi nya nu. 33 Sa azayezhi 
beyi wo, ce a wo ba ntu wo wuwu bo. 

34 Ama sa AFarisihi beyi wo shi Yesu a wan ASaddukihi 
agbe, ba yezhi ba yi. 35 Eza gmanyi e ba aba, n wa kpe owa 
ye, wo nya wo bo, wo-i tu wo mwi, wa gna, 36 Dagahi, kni de 
hi nu zhin wyidna dnagmahi dna owa mi a? 37 Wa gna wo, 
Ha ye Dagahi ho Shekwohi ho bugba yi viyan, ho wyewyehi 

yi viyan, ho bemwi yi viyan. 38 Deye kwo nu zhin wyidna 
dnagmahi, kwo nu zhin 'kmisunhi jesun. 39 Do jesun, 'bahi 
nu, kwo wu ngye 'kmisunhi, Ha ba ye ho kunzhihi ngye 
hohin wyewyehi. 40 Kpe awyidna deye gun aba, owa viyan 
bedo anabi yi ba kpema. 

41 A zhi lo tunyi AFarisihi ba-i yezhi aba gmanyi, Yesu wa 
nya ba bo, 42 wa gna, Fye mwi Kristi zhin wuna nu a? Nka 
nugun nua? Ba gna, Dawuda nya nu. 43 Wa gna ba, Ntu 
Kni be hi nu Dawuda, Zafun wuwu yi, wa yi wo Dagahi a? 
wo-i gna, 

44 Dagahi wa gna mi Dagahi, 

Ha sase emi bwa’izhebwa, 
Har ma fi ho anuwunhi ho apita sinta. 

45 Nde Dawuda a yi wo Dagahi, wo ba zhin wo nugun wuna? 
46 Ezahozaho to nyi wa mi wa ye wo beda yi gmanyi m, e 
mpyehi de’ye, ntu ednawo bo, zahozaho ta mi wo be nya m. 


Esa 'ye Yesu beyi dabo ga azayezhi viyan bedo wo abara 
2 yi, 2 wa gna Arubutukahi bedo AFarisihi yi, ba-i sase 
tu Musa asese-'ba; 3 abe viyan n ba ga fye 'gbe, sai fye zhin, 
fye dna awye jesun: ama fye to zhin shi ba zhin m; gama ba 
zhin ba da ama ba to zhin m. 4 E, ba zhin ba pa akaya luluhi, 
n ba sun a la be yi, ba la tu aza abwapa: ama bahin, bahin 
tukwo yi, ba ta ye ba je kwo shan ba bwanyi m. 5 Ama ba 
zhin anya viyan ntu ge aza ba ba gyewye: ba zhin ba zhin ba 
alayita patahi, ba zhin ba zhin ba eje-abwayi mwa kpa, 6 ba-i 
ye asese-'ba dnagmahi dna nyagyi aba, bedo asese-'ba yi 
dnagmahi fi asinagog, 7 bedo amisa yi dna gnikwo mi, ba ye 
aza ba yi ba, Rabbi, jesun. 8 Ama fyehin, to a yi fye Rabbi 
m, gama gmanyi fye nya wuhi nu, fyehin viyan azaje nu. 
9 Jesun, to fye yi ezahozaho dna anyi fye Dada m: gama 
gmanyi nu fye dada n wo nyi eshe mi. 10 Toa yi fye adagahi 
m, gama gmanyi nu zhin fye dagahi, Kristi. 11 Ama eza wo 
zhin eza dnagmahi efye aba wo ba ze fye tnutnuzhinhi; 12 
ezahozaho n wo la wohin tukwo tu a ba gba wo, ezahozaho n 
wo gba wohin tukwo a ba la wo tu. 
13 Ama owuyi, fye arubutukahi bedo AFarisihi yi, amuna- 

ficida ! gama fye gu aza ebe eshe ya; gama fye ta lo fyehin m, 
fye ta fwa ba nu ba ye ba lo ba lo m. 14 Ama owuyi, fye 
arubutukahi bedo AFarisihi yi, amunaficida! gama fye zhin 
fye gyi anyigbahi anyakun, fye zhin addwa kpamwahi ntu 
munafici bo: fye ba gwo 'knizun n kwo du nukwohi. 15 
Owuyi, fye arubutukahi bedo AFarisihi yi! amunaficida ! 
gama fye zhin fye zanzan, nuwan-yakwo bedo ekni yi, ntu ge 
fye bwa vihi gmanyi; sa n wa ze lo nu, fye zhin fye a ze wo 
Jahannama ebi du fyehin tukwo har zun 'ba. 

16 Owuyi, fyehin, azokwowuhi, wyebwahi, n fye gna, Nde 
ezahozaho wo sin ana wyegyi nyakun yi beho nu to m: ama 
ezahozaho n wa sin ana zinariya yi wyegyi nyakun, ana ba wan 
wo. 17 Fyehin, anyacehi, awyebwahi ! gama kni de hi nu du 
mwamwa, zinariya ko wyegyi nyakun n kwo a ze zinariya 
gyigyihi a? 18 Jesun, fye gna, Ezahozaho n wa sin ana 
sakrifais-zhin-aba yi beho nu to m; ama ezahozaho n wa sin 
ana nyaga yi n kwo tu kwo, ana deye ba wan wo. 19 Fyehin 
awyebwahi ! kni de hi n du mwamwa, nyaga ko sakrifais-zhin- 
aba n kwo zhin anya gyigyihi a? 20 Wo nu wa sin ana 
sakrifais-zhin-aba "ye yi wo-i sin ana kwo yi anya dohodohoyi 
n ba kpe kwo esin. 21 Jesun, wo nu wa sin ana wyegyi 
nyakun yi, wo-i sin ana kwo yi bedo wo yi n wa sase dna kwo 
mi. 22 Jesun, wo nu wa sin ana eshe yi, wo-i sin ana She- 
kwohi esu-shinkpegye yi bedo wo yi n wo sase tu kwo jesun. 

23 Owuyi, fye arubutukahi bedo AFarisihi yi, amunaficida ! 
gama fye-i gwo awohi e anyabye dohodohoyi "pya asundahi 
aba, ama fye fwa abe mwamwahi duduhi owa nya, bedo 
owada yi, bedo asunsungye yi, bedo gaciyaga yi; ade'ye ba 
bmiya lo efye aba fye a zhin, ama a ta kma adehi m. 24 
Fyehin, zokwowuhi wyebwahi, fye zhin fye a gmi bmanawyi 
ya ama fye a mi lakumi. 

25 Owuyi, fye arubutukahi yi bedo AFarisihi yi, amuna- 
facida ! gama fye zhin fye zhan shanpa okma "bwa bedo ebwe 
yi, ama dna ba mi nunuhi awyebwi yi, bedo shakpewo yi. 
26 Hohin Farisihi ewyebwahi, sai ho ya ho zhan dna shanpa 
mi bedo ebwe yi, ntu ge ba okma "bwa ba ze gyigyihi jesun. 

27 Owuyi, fye arubutukahi bedo AFarisihi yi, amuna- 

fikida ! gama fye wu ngye avingwo bwibwihi, n ba da wyegye 
okma, ama dna ba mi zhin nunuhi azafi asukun yi, bedo awye- 
bwo dohodoho °pya yi. 28 E lo nu fyehin, jesun, a gye fye 
wye okma ngye abefyecehi, ama fye abugba ba ku nu munafiki 
yi, bedo abenukwohi-zhin yi. 

29 Owuyi, fye arubutukahi bedo AFarisihi yi, amuna- 
fikida ! gama fye zhin fye a mi anabi avingwo 'ba, fye-i zhin 
abefyecehi avingwo 'ba jesun, 30 fye-i gna, Yi beyi gna yi 
nyi eyi azakwohi esa, yi to beyi ba ye bedo ba yi sa ba ze 
anabi ami yam. 31 Ntu lo nu fye-i zhin saida tu fyehin tukwo, 
fye nu zhin abi anabi wuhi nya. 32 Sai fye nu amudu fye 
adada nya. 33 Fyehin, awa, fyehin, agma abi, fye ba pwo ya e 
Jahannama 'kinzun wuna? 34 Ntu de’ye bo, gyewye, m'ba 
tnu anabi bedo awyemwada yi, bedo arubutukahi yi: aza ho 
e ba aba fye ba wu, fye ba tu aza ho zundu; aza do e ba aba 
fye ba lu bulala yi fi fye asinagog, fye ba ga ba wahala fi 
ezhi-ezhi n ba lo, 35 ntu ge ami abefyecehi nya viyan n beyi 
zeya dna anyi mi nyi kwo kpe fye tukwo, tunyi e Habila, 
befyecehi, ami har Zakariya, Barakiya nugun, ami wo nu fye 
beyi wu aba gyigyihi yi sakrifais-zhin-aba yi atasin. 36 
Behinhin, ma gna fye ge, Abe deye viyan ba ba kpe cala "ye 
tukwo. 

37 O Urushalima, Urushalima, ho nu n ho wu anabi nyi, 
ho-i she ba akuta yi ba nu a tnu ba ho aba! Abwa yi gun na 
nu mi ye ma ye ho abi zhi ngye shi pise kwo zhin kwo a ye 
kwo abi yi fi n kwo abwase mi, ama to ha ye m. 38 Gyewye, 
a ku fye api ya agusa. 39 Gama ma gna fye ge, fye ta je mi 
wyegye avun deye m, har fye a gna, Albarkada nu wo nu wo 
be lo dna Dagahi eye mi. 


Yesu bəyi gmi wyegyi nyakun wo-i lo zanzan ; sai wo 

2 abara be wo aba ntu ge ba wu wo anya-mimihi wyegyi 

nyakun. 2 Ama wa ye wa gna ba, Fye ta gye anya deye wye 

m? Behinhin, ma gna fye ge, a ta fwa kuta tu do esin m, a 
ta la kwo ya m. 

3 Sa wo-i sase tu epe Zaitun nya, sai wo abara be wo aba 

sepa gmanyi, ba gna, Ha gna yi kni esa hi nu abe deye ba zhin 

a? jesun, kni hi nu zhin tuze ho bebe nya bedo anyi-zo-nya 
yia? 4 Yesu wa ye wa:gna ba, Fye dnawye kada ezahozaho 
wo bwi fye. 5 Gama aza ba be boye mi eye yi, ba-i gna, 
Mihin Kristi nu; bababwiaza boye. 6 Jesun, fye ba wo shi 
a sun okun, bedo anabari okun nya yi: fye dnawye kada fye 
hankali ba kukala; gama tile a ba zhin abe deye; ama 
anyizo-"sa to-i si kpa m. 7 Gama ebye ba lakala da ebye, ebe 
ba lakala da ebe jesun : amikun-'sa ba be bedo anyi shanshan 
yi aba yi gbogbo : 8 ama abe deye viyan sai azhingye 
’kmisunhi nu. 

9 Sai ba ba ga fye azhingye aba, ba ba wu fye; a ba wun fye 
nu Abyedo aba viyan ntu mi eye bo. 10 Aza boye ba ba ce- 
bwonyi, har ba bmi aje, har ba wun aje nu jesun. 11 Anabi- 
katahi mwa begye ba ba kukala ba bwi aza boye. 12 Shi kwo 
nyi abe nukwohi zhin a be mwa begye, yeye aza begye nya kwo 
ba fu. 13 Ama wo nu wo shin nubo har esa kmaknahi wohin 
wo ba pwo. 14 A ba zhin nabari manahi ebe-nya de’ye 
wa'azi har anyi aceshiba viyan ntu saida bo Abyedo aba viyan ; 
dna esa dehi anyi kwo ba zo. 

15 Sa fye gye asisi-nya, kwo nu anabi Daniel wa da n kwo 
tukwo, kwo-i gni aba gyigyihi mi (fwa karatubahi kpe awyega), 
16 sahi aza n ba fi Yahudiya ba busi lo epe; 17 wo nu wo tu 
nyakun esin to wo shin zhi ntu ge wa ku wo akaya n ba fi wo 
ayi m; 18 jesun, aza n wo nyi ofwa to wo be ntu ge wa gwo 
wo eje m. 19 Ama owuyi anuboda yi, bedo ba nu n ba ga 
abi bebe esa dehi mi yi! 20 Fye zhin addvwa to fye sibwi dna 
viyinkwo-esa m, ko mpyehi sunsunshi : 21 gama sahi a ba gye 
azhin dnagmahi n a to-i shin kwo "pya gye m tunyi shi a zhin 
anyi har sahi, awo, ko deye avun a ta zhin lo nu m. 22 A to 
gna a gba ampyehi deye m, ezankwoci to beyi ba pwo m: 
ama ntu akniknihi bo a ba ze ba fyewyi. 23 Jesun, nde 
ezahozaho wa gna fye, Gyewye, Kristi lo iya, ko, Wo lo nyi; 
to fye ga gaciya m. 24 Gama AKristi-akatahi ba kukala, 
bedo anabi-akatahi yi, ba ba wu fye atuze dnagmahi bedo abe 
wowohi yi jesun; har ba ba dna akniknihi kwoce nde a mi, 
25 Gyewye, ma ku pma fye gna tunyi to kwo-be m. 26 Ce 
nu a zhin, nde ba gna fye, Gye, wa nyi lo ezhabwi; fye to kun 

lo m: ko nde ba gna, Gye, wo nyi lo agbe-'bye; fye ta ga 
gaciya m. 27 Gama shi ngye ogma-bmiya kwo gmi e gabbas, 
a gye kwo wye har yemma; e lo nu kpeya Eza Nunuhi ba ze. 
28 Aba efi nyi bwahi nu angulu ba yezhi. 

29 Ama sahisahi azhingye ampyehi deye nya avun, mpyehi 
kwo ba dna wyegma, epiya ta fun m, akpasu ba kaya zhi e 
eshe, a-iko eshe nya ba ba shanshan. 30 Sahi tuze Eza Nunuhi 
nya kwo ba kpeya eshe, sai abye viyan anyi nya ba ba bwa 
bugba wun, ba ba gye Eza Nunuhi wo-i be tu anyi eshe nya, 
bedo a-iko yi n latu dnagmahi yi. 31 Jesun, wo ba tnu wo 
amalaika, kasun dnagmahi yi mwahi nya, bahin ba ye wo 
akniknihi zhi ba kun ase gun anyi e ceshiba eshe nya gmanyi 
har dehi. 

32 E gbahi shinwan sai fye tu besisi deye mwi: sa kwo 
bwala ku lu bwa, kwo-i ci afintolo, fye kpe viyinkwo-’sa la 
wuvi; 33 e lo nu fyehin, jesun, sa fye a gye abe deye viyan, 
fye kpe wo la wuvi, har abokunmi'gbe. 34 Behinhin ma gna 
fye ge, Cala deye ta duya m sai a nu abe deye viyan. 35 
Eshe, ekni yi ba ba duya, ama mi abeda ba ta duya m. 

36 Ama nabari mpyehi deye nya, bedo esa deye nya yi, 
ezahozaho ta kpe m, ko amalaika eshe nya, ko Nugun, sai 
Dada gmanyi. 37 Ngye shi ampyehi Nuhu nya nyi, e lo nu 
jesun Eza Nunuhi kpeya ba ze. 38 Gama shi kwo nyi dna 
ampyehi dehi mi, nuwanmwa abye, ba-i gyi, ba-i sin, ba-i pa 
mula, ba-i ga mula, har ewyi Nuhu wa lo dna eya mi, 39 ba ta 
kpe m har nuwanmwa a be kwo a ku ba ya viyan ; elo nu jesun 
Eza Nunuhi kpeya ba ze. 40 Esa deye aza gun aba ba kpe 
ofwa; a ba la gmanyi, a ba fwa gmanyi. 41 Anyikwo gun aba 
ba kpe ata ba-i gwo awyi; a ba la gmanyi, a ba fwa gmanyi. 
42 Fye dnawye : gama fye ta kpe mpyehi n fye Dagahi ba be, 
43 Ama fye kpe de’ye, nde "pida beyi gna wo kpe esa evi ba be 
ce yi wo-i beyi ba dnawye, wo to beyi ba fwa a bma wo api m. 
44 Ce nu a zhin fyehin fye zhin shiri: gama dna esa n fye taba ` 
wo be m Eza Nunuhi be lo. 

45 Nkanu zhin fyenu deye, n egbenu yi n wyemwa yi, wo 
nu wo.dagahi wa fwa wo afyenu viyan dna wo akun ntu ge wo 
ga ba nyagyi ba esa yia? 46 Fyenu deye albarkada nu n wo 

dagahi a be wa sun wo wo-i zhin lo nu. 47 Behinhin, mi-i 
gna fye ge, wo ba ga wo iko tu anya viyan n wo ce yi. 48 
Ama, nde fyenu nukwohi de’ye wo da dna wo bugba mi, Mi 
dagahi wo ba mwasa, 49 sai wo ya wo afyenu-aje lu, wa gyi, 
wa sin bedo anyasinhi yi; 50 dagahi fyenu nya 'ye wo ba be 
dna mpyehi n wo ta zhin nubo wo be lo m, dna esa n wo ta 
kpe m, 51 dagahi wo ba ta wo boye, wa ga wo wo lobo bedo 
amunaficida yi; bwahi aza ba ba cibwi anyiknagyi yi. 


Ebe eshe nya kwo ba wu ngye abi nyikwohi gun awo, 
25 ba nu ba ku ba apitila ba kun ba lo mula-'ba gun. 2 
Gun atnu e ba mi atna-cecehi nu, gun atnu acecehi nu. 3 
Gama sa atna-cecehi ku ba apitila to ba ku bedo emi yi m; 
4 ama acecehi ba ku emi fi ba ami-bokun bedo ba apitila yi. 
5 A zhi lo sa mula-'ba beyi mwasa ba viyan ba ku aje pwi 
bahin, ba ku wangye. 6 Ama sadu yi a wo begye, Gye mula- 
'ba! Fye kun fye gun wo. 7 Esa deye abi nyikwohi viyan 
ba kukala, ba zhin ba apitila aba. 8 Atna-cecehi gna acecehi, 
Fye to fye emi ga yi: gama eyi apitila wun lo. 9 Ama 
acecehi ye ba, ba gna, Kpekni kwo ta kun yi bedo efye yi m: 
gwoma fye a lo akunkunhi-da aba, fye a si ga fyehin. 10 Sa 
ba-i lo emi si, mula-'ba be; ba nu n ba ku zhin aba ba kun 
lo wo yi mula-nyagyi aba: a bokunmi gu. 11 Avun deye, 
abi nyikwohi do be, ba gna, Dagahi, Dagahi, ha gu aba Pe ga 
yi. 12 Ama wa ye ba, wa gna, Behinhin, ma gna fye, Mi 
ta kpe fye ye m. 13 Ntu lo nu fye dnawye, gama fye ta kpe 
mpyehi ko esa m. 

14 Gama kwo ba wu ngye eza n wa ye wa lo ekni do, wa yi 
wo afyenu, wa ga ba wo nyabwa ; 15 wo ga gmanyi atalent gun 
atnu, eza do jesun, gun aba, eza do gmanyi; wo ga ezahozaho 
shi wo ba mi; sai wa lo wo ezan. 16 Wo nu n wa gwo atalent 
gun atnu wa lo wa zhin agbaha ce yi; wa gyi gyiba atalent yi 
do gun atnu. 17 E lo nu, jesun, wo nu n wa gwo gun aba, 
wa gyi gyiba do gun aba. 18 Ama wo nu wo gwo gmanyi, wa 
lo wa nyi ebo, wa so wo dagahi agyiwye. 19 A zhi lo esa sun 
fyewyi, dagahi afyenu deye nya wa be, wo ku anya dọ ba yi. 
20 Wo nu n wo gwo atalent gun atnu wa be atalent do yi gun 

atnu jesun, wa gna, Dagahi, atalent n ha ga mi nyi: gyewye, 
ma bwa gyiba atalent gun atnu. 21 Wo dagahi gna wo, 
Madala! efwo, bara manahi, egbenuhi; ha ku nu egbe dna 
abe fyewyi, mihin ma tu ho abe mwamwahi: ha lo ha dagahi 
agmada aba. 22 Wohin, jesun, wo nu n wo atalent gun aba, 
wa be wa gna, Dagahi, atalent gun aba n ha ga mi nyi: gyewye, 
ma bwa gyiba atalent gun aba jesun. 23 Wo dagahi gna wo, 
Madala ! efwo, bara manahi, egbenuhi; ha ku nu egbe dna 
abe fyewyi, mihin ma tu ho abe mwamwahi: ha lo dna ha 
dagahi agmada. 24 Wo nu jesun n wo gwo talent gmanyi, 
wa be wa gna, Dagahi, ma kpe ha zhin tna-sunsungyehi nu, 
ha zhin ha do aba n ha ta bye m, ha zhin ha yezhi aba n ha ta 
lu gnaya m. 25 Mihin, ma wo'dna, ma so ho talent dna 
ekni : gye ho nya. 26 Ama wo dagahi wa ye wa gna wo, Efwo, 
bara nukwohi, bwatohi, ha kpe mi zhin mi do nya aba n ma 
to bye m, ma yezhi aba n mi to lu gnaya m. 27 Ntu lo nu 
kwo bmiya ha beyi ba ga mi agyiwye abwazehi aba, mi bebe 
sa m'beyi ba gwo mi nya viyan bedo gyiba yi. 28 Fye gwo 
talent "ye e wo aba, fye ga wo nu wo atalent gun awo yi nyi. 
29 Gama eza dohodoho n wo nya yi wo nu ba gwo, wo ba bwa 
mwa: ama wo nu n wo to nya yi m, e wo aba nu a ba gwo 
ko nya n wo ce yi. 30 Jesun, fye a she bara gbelahi ya ebmi 
dna wyegma zhizhihi: bwahi nu aza ba ba cibwi, ba gyi 
anyikna. 

31 Sa Eza Nunuhi wo ba be wo latu yi, amalaika viyan ba 
kunsun wo yi, esa dehi wo ba sase tu wo esu-asese-°ba latu 
nya. 32 Ewo aba, a ba ye abye viyan zhi: wohin wo ba gna 
ba aje, ngye shi kniknahi zhin wa gna akni aje n abwi yi, 
33 wo ba zhi akni n wo bwa'izhebwa, ama abwi n bwa'ipmibwa. 
34 Sai Esu 'hi wo ba gna nu n ba zhi wo bwa'izhebwa, Fye be 
fyehin albarkada emi Dada nya, fye gyi ebe gado n a zhin aba 
ntu fye bo tunyi anyi-shishi; 35 gama mi wo mikun, fye a ga 
mi nyagyi, mi wo nuwan-mikun, fye a ga mi nuwan sinsinhi, 
mi zhin zhibehi fye a zhin mi mahabi, 36 ma nyi bwotolohi, 
fye a ku aje pwi mi: ma san nya, fye a mwi mi gye: ma dna 
jaru, fye a be mi aba. 37 Sai abefyecehi ba ba ye ba gna, 
Dagahi, kni sa hi nu yi beyi gye ho wye mikun yi, ya ga ho 

nyagyi a? ko nuwan-mikun yi, yi a ga ho sinsinhi a? 38 
Jesun, kni sa hi nu yi beyi gye ho wye zhibehi, yi a zhi ho 
mahabi a? ko bwotolohi, yi a ga ho eje pwipwihia? 39 Jesun, 
kni sa hi nu yi beyi gye ho wye nyasan yi, ko dna jaru har ya 
be ho abaa? 40 Esu wo ba ye wo gna ba, Behinhin, ma gna 
fye, shi kwo nyi fye a zhin deye eza gmanyi aba emi azaje 
nya, ko wo zhin gna-gbahi, fye zhin mihin aba. 41 Sai wo ba 
gna ba nu n ba zhi bwa'ipmibwa, Fye fwa mi, fye nu a tu fye 'kni 
nukwohi, fye lo dna ena aba har nyalonyalo, aba n a zhin aba 
ntu Shaitan bo bedo wo amalaika yi; 42 gama ma wo mikun 
to fye a ga mi nyagyi m, ma wo nuwan-mikun, to fye a ga mi 
sinsinhi m: 43 ma zhin zhibehi, to fye a zhin mi mahabi m, 
ma gni bwotolohi, to fye a pwi mi eje m, ma san nya, ma dna 
jaru, to fye a mwi mi gye m. 44 Esa 'ye ba ba ye, ba gna, 
Dagahi, kni sa hi nu yi beyi gye ho wye mikun yi, ko nuwan- 
mikun yi, ko zhibehi, ko bwotolohi, ko nyasan yi, ko dna jaru, 
to ya vi ho boma? 45 Sai wo ba ye wo gna ba, Behinhin 
ma gna fye, Shi kwo nyi fye to zhin de’ye eza gnagbahi gmanyi 
aba m fye to zhin emi aba m. 46 Adehi ba ba lo tata nyalo- 
nyalo nya, ama abefyecehi dna wyewyehi mi nyalonyalo nya. 


A zhi lo sa Yesu beyi zo abeda deye da, wa gna wo 
2 abara, 2 Fye kpe, ampyehi gun aba avun, sai kwo ba 
zhin Paska nu, a ba la Eza Nunuhi ntu ge a zun wo du. 

3 Sai amalam dnagmahi a yezhi, bedo abyeda aza nya yi, 
ba lo amalam tukwoda, wo nu a yi wo Kayafa, 4 ba zhin 
shawara shi ba ba wan Yesu ba wu wo. 5 Ama ba gna, 
Nyagyigyi esa nu to m, ntu ge kada anya wu ba lakala aza aba. 

6 A zhi lo sa Yesu beyi nyi Bait'anya mi, Siman nahiwunhi 
ayi, 7 nyikwo ho be wo aba emi yi shi n kwona boye, wa zeya 
kpe wo tukwo, sa wo-i sase tu nyagyi aba. 8 Ama sa wo 
abara beyi gyewye ba gyi minagyi, ba gna, Ntu kni be hi nu 
a zhin nya deye agma a? 9 Gama emi de’ye kwo kunce lo 
a kun kwo agyiwye yi mwa a ga awyekwohi. 10 Ama shi 
Yesu beyi kpe, wo gna ba, Ntu kni be hi nu fye-i gna nyikwo 
deye gnagna a? gama wo zhin be bmiyabmiyahi ga mi. 
11 Gama awyekwohi lo kunsun fye yi cici; ama fye to mi yi 

lo cici m. 12 Gama emi deye n wa zeya kpe mi nahi nyi, 
wa ga ntu emi viyingwolo bo. 13 Behinhin, mi-i gna fye, 
Abahobaho n a ba zhin waæazi nabari manahi nya dna anyi 
viyan, be "ye nyikwo 'ye a zhin nyi, a ba sa kwo ye ntu ge a 
pa wo bo. 

14 A zhi lo gmanyi e awo ce aba aba, wo nu a yi wo Yahuda 
Iskariyoti, wa lo amalam dnagmahi aba, 15 wa gna, Fye ba 
ga mi kni hi nu nde ma ga wo efye abaa? Ba gba wo azurfa 
shi ta. 16 E esa deye wa zan esa shin n wo ba bwi wo. 

17 A zhi lo mpyehi "kmisunhi bredi tna-yeast nya, abara be 
Yesu aba, ba gna, Kni aba hi nu eyi ba zhin shiri ntu ge ha 
gyi Paska a? 18 Wa gna, Fye lo ezhi mi eza ho aba, fye a 
gna wo, Dagahi a gna, Esa la ce vi; mba zhin paska ho ayi 
mi bedo mi abara yi. 19 Abara a zhin shi Yesu a ga ba "gbe, 
ba zhin shiri ntu paska bo. 

20 A zhi lo sa wyeshe beyi she, wo-i sase tu nyagyi "aba 
bedo wo abara awo ce aba; 21 shi ba beyi gyi, sai wa gna, 
Behinhin ma gna fye, Gmanyi e fye aba wo ba bwi mi. 
22 Nubo a wun ba boye, har ezahozaho e ba wo gna wo, Ko 
emi nu, Dagahi? 23 Wa ye, wa gna, Wo nu n wo dna obwa 
kunsun emi yi ebwe, wo nu ba bwi mi. 24 Eza Nunuhi wa 
lo shi a ka wo tukwo, ama ewuyi eza deye yi, wo nu n a bwi 
Eza Nunuhi wo akun! gama a beyi gna a kpe to a beyi ma 
eza deye m. 25 Yahuda, wo nu n wo bwi wo nyi, wa ye wa 
gna, Dagahi, ko emi nu? Wa gna wo, ha ku da. 

26 Sa ba-i gyi, Yesu wa la bredi, wo zhin godiya, wa bma 
wa ga abara, wa gna, Fye gwo fye gyi; deye emi nahi nu. 
27 Wa la ebwe, wa zhin godiya, wa ga ba jesun, wa gna, Fye 
viyan, fye sin kwo; 28 gama deye emi ami nu alkawali nya, 
n a zeya ga aza mwa begye ntu gafara alaifi nya bo. 29 Ama 
ma gna fye, Avun deye mi ta je agyigyihi "ye anab-wunuhi- 
nya sin m har mpyehi dehi mba sin kwo wo’iwohi bedo efye yi 
dna Ebe mi Dada nya mi. 

30 Sa ba beyi kwo anyi ba kun ba lo epe Zaitun nya. 
31 Sai Yesu wa gna ba, E sukwo 'ye yi, efye viyan fye ba ce 
bwonyi ntu mi bo: gama a ka rubutu, M’ba lu kniknahi, 
akni garke nya ba ba gnaya. 32 Ama sa ma lakala mba lo 

efye abye Galili aba. 33 Ama Bitrus wa ye, wo gna wo, Ko 
viyan ba ba ce bwonyi ntu ho bo, mihin ta ce bwonyi ko 
fyewyi m. 34 Yesu a gna wo, Behinhin ma gna ho, Sukwo 
'ye yi, to pise-nugba ceku m, ha ba na mi yekpe bo har abwa 
ata. 35 Bitrus wa gna wo, Ko kwo a ze tile ma kun efi ho yi, 
mi ta na ho bo m. E lo nu abara viyan ba da. 

36 Sa Yesu beyi be kunsun ba yi aba ho n a yi kwo Jathsai- 
mani, wa gna wo abara, Fye sase iya har ma lo bwahi ma zhin 
addu'a. 37 Sai wa ku Bitrus, bedo anugun Zabadi nya yi 
gun aba wo yi, nubo a ya wo wun, wo wyewyehi gye azhin 
boye. 38 Sai wa gna ba, Mi wyewyehi la wun boye har ko 
efi; fye sase zhi iya, fye dnawye kunsun emi yi. 39 Wa ce 
yi lo fyewyi, wo yashi wo awyeba, wa zhin addu'a, wa gna, O, 
mi Dada, nde kwo ye lo ha fwa ebwe de'ye kwo a du mi ya; 
ama dai, ata vi mi beye m sai ho nya. 40 Wa be abara aba, 
wa sun ba ba wangye, wa gna Bitrus, Ashe! ko esa gmanyi 
fye ta mi fye a dnawye kunsun emi yi m? 41 Fye dnawye, 
fye zhin addu'a, kada fye lo dna jaraba : behinhin, zafun la ye 
ama nahi kalagbahi nu. 42 Wa jelo zun ’bahi wa zhin addu'a, 
wa gna, O, Dada, n kwo ta ye deye a duya m sai ma sin, ho 
beye kwo a zhin. 43 Wa be jesun wa sun ba ba-i wangye, 
gama awye ku ba zhin. 44 Wa fwa ba jesun, wa lo wa zhin 
addu'a zun 'tahi, wo-i dabo ngye sapai. 45 Sa wa be wo 
abara aba wo gna ba, Fye wan fye agye sahi, fye sun fye 
nya: gyewye, esa la ce vi, a la Eza Nunuhi ga dna alaifida akun. 
46 Kukala, yi a lo: gye, mi bwihi wo gni nyi vi. 

47 Sa wo-i dabo, gye Yahuda, gmanyi e awo ce aba aba, 
wa be bedo aza mwa begye yi, abe-yakwo yi, abusi yi, ba-i 
kun amalam dnagmahi aba n abyeda aza nya yi. 48 Eza wa 
bwi wo nyi, wo la tuze lu ba ga, wa gna, Eza n ma sa wo ami 
egbe-ye yi wo nu; fye wan wo. 49 Sahisahi wa be Yesu 
aba, wa gna, A sa ho ami, Dagahi ; sai wo sa wo ami egbe-ye 
yi. 50 Yesu a gna wo, Nugundo, kni hi nu a be ho yi iya 
a? Sai ba be ba wan Yesu, ba la wo. 51 Gyewye, gmanyi 
e ba aba, ba nu n ba kunsun Yesu yi, wo ta wo bwa, wa wan 
wo ebe-yakwo, wa lu malam tukwoda bara, wa zun wo tnubwa 
ya. 52 Sai Yesu wa gna wo, Dna ho ebe-yakwo kwo apwi: 


MATTA 26 57 


gama aza viyan n ba la ebe-yakwo, ba ba bwi, ebe-yakwo yi. 
53 Ko fye zhin nubo mi to iko yi lo mi gyi mi Dada wye sai 
wo ba tnu mi agwodo yi amalaika nya har kwo du gun awo ce 
aba ma? 54 Arubutuka ba ba nu wuna shi ba gna tile kwo 
azelonua? 55 Esa de'ye Yesu wa gna azayezhi, Fye a kun 
be abe-yakwo yi, abusi yi, ntu ge fye a wan mi, ngye zokwo- 
jehi? Mpyehi dohodoho mi zhin ma sase wyegyi nyakun 
mi mi-i wu, ama to fye a la mi m. 56 Ama a zhin de'ye viyan 
ntu ge arubutuka anabi nya ba nu. Esa ye abara viyan ba ya 
wo sai ba busi. 

57 Sai ba nu ba wan Yesu ba lo wo yi Kayafa malam 
tukwoda aba, aba nu arubutukahi yezhi bedo azakwohi yi. 
58 Ama Bitrus wa vi wo ekpayi, har wa si malam tukwoda 
akpeda, wa du lo jesun, wa sase kunsun adogeri yi, ntu ge 
wa gye wa zo wye. 59 Amalam dnagmahi, n abyeda yi, 
ba-i zan saida kata nya shin Yesu tukwo, ntu ge ba wu wo, 
60 ama to ba bwa m, ko asaida-katahi mwa begye ba be, ama, 
avun de'ye, aza gun aba ba be, 61 ba gna, Eza de’ye wa gna, 
Mi iko yi ma la wyegyi nyakun ya, ma mi kwo ampyehi gun 
ata. 62 Malam tukwoda lakala gni, wo gna wo, Ha ta ye 
behobeho yi m? Kni hi nu de'ye aza 'ye ba zhin saida ho 
tukwo a? 63 Ama Yesu ce pipi. Malam tukwoda gna wo, 
Ntu Shekwohi wyewyehida bo, ha gna yi ko ho nu zhin Kristi, 
Nugun Shekwohi nya? 64 Yesu gna wo, Ha da: ama mi-i 
gna fye, Avun deye fye ba gye Eza Nunuhi wo sase Iko 
bwa'izhebwa, wo-i be lo tu anyi eshe nya. 65 Sai malam 
tukwoda wa sa wo ejekpe ya, wa gna, Wa sa Shekwohi eye 
nukwohi: a-i pma lo asaidada do jesun? Gye, sahi fye ku 
Shekwohi eye sa nukwohi wo. 66 Fye a gye kni hi awye a? 
Ba ye ba gna, Wo kunce wa fi. 67 Esa deye ba kna kni kpe 
wo wo awyeba, ba lu wo: aza do jesun ba ce wo pmi ba 
abwada yi, 68 ba gna, Ha da anabi ga yi, efwo Kristi, nkanu a 
lu ho a? 

69 Sa "ye Bitrus wo-i sase ebmi, akpeda aba. Ebi nyikwohi 
be wo aba, wo gna, Hohin, jesun, ho beyi kunsun Yesu 
Galilihi yi sapai. 70 Ama wo nabo ba awyeba viyan, wo 
gna, Mi ta kpe be °ye ho da m. 71 Sa wo beyi gmi be kaba 

aba, ebi nyikwohi do gye wo wye, wohin, jesun, wo gna ba 
nu n ba nyi aba 'hi, Eza "ye wa kunsun Yesu Nazaratahi yi. 
72 Wa je abena jesun ana yi, wa gna, Mi ta kpe eza deye ye 
m. 73 Esa sun fyewyi, ba nu ba zhi a gni aba 'hi, ba be ba 
gna Bitrus, Behinhin, hohin jesun, ho nyi ba emi nu, gama 
ho nyitala nu a ga ho. 74 Esa deye wa ya akmikni bedo 
anasin yi, wa gna, Mi ta kpe eza deye m. Sahisahi pise- 
nugba ceku. 75 Sai Bitrus pa Yesu beda bo, To pise-nugba 
ceku m ho ba na mi yekpe bo abwa ata. Wa gmi lo ebmi, wa 
cibwi "wyebmibmihi. 


2 A zhi lo labmi bwa si, amalam dnagmahi viyan, bedo 

abyeda aza nya yi ba zhin shawara Yesu tukwo ba wu 
wo; 2 ba pa wo awun yi, ba lo wo yi, ba ga wo Bilatus, ebe- 
gyihi, aba. 

3 “Sa deye, Yahuda, wo nu wo bwi wo nyi, wa gye a la wo 
lu 'knizun, wo shan nubo do zhin, wo jeze be azurfa shi'ta yi 
amalam dnagmahi aba, bedo abyedo yi. 4 Wa gna, Mi ku 
laifi zhin shi kwo nyi ma bwi ami tna-laifi nya. Ba gna, Ngye 
ya nuwan deye yi? Deye ho nya nu. 5 Sai wa she azurfa 
ya dna wyegyi nyakun, wa ce wa gmi; wa lo wa gyi wohin 
awun har wa fi. 6 Amalam dnagmahi, ba la azurfa 'hi, ba 
gna, Kwo to bmiya lo a dna kwo agyiwye-so aba m, shi kwo 
nyi ami agyiwye nu. 7 Ba zhin shawara ba ce ba si Shakun- 
mihi ofwa, aba a ba bi azhibehi. 8 Ntu lo nu a yi ofwa 'hi 
Ofwa ami nya, har nai "ye. 9 Esa dehi a nu be anabi Irmiya 
a da, sa wo-i gna, Ba ku azurfa shi'ta, agyiwye a beyi tu wo 
tukwo shi kwo nu zhin agyiwye Israila anugun ho beyi tu 
wo; 10 ba ga ba ntu Shakun-mihi ofwa, shi ba dagahi ga ba 
“gbe. 

11 Yesu wo gni ebe-gyihi abye; ebe-gyihi nya wo bo, wo 
gna, Hohin zhin AYahudihi esu nu? Yesu a gna wo, Ha da. 
12 Ama sa amalam dnagmahi, bedo abyeda yi, tu wo bo, to 
wo ye ba behobeho yi m. 13 Sai Bilatus a gna wo, Ha ta wo 
lo ba-i zhin saida abe mwa begye n ho tukwo m? 14 Ama 
to wo ye wo beda yi gmanyi m; har ce a wo ebe-gyihi zam. 

15 Ama dna nyagyigyi mpyehi deye, ebe-gyihi zhin wa lo 

eza-wanwanhi gmanyi ya ga azayezhi wo nu n ba ye nyi. 
16 Sa deye ba eza-wanwanhi ho yi lo, zokwo-jehi, wo eye 
Barabbas nu. 17 Ntu lo nu sa ba yezhi Bilatus gna ba, Fye 
ye ma lo nkanu ya ga efyea? Barabbas ko Yesu, wo nu a yi 
wo Kristi? 18 Gama wo kpe ntu shewo bo nu ba ga wo. 
19 Sa wo-i sase tu owada'ba wo nyikwo wo tnu ga wo beda yi, 
wo gna, La ha egbe gmi n befyecehi 'ye bo: gama dna mi 
enanu nai 'ye ma sin wahala mwa ntu wo bo. 20 Amalam 
dnagmahi bedo abyeda yi ba fi azayezhi abo ba kni Barabbas 
ba bwi Yesu. 21 Ebe-gyihi je ba gna, E gun aba 'ye fye ye 
ma lo nkanu ya ga efye a? Ba gna, Barabbas. 22 Bilatus a 
gna ba, M’ba zhin kni hi nu Yesu yi wo nu a yi wo Kristi nyi 
a? Ba viyan ba gna, A zun wo du. 23 Wa gna, Ntu kni be 
hi nu, wa zhin kni be nukwohi a? Ama ba fiyaku kala yi, ba 
gna, A zun wo du. 

24 Sa Bilatus beyi gye wo to mi ba yepma ko fyewyi m, 
ama abeda ba kukala, sai wa la nuwan wa na wo abwa azayezhi 
abye, wa gna, Ma mi egbe gmi ntu ezafyecehi 'ye ami bo; 
deye fye be nu. 25 Aza viyan ba gna, Wo ami zo kpe eyi 
atukwo yi n eyi abi yi. 26 Sa "ye wa lo Barabbas ya ga ba; 
ama wa zhin Yesu bulala, avun deye wa ga wo a zun wo du. 

27 Sai akunsunhi ebe nya ba lo Yesu yi galukwo, ba ye 
akunsunhi zhi viyan wo aba. 28 Ba kma wo ejekpe viyan, 
ba pma wo eje byebyehi. 29 Ba pmi kraun aknawuhi nya, 
ba tu wo tukwo, ba dna busi wo bwa'izhebwa; ba ce akoko 
wo abye, ba-i kpe wo agye, ba-i gna, A sa ho ami, Esu AYa- 
hudihi nya! 30 Ba kna kni kpe wo, ba gwo busi ba lu wo ce 
yi e tukwo. 31 Sa ba beyi kpe wo agye, ba ejekpe dehi pma 
wo, ba kpe wo wo aje, ba lo wo yi ntu ge ba zun wo du. 

32 Sa ba beyi kun zhi sai ba sun eza ho, Kairowahi, a yi 
wo eye Siman ; ba tu wo tile wo kun lo ba yi, ntu ge wo la wo 
ezundu. 33 Sa ba beyi si aba ho, kwo eye Golgotha, ngye 
tukwo-bmila aba nu. 34 Ba ga wo nuwan anab nya bedo 
nuwan badohi yi ntu ge wa sin; ama sa wo beyi towo to wa 
sin m. 35 Sa ba beyi zun wo du ba she zoku ntu ge ba gna 
wo ajekpe aje; 36 aba "ye ba sase zhi ba shi wo awye. 37 Tu 
wo tukwo "bwa, ba ka rubutu kpe, EZA DE'YE YESU NU, 

ESU AYAHUDIHI NYA. 38 Esa de"ye, bedo wo yi, a zun 
azokwojehi du gun aba, gmanyi wo bwa'izhebwa, gmanyi wo 
bwa'ipmibwa. 39 Ba nu n ba sadu ba gna wo beda nukwohi, 
ba-i shan ba atukwo ashan, 40 ba-i gna, Hohin, n ho la wyegyi 
nyakun ya, a mi kwo ampyehi gun ata, gni hohin tukwo: nde 
ha nu zhin Nugun Shekwohi nya, ha shin zhi e zundu. 
41 E lo nu, jesun, amalam dnagmahi ba-i kpe wo agye bedo 
arubutukahi yi, n bedo abyeda yi, ba-i gna, 42 Wa gni aza do 
wo to mi wohin tukwo gni m. Esu Israila nya nu; fwa wo 
wo shin zhi e zundu sai yi ba ga wo gaciya. 43 Wo-i kpema 
Shekwohi ; fwa wo wa gni wo sahi, nde wo ye lo wo yi; gama 
wo gna, Mi nu zhin Nugun Shekwohi nya. 44 Azokwojehi, 
jesun, n a zun ba du kunsun wo yi, ba ga wo abeda nukwohi. 

45 Tunyi esa tnai har esa ce awo gmanyi, wyegma a ekni 
bwi viyan. 46 Ngye sa ce awo gmanyi jesun, Yesu a yi 
begye kala yi, wa gna, Eli, Eli, lama sabachthani? ngye, O 
Shekwohi, O Shekwohi, ntu kni be hi a ya mi a? 47 Aza ho 
e agnignihi aba, shi ba beyi wo de” ye, ba gna, Eza "ye wo-i yi 
Iliya nu. 48 Sahisahi eza ho a lo esi yi, wa la soso wa nu 
kwo anab-nuwan badohi yi, wa tu kwo e busi wa ga wo ntu 
ge wa sin. 49 Ama aza do a gna, Fwa wo, ya gye ko Iliya 
ba be wa gni wo. 50 Yesu a je yi begye yi kalahi, avun de" ye 
wo ga wo zafun. 

51 Gyewye, eje wyegyi nyakun nya kwo saya eshe har ekni ; 
ekni jesun, kwo shanshan; apma ba saya; 52 avingwo aba 
jesun ba kmiya; anahi mwa begye aza gyigyihi nya, ba nu n 
ba beyi ku lu gyewan efi nya, ba kukala; 53 ba kun zhi e 
avingwo aba wo kalala e efi avun, ba lo ezhi gyigyihi mi, ba 
lakpe aza abye boye. 54 Bezhe-yakwo, aza yi n ba kunsun 
wo yi, ba nu ba dna Yesu awye, sa ba beyi gye ekni yi shanshan, 
bedo abe wowohi yi a zhin, ba wo'dna boye, ba gna, Behinhin 
eza deye nu zhin Nugun Shekwohi nya. 

55 Anyikwo mwa begye ba-i gni-a-gni zhi ekpayi ba-i shi 
awye, ba nu ba vi Yesu tunyi e Galili, ba-i vi wo bo; 56 e ba 
aba Maryamu Magdaliya lo, bedo Maryamu yi Yakub iya, 
bedo Yosi yi, bedo Zabadi-abi iya yi. 

57 Sa wyeshe beyi she nyabwahi ho a gmi Araya. wo 

eye Yusufu nu, wohin Yesu bara nu. 58 Eza deye beyi lo 
Bilatus aba wo tna wo bwa wo gwo nahi Yesu nya. Sai 
Bilatus wa ga 'gbe a ga wo. 59 Yusufu a la nahi wa kmi 
kwo efi-eje yi gyigyihi, 60 wo dna wo wo vingwo aba wo'iwohi, 
n wo beyi la lu ji apma ; wa pmi kuta dnagmahi ya be ce yi har 
vingwo aba abokunmi, wa lakala. 61 Maryamu Magdaliya wo-i 
nyi, bedo Maryamu do yi, ba-i sase zhi awye yi ce vingwo aba. 

62 Efye-a-gyi, ngye ewyi n kwo vi Abazhin Paska nya, 
amalam dnagmahi bedo AFarisihi yi, ba yezhi Bilatus aba, 
63 ba gna, Yi pa tunyi kwocednahi 'ye wo-i wyewyehi yi 
wa gna, M'ba je kalala mpyehi 'tahi avun. 64 Ha ga 'gbe 
a gu vingwo aba har mpyehi 'tahi, ntu ge kada wo abara be 
ba wyi wo, ba gna aza, Wo la lakala e efi, sai kwocedna kma- 
knahi kwo ba du 'kmisunhi. 65 Bilatus wa gna ba, Fye 
aguhi lo; fye lo fye a dna kwo wye shi fye ba mi. 66 Ba lo, 
ba gu vingwo aba, ba-i apma ze, aguhi ba-i kunsun ba yi. 


A zhi lo mypehi sunsunhi wyizo yi, sa mpyehi °kmi- 
2 sunhi tnaba nya kwo ce vi kwo a gyi 'fye, Maryamu 
Magdaliya, bedo Maryamu do yi, ba be ntu ge ba gye vingwo 
aba wye. 2 Gyewye, anyi shanshan dnagmahi a lakala ; 
gama malaika dagahi nya beyi shin be eshe, wa be wa pmi 
kuta ya, wa sase tu kwo. 3 Wo nyinyi kwo wu ngye ogma- 
bmiya, wo ejekpe wu bwibwihi peshawu. 4 Aguhi ba vinvin 
shi ba wo wo 'dna, ba ze ngye azafifi. 5 Ama malaika wa 
ye, wa gna anyikwoza, To fye a wo 'dna m; gama ma 
kpe fye-i zan Yesu shin, wo nu a zun wo du nyi. 6 Wo 
ta dna lo iya m; gama wo lakala ngye shi wo beyi da. Fye 
be fye a gye aba wye n Dagahi beyi shi. 7 Sai fye lo wolowolo 
fye gna wo abara, wa lakala e efi; gyewye, wo-i zanzan efye 
abye Galili mi; bwahi fye ba gye wo wye: gyewye, mihin mi 
ku gna fye. 8 Ba kukala e vingwo aba wolowolo, edna wo yi, 
agmada yi boye, ba lo esi yi ntu ge ba gna wo abara nabari. 
9 Sai Yesu wa gun ba wa gna, A sa fye ami. Ba be, ba she 
wan wo apita, ba ga wo mwamwa. 10 Sai Yesu wa gna ba, 
To fye a wo'dna m; fye lo, fye gna mi azaje ba lo Galili mi, 
bwahi ba ba gye mi wye. 

11 A zhi lo, sa ba-i lo, gyewye, aza ho e aguhi aba, ba lo 
ezhi mi, ba gna amalam dnagmahi abe deye viyan n ce a zhin. 
12 Sa ba yezhi kunsun abyeda yi ba-i zhin shawara, ba ce ba 
ga akunhi agyiwye mwa, 13 ba gna, Sai fye gna, Wo abara ba 
be sukwo yi ba wyi wo sa yi wangye. 14 Nde deye kwo ba 
lo ebe-gyihi atnubwa, yi ba mi wo bo ntu ge fye ta sin wahala 
m. 15 Sai ba gwo agyiwye, ba zhin shi a gna ba; beda 'ye 
kwo laba AYahudihi ekni har nai 'ye. 

16 Ama abara awo ce gmanyi ba lo Galili mi, epe aba n 
Yesu beyi ga ba 'gbe nyi. 17 Sa ba beyi gye wo wye ba ga 
wo mwamwa; ama aza ho yi ba zhin shakka. 18 Yesu wa be 
ba aba wa gna, Fukumci viyan eshe n ekni yi, a la ga emi akun. 
19 Fye lo fye zhin abye viyan ba ze abara, fye-i zhin ba bap- 
tisma dna Dada eye, n Nugun yi, n Zafun Gyigyihi yi, 20 fye-i 
wu ba ba zhin abe viyan n ma ga fye egbe nyi; gyewye, mi-i 
kunsun lo fye yi cici har anyi-zo-'sa. 


NABARI MANAHI 
shi 


MARKUS 


ka 


1 Abeda ’kmisunhi nabari manahi nya Yesu Kristi, Nugun 
Shekwohi nya, tukwo. 
2 Ngye shi a beyi ka dna litafi anabi Ishaya nya, 
Gyewye, ma tnu mi tnutnuhi eho abye, 
Wo nu wo ba zhin ho zokwo aba; 
3 Begye eza-yihi nya dna zhabwi mi : 
Fye zhin Dagahi zokwo aba, 
Zhin wo zokwo cewo. 

4 Yohanna wa be, wo nu n wo zhin baptisma ezhabwi mi, wo 
zhin wa'azi jesun wo ga tuze baptisma abwiye nya ntu gafara 
alaifi nya bo. 5 Yahuda ekni viyan, Urushalima aza yi jesun 
viyan, ba kun lo wo aba; wo zhin ba baptisma dna Urdun ela, 
ba-i da ba alaifi. 6 Yohanna wo-i lakumi epa yi pma, wo-i 

egyigyiba yi ze epa yi wo shin, wo-i gyi abo n esu zhabwi nya 
yi. 7 Wo-i zhin wa'azi, wo-i gna, Eza do be lo mi avun, n 
wo du mi mwamwa, mihin mi ta kunce ma ce akoko ma lo wo 
abwada yam. 8 Mihin ma ku zhin fye baptisma nuwan yi; 
ama wohin wo ba zhin fye baptisma Zafun Gyigyihi yi. 

9 A zhi lo, esa dehi mi Yesu wa gmi be e Nazarat Galili nya 
sai Yohanna wa zhin wo baptisma dna Urdun. 10 Sa wo 
beyi gmi be e nuwan, sahisahi wa gye eshe kwo guya, sai 
Zafun ngye lukpe wo-i shin tu wo; 11 begye kwo gmi eshe, 
kwo-i gna, Ho nu zhin mi Nugun yeyehi; n ho yi nu mi 
dagma 'wyebmibmihi. 

12 Sahisahi Zafun wo lo wo yi ezhabwi mi. 13 Wo-i sase 
zhabwi mi ampyehi shi'nyi sa Shaitan wo-i zhin wo jaraba, 
wo-i kunsun anyawan-nyawan yi, ama amalaika ba-i vi wo bo. 

14 Esa a beyi wan Yohanna, Yesu wa be Galili mi, wo-i 
zhin waazi nabari manahi Shekwohi nya, 15 wo-i gna, Esa la 
nu ebe Shekwohi nya kwo-i nyi lo: fye ye abwi fye ga nabari 
manahi gaciya. 

16 Shi wo-i sadu nuwan-yakwo egbe Galili nya sai wa gye 
Siman n Andarawus yi, Siman ezado, ba-i she esa nuwan- 
yakwo egbe shi ba zhin asashehi nu. 17 Yesu wa gna ba, Fye 
vi mi, mihin wba ze fye fye a wan aza. 18 Sahisahi ba fwa 
ba asa ba vi wo. 19 Sa wo beyi sadu abye fyewyi sai wa gye 
Yakubu, Zabadi nugun, n Yohanna wo ezado yi, bahin ba-i 
fi eya mi ba-i zhin asa aba. 20 Sahisahi wa yi ba, ba fwa ba 
dada Zabadi dna iya bedo wo abara yi gbaha sun nya, sai ba 
vi wo. 

21 Ba lo Kafarnahum mi; sahisahi wa lo sinagog mi 
mpyehi sunsunhi yi wo wu ba. 22 Ce a wo ba n wo wuwu yi 
gama wo wu ba ngye wo fukumci yi, to ngye Arubutukahi m. 
23 A zhi lo dna ba sinagog mi eza ho nyi wo zafun wyebwohi 
yi; 24 wo sawyi, Ho gye ha nuwan eyi yi, O Yesu Nazaratahi ? 
Ha be ntu ge ha bwi yi? Ma kpe ho ye, Eza Gyigyihi nu 
Shekwohi nya. 25 Ama Yesu wa kun wo, wo-i gna, Ho wan 
ho egbe, ha gmi be wo! 26 Sa zafun wyebwohi kwo kmi wo 
n kwo:sawyi begye yi kalahi kwo gmi wo. 27 Ce a wo ba 
viyan har ba nya aje bo, ba-i gna, Nkanu eza °ye yia? Wuwu 

wo'iwohi nu! Fukumci yi wo-i ga zafun wyebwohi egbe ba-i 
vi wo beda. 28 Sahisahi wo nabari kwo gnami dna ekni 
Galili nya viyan. 

29 Sa wo beyi gmi sinagog wa lo Siman n Andarawus yi 
api bedo Yakubu yi n Yohanna yi. 30 Siman yezhi wo wan- 
gyeshi gama nahi pye wo. Sahisahi ba gna Yesu wo nabari. 
31 Wa be wo dna wo obwa do wo la wo kala gni, sai nahipye 
kwo fwa wo wa vi ba bo. 

32 Wyesheyi, sa mpyehi shin 'sa, a be wo anyasanhi yi 
viyan, aguzhenyida yi. 33 Ezhi viyan kwo yezhi bokunmi 
egbe. 34 Wo ka anyasan gna boye, anyasan 'pya yi gbogbo, 
wo kun aguzhenyi ya boye; to wo fwa aguzhenyi ba dabo m, 
gama ba kpe wo ye. 

35 Labmi-labmi, to efye yi zo gyi m, wa lakala wa lo aba 
aza to nyi m, aba 'hi wa zhin addu'a. 36 Siman bedo aza yi 
n ba kunsun wo yi, ba vi wo avun, 37 sa ba beyi sun wo ba 
gna wo, Aza viyan ba zan ho zanshin. 38 Wa ye wa gna ba, 
Ya wu ya lo azhi do n ba wuvi nyi ntu ge ma zhin wg’azi 
bwahi jesun; gama mi dalili bebe iya nu. 39 Sai wa lo ba 
asinagog Galili ekni viyan, wo-i zhin wa’azi, wo-i kun agu- 
zhenyi ya. 

40 Nahiwunhi ho wa be wo aba wo-i gyi wo wye, wo-i ce 
akoko wo aba, wo-i gna, Nde ha ye, ho iko yi ha ze mi gyi- 
gyihi. 41 Yesu wa gye wo sunsun, wa ta wo 'bwa wa to eza 
'hi "bwa, wa gna wo, Ma ye; ha ze gyigyihi. 42 Sahisahi 
nahiwun kwo fwa wo sai wo ze gyigyihi. 43 Yesu wa tu wo 
egbe kala yi sai wo gna wo ami sahisahi, 44 wa gna wo, Ha 
_ dnawye, to ha gna ezahozahoyi behobehoyi m; ama lo ho 
nya, ho wu hohin tukwo malam aba, ha ga nyaga ntu ha kagna 
bo shi Musa beyi ga 'gbe, kwo ba ze saida ba aba. 45 Ama 
sa wo beyi lo wa ya nabari gnami boye har to Yesu a je mi wa 
lo ezhi mi abmana m, ama wa sase zhabwi; aza ba-i be wo 
aba e abahobahoyi. 


Ampyehi a sun fyewyi esa wa jeze zhi Kafarnahum, a bwa 
nabari wo dna lo api. 2 Aza mwa begye ba yezhi har 
aba ta ce lo ko fyewyi abokunmi'gbe m; wo-i zhin ba wa’azi. 

3 A be wo aga-nyasanda yi; aza gun anyi ba-i wo yi shi. 
4 Sa ba ta mi ba si Yesu aba m ntu azayezhi bo sai ba kpe 
nyakun ya eshe aba wo nyi nyi; sa ba beyi kpe kwo ya ba 
shin wo gyewan-nya shi n wo wangye tu nyi. 5 Yesu, sa wa 
gye ba gaciyaga, wa gna aga-nyasanda, Nugun, a zhin ho laifi 
gafara. 6 Ama aza ho, Arubukahi, ba-i sase zhi, ba-i zhin 
shawura ba bugba mi, 7 Ntu kni be hi eza "ye gna lo nu a? 
Wo da Shekwohi eyesa nukwohi! Nkanu iko yi wo zhin 
laifi gafara n Shekwohi nu to gmanyi ma? 8 Sahisahi Yesu 
wa kpe dna wo zafun ba-i zhin shawura lo nu dna bahin, wa 
gna ba, Ntu kni be hi fye-i zhin abe deye shawura dna fye 
abugba a? 9 Kni dehi du sauci a ba gna aga-nyasanda, A 
zhin ho laifi gafara, ko a ba gna wo, Lakala, ha ku ho gyewan- 
nya ho zanzan a? 10 Ama ntu ge fye kpe Eza Nunuhi wo 
iko yi dna anyi wa zhin alaifi gafara, —wo gna aga-nyasanda— 
11 Ma gna ho ge, lakala, ha la ho gyewan-nya ha lo ho ayi. 
12 Wa lakala, sahisahi wa la wo gyewan-nya wa gmi ba abye 
viyan; har ce a wo ba viyan ba la Shekwohi tu ba-i gna, Yi 
to-i shin de’ye "pya gye m! 

13 Wa gmi lo nuwan-yakwo °gbe ; azayezhi viyan ba lo wo 
aba wa wu ba. 14 Sa wo beyi sadu wa gye Lawi, Halfa 
nugun, wo-i sase shi gandugwo 'ba, wa gna wo, Ha vi mi. 
Sai wa lakala wa vi wo. 

15 A zhi lo, sa Lawi wo-i sase shi wo-i gyi nyagyi wo ayi, 
agandugwohi mwa begye, alaifida yi ba-i sase zhi kunsun Yesu 
yi n wo abara yi; gama ba mwa begye ba-i vi wo. 16 Aru- 
butukahi AFarisihi nya, sa ba beyi gye wo wye wa gyi nyagyi 
kunsun alaifida yi, agandugwohi yi, ba gna wo abara, Ntu kni 
be hi nu wo-i gyi wo-i sin kunsun agandugwohi n alaifida yi 
a? 17 Sa Yesu beyi wo wa gna ba, Alafiyada ba ta shigbeda 
apma yi m, ama sai anyaasanhi; mihin mi to be ma yi abe- 
fyecehi m ama alaifida. 

18 Yohanna abara bedo AFarisihi yi ba-i zhin azumi; aza 
ba be ba gna wo, Ntu kni be hi Yohanna abara, AFarisihi 
abara yi, ba zhin azumi, ama ho abara ba ta zhin ma? 19 Yesu 
wa gna ba, Kwo ba bmiya amula-apyedahi ba zhin azumi 
mula'ba yi kunsun ba yi? Mula'ba esa ba ta zhin azumi 

m shi wo kunsun ba yi. 20 Ama ampyehi be lo, sa a ba la ba 
mula'ba e ba aba, esa 'hi nu ba ba zhin azumi. 21 Eza to 
nyi wo la eje wo’iwohi wa gun eje kwokwohi ta ce yi m; gama 
nde wa zhin tagun-nya kwo ba sa kwokwohi ya, kwo ba gna 
abezhin. 22 Jesun, eza to nyi wo ba fi anab-nuwan wo'iwohi 
apwakun kwokwohi yi m; gama, nde wa zhin, anab-nuwan 
kwo ba sa apwakun ya sai anab-nuwan kwo ba zhin abo du 
apwakun yi: ama a fi anab-nuwan wo'iwohi apwakun 
wo'iwohi. 

23 A zhi lo, mpyehi sunsunhi ho yi, wo-i lo awyi ofwa 
tantasin; sa ba-i lo wo abara ba ya awyishin bma. 24 
AFarisihi ba gna wo, Gyewye, ntu kni be hi ba-i zhin be kwo 
to bmiya lo mpyehi sunsunhi yi a? 25 Wa gna ba, Fye to 
shin rubutu ba m be Dawuda beyi zhin, sa wo beyi gyisan sa 
mikun gun wo, wohin bedo aza yi n ba kunsun wo yi: 26 shi 
wa lo Shekwohi nyakun, sa Abiyata wo beyi zhin malam 
tukwoda, wa gyi bredi wuwu nya, be a shi ntu amalam bo 
gmanyi, jesun wo la, wo ga aza ba kunsun wo yi? 27 Yesu 
wa gna ba, A zhin mpyehi sunsunhi ntu aza bo, a ta zhin eza 
ntu mpyehi sunsunhi bo m; 28 e lo nu Eza Nunuhi wo nu 
zhin dagahi mpyehi sunsunhi nya. 


3 Wa je sinagog lo ; aba "hi eza ho nyi obwa kawuhi yi. 2 Ba 
dna wo wye ba gye ko wo ba ka wo gna mpyehi sunsunhi 
yi, ntu ge ba ba tu wo bo. 3 Yesu wa gna obwa-kawuhida, 
Lakala, be iya. 4 Sai wa gna ba, Kwo bmiya a zhin be manahi 
mpyehi sunsunhi yi ko a zhin be nukwohi a? A gni wyewyehi 
ko a wu kwo a? Ama ba ce pipi. 5 Wo bmiya wye wu ba 
minagyi yi, shi bugba wun wo ntu ba abugba gnanakwo bo, 
sai wa gna eza 'hi, Ta ho obwa be ce yi. Wa ta wo obwa 
wu wo, wo obwa kwo je zhin lafiya yi. 6 AFarisihi ba kun 
lo, bahin bedo Hirudus aza yi, sahisahi, ba zhin shawura ewo 
tukwo shi ba ba wu wo. 

7 Yesu wa jeze avun yi bedo wo abara yi wa lo nuwan- 
yakwo egbe; azayezhi mwa begye e Galili ba vi wo; e 
Yahuda jesun 8 n Urushalima yi n Idumiya yi, n Urdun "kma 
yi, jesun e Sur ekni yi bedo Sida yi, azayezhi dnagmahi sa ba 

wo nabari wo zhin abe mwamwahi ba be wo aba. 9 Wo gna 
wo abara ba kni eya nawyi ga wo ntu ge kada ba ye wo pma; 
10 gama wo beyi ka aza mwa begye gna har aza yi n ba anyasan 
yi ba ye wo pma ntu ge bato wo bwa. 11 Azafun wyebwohi 
jesun, sa ba gye wo wye ba yazhi wo abye viyan ba-i sawyi, 
ba-i gna, Ho nu zhin Nugun Shekwohi nya. 12 Ama wo tu 
ba egbe kala yi to ba kpeya wo m. 

13 Wa gun epe wa yi ba nu n wa kni wohin tukwo yi; sai 
ba be wo aba. 14 Wa kni awo ce aba ntu ge ba kunsun wo 
yi, ntu ge jesun wa tnu ba ba zhin wa'azi, 15 ntu ge ba bwa iko 
jesun ba kun aguzhenyi ya: 16 wa tu Siman eye e, Bitrus ; 
17 Yakub jesun, Zabadi nugun bedo Yohanna yi Yakub ezado 
(wa tu ba eye Buwanarjis, ngye, Ogmawyisa abi); 18 Andara- 
wus yi, Filibus yi, Bartalamawus yi, Matta yi, Toma yi, Yakub, 
Halfa nugun yi, Taddawus yi, Siman Kananihi yi, 19 Yahuda 
Iskariyoti yi, wo nu n wo bwi wo. 

Sai wo lo api ho. 20 Azayezhi ba gundo jesun har ba ta 
bwabwa ko ba gyi nyagyi m. 21 Sa wo anugundo ba wo de’ye 
ba kun be ntu ge ba wan wo shi, gama ba gna, Wo la jebo. 
22 Arubutukahi jesun, ba nu ba beyi kun be Urushalima, ba 
gna, Wo Ba'alazabuba yi, jesun e aguzhenyi-esu aba nu wo-i 
kun aguzhenyi ya. 23 Wa yi ba wo aba wo si ba besi, Shaitan 
wo ba mi Shaitan gmiya wuna? 24 Nde ebe ho kwo gna aje 
gun aba kwohin kwohin kwo ta mi gni m. 25 Nde api ho ba 
gna aje gun aba bahin bahin, api dehi kwo ta mi gni m. 26 
Nde Shaitan jesun wo gna aje wohin wohin wo ta mi wo mi 
gni m ama wo azozo’sa kwo la si. 27 Ama eza to nyi wo ba 
mi wa lo kalada ayi ntu ge wo ku wo nyabwa m sai wo pa wo 
awun yi kpa ; avun de ye wo ba mi wo nyabwa ku. 

28 Behinhin ma gna fye ge, A ba zhin anyihi ba alaifi gafara 
viyan, abeda eyesa nukwohi yi dohodoho n ba da Shekwohi 
aba: 29 ama ezahozaho wo ba da beda eyesa nukwohi yi 
Zafun Gyigyihi aba wo to gafara yi lo shansun m, ama wo zhin 
laifida nu tnazohi : 30 gama ba gna, Wo zafun wyebwohi yi. 

31 A zhi lo wo iya n wo azaje yi ba be ba tnu wo aba ba 
yi wo, ama ba-i zhi ebmi. 32 Azayezhi ba-i sase zhi eshe wo 
kna; ba gna wo, Gyewye, ho iya n ho azaje yi ba-i zhi ebmi 

ba-i zan ho shin. 33 Wa ye ba, wa gna, Nkanu zhin mi iya 
n mi azaje yi a? 34 Sa wa shi aza wye, ba nu ba sase zhi 
eshe wo kna, wa gna, Gye mi iya n mi azaje yi! 35 Gama 
ezahozaho wo ba zhin beye Shekwohi nya wo nu zhin emi 
mado, emi mapwi yi, n emi iya yi. 


Wa ya wa wu nuwan-yakwo egbe. Azayezhi dnagmahi 

gundo wo aba, har wa lo eya mi, wa ce ye lo kwo yi wa 
sase dna eya 'hi; aza viyan ba kpe nuwan-yakwo egbe. 2 Wa 
wu ba anya mwa begye abesisi yi; sa wo beyi wu ba wa gna: 
3 Fye kna tnubwa! Gyewye, Nyabyehi ho wa gmi ntu 
nyabye bo. 4 A zhi lo, sa wo beyi bye nya, adoho ba kaya 
kpe zokwo, alu ba be ba gyi ba viyan. 5 Adoho jesun ba 
kaya kpe agbakuku 'kni, aba ekni to nyi boye m, sahisahi ba 
pa shi kwo nyi ekni to mwagado lo aba 'hi m; 6 sa mpyehi 
kwo wo lo ba bwa shi ba to agbegye yi m ba wunya. 7 Adoho 
ba kaya fi aknawuhi, aknawuhi ba mwa kunsun ba yi sai ba 
ye ba pma, ba ta fi awye m. 8 Anyabye do ba kaya fi ekni 
manahi sai ba fi awye, ba-i mwa, ba-i bebe, ba-i gyi adoho 
abwa shi'ta, adoho abwa shi tnai, adoho abwa tagyi. 9 Wa 
gna, Eza wo atnubwa bewonya yi sai wo wo. 

10 Sa wo-i nyi wo gmanyi n ba yi ba nyi wo aba, bedo 
awo ce aba yi, ba nya wo besisi 'ye bo. 11 Wa gna ba, Efye 
aba nu a ga Shekwohi Ebe asiri: ama ngye ba nu ba nyi 
okma a zhin ba anya viyan abesisi yi: 12 ntu ge dna ba wyewye 
ba gyewye ama to ba kpe awyega m; dna ba wowo ba wo to 
kwo lo ba m; ntu ge kada ba je awyepmi, a zhin ba gafara. 
13 Wa gna ba jesun, Fye ta kpe besisi 'ye yem? Fye ba kpe 
abesisi viyan wuna? 14 Nyabyehi wo bye beda nu. 15 Azo- 
kwo nya nu, aba a bye beda: sa ba wo sahisahi Shaitan wa be 
wa gwo beda n a bye fi n ba nyi. 16 E lo nu jesun, ba nu a bye 
kpe abakuku nu, ba nu, sa ba wo beda, sahisahi ba gwo bugba 
bwibwihi yi; 17 agbegye to nyi ba aba m ama ba shin nubo 
ampyehi fyewyi; sahi, sa azhingye kwo lakala, ko wahala 
ntu beda bo, sahisahi ba gbidokunnu. 18 Adoho jesun ba nu 
a bye ba fi aknawuhi; ba nu zhin ba nu ba wo beda, 19 ama 
anyi abewyedna, anyabwa agmada yi, bedo anyadopwawo 

yi, ba lo bedo ba yi, ba ye beda pma sai kwo a ze tnapma nya. 
20 Ama ba nu a bye ekni manahi nu ba nu n ba wo beda ba 
gwo kwo ba fi awye, ado abwa shta, ado abwa shi tnai, ado 
jesun abwa tagyi. 

21 Wo gna ba, Sa a be pitila yi a ba dna kwo shakun ko 
dudu sinta to a tu kwo table m? 22 Gama nya to nyi a so 
kwo m sai dai a ba wu kwo abmana ; asiri to nyi jesun m n 
ba so shi sai dai a ba kpe kwo ya. 23 Nde ezahozaho wo 
atnubwa bewonya yi sai wo wo. 24 Wa gna jesun, Fye zhin 
paceye abe yi n fye wo gama nyamwinya n fye mwi ce yi a 
ba mwi fyehin ce yi har a be fye. 25 Gama eza wo nya yi wo 
nu a ba je wo be; jesun, eza wo to nya yi m e wo aba a ba 
gwo nya wo ce yi. 

26 Wa gna ba jesun Shekwohi Ebe kwo wu lo nu, ngye 
nde eza wo gna nyabye mi ekni, 27 wo wangye, wo lakala, 
sukwo mypehi yi, nyabye kwo a pa, kwo a mwa, wohin wo 
ta kpe shi kwo ze m. 28 Ekni kwo ga ampanyi kwohin, 
ewyikwo kpa, sai ewyishin yi, avun deye ewyishin kwo be 
awye yi bibihi yi. 29 Sa ampanyi kwo la bi sahisahi sai a do 
gama dodo’sa nu. 

30 Wa gna jesun, Yi ba wu Shekwohi Ebe gbedo kni hi 
nua? Yi ba si kwo besi kni hia? 31 Kwo gbedo mustard 
nyabye yi sa a bye kwo dna ekni, ko kwo gna nyabye dohodoho 
gbagbahi kwo dna ekni; 32 du lo nu sa a bye kwo, kwo zhin 
kwo a mwa har kwo a du nyabye dohodoho acikpe, kwo zhin kwo 
kmi abwala mwamwahi, har alu eshe nya ba tu ama n kwo a °fun. 

33 E lo nu wo da beda abesisi yi boye shi ba ba mi wo; 
34 wo ta gna ba beda dohodoho m sai abesisi yi, ama wo kni 
wo abara wo wu ba abesisi viyan awyega fiya. 

35 Mpyehi 'hi, sa wyeshe beyi she, wa gna wo abara, Ya 
wu ya lo okmahi. 36 Ba fwa azayezhi ba lo wo yi dna eya 
lo nu. Aya do, jesun, ba kunsun wo yi. 37 Ogma dnagmahi 
kwo lakala ese nya, anuwan-dokwo ba she kni eya har kwo 
nu. 38 Ama Yesu wa nyi avun "bwa wo-i wangye tu egyewan- 
nya; sai ba kun wo agyehi ba-i gna wo, Dagahi, ha ta gye ha 
nuwan eyi bwibwi yi m? 39 Wo lakala wo kun ese, wa gna 
nuwan-yakwo, Ha fwa, ha gupi! Ese kwo a yashi, gupi 

dnagmahi kwo be. 40 Wa gna ba, Ntu kni be hi fye wo'dna 
a? Har sahi fye to-i ga gaciya m? 41 Ce a wo ba boye ba 
gna aje, Nkanu eza 'ye yi wo nu har ese n nuwan-yakwo yi 
ba-i vi wo beda a? 


Ba be nuwan-yakwo 'kma Garasinahi ekni. 2 Sa nu wa 

beyi gmi eya sahisahi eza ho, zafun wyebwohida wa gun wo, 
3 wo-i gmi avingwo aba gama wo asese'ba nu; ezahozaho ta 
mi wo je wo awun pa ko asukna yi m; 4 gama a pa wo awun 
asa yi mwa begye, agma yi, asukna yi jesun, wa gbe asukna ya, 
wa bma agma ya: ezahozaho to iko yi wa mi wo bo m. 5 Cici, 
sukwo n mpyehi yi, wo dna avingwo aba, ape aba yi, wo-i fi 
aku, wo-i sa wo nahi ya akuta yi. 6 Sa wo beyi gye Yesu 
wye aba yi ekpa yi wa busi, wa ga wo mwamwa; 7 wo-i 
sawyi begye yi kalahi, wo-i gna, Ho gye ho nuwan emi yi, 
Yesu, Nugun Shekwohi latuhi nya? Ma gun ho do Shekwohi 
yi to ha wu mi anyi m. 8 Gama Yesu wa gna, Ha gmi be e 
wo, hohin, zafun wyebwohi. 9 Yesu wa nya eza 'ye bo, A yi 
ho eye na? Wa ye wo, A yi mi eye Boye; gama yi mwa 
begye. 10 Wa gyi wo wye enushegyi yi to wo nya ba ya ekni 
'him. 11 Aba ’hi aburutu garke dnagmahi ba-i gyi anya epe 
sepa; 12 ba-i gyi wo wye ba-i gna, Ha tnu yi aburutu aba ntu 
ge ya lo ba mi. 13 Sai wa ye. Azafun wyebwohi ba kun ba 
lo aburutu mi; garke, kwo sun ngye tagyi awo gun aba, kwo 
bmaya be epe sepa kwo kaya fi nuwan-yakwo, ba viyan ba bwi 
nuwan. 

14 Aburutukpahi ba busi ba da nabari ezhi mi n akauye yi 
jesun, sai a kun be a gye be kwo a be. 15 Ba be Yesu aba ba 
gye eza wo beyi aguzhenyi yi, wo-i sase shi, wo-i ajekpe yi 
kpe, wo-i la je dna wo hankali, ngye, wo nu wo beyi aguzhenyi 
yi boye; ba wo'dna. 16 Ba nu ba beyi gyewye nyi ba da 
nabari shi a beyi zhin wo yi n wo aguzhenyi yi, aburutu 
nabari yi jesun. 17 Ba ya wo wyegyi wa gmi ba aba. 18 Sa 
wo-i lo eya mi wo nu wo beyi aguzhenyi yi wa gyi wo wye ntu 
ge a ba ye wo wa kunsun wo yi. 19 Ama Yesu ta ye m ama 
wo gna wo, Ha lo ho ayi n ho anugundo aba yi, jesun ha gna 
ba nabari abe dnagmahi Dagahi wo zhin ga ho shi wo gye ho 

sunsun. 20 Wa lo wo nya wo-i ya nabari da Dikafolis ekni 
abe dnagmahi Yesu wa zhin ga wo: ce a wo aza viyan. 

21 Sa Yesu wa pi lo dna eya wa lo okmahi "bwa jesun, 
azayezhi dnagmahi ba yezhi wo aba; wo-i nyi nuwan-yakwo 
egbe. 22 Sai sinagog-tukwoda ho wa be, wo eye Yayirus nu; 
n wo wyegyi yi wo yashi wo abye, 23 wo-i gyi wo wye boye, 
wo-i gna, Emi nyigun nawyi wo ce vi efi yi. Ma tna ho bwa 
ha be ha tu wo abwa ntu ge wo ba je lafiya bwa n wyewyehi yi. 
24 Wa kun lo wo yi. 

Azayezhi ba vi wo har ba ye wo pma. 25 Nyikwoza ho wo 
nu wo sun aye awo ce aba ami yi ze wo ya, 26 wo la sin wahala 
boye shigbeda akun har wo bwi nya wo ce yi, kwo ta ka wo gna 
m ama wo nyasan yi bebe boye. 27 Shi kwo nyi wa ku wo 
Yesu nabari wa lo azayezhi mi avun bwa, wo to wo ejekpe 
bwa. 28 Gama wo gna, Nde ko ma to wo ejekpe bwa shisunsun 
m'ba bwa lafiya. 29 Sahisahi wo ami-luya kwo a zan; wa wo 
n wo nahi wo la kagna e wo nyasan. 30 Yesu, sa wo-i gye, 
dna wohin, iko kwo gmi wo aba, wo bmiya awye dna azayezhi 
wa gna, Nkanu a to mi ejekpe bwa a? 31 Wo abara ba gna 
wo, Ho gye aza mwa begye ba ye ho pma ho-i nyabo nkanu a 
to ho bwaa? 32 Wo shi awye ntu ge wa gye eza n wa zhin 
deye. 33 Ama nyikwoza wa be wo-i wo'dna, wo-i vinvin 
gama wa kpe be a zhin wo, wa ce akoko wo abye wo gna wo 
gaciya viyan. 34 Yesu wo gna wo, Nyigun, ho gaciyaga kwo 
ka ho gna; ha lo bugbafu yi; a ka ho gna e ho azhingye. 

35 Sa wo-i gni wo-i dabo sai aza ho ba be e sinagog-tukwoda 
ayi ba gna, Ho nyigun wo la fi. Ntu kni be hi ho-i je Malam 
azhin ga? 36 Ama Yesu wo ta gye wo nuwan beda yi n a 
da m, wa gna sinagog-tukwoda, To ho wo "dna m, sai dai ha 
ga gaciya. 37 To wo fwa ezahozaho wo kun lo wo yi m sai 
Bitrus, Yakubu yi, Yohanna yi (Yakubu ezado). 38 Sa wa be 
sinagog-tukwoda ayi wa gye aza ba-i jeje zam, ba-i cibwi, ba-i 
fi aku boye. 39 Sa wa lo emi wo gna ba, Ntu kni be hi fye 
jeje zana? Fye cibwi jesun a? Ebi wo ta fi m ama wo-i 
wan gye nu. 40 Sai ba ma wo san wyegbaci yi. Wo kun ba 
ya zhi ebmi viyan, ama wo la ebi dada n wo iya yi bedo aza 
yi n ba kunsun wo yi, wa lo ebi nyikwohi aba. 41 Yesu wo 

wan ebi nyikwohi bwa shi wo gna wo, Talita kumi; ngye, 
Ebi nyikwohi, ma gna ho, Lakala gni. 42 Sahisahi ebi 
nyikwohi wo lakala gni wo ya zanzan; gama wo aye ba sun 
awo ce aba nu. Ce a wo aza viyan wowo dnagmahi. 43 Wa 
ga ba egbe to ezahozaho wa kpe ebe deye m: wo gna ba jesun, 
a ga ebi nyikwohi nyagyi. 


Wa gmi bwahi wa be wo ekni; wo abara ba vi wo. 2 Sa 

mpyehi sunsunhi beyi si wa ya wu dna sinagog; ce a wo 
aza mwa begye sa ba wo wo, ba-i gna, E kni aba hi nu eza "ye 
wo bwa anya deye a? Wyemwa kni de hi nu a ga eza 'ye 
a? Abezhin iko nya n wo zhin wo abwa yi! 3 Ko wo nu 
to zhin nyajihi yi m, Maryamu nugun, Yakub ezado, n Yosi 
yi, Yahuda yi, Siman yi m? Wo amapwi ba nu to sase 
kunsun yim? Ba ma ntu wo bo. 4 Yesu wa gna ba, Anabi 
wo ta tna mwamwa m sai dna wohin ekni, n wo azaje aba yi, 
n dna wo ayi jesun. 5 Wo to mi tnutnu iko nya dohodoho 
zhin aba 'hi m, sai wa tu anyasanhi abwa fyewyi, wa ka ba gna. 
6 Ce a wo wo ntu ba tna-gaciyaga bo. 

Wo laba akauye wo-i wuwu. 

7 Wa yi awo ce aba, wo ya ba tnutnu tnu gun aba aba, wo 
ga ba iko tu azafun nukwohi. 8 Wa ga ba ’gbe to ba la nya 
ntu zanzan bo m sai busi gmanyi; to ba la bredi m, to ba la 
guma m, to ba la agyiwye dna ba pwakun m; 9 ama ba fi ba 
abwada ama to ba la ajekpe gun aba m. 10 Wo gna ba ge, 
Ko api dohodoho fye a lo fye sase fi har fye kun aba 'hi. 
11 Nde aba to gwo fye m, to ba gwo fye beda m, sa fye a kun 
aba 'hi, fye kun abutukun ya e fye apita kwo a ze saida n ba 
tukwo. 12 Ba kun ba zhin wazi abwiye nya. 13 Ba kun 
aguzhenyi ya boye, ba tna anyasanhi emi ba ka ba gna. 

14 Esu Hirudus wa wo Yesu nabari; gama Yesu eye kwo 
ze yekpehi. Wa gna, Yohanna Baptisma-zhinhi wa la lakala 
e efi; ntu deye bo a-iko deye ba zhin ba tnutnu ewo mi. 
15 Ama aza do ba gna, Eliya nu. Aza do jesun ba gna, Anabi 
nu ngye anabi kwokwohi do. 16 Ama sa Hirudus wa wo, wo 
gna, Yohanna, wo nu mi beyi zun wo tukwo, wo lakala. 
17 Gama Hirudus, sapai, wa tnu a wan Yohanna a dna wo 


MARKUS 6 73 


„jaru ntu Hirudiya, wo ezado Filibbus nyikwo, bo; gama wa 
pa mula wo yi. 18 Gama Yohanna wo la gna Hirudus, owa 
ta ye lo ho la ho ezado nyikwo m. 19 Hirudiya wo la nuwan 
n wo yi har wa ye wa wu wo. Ama to wo-i mi m, 20 gama 
Hirudus wa wo Yohanna 'dna shi kwo nyi wo kpe lo wo zhin 
befyecehi nu, eza gyigyibi yi jesun, wo shi Yohanna bwa 
bmiya. So wo beyi wo wo Hirudus wo la jeje boye; ama ko 
wusowuso yi wo-i wo wo bugba bwibwihi yi. 21 Ama 
mpyehi bwabwa nya kwo a be sa Hirudus wo ga nyagyi wo 
mama'wyi nya, wo-i yi atukwoda, bedo abegyihi yi, bedo 
AGalilihi abyeda yi. 22 Gama sa Hirudiya nyigun wa be 
wo-i nyanya kwo da Hirudus bedo aza yi n ba sase ba-i gyi 
nyagyi kunsun wo yi; esu wa gna ebinyikwohi "hi, Nya- 
honyaho n ho ye ce yi sai ho ba emi aba, mba ga ho. 23 Wa 
gyi egbe ga wo, Ko nyahonyaho yi ho ba ba emi aba mba ga 
ho har emi ebe ajegnayi. 24 Ebi nyikwohi wa lo wa gna wo 
iya, M’ba ba kni hi a? Wo iya wo gna, Yohanna Baptisma- 
zhinhi tukwo. 25 Sahisahi wa lo esu aba °pye wo-i gna, Ma 
ye Yohanna Baptisma-zhinhi tukwo sahisahi tu shanpa. 
26 Esu nubo kwo wun wo boye; ama ntu wo egbegyi bo n wa 
gyi nyi, jesun ntu aza bo n ba sase nyagyi "ba kunsun wo yi 
nyi, wo ta ye wo wo wo bi m. 27 Sahisahi esu wa kni wo 
kunhi gmanyi wa ga wo °gbe wa lo wa be wo tukwo yi. Wa 
lo wa zun Yohanna tukwo dna jaru, 28 wo be tukwo yi tu 
shanpa, wa ga ebinyikwohi ; ebinyikwohi wa lo wo iya ce yi. 
29 Sa Yohanna abara beyi wo nabari, ba be ba la wo nahi, ba 
dna kwo evingwo. 

30 Atnutnuhi ba jeze zhi Yesu aba, ba gna wo abe n ba 
beyi zhin viyan, abe yi n ba beyi wu jesun. 31 Wa gna ba, 
Fye be fyehin sepa gmanyi aba aza to nyi lo m fye a sun fyewi. 
Gama aza mwa begye ba-i be, ba-i lo, ce nu a zhin ba to 
bwabwa ba gyi nyagyi m. 32 Ba lo eya mi bahin bahin, aba 
eza to nyi lo m. 33 Aza mwa begye ba gye ba wye ba-i lo, 
ba kpe ba ye, ba busi ba apita yi ba kun e azhi viyan, ba si ba 
abye. 34 Sa wa gmi be wa gye aza mwa begye, wa gye ba 
sunsun gama ba wu ngye akni ba nu ba to aknahi m sai wo 
ya ba anya wu mwa begye. 35 Sa mpyehi beyi ye kwo a 

shin, wo abara be wo aba, ba gna, Ezahozaho to nyi lo aba "ye 
m, jesun mpyehi la ye kwo a shin; 36 Ha gna ba ami ba lo 
ezhi mi, akauye yi n ba-i she yi kna, ntu ge ba si nyagyi ntu 
bahin tukwo bo. 37 Ama Yesu wa ye wa gna ba, Fyehin fye 
ga ba nyagyi. Ba gna wo, Yi ba lo ya si abredi pam gun awo 
sai ya ga ba ba gyi? 38 Wa gna ba, Abredi knana gun na 
efye aba? Lo fye shi awye. Sa ba beyi kpe ba gna, Gun 
atnu nu, ebmiya yi gun aba. 39 Sai wa gna ba ba viyan ba 
ku sase zhi aku yi gbegbe putilahi. 40 Ba sase zhi aku 
aku yi adoho tagyi gmanyi-gmanyi, adoho shi’tnu-shi’tnu. 
41 Wa la aknana gun atnu 'hi, abmiya yi gun aba, wa kpe wo 
awye wu 'she, wa tu ba albarka, wa bma ba ya wa ga wo abara 
ntu ge ba shi aza abye; abmiya gun aba 'hi jesun wa ga ba 
viyan. 42 Ba viyan ba gyi, nubo a ku ba fu. 43 Ba ye awyiwo 
zhi har acekun awo ce aba, abmiya yi jesun. 44 Aza nugbahi 
beyi sun adubu abwa atnu n ba beyi gyi aknana 'hi. 

45 Sahisahi wo gna wo abara ba lo eya mi ba lo wo abye 
har okma 'hi bwa, har Baitsaida, kafin wa gna azayezhi ami. 
46 Sa wo beyi gna ba ami wa lo epe ntu addw’azhin bo. 47 Sa 
wyeshe beyi she, eya yi tu nuwan-yakwo, wohin wo-i tu 
okma. 48 Wa gye ba wye shi ba-i gye azhin eya dna yi, 
gama ese ga ba wahala. Sai wa be ba aba, esa 'nyihi yi, wo-i 
zanzan tu nuwan-yakwo. Kwo wu ngye wa ye wa sa ba du, 
49 ama bahin, sa ba beyi gye wo-i zanzan tu nuwan-yakwo ba 
zhin nubo nyasibwi nu, ba sawyi; 50 gama ba viyan, sa ba 
gye wo wye, ba wo'dna boye. Ama sahisahi wa dabo ba yi, 
wa gna ba, Fye ku bugba shin, emi nu, to fye wo'dna m. 
51 Wa gun eya wa lo ba aba, ese kwo yashi, ce a wo ba boye 
dna ba wyewyehi mi; 52 gama ba ta kpe aknana 'hi awyega m, 
ama ba abugba yi kwo agnana. 

53 Sa ba beyi pi, ba si Janisarata ekni, ba gyi eya tu nuwan- 
yakwo egbe. 54 Sa ba beyi kun eya sahisahi aza ba kpe wo 
ye, 55 sai ba ya sibwi e abahobaho yi ekni 'hi viyan, ba ya be 
anyasanhi yi tu ba gyewan-nya aba n ba wo wo nyi. 56 Aba- 
hobaho n wa lo, ko akauye, ko azhi, ko afwa 'ba, ba zhi anyasan- 
hi azokwo ba gyi wo wye wo fwa ba ba to wo eje'gbe bwa, 
azahozaho ba to bwa ba kagna. 

AFarisihi ba yezhi wo aba bedo Arubutukahi ho yi, ba nu 

ba be e Urushalima, 2 ba gye Yesu abara ho ba-i gyi 
nyagyi tna-abwagyigyihi, ngye tna-abwanahi. 3 (Gama 
AFarisihi, n AYahudihi yi viyan, ba ta gyi m sai ba na abwa 
kpa, ba-i vi kunnu azakwohi nya: 4 sa ba zhi e gnikwo ba ta 
gyi m sai ba fu nuwan kpa; akunnu lo jesun mwa begye n ba 
vi, ngye ashanpa-zhan, ashakun-zhan yi, bedo shanpa-sukna 
byebyehi nya yi.) 5 AFarisihi n Arubutukahi yi ba nya wo 
bo, ba gna, Ntu kni be hi ho abara ba to vi azakwohi akunnu 
m ama ba-i gyi abwa cegyehi yi? 6 Wa gna ba, Behinhin, 
Ishaya wa da anabi fye tukwo, fye amunaficida, shi a ka 
rubutu, 

Aza 'ye ba mwa mi egbe yi, 

Ama ba abugba mwakpa emi yi; 

7 ba ga mi mwamwa gbelahi nu 

wuwu n ba wu nyi aza awyidna nu. 

8 Fye-i fwa Shekwohi awyidna, fye-i shi azankwoci kunnu 
bwa. 

9 Wa gna ba, Behinhin, fye na Shekwohi awyidna bo ntu 
ge fye a shi fye kunnu bwa! 10 Gama Musa wa gna, Fye ga 
fye dada mwamwa n fye iya yi; jesun Eza wa kni wo da akmi 
ko wo iya, lalai wo ba fi; 11 ama fyehin fye gna, Nde eza wa 
gna wo dada ko wo iya, "'Nyabwa fye ba bwa emi aba Corban 
nu (ngye, A la ga Shekwohi aba)—12 sai fye ta fwa wo wa 
je wo dada ko wo iya tnutnu dohodoho yi zhin m, 13 e lo nu 
fye ze Shekwohi Beda gbelahi ntu fye akunnu bo n fye ga nyi. 
Anya mwa begye jesun ngye ade’ye fye-i zhin. 

14 Wa je azayezhi yi, wa gna ba, Fye wo mi, fye viyan, kwo 
a lo fye jesun: 15 Nya to nyi e okma eza aba n kwo ba lo 
eza mi kwo bwo eza awye m; ama anya n ba kun be eza mi 
ba nu bwo eza awye. 16 Nde ezahozaho wo atnubwa be- 
wonya yi sai wo wo. 17 Sa wo beyi fwa azayezhi wa lo 
nyakun mi, wo abara ba nya wo besisi 'ye bo. 18 Wa gna ba, 
Ashe, har fyehin fye ta kpe ade'ye ye m? Fye ta kpe awyega 
m? Anya viyan okma n ba ba lo eza mi ba ta mi ba bwo wo 
awye m, 19 shi kwo nyi kwo to lo wo bemw? ba m ama kwo 
lo wo nubo mi kwo gmi ami aba? (E lo nu wa da, nyagyi 

viyan kwo zhin gyigyihi nu.) 20 Wa gna jesun, Nya kwo 
gmi be eza mi kwo nu bwo eza awye. 21 Gama e eza bemwi'ba 
anubozhin nukwohi ba kun be, fasikanci yi, evi yi, ezawu yi, 
anagbahi-zhin yi, 22 anyapwawo yi, be nukwohi yi, kwocedna 
yi, bemwi nukwohi yi, nyagye yi, akmikni yi, tukwomwa yi, 
nyaze yi, 23 abe nukwohi viyan ba kun be e eza mi, ba-i bwo 
eza Wye. . 

24 Wa lakala e bwahi jesun wa lo akni gna, Sur n Sida yi. 
Sai wa lo api ho, wo ta ye ezahozaho a kpe m; ama wo ta mi 
so dna m. 25 Sahisahi nyikwoza ho, wo nu wo nyigun 
nawyi zafun wyebwohi yi, wa wo Yesu nabari sai wa be Yesu 
abye wa yashi wo abye. 26 Nyikwoza 'hi Helleniyahi nu, wo 
'bye zhin Surofiniki nu. Wa gyi Yesu wye wa kun wo 
nyigun guzhenyi ya. 27 Wa gna wo, kwo bmiya nubo a ku 
api'bi fu kpa: gama kwo to bmiya lo a la abi nyagyi a ga 
amwi m. 28 Ama nyikwoza wa ye wa gna, E, Dagahi: ko 
amwi ba zhin ba gyi abi nyagyi anyiwo n ba kaya table 
bmibmi. 29 Yesu wa gna wo, Ntu beda 'ye bo ha lo ho nya: 
guzhenyi kwo ba gmi ho nyigun. 30 Wa lo wo ayi wa sun 
wo nyigun n wo wangye tu agyewan-nya, guzhenyi la gmi wo. 

31 Wa gmi e Sur eknigna, wa sadu Sida har nuwan-yakwo 
Galili nya, wo-i sadu lo Dikafolis eknigna jesun. 32 Ba be wo 
tnubwagunahi yi wo-i da gwogwolo jesun; ba gyi wo wye wa 
tu wo 'bwa. 33 Wa lo wo yi sepa gmanyi e azayezhi avun, 
Yesu wa dna wo obwanyiwyi n wo atnubwa, wo kun akni, wo 
to wo nyitala "bwa; 34 sa wo-i kpe wo awye wu she, wo-i 
yasun, wo gna wo, Iffatha, ngye, Ha guya. 35 Wo atnubwa 
ba guya nya kwo nyitala yi pa nyi kwo lo ya, wo da beda 
daidai. 36 Wa ga ba ’gbe to ba gna ezahozaho m ama wo yi 
wo nyi wa je ba egbega bahin ba yi ba nyi ba da wo nabari. 
37 Ce a wo ba 'wyebmibmihi, ba-i gna, Wa zhin abe viyan 
bmiya; har amubwagunahi ba-i wo beda, atakpebeda jesun 
ba-i dabo. 


Esa dehi, sa azayezhi lo mwa begye jesun, ba to nya yi ba 
ba gyi m, wa yi wo abara wa gna ba, 2 Mi gye azayezhi "ye 
sunsun, gama ampyehi gun ata nyi ba-i kunsun emi yi, ba to 

nya yi lo ba ba gyi m; 3 nde ma gna ba ami ba lo ba ayi 
mikun yi ba ba zunfi zokwo; azaho n ba mi ba be ekpayi nu. 
4 Wo abara ba ye ba gna wo, Yi ba mi wuna nu ya fu aza 'ye 
nubo bredi yi ezhabwi iyaa? 5 Wa nya ba bo, Aknana gun 
na nu nyi efye aba? Ba gna, tnaba nu. 6 Wa gna azayezhi 
ba sase zhi ekni; wo la aknana tnaba 'hi, sa wo-i zhin godiya, 
wa bma ba ya wa ga wo abara ntu ge ba shi azayezhi abye ; 
sa ba shi ba abye. 7 Ba abmiya bihi shi fyewyi; sa wo-i tu 
ba albarka wa ye a shi ade"ye jesun n ba abye. 8 Ba gyi har 
nubo ku ba fu; ba ye awyiwo zhi, ba nu acekun tnaba. 9 Ba 
sun aza adubu gun anyi: wa gna ba ami. 10 Sahisahi wa lo 
eya mi bedo wo abara yi, ba lo Dalmanuta ekni. 

11 AFarisihi ba kun be ba ya wo abenya, ba-i zan tuze 
eshe nya shin e wo aba ntu ge ba tu wo mwi. 12 Wa yasun 
kala yi dna wo zafun, wa gna, Ntu kni be hi nu cala 'ye ba 
zan tuze shin a? Behinhin ma gna fye ge, a ta ga cala "ye 
tuzem. 13 Wa fwa ba wa je eya lo wa lo okmahi "bwa. 

14 Ba ku bredi ze amwi sai ba bwa knana gmanyi dna eya 
mi. 15 Wa pma ba gna, wo-i gna, Fye dnawye fye zhin 
paceye yeast AFarisihi nya, bedo Hirudus nya yi. 16 Ba dabo 
aje yi, ba-i gna, Shi yi to bwa bredi nu m. 17 Yesu, shi kwo 
nyi wa kpe ba bemwi ye, wa gna ba, Ntu kni be hi fye dabo 
aje yi shi fye to bredi shi loma? Fye to-ikpekpam? Kwo 
ta lo fye lo jesun m? Fye abugba yi kwo agnana? 18 Fye 
awye yi fye to gyewye m, fye atnubwa yi fye to wo m? Fye 
ta pa bo jesun m? 19 Sa ma bma aknana gun atnu 'hi ntu 
aza adubu gun atnu bo, fye ye awyiwo zhi acekun yi gun na? 
Ba gna wo, Awo ce aba. 20 Jesun, sa aknana tnaba 'hi ntu 
aza adubu gun anyi bo, fye ye awyiwo zhi gun na? Ba gna 
wo, Gun tnaba. 21 Wo gna ba, Har sahi kwo to lo fye m. 

22 Ba be Baitsaida a be wo 'wyebwahi yi, a tna Yesu bwa 
ntu ge wa to wo 'bwa. 23 Wo wan 'wyebwahi 'bwa wa be 
wo yi kauye avun; Yesu wa kun akni kpe wo awye, wa tu 
wo 'bwa, wo nya wo bo, Ha gye nyahonyaho wye lo? 24 Wo 
shi awye eshe, wa gna, Mi shi aza wye lo; ama mi gye ba 
duruduru, ngye ashinwan zanzan. 25 Sa wo beyi je wo "bwa 
tu n wo awye, eza 'hi wa ce wo awye, sai a ka wo gna, wa gye 

nyahonyaho wye sarai. 26 Wa gna wo ami wa lo wo ayi wo 
gna, Ko kauye to ha lo kwo m. 

27 Yesu wa gmi jesun bedo wo abara yi wa lo Kaisariya 
Filibbi akauye; sa wo wan zokwo wo nya wo abara bo, Aza 
ba gna mi zhin nkanu a? 28 Ba gna wo, Yohanna Baptisma- 
zhinhi; azado ba gna, Iliya; azado jesun, Anabi ho nu. 
29 Wa nya ba bo, Ama fyehin fye gna mi zhin nkanu a? 
Bitrus wa ye wa gna, Ho zhin Kristi nu. 30 Wa ga ba 'gbe 
to ba gna ezahozaho:shi wo nyi m. 

31 Wo ya ba wu, wo gna, Tile Eza Nunuhi wa sin wahala 
abe yi mwa begye, abyeda ba ba na wo bo bedo amalam 
dnagmahi yi, n arubutukahi yi, a ba wu wo, ama avun ampyehi 
gun ata wo ba je kalala. 32 Wo da beda 'hiabmana. Bitrus 
wa la wo, wo ya wo kun wo. 33 Ama wo bmiya awye wa gye 
wo abara jesun, sai wa kun Bitrus, wa gna, Lo mi avun "bwa, 
Shaitan! Gama ho to zhin atna ha kni nya kwo zhin Shekwo- 
hi nya m, sai aza nya. 

34 Wa yi azayezhi bedo wo abara yi, wa gna ba, Nde eza- 
hozaho wa ye wa vi mi sai wo wo wohin tukwo bi, wo la 
wohin ezundu, wa vi mi. 35 Gama ezahozaho wo ye wa gni 
wo wyewyehi wo ba bwi kwo; ezahozaho wo ba ga wo wye- 
wyehi ntu mi bo, n mi nabari manahi yi, wo ba gni kwo. 
36 Gama kni gyiba hi nu eza a gyi a, wo bwa anyi viyan wa 
'bwi wo wyewyehi a? 37 Gama kni hi nu eza wo ba shan wo 
wyewyehi ce yia? 38 Gama ezahozaho wo ba wo viyinkwo 
ntu mi bo, n mi abeda yi cala 'ye mi,—anagbahi-zhinhi n 
.alaifi-zhinhi yi,—Eza Nunuhi wo ba wo viyinkwo ntu wo bo, 
:sa wo ba be wo Dada latu yi, bedo amalaika gyigyihi yi. 


Wo gna ba, Behinhin, ma gna fye aza ho lo iya n ba ta to 
J efi wo m sai ba gye Ebe Shekwohi nya kwo a be kwo iko 
yi kpa. 

2 Ampyehi tnai avun Yesu wa la Bitrus, Yakubu yi n 
Yohanna yi, wa lo ba yi epe kpamwahi ho aba aza do to nyi 
m; a shan wo nahi do ba abye, 3 wo ajekpe ba bmiya 'na 
bwibwihi peshau behinhin, shi eza to nyi wo fwan 'je lo nu 
«dna anyi m. 4 Iliya n Musa yi ba lakpe ba aba; ba-i dabo 

Yesu yi. 5 Bitrus wa gna Yesu, Dagahi, kwo da lo ya zhi 
iya: fwa yi ya kpe alubwi gun ata; gmanyi ntu ho bo, 
gmanyi ntu Musa bo, gmanyi jesun ntu Iliya bo. 6 Gama 
wa gyi san beda yi n wo ba dna egbe, gama ba wo'dna boye. 
7 Sai enyi kwo tu ba ofun, begye kwo gmi enyi mi, Eza °ye 
mi Nugun yeyehi nu; fye wowo. 8 Sahisahi ba-i bmiya awye, 
to ba je ezahozaho wye gye m sai Yesu gmanyi kunsun ba yi. 

9 Sa ba-i shin zhi epe, wa ga ba "gbe to ba gna ezahozaho 
be ba gyewye m, sai Eza Nunuhi wo lakala e efi kpa. 10 Ce 
nu a zhin ba shi deye bwa, ba-i nya aje bo ntu efi kalala beda 
bo. 11 Sai ba nya wo bo, Arubutukahi ba gna sai Iliya wa 
be kpa? 12 Wo gna ba, Lalai Iliya wo ba be kpa, wo ba zhin 
anya viyan aba; a ka rubutu wuna ntu Eza Nunuhi bo a? 
Wo ba sin wahala anya yi mwa begye a ba gba wo jesun? 
13 Ama ma gna fye Iliya wo ku lu be, ba zhin wo be shi ba 
ye, shi a ka rubutu wo tukwo. 

14 Sa ba be abara aba ba gye aza yezhi n ba aba, arubutukahi 
yi jesun ba-i nya ba bo. 15 Azayezhi viyan, sa ba gye wo 
wye, sahisahi ce a wo ba boye ba busi be wo aba wolowolo 
ba sa wo ami. 16 Wa nya ba, Kni hi nu n fye nya ba bo a? 
17 Gmanyi e azayezhi aba wa ye wa gna, Dagahi, ma be ho 
emi 'bi wo zafun takpebeda yi; 18 abahobaho kwo a lo wo 
yi, sai kwo pye wo ekni, wo pwi afugya wo-i gyi wo anyikna, 
wo-i zhin abo; ma dabo ho abara yi ntu ge ba gmi kwo ya 
ama ba ta mi m. 19 Wa ye ba, O cala tna-gaciyagahi, har kni 
wyi hi wba sase fye yi a? Har kni wyi hi mba bwa nubo 
fye yia? Fye be wo yi emi aba. 20 Ba be wo yi wo aba; 
sa zafun beyi gye Yesu wye, kwo a she pwi wo kala yi har wa 
miya shi ekni wo-i pmi, wo-i pwi afugya. 21 Yesu nya ebi 
dada, Tunyi kni wyi hi kwo a bwa wo a? Wa gna, Tunyi 
wo ebi nawyi yi. 22 Abwa mwa begye kwo she wo dna ena, 
nuwan zudna yi jesun ntu ge kwo a bwi wo; ama nde ha mi 
behobeho zhin sai ha gye yi sunsun, ha bma yi zhin. 23 Yesu 
wa gna Nde ha mi! Anya viyan ba ba yezhin ntu gaciyaga 
bo. 24 Sahisahi ebi dada wa ta begye kala yi, wa gna, Mi 
ga gaciya; ha bma mi zhin ntu mi tna-gaciyaga bo. 25 Sa 
Yesu wa beyi gye azayezhi ba yezhi wolowolo wa kun zafun 

wyebwohi, wa gna kwo, Efwo, zafun takpebeda n tnubwagun- 
nahi yi, ma gna ho, ha gmi be wo, to ha je lo dna wo jesun m. 
26 Sa kwo-i she pwi wo kala yi kwo-i sawyi, sai kwo gmi, ebi 
wa wu ngye wo la fi; har aza mwa begye ba gna, wo la fi. 
27 Ama Yesu wa wan wo bwashi, wa la wo kala gni, wohin 
wo lakala gni. 28 Sa wo beyi lo api wo abara ba nya wo bo 
fiya, Ntu kni be hi to ya mi kwo gmi ya ma? 29 Wa gna ba, 
De'ye "pya to mi gmi ya nyahonyaho yi m sai addu'azhin yi. 

30 Ba kun bwahi ba sadu Galili; wo ta ye ezahozaho wa 
kpe m; 31 gama wo-i wu wo abara, wo-i gna ba, A ba ga Eza 
Nunuhi aza akun, ba ba wu wo, sa a wu wo, ampyehi gun ata 
avun wo ba je kalala jesun. 32 Ama ba ta kpe beda "ye ye m, 
jesun, ba wo'dna ba nya wo bo. 

33 Ba be Kafarnahum: sa wo dna api wo nya ba bo, Abena 
kni dehi nu n fye na dna zokwo a? 34 Ama ba ce pipi gama 
ba nabo aje yi zokwo ko nka nu ba zhin eza dnagmahi dna ba 
a? 35 Wa sase sai wo yi awo ce aba; wo gna ba, Nde eza- 
hozaho wa ye wa ze abyeda tile wo ba ze avunda viyan, wa 
ze bara aza viyan aba jesun. 36 Wa la bi nawyi wo gni wo 
ba abye; wo kpe wohin ma wo, wo gna ba, 37 Ezahozaho n 
wo ba gwo ebi nawyi °ye "pya ntu mi eye bo mi nu wa gwo 
jesun, ezahozaho wo ba gwo mi mi nu to n wa gwo m ama 
wa gwo wo nu n wa tnu mi nyi. 

38 Yohanna wa gna wo, Malam ya gye ezaho wo-i kun 
aguzhenyi ya ho eye yi; ya wo wo bi shi kwo nyi wo ta vi yi 
m. 39 Ama Yesu wa gna, To fye a wo wo bi m; gama 
ezahozaho wo ba lo tnutnu iko nya dna mi eye wo ta sa mi 
eye nukwohi wolowolo m. 40 Gama wo nu wo to zhin gaba 
eyi yi m wo nyi eyi "bwa. 41 Gama behinhin, ma gna fye 
ezahozaho wo ba ga fye nuwan sinsinhi ebwe yi shi fye zhin 
Kristi nya nu, wo ta gyi san wo lada yi ko fyewyi m. 

42 Ezahozaho wo ba zhin ebi nawyi gmanyi, ba nu ba ga 
mi gaciya, wa zhin laifi, gwoma wo aba a gyi wo ata "wyigwo- 
nya dnagmahi yi wo begye a she wo dna nuwan-yakwo mi. 
43 Jesun, nde ho obwa zhin ho ha zhin laifi, zun kwo ya; 
gama gwoma ho aba ha lo wyewyehi mi obwa yi gmanyi n ha 
ba lo Jahannama ngye ena tna-wunhi, ho abwa yi gun aba, 

44 aba ba evin ta fi m, ena jesun kwo ta wun m. 45 Jesun 
nde ho pita ba zhin ho ha zhin laifi, zun kwo ya; gama 
gwoma ho aba ha lo wyewyehi mi pita yi gmanyi n ha 
ba lo Jahannama apita yi gun aba, 46 aba ba evin ta fi m, ena 
jesun kwo ta wun m. 47 Jesun, nde ho ewye ba zhin ho ho 
zhin laifi, gmi kwo ya, gama gwoma ho aba ha lo Shekwohi 
Ebe ewye yi gmanyi n ho ba lo Jahannama awye yi gun aba, 
48 aba ba evin ta fi m, ena jesun, ta wun m. 49 Gama a ba 
ze ezahozaho gyigyihi yi ena yi. 50 Sankpegye manahi nu; 
ama nde sankpegye kwo fwa kwo dada fye ba zhin kwo aba 
wuna? Fye zhin sankpegye efye mi; fye sase bugbafu yi 
fye aje yi. 


Wo lakala bwahi wo be dna Yahuda ekni °gna, Urdun 
1 "kmahi jesun: azayezhi mwa begye ba je yezhi wo 
aba; wohin jesun shi wo zhin wa zhin, wo je ba wu. 

2 AFarisihi ba be wo aba ba nya wo bo, Kwo bmiya lo eza 
wo ya wo nyikwo? Ba tu wo mwi. 3 Wo ye ba, wo gna, 
Kni hi nu Musa a gna fye a? 4 Ba gna, Musa wa ye a ka 
rubutu ntu mulazo bo ntu ge a ya wo nyikwo. 5 Ama Yesu 
gna ba, Ntu fye abugba agnanakwo bo wa ka wyidna de’ye ga 
fye. 6 Ama tunyi anyi-yazhin 'sa, eza nugbahi n nyikwoza yi 
Shekwohi, a zhin ba. 7 Ntu deye bo eza ba ya wo dada n 
wo iya yi, wa ce wo nyikwo yi, 8 ba gun aba ba ba ze gmanyi. 
Abye deye ba ta zhin aza gun aba nu m ama eza gmanyi. 9 Be 
Shekwohi a yebedo to eza gna kwo ya m. 10 Sa wa lo api 
abara ba je wo beda deye nya. 11 Wa gna ba, Ezahozaho 
wo ya wo nyikwo wo la edo wo zhin anagbahi nu; 12 jesun, 
nde nyikwoza wo ya wo 'ba wo pa mula ezado yi wo zhin 
anagbahi nu. 13 Ba be wo abi nawyi yi ntu ge wo to ba 
"bwa; Yesu abara ba kun ba. 14 Ama sa Yesu wa gye de” ye 
wye wo nubo wun wo, wo gna ba, Fye fwa abi cekuri ba be 
mi aba, fye ta wo ba bi m gama ngye ade’ye "pya Shekwohi 
Ebe nyi. 15 Behinhin, ma gna fye, ezahozaho wo ta gwo 
Shekwohi Ebe ngye ebi nawyi "ye m wo ta lo mi kpekpe m. 
16 Wa kpe ba ma wohin wa tu ba albarka, wo-i kpe ba wo 
abwa. 

17 Sa wo-i wan zokwo, eza ho wo busi be da wo, wa ce 
akoko wo abye wo nya wo bo, Malam manahi, m'ba zhin 
wuna ma bwa wyewyehi nyalonyalo nya a? 18 Yesu wa gna 
wo, Ntu kni be hi ha yi mi eza manahi a? Eza manahi to-i lo 
m sai gmanyi, Shekwohi. 19 Ha kpe awyidna: To ha wu 
eza m, to ha zhin anagbahi m; to ha wyi evi m; to ha zhin 
saida kata nya m, to ha gyi awye bwi m, ga ho dada mwamwa 
n ho iya yi. 20 Wo gna wo, Malam, ma vi awyidna °ye viyan 
tunyi mi 'bi kasahi. 21 Yesu wo-i shi wo awye wo-i ye wo, wo 
gna wo, Nya gmanyi ha tna; ha lo, ha kun ho nya viyan n ho 
ce yi, ha ga awyekwohi, ha ba bwa nyabwa eshe mi; ha be ha 
vi mi. 22 Wo bugba kwo bma ntu beda 'ye bo, wa lo bu- 
gbawun yi; gama wo zhin nyabwahi nu behihin. 

23 Yesu wa bmiya awye wo gna wo abara, Lalai deca nu 
anyabwahi ba ba lo Shekwohi Ebe mi! 24 Ce a wo wo abara 
ntu wo beda bo ama Yesu wa je ba ye, wo gna ba, Mi abi, 
lalai deca nu ba nu ba kpema nyabwa ba ba lo Shekwohi Ebe mi! 
25 Ntu ge nyabwahi wa lo Shekwohi Ebe mi kwo ba du sauci 
lakumi kwo lo aci bwawye. 26 Ce a wo ba ntu besisi "ye bo, 
ba gna, Nkanu ba mi wo pwoa? 27 Yesu wa shi ba °wye wa 
gna, Eza aba kwo to yezhin m ama Shekwohi aba to nyi lo 
num; gama abe viyan ba ba yezhin Shekwohi aba. 28 Bitrus 
wo ya wo gna, Gye yihin, yi ku eyi anya ya viyan ya vi ho. 
29 Yesu wa gna, Behinhin, ma gna fye, Eza to nyi m n wo 
ya wo ayi, ko wo azaje, nugbahi n nyikwoza yi, ko iya ko 
dada, ko abi, ko afwa, ntu mi bo, nabari manahi yi, 30 n wo 
ta gwo gyiba abwa tagyi dna anyi deye m, api yi, azaje, 
nugbahi n anyikwoza yi, aya yi, abi yi, afwa yi,—bedo awahala 
yi—dna anyi belohi °’sa, wyewyehi nyalonyalo nya. 31 Ama 
aza mwa begye 'o n ba zhin abyeda ba ba ze avun nya, avun 
nya ba ba ze "kmisunhi. 

32 Ba lo zokwo, ba-i gun lo Urushalima, Yesu wo-i gyi ba 
abye; ce wo ba, jesun ba nu ba kma avun ba-i wodna. Wa 
la awo ce aba, wo ya ba gna be kwo ba bwa wo, 33 wo-i gna, 
Gyewye, yi-i lo Urushalima; a ba ga Eza Nunuhi amalam 
dnagmahi akun bedo Arubutukahi yi, ba ba zun wo 'kni efi 
nya, a ba ga wo Abyedo akun; 34 bahin ba ba kpe wo agye, 

ba ba kna kni kpe wo, ba ba lu wo, ba ba wu wo; ampyehi 
gun ata avun wo ba lakala. 

35 Yakub, Yohanna yi, anugun Zabadi nya, ba ce lo be 
wo aba ba gna wo, Malam, ya ye nyahonyaho ya gyi ho wye 
ha ga yi. 36 Wo gna ba, Fye ye ma zhin fye kni hia? 37 Ba 
gna wo, Ha fwa yi ya sase, gmanyi ho bwa'i-zhebwa, gmanyi 
ho bwa'ipmibwa dna ho Latu aba. 38 Ama Yesu wa gna 
ba, Fye ta kpe nya fye gyiwye m. Fye mi fye a sin nya 
m'ba sin nyi, ko fye ba mi a zhin fye baptisma, baptisma yi 
a ba zhin mi ce yi nyi? 39 Ba gna wo, Yi ba mi, Yesu wa 
gna ba, Nyasinsin n mi sin nyi fye ba sin; baptisma jesun a 
zhin mi nyi baptisma 'hi a ba zhin fye baptisma; 40 ama kwo 
a ze emi bwa'izhe n emi bwa’ipmi yi mi nu ta ga m ama kwo ba 
ze ba nya ba nu a zhin kwo shiri ntu ba bo. 41 Sa gun awo 
beyi wo ba kukala minagyi yi ntu Yakub bo bedo Yohanna yi. 
42 Yesu wa yi ba, wo gna ba, Fye kpe lo, ba nu a zhin ba ntu 
ge ba gyi ebe abyedo tukwo ba zhin ba wan ba sun, ba-atu- 
kwoda jesun ba zhin ba fukumci. 43 Ama a to wo lo nu 
efye mi m; ama ezahozaho wo ye wa ze tukwoda efye mi wo 
ba ze fye bevihi, 44 jesun, ezahozaho wo ye wa ze efye abyeda 
tile wo ze fyenu aza nya viyan. 45 Gama behinhin Eza 
Nunuhi wa be to ntu ge a vi wo bo m ama wa vi azado 
bo, jesun wa ga wo wyewyehi kwo a ze aza viyan shanshan 
nya. 

46 Ba be Jericho : sa wo beyi gmi Jericho bedo wo abara yi 
azayezhi yi, ewyebwahi, nyamwahi, Bartimawus, Timawus, 
nugun, wo-i shi zokwo egbe. 47 Sa wo beyi wo Yesu Naza- 
ratahi nu, wo ya awyisa wo gna, O, Yesu, Dawuda Nugun, 
ha gye mi sunsun! 48 Aza mwa begye ba kun wo wo ce 
pipi ama sai wo je awyisa boye wo-i gna, O, Dawuda Nugun, 
ha gye mi sunsun! 49 Yesu wa kpe gni wo gna, A yi wo be 
ce yi. Ba yi ewyebwahi 'hi ba-i gna wo, Ha dagma; ha 
lakala, wo yi ho ło. 50 Wohin wo ya wo jekpe wo zun gnana 
wo be Yesu aba. 51 Yesu wa gna wo, Ho ye ma zhin ho kni hi 
a? Ewyebwahi wa gna, Dagahi, mi ye ma gyewye'ba. 
52 Yesu wa gna wo, Lo ho nya; ho gaciyaga kwo ka ho gna. 
Sahisahi wo gwo wo gyewye'ba wo vi wo lo zokwo. 

Sa ba wuvi Urushalima yi, Baitfaji n Bait'anya yi, 
1 vivi Zaitun epe yi, wa tnu aza gun aba e wo abara aba, 
2 wa gna ba, Fye lo kauye ho n kwo zhi yi abye nyi, sahisahi sa 
fye lo kwo mi fye ba gye zhagawyi bihi gyigni, kwo nu eza- 
hozaho to-i shin kwo gun m; fye a la kwo be ce yi. 3 Nde 
ezaho wa gna fye, Ntu kni be hi fye zhin lo nu a? sai fye 
gna, Dagahi wo kwo apma yi, sahisahi wo ba tnu kwo yi iya. 
4 Sai ba lo ba sun zhagawyi e gyigni abokunmi 'gbe ebmi ; 
ba lo kwo. 5 Azaho n ba zhi aba ’hi ba gna ba, Fye zhin kni 
hi fye lo zhagawyi bihi a? 6 Ba gna ba shi Yesu a da, ba fwa 
ba ba lo ba nya. 7 Ba be zhagawyi yi Yesu aba, ba ta ba 
ajekpe kpe kwo; wa sase tu kwo. 8 Aza mwa begye jesun, 
ba ta ba ajekpe zokwo, aza ho jesun ba ta afintolo n ba bma 
be ce yi ofwa. 9 Abyegyihi, aza yi n ba vi wo jesun, ba ta 
begye, ba-i gna, Hosanna! Albarkada nu wo nu wo be dna 
Dagahi eye! 10 Albarka nu ebe yi n kwo be lo, ebe eyi dada 
Dawuda nya. Hosanna dna latu doduhi. 

11 Wa lo Urushalima, sai wa lo wyegyi nyakun mi. Sa wo 
shi anya viyan awye, wa gmi lo Baitanya bedo wo abara awo 
ce aba yi, wyeshe yi la lu she. 

12 Sa efye-a-gyi, sa ba kun Baitanya, wo wo mikun. 
13 Sa wo tawyegye gbahi-shinwan, afintolo yi mwa kpe kwo, 
wo be wo zhin nubo wo ba bwa nyaho e kwo aba. Sa wa si 
kwo aba, wa gye nyahonyaho yi to-i lo m sai afintolo gama 
ķwo gyi esa nu to m. 14 Sai wa gna, Abye de'ye, a ta je 
gyigyihi bwa ho aba m. Wo abara ba wo wo. 

15 Ba be Urushalima, wo lo wyegyi nyakun wo ya anya- 
kunhi knaya, anyasihi yi dna wyegyi nyakun, wa ze atable 
gmaje agyiwye-shanhi nya bedo ashinkpegye yi alukpe-kunhi 
nya; 16 wo ta fwa ezahozaho wa sadu wyegyi nyakun mi 
nyahonyaho yi shi m. 17 Wa wu ba, wo-i gna, A ta ka 
rubutu m, A ba yi mi nyakun addwa nya nu ntu Abye viyan 
bo? Ama fye ze kwo bmibmi azokwojehi nya. 18 Amalam 
dnagmahi n arubutukahi yi ba zan shin shi ba ba bwi wo; 
gama ba wo wo 'dna shi kwo nyi azayezhi viyan ce a wo ba 
ewo wuwu yi. 19 Wyeshe dohodoho wa zhin wa gmi ezhi 
mi. 

20 Sa ba sadu labmi yi ba gye agbahi-shinwan kwo la bwa 
har agbegye. 21 Bitrus wa pa beda wa gna wo, Dagahi, 
gyewye, gbahi-shinwan kwo nu ha beyi tu kwo 'kni nukwohi 
kwo la bwa. 22 Yesu wa ye wa gna ba; Fye bwa gaciyaga 
Shekwohi yi. 23 Behinhin, ma gna fye ge, ezahozaho n wo 
ba gna epe 'hi, Ha shin be, ha she dna nuwan-yakwo; wohin 
wo to zhin shakka dna wo bugba m ama wo ga gaciya be wo 
da kwo ba zhin, wo ba bwa be wo ye. 24 Ntu lo nu ma gna 
fye, Sa fye zhin addu'a fye gyiwye ntu nyahonyahoyi bo n 
fye ye nyi nde fye ga gaciya fye ba bwa. 25 Jesun, ko esaho- 
saho fye zhin addwa, nde fye be ho yi lo eza yi, zhin gafara 
ntu ge fye Dada n wo dna eshe nyi wa zhin fye alaifi gafara. 
26 Ama nde fye ta ga gafara m, ho Dada, n wo tu 'she nyi, 
wo to zhin hohin alaifi gafara m. 

27 Ba be Urushalima jesun. Sa wo-i laba dna wyegyi 
nyakun, amalam dnagmahi arubutukahi yi, abyeda yi jesun 
ba be wo aba, 28 ba gna wo, E kni fukumci yi nu ho-i zhin 
abe deye a? ko nkanu a ga ho fukumci yi ho ba zhin abe 
deye a? 29 Yesu wa gna ba, Ma nya fye beda gmanyi; 
fye dna mi "gbe jesun, sai mba gna fye fukumci yi mi-i zhin 
abe deye. 30 Baptisma Yohanna nya, kwo zhin eshe nya 
nu ko aza nya nu a? Fye dna mi 'gbe. 31 Ba nabo aje yi, 
ba gna, Nde ya gna, Eshe nya nu, sai wo ba gna yi Ntu kni 
be hi fye ta ga gaciya ma? 32 Ama nde yi ba gna, Aza nya 
nu, yi ba wo azayezhi "dna, gama aza viyan ba gna Yohanna 
wo zhin anabi nu behinhin. 33 Ba ye ba gna Yesu ge, Yi ta 
kpe kwo lo m. Yesu wa gna ba, Mihin, jesun, mi ta gna fye 
ko nka fukumci yi nu n mi zhin abe deye m. 


Wo ya ba beda wu besisi yi. Ezaho wa nu anab ofwa, wa 
1 zun kwo kna dna emi, wa nyi kwo nuwan-wan-zhi-' ba, 
wa mi shigyipa, sai wo zhin ijara kwo yi ofwanuhi yi, wa lo ekni 
do. 2 Sa sa la si, wa tnu bara ofwanuhi aba ntu ge wa gwo ofwa 
ampanyi do n kwo ba zhin wo nya e ofwanuhi akun. 3 Ba 
wan wo ba lu wo ba gna wo ami abwa yi gbelahi. 4 Wa je 
bara do tnu, ba lu wo ba bma wo tukwo ba wu wo anyi. 
5 Wa je ezado tnu, ba wu eza deye; aza do yi mwa begye, a 

lu aza ho, a wu aza ho. 6 Wo eza do yi lo gmanyi nugun 
yeyehi nu; abe deye avun wa tnu wo ba aba, wo-i gna, Ba ba 
ga mi nugun mwamwa. 7 Ama afwanuhi de'ye ba zhin 
shawura ba aje yi, Eza 'ye gadogyihi nu, fwa yi ya wu wo ntu 
ge gado kwo ba ze yi nya. 8 Ba wan wo, ba wu wo, ba gmi 
wo ya ofwa. 9 Ofwa dagahi wo ba zhin ina? Wo ba be wo 
bwi afwanuhi 'ye, wa ba ga ofwa azado akun. 10 Fye ta ba 
rubutuka de'ye m ? :— 

Kuta nyamihi n wo ya kwo nyi 

A ze kwo nu bwakwonu nya; 

11 Deye kwo zhin Dagahi bezhinzhin nu 

Be wowohi nu eyi awyeba. 

12 Ba zan shin ba wan wo ama ba wo aza begye dna, gama 
ba gye wo da besisi "ye ba tukwo ; sai ba fwa wo ba lo ba nya. 

13 Ba tnu aza ho e AFarisihi, Hirudus aza yi, ba nu ba 
zan betunya shin n wo beda. 14 Sa ba be wo aba ba gna wo, 
Dagahi, yi kpe ho zhin gaciyada nu, ha ta gye ha nuwan eza- 
hozaho yi m: gama ha ta kni aza knikni m, ama ho wu She- 
kwohi zokwo gaciya yi: kwo bmiya lo ya ga gandu Kaisar 
aba, kwo a ta wo lo numa? 15 Yi ga ko yi tagama? Ama 
wohin, shi kwo nyi wo kpe ba beze ye, wo gna ba, Ntu kni 
be hi fye mwi mi a? Fye be mi sule yi ntu ge ma gye kwo 
wye. 16 Ba be ce yi. Wa gna ba, Eye de’ye n kwo ka tu nyi 
kwo zhin nka nya nua? Ba gna wo, Kaisar nya nu. 17 Yesu 
wa gna ba, Fye ga Kaisar nya n kwo zhin wo nya, Shekwohi 
jesun fye a ga wo nya n kwo zhin wo nya. Ce a wo ba wo 
wuwu yi. 

18 ASaddukihi, ba nu ba gna efi kalaku to-i lo m, ba be 
wo aba ba nya wo bo, ba-i gna, 19 Dagahi, Musa wa ka ga yi 
nde eza ho wo ezado wo fi wo fwa wo nyikwo tna ebi, sai eza 
'hi wa la nyikwo de'ye ntu ge wo bwa ebye ga wo ezado. 
20 Aza ho lo a ma ba kpe aje ba sun tnaba; 'kmimahi wo la 
nyikwo sa wa fi wo fwa wo tna ebi; 21 eza 'bahi wo pa mula 
wo yi, wohin jesun wa fi tna ebi; eza 'tahi jesun lo nu; 22 har 
ba tnaba ba to bwa ebi m; ba efi avun viyan, nyikwo 'hi jesun 
wa fi. 23 Efi kalaku mi, nyikwo 'hi wo ba ze nka nya nu a? 
Gama ba tnaba ba pa mula wo yi. 

24 Yesu wa gna, Tna arubutuka yekpe, tna Shekwohi iko 
yekpe yi jesun fye-i da abe kasahi. 25 Gama sa ba kukala e 
efi a-i ta pa mula m, a-i ta ga mula m ama ba gbedo amalaika 
yi eshe mi. 26 Ama ntu beda efi kalaku nya bo, fye ta ba 
dna Musa litafi m, aba a gna nabari wunnuhi enagyi nya, shi 
Shekwohi wo dabo wo gna, Emi Shekwohi Ibrahim nya, 
Shekwohi Ishaku nya yi, Shekwohi Yakub nya yi jesun? 
27 Wo to zhin Shekwohi aza fifihi nya nu m sai aza wyewyehi 
nya. 

28 Eza ho wo gmi be e arubutukahi mi wo wo ba ba nya 
aje bo, wo-i gye Yesu wo-i ye ba shi kwo bmiya, wo nya wo 
bo, Kni wyidna hi nu gna du n ba viyana? 29 Yesu wa ye 
wa gna, Doduhi nu, Fye wo, O Israilahi, Dagahi eyi Shekwohi 
wo nu zhin Dagahi gmanyi ; 30 ho ba ye Dagahi ho Shekwohi 
ho bugba yi viyan, ho wyewyehi yi viyan, n ho bemwi yi 
viyan, n ho kala yi viyan. 31 "Bahi nu, Ho ye ho kunzhihi 
ngye hohin wyewyehi. Wyidna dohodohoyi to-i lo n kwo 
du ade” ye mwamwa m. 32 Rubutukahi wa gna wo, Behinhin 
Malam, ha da bmiya, Shekwohi gmanyi nu, shekwohi do to-i 
lo m, sai ewo; 33 jesun, eza wa ye wo yi wo bugba yi viyan, 
wo bemwi yi viyan, wo kala yi ngye wohin wyewyehi yi, n wo 
kunzhihi yi ngye wohin wyewyehi, deye kwo du anyaga 
enagyi nya n sakrifais yi boye. 34 Sa Yesu wa gye wo ye wo 
yekpe yi, wo gna wo, Ho to bwi lo ba, Shekwohi Ebe yi m. 
De’ye avun eza to nyi n wa je wo behobeho nya m. 

35 Sa Yesu wo-i wu dna wyegyi nyakun, wa gna, Ce wuna 
nu arubutukahi ba-i gna Kristi zhin Dawuda nugun a? 
36 Dawuda wohin tukwo yi wo gna, dna Zafun Gyigyihi, 

Dagahi wo gna mi Dagahi, 

Ha sase emi bwa'izhebwa, 

Har ma ze ho anuwunhi apitakpe-nya. 
37 Dawuda wohin tukwo yi wo yi wo dagahi ; kwo a ze wuna 
nu wa zhin wo nugun a? Azayezhi ba wo wo abugba bwi- 
bwihi yi. 

38 Dna ewo wuwu wo gna, Fye zhin paceye arubutukahi 
yi, ba nu ba laba ajekpe kpamwahi yi, ba nu ba ye a sa ba ami 
agnikwo 39 ba nu ba ye asese aba mwamwahi asinagog mi, 


88 MARKUS 12, 13 


n ba ye aba mwamwahi anyagyi aba, 40 ba nu ba gyi anyi- 
gbahi ayi, jesun ba zhin ba zhin addu'a 'kpayi. Bahin ba ba 
gwo 'knizun doduhi. 

41 Wa sase anyaga-aba abye, wa gye azayezhi ba-i fi ba 
agyiwye. Anyabwahi mwa begye ba-i fi boye n kwo mi. 
42 Nyigbahi °wyekwohi, wa be wa fi anini gun aba. 43 Wa 
yi wo abara wa gna ba, Behinhin, ma gna fye, be nyigbahi 
'wyekwohi de'ye wa fi nya n kwo du ba anya viyan n ba fi 
nyi. 44 Gama anya n ba fi nyi ba kni e ba anyabwa nu; 
ama wohin e wo awyekwo wo dna anya viyan n wo ce yi, n 
kwo nu zhin wo ezhi-asese nya. 


Sa wo-i gmi wyegyi nyakun ezaho e wo abara aba wo 
1 nya wo bo, wo gna, Dagahi, gyewye, akuta yi 'pya 
anyakun mimi be wowo nya! 2 Yesu wa gna wo, Ho gye 
anyakun mimi dnagmahi wye? A ta fwa kuta dohodoho tu 
do "she a ta la kwo ya m. 

3 Sa wo beyi tu Zaitun 'pe awye yi ce wyegyi nyakun, 
Bitrus bedo Yohanna yi n Andarawus yi ba nya wo bo fiya, 
ba gna, 4 Ha gna yi kni sa hi nu abe deye ba zhin a? Tuze 
kni de hi "pya nu ba zhin esa abe de’ye ba ya ba nua? 5 Yesu 
wo ya ba gna, Fye dnawye kada ezahozaho wo bwi fye. 6 Aza 
mwa begye ba ba be dna mi eye, ba-i gna, Mi nu wo yi! ba 
ba bwi aza mwa begye. 7 Sa fye ba wo okun nabari, okun 
nabari bahun nya yi, to fye abugba shanshan m; abe de’ye tile 
ba ba zhin, ama esazo’sa kwo ta si kpa m. 8 Gama ebye kwo 
ba lakala da ebye do, ebe jesun kwo ba lakala da ebe do; 
ekni kwo ba shanshan aba yi gbogbo, mikun ba gun; abe 
deye ba nu zhin azhingye ya aba. 

9 Ama fye dna fyehin tukwo awye; gama ba ba lo fye yi 
apadawa aba; dna asignagog a ba lu fye; fye ba zhi owadahi 
abye, asu yi abye jesun, ntu mi bo, ntu ge fye zhin saida n ba 
aba. 10 Tile a ba zhin nabari manahi wa'azi abye viyan aba 
kpa. 11 Sa ba wan fye fye lo ce yi awadahi aba, to fye sabo 
kpa abe yi n fye ba da m; ama behobeho a ba ga fye esa dehi 
kwo nu fye ba da, gama efye nu ta dabo m ama Zafun Gyi- 
gyihi nu da. 12 Eza wo ba ga wo ezado a wu, dada jesun wo 

ba ga wo ebi, abi ba ba kukala da ba azamahi ntu ge a wu ba; 
13 fye ba ze anuwunhi nya azahozaho yi aba ntu mi eye bo. 
Ama, eza wo shin nubo har esazo’sa wo ba pwo. 

14 Ama sa fye ba gye nya-asisi-nya kwo gni aba kwo to 
kunce kwo a gni m (fwa eza wo ba karatu nyi, wo kpeye) esa 
dehi, fwa eza wo dna Yahuda wa busi lo ape; 15 wo nu wo 
tu nyakun esin jesun to wo shin be m; to wa lo wo ayi jesun 
ntu ge wo la nyaho m; 16 eza wo nyi ofwa to wa jeze zhi ntu 
wo eje bom. 17 Ewuyi, anuboda yi, abikpeda yi, esa de'ye 
mi! 18 Fye zhin addu'a kada de’ye kwo zhin ese’sa. 19 Gama 
esa dehi kwo ba ze azhin 'sa, azhin n a ta shin kwo 'pya zhin 
m tunyi esa Shekwohi wa zhin anyi har sahi, a ta je shan 
zhin m. 20 To Dagahi wo gba esa, zankwoci to nyi wo pwo 
m; ama tnu akniknihi bo n wa kni nyi, wo ba gba esa ’hi. 
21 Esa dehi nde ezahozaho wo gna fye, Shi Kristi awye iya, 
ko, Shi awye bwahi! to fye ga gaciya m. 22 Gama AKristi- 
akatahi ba ba kukala, bedo anabi-akatahi yi jesun, ba ba wu 
atuze n abe wowohi yi ntu ge ba bwi ko akniknihi n kwo a 
yezhi. 23 Ama fye pa; Ma ku anya viyan pma fye gna. 

24 Ama dna ampyehi 'hi mi, azhingye dehi avun, ba zhin 
mpyehi wyegma, epiya kwo ta je fun m, 25 akpasu ba ba kaya 
be e 'she, a-iko eshe nya ba ba shanshan. 26 Esa dehi ba ba 
gye Eza Nunuhi wo-i shin zhi dna anyi-eshe-nya iko mwa- 
mwahi yi, latu yi. 27 Esa 'hi wo ba tnu wo amalaika ba ye 
akniknihi zhi e anyi sepa gun anyi, ngye ba ba kna anyi ace- 
zhiba bedo eshe acezhiba yi. 

28 E gbahi shinwan fye tu kwo wuwu mwi: esa kwo 
abwala ba ya afintolo ci, fye kpe viyinkwo la wuvi. 29 E lo 
nu fyehin jesun, sa fye a gye abe deye ba ya zhin sai fye kpe 
wa wuvi, har abokunmi 'gbe. 30 Behinhin ma gna fye ge, 
cala 'ye ta duya m, sai a nu abe deye viyan. 31 Eshe, ekni 
yi, ba ba duya, ama emi abeda ba ta duya m. 

32 Ama mpyehi 'hi n ko esa yi eza to nyi n wo kpe kwo m, 
ko amalaika dna eshe, ko Nugun, ama sai Dada. 33 Fye 
dnawye, fye shi awye addu'a yi; gama fye ta kpe esa 'ye m. 
34 Kwo wu ngye eza wo-i lo ezan ekni do, wo-i la wo ayi fwa, 
wo dna api iko wo abara akun, wa ga ezahozaho wo tnutnu, 


90 MARKUS 13, 14 


wa ga abaguhi 'gbe wo gu aba. 35 Fye dnawye—gama fye 
ta kpe esa °pida wo ba be m, ko wyeshe yi nu, ko esadu yi 
nu, ko pisenugba-kuce yi nu, ko labmi yi—36 kada wo be "pye 
wa sun fye fye wangye. 37 Be mi gna fye, ma gna fye viyan, 
fye dnawye. . 


1 Sahi ampyehi gun aba ce Paska nyagyi 'sa ba nu, bedo 
4 Bredi-tna-yeast nyagyľsa yi. Amalam dnagmahi 
bedo arubutukahi yi ba zanshin shi ba ba wan wo fiya ba wu 
wo; 2 gama ba gna, to Paska nyagyi 'sa yi m kada anyawu ba 
lakala aza tasin. 

3 Sa wo-i dna Baitanya Siman, nahiwunhi, ayi, wo sase 
shi, wo-i gyi nyagyi, nyikwoza ho wa be alabastar shakun yi a 
nu kwo emi yi, a yi kwo nard, kwo agyiwye yi boye, wo ba 
shakun ya wa ze kpe Yesu tukwo. 4 Ama azaho ba gyi 
minagyi n ba wyewyehi yi ba-i gna, Ntu kni be hi a zhin emi 
deye agma lo nu a? 5 Gama emi de’ye kwo kunce a kun 
kwo kwo du asule tagyi gun ata a ga awyekwohi. Ba da 
gunaguni wo tukwo. 6 Ama Yesu wa gna, La nyikwo "ye 
fwa; ntu kni be hi fye gna wo gnagna a? Wo la zhin be 
manahi ga mi. 7 Gama awyekwohi ba kunsun fye yi cici, 
sahosaho n fye ye fye ba mi fye zhin ba be manahi; ama fye 
to emi yi lo cici m. 8 Wo la zhin shi wo ba mi; wa tna mi 
nahi shi a ba bi mi. 9 Behinhin, ma gna fye ge, abahobaho 
a ba zhin nabari manahi wa'azi dna anyi viyan a ba sa nyikwoza 
deye tnutnu "ye ntu wo bepa bo. 

10 Yahuda Iskariyoti, n wo dna awo ce aba, wa lo amalam 
dnagmahi aba ntu ge wo ga wo ba aba. 11 Bahin, sa ba wo, 
ba dagma, ba zhin wo alkawali ba ba ga wo agyiwye. Wohin 
wo zanshin shi wo ba ga wo ba aba. 

12 Mpyehi 'kmisunhi Bredi-Tna-Yeast nya, sa ba zhin ba 
zhin kugya-bihi Paska nya sakrifais, wo abara ba gna wo, 
Ekni aba hi nu n ho ye ya zhin paska abaa? 13 Wa tnu gun 
aba e wo abara aba, wo gna ba, Fye lo ezhi mi, bwahi fye ba 
gun eza nugbahi nuwan shakun yi tu; fye vi wo. 14 Abaho- 
baho wa lo, fye gna apida "hi, Dagahi wa gna ge, zhibehi egbe 
gni "na, aba m'ba gyi paska emi abara yia? 15 Wohin, wo ba 

wu fye egbe dnagmahi esin nya, akaya yi pma fi, sai fye zhin 
aba ga yi. 16 Abara ba lo ezhi mi ba sun shi wa da ba zhin 
paska aba. 

17 Sa wyeshe beyi she wa be bedo awo ce aba yi. 18 Sa 
ba-i sase zhi ba gyi, Yesu wa gna, Behinhin nu n ma gna fye, 
gmanyi e fye aba wo ba bwi mi, wo nu n wo gyi nya kunsun 
mi nyi. 19 Ba ya bugbawun ba gna wo gmanyi gmanyi, 
Emi nu? 20 Wo gna ba, eza gmanyi awo ce aba 'ye, wo 
nu n wo kun 'bwa dna emi yi. 21 Gama Eza Nunuhi wa lo, 
ngye shi a ka wo tukwo, ama ewuyi eza 'hi n wo bwi Eza 
Nunuhi! Gwoma eza 'hi aba, to a beyi ma wo m. 

22 Sa ba-i gyi, wo la bredi, wa tu kwo albarka, wa bma 
kwo ya wa ga ba, wa gna, Fye gwo; deye emi nahi nu. 
23 Wo la ebwe, sa wa zhin godiya wa ga ba, ba viyan ba ku 
sin kwo. 24 Wa gna ba, Deye mi ami nu alkwali nya kwo 
nu a ga ntu aza mwa begye bo. 25 Behinhin ma gna fye, 
Mi ta je anab-nuwan sin m har mypehi 'hi n beyi sin kwo 
wo'iwohi Shekwohi Ebe mi. 

26 Sa ba beyi kwo anyi ba kun lo Zaitun epe. 27 Yesu 
wa gna ba jesun, Fye viyan fye ba ma ntu mi bo; gama a ka 
rubutu, M’ba lu ekniknahi, akni ba ba gna ami. 28 Ama sa 
mba lakala, m'ba lo Galili efye abye. 29 Ama Bitrus wa gna 
wo, Ko ba viyan ba ma, mihin mi ta ma m. 30 Yesu wa gna 
wo, Behinhin ma gna ho ge, sukwo 'ye yi, kafin pise-nugba 
kwo ceku zunba, ho ba na mi yekpe bo abwa ata. 31 Ama 
wa da beda kala yi boye, Nde tile nu m'ba fi kunsun ho yi, 
mi to beyi na ho bo m. E lo nu ba viyan ba da. 

32 Ba ku lo aba ho a yi kwo Gatsaimani ; wa gna wo abara, 
Fye sase zhi aba 'ye kpa, sa ma zhin addu'a. 33 Wa la Bitrus, 
Yakubu yi, n Yohanna yi, bedo wo yi, wo ya bugbawun boye, 
wo-i gye azhin behinhin. 34 Wa gna ba, Mi wyewyehi kwo 
la wunya behinhin har kwo si efi; fye sase zhi iya, fye a gu. 
35 Wo-i lo abye yi fyewyi, wa yashi ekni wo zhin addu'a 
ntu ge nde kwo yezhin esa 'hi kwo ba du wo ya. 36 Wa 
gna, Abba, Dada, anya viyan ba yezhin Ho aba; ha la ebwe 
"ye yae mi aba ; ama to emi beye m, ama sai shi ho ye. 37 Wa 
be wa sun ba ba-i wangye, wa gna Bitrus, Siman ho-i wangye ? 

Ho ta mi ha gu ko esa gmanyi m? 38 Fye dnawye fye zhin 
addu'a ntu ge kada fye lo jaraba mi; behinhin nu zafun la ye 
ama nahi zhin kalagbahi nu. 39 Wa je lo wa zhin addu'a, wa 
da beda sapai nya. 40 Wa je be wa sun ba ba wangye gama 
ba awye ku lu boye; ba ta kpe shi ba dna wo egbe m. 41 Wa 
be zun ’tahi, wa gna ba, Har sahi fye wangye fye-i sun? Kwo 
la kun; esa la si; gyewye a ga Eza Nunuhi alaifida akun. 
42 Fye kukala, ya wu ya lo; gyega, wo nu n wo bwi mi nyi 
wo wuyi. 

43 Sahisahi, sa wo-i dabo, Yahuda, gmanyi e awo ce aba 
aba, wa kun be azayezhi yi mwa, abe-yakwo yi, abusi yi, ba 
kun amalam dnagmahi aba arubutukahi yi, n abyeda yi. 
44 Wo nu n wo bwi wo nyi wa ku tuze lu ba wu, wo-i gna, 
wo nu mba ye wo egbe yi, wo nu yi, fye wan wo fye la wo 
epapahi. 45 Sa wa si sahisahi wa be wo aba, wa gna wo, 
Dagahi! Sai wa ye wo egbe yi. 46 Ba dna wo abwa, ba wan 
wo. 47 Ama eza gmanyi e ba aba wo wan ebe-yakwo wa zun 
malam tukwoda bara, wa ka wo tnubwa ya. 48 Yesu wa gna 
ba, Fye kun be bedo abe-yakwo yi, abusi yi ntu mi wan bo 
ngye zokwojehi yi? 49 Ampyehi dohodoho mi kunsun fye 
yi dna wyegyi nyakun, mi wu aza fye ta wan mi m. Ama a 
zhin deye ntu ge arubutuka beda ba nu. 50 Wo abara viyan 
ba fwa Yesu; ba busi. 

51 Eza kasa wa vi wo, eje linen nya yi pma tna-nyavibo ; 
ba wan wo, 52 ama wa fwa eje linen nya, wa busi bwotolahi. 

53 Ba lo Yesu yi malam tukwoda aba; amalam dnagmahi 
viyan, abyeda yi, arubutukahi yi jesun ba-i yezhi. 54 Bitrus 
wa vi wo ekpayi har wa lo malam tukwoda ayi; wo-i sase shi 
kunsun adogari wo-i wye'na. 55 Amalam dnagmahi bedo 
apadawahi yi ba zan saida shin Yesu tukwo shi ba ba wu wo; 
ama to ba bwa m. 56 Gama aza mwa begye ba be saida 
katahi yi wo tukwo ama ba asaida ba to ye bedo m. 57 Azaho 
ba kukala zhi ba zhin saida katahi wo tukwo ba-i gna, 58 Ya 
ku wo wo wa gna, M'ba la wyegyi nyakun de'ye ya kwo nu 
a mi abwa yi nyi, dna ampyehi ata mba mi do, kwo nu a ta 
mi abwa yi m. 59 Du lo nu ba asaida ba to yebedo m. 
60 Malam tukwoda wa lakala gni ba atasin wa nya Yesu bo, 


MARKUS 14, 15 93 


wo-i gna, Ho ta dna egbe beho yi m? Kni hi nu aza 'ye zhin 
saida ho tukwoa? 61 Ama wa ce pipi, wo to dna egbe ebeho 
yim. Malam tukwoda wa je wo benya, Ho nu zhin Kristi, 
Nugun Albarkada nya? 62 Yesu wa gna, Mi nu yi; jesun 
fye ba gye Eza Nunuhi wo-i sase Ikoda bwa'izhebwa, wo-i 
be bedo anyi-eshe-nya yi. 63 Malam tukwoda wa sa wo 
ejekpe ya, wo-i gna, Yi ye asaida do jesun? 64 Fye ku wo wo 
beda Shekwohi eyesa nukwohi. Fye-i gye kni hi a? Ba 
viyan ba zun wo 'kni wo kunce efi. 65 Azaho ba ya akni 
kun kpe wo, ba bwi wo awyeba, ba lu wo, ba-i gna, Ha mwi 
nkanu a lu hoa! Adogari ba gwo wo lulu yi. 

66 Bitrus wo-i shi adu'ba, sai ebi nyikwoyi, malam tukwoda 
bara, wa be; 67 sa wa shi Bitrus awye wo-i wye'na, wa gna, 
Hohin, ho kunsun Nazaratahi yi 'hi, Yesu. 68 Ama wa 
nabo, wo-i gna, Mi ta kpe be ho da m, mi ta kpe kwo awyega 
m. Wa gmi lo kaba. Pise-nugba kwo ceku. 69 Ebi nyi- 
kwoyi wa gye wo wye wa ya aza gna n ba zhi aba 'hi, Eza 'ye 
wo kunsun ba yi. 70 Ama wa je abena. Esa sun fyewyi 
jesun aza n ba zhi aba 'hi ba gna Bitrus, Behinhin ho dna ba 
nu; gama Galilihi nu ho yi. 71 Ama wo ya akmikni, wa kun 
ba jesun, Mi ta kpe eza 'ye ye n fye sa wo eye nyi m. 72 Sahi- 
sahi pise-nugba kwo ceku bahi. Bitrus wa pa beda Yesu wa 
gna wo nyi, Kafin pise-nugba kwo ceku zun °’ba ho ba na mi 
yekpe bo abwa ata. Sa wo pa de'ye wa cibwi. 


Sahisahi esa efye beyi gyi amalam dnagmahi, bedo 
1 arubutukahi yi, bedo abyeda yi viyan, ba zhin shawura ; 
ba pa Yesu awun ba lo wo yi ba ga wo Bilatus aba. 2 Bilatus 
wa nya wo bo, Ho zhin AYahudihi esu nu? Wa ye wo wa 
gna, Ho ku da. 3 Amalam dnagmahi ba tu wo bo abe yi 
mwa begye. 4 Bilatus wa je wo benya, wo-i gna, Ho to dna 
mi 'gbe behobeho yi m. Ha gye abe mwa begye ba tu ho bo 
ce yi. 5 Ama Yesu wa ta je wo ye behobeho yi m, har ce a wo 
Bilatus. 
6 Dna ba Paska nyagyi 'sa Bilatus wa zhin wa lo eza- 
wanwanhi ya ga ba, wo nu n ba ye wo nyi. 7 Eza ho nyi, a 
yi wo Barrabas, a la wan wo kunsun akalakpehi yi, wo zhin 

'zawuhi nu. 8 Azayezhi ba ya Bilatus wyegyi ntu ge wa 
zhin kunnu shi a zhin a zhin ga ba. 9 Bilatus wa ye ba wa gna, 
Fye ye ma lo AYahudihi esu ya ga fye? 10 Gama wa gye 
ntu eshewo bo nu ba bwi wo. 11 Ama amalam dnagmahi 
ba dna azayezhi ntu ge wa lo Barrabas ya ga ba. 12 Bilatus 
wa je ba benya, wa gna, "mba zhin wuna eza 'ye n fye yi wo 
esu AYahudihi nya yia? 13 Ba ta begye kala yi, A zun wo 
du. 14 Bilatus wa gna ba, Ntu kni be hi a, wa zhin kni be 
nukwohi a? Ama ba sawyi boye, A zun wo du. 15 Bilatus, 
shi kwo nyi wa ye wa ya azayezhi bugba shi, wa lo Barrabas 
ya ga ba; avun deye wa lu Yesu jesun, wa ga wo ntu ge a 
zun wo du. 

16 Akunhi ba lo wo yi dna galukwo, ngye Pairan nu; 
ba yi akunhi gwodo viyan. 17 Ba kpe wo purple eje (ngye, 
shi asu zhin ba kpe) ba pmi kraun aknawuhi nya ba kun wo. 
18 Ba ya wo amisa, ba-i gna, A sa ho ami, Esu AYahudihi 
nya. 19 Ba lu wo tukwo esha yi, ba kun kni kpe wo, ba yazhi 
ba gyi wo 'kni. 20 Sa ba ku agye zo wo ba, ba kma wo eje 
purple nya, ba kpe wohin ajekpe. Ba lo wo yi ntu ge a tu wo 
'zundu. 

21 Siman Kairawanihi, dada Iskandari yi, bedo Rufus nya 
yi, wo-i zhi ezan wa ye wa sadu, sai ba tu wo tile wa la Yesu 
'zundu. 22 Ba be wo yi aba ho a yi kwo Golgotha, ngye 
Kwalluwa nu. 23 Ba gmi anab-nuwan bedo myrrh yi ba ta 
abwa ga wo ama to wo gwo m. 24 Ba zun wo du, ba gna wo 
ajekpe aje ga bahin, ba-i she zoku ntu ge ba kpe ezahozaho wo 
ba bwa. 25 A beyi zun wo du esa 'tahi nu. 26 A ka rubutu 
wo betu nya a tu kwo eshe, Esu AYahudihi nya. 27 A tu 
azokwojehi gun aba bedo wo yi, gmanyi bwa'izhebwa, gmanyi 
bwa'ipmibwa. 28 (E lo nu arubutuka ba nu, shi a gna, a ku 
wo ba kunsun alaifida yi). 29 Aza ho sa ba sadu ba kpe wo 
agye, ba-i bmiya ba tukwo, ba-i gna, Ashe! hohin n ho ye ho 
la wyegyi nyakun ya ha je kwo mi ampyehi gun ata, 30 ha gni 
hohin tukwo ho shin be e 'zundu! 31 E lo nu amalam 
dnagmahi kpe wo agye aje yi bedo arubutukahi yi, ba-i gna, 
wa gni azado; wo ta mi wohin tukwo gni m. 32 Fwa Kristi, 
Esu Israila nya, wa shin be e 'zundu aba ntu ge ya gyewye, 

ya ga gaciya. Aza n ba kun kpe wo yi tu "zundu ba ga wo 
beda nukwohi. 

33 Sa esa tnai kwo si wyegma kwo bwi ekni viyan har hour 
ce awo agmanyihi. 34 Hour ce awo agmanyi Yesu wa sa’wyi 
begye yi kalahi, Eloi, Eloi, lama sabachthani? ngye, Mi 
Shekwohi, mi Shekwohi, ntu kni be hi ho-i ya mia? 35 Aza 
ho n ba zhi aba 'hi ba wo wo, ba gna, Gyewye, wo-i yi Iliya. 
36 Eza ho wa busi wa nu soso nuwan mamahi yi, wa ku kwo 
esha wa ga wo ntu ge wa sin, wo-i gna, Fwa pi, ya gye ko 
Iliya ba be wa shin wo be ce yi. 37 Yesu wa sa'wyi begye yi 
kalahi, wa ga wo zafun. 38 Eje knaknahi wyegyi nyakun 
nya kwo a saya tunyi eshe har ekni. 39 Sa bezhe-yakwo n wa 
gni wo shi Yesu awye nyi, wa gye shi wa ga wo zafun, wa gna, 
Behinhin, eza "ye Shekwohi Nugun nu. 

40 Anyikwoza ho ba-i zhi ba-i shi awye ekpayi, n ba mi 
Maryamu Magdaliyahi, Maryamu yi, Yakubu avun nya iya 
bedo Yosi nya yi, Salome yi jesun, 41 ba nu ba ku vi wo ba vi 
wo bo sa wo dna Galili; anyikwoza do yi jesun, ba nu ba be 
Urushalima kunsun wo yi. 

42 Sa wyeshe beyi la lu she, shi kwo nyi mpyehi Abazhin 
nu, ngye mpyehi kafin mpyehi sunsunhi kwo si, 43 Yusufu 
Aramatiyahi, ebe-gyihi ho dna apadawa, wo-i pmi Shekwohi 
Ebe wohin tukwo yi, wa lo Bilatus aba agu yi mimihi, wa 
gyiwye a ga wo Yesu nahi. 44 Ce a wo Bilatus shi wa wo 
Yesu wo la lu fi; wa yi bezhe-yakwo wa nya wo bo ko wo la 
mwasa efi yi. 45 Sa wo bwa nabari bezhe-yakwo aba wa fwa 
Yusufu wo la nahi. 46 Yusufu wa si linen eje, sa wa shin wo 
nahi, wa pwi wo eje linen nya, wa shi wo vingwo kwo nu aji 
kwo apma; wa pmi kuta ya lo ce yi vingwo egbe. 47 Mary- 
amu Magdaliyahi bedo Maryamu Yosi iya yi ba shi awye aba 
a shi wo. 


Sa mpyehi sunsunhi kwo sadu, Maryamu Magdaliyahi, 
16 Maryamu Yakubu iya yi, bedo Salome yi jesun, ba si 
anyasundahi ntu ge ba tna Yesu. 2 Ba be vingwo aba nya- 
knanyakna mpyehi 'kmisunhi tnaba nya sa mpyehi kwo-i 
kpe be. 3 Ba-i dabo aje yi, ba-i gna, Nkanu ba pmi yi kuta 

ya e vingwo egbe a? 4 Sai ba tawye ba gye a kuta lu pmi 
ya; kuta "ye kwo mwa lo zam. 5 Sa ba lo vingwo egbe mi, 
ba gye eza kasa wye wo-i sase shi bwa'izhebwa, wo-i eje 
bwibwihi kpe; sai ce a wo ba. 6 Wohin wa gna ba, To ce a 
wo fyem. Fye zan Yesu Nazaratahi shin wo nu a zun wo du. 
Wa la lakala, wo to-i lo iya m; gye aba a beyi shi wo nyi. 
7 Ama fye lo fye gna wo abara, bedo Bitrus yi, wo-i gyi fye 
abye wo lo Galili; bwahi fye ba gye wo wye ngye shi wa da 
fye. 8 Ba ku lo ebmi ba kukala esi e vingwo yi egbe; gama 
ba-i vinvin, ebe wowo kwo-i wan ba; ba to gna aza behobeho 
yi m, gama ba wo'dna. 

9 Sa wa beyi lakala sapa mpyehi °kmisunhi tnaba nya, wa ya 
wohin kpeya wu Maryamu Magdaliyahi aba, wo nu wo beyi 
kun wo aguzhenyi ya tnaba. 10 Nyikwoza 'hi wa lo wa gna 
aza n ba beyi kunsun wo yi sapai, sa nubo wun ba, ba-i cibwi. 
11 Bahin sa ba wo nabari wo wyewyehi yi har nyikwo 'hi wo 
la gye wo wye, ba ta ga gaciya m. 12 Abe de” ye avun wa wu 
wohin aza gun aba aba sa ba-i zanzan lo kauye. 13 Ba lo ba 
gna ba azaje n ba ce; ama to ba ga gaciya m. 

14 Avun deye wa wu wohin awo ce gmanyi aba sa ba-i 
sase zhi ba-i gyi nyagyi; wa kun ba ntu ba tna-gaciyaga bo 
n ba abugba gnanakwo yi shi ba ta ga aza gaciya n ba gye wo 
wye n wo kalala nyi m. 15 Wa gna ba jesun, Fye lo anyi 
viyan, fye zhin nabari manahi wa'azi aza viyan aba. 16 Wo 
nu n wo ga gaciya jesun a zhin wo baptisma wo ba pwo; 
ama wo nu wo ta ga gaciya m a ba zun wo’kni. 17 Atuze de" ye 
ba ba kunsun agaciyagahi yi: a ba kun aguzhenyi nukwohi ya 
dna mi eye; a ba dabo anyitala do yi; 18 ba ba ku awa ba 
abwa yi; nde ba sin emwi dohodoho kwo ta zhin ba be nu- 
kwohi ko fyewyi m; ba ba kpe anyasanhi bwa ntu lo nu ba ba 
kagna. 

19 Sa Dagahi Yesu wa da abeda 'ye a la wo dna eshe, wa 
sase Shekwohi bwa'izhebwa. 20 Bahin ba lo ba zhin wa’azi 
abahobahoyi Dagahi wo-i kun tnutun lo ba yi, wo-i zhin ba 
abeda saida atuze yi n ba vi. Amin. 


NABARI MANAHI 
hi 


LUKA 
ka 


Shi kwo nyi aza mwa begye ba la ba ka rubutu nabari abe 

deye tukwo a ku zo zhin eyi aba, 2 shi ba ga ba eyi aba, 
ba nu ba zhin awye-asaidada tunyi esa yayahi, n abevihi beda 
nya yi, 3 mihin, jesun, ma gye kwo la bmiya shi kwo nyi tunyi 
sapai ma kpe anya 'ye viyan daidai ma ka rubutu ga ho, 
Tawufilus eza dodubi, 4 ntu ge ho ba kpe gaciya ye abe a wu 
ho nyi. 

5 E Hirudus esa, Esu Yahudiya nya, malam ho nyi a yi 
wo eye Zakariya, wo videlo Abiya yi; wo nyikwo yi wo gmi 
Haruna ayi, a yi wo Alisabatu. 6 Ba, gun aba, ba zhin abe- 
fyecehi nu Shekwohi abye, ba zanzan fi Dagahi awyidna n wo 
awada mi viyan tna-betu. 7 Ama ba to ebi yi m gama Alisa- 
batu wo nu zhin lama, sahi ba, gun aba, ba ku kwo. 

8 A zhi lo, sa wo zhin malam tnutnu Shekwohi abye dna wo 
videlo, 9 shi a zhin a zhin malam kunnu, kwo nu zhin wo lobo 
wo lo wyegyi nyakun Dagahi nya wo gyi turare ena. 10 Aza- 
yezhi viyan ba zhi ebmi ba-i zhin addu'a sakrifais-zhin-aba 
esa. 11 Sai malaika Dagahi nya wo la kpe wo aba, wo gni- 
a-gni bwa'izhebwa e turare enagyi aba. 12 Zakariya hankali 
kwo lakala esa wo gye wo wye, edna wo wo jesun. 13 Ama 
malaika wo gna wo ge, To wo'dna m, Zakariya, gama a ku ho 
addu'a wo, ho nyikwo Alisabatu wo ba ma ebi nugbahi, ha ba 
tu wo eye, Yohanna. 

14 Ha ba bwa agmada n bugba bwibwihi yi, 

aza mwa be’ye jesun ba ba bwa agmada ntu wo ebi mabo; 
15 gama wo ba ze mwamwada Dagahi abye, 

wo ta sin wine m ko nyasin kwo zhin eza m, 

a ba nu wo Zafun Gyigyihi tunyi wo nyi ewo iya nubo mi. 

16 Wo ba pmi Israila abi mwa be’ye awye e Dagahi ba She- 

kwohi aba, 
D 97 

17 wo ba gyi wo abye Iliya zafun yi, n wo iko yi, 
ntu ge wo ba pmi adada abugba abi aba, 
azakalakpehi jesun ba zanzan fi wyemwa abefyecehi nya 
zokwo, 
wo ba zhin ashirizhinhi shiri ntu Dagahi bo. 

18 Zakariya wo gna malaika ge, M'ba kpe deye wuna? 
Gama mi zhin ezakwohi nu, mi nyikwo wo la mwasa dna wo 
ampyehi. 19 Malaika wo ye wo gna wo ge, Mi nu zhin 
Jibrailu, mi zhin ma gni-a-gni dna Shekwohi aba; a tnu mi 
ma dabo ho yi, ma gna ho nabari manahi deye. 20 Gyewye, 
ha ba shi pi, ha ta mi beda da m, har mpyehi abe de’ye ba 
ba nu, gama ha ta ga mi beda gaciya m, a ba nu ba ba esa mi. 
21 Aza ba zhi ba-i pmi Zakariya, ce a wo ba shi wo mwasa 
wyegyi nyakun mi. 22 Sa wa gmi wo ta mi beda da m ba 
kpe wo ku gye nyawyegye wyegyi nyakun mi; wohin wo wu 
ba obwa yi, wo shi pi. 23 A zhi lo, sa ampyehi wo bevi nya 
ba nu, wo lo wo ayi. 

24 Ampyehi deye avun, Alisabatu wo nyikwo, wo la nubo, wa 
so wohin apiya gun atnu, wo gna, 25 E lo nu Dagahi zhin mi atna 
ampyehi n wa shi mi awye ntu ge wa shin mi viyinkwo ya aza aba. 

26 A zhi lo epiya tnaihi a tnu malaika Jibrailu e Shekwohi 
aba wa be ezhi ho Galili nya, a yi kwo eye Nazarat. 27 Wo 
be ebi nyikwohi aba, tna-ezanugbahi yekpehi, eza nugbahi 
ho wo lo wo agba, wo eye Yusufu nu, wo gmi Dawuda ayi; 
ebi nyikwohi eye Maryamu nu. 28 Malaika wo lo wo aba, 
wo gna ge, Sanu mwa, O alheri-bwahi, Dagahi wo kunsun 
ho yi. 29 Ama wo hankali kwo lakala mwa ntu wo beda bo, 
wo zhin nubo wo bugba mi, kni amisa hi nu wu lai a? 30 
Malaika wo gna wo ge, To wodna m, Maryamu, gama 
ha bwa alheri Shekwohi yi. 31 Gyewye, ha ba gni nubo yi, 
ha ba ma ebi nugbahi; ha ba tu wo eye Yesu. 

32 Wo ba ze mwamwada, a ba yi wo eye Nugun Dnagmahi 

Duduhi nya viyan; 
Dagahi Shekwohi wo ba ga wo asese-°ba wo dada Dawuda 
nya, 

33 wo ba gyi ebe tu Yakub ayi har abada ; 

wo ebe jesun kwo ta shan zo m. 

34 Maryamu wo gna malaika ge, De’ye kwo ba zhin wuna, 
shi ma ta kpe eza nugbahi m a? 35 Malaika wo ye wo gna 
wo ge, 

Zafun Gyigyihi wo ba be ho aba, 

Iko Dnagmahi Duduhi nya viyan jesun wo ba tu ho ofun ; 

ce nu a zhin, be a ba ma a ba yi wo gyigyihi, 

Nugun Shekwohi nya. 
36 Gyewye, eho do, Alisabatu, dna wo kwo esa wo gni ebi 
nugbahi ewo nubo yi; deye kwo nu zhin epiya tnaihi ewo 
nu a beyi yi wo lama. 37 Gama beda to nyi e Shekwohi aba 
tna iko m. 38 Maryamu wa gna, Gye mi Dagahi fyenu 
nyikwohi; ntu ho beda bo a zhin mi lo nu. Malaika wo 
lakala wo fwa wo. 

39 Maryamu wa lakala ampyehi deye, wa lo ape-ekni °pye, 
wo be ezhi Yahuda mi, 40 wa lo Zakariya puwa mi, wa sa 
Alisabatu ami. 41 Shi kwo-a zhin, sa Alisabatu wo wo 
Maryamu amisa, ebi wo zungna dna wo nubo. A nu Alisa- 
batu Zafun Gyigyihiyi, 42 wo ta begye kala yi, wo gna, Ha nu 
zhin albarkada anyikwoza atasin, nya mamahi dna ho nubo 
albarkada nu. 43 Ntu kni be hi nu emi Dagahi iya wo be mi 
abaa? 44 Gama, gyewye, sa ma wo ha amisa begye kwo lo 
mi atnubwa, ebi wo zungna dna mi nubo ntu agmada bo. 
45 Wohin, wo nu zhin albarkada ; gama wo ga gaciya be a gna 
wo e Dagahi aba, a ba nu. 46 Maryamu wo gna, 

Mi wyewyehi kwo mwa Dagahi, 

47 Mi zafun kwo dagma dna Shekwohi mi Gnihi, 

48 Gama wo shi awye wo fyenu-nyikwo gbagba. 

Gama, gyewye n abye deye acala viyan ba ba yi mi 
albarkada ; 

49 Gama wohin wo zhin Ikoda wo ku zhin abe mwamwahi 

ga mi, 
Wo eye Gyigyihi nu. 
50 Wo sunsungye e acala har acala nu. 
Tu aza tukwo n ba wo wo'dna. 

51 Wa wu kala n wo obwa yi, 

Aza ba mwa bahin tukwo fi ba shawara-zhin bugba- 
nya wo gna ba ami. 

52 Wo la kma asu ya e ba ashinkpegye, 
Wa la agbagbahi tu ; 
53 Wa fu amikun-gunhi nubo anya manahi yi, 
Ama wa gna anyabwahi ami abwa gbegbelahi. 
54 Wo la bma wo abara Israila zhin, ntu ge, 
Wo pa wo sunsungye bo, 

55 (Shi wo gna eyi azakwohi) 

Ibrahim aba n wo ebye yi har nyalonyalo. 

56 Maryamu wo sase bedo wo yi ngye apiya gun ata wo je 
wo ayi lo. 

57 A zhi lo Alisabatu ampyehi ba nu wo ba kagna, sai wo 
ma ebi nugbahi. 58 Wo azakunzhihi n wo dangi yi ba ku wo 
shi Dagahi wo wu wo sunsungye wo aba; ba dagma kunsun 
wo yi. 59 A zhi lo, mpyehi nyimwanyimwahi, ba be ntu ge 
ba zun ebi nya; ba ye ba tu wo eye Zakariya, ntu wo dada 
eye bo. 60 Ama wo iya wa dabo wa gna, A to wo lo nu m; 
a ba yi wo Yohanna. 61 Ba gna wo ge, Eho azaje aba eza to 
nyi a yi wo eye deye m. 62 Ba wu wo dada abwa yi ba-i 
nya wo be wo ye a yi wo. 63 Wohin wa zan alo shin, wa ka 
rubutu, Wo eye Yohanna nu. Ce a wo ba viyan. 64 Sahi- 
sahi wo egbe kwo a la, wo nyitala kwo a lo ya, wo dabo, wo-i 
tu Shekwohi albarka. 65 Ba akunzhihi viyan ba wodna. A 
gna nabari abe deye tukwo ape ekni viyan Yahuda nya mi. 
66 Aza viyan ba wo, ba so ba fi ba bugba, ba gna, Ebi de" ye 
wo ba zhin wuna? Gama Dagahi obwa kwo nyi wo aba. 

67 Wo dada, Zakariya, wo a nu Zafun Gyigyihi yi wo da 
anabi beda, wo-i gna, 

68 Albarka Dagahi aba, Shekwohi Israila nya, 

gama wo be wo aza aba, wo shan ba, 
69 Wo la gnigni mwahi kala ga yi 
Wo bara Dawuda puwa mi, 

70 Shi wo dabo wo anabi gyigyihi egbe yi, ba nu ba nyi e 

tunyi sapai, 

71 Gnigni e eyi agabada aba e eyi anuwunhi obwa viyan 

jesun ; 

72 Wo wu sunsungye eyi adada aba, 

Wo pa wo alkawali gyigyihi bo, 

73 Ana wo sin ga eyi dada, Ibrahim, 
74 Wo ba ga yi, yihin yi nu zhin agnignihi eyi anuwunhi 
abwa, 
Ntu ge yi zhin wo bauta tna ednawo, 
75 Dna gyigyihi n befyece yi ewo abye eyi ampyehi viyan. 
76 E, efwo, ebi, a ba yi ho Anabi Dnagmahi Duduhi nya; 
Gama ha ba lo Dagahi awye'ba abye ntu ge ha zam wo 
azokwo aba, 
77 Ntuge ha ba ga gnigni yekpe wo aza aba 
Ntu ba alaifi gafara zhin bo, 
78 Ntu sunsungye bwabwahi eyi Shekwohi nya bo, 
Sa nyakna e eshe kwo ba be eyi aba, 
79 Ntu ge a ga ba buzangna aza n ba sase fi wyegma n ofun 
efi nya yi, 
Kwo dna yi apita n zokwo bugbafu nya. 
80 Ebi 'hi wo a mwa wo bwa kala e zafun, wo nyi zhabwi 
mi har wo mpyehi wuwu nya Israila aba. 


A zhi lo ampyehi de’ye, wyidna kwo gmi Kaisar Augustus 
aba a ka anyihi viyan aye. 2 Rubuta de’ye "kmisunhi nu 
n sa Kiriniyus wo nu zhin Suriya ebegyihi. 3 Aza viyan ba 
lo ntu ge ba ka bahin tukwo, eza dohodoho wo lo wohin ezhi 
mi. 4 Yusufu jesun wa lakala e Galili, e ezhi Nazarat wo lo 
Yahudiya, Dawuda ezhi a yi kwo Baitalahmi, gama wo gmi 
api n ebye yi Dawuda nya, 5 ntu ge wo ka wohin tukwo bedo 
Maryamu yi, wo nu n wo lo wo agba, wo gni nubo yi. 6 Tunyi 
ba nyi bwahi, ampyehi ba nu wo ba kagna. 7 Wo kmi wo ebi 
nugbahi ma; wo kmi wo dna aje sakun, wo wan wo gye dna 
dokwo nyagyi aba, gama aba ta ce lo dna asese aba m. 
8 Akniknahi nyi ekni deye, ba zhi abmana, ba gu ba akni 
e sukwoyi. 9 Malaika Dagahi nya wo lakpe ba aba, Dagahi 
latu kwo knaya ba aba, ba wo'dna boye. 10 Malaika wo gna 
ba ge, To wodna m; gama, gyewye, ma be ma gna fye 
nabari manahi agmada nya boye ntu aza viyan bo. 11 Gama 
nai 'ye a ma ga fye, e Dawuda ezhi mi, Gnihi wo nu zhin 
Kristi Dagahi. 12 De’ye kwo ba ze tuze efye aba, fye ba gye 
ebi ekpe a kmi wo dna aje sakun, wo wangye dna dokwo 


102 LUKA 2 


nyagyi aba. 13 Sahisahi eshe-aza mwa begye bedo malaika 
yi, ba ci Shekwohi, ba-i gna, 

14 A la Shekwohi tu dna eshe dnagmahi duduhi, 

anyi mi bugbafu aza aba, wo bwa agmada n ba yi nyi! 

15 A zhi lo, sa amalaika ba fwa ba, ba gun lo eshe, akni- 
knahi ba dabo aje yi, Fwa yi ya lo har Baitalahmi sahi, ya gye 
be kwo a be, shi Dagahi wo wu yi. 16 Ba be 'pye, ba sun 
Maryamu n Yusufu yi, ebi ekpe jesun wo wangye dna dokwo 
nyagyi aba. 17 Sa ba gye wo wye ba da nabari a gna ba nyi 
ntu ebi "ye tukwo. 18 Aza viyan ba wo, ce a wo ba abe yi a 
gna ba akniknahi 'gbe. 19 Ama Maryamu wa so abeda de’ye 
viyan, wo zhin ba shawara dna wo bugba mi. 20 Akniknahi 
ba je zhi, ba la Shekwohi tu, ba ci wo abe yi viyan n ba ku wo, 
ba ku gyewye, shi a ku gna ba. 

21 Sa ampyehi nyimwanyimwa ba nu a ba zun wo nya, a 
tu wo eye Yesu, shi malaika wo tu wo eye tunyi to a-i zhin wo 
nubo mi m. 

22 Sa ba azhanzhan wyi ba nu shi Musa owa da, ba be wo 
yi Urushalima ntu ge ba ta wo abwa ga Dagahi 23 (shi a ka 
rubutu Dagahi owa mi, a-i gna, Ebi nugbahi kmimahi viyan 
a ba yi ba gyigyihi ntu Dagahi bo) 24 ba zhin sakrifais shi a da 
Dagahi owa mi, a-i gna, Alukpe gun aba ko atataberi bihi gun 
aba. 25 Gyewye, eza ho nyi dna Urushalima mi wo eye 
Siman nu; eza deye befyecehi nu Shekwohi ’dnawohi, wo 
shi awye wa gye Israila atnazhinhi, Zafun Gyigyihi wo tu wo. 
26 Zafun Gyigyihi wo wu wo, wo ta gye efi m sai wo gye Kristi 
Dagahi nya kpa. 27 Dna Zafun wo lo wyegyi nyakun; 
sa wo azamahi be ebi Yesu yi ntu ge ba zhin wo shi a zhin owa 
kunnu nya, 28 wo gwo wo abwa yi, wo tu Shekwohi albarka, 
wo gna ge, 

29 Sahi Dagahi, ha fwa ha bara wa lo bugbafu yi, 

ntu ha beda bo; 

30 gama mi awye ba ku gye ho gnigni 

31 be ha zhin aba aza viyan awye'ba abye, 

32 buzangna kwo knaya ntu abyedo bo, 

latu jesun ntu ho aza Israila bo. 
33 Ce a wo wo dada n wo iya yi ntu abeda deye bo n a da 

wo tukwo; 34 Siman wo tu ba albarka, wo gna wo iya, 
Maryamu, 
Gyewye, ebi deye a dna wo ntu ge Alsrailahi mwa begye 
ba gbidokunnu ba kukala jesun, 
ntu tuze bo jesun a wun kwo nu 
35 (E, jesun ebe-yakwo kwo ba fin ho wyewyehi), 
ntu ge a la anubozhin kpe e abugba mwa begye. 

36 Eza nyi, Hannatu anabi-nyikwoza, Fanuila nyigun, ebye 
Ashira nya; wo la kwo boye, shi wo ebi nyikwohi esa wo nyi 
kunsun wo eba yi aye gun tnaba, 37 wo nu zhin nyigbahi har 
aye shi nyimwanyimwa ce anyi. Wo ta gmi wyegyi nyakun 
m ama wo ga Shekwohi mwamwa, n wo zhin azumi n addu'a 
yi sukwo mpyehi yi. 38 Shi wa be esa dehi wo ga Shekwohi 
godiya, n wo dabo wo tukwo n aza yi viyan ba tu Urushalima 
shanshan "wye. 

39 Sa ba ku nu anya viyan shi kwo nyi Dagahi owa, ba je 
Galili zhi, ba ezhi Nazarat. 40 Ebi wo mwa, wo bwa kala, wo 
nunu beyekpe yi; Shekwohi alheri kwo tu wo tukwo. 

41 Wo azamahi ba lo Urushalima eye eye paska esa. 42 Sa 
wa sun aye awo ce aba ba lo shi a zhin a zhin ba kunnu ; 43 sa 
ba nu ampyehi shi ba je zhi, ebi Yesu, wo kpegni avun kpa dna 
Urushalima mi; wo azamahi ba ta kpe m. 44 Ama shi ba 
zhin nubo wo nyi aza mwa begye aba, ba zanzan nyawyizo ; 
ba zan wo shin ba azaje n ba anugundo aba ; 45 sa ba ta gye wo 
wye m, ba jeze lo Urushalima mi ba-i zan wo shin. 46 A zhi 
lo, awyizo gun ata ba sun wo dna wyegyi nyakun mi, wo 
sase amalam tantasin, wo wo ba, wo nya ba abe. 47 Aza ba 
wo wo viyan ce a wo ba ntu wo beyekpe bo n beda yi wo dna 
ba egbe ce yi. 48 Sa ba gye wo wye ce a wo ba; wo iya wo 
gna wo, Nugun, ntu kni be hi ha zhin yi be lo nua? Gyewye, 
ho dada n emi yi ya zan ho shin bugbawun yi. 49 Wo gna 
ba, Kni be hi a zhin, fye zan mi shin a? Fye ta kpe m, tile 
ma dna emi Dada nyakun? 50 Ba ta kpe beda ye wo gna ba 
nyi m. 51 Wo kun lo ba yi wo be Nazarat ; wo vi ba beda; 
wo iya wo so abeda "ye wo bugba mi. 

52 Yesu wo be wyemwa yi, bedo mwamwa yi n wo bwa 
alheri Shekwohi aba n aza yi. 

A zhi lo aye awo ce atnuhi dna ebe Tibariyus Kaisar nya, 

Bilatus Ba-bunti, wo nu zhin Yahudiya ebegyihi, Hirudus 
jesun wo nu zhin seci Galili nya, wo ezado Filibbus wo nu 
zhin seci ekni Ituriya n Tarakunitis yi, Lisaniyas jesun seci 
Abiliya nya, 2 esa Hannana n Kayafa ba gyi amalam tukwoda 
ebe, Shekwohi beda kwo be Yohanna aba Zakariya nugun, 
zhabwi mi. 3 Wo zanzan ekni viyan Urdun egbe wo zhin 
wa'azi baptisma abwiye nya ntu alaifi gafara-zhin bo. 4 Shi a 
ka rubutu anabi Ishaya litafi mi, 

Begye yiyi eza nya dna zhabwi mi : 

Fye zhin Dagahi zokwo aba, 

Fye zhin wo azokwo cewo. 

5 A ba nu abmibmi dohodoho, 

Ape yakwo dohodoho, ape bihi dohodoho a ba ze ba ekni, 
Aknaknahi jesun a ba ze cewo, 
Azokwo zhagazhagahi a ba ze ba fyetahi ; 

6 Azankwoci viyan ba ba gye Shekwohi gnigni. 

7 Wo gna azayezhi ba nu ba kun be ntu ge wa zhin ba 
baptisma, Efye agma-abi! Nkanu pma fye gna fye busi e 
minagyi n kwo be lo nyia? 8 Fye wu abezhinzhin ba kunce 
abwiye, to fye ya fye gna fyehin tukwo m, Yi bwa Ibrahim eyi 
adada; gama ma gna fye, Shekwohi wo iko yi wo ku Ibrahim 
abi kala e akuta mi. 9 Ko sahi aze shi ashinwan kunci ; 
shinwan dohodoho kwo ta gyi daidai m a zun kwo ya a she 
kwo ya dna ena. 

10 Azayezhi ba nya wo bo ba gna ge, Yi ba zhin wuna? 
11 Wo ye wo gna ba ge, Eza wo ajekpe yi gun aba wo kni ga 
ezado wo to ce yi m. Eza wo nyagyi yi wo zhin lo nu. 12 
Agandugwohi, jesun, ba be ntu ge a zhin ba baptisma, ba gna 
wo ge, Malam, yi ba zhin wuna? 13 Wo gna ba, fye to la nya 
du shi a gna fye m. 14 Akunhi jesun ba nya wo bo, ba gna ge, 
Yihin, yi ba zhin wuna? Wo gna ba, Fye to gyi ezahozaho 
kala yi m, fye to tu ezahozaho bo m, fye bwa nubo fye alada 
yi. 
15 Sa aza ba-i pmi, aza viyan ba zhin shawara ba bugba mi 
Yohanna tukwo kpekni wo nu zhin Kristi. 16 Yohanna wo ye, 
wo gna ba viyan, Mihin mi zhin fye baptisma nuwan yi; ama 

eza wo du mi iko wo be lo, wo abwada mi ta kunce ma lo ba 
yam; wohin wo ba zhin fye baptisma Zafun Gyigyihi yi ena 
yijesun. 17 Wo fintala shi wo okun wo ba san sarai, wo ba ye 
alkama zhi wo fi wo dobwi ; ama wo ba gyi esin ena-gwogwohi. 

18 Abeda do lo mwa begye n wo gna aza nabari manahi yi. 
19 Ama Hirudus seci, shi kwo nyi Yohanna wo gna kni wo 
ntu Hirudiya wo mado nyikwo bo, ntu abe nukwohi viyan, 
Hirudus wa zhin nyi, 20 de’ye avun wo be de’ye kwo du viyan, 
wo dna Yohanna jaru mi. 

21 A zhi lo sa a zhin aza viyan baptisma, Yesu, jesun, shi a 
beyi zhin wo baptisma shi wo zhin addu'a, eshe kwo a guya, 
22 Zafun Gyigyihi wo shin zhi, wo nahi wu ngye lukpe, n wo 
tukwo, be’ye kwo-a gmi eshe, Fwo nu zhin emi Nugun yeyehi ; 
a da mi 'gma n ho yi zam. 

23 Yesu wohin tukwo, sa wo kmi wu, wo wuvi aye shita yi 
wo nu zhin nugun (shi a zhin nubo) Yusufu nya, Hali nugun, 
24 Matthata nugun, Lawi nugun, Malki nugun, Yanna nugun, 
25 Yusufu nugun, Mattathiya nugun, Amos nugun, Nahoma 
nugun, Hasli nugun, Najjaya nugun, 26 Ma'atha nugun, 
Mattathiya nugun, Shim’i nugun, Yuseka nugun, Joda nugun, 
27 Yohanna nugun, Risa nugun, Zarubabila nugun, Sha'altiila 
nugun, Niri nugun, 28 Malki nugun, Addi nugun, Kusama 
nugun, Almodama nugun, Iri nugun, 29 Yosi nugun, Ali'azara 
nugun, Yorima nugun, Matthata nugun, Lawi nugun, 30 
Shim'on nugun, Yahuda nugun, Yusufu nugun, Yonana 
nugun, Aliyakima nugun, 31 Malaya nugun, Mainana nugun, 
Matthata nugun, Nathana nugun, Dawuda nugun, 32 Yassa 
nugun, Obida nugun, Bu'aza nugun, Salmuna nugun, Naha- 
shuna nugun, 33 Amminadaba nugun, Arama nugun, Hasruna 
nugun, Farisa nugun, Yahuda nugun, 34 Yakub nugun, Ishaku 
nugun, Ibrahim nugun, Taraha nugun, Nahura nugun, 35 
Saruja nugun, Ra'uwa nugun, Falaju nugun, Abiru nugun, 
Shalahu nugun, 36 Kinana nugun, Arfakshada nugun, Sama 
nugun, Nuhu nugun, Lamaka nugun, 37 Matushalaha nugun, 
Enoch nugun, Yarada nugun, Mahalailu nugun, Kan'ana 
nugun, 38 Anosha nugun, Shita nugun, Adamu nugun, 
Shekwohi nugun. 

Yesu, nunuhi Zafun Gyigyihi yi wo jezhi Urdun, Zafun 
lo wo yi zhabwi mi, 2 ampyehi shi'nyi Shaitan wo zhin 
wo jaraba, ampyehi 'ye wo ta gyi nya m; sa sa la nu wo wo 
mikun. 3 Shaitan wo gna wo ge, Nde ho nu zhin Nugun 
Shekwohi nya ha ga 'gbe kuta 'ye kwo ze bredi. 4 Yesu wo ye 
wo gna wo ge, A ka rubutu, To ntu nyagyi bo gmanyi m eza 
wo ba bwa wyewyehi m. 5 Wo lo wo yi eshe, wo wu wo abe 
viyan anyi nya sahisahi, 6 Shaitan wo gna wo ge, M'ba ga ho 
iko 'ye viyan, ba latu yi; gama a la ga mi, ezahozaho ma ye, 
sai ma ga wo. 7 Nde hohin ho ba ga mi mwamwa, viyan kwo 
ba ze ho nya. 8 Yesu wo ye wo gna wo ge, À ka rubutu, 
Ha ba ga Dagahi ho Shekwohi mwamwa, 
ewo gmanyi ha ba zhin wo bauta. 

9 Wa lo wo yi Urushalima, wo gni wo a-gni tu wyegyi nyakun 
esin, wo gna wo ge, Nde ho nu zhin Nugun Shekwohi nya ha 
bmaya hohin tukwo e aba 'ye; 10 gama a ka rubutu, 

Wo ba ga wo amalaika 'gbe n ho tukwo ba gu ho, 

11 jesun 

Tu ba abwa ba ba la ho kada 

ha zun ho pita tu kuta. 

12 Yesu wo ye wo gna wo ge, A da, To zhin Dagahi ho 
Shekwohi jaraba m. 13 Sa Shaitan wo zo jaraba dohodoho 
zhin, wo fwa wo kpa. 

14 Yesu wa je zhi Zafun iko yi Galili mi, wo nabari kwo ku 
she ekni viyan aba. 15 Wo wu ba dna sinagog mi, wo gwo 
latu e aza viyan aba. 

16 Wa be Nazarat, aba n wo beyi mwa, shi wo kunnu nyi, 
wo lo sinagog mi mpyehi sunsunhi, wo lakala gni wo ba 
karatu; 17 a la ga wo anabi Ishaya litafi. Wo kpe litafi ya, 
wo gye aba a ka rubutu, 

18 Dagahi Zafun wo tu mi, 

gama wo tna mi ma da nabari manahi azagbahi aba. 
Wo tnu mi ma dnawyi aza wanwanhi aba shi a lo ba yaa 
ba ga awyebwahi wye’bagye, 
a lo azawuyazhihi ya, 
19 ntu ge ma dnawyi Dagahi eye alheri nya. 
20 Wo kpe litafi wo je bara ga, wa sase. Aza viyan sinagog mi 


LUKA 4 107 


bashiwoawye. 21 Wo ya wo gna ba, nai ye a nu rubutuka ye 
fye atnubwa mi. 22 Ba viyan ba zhin wo saida manahi, ce a 
wo ba ntu abeda alheri nya bo n ba kun wo egbe; ba gna, Ko 
eza °ye wo ta zhin Yusufu nugun nu m? ? 23 Wo gna ba ge, 
Behinhin, fye ba gna mi besisi "ye, Hohin, shigbeda, ha ka 
hohin-tukwo gna ; abe viyan yi ku wo ha ku zhin Kafarnahum 
mi sai ha zhin iya jesun dna ho ekni. 24 Wo gna ba ge, 
Behinhin ma gna fye ge, anabi to nyi a gwo wo wo ezhi mi m. 
25 Ama gaciya nu ma gna fye, E Iliya esa, anyigbahi nyi mwa 
begye dna Israila mi sa eshe kwo gu aye gun ata epiya yi gun 
tnai, sa mikun dnagmahi kwo be ekni viyan; 26 ama a ta tnu 
Iliya ba aba ko gmanyi m, sai Sarfatu gmanyi, Sida ekni, 
nyikwoza ho aba wo nu wo zhin nyigbahi. 27 E anabi Aliyasha 
esa jesun abwacekulahi nyi mwa begye Israila mi, ama a ta ka 
ko gmanyi e ba aba gna m, sai Næaman, Suriyihi gmanyi. 
28 Aza viyan dna sinagog mi ba gyi minagyi mwa shi ba wo 
abe adeye. 29 Ba kukala ba kun ezhi avun ba lo wo yi epe 
tukwo, aba a mi ba ezhi, ntu ge ba bma wo ya. 30 Ama wo 
du ba atasin, wa lo wo nya. 

31 Wo be Kafarnahum, Galili ezhi. Wo-i wu ba mpyehi 
sunsunhi; 32 ce a wo ba n wo wuwu yi; gama wo beda 
kwo iko yi. 33 Ezaho nyi dna sinagog mi n wo guzhenyi 
wyebwohi yi; wo ta begye kala yi, wo gna ge, 34 A! Yi 
gye yi a nuwan ho yi, eho Yesu Nazaratahi? Ha be ntu ge ha 
bwiyi? Ma kpe ho ye, Eza Gyigyihi Shekwohi nya. 35 Yesu 
wa kun wo, wo gna wo, Ha shi pi, ha gmi wo nubo. Sa 
guzhenyi wo she wo ya ekni ba atasin wo gmi wo nubo, wo ta 
zhin wo wuya m. 36 Ce a wo ba viyan ba dabo aje yi, ba gna, 
Kni beda hi nu wo lai a? Gama fukumci yi, iko yi wo gna 
azafun wyebwohi, ba kun. 37 Wo nabari kwo gna mi ekni 
viyan n akauye yi. 

38 Wo lakala e sinagog mi, wo lo Siman puwa. Siman 
yezhi wo nahiwo yi 'napyehi; ba tna wo bwa ntu wo bo. 
39 Wo gni wo aba, wo kun nyasan ; kwo fwa wo; sahisahi wo 
lakala, wo vi ba bo. 

40 Sa mpyehi shin, azahozaho viyan n ba bwa anyasanhi, 
anyasan gbogbo, ba be ba yi wo aba ; wo ta ba wo abwa yi wo ka 

bagna. 41 Aguzhenyi jesun ba kun be aza mwa begye aba, ba-i 
ta begye ba-i gna, Ho zhin Nugun Shekwohi nya. Wo kun ba, 
wo to fwa ba ba dabo m, gama ba kpe wo nu zhin Kristi. 

42 Sa efye-a-gyi, wo gmi wo lo aba aza to nyi m; azayezhi 
ba zan wo shin, ba be wo aba, ba ye ba zo wo gni to wo ka e 
ba m. 43 Ama wo gna ba, Tile ma da Shekwohi ebe nabari 
manahi azhi do jesun; gama ntu ce nu a tnu mi. 44 Wo-i 
zhin wa'azi dna asinagog Yudiya mi. 


A zhi lo, sa azayezhi ba ye wo pma ntu ge ba wo beda 
Shekwohi nya, wohin wo gni nuwan-yakwo egbe Janisa- 
rata nya; 2 wo gye aya gun aba ba zhi nuwan-yakwo egbe ; 
ama asashehi ba la kun ba-i zhan ba asa. 3 Sai wo lo dna eya 
gmanyi, Siman nya nu, wo nya wo wo ce ye lo fyewyi abye. 
Wo sase eya mi wo wu azayezhi. 4 Sa wo zo beda da, wo gna 
Siman, Ha ce ye lo aba gadomwahi, fye she fye asa ntu abmiya- 
wan bo. 5 Siman wo ye, wo gna wo, Dagahi, sukwoyi viyan 
ya zhin tnutnu boye, yi to bwa nyaho m! Ama ntu ha beda 
bo m'ba she asa. 6 Sa ba zhin de'ye, ba wan abmiya mwa 
begye har asa ba ye ba gbeya. 7 Ba yi ba anugundo-asashehi 
ba fi eya do, ba be ba bma ba zhin. Ba be ba nu aya gun aba, 
har ba yashin. 8 Ama Siman Bitrus, sa wa gyewye, wo yashi 
Yesu anyikutukwo aba, wo gna, Ha gmi emi aba, O Dagahi, 
gama mi zhin laifida nu. 9 Gama ce a wo wo, bedo aza yi 
viyan n ba kunsun wo yi, ntu abmiya-ku bo, be a zhin; 10 e 
lo nu Yakub n Yohanna yi, Zabadi abi, ba nu zhin Siman 
anugundo-asashehi. Yesu wo gna, Siman, To wo'dna m; 
avun deye ho ba wan aza. 11 Sa ba be ba aya yi okma, ba ya 
anya viyan ba vi wo. 

12 A zhi lo sa wo dna ezhi ho mi; eza nyi wo nu nahiwun yi, 
sa wo gye Yesu wye, wo yashi tu wo °wyeba, wo gyi wo wye, 
wo-i gna, Dagahi nde ha ye ho iko yi ha ka mi gna. 13 Wo 
ta wo obwa, wo to wo obwa, wo gna wo, Ma ye; ha kagna. 
Sahisahi nahiwun kwo duya. 14 Wo ga wo 'gbe to gna 
ezahozaho yi m; ama ha lo ho nya, ha wu hohin tukwo malam 
aba, ha ga nya ntu ha zhanzhan bo, shi Musa wa gna ntu ba 
saida bo. 15 Ama wo nabari kwo be gnami yi; azayezhi mwa 

begye ba yezhi ntu ge ba wo, a ka ba nyasan gna jesun. 16 
Ama wo lo zhabwi mi wo zhin addu'a. 

17 A zhi lo wyihoyi esa "ye, wo-i wu; AFarisihi ho n awaye- 
kpehi yi ba sase aba'hi, ba kun akauye dohodoho Galili n 
Yahudiya anya yi, e Urushalima jesun; Dagahi iko kunsun 
wo yi ntu kagna bo. 18 Gyewye, aza ho ba la eza do tu pace, 
ezabmazhi, ba ye ba du be wo yi, ba ya wo shi Yesu abye ; 
19 sa ba ta bwa zokwo ba du be wo yi m ntu azayezhi bo, ba 
gun nyakun esin ba shin zhi wo yi tu wo pace yi atantasin Yesu 
abye. 20 Sa wo gye ba gaciyaga, wo gna, Eza, a ku zhin ho 
alaifi gafara. 21 Arubutukahi n AFarisihi yi ba ya nubozhin, 
ba-i gna, Nkanu eza "ye wo dabo Shekwohi-eyesa-nukwohi a ? 
Nkanu iko yi wo zhin alaifi gafara a, sai Shekwohi gmanyi ? 
22 Ama Yesu wo kpe ba nubozhin ye, wo ye wo gna ba ge, 
Fye zhin kni shawara hi fye bugba mia? 23 Kni de hi nu du 
fwafwa a gna, A ku zhin ho alaifi gafara, ko a gna, Ha lakala ha 
zanzan? 24 Ama ntu ge fye ba kpe Eza Nunuhi wo iko yi 
anyi mi wo zhin laifi gafara (wo gna ezabmazhihi ge) Ma gna 
ho ge, Lakala, ha la ho pace, ha lo ho ayi. 25 Sahisahi wo 
lakala ba abye, wo la wo gyewan-nya, wo lo wo ayi, wo la 
Shekwohi tu. 26 Ce a wo ba viyan ba la Shekwohi tu; ba 
nu edna yi, ba gna, Ya gye abe wo'iwohi nai "ye. 

27 Avun deye wa gmi, wo gye gandugwohi wye, wo eye 
Lawi nu, wo sase shi agandu-agyiwye-gwo aba, wo gna wo, Ha 
vi mi. 28 Wohin wo fwa anya viyan, wo lakala, wo vi wo. 

29 Lawi wo zhin wo abegmada dnagmahi nyagyi yi wo puwa 
mi; agandugwohi mwa begye ba yezhi bedo aza do yi ba sase 
ba gyi nyagyi kunsun ba yi. 30 Ama AFarisihi n arubutukahi 
yi ba da gunaguni wo abara tukwo, ba-i gna, Ntu kni be hi nu 
fye gyi, fye sin kunsun agandugwohi n alaifida yia? 31 Yesu 
wo ye wo gna ba ge, Alafiyada ba to shigbeda apma yi m, sai 
anyasanhi ; 32 Mi to be ma yi abefyecehi m, ama alaifida 
ntu ge ba ye abwi. 

33 Ba gna wo ge, Yohanna abara ba zhin azumi boye, ba 
zhin addu'a jesun, e lo nu AFarisihi abara, ama ho nya ba-i 
gyi, ba-i sin. 34 Yesu wo gna ba ge, Fye iko yi fye gna abi n 
ba fi mula-egbe ba zhin azumi sa mula-ba kunsun ba yi? 

35 Ama esa kwo ba be sa a la ba mula-ba, sa dehi ba ba zhin 
azumi. 36 Wo da ba besisi jesun: wo-i gna, Eza to nyi wo sa 
eje wo'iwohi wa ci eje kwokwohi ce yi m; gama e lo nu wo ba 
sa eje wo'iwohi jesun kwo to bedo kwokwohi yi m. 37 Eza 
to nyi wo fi wine wo'iwohi dna pwakun kwokwohi m; gama e 
lo nu wine wo'iwohi kwo ba sa apwakun ya, kwohin, kwo ba ze 
ya apwakun ba ba zhin abo. 38 Ama a fi wine wo'iwohi 
apwakun wo'iwohi. 39 Jesun, eza to nyi wa ku wine kwokwohi 
lu sin wo ye wo'iwohi m; gama wo ba gna, Kwokwohi kwo 
gna bmiya. 


A zhi lo mpyehi ho sunsunhi wo-i zanzan wo lo dna awyi 

ofwa mi; wo abara ba bma awyi-shin, ba gyi, ba wu dna 
ba akun. 2 Ama aza ho AFarisihi mi ba gna, Ntu kni be hi 
fye zhin be owa to ye a zhin mpyehi sunsunhi ma? 3 Yesu 
wo ye wo gna ba ge, Ko de’ye fye ta ba m, Be Dawuda wo zhin 
sa mikun gun wo, wohin bedo aza do ba kunsun wo yi; 4 wo 
lo Shekwohi nyakun mi, wa la bredi wuwu nya wo gyi sai wo 
ga aza do ba kunsun wo yi; be owa ta ye a gyi m sai amalam 
kauwai. 5 Wo gna ba ge, Eza Nunuhi wo nu zhin Mpyehi 
Sunsunhi Dagahi. 

6 A zhi lo dna mpyehi sunsunhi do wo lo sinagog mi, sai 
wo-i wu, eza nyi lo wo obwa-ezhe yi wakawu. 7 Arubutukahi 
n AFarisihi yi ba shi wo awye ba gye ko wo ba ka wo gna 
mpyehi sunsunhi, ntu ge ba tu wo bo. 8 Ama wo kpe ba 
nubozhin ye, wo gna obwa-kawuhida, Ha lakala, ha gni iya. 
Wa lakala gni. 9 Yesu wo gna ba, Ma nya fye bo, Kwo nu 
zhin owa nya a zhin be manahi mpyehi sunsunhi ko a zhin be 
nukwohi a? a gni wyewyehi ko a bwi kwo a? 10 Wo shi ba 
awye viyan, wo gna wo ge, Ha ta ho obwa ya. Wo zhin lai; 
wo obwa kwo ze lafiya yi. 11 Ama ba la nu nyace yi ba zhin 
shawara n aje yi be ba ba zhin Yesu yi. 

12 A zhi lo esa deye wo gmi wa lo epe yakwo ntu ge wa zhin 
addwa; sukwo viyan wo zhin addwa Shekwohi aba. 13 Sa 
efye a gyi wo yi wo abara, e ba aba wo kni awo ce aba, wo yi ba, 
Atnutnuhi; 14 Siman, (wo yi wo Bitrus jesun) Andarawus yi, 
wo mado, Yakub n Yohanna yi, Filibbus n Bartalamawus, 

15 Matta n Toma yi, Yakub Halfa nugun, Siman a yi wo eye 
Zelotes, 16 Yahuda Yakub nugun, Yahuda Iskaryoti, wo nu 
zhin ezabmihi. 

17 Wo shin zhi kunsun ba yi, wo kpegni patapata, azayezhi 
yakwo yi wo abara nya, n aza mwa begye yi ba kun Yahudiya 
n Urushalima yi, ba kun Sur n Sida yi nuwan-yakwo egbe ba 
be ntu ge ba wo wo, jesun ntu ge a ka ba anyasan gna; 18 aza 
ba gye azhin azafun wyebwohi yi a ka ba gna. 19 Azayezhi 
viyan ba ye ba to wo bwa, gama iko kwo gmi wo aba sai a ka 
ba gna viyan. 

20 Wo kpe awye shi wo abara bwa, wo gna: , 

Albarkada nu fye awyekwohi, gama Shekwohi ebe fye 
nya nu. 

21 Albarkada nu fyehin fye wo mikun sahi, gama anubo ba 
ba fu fye. 

Albarkada nu fyehin fye cibwi sahi, gama fye ba masan. 

22 Albarka fye aba sa aza ba wun fye nu, sa ba kpe fye ya 
gbo, ba ci fye abo, ba ze fye eye nukwohi ntu Eza Nunuhi bo! 
23 Mpyehi "ye agma da fye, fye kni agnana ntu agmada bo, 
gama gyewye, fye lada kwo zhin mwamwahi nu eshe mi; 
gama e lo nu ba azakwohi ba zhin anabi. 

24 Ama ewuyi fye anyabwahi, gama fye ku fye atnazhin lu 
bwa. 

25 Ewuyi fyehin anubofuhi sahi, gama fye ba wo mikun. 

Ewuyi fyehin asanmahi sahi, gama fye ba zhin bugba ` 
zhizhihi, n bwici yi. 

26 Ewuyi fyehin sa aza viyan ba ci fye gama e lo nu ba 
azakwohi ba zhin anabi-katadahi. 

27 Ama fyehin fye wo, ma gna fye ge, fye ye efye agabada 
yi, fye zhin fye anuwunhi be manahi, 28 fye tu fye akmiknihi 
albarka, aza nu ba zhin fye be nukwohi fye zhin addwa ntu 
ba bo, 29 eza nu wo ce ho pmi agma deye ha wu wo do jesun, 
eza nu wo gwo ho eje lalusanya to wo wo eje kpe bi jesun m. 
30 Ha ga ezahozaho n wo gyi ho wye; eza nu wo la ho nyabwa, 
to zan kwo shin e wo aba m. 31 Shi fye ye aza ba zhin fye 
fyehin fye zhin ba lo nu jesun. 

32 Nde fye ye aza ba ye fye nyi, kni godiya hi nu nyi fye aba ? 

Gama har alaifida ba ye aza ba ye ba. 33 Nde, jesun, fye zhin 
be manahi aza aba n ba zhin fye be manahi kni godiya hi nu 
nyi fye aba? Gama ko alaifida zhin deye. 34 Nde fye ga 
nyamwi n ba aba fye zhin nubo ba ba je fye ga, kni godiya hi 
nu nyi fye aba a? Ko alaifida ba ga alaifida nyamwi ntu 
ge ba je nya gwo. 35 Ama fye ye fye agabada yi fye zhin ba 
be manahi fye ga nyamwi, fye to gmi nubo ya m; fye lada 
mwamwahi nu, fye ba ze Dnagmahi Duduhi anugun; gama 
wo zhin alherida nu tna-godiyazhinhi aba, aza nukwohi jesun. 
36 Fye gye sunsun shi fye Dada gye sunsun. 

37 To fye da aza owa m, fyehin jesun a ta da fye owa m; 
to fye zun aza kni m, fyehin jesun a ta zun fye kni m; fye lo ya, 
fyehin a ba lo fye ya ; 38 fye ga, fyehin a ba ga fye; nyamwinya 
manahi, a fin kwo, a shan kwo ashan, ba-i pwiya, ba ga kpe 
fye abuzhikwo. Gama nyamwinya fye mwi ce yi kwo nu a 
ba mwi fyehin ce yi jesun. 

39 Wo si ba besi jesun: Ewyebwahi wo mi wo gni ewye- 
bwahi do busi? Ko ba, gun aba, ba ta bma fi ebo ma? 40 
Bara wo to du ewo malam m, ama sa ezahozaho wo ze nunuhi 
wo ba wu ngye wo malam. 41 Ntu kni be hi ha gye ho ezado 
nya bihi dna wo ewye mi, ama shinwan kunnu dna ho ewye mi, 
ha ta gye ho nuwan kwo yi ma? 42 Ko ha mi wuna ha gna 
ha ezado, Mi ezado, ha fwa mi ma gmi ho nya bihi ya e ho 
ewye mi, sa hohin tukwo ha ta gye shinwan kunnu dna ho 
ewye mi m a? Efwo munafikida, ha la shinwan kunnu gmi 
hohin wye, n avun ha ba gyewye sarai ha gmi ebiyahikwo ho 
ezado ewye mi. 

43 Gama shinwan manahi to nyi kwo gyi nukwohi m, ko 
shinwan nukwohi to nyi kwo gyi manahi m. 44 Gama shinwan 
dohodoho ntu kwo gyigyi bo a kpe kwo ye. Gama e aknawuhi 
a ta ka agbahi m, jesun e awunuhi a ta ka anab m. 45 Eza 
manahi e wo bugba nyaso manahi wo gmi be kwo bmiya, eza 
nukwohi e wo bugba nyaso nukwohi wo gmi be nukwohi ; 
gama e bugba nunuhi egbe kwo dabo. 

46 Ntu kni be hi nu fye yi mi, Dagahi, Dagahi, ama fye ta 
zhin be ma gna ma? 47 Ezahozaho wo be mi aba, wo wo mi 
abeda, wo-i zhin ba, mba wu fye wo dogbehi yi: 48 wo nu 

ngye eza wo mi nyakun, wo nyi ebo mwagado, wo shi nyakun 
goro tu apma; sa nuwan kun kpe kma, nuwan kwo she kni 
nyakun, kwo ta mi kwo shan kwo shan m ntu ge a mi kwo bmi- 
ya. 49 Ama eza nu wo wo ama wo ta zhin m, wo nu ngye 
eza wo mi nyakun shi ekni tna goro; nuwan she kni kwo, 
sahisahi kwo la ya; nyakun dehi agusa mwamwahi nu. 


N avun wa zo wo abeda da aza atnubwa mi, wa lo Kafar- 
nahum mi. 2 Bezhe-yakwo ho wo fyenu yi, yeyehi, wo 
san nya, wo ce vi efi. 3 Sa wo wo nabari Yesu tukwo, wo tnu 
AYahudihi abyeda wo aba, wo gyi wo wye ntu ge wo be wo 
ka wo fyenu gna. 4 Bahin, sa ba be Yesu aba, ba tna wo bwa 
boye ba-i gna, Wo kunce ha zhin be de’ye ga wo, 5 gama wo ye 
eyi ebye, wohin tukwo wo mi sinagog ga yi. 6 Yesu wa lo 
kunsun ba yi. Tunyi to wo-i lu api "hi si m, Bezhe-yakwo wo 
tnu anugundo wo aba, ba-i gna, Dagahi, To ga hohin tukwo 
azhin m, gama mi to kunce ho be mi api mi m; 7 ce nu a 
zhin mi to ze mihin tukwo ngye mi kunce ma be ho aba m. 
Ama ha dabo, mi fyenu wo ba ka gna. 8 Gama, ko mihin 
jesun eza nu fukumci sinta, Mi akunsunhi shi mi akun ; 
mihin tukwo, mi zhin ma gna eza deye, Lo, sai wa lo; ma gna 
eza do, Be, sai wo be: ma gna mi fyenu, ho zhin deye, sai wo 
zhin. 9 Sa Yesu wo wo deye ce a wo wo ntu wohin bo, wo 
bmiya awye wo gna azayezhi, ba nu yi ba wo nyi, Ma gna fye 
ge, ko Israila mi, mi to sun gaciyaga mwamwahi lo nu m. 
10 Sa aza, ba nu a tnu ba, ba zhi api, ba sun fyenu lafiya yi. 
11 A zhi lo esa sun fyewyi, wa lo ezhi ho, a yi kwo, Nayin, 
wo abara ba kun lo wo yi, jesun azayezhi mwa begye yi. 12 A 
zhi lo, sa wo wuvi ezhi kwopa yi, sai gye eza fifihi ho, a-i lo wo 
yi, wo iya ebi gba nugbahi, wohin nyigbahi nu; aza mwa 
begye jesun ezhi mi, ba kunsun wo yi. 13 Sa Dagahi wo gye 
wo wye, wo gye wo sunsun wo gna wo ge, To ci bwi m. 
14 Wo be vivi, wo to ezafi-la-nya bwa; aza ba la ba kpe zhi. 
Wo gna, Ebi kasa, ma gna ho ge, Lakala. 15 Eza fifihi wo 
laka sase wo ya beda da. Yesu wo la wo wo ga wo iya. 16 
Edna wo ba viyan ba la Shekwohi tu, ba-i gna, Anabi mwamwa- 
hi wo lakala e eyi tantasin; jesun, Shekwohi wo be wo aza 

aba. 17 Nabari deye wo tukwo kwo ku gunzun Yahudiya 
viyan, n ekni yi viyan kwo she gun. 

18 Yohanna abara ba gna wo nabari anya dehi viyan. 19 
Yohanna wo yi wo abara gun aba, wo tnu ba Dagahi aba, wo-i 
gna, Ho nu zhin eza bebehi "ye ko yi pmi eza do? 20 Sa aza 
deye ba be wo aba ba gna, Yohanna Baptisma-zhinhi wo tnu yi 
ho aba, wo gna Ho nu zhin eza bebehi ko yi pmi eza do? 21 
Esa de’ye mi wo ka aza gna mwa begye anyasan gbogbo, anya- 
san yakwo yi, bedo azafun nukwohi yi; awyebwahi mwa 
begye wo ga ba wyebagye. 22 Yesu wo ye wo gna ba ge, 
Fye lo fye nya, fye gna Yohanna abe fye gye, abe fye wo 
jesun: awyebwahi ba gwo ba wyebagye, agbashihi ba zanzan, 
a ka abwacekulahi gna, atnubwagunahi ba wo, a ku aza fifihi 
kala, a gna azagbahi nabari manahi. 23 Wo nu zhin albarkada, 
ezahozahoyi wo to bwa bwonyice-nya emi aba m. 

24 Sa Yohanna atnutnuhi kukala, wo ya beda da azayezhi 
aba Yohanna tukwo, Fye a lo zhabwi mi, fye shi kni hi awye a ? 
Bmagna ese shan kwo shan? 25 Ama fye lo fye shi kni hi 
awye a? Ko eza wo eje yi putuhi kpe a? Gyewye, aza ba 
kpe aje "nabmiyahi, ababwahi ba fi asu kwo. 26 Ama fye kun 
be fye gye kni hi a? Anabi? E, ma gna fye, wo du anabi 
boye. 27 Wo nu eza a ka rubutu ewo tukwo, 

Gyewye, ma tnu mi tnutnuhi ho awye'ba abye, 

wo ba zhin ho zokwo aba ho abye. 
28 Ma gna fye e ba mi a ma ba anyikwoza bwa eza to nyi wo 
du Yohanna mwamwa m ; dudu lo nu eza nawyi dna Shekwohi 
ebe mi, wo du wo. 29 (Sa ba wo de’ye aza viyan bedo agandu- 
gwohi yi, ba kni Shekwohi, shi a zhin ba baptisma n Yohanna 
baptisma yi; 30 ama AFarisihi n Awayekpehi, ba na Shekwohi 
shawara bo ntu bahin tukwo bo shi ba to bwa baptisma wo 
aba m.) 

31 M'ba mwi cala deye aza wuna? Ba gbedo kni hi a? 

32 Ba gbedo abi n ba-i sase gnikwo mi ba yi aje yi, ba-i gna, 
Ya bye fye mwahi, fye ta nyanya m; 
ya cibwi fye ta kun awye nyi m. 
33 Gama Yohanna Baptisma-zhinhi wo be wo ta gyi bredi m, 
wo ta sin wine m; fye gna, Wo guzhenyi yi. 34 Eza Nunuhi 


LUKA 7, 8 115 


wo la be, wo-i gyi wo-i sin, fye gna, Gyewye, ezafwanahi, 
wine-sinhi, agandugwohi nugundo n alaifida yi! 35 Wyemwa 
la kni kwo abi aba viyan. 

36 Eza ho e AFarisihi aba wo ye wo, wo gyi bedo wo yi. 
Wa lo Farisihi nyakun mi, wo sase nyagyi aba. 37 Sai nyi- 
kwoza ho, laifi-da, wo dna ezhi "ye, sa wo kpe wo sase nyagyi 
aba Farisihi nyakun mi, wa be luelu yi emi sundahi yi. 38 Wo 
gni wo apita avun bwa, wo cibwi, wo ya awye nyi kun kpe wo 
apita, wo wun ba ya wo tukwo ayi yi, wo ye wo apita egbe yi, 
wo tna ba emi sundahi yi. 39 A zhi lo, sa Farisihi n wo beyi 
yi wo nyi wo gye de’ye wo dabo wohin yi dna wo bugba, Eza 
de’ye wo beyi gna wo zhin anabi nu, wo ba kpe nyikwoza "ye 
’pya wo nu wo to wo bwa nyi, wo zhin laifida nu. 40 Yesu wo 
ye wo gna wo ge, Siman mi beyi lo ma gna ho. Wo gna, 
Malam, Sai ho da. 41 Dagahi ho wo atada yi gun aba, 
gmanyi, asule tagyi atnu yi tu wo tukwo, gmanyi, jesun, asule 
shitnu. 42 Sa ba to bwa tagba nya m wo zhin ba gun aba 
gafara, Nkanu n ba mi wo ba gna ye wo yia? 43 Siman wo ye 
wo gna wo ge, Mi zhin nubo wo nu wo gafara kwo du. Wo 
gna wo ge, Ha da 'wa daidai. 44 Wo bmiya awye nyikwoza 
aba, wo gna, Siman, Ha gye nyikwoza deye? Ma la be ho 
puwa mi, ha ta ga mi nuwan ma zhan mi apita m, ama wohin, 
wo zhan mi apita wo awyenyi yi, wo wun ba ya wo tukwo ayi yi. 
45 Hohin ho to ye mi egbe yi m, ama wohin shi ma be wo to 
fwa mi apita ye m. 46 Hohin ho ta tna mi tukwo emi yi m 
ama wohin wo tna mi apita emi sundahi yi. 47 Ce nu a zhin 
ma gna ho, wo alaifi mwa begye a zhin ba ba gafara gama wo ye 
boye; ama eza a zhin wo laifi fyewyi gafara wo ye fyewyi. 
48 Yesu wo gna nyikwoza, a zhin ho alaifi gafara. 49 Aza ba 
sase nyagyi aba kunsun wo yi ba ya da dna ba bugba, Nkanu 
eza 'ye wo zhin alaifi gafara a? 50 Wo gna nyikwoza, Ho 
gaciyaga kwo la gni ho; ha lo bugbafu yi. 


A zhi lo esa fyewyi avun, wo laba azhi n akauye, wo zhin 
wgazi wo-i wu Shekwohi ebe nabari manahi. Awo ce 
aba ba kunsun wo yi, 2 n anyikwoza ho yi ba nu a ka ba gna e 
azafun nukwohi n anyasan yi gbogbo: Maryamu, a yi wo 


116 LUKA 8 


Magdaliya, e wo aba aguzhenyi gun tnaba ba kun, 3 Yuwanna 
Kuza, Hirudus bwashihi nyikwo, n Susannatu n aza do yi 
mwa begye, ba zhin ba vi ba bo e ba anyabwa yi. 

4 Sa azayezhi mwa begye ba gundo, e azhihozhiho mi ba be 
wo aba, wo si besi: 5 Nyabyehi wo gmi wo bye wo nyabye; 
shi wo bye anyabye ho ba kaya zhi zokwo; a dna kwo pita, 
alu eshe nya ba gyi. 6 Ado ho ba kaya kpe agbakuku, ba-i ya 
ba mwa ba ku bwa shi ba to wyeto yi m. 7 Ado ho ba kaya 
aknawuhi atasin ; aknawuhi ba mwa kunsun ba yi sai ba ye ba 
pma. 8 Ado ho ba kaya ekni manahi ba mwa ba fi awye 
tagyi. Shi wo da abe deye wo ta begye wo gna, Eza nu wo 
atnubwa yi wo wo, fwa wo wa wo. 

9 Sa wo abara ba nya wo shi besisi de’ye wu, 10 wo gna, Efye 
aba a ga fye fye kpe Shekwohi ebe asiri ; ama aza do sai abesisi ; 
ntu ge ba gye ama to ba gyewye m, ba wo ama ba to kpe ye m. 
11 Besisi kwo lo nu: Nyabye Shekwohi Beda nu. 12 Nyabye 
zhi zokwo ba nu aza ba wo; sahi Shaitan wo be, wo la beda 
ya e ba bugba, kada ba ga gaciya sai ba pwo. 13 Adehi kpe 
agbakuku ba nu aza sa ba wo, ba gwo beda agmada yi; de’ye 
ba to bwa gbe’ye m esa sun fyewyi ba ga gaciya ama jaraba 
esa ba miya. 14 Adehi ba kaya aknawuhi mi ba nu aza n ba 
ku wo ama, shi ba zanzan a ye ba pma ntu abewyeda wyewyehi 
"ye n nyabwa yi n agmada yi bo, ba to fi awye manahi m. 15 
Adehi ba fi ekni manahi ba nu zhin aza, bugba gaciya yi, n 
bugba manahi yi, sa ba wo beda, ba shi kwo bwa, ba fi awye 
bugbabwa yi. 

16 Eza to nyi sa wo dna pitila ena wo kun kwo shakun yi ko 
wo shi kwo gado sinta m; ama a tu kwo pitilatunya ntu ge 
aza ba du be ba gye buzangna wye. 17 Nyaho to nyi m kwo 
so shi ama a ba la kwo kpe; ko asiri to nyi m ama a ba kpe 
kwo ye kwo ba la kpe jesun. 18 Fye zhin paceye shi fye wo; 
gama ezahozaho wo nya yi, a ba ga wo do, jesun ezahozaho 
wo to nya yi m, e wo aba a ba la har nya wo zhin nubo wo 
ce yi. 

19 A zhi lo, wo iya wo azaje yi ba be wo aba, to ba mi ba si 
wo aba m ntu azayezhi bo. 20 A gna wo, Ho iya n ho azaje 
yi ba zhi lo ebmi, ba ye ba gye ho wye, 21 Ama wo ye wo gna 

ba ge, Mi iya mi azaje yi, ba nu zhin adehi ba nu ba wo 
Shekwohi beda, ba zhin jesun. 

22 A zhi lo, mpyehi gmanyi esa deye, wo lo eya mi, wohin n 
wo abara yi, wo gna ba ge, Yi a lo nuwan-yakwo "kma. Ba lo. 
23 Ama sa ba zanzan egye a wo la. Ogma ese kwo shin be 
nuwan-yakwo, ba nu nuwan yi ba fi lo abwi aba. 24 Ba be 
wo aba ba kun wo agyehi, ba gna, Dagahi, Dagahi, yi ye ya 
bwi. Wo kunagyehi, wo kun ese n nuwan nyace yi; ba fwa, 
ba ce pipi. 25 Wo gna ba ge, Fye gaciyaga ina? Bahin ba 
wo'dna, ce a wo ba, ba gna aje yi, Eza deye nkana, har ase n 
nuwan yi wo dabo ba yi, ba-i wo wo ? 

26 Ba si Garasinahi ekni, n kwo awye yi ce Galili. 27 Sa 
wo gmi tu ekni, eza ho wo gmi ezhi, wo gun wo, wo aguzhenyi 
yi; wo la mwasa wo to kpe eje m, wo to sase api mi m, ama sai 
avingwo aba. 28 Sa wo gye Yesu wye, wo fyaku, wo yashi wo 
abye wo yi begye kala yi, wo gna, Ngye mi nuwan ho yi, 
Yesu, Shekwohi Dnagmahbi Duduhi Nugun? Ma tna ho 
bwa, to wu mi anyi m. 29 Gama wo ga zafun wyebwohi "gbe 
kwo gmi eza. Gama wo la mwasa kwo-i wan wo; a gu wo a 
pa wo agma yi, a fi wo asunkna, ama wo gbe anyapa ya, 
guzhenyi kwo nya wo zhabwi mi. 30 Yesu wo nya wo bo, A 
yi ho eye na? Wo gna, Boye, gama aguzhenyi mwa begye 
ba fi wo nubo. 31 Ba tna wo bwa kada wo ga ba’gbe ba lo ebo 
mi. 32 Aburutu garke dnagmahi nyi kpe epe gnagna, ba-i 
gyi nyagyi; ba tna wo bwa wo fwa ba ba lo ba mi. Wo fwa ba. 
33 Aguzhenyi ba kun eza 'hi ba fi aburutu, garke kwo kmaya 
zhi epe har nuwan-yakwo mi, ba bwi nuwan. 

34 Sa ba kpahi ba gye be kwo zhin; ba busi, ba da nabari 
ezhi mi du akauye mi. 35 Ba kun be ba gye be kwo a zhin; 
ba be Yesu aba ba sun eza, wo nu aguzhenyi ba kun wo mi, wo 
sase shi Yesu apita aba, wo eje yi kpe, wo-i dna wo hankali 
jesun; ba wo'dna. 36 Aza ba gye kwo wye ba da ba nabari 
shi a ka aguzhenyida gna. 37 Aza viyan ba nyi Garasinahi 
ekni she ba, ba tna wo bwa wo lakala e ba aba; gama edna 
dnagmahi wo ba; wo lo eya mi, wo jeze. 38 Ama eza nu 
aguzhenyi ba kun wo, wo tna wo bwa a fwa wo wo kun lo wo 
yi; ama wo gna wo ami, wo-i gna, 39 Ha lo ha puwa, ha 

dnawyi abe mwamwahi Shekwohi wa zhin ga ho. Wo lo wo 
nya, wo-i dnawyi ezhi mi viyan abe mwamwahi Yesu wo la 
zhin ga wo. 

40 Shi Yesu wo zhi azayezhi ba zhin wo mahabi, gama viyan 
ba pmi wo. 41 Gyewye, eza ho wa be, a yi wo eye Yairus, wo 
nu zhin sinagog tukwoda ; wo yashi Yesu pita aba, wo tna wo 
bwa wo be wo puwa, 42 gama wo nyigun yi gmanyi, wo aye ce 
vi awo ce aba yi, wo ye wo fi. 

Ami shi wa lo azayezhi ba ye wo pma. 43 Nyikwoza ho, wo 
ami lu ya aye awo ce aba wo wun wo nyabwa ya viyan ashi- 
gbeda aba, wo to kagna e ezahozaho yi m, 44 wo be wo avun 
wo to wo eje egbe bwa ; sahisahi wo ami lu ya ba zan. 45 Yesu 
wo gna, Nkanu to mi bwa a? Sa viyan ba nabo, Bitrus wo 
gna, aza yi ba kunsun wo yi, Dagahi, azayezhi ba ye ho pma, 
ba-i gwo ho ya! 46 Ama Yesu gna, Lalai eza ho wo to mi 
bwa gama ma kpe iko kwo gmi emi mi. 47 Sa nyikwoza wo 
gye wo to so m, wo be, wo-i vin, wo yashi wo abye, wo gna 
aza aba viyan dalili wo to wo bwa, jesun shi a ka wo gna 
sahisahi. 48 Wo gna wo, Nyigun, ha gaciyaga kwo ka ho gna, 
ha lo bugbafu yi. 

49 Sa wo-i dabo eza ho wo be, wo gmi sinagog tukwoda 
puwa, wo gna, Ho nyigun wo la fi; to ga malam wahala m. 
50 Ama Yesu wa wo, wa ye wo, wo gna, To wo'dna m; sai 
ha ga gaciya, a ba ze wo lafiyada. 51 Sa wa si puwa wo ta 
fwa aza do ba kun lo wo yi m, sai Bitrus, Yohanna yi, n Yakub 
yi, ebi nyikwohi dada bedo wo iya yi. 52 Aza viyan ba-i 
cibwi, ba zun bwa ba agu ntu wo bo; ama wo gnay To cibwi 
m; gama wo to fi m, ama wo wangye nu. 53 Ba ma wo san 
har ba ci wo wyegba, ba kpe wo la fi. 54 Ama wohin, wo wan 
wo obwa, wo yi, wo gna, Ebi nyikwohi, lakala. 55 Wo zafun 
kwo jeze be, wo lakala sahisahi; wo ga ba 'gbe ba ga wo 
nyagyi. 56 Ce a wo wo azamahi; ama wo ga ba 'gbe ba to 
gna ezahozaho yi abe a zhin m. 


Wo yi awo ce aba ba yezhi, wo ga ba iko n fukumci yi 
tu aguzhenyi tukwo viyan n ba ka anyasan gna. 2 Wo 
tnu ba ba zhin wa'azi Shekwohi ebe nya, ba ka anyasanhi gna. 

3 Wo gna ba ge, Fye to la nyaho ntu zanzan bo m, ko busi, ko 
pwakun, ko ezhe, ko agyiwye ; fye to ku aje gun aba m. 4Ko 
api dohodoho yi fye lo, fye sase fi, har fye kun. 5 Abaho- 
bahoyi ba to gwo fye m sa fye kukala e ezhi 'hi mi, fye kun 
butukun ya e fye apita ntu saida bo ba tukwo. 6 Ba kukala ba 
lo aba, ba-i da nabari manahi, ba-i kagna abahobaho yi. 

7 A zhi lo Hirudus seci wo wo nabari be a zhin viyan, wo 
la jeje mwa shi aza ho gna, Yohanna wo lakala e efi, 8 aza ho 
gna, Iliya wo ku be; aza do jesun, eza wo nu zhin anabi 
kwokwohi je kalala. 9 Hirudus wo gna ge, Ma la zun Yohanna 
tukwo, ama nkanu eza deye emi wo abe de'ye nabari wo 
tukwoa? Wo ye wo gye wo wye. 

10 Sa atnutnuhi ba zhi, ba gna abe ba ku zhin. Wo ku ba, 
wo lo ba yi ezhi ho a yi kwo Baitsaida. 11 Ama sa azayezhi ba 
kpe deye ba vi wo avun; wo gwo ba, wo dabo ba yi Shekwohi 
ebe tukwo ; aza ba ye lafiya wo ka ba gna. 12 Mpyehi la ya; 
awo ce aba ba be, ba gna wo, Ha gna azayezhi ami ba lo 
akauye n ekni kwo she kna yi, ba shin ba bwa nyagyi ; gama aba 
“ye yi zhi ezaho to lo m. 13 Ama wo gna ba ge, Fye ga ba ba 
gyi. Ba gna wo, Nya kwo nyi yi aba kwo to du bredi knana 
gun atnu n abmiya yi gun aba m; sai yi ba lo yi si nyagyi ntu 
aza "ye viyan bo! 14 Gama aza nugbahi ba ce vi adubu 
atnu yi. Wo gna wo abara, Fye kpa ba zhi aku shitnu shitnu. 
15 Ba zhin lo nu, ba ze ba zhi. 16 Wo ku bredi gun atnu 
abmiya yi gun aba, wo kpe wye shi eshe, wo tu ba albarka, wo 
bma ba ya ; wo ga wo abara ba shi azayezhi aba. 17 Bahin ba gyi 
har nubo a ku ba fu. Nya kwo a ce, a nu acekun awo ce aba. 

18 A zhi lo, shi wo zhin addwa ewo gmanyi, wo abara ba 
kunsun wo yi; wo nya ba bo, wo-i gna, Azayezhi ba gna mi 
nu zhin nka? 19 Ba ye ba gna ge, Yohanna Baptisma-zhinhi ; 
ama aza do, Iliya, aza do ba gna, Eza wo nu zhin anabi kwo- 
kwohi wo je kalala. 20 Wo gna ba ge, Ama fyehin fye gna mi 
nu zhin nka? Bitrus wo ye wo gna, Kristi Shekwohi nya. 
21 Wo ga ba "gbe ntu ge ba ta gna eza do m, 22 wo-i gna, Tile 
Eza Nunuhi wo ba sin wahala boye n azakwohi bedo amalam 
dnagmahi yi n arubutukahi yi ba ba na wo bo, a ba wu wo, 
ampyehi 'tahi a ba la wo kala. 

23 Wo gna ba viyan, Nde ezahozaho wo zhin nubo wo vi mi 
avun sai wo wo wohin tukwo bi, wo la wo ezundu mpyehi 
dohodohoyi, wo vi mi. 24 Gama ezahozaho wo zhin nubo wo 
ba gni wo wyewyehi wo ba bwi wohin tukwo ; ama ezahozaho 
wo ba bwi wo wyewyehi ntu mi bo eza 'ye wo ba gni wohin 
tukwo. 25 Gama ko eza wo bwa anyi viyan ama wo bwi 
wohin tukwo wo ba gyi gyiba na? 26 Gama ezahozaho wo ba 
wo viyinkwo ntu mi bo n ntu mi abeda bo, Eza Nunuhi wo ba 
wo viyinkwo ntu wo bo sa wo ba be wo latu yi, n Dada latu 
yi, n amalaika gyigyihi mwamwa yi. 27 Ama ma gna fye 
behinhin, aza ho nyi ba gni-a-gni iya, ba ta to efi wo m sai ba 
gye Shekwohi ebe wye. 

28 A zhi lo, abeda "ye avun a sun ampyehi nyimwanyimwa 
yi, wo la Bitrus bedo Yohanna yi n Yakub yi, kunsun ba yi, 
wo gun epe yakwo wo zhin addu'a. 29 Shi wo-i zhin addu'a 
wo 'wye'ba dogbe kwo shando, wo ejekpe kwo ze bwibwihi 
kwo-i bmiya-ena. 30 Gyewye, aza gun aba ba dabo wo yi, 
ba nu zhin Musa n Iliya yi, 31 ba nu n ba lakpe dna latu, n ba 
da beda wo efi nya shi wo ba nu e Urushalima. 32 Bitrus 
bedo aza ba kunsun wo yi egye la ba ku boye ama sa ba 
kunagyehi, ba gye wo latu wye n aza yi gun aba ba kunsun wo 
yi. 33 A zhi lo, sa ba fwa wo, Bitrus wo gna, Yesu, Dagahi, 
kwo bmiya yi sase zhi iya; ha fwa yi ya kpe alubwi gun ata; 
gmanyi ntu ho bo, gmanyi ntu Musa bo, gmanyi ntu Iliya 
bo—wo ta kpe be ye wo dam. 34 Sa wo dabo lo nu enyi ho 
kwo be, kwo tu ba ofun; ba wo'dna shi ba lo enyi mi. 35 
Begye kwo gmi be enyi mi, kwo gna, Eza 'ye mi Nugun nu, 
mi Kniknihi; fye wo wo! 36 Sa begye kwo gmi be, a sun 
Yesu ewo gmanyi. Ba shi pi, ampyehi 'ye ba to beyi gna 
ezahozaho abe ba gyewye m. 

37 A zhi lo, efye a gyi, sa ba shin zhi epe yakwo ekni aza- 
yezhi mwa begye ba gun wo. 38 Gyewye, eza ho nyi azayezhi 
mi wo ta begye wo gna, Malam, mi tna ho bwa ha shi mi nugun 
awye; gama wo nu zhin mi ebi gba. 39 Gyewye, zafun ho 
kwo wan wo sai sahisahi wo sawyi; kwo she pu wo sai wo pwi 
afugya ; kwo to fwa wo m har wo gwoya boye. 40 Ma tna ha 
abara bwa ba gmi kwo ya; ama ba to mi m. 41 Yesu wo ye 

wo gna, O cala tna-gaciyagahi, knaknahi, har kni sa hi mba 
sase fye yi ma bwa bugba fye yia? Be ho nugun yi iya. 42 
Sa wo-i dna bebe mi, guzhenyi kwo pye wo ekni kwo she pu wo 
boye. Ama Yesu wo kun zafun wyebwohi wo ka ebi gna, 
wo la wo wo ga wo dada. 43 Ce a wo ba viyan ntu Shekwohi 
iko bo. 

Ama sa ce a wo ba viyan ntu abe viyan wo zhin, wo gna wo 
abara, 44 Fye fwa abeda ’hi ba lo fye atnubwa mi; gama a ba 
la Eza Nunuhi a ga aza akun mi. 45 Ama ba ta kpe beda "ye 
m, a so e ba aba ntu ge ba to kpe kwo ye m; ba wo'dna ba 
nya wo bo ntu beda "ye bo. 

46 Abena la laka n ba aba, nkanu nyi n ba aba wo ba du 
mwamwahi a? 47 Ama Yesu wa gye abena ba bugba mi, wo 
la ebi nawyi wo kpe wo ma wohin, 48 wo gna ba ge, Ezahozaho 
wo ba gwo ebi nawyi °ye ntu mi eye bo wo gwo mihin; jesun 
ezahozaho wo ba gwo mi, wo gwo wo nu wo tnu mi nyi; 
gama eza wo nu zhin ezagbahi efye aba wo nu zhin eza mwa- 
mwahi. 

49 Yohanna wo ye wo gna, Dagahi, ya gye eza ho wo gmi 
aguzhenyi ya dna ho eye; ya wo wo bi gama wo ta kunsun eyi 
yim. 50 Ama Yesu wo gna wo, To wo wo bi m gama wo nu 
wo to zhin gaba efye yi m wo nyi efye "bwa. 

51 A zhi lo, sa esa ce vi a gwo wo eshe mi, wo "wyeba yi ce 
ntu ge wo lo Urushalima. Wo tnu atnutnuhi wo abye. 52 
Ba lo kauye ho mi Samariyahi nya ntu ge ba zhin aba ga wo. 
53 Ba to gwo wo m gama wo wye’ba kwo wu ngye wo ye wo lo 
Urushalima. 54 Sa wo abara Yakub n Yohanna yi ba gye 
deye, ba gna, Dagahi, ha ye ya yi ena kwo gmi eshe kwo gyi 
ba? 55 Ama wo bmiya awye wo kun ba. 56 Ba lo kauye do. 

57 Shi ba zanzan, eza ho wo gna wo ge, M’ba vi ho abaho- 
baho ha ba lo. 58 Yesu wo gna wo ge, Ayanyawan ba abo yi, 
alu eshe nya ba ama yi, ama Eza Nunuhi wo to aba yi wo ba 
tu wo tukwo m. 59 Wo gna eza do, Ha vi mi. Ama wo gna, 
Dagahi, ha fwa mi ma lo ma bi mi dada kpa. 60 Ama wo gna 
wo, Ha fwa aza fifihi ba bi aza fifihi ama efwo ha lo ha dna 
Shekwohi ebe wyi abahobahoyi. 61 Eza do wo gna, M'ba vi 
ho, Dagahi; ama ha fwa mi kpa ma gna mi aza ami ba nu ba 

fi mi api. 62 Ama Yesu wo gna wo ge Ezahozaho wo wan 
zukwo ofwanunya shi ama wo pmiya wye, wo to kunce 
Shekwohi ebe m. 


Abe deye avun Dagahi wo kni aza do shi tnaba wo 
1 tnu ba, aba-aba, wo abye, ba lo azhi mi viyan abaho- 
bahoyi wo ye wo lo wohin tukwo. 2 Wo gna ba ge, Ofwa 
mwa nu ama atnutnulohi fyewyi nu, ce nu a zhin fye zhin 
addu”a Dagahi ofwa nya aba ntu ge wo ba tnu atnutnulohi 
awyido aba. 3 Fye lo fye nya; gyewye, ma tnu fye ngye 
aknibihi acamcam atasin. 4 Fye to la lagyiwyita m ko pwakun 
m ko abwada yi m; fye to sa ezahozaho ami e zokwo m. 5 
Api dohodoho fye lo kwo mi fye gna kpa, Fye bugbafu yi, api 
"ye. 6 Nde nugun bugbafu nya nyi lo fye bugbafu kwo ba tu 
kwo; ama nde to nyi m kwo ba jeze be fye aba. 7 Fye sase 
api "ye mi fye-i gyi, fye-i sin lo anya ba ga, gama tnutnulohi 
wo kunce a gba wo wo lada. Fye to zan Paba api m. 8 Ko 
azhi dohodoho fye lo kwo mi sai ba gwo fye, fye gyi nya a shi 
fye abye. 9 Fye ka anyasanhi gna ba fi api mi, fye gna ba ge, 
Shekwohi ebe kwo la wuvi fye yi. 10 Ama ko azhi dohodoho 
fye lo kwo mi, ba to gwo fye m, fye kun fye lo azokwo, fye gna, 
11 Ko butukun nyi fye azhi mi kwo kpe eyi apita, yi kun kwo 
ya efye tukwo; ama dudu lo nu fye kpe de'ye, Shekwohi ebe 
kwo la wuvi fye yi. 12 Ma gna fye ge Ko Saduma, mpyehi 
dehi, kwo ba du sauci ezhi dehi tukwo. 

13 Ewuyi fye aba, Korasinu! Ewuyi fye aba, Baitsaida ! 
Gama nde a ku zhin abe iko nya Sur n Sida yi mi shi a ku zhin 
fye aba bahin ba beyi ye abwi tunyi sapai n aje sakun yi, atnu 
yi. 14 Ama ko Sur n Sida yi, ba ba du fye sauci dna owada 
mi. 15 Efwo, Kafarnahum, a ba mwa ho har eshe? A ba 
gba ho har Hades mi. 

16 Eza nu wo wo fye wo wo mihin ; eza nu wo na fye bo na 
mihin bo; eza nu wo na mi bo wo na wo bo n wo tnu mi nyi. 

17 Ba shi tnaba ba zhi agmada yi, ba-i gna, Dagahi, du 
aguzhenyi ba fi yi fukumci sinta ntu ho eye bo. 18 Wo gna 
ba ge, Mi la gye Shaitan wo bmaya ngye ogma-bmiya e eshe. 
19 Gyewye, ma ga fye iko fye tu awa pita bedo anapisi yi, 

jesun tu anuwunhi iko yi viyan; beto nyi kwo ba zhin fye be 
nukwohi ko fyewyi m. 20 Ama ntu deye bo, agma to da 
fye m shi azafun ba fi fye fukumci sinta; ama agma da fye shi 
a ka fye aye eshe mi. 

21 E esa deye wo dagma dna Zafun Gyigyihi mi, wo gna, 
Ma gode ho yi, emi Dada, Dagahi eshe nya n ekni yi, shi ha so 
abe "ye e awyemwada aba, jesun e abeyekpehi aba ama ha wu 
ba abi putu aba; e, Dada, gama deye ho beye alheri nya nu. 
22 Mi Dada wo la ga mi anya viyan; eza to nyi wo kpe 
Nugun ye m, sai Dada ; eza to nyi wo kpe Dada m, sai Nugun, 
jesun, sai ezahozaho Nugun wo ye wo wu Dada. 

23 Wo bmiya awye abara aba wo gna fiya, Awye ba gye 
abe fye gyewye, albarkada nya nu! 24 Gama ma gna fye ge, 
Anabi mwa begye, asu yi, ba ye ba gye abe fye gyewye ama ba 
ta gyewye m; ba ye ba wo abe fye wo ama ba ta wo m. 

25 Gyewye, owayekpehi ho wo lakala wo gni-a-gni ntu ge 
wo mwi wo gye, wo gna, Malam, mba zhin wuna ma bwa 
wyewyehi nyalonyalo a? 26 Wo gna wo ge, Kni hi nu ka 
dna owaa? Ha ba wuna? 27 Wo ye wo gna wo ge, Ho ba 
ye Dagahi ho Shekwohi ho bugba yi viyan, ho wyewyehi yi 
viyan, ho kala yi viyan, ho bemwi yi viyan; ho ba ye ho 
kunzhihi jesun ngye hohin tukwo. 28 Wo gna wo ge, Ha ye 
daidai ha zhin lo nu, ho ba bwa wyewyehi. 

29 Ama wohin, shi wo ye wo kni wohin tukwo, wo gna 
Yesu ge, Nkanu zhin mi kunzhihi a? 30 Yesu wo ye wo gna 
wo ge, Eza ho wo zanzan wo gmi Urushalima wo lo Jericho ; 
wo gun azokwojehi; ba ce wo ya bwotolahi, ba lu wo, ba 
kuka, ba fwa wo vivi efi. 31 A zhi lo, malam ho wo wan zokwo 
de’ye; sa wo gye wo wye, wo bma, wo sadu. 32 E lo nu, 
Lawi ho, sa wo be aba "ye wo gye wo wye, wohin jesun wo 
bma, wo sadu. 33 Ama ezaho Samariahi shi wo zanzan wo be 
wo aba; sa wo gye wo wye wo gye wo sunsun, 34 wo be wo 
aba, wo pa wo aci, wo tna wo emi bedo wine yi; wo gun wo tu 
wo jagawyi, wo be wo yi api aba, wo zhin wo atna. 35 Efye-a- 
gyi wo la asule gun aba wo ga 'pida, wo gna, Ha zhin wo 
atna; nyahonyaho ha bwi jesun, mihin, sa ma jeze be, m'ba 
gba ho ta. 36 Aza gun ata deye mi, ha zhin nubo, nkanu wo 

nu zhin kunzhihi eza yi wo gun azokwojehi a? 37 Wo gna, 
Eza wo gye wo sunsun. Yesu wo gna wo ge, Lo, ha zhin 
lo nu. 

38 A zhi lo, shi ba zanzan, wo lo kauye ho mi; nyikwoza ho, 
wo eye Marta, wo gwo wo wo api mi. 39 Wo ezado yi, a yi 
wo Maryamu, wo zhin wo sase Dagahi apita aba, wo-i wo wo 
abeda. 40 Ama Marta wo la jeje ntu wo tnutnuzhin mwa bo; 
wo be wo aba, wo gna, Dagahi, ha to gye ho nuwan shi mi 
ezado wo fwa mi ma zhin tnutnu emi gmanyi ma? Ha gna 
wo sai wo bma mi zhin. 41 Ama Dagahi wo ye wo gna wo ge, 
Marta, Marta, ho la jeje, ha gye azhin ntu abe mwa begye bo. 
42 Ama nya gmanyi nu n apma yi; gama Maryamu wo la kni 
nya kwo gna bmiya, a to gwo kwo e wo aba m. 


A zhi lo, shi wo-i zhin addu'a aba ho, sa wo zo zhin, 
1 eza ho e wo abara aba, wo gna wo ge, Dagahi, ha wu yi 
addv’azhin, shi Yohanna wo beyi wu wo abara. 2 Yesu wo 
gna ba ge, Sa fye zhin addw’a, fye gna, 

Eyi Dada, a yi ho eye gyigyihi. Ho ebe kwo a be. 3 Ha 
ga yi nai eyi nyagyi nyawyizo. 4 Ho zhin yi alaifi gafara ; 
gama yihin tukwo yi zhin eza dohodohoyi gafara n wo zhin yi 
atada. To lo eyi yi jaraba mi m. 

5 Wo gna ba ge, Nkanu e fye aba n wo nugundo yi, wo 

“lo wo aba sadu yi, wo gna wo, Emi nugundo, ha mwi mi bredi 
gun ata; 6 gama mi nugundo wo be mi aba wo zhi ezan, 
mi to bwa nyaho m'ba shi wo abye m; 7 wohin emi, wo ye wo 
gna wo ge, To gna mi gnagna m; a la abagunya gu sahi, mi 
abi ba kunsun mi yi kpe gado; mi ta mi kalala mi ga ho m. 
8 Ma gna fye, ko wo to lakala wo ga wo ntu wo nugundo bo m, 
ama ntu wo gnagna bo wo ba lakala wo ga wo anyahonyaho wo 
ye. 9 Ma gna fye ge, Fye ba, a ba ga fye; fye zanshin, fye ba 
bwa; fye zun 'bwa, a ba guya ga fye. 10 Gama ezahozaho 
wo ba, wo gwo; eza wo zanshin, wo bwa; eza wo zun "bwa 
jesun a ba guya ga wo. 11 Nkanu nyi e fye aba wo zhin dada, 
sa wo nugun wo ba bredi wo ga wo kutaa? Ko wo ye ebmiya 
ama wo ga wo owa a? 12 Ko wo ye pise-ezhi wo ga wo 
napisi a? 13 Nde fyehin, fye ali nukwohi yi, fye kpe fye ga 

fye abi abe manahi, behinhin efye Dada eshe mi wo ba ga 
Zafun Gyigyihi azahozahoyi aba ba ba wo. 

14 Sai wa kun guzhenyi ya kwo ta kpe beda m. A zhi lo, 
sa guzhenyi "ye a gmi, takpebeda wo dabo; ce a wo azayezhi. 
15 Ama aza ho e ba aba ba gna, Wo kun aguzhenyi ya n 
Ba'alazabuba, aguzhenyi esu, iko yi. 16 Aza do, ba mwi wo 
gye, ba ye wo wu ba eshe tuze. 17 Ama wohin, wo kpe ba 
shawara zhin ye, wo gna ba ge, Ebe dohodoho kwo gna aje 
gun aba kwohin tukwo yi kwo ze agusa; api kwo gna aje 
gunabakwolaya. 18 Nde Shaitan wo gna aje gun aba wohin 
tukwo yi wo ebe kwo ba gni wuna? Gama fye gna mi kun 
aguzhenyi Ba'alazabuba iko yi. 19 Nde, Ba'alazabuba iko 
yi, ma kun aguzhenyi ya, fye abi ba kun ba ya nka do iko yi a? 
Ce nu a zhin ba ze fye awadahi. 20 Ama nde, Shekwohi 
bwanyi yi, ma kun aguzhenyi ya, Shekwohi ebe kwo la be fye 
aba. 21 Sa kalada wo anu-nya yi, wo gu wo api, wo nyabwa a 
lafiya yi; 22 ama sa eza wo du wo kala wo shepu wo, wo 
gwo wo anu-nya viyan abe wo kpema, wo gna wo nyabwa aje. 
23 Eza wo to kunsun mi yi m wo nu zhin emi nuwunhi nu; 
eza wo to yezhi mi yi m wo gnami nu. 

24 Zafun wyebwohi sa kwo gmi eza, kwo laba aba nuwan 
to nyi m, kwo zan sunsun aba shin; kwo ta bwa m, sai kwo 
gna, mba jeze lo mi puwa ma gmi. 25 Sa kwo si kwo sun aba 
finfinhi n aba zhinzhinhi jesun. 26 Sai kwo lo kwo ku azafun 
do gun tnaba ba du kwo nukwohi ; ba lo fi ba sase bwahi ; eza 
deye asese sahi kwo du sapai nya nukwohi. 

27 A zhi lo, shi wo da abe "ye nyikwoza ho e azayezhi aba 
wo ta begye, wo gna wo ge, Nubo a ma ho nyi albarka nya nu, 
jesun abebe ha ye. 28 Ama wo gna, Gwoma, aza ba wo 
Shekwohi beda n ba vi ce yi albarkada nu. 

29 Sa azayezhi ba gundo wo aba, wo la beda, wo gna ba, 
Cala de’ye nukwohi nu; kwo zan tuze shin, a ta ga kwo tuze 
m sai Yonana tuze. 30 Gama shi Yonana wo la ze tuze ntu 
Aninawitahi bo, e lo nu Eza Nunuhi wo ba ze ntu cala "ye bo. 
31 Esu-nyikwohi Kudu nya wo ba lakala gni e mpyehi owada- 
nya, kunsun cala "ye aza yi, wo ba zun ba 'kni; gama wo be 
anyi kpeshiba ntu ge wo gye Solomon wyemwa wye, eza nyi 

iya wo du Solomon mwamwa. 32 ANinawitahi ba ba kukala 
zhi dna mpyehi owada-nya kunsun cala "ye yi, ba ba zun kwo 
'kni; gama ba ku ye abwi ntu Yonana wa'azi bo; gyewye, eza 
nyi iya wo du Yonana mwamwa. 

33 Eza to nyi sa wo dna pitila ena wo dna kwo ebo ko papa 
sinta m, sai kwo tu pitilatunya, ntu ge aza ba du be ba gye 
buzangna wye. 34 Ha awye nahi pitila nu; sa ha awye 
bmiya, ha nahi viyan kwo nu buzangna yi; ama sa nukwohi 
nu, ha nahi jesun kwo nu wyegma yi. 35 Ha shi awye ko 
buzangna n kwo dna ho mi kwo zhin wyegma nu. 36 Nde ho 
nahi viyan kwo nu buzangna yi, wyegma to nyi abahobaho 
yi m, kwo ba nu buzangna yi boye, ngye sa pitila kwo knanya 
bmiyabmiyahi yi kwo ga ho buzangna. 

37 Shi wo dabo, Farisihi ho wo ye wo wa gyi kunsun wo 
yi; walo wa sase wa gyi nyagyi. 38 Sa Farisihi gye kwo wye, 
ce a wo wo shi wo to zhan wohin kpa wo gyinya m. 39 
Dagahi wo gna wo ge, Fyehin, AFarisihi, fye zhan ebwe ebmi 
n fye zhan shanpa ebmi, ama fye bugba kwo nunuhi awyebwi 
yi n be nukwohi yi. 40 Fye anyazehi, eza wo zhin ebmi wo ta 
mi wo zhinemijesunm? 41 Ama fye ga sadaka fye a emi-nya 
yi; gyewye, anya viyan gyigyihi nu ntu fye. 

42 Ama ewuyi efye yi, AFarisihi! gama fye ga awohi na’a- 
nga, alalawyi yi, afintolo dohodoho, fye zun owada gnana n 
Shekwohi yeye yi; kwo bmiya efye aba fye zhin anya dehi, 
to fye fwa dehi m. 43 Ewuyi efye yi, AFarisihi! gama fye ye 
asese-aba mwamwahi asinagog mi, fye ye amisa agnikwo mi. 
44 Ewuyi efye yi! gama fye wu ngye avingwo a ta gye ba 
wye m, aza ba zanzan kpe ba ba ta kpe kwo m. 

45 Eza ho e awayekpehi aba wo ye wo gna wo ge, Malam, 
shi ha da beda 'hi ha kna yi awye jesun. 46 Wo gna, Ewuyi 
efye yi! Awayekpehi jesun! gama fye tu aza akaya nushehi, 
ama fyehin fye ta to akaya bwa fye bwanyi yigmanyi m. 47 
Ewuyi efye yi! gama fye zhin anabi avingwo aba ama fye 
azakwohi ba wu ba. 48 E lo nu fye zhin saida fye ye abe fye 
azakwohi beyi zhin; gama bahin ba wu ba, fyehin fye zhin ba 
avingwo aba. 49 Ntu lo nu Wyemwa Shekwohi nya kwo gna, 
Mba tnu anabi n atnutnuhi yi ba aba; aza ho e ba aba, ba ba 

wu, ba ba ga ba wahala, 50 ntu ge anabi ami viyan, a ze ya 
tunyi shi a beyi zhin anyi, a zan ba shin cala deye aba; 51 
Tunyi Habila ami har Zakariya ami, eza wo bwi tantasin sakri- 
fais-zhin-aba n aba gyigyihi yi; behinhin ma gna fye ge, e 
cala deye mi a ba zan shin. 52 Ewuyi efye yi! Awayekpehi, 
gama fye a la beyekpe nyakpeya nya; fyehin, fyehin tukwo, 
fye ta lo emi m, aza ba ye ba lo emi fye wo ba bi. 

53 Sa wa gmi be e bwahi, arubutukahi n AFarisihi yi ba ya 
kukala da wo behinhin; ba zan wo egbe shin ntu ge wo da abe 
mwa begye ; 54 ba kna tnubwa ntu ge ba wan beda ho kwo gmi 
wo egbe. 


A zhi lo esa "ye, sa adubu mwa begye ba yezhi, har ba 
1 kpe aje apita, wo ya wo gna wo abara kpa, Fye zhin 
paceye AFarisihi yeast yi, munafiki nu. 2 Ama nya to nyi 
kwo bwi shi m a ta lakpe m, nya to nyi kwo so shi m a ta kpe 
kwo ye m. 3 Ntu lo nu abe fye ku da dna wyegma mi a ba 
wo dna buzangna yi; abe fye ku da tnubwa mi api mi a ba 
dnawyi tu anyakun tukwo. 

4 Efye emi anugundo, ma gna fye ge, Fye to wo'dna ntu 
aza bo ba ye ba wu nahi m, avun deye ba to boho yi ce ba 
zhin m. 5 Ama mba wu fye eza fye ba wo wo'dna; fyehin 
fye wo wo'dna eza nu sa wo wu, wo iko yi wo she fye fi 
Jahannama mi, e, ma gna fye ge, fye wo wo'dna. 6A to kun 
anyakunshelu gun atnu akwobo aba m? ama a ta ze amwi ko 
gmanyi Shekwohi aba m. 7 Ama har fye atukwo ayi a ku ba 
ba viyan. To fye wodna m; fye du anyakunshelu mwa 
begye mwamwa. 

8 Ma gna fye ge, Ezahozaho wo ba zhin mi saida aza abye, 
Eza Nunuhi wo ba zhin wo saida Shekwohi amalaika abye ; 
9 ama eza wo na mi bo aza abye a ba na wo bo Shekwohi 
amalaika abye. 10 Ezahozaho wo da Eza Nunuhi be nukwohi, 
a ba zhin wo gafara; ama eza wo sa Zafun Gyigyihi eye 
nukwohi, a to zhin wo gafara m. 11 Sa ba be fye yi sinagog 
aza abye, n asu yi, a-ikoda yi, bugba to wun fye m ntu be fye 
ba ye bo ko be fye ba gna; 12 gama esa de "ye Zafun Gyigyihi 
wo ba wu fye be kwo bmiya fye a da. 

13 Eza ho e azayezhi aba wo gna wo ge, Malam, ha gna mi 
ezado wo gna gado aje mi yi. 14 Ama wo gna wo, Eza, nkanu 
wo dna mi owadahi ko nyagnahi fye tukwo a? 15 Wo gna ba 
ge, Fye zhin paceye fye gu fyehin tukwo e abe wyetu viyan; 
gama eza nyabwa boye kwo ta kun ntu wo wyewyehi bo m. 
ł6 Wo si ba besi, wo-i gna, Nyabwahi ekni kwo ampanyi 
boye; 17 wo zhin shawara wo nubo mi wo-i gna, M’ba zhin 
wuna gama mi to aba yi mba ye mi anyabwa zhi m? 18 Wo 
gna, Be nu mba zhin: m'ba la mi adobwi ya, mba mi ado 
ba du mwamwa ; aba 'ye mba fi mi awyi n anyabwa yi viyan. 
19 MPba gna mi wyewyehi, Emi wyewyehi ho nyabwa yi boye 
kwo ba kun har aye yi mwa begye ; sun ho nya, ha gyi, ha sin, 
ha da nahi. 20 Ama Shekwohi wo gna wo ge, Mama, sukwo 
"ye a zan ho wyewyehi shin, anya ha zhin aba ba nyi nka akun 
a? 21 Elo nu eza wo shi nyabwa ntu wohin tukwo bo ama 
wo to zhin nyabwahi nu Shekwohi aba m. 

22 Wo gna wo abara, Ntu lo nu ma gna fye, Bugba to wun 
fye ntu fye wyewyehi bo m, nya fye ba gyi ko ntu fye nahi bo, 
nya fye ba kpe. 23 Gama wyewyehi kwo du nyagyi, nahi 
kwo du ajekpe. 24 Fye dna akwasakwasa wye : ba to bye nya 
m, ba to do awyi m; ba to nyaso aba yi m, ba to dobwi yi m; 
ama Shekwohi wo ga ba nyagyi. Efye mwamwa n alu yi 
ngye kwo dogbehi yi! 25 Nkanu nyi fye aba, ntu wo abesa 
bo, wo mi wo be wohin wyewyehi kpa, ko 'bwa ka yi gmanyi a? 
26 Nde fye to mi fye zhin be gbagbahi m ntu kni be hi nu 
fye-i sabo anya do tukwo a? 27 Fye dna amamawyi wye, shi 
ba mwa; ba to zhin tnutnu m, ba to she lulu m; ama dudu lo 
nu ma gna fye ge, Ko Solomon wo latu yi viyan a to kpe wo 
ngye gmanyi e ba mi m. 28 Ama nde Shekwohi wo bwi 
gbegbe asiri zhabwi mi, be kwo nyi nai, esu a she kwo dna ena 
aba; balle efye, fye agaciyagahi fyewyi. 29 Fye to zan nya 
shin fye ba gyi ko fye ba sin m, to fye zhin bugba gun aba m 
30 Gama abye anyi nya viyan ba zan abe 'ye shin; ama 
fye Dada wo kpe anya de’ye a gyi fye san. 31 Ama fye zan wo 
ebe shin; abe deye viyan a ba be fye. 

32 Fye garke-bihi, fye to wo'dna m, gama agma da fye 
Dada wo ga fye ebe. 33 Fye kun fye nyabwa, fye zhin sadaka ; 

fye zhin apwakun ntu fyehin tukwo bo, bahin ba to kwo m, 
nyaso eshe mi kwo to zo m, aba evi to si m, aba anyimana kwo 
to zhin abo m. 34 Gama abahobaho ho nyaso nyi, ho bugba 
kwo nyi bwahi jesun. 

35 Fye zhin damaraici fye ashin, fye apitila ba gwo ena; 
36 fyehin tukwo fye a zhin ngye aza n ba shi ba dagahi zokwo 
awye, sa wo ba zhi e mula-nyagyi; ntu ge sa wo zhi wo 
zunbwa, sahisahi ba guya ga wo. 37 Abara adehi ba nu zhin 
albarkada, bahin, sa Dagahi wo zhi wo ba sun ba-i pmi wo; 
behinhin ma gna fye ge, wo ba zhin wohin damaraici, wo ba se 
ba ase nyagyi aba, wo ba be wo vi ba bo. 38 Nde wo ba zhi 
esa "bahi, ko 'tahi, wo sun ba lo nu, abara dehi ba nu zhin 
albarkada. 39 Ama fye kpe deye, Nde 'pida wo kpe sa evi 
ba be, wo beyi gu aba, a to fwa a bma nyakun m. 40 Fyehin 
jesun, fye zhin shiri! gama esa fye to kpe m, Eza Nunuhi wo 
be lo. 

41 Bitrus wo gna, Dagahi, besisi "ye ha da ntu yi bo ko ntu 
aza viyan boa? 42 Dagahi wo gna, Nkanu zhin bwashihi 
"gbenuhi, n wyemwada yi, wohin wo dagahi wo ba dna wo wo 
abara ntu ge wo ga ba ba nyagyi esa yi daidai a? 43 Bara 
dehi albarkada nu nde sa wo dagahi wo zhi a sun wo tnutnu 
zhin lo nu. 44 Behinbin ma gna fye ge, a ba dna wo wo anya 
wo ce yi viyan. 45 Ama nde bara dehi wo dabo n wo bugba 
mi, Mi dagahi wo bebe kwo a mwasa; wo ya afyenu lu, aza 
nugbahi n anyikwoza yi, wo gyi, wo sin lo, wo zhin eje; 46 
bara dehi dagahi wo ba be ewyi wo to zhin nubo m, esa wo to 
kpe m, wo ba ta wo boye, wo ba tnu wo bedo atna-’gbenuhi yi. 
47 Bara 'hi wo kpe wo dagahi bugba, ama wo to zhin shiri m, 
wo ta zhin be wo ye m, a ba lu wo boye; 48 ama eza wo ta kpe 
m, ama wo zhin be kwo kunce a lu wo, a ba lu wo fyewyi. 
Eza a ga wo boye a ba zanshin boye e wo aba ; eza a ga wo wo 
akun boye, e wo aba a ba gna zanshin. 

49 Ma be ma she ena tu anyi; O, awye mi ya n kwo lu 
gwo yi! 50 Ama mi baptisma yi lo a ba zhin mi baptisma 
ce yi; a san mi behinhin har kwo a zo zhin! 51 Fye zhin 
nubo ma be ma ga anyi bugbafu? Ma gna fye, Awo; sai 
ajegna; 52 gama esa "ye yi abye, a ba sun aza gun atnu api 

gmanyi mi ba gna aje, gun ata aba yi, aba ata yi. 53 A ba gna 
ba aje, dada nugun yi, nugun dada yi, iya nyigun yi, nyigun 
iya yi; viyanyikwo tnahi yi, tnahi viyanyikwo yi. 

54 Wo gna azayezhi jesun, Sa fye gye enyi kwo gmi be 
yemma 'bwa, sahisahi fye gna, Ogma be lo ; e lo nu n kwo zhin. 
55 Sa ese ci kudu 'bwa, fye gna, ese kwo ba pye’na ; elo nu n 
kwo zhin. 56 Fye amunafikida! fye kpe be ye kwo nyi anyi 
wye'ba, eshe jesun ; ama kni hi a zhin fye to kpe esa de’ye ma? 

57 Ntu kni be hi fyehin tukwo fye to kpe be kwo nyi daidai 
ma? 58 Gama sa ha lo owadahi aba kunsun ho nuwunhi yi, 
fye ye lo zokwo, ho zhin atna boye ha zo wo bwa; kada wo lo 
ho yi owadahi aba, owadahi wo ga ho dogari aba, dogari wo 
dna ho jaru. 59 Ma gna ho ge, Behinhin ha to gmi bwahi m 
sai ha gba har kobo ta ce m. 


1 Esa 'ye aza ho nyi ba gna wo AGalilihi nabari, Bilatus 

wo tna ba ami bedo ba sakrifais yi. 2 Wo ye wo gna 
ba ge, Fye zhin nubo AGalilihi "ye ba nu zhin alaifida du 
AGalilihi do viyan shi ba gye azhin lo nu? 3 Ma gna fye, 
Awo; ama e lo nu fye viyan fye ba bwi sai fye ye abwi. 4 Ko 
shiba aba to m de'ye, Silwami shigyipa kwo la ya kpe ba, kwo 
wu ba, fye zhin nubo ba nu zhin abenukwohi-zhinhi du Uru- 
shalimahi do viyan? 5 Ma gna fye, Awo; ama fye viyan e 
lo nu fye ba bwi sai fye ye abwi. 

6 Wo da besisi "ye wo gna: Eza ho wo shi gbahi dna wo 
ofwa; wo be wo zan kwo gyigyihi shin wo to bwa m. 7 Wo 
gna ofwanuhi, Gyewye, aye ata ma be ma zan gbahi gyigyihi 
shin ma to bwa m; zun kwo ya; ntu kni be hi kwo gni ekni 
tnapma a? 8 Wo ye wo gna wo ge, Dagahi, ha fwa kwo 
eye de’ye jesun sai ma she kwo ba ma fwa, ma fi kwo dakuru ; 
9 nde abye dehi, kwo gyi, to ; ama nde kwo to gyi m, ha ba zun 
kwo ya. 

10 A zhi lo, dna sinagog mi ho mpyehi sunsunhi wo-i wu 
aza. 11 Gyewye, nyikwoza ho wo bwa zafun kalagba nya aye 
shiba aba to-m; wo nahi la yakun, wo to mi wo kpe wo 
tukwo gni m. 12 Sa Yesu wa gye wo wye, wo yi wo, wo gna 
wo, Nyikwoza, a lo ho ya e kalagba. 13 Wo ta wo bwa, sahi- 

sahi a kpe wo gni, wo ci Shekwohi. 14 Sinagog tukwoda wo 
gyi minagyi shi Yesu wo kagna mpyehi sunsunhi, wo dabo, 
wo gna azayezhi, Ampyehi lo tnai n kwo bmiya aza ba zhin 
tnutnu; mpyehi 'ye mi fye be a ka fye gna, ama fye to be 
mpyehi sunsunhi m. 15 Ama Dagahi wo ye wo gna, Fye 
amunafikida, ko eza gmanyi e fye aba mpyehi sunsunhi, wo ta 
lo wo nakwo nugbahi ko wo jagawyi ya e ba aba wo lo ba yi 
nuwan aba ma? 16 Nyikwoza 'ye mwa? Ibrahim nyigun, 
Shaitan wo pa wo har aye shiba aba to m, kwo to bmiya a lo 
wo ya mpyehi sunsunhi ma? 17 Sa wo da abe ye, viyinkwo 
wo wo anuwunhi viyan ; agma da azayezhi viyan ntu abe latu 
nya bo n wo ku zhin. 

18 Wo gna ge, Shekwohi ebe kwo gbedo kni hia; mba wu 
kwo gbedo kni hi a? 19 Kwo gbedo mustard byegye, nya 
eza la wo she dna wo ofwa; kwo a mwa, kwo a ze shinwan alu 
eshe nya ba sase kpe kwo abwala. 

20 Wo je gna, M'ba wu Shekwohi ebe gbedo kni hia? 21 
Kwo gbedo yeast nyikwoza la wa so dna awyiluku amudu ata, 
har yeast n kwo a gwo kwo viyan. 

22 Wo zan wo ezan wo du azhi mi, akauye yi, wo-i wu, wo-i 
lo Urushalima. 23 Eza ho wo gna wo, Dagahi, aza ba ba 
pwo ba nyi fyewyi nu? 24 Wo gna ba ge, Fye zhin atna 
boye fye du abagunya yepmahi mi; gama, ma gna fye, aza 
mwa begye ba beyi ye ba du mi ama ba to mi m. 25 Sa pida 
beyi lakala, wo gu aba, fye ba ya zhi ebmi, fye zun abagunya 
bwa fye gna, Dagahi, Ha gu eyi aba ya; wo beyi ye wo gna 
fye, Mi ta kpe fye ye aba fye nyi m; 26 sai fye beyi ya beda, 
fye gna, Yi ku gyi, yi ku sin efwo aba har ha la wu eyi azokwo 
mi. 27 Wohin wo ba gna, Ma gna fye, Ma to kpe fye ye aba 
fye nyi m, fye la ka emi, fye abe nukwohi-zhinhi viyan. 28 
Bwahi a ba cibwi a ba gyi anyikna sa fye ba gye Ibrahim n 
Ishaku yi, n Yakub yi n anabi yi viyan Shekwohi ebe mi, 
fyehin a kun fye zhi ebmi. 29 Ba ba kun e gabbas 'bwa e 
yemma 'bwa, e arewa "bwa n kudu 'bwa yi, ba ba sase Shekwohi 
ebe mi. 30 Gyewye, aza kmaknahi ho ba ba ze aza "kmisunhi, 
aza "kmisunhi ho ba ba ze aza kmaknahi. 

31 Esa de" ye AFarisihi ho ba be ba gna wo ge, Ha gmi, ha lo 

bwahi, gama Hirudus wo ye wo wu ho. 32 Wo gna ba ge, 
Fye lo fye gna yanyawa 'ye, Gyewye, ma kun aguzhenyi ya, 
ma zhin kagna tnutnu nya nai, esu yi, mpyehi 'tahi ma nu. 
33 Ama tile ma zan mi ezan nai, esu yi, ewyigyehi yi; gama a 
ta mi m anabi wo fi sai dna Urushalima mi. 34 O Urushalima, 
Urushalima anabi-wuhi, fye she aza kuta ba nu a tnu ba 
efye aba! esa yi gun na ma ye ma ye fye abi zhi, ngye shi pise 
ye kwo abi zhi kwo abwase mi a? ama fye to yem! 35 Gye- 
wye, a fwa fye nyakun agusa! Ma gna fye ge, Fye to beyi 
gye mi wye m, har esa fye ba gna, Albarkada nu eza wo be 
dna Dagahi eye mi. 


A zhi lo, sa wo lo Farisihi tukwoda ho api mi, mpyehi 
1 sunsunhi wo gyi nyagyi, bahin ba shi wo awye. 2 Gye- 
wye, eza ho gni wo abye, nuwan-nyasanhi nu. 3 Yesu wo ye 
wo dabo awayekpehi, n AFarisihi yi, wo-i gna, kwo nu zhin 
owa nya a kagna mpyehi sunsunhi kv kwo to bmiya m a? 
4 Ama ba shi pi. Wo la wo, wo ka wo gna, wo gna wo ami. 
5 Wo gna ba ge, Nkanu nyi e efye aba nde wo jagawyi ko wo 
nakwo nugbahi yi kwo kaya dna lizhiya, wo to gmi kwo sahisahi 
mpyehi sunsunhi m a? 6 Ba to mi ba ye wo jesun abe 'ye 
tukwo m. 

7 Wo si besi aza tukwo ba nu a yi ba, sa wa gye shi ba kni 
asese-aba mwamwahi, wo gna ba, 8 Sa eza wo yi ho ha be 
mula-nyagyi aba, to sase eza dnagmahi aba m, kpekni wo ba yi 
eza do wo du ho mwamwa; 9 eza wo yi ho n wo yi, wo be wo 
gna ho, ha ga eza "ye aba, sahi viyinkwo yi, ho la aba gbabahi 
viyan, ha sase. 10 Ama sa a yi ho, lo ha sase aba gbagbahi ; 
ntu ge sa eza wo yi ho wo be, wa gna ho, Nugundo, ha lo abye 
"bwa; sahi ha ba bwa mwamwa aza aba viyan n ba sase ba gyi 
kunsun ho yi. 11 Gama ezahozaho wo la wohin tukwo tu a 
ba gba wo; ezahozaho wo ba gba wohin tukwo a ba la wo tu. 

12 Jesun wo gna eza n wo yi wo nyi, Sa ha zhin nyagyi aba, 
ko labmi ko wyeshe nya, to yi ho anugundo m, ko ho azaje, 
ko ho amahi, ko azakunzhihi nyabwahi ; kada ba yi ho ba aba 
jesun a gba ho ta. 13 Ama sa ha zhin nyagyi aba, ha yi 
awyekwohi, azakuduluhi, azagbashihi, awyebwahi, 14 ha ba 

bwa albarka, shi kwo nyi bahin ba to nya yi ba ba gba ho ta m. 
A ba gba ho ta dna abefyecehi kalaku. 

15 Eza e ba aba wa sase nyagyi kunsun wo yi, sa wa wo abe 
“ye, wo gna wo ge, albarkada nu, eza wo ba gyi nyagyi dna 
Shekwohi ebe mi! 16 Ama wo gna wo ge, Eza ho wo zhin 
nyagyi aba dnagmahi, wo yi aza mwa begye; 17 sa nyagyi 'sa 
la si, wo tnu wo bara wo gna aza a yi ba, Fye be; gama anya 
viyan a la zhin aba. 18 Ba viyan egbe yi gmanyi ba ya beze. 
"Kmisunhi wo gna wo, Ma si ofwa, tile mba lo ma shi kwo 
awye; ma gyi ho wye ha zhin mi gafara. 19 Eza do wo gna, 
Ma la si anakwo gun aba-aba har gun atnu, mi lo ma mwi ba 
gye; ma gyi ho wye, ha zhin mi gafara. 20 Eza do wo gna,- 
Ma la nyikwo ntu lo nu ma ta mi ma be m. 21 Bara’hi wo be 
wo gna wo dagahi abeda deye. 'Pida wo gyi minagyi wo gna 
wo bara, Ha lo wolowolo azokwo ka, azokwo ezhi nya yi, ha be 
iya awyekwohi yi, azakuduluhi yi, awyebwahi yi, azagbashihi yi. 
22 Bara wo gna, Dagahi, be ha gna a ku zo zhin ama har sahi 
aba do ce. 23 Dagahi wo gna wo bara, Ha lo azokwo yakwo n 
azokwo bihi yi ha mi ba bo ba du be, ntu ge mi nyakun kwo 
ba nu. 24 Gama, ma gna fye ge, e aza aba a yi ba nyi, eza to 
nyi wo to mi nyagyi wo m. 

25 Azayezhi mwa begye ba kun lo wo yi; wo bmiya awye, 
wo gna ba, 26 Nde eza ho wo be mi aba, wo to ya wo dada n 
wo iya yi, n wo nyikwo yi, n wo abi yi, n wo azaje yi, eza 
nugbahi nyikwoza yi m, e har wo wyewyehi jesun, wo to mi wo 
zhin mi bara m. 27 Ezahozaho wo ta la wo ezundu wohin 
tukwo m, wo vi mi avun, wo to mi wo zhin mi bara m. 28 
Gama nkanu nyi e fye aba, n wo ye wo mi shigyipa, wo to sase 
kpa m, wo zhin agyiwye shawara, ko wo nya yi wo ba zo 
tnutnu zhin a? 29 Kada sa wo la nyakun lu shi, wo to mi wo 
zo zhin m, sai aza viyan ba gyewye ba ba kpe wo agye, 30 ba-i 
gna, Eza "ye wa ya nyakun mi, wo to mi wo zo zhin m. 31 Ko, 
kni esu hi nu, shi wo lo wo gun esu do okun, wo to sase kpa m, 
wo zhin shawara ko wo aza yi adubu gun awo wo ba mi wo 
sun okun wo yi, n wo be akunhi adubu gun shiba a? 32 Ko 
tunyi eza dehi wo yi aba yi mwa kpa, wo tnu tnutnuhi ntu 
gabazo bo. 33 Ntu lo nu ezahozaho wo nyi efye aba wo to 

fwa anya viyan n ba zhin wo nya m, wo to mi wo ze mi 
vihi m. 

34 Sankpegye manahi nu; ama nde kwo fwa shi kwo wo, 
kni hi ba zhin kwo aba a? 35 Kwo to ampanyi yi, ntu ekni 
bo, ko ntu findakuru bo m; a she kwo ya. Eza nu wo atnu- 
bwa yi wo wo, fwa wo wa wo. 


Agandugwohi alaifida yi viyan ba be wo aba ntu ge ba 
1 wo wo beda. 2 AFarisihi bedo arubutukahi yi ba-i da 
gunaguni ; ba-i gna, Eza de" ye wo gwo alaifida, wo kun gyi ba 
yi. 

3 Wo gna ba besisi "ye: wo gna, 4 Nkanu nyi efye aba, wo 
akni tagyi yi, nde gmanyi kwo a bwi, wo to fwa tagyi-gmanyi- 
to-m dna zhabwi mi n wo lo wo zan nya shin kwo a bwi, sai 
wo bwa kwo ma? 5 Sa wo bwa kwo, wo tu kwo wo abwapa 
agmada yi. 6 Sa wo si wo ayi wo yi wo anugundo n wo aza- 
kunzhihi yi, wo ye ba zhi, wo-i gna ba, Fye nya agmada kunsun 
emi yi, gama ma la emi ekni bwa n kwo a bwi. 7 Ma gna 
fye ge, E lo nu a ba dagma eshe mi ntu laifida gmanyi abwiye 
bo, kwo ba du agmada ntu abefyecehi tagyi gmanyi to m bo n 
ba to nubo yi ba ye abwi m. 

8 Ko, ngye nyikwoza nu wo azulfa yi gun awo, nde gmanyi 
kwo a bwi, wo ta dna pitila ena m, wo fin aba, wo zanshin 
nushegyi yi har wo bwaa? 9 Sa wa kwo bwa, wo yi wo anu- 
gundo n wo azakunzhihi yi, wo ye ba zhi wo-i gna, Fye bwa 
agmada kunsun emi yi, gama mi la bwa gmanyi kwo a bwi mi. 
10 E lo nu ma gna fye ge, agmada nyi Shekwohi amalaika 
aba ntu laifida gmanyi bo n wo ye abwi. 

11 Wo gna, Eza ho wo anugun yi gun aba; 12 kmamahi wo 
gna wo dada ge, Dada, ha ga mi lobo ho nyabwa n kwo ba 
zhin mi nya. Wo gna ba wo nyabwa aje. 13 Esa fyewyi, 
ebi kmamahi wo ye wo anya zhi viyan, wo zanzan ekni do mwa 
kpa; bwahi wo bwi wo nyabwa wo zhin abe nya yi. 14 Sa wo 
gyi viyan, mikun dnagmahi kwo lakala dna ekni "ye; wo la la 
awye kwo wo. 15 Wo lo wo gundo eza ho yi ekni deye; 
wohin wo tnu wo wo ofwa wo kna aburutu. 16 A wo wo pwa 
wo nu wo nubo nyagyi aburutu ba gyi; ama eza ho to nyi wo 

ga wom. 17 Ama sa wo je dna wo hankali, wo gna, Gye emi 
dada afyenu mwa begye ba nyagyi yi kwo yi kun ba har kwo-i 
ceshi, mihin iya, mi ce vi efi ntu mikun gun bo! 18 Mba 
lakala, mba lo mi dada aba, mba gna wo, Emi dada, ma ku 
laifi zhin eshe abye, jesun, efwo aba; 19 Mi to kunce a yi 
mi ho nugun m; ha fwa mi a ze mi ngye ho fyenu. 20 Wo 
lakala wo be wo dada aba. Ama tunyi wohin aba yi mwa kpa, 
wo dada wo gye wo wye, wo gye wo sunsun, wo laka esi yi, 
wo she wan wo begye, wo ye wo egbe yi. 21 Nugun wo gna 
wo, Dada, mi ku laifi zhin eshe abye, jesun eho aba; mi to 
kunce a yi mi ho nugun m. 22 Ama dada wo gna wo abara, 
fye kun be eje yi bmiyabmiyahi, wolowolo fye kpe wo; fye 
dna wo bwa bwanyi nya; abwada yi wo apita; 23 be nakwo- 
bihi yi kpakpahi, a wu kwo; yi a gyi kwo, yi a zhin bugba 
bwibwihi; 24 gama mi nugun'ye wa fi, wa je wyewyehi bwa; 
wo a bwi, wo a je bwa. Ba ya agmada nya. 

25 Wo nugun kmimahi wo nyi ofwa; shi wo zhi wo ce vi 
api, wo wo a-i gyinya n nyanya yi. 26 Wo yi gmanyi e afyenu 
aba, wo nya wo abe deye kwo nyi. 27 Wo gna wo, Ha mado 
wo la be, ha dada wo wu nakwo-bihi kpakpahi, shi wo gwo wo 
lafiya yi, beho to nyi m. 28 Ama wo gyi minagyi wo to lo 
emi m; wo dada wo gmi be wo gyi wo wye. 29 Ama wo ye 
wo gna wo dada, Aye deye mwa begye ma vi ho bo, ma ta 
shin ho beda gnana zun m; ama ha to shin mi ena ga m ntu 
ge ma zhin bugba bwibwihi bedo mi anugundo yi. 30 Ama sa 
ha nugun deye wo be, wo nu wo bwi ho nyabwa anyikwoza 
nukwohi yi, ha wu nakwo-bihi kpakpahi ntu wo bo! 31 Wo 
gna, Emi nugun ha kunsun mi yi cici, emi nya viyan ho nya 
nu. 32 Ama kwo bmiya ya zhin bugba bwibwihi n agmada yi ; 
gama eza deye, ho mado, wa fi, wo je wyewyehi bwa; wo a 
bwi, wo a je bwa jesun. 


Wo je wo abara gna, Sapai nyabwahi ho nyi, wo bwa 
1 bwashihi; a bwi eza 'ye wo aba wo wun wo nyabwa 
ya. 2 Wo yi wo, wo gna wo, Kni hi nu mi wo nabari ho 
tukwo a? Ha ga mi ha tnutnu dokunya, gama ho ta je mi ha 
zhin bwashihi m. 3 Bwashihi wo dabo wo bugba mi, M'ba 

zhin wuna shi mi dagahi wo gwo mi tnutnu a? Mi to kala 
yi mi nahi ma nu ofwa m, viyinkwo wo mi ma ba nya. 4 Ma 
kpe be ye wba zhin, ntu ge, sa a ba gmi mi ya emi tnutnu ba 
gwo mi ba ayi mi. 5 Wo yi wo dagahi atada dohodoho, wo 
gna eza "kmisumhi, Mi dagahi wo bi ho nu a? 6 Wo gna, 
Amudu tagyi emi nya. Wo gna wo, La ho takarda, ha sase 
wolowolo, ha ka shitnu. 7 Wo gna do, Hohin mwa, a bi ho 
nu a? Wo gna, Amudu tagyi alkama nya; wo gna wo, La 
ho takarda ha ka shi-nyimwanyimwa. 8 Wo dagahi wo ci wo 
bwashihi tna-befyecehi ntu wo cece bo; gama ba cala mi 
anyi "ye abi ba gna buzangna abi ce. 9 Ma gna fye ge, Nya- 
bwa yi, tna-befyecehi, fye zhin fyehin anugundo ; ntu ge sa 
kwo gba, ba ba gwo fye ba alubwi mi nyalonyalo. 

10 Eza wo 'gbenuhi yi be gbagbahi yi, wo gaciya yi, jesun, 
be mwamwahi yi; eza wo to "gbenuhi yi be gbagbahi yi m, wo 
to gaciya yi be mwamwahi m. 11 Nde fye to zhin "gbenuhi 
nyabwa yi n kwo to gaciya yi m, nkanu ba dna anyabwa gaciya 
nya efye akun a? 12 Nde fye to zhin "gbenuhi eza do nya yi 
m, nkanu ba ga fye nya kwo zhin fye nyaa? 13 Bara to nyi 
wo mi wo zhin adagahi gun aba bauta m ; gama ko wo ba wun 
gmanyi nu, wo ye do; ko wo ba vi gmanyi, wo ci do wyegba. 
Fye to mi fye zhin Shekwohi bauta bedo nyabwa yi jesun m. 

14 AFarisihi ba wo abe "ye viyan ba kpe wo agye, shi kwo 
nyi bahin ba zhin agyiwye yehi nu. 15 Wo gna ba ge, Fye nu 
zhin aza fye kni fyehin tukwo aza aba, ama Shekwohi wo kpe 
fye bugba ye; gama be a mwa aza aba, asisi nya nu Shekwohi 
abye. 

16 Owa, n anabi yi nyi har Yohanna esa ; tunyi esa dehi a da, 
Shekwohi ebe nabari manahi, eza dohodoho wo yepma wo pi 
dna kwo mi. 17 Gama kwo du sauci eshe ekni yi ba duya, 
owa kwo ta bma ya ko fyewyi m. 

18 Ezahozaho wo wu mula wo nyikwo yi, wo la do, wo zhin 
anagbahi nu, eza wo la nyikwo-mulawuhi e wo eba aba jesun 
wo zhin anagbahi. 

19 Nyabwahi ho nyi wo aje kpe abe nya yi n linen yi lugulu- 
guhi yi, wo da nahi mpyehi dohodoho yi. 20 Nyamwahi ho 
nyi a yi wo eye Lazaru a ya wo shi abagunya egbe, agbagwo 

kpe wo nahi viyan, 21 a wo wo pwa wo ye wo gyi nya kwo kaya 
e nyabwahi table; e, har amwi ba be ba nyi wo agbagwo. 22 
A zhi lo, nyamwahi wa fi, amalaika ba la wo ba lo wo yi 
Ibrahim agu. Nyabwahi jesun wa fi, a bi wo; 23 dna Hades 
mi wo kpe awye shi eshe, shi wo gye azhin, wo gye Ibrahim 
wye aba yi mwa kpa, Lazaru dna wo agu mi. 24 Wo ta 
begye, wo gna, Dada Ibrahim, ha gye mi sunsun, ha tnu 
Lazaru wo fi wo bwanyi tukwo nuwan, wo fu mi nyitala ; 
gama ma gye azhin ena 'ye yi. 25 Ama Ibrahim wo gna, 
Nugun, ha pa esa ho wyewyehi yi, ha bwa ho anya manahi, 
Li'azaru jesun lo nu anya nukwohi; sahi aba "ye a zhin wo 
atna, hohin ha gye azhin. 26 Bedo adeye yi viyan, eyi atasin 
a dna bmibmi yakwo ntu ge aza ba ye ba kukala iya ba pi lo 
efye aba ba to mi m; jesun kada ba kukala ba pi be eyi aba. 
27 Wo gna, Ma gyi ho wye, dada, ha tnu wo wo lo mi dada 
ayi, 28 gama mi azaje yi gun atnu; wo gna ba kada bahin 
jesun, ba be aba "ye ba gye azhin. 29 Ama Ibrahim wo gna, 
Ba Musa yi n anabi yi; fwa ba ba wo ba. 30 Wo gna, A’a, 
dada Ibrahim; ama nde eza wo lo ba aba e efifihi, ba ba ye 
abwi. 31 Wo gna wo ge, Nde ba to wo Musa n anabi yi m ba 
ta ga gaciya ko eza ho wo lakala e efifihi m. 


Wo gna wo abara, behinhin ajaraba ba ba be; ama 
1 ewuyi eza aba n wo be ba yi! 2 Gwoma wo aba a gyi 
wo ata begye awyi gwo nya, a she wo dna nuwan-yakwo, n 
wo ba zhin gmanyi dna abi nawyi deye ba zhin laifi. 3 Fye 
dna fyehin tukwo wye; nde ho eza wo zhin laifi, ha kun 
wo; n wo ye abwi ha zhin wo gafara; 4 nde wo zhin ho laifi 
abwa tnaba mpyehi gmanyi abwa tnaba jesun wo je ho aba be, 
wo-i gna, Mi ye abwi, sai ho zhin wo gafara. 

5 Atnutnuhi ba gna Dagahi, Ha be eyi gaciyaga. 6 Dagahi 
wo gna, Nde fye gaciyaga yi ngye mustard byegye gmanyi, 
fye ba gna shinwan 'ye, Ha shi, ha shi dna nuwan-yakwo mi, 
kwo ba vi ho beda. 

7 Ama nkanu nyi efye aba nde wo bara yi wo nu ofwa ko 
wo kna akni, sa wo zhi ofwa wo ba gna wo, Ha be sahisahi ha 
sase nyagyi aba? 8 Wo to gna wo m, Ha zhin shiri anya yi, 

m'ba gyi, ha zhin damaraici, ha vi mi bo har ma gyi ma sin 
kpa, n avun ho ba gyi n ho sin? 9 Wo zhin wo bara godiya 
shi wo zhin abe a gna wo? 10 E lo nu fyehin jesun sa fye 
a zhin abe a gna fye, fye gna, Yi nu zhin abara tna ampanyi ; 
yi ku zhin sai be kwo bmiya ya zhin. 

11 A zhi lo, sa ba fi zokwo ba lo Urushalima wo du Sama- 
riya, n Galili yi jesun. 12 Sa wo lo kauye ho mi, aza gun awo, 
anahiwunhi, ba gun wo, ba gni-a-gni zhi ekpayi, 13 ba ta 
begye ba-i gna, Yesu, Dagahi, ha gye yi sunsun. 14 Sa wo 
gye ba wye, wo gna ba ge, Fye lo fye wu fyehin tukwo amalam 
aba. A zhi lo, shi ba lo a ka ba gna. 15 Gmanyi e ba aba, 
sa wo gye a la wo kagna, wo jeze lo, wo-i ci Shekwohi begye 
kala yi; 16 wo yashi wo apita aba, wo zhin wo godiya; wohin 
wo nu zhin Samariyahi. 17 Yesu wo ye wo gna, Ko a ta ka aza 
awo gna m? Aza ce awo gmanyi ba zhi ina? 18 A ta bwa 
ezahozaho wo jeze wo ci Shekwohi m sai zhibehi "ye gmanyi ? 
19 Wo gna wo, Lakala, ha lo ho nya; ha gaciyaga kwo la ho 


gni. 

20 AFarisihi ba nya wo bo esa Shekwohi ebe kwo ba be, 
wo ye wo gna ba ge, To wyegye yi nu Shekwohi ebe kwo be m; 
21 a ta gna, Kwo nyi iya! ko, bwahi m! gama gyewye, 
Shekwohi ebe kwo nyi efye mi. 

22 Wo gna wo abara, ampyehi ba ba be, sa a ba wo fye fye 
gye mpyehi gmanyi Eza Nunuhi nya, ama fye to gyewye m. 
23 Ba ba gna fye, Wo nyi, bwahi! wo nyi iya! Fye to lo m, 
fye to vi m; 24 gama shi ogma bmiya sa kwo bmiya e eshe 
sepa gmanyi buzangna lo har eshe sepa do; e lo nu Eza 
Nunuhi wo ba zhi n wo mpyehi. 25 Ama tile wo ba sin wa- 
hala boye kpa, cala "ye ba ba na wo bo. 26 Shi kwo a zhin 
dna Nuhu ampyehi, e lo nu kwo ba je zhin dna Eza Nunuhi 
ampyehi. 27 Ba ku gyi, ba ku sin, ba ku pa mula, a ku ga ba 
mula, har mpyehi Nuhu wo lo eya mi, ogma kwo a be, kwo 
bwi ba viyan. 28 Shi kwo a zhin jesun dna Lutu ampyehi ; 
ba ku gyi, ba ku sin, ba ku si, ba ku kun, ba bye nya, ba mi 
nya, 29 ama mpyehi Lutu wo gmi Soduma, ena kibritu yi ba 
kun eshe, a bwi ba viyan. 30 elo nu kwo ba zhin mpyehi a 
ba gye Eza Nunuhi wye. 31 Mpyehi dehi, eza wo tu nyakun- 

tukwo, wo nyabwa nyakun mi, kwo bmiya wo to shin zhi wo 
la m; eza wo nyi ofwa kwo bmiya wotajeapizhim. 32 Fye 
pa Lutu nyikwo. 33 Ezahozaho wo ba zan shin wo gni wo 
wyewyehi wo ba bwi kwo; ama ezahozaho wo ba bwi wo wye- 
wyehi, wo ba gni kwo. 34 Ma gna fye, e sukwo 'ye aza gun 
aba ba ba kpe gado gmanyi; aba la gmanyi, a ba fwa gmanyi. 
35 Anyikwoza gun aba ba ba gwo aje yi; aba la gmanyi, a ba 
fwa gmanyi. 36 Aza gun aba ba ba nyi ofwa; a ba la 
gmanyi, a ba fwa gmanyi. 37 Ba ye ba gna wo, Kni aba hia 
Dagahi? Wo gna ba, aba nahi nyi angulu ba ba gundo. 


g Wo si ba besi ntu ge kwo bmiya ba zhin addva cici 
1 ba to zun fi m. 2 Wo gna, Ezhi ho mi owadahi ho 
nyi, wo ta wo Shekwohi °dna m, wo to gye wo nuwan aza yi 
m; 3 ezhi "ye mi, nyigbahi ho nyi; wo beyi zhin wo be wo 
aba, wo-i gna, Ho gba mi ta e mi nuwunhi aba. 4 Esa sun 
kpa, wo-i wo wo bi; ama deye avun wo dabo wo bugba mi, 
Ko ma ta wo Shekwohi "dna m, mi to gye mi nuwan aza yi m, 
5 dudu lo nu nyigbahi 'ye wo gna mi gnagna, sai m'ba gba 
wo ta, kada wo gni mi wyewyehi wo bebe yi, nai, esu yi. 
6 Dagahi wo gna, Fye wo be owadahi tna-befyece wo da. 
7 Shekwohi mwa? wo to gba wo akniknihi ta m, ba nu ba 
cibwi kpe wo mpyehi n sukwo yi, ko wo bugbabwa boye ba yi ? 
8 Ma gna fye ge, Wo ba gba ba ta wolowolo. Ama sa Eza 
Nunuhi wo be, wo beyi bwa gaciyaga dna anyi? 

9 Wo je besisi da aza tukwo n ba gye bahin abefyecehi nu, 
ba ci aza do wyegba. 10 Aza gun aba ba lo wyegyi nyakun 
mi ntu ge ba zhin addu'a, gmanyi Farisihi nu, gmanyi jesun 
gandugwohi nu. 11 Farisihi wo gni wo zhin addwa wohin 
tukwo yi lo nu, Shekwohi, ma gode ho yi, mihin mi to wu ngye 
aza do m, azajehi, atna-befyecehi, anagbahi-zhinhi, ko ngye 
gandugwohi 'ye. 12 Lahadi gmanyi ma zhin azumi zun °ba ; 
emi anya yi viyan ma bwa ma ga awohi. 13 Ama gandugwohi 
wo gni aba yi mwa kpa, wo to ye wo kpe awye wu eshe m, ama 
wo zun wo agu bwa, wo-i gna, Shekwohi ho gye mi sunsun mi 
nu zhin laifida. 14 Ma gna fye ge, Eza 'ye wo lo wo puwa 
kniknihi du eza do; gama ezahozaho wo la wohin tukwo tu 

a ba gba wo, ama ezahozaho wo gba wohin tukwo a ba la 
wo tu. 

15 Ba be wo abi putu yi ntu ge wo to ba bwa; ama sa 
abara ba gye de'ye wye ba kun ba. 16 Ama Yesu wo yi ba, 
wo-i gna, Fye fwa abi nawyi ba be mi aba, fye to wo ba bi m; 
gama e adeye "pya Shekwohi ebe nya nu. 17 Behinhin ma 
gna fye ge, Ezahozaho wo ta gwo Shekwohi ebe ngye ebi 
nawyi m wo ta du emi kpekpe m. 

18 Tukwoda ho wo nya wo bo, Malam manahi, mba zhin 
wuna ma gwo wyewyehi nyalonyalo nyaa? 19 Yesu wo gna 
wo ge, Ntu kni be hi ho yi mi manahi a? Eza manahi to nyi 
m sai gmanyi, Shekwohi. 20 Ha kpe awyidna: To zhin 
anagbahi m, To wu eza m, To wyi evi m, To zhin asaida 
akata nya m, Ha ga ho dada mwamwa n ho iya yi. 21 Wo gna, 
ma shi awyidna 'ye bwa viyan tunyi mi yi ebi kasa yi har 
sahi. 22 Sa Yesu wo wo, wo gna wo, Ha tna nya gmanyi 
kpa: ha kun ho anya viyan ho ce yi, ha ga awyekwohi, ho ba 
bwa nyaso eshe mi; ha be ha vi mi. 23 Ama sa wo wo abe 
“ye, nubo wun wo boọ’ye gama wo nu zhin nyabwahi behinhin. 
24 Sa Yesu wo gye wo wye lo nu wo gna, Deca nu anyabwahi 
ba ba du Shekwohi ebe mi azhin yi! 25 Gama kwo du sauci 
lakumi kwo du aci bwa'wye n nyabwahi wo du Shekwohi ebe 
mi. 26 Aza ba wo deye ba gna, Nkanu wo ba mi wo pwo a? 
27 Ama wo gna, Abe aza ba ta mi ba zhin m, Shekwohi wa mi 
zhin. 28 Bitrus wo gna, Gye yihin, Yi ku yi anya ya, ya vi 
ho. 29 Wo gna ba ge, Behinhin ma gna fye ge, eza to nyi m 
wo ya wo ayi, ko wo nyikwo, ko wo azaje, ko wo azamahi, ko 
wo abi ntu Shekwohi ebe bo, 30 n wo to gwo gyiba boye m 
dna esa "ye, n esa yi n kwo be lo nyi wyewyehi har nyalonyalo. 

31 Wo ku awo ce aba wo aba, wo gna ba, Gyewye, yi lo 
Urushalima, abe viyan anabi ba ka nyi a ba nu Eza Nunuhi 
tukwo. 32 Gama a ba ga wo Abyedo aba, a ba kpe wo agye, 
a ba zhin wo be nukwohi jesun, a ba kna kni kpe wo; 33 ba ba 
zhin wo bulala, ba ba wu wo, mpyehi 'tahi wo ba lakala. 
34 Ama ba ta kpe abe "ye viyan m; beda "ye kwo so shi ba aba, 
ba to kpe abe ye a da m. 

35 A zhi lo shi wo wu vivi Jericho, ewyebwahi ho wo sase 

zokwo egbe wo-i ba nya; 36 shi wo wo kasun azayezhi ba-i 
sadu, wo nya be kwo nyi. 37 Ba gna wo, Yesu Nazaratahi 
wo nu sadu. 38 Wohin wo ta begye, wo-i gna, Yesu, eho, 
Dawuda nugun, ha gye mi sunsun! 39 Ba nu ba gyi abye 
ba kun wo ntu ge wo shi pi; ama wohin wo je begye ta boye, 
Eho Dawuda nugun, ha gye mi sunsun. 40 Yesu wo kpegni, 
wo gna a be wo yi wo aba ; sa wo be vivi wo aba, wo nya wo bo, 
41 Ho ye ma zhin ho kni hia? Wo gna, Dagahi ma ye wye- 
bagye. 42 Yesu wo gna wo, Gwo ho wyebagye ; ho gaciyaga 
kwo ka ho gna. 43 Sahisahi wo gwo wo wyebagye, wo vi 
wo, wo la Shekwohi tu; aza viyan, sa ba gye kwo wye ba ci 
Shekwohi. 


19 Wo lo Jericho mi, wo-i sadu. 2 Gyewye, eza ho nyi a 
yi wo eye Zakka; wo nu zhin gandugwohi dnagmahi, 
wo anyabwa yi boye. 3 Wo ye wo gye Yesu wye ko wo zhin 
nkana; ama wo ta mi m ntu aza mwa begye bo, gama wo nu 
zhin eza kpekpe'yehi. 4 Sai wo busi abye, wo gun shinwan 
ho ntu ge wo gye wo wye, gama wo ba du zokwo deye. 5 Sa 
Yesu wo be aba, wo kpe awye shi, wo gna wo ge, Zakka, ha 
pye, ha shin zhi gama nai 'ye tile m'ba sase ho nyakun mi. 
6 Wo pye shin be, wo gwo wo agmada yi. 7 Sa ba gye kwo 
wye ba viyan ba da gunaguni, ba-i gna, Wo lo wo shin eza 
ayi n wo zhin laifida. 8 Zakka wo gni, wo gna Dagahi, 
Gyewye, Dagahi, mi anyabwa pisahi ma ga awyekwohi; nde 
mi la gwo eza ho nya kala yi, ma gba wo ta zun anyi. 9 Yesu 
wo gna wo, Nai "ye gnigni kwo be nyakun °ye shi kwo nyi 
jesun wo zhin Ibrahim nugun nu. 10 Gama Eza Nunuhi 
wo be wo zan nya shin n kwo a bwi, wo gni kwo jesun. 

11 Shi ba wo abe °ye, wo je ba besisi do si shi wo wu vi 
Urushalima, ba-i mwi Shekwohi ebe kwo ba be sahisahi. 
12 Ntu lo nu wo gna, Eza dnagmahi ho wa lo ekni do mwa 
kpa ntu ge wo bwa ebe, wa jeze zhi. 13 Wa yi wo abara 
gun awo, wo ga ba pound gun awo, wo gna ba, Fye ce fye ze 
abwa har ma zhi. 14 Ama aza n wo ezhi ba wun wo nu, ba 
tnu tnutnuhi wo avun, ba-i gna, Yi ta ye eza "ye wo gyi ebe 
eyi tukwo m. 15 A zhi lo sa wa zhi, avun wo-i la ebe bwa, wo 

gna abara "ye, ba nu wo ga ba agyiwye, ba be wo aba ntu ge 
wo kpe gyiba ye ba gyi n ba abwaze. 16 Eza ’kmisunhi wo be 
wo abye, wo gna, Dagahi, ho pound kwo gyi gyiba pound 
gun awo jesun. 17 Wo gna wo, Madalla, mi bara manahi ! 
Shi a sun ho °gbenuhi yi abe yi cekegye, ho ba gwo fukumci 
azhi tukwo gun awo. 18 Bahi wo be wo-i gna, Ho pound, 
Dagahi, kwo gyi gyiba har pound gun atnu jesun. 19 Wo 
gna wo, Ha gyi ebe azhi tukwo gun atnu. 20 Eza do jesun wo 
be, wo-i gna, Dagahi, gyewye, ho pound ma dna zhika; 
21 gama ma wo ho "dna, shi ha nu zhin eza tna-sunsun; ha 
la nya ha to shi m, ha do nya ha to bye m. 22 Wo gna wo, 
beda "ye kwo gmi ho egbe m'ba da ho owa ce yi, efwo, bara 
nukwohi. Ha kpe mi nu zhin eza tna-sunsun, ma la nya mi 
to shi m, mi do nya mi to bye m, 23 ntu kni be hi nu ha to ga 
mi agyiwye abwazehi aba m ntu ge sa ma be ma zan kwo 
shin bedo gyiba yia? 24 Wo gna aza ba zhi aba "ye, Fye gwo 
wo pound fye ga eza wo pound awo yi. 25 (Ba gna wo, 
Dagahi, wo pound yi gun awo.) 26 Ma gna fye, ezahozaho 
wo anya yi a ba ga wo; ama ezahozaho wo to anya yi m e wo 
aba a ba gwo nya n wo ce yi. 27 Ama aza "ye mi anuwunhi n 
ba to ye ma gyi ebe ba tukwo m, a be ba yi iya, a wu ba mi 
abye. 

28 Sa wo da lo nu, wo lo abye wo-i gun lo Urushalima. 29 
A zhi lo sa wo wu vivi Baitfaji n Bait'anya yi, epe ho aba a yi 
kwo Zaitun, wo tnu aza gun aba e wo abara aba, 30 wo-i gna, 
Fye lo kauye kwo nyi fye abye; e kwo mi, shi fye lolo yi, fye 
ba sun jagawyi-bihi kwo-i gyigni, eza to nyi wo shin kwo gun 
m; fye lo kwo ya, fye be kwo yi. 31 Nde eza ho wa nya fye, 
Ntu kni be hi fye lo kwo ya a? elo nu fye ba gna, Dagahi wo 
kwo apma yi. 32 Bahin n a tnu ba nyi ba lo ba sun shi wo gna 
ba. 33 Shi ba lo jagawyi-bihi ya, jagawyi-bihi-da wo gna 
ba, Ntu kni be hi fye lo jagawyi-bihi yaa? 34 Ba gna, Dagahi 
wo kwo apma yi. 35 Ba be kwo yi Yesu aba ba ta ba ajekpe 
jagawyi-bihi, ba la Yesu tu. 36 Shi wo zanzan, ba ta ba aje 
zhi zokwo. 37 Shi wo wu vivi, wo si Zaitun epe ekni, azayezhi 
viyan abara nya ba ya agmada nya, ba ci Shekwohi begye 
kala yi ntu abe iko nya bo n ba ku gye; 38 ba-i gna, 


LUKA 19, 20 143 


Albarkada nu esu wo be dna Dagahi eye mi! 

Bugbafu eshe mi, latu jesun eshe dnagmahi duduhi mi! 

39 AFarisihi n azayezhi aba ba gna wo ge, Malam, ha kun ho 
abara. 40 Wo ye wo gna, Ma gna fye, nde adeye ba shi pi, 
akuta ba ba ta begye. 

41 Sa wo wu vivi wo gye ezhi wye, wo cibwi kwo tukwo, 
42 wo-i gna, Ha gna ha kpe mpyehi 'ye, abe fye bugbafu nya! 
ama sahi a so shi nu e ho awye. 43 Gama ampyehi ba ba be 
eho aba sa ho anuwunhi ba ba mi galu, ba ba she ho 'ba, ba 
gu ho abahobaho, 44 ba ba pye ho ekni bedo ho abi yi, ba to 
fwa kuta gmanyi tu do dna ho mi m, shi kwo nyi ha to kpe 
esa a be ho aba m. 

45 Wo lo wyegyi nyakun mi, wo ya aza kun ya ba kun anya, 
46 wo-i gna, A ka rubutu, Mi nyakun kwo ba zhin addvwa 
nyakun ama fye zhin kwo kwo ze azajehi bmibmi. 

47 A zhi lo wo wu aza fyegyifyegyi wyegyi nyakun mi. 
Ama amalam dnagmahi, arubutukahi yi n aza dnagmahi e aza 
aba ba zanshin ntu ge ba bwi wo, 48 ama ba to bwa dalili m 
gama aza viyan ba yezhi wo aba, ba kna tnubwa, ba-i wo wo. 


A zhi lo wyiho yi esa 'ye, shi wo-i wu aza wyegyi 
2 nyakun mi, wo-i zhin wa'azi nabari manahi, amalam 
dnagmahi, n arubutukahi yi bedo abyedo yi; 2 ba dabo, 
ba gna wo, Ha gna yi: kni fukumci hi ho-i zhin abe 'ye a? 
ko nkanu wa ga ho fukumci 'yea? 3 Wo ye wo gna ba, Mihin 
jesun ma nya fye bo ho; fye gna mi: 4 Baptisma Yohanna 
nya, kwo nyi e eshe ko kwo nyi e aza aba? 5 Ba zhin shawara 
aje yi, ba gna, Nde yi gna, kwo nyi e eshe, wo ba gna, Ntu 
kni be hi nu fye ta ga wo gaciya m a? 6 Ama nde yi gna, 
Kwo nyi e aza aba; aza viyan ba ba she yi akuta; gama ba 
kpe lo daidai Yohanna wo nu zhin anabi. 7 Ba ye ge, ba ta 
kpe aba kwo nyi m. 8 Yesu wo gna ba, Mihin jesun mi ta 
gna fye kni iko yi ma zhin abe 'ye m. 

9 Wo ya wo gna aza besisi "ye: Eza ho wo nu anab ofwa wo 
ga afwanuhi, wo lo ekni do, har wo mwasa. 10 Make'ye 
la gyi wa tnu bara ho afwanuhi aba ntu ge a kni nyagyi ofwa 
nya ga wo; ama afwanuhi ba lu wo, ba gna wo ami abwa yi 

gbelahi. 11 Wo tnu bara do; wohin jesun ba lu, ba zhin wo 
be nukwohi, ba gna wo ami abwa yi gbelahi. 12 Wo tnu har 
'tahi; wohin jesun ba tu wo eci, ba nya wo ya. 13 Ofwa 
dagahi wo gna, M'ba zhin wuna? Mba tnu mi nugun 
yeyehi ; kpohun ba ba ga wo mwamwa. 14 Ama sa afwanuhi 
ba gye wo wye, ba zhin shawara aje yi, ba gna, Eza "ye gadogyihi 
nu; fwa yi ya wu wo, wo gado kwo ba zhin yi nya. 15 Ba 
nya wo ya ofwa egbe, ba wu wo. Ofwa dagahi wo ba zhin 
ba wuna? 16 Wo ba be wo bwi afwanuhi 'ye wo ga aza do 
ofwa. Sa ba wo deye ba gna, Shekwohi zhin aba! 17 Ama 
wo shi ba awye wo gna, Kni hi nu deye a ka a, 

Kuta nyamihi a na kwo bo 

kwo nu a ba shi kwo bwakwonu tukwo ? 
18 Ezahozaho wo ba gbidokunu tu kuta 'ye wo ba bmaya; 
ama ezahozaho kwo bmaya tu wo, kwo ba vi wo ya ngye 
butukun. 

19 Arubutukahi n amalam dnagmahi yi ba zhin atna ba 
wan wo e esa "ye; ama ba wo aza 'dna; gama ba gye wo da 
besisi "ye ba tukwo. 20 Ba dna wo wye, ba tnu awyeshihi ba 
gbedo abefyecehi yi, ntu ge ba shi wo beda bwa shi ba ba 
dna wo ebegyihi fukumci n wo iko yi jesun. 21 Ba nya wo bo, 
ba gna, Malam yi kpe ho dabo n ha wu daidai, ha ta kni eza 
knikni m, ama gaciya yi ha wu Shekwohi zokwo. 22 Kwo nu 
zhin owa nya ya ga Kaisar gandu ko ce to wo lo nu m a? 
23 Ama wo gye ba kwocedna wo gna ba, La sule wu mi. 
24 Kwo dogbe kwo rubutu yi nka nya nua? Ba gna, Kaisar 
nya nu. 25 Wo gna ba, Anya n kwo zhin Kaisar nya nu fye 
ga Kaisar, anya n kwo zhin Shekwohi nya nu fye ga Shekwohi. 
26 Ba ta mi ba shi beda bwa aza abye m; ce a wo ba ntu wo 
yeye bo, ba shi pi. 

27 Aza ho e ASadukihi aba ba be wo aba, ba nu ba na efi- 
kalala bo, 28 ba nya wo bo, ba-i gna, Malam, Musa wo ka yi 
nde eza ezado wa fi, wo nyikwo yi wo to ebi yi m, wo ezado wo 
ba la wo nyikwo, wo bwa abi ga wo ezado. 29 Sapai aza lo 
gun tnaba; eza 'kmisunhi wo la nyikwo, wa fi tna ebi; 30 eza 
bahi jesun lo nu; 31 eza ’tahi jesun wo la wo; elo nu ba tnaba 
ba tna ebi, ba fi. 32 Avun nyikwoza wa fi jesun. 33 Efi- 

kalala mi wo ba zhin nka nyikwo nu a? gama ba tnaba ba 
la wo. 

34 Yesu wo gna ba, Abi anyi °ye nya ba pa mula, a ga ba 
mula; 35 ama aza ba kunce ba si anyi dehi, efi-kalala jesun ba 
to pa mula m, a ta ga ba mula m, 36 gama ba to mi ba je fi m, 
gama ba gbedo amalaika yi, ba nu zhin anugun Shekwohi 
nya, shi kwo nyi ba nu zhin anugun efi-kalala nya. 37 Ama a 
ku aza fifihi kala, ko Musa wo wu deye aba mi wa ka rubutu 
Shinwan-bihi tukwo, sa wo yi Dagahi, Shekwohi Ibrahim 
nya, Shekwohi Ishaku nya, Shekwohi Yakub nya. 38 Wohin 
wo to zhin Shekwohi aza fifihi nya m, ama aza wyewyehi nya, 
gama ba viyan ba bwa wyewyehi wo aba. 39 Aza ho e arubu- 
tukahi aba ba ye ba gna wo, Malam, ha da daidai. 40 Gama 
ba to bugba kala yi ba ba shan wo benya jesun m. 

41 Ama wo gna ba, Ntu kni be hi nu ba-i gna Kristi wo nu 
zhin Dawuda nugun a? 42 Gama Dawuda, wohin i HUK; 
dna litafi Zabura nya, wo gna, 

Dagahi wa gna mi Dagahi, 
Ho sase shi e mi bwa'i-zhebwa, 

43 har ma ze ha anuwunhi ha pita-kpe-nya. 

44 Dawuda wo yi wo, Dagahi ; wo nu zhin wo nugun wuna ? 

45 Sa aza viyan ba-i wo, wo gna wo abara, 46 Fye zhin 
paceye arubutukahi yi ba nu ba ye ba laba ajekpe yi kpamwahi, 
ba nu ba ye a sa ba ami dna agnikwo, asesa aba yi mwamwahi 
dna asinagog mi, asesa-aba yi mwamwahi dna nyagyi aba; 
47 ba nu ba gyi anyi-gbahi api, ba zhin addwa kpamwahi 
kwocedna nya. Ba ba bwa eknizun n kwo du aza do nya. 


2 Wo ta awye, wo gye anyabwahi ba fi ba sadaka agyiwye- 

gwo-nya; 2 wo gye nyigbahi ho, ewyekwohi, wo fi 
akobo gun aba. 3 Wo gna, Behinhin ma gna fye, Nya nyigbahi 
ewyekwohi "ye wa fi, kwo du ba nya viyan; 4 gama ba viyan e 
ba nyabwa mwa, ba fi ba sadaka, ama wohin e wo ewyekwo wo 
fi wo nya viyan n wo ce yi. 

5 Shi aza ho ba dabo ba sa wyegyi nyakun ye, a kni kwo 
akuta bmiyabmiyahi yi, asadaka yi, wo gna, 6 anya de'ye fye 
gyewye, ampyehi ba ba be sa a ta ce kuta shi aba °ye m ko 

gmanyi tu do, ata la kwo ya m. 7 Ba nya wo bo, ba gna, 
Malam, abe 'ye ba ba zhin kni 'wyihi a? Kni hi nu kwo 
ba zhin tuze sa abe "ye ba ba zhin shiri ba bea? 8 Wo gna 
ba, fye zhin paceye kada a bwi fye; gama aza mwa begye ba 
ba be dna emi eye mi ba gna, Mi nu yi! jesun, Sa la wu vivi! 
Fye to vi ba m. 9 Sa fye wo okun nabari, awyina yi jesun, 
fye to vin ntu ednawo bo m; gama abe °ye ba ba be kpa, 
ama anyizo to-i be kpa m. 

10 Sahi wo gna ba, ebye kwo ba lakala da ebye do, ebe 
jesun kwo ba lakala da ebe do; 11 a ba shan anyi ashan, aba 
yi gbogbo jesun amikun bedo anyasan yi, abe yi dnafihi n 
atuze yi ba ba kun e eshe. 12 Ama abe "ye viyan abye, ba ba 
wan fye, ba ga fye wahala, ba lo fye yi asinagog mi n ajaru yi, 
ba be fye yi asu abye n awadahi yi ntu mi eye bo. 13 De'ye 
kwo ba zhin fye saida-ga esa. 14 Fye mizhi fye abemwi fye to 
zhin shawara abye abe fye ba ye m; 15 gama mihin mba 
ga fye egbe n wyemwa yi ntu ge fye anuwunhi viyan ba to 
bwa iko ba gni-a-gni ko ba nabo fye yi m. 16 Ama har aza- 
mahi, azaje yi, dangi yi, anugundo yi, ba ba bwi fye, e efye 
aba a ba wu aza ho; 17 aza viyan ba ba wun fye nu ntu mi 
eye bo. 18 Ama ko fye tukwo ayi gmanyi kwo ta kniya m. 
19 Ntu fye bugbabwa bo fye ba bwa fye awyewyehi. 

20 Ama sa fye gye Urushalima a she kwo 'ba akunbala yi, 
sahi fye kpe kwo agusa la wu vivi. 21 Esa ’ye a fwa aza ba fi 
Yahudiya ba busi lo epe yakwo ; a fwa aza ba fi ezhi ba lo ba 
nya; aza ba fi akauye a ta fwa ba ba lo emi m ; 22 gama ampye- 
hi dehi tagba nya nu, ntu ge a ba nu viyan shi a ka. 23 Ewuyi 
e ba aba, anubo-da, n aza yi ba ga bebe dna ampyehi dehi ! 
Gama wahala mwamwahi kwo ba be anyi, a gyi minagyi aza 
“ye tukwo; 24 a ba wu ba ebe-yakwo yi, a ba lo ba yi bauta 
abye aba viyan; Abyedo ba ba dna Urushalima apita har 
Abyedo asa ba nu. 

25 Atuze ba ba nyi mpyehi mi, epiya mi, akpasu mi; dna 
anyi azhingye abye nya, jeje yi ntu nuwan-yakwo kasunci bo, n 
anuwan-dokwo yi; 26 aza ba zun fi ntu ednawo bo, shi ba 
pmi anya n ba be lo dna anyi; gama a-iko ashe nya ba ba 
shanshan. 27 Sahi ba ba gye Eza Nunuhi wo-i be dna enyi 

mi iko yi latu yi dnagmahi. 28 Ama sa abe "ye ba ya zhin, fye 
kpe awye shi eshe, fye la fyehin tukwo wu gama fye shanshan 
la wu vivi. 

29 Wo si ba besi wo gna: Fye gye, shinwan gbahi, nashin- 
wan viyan yi, 30 sa ba ci, fye gye kwo wye, fye kpe fyehin 
tukwo agmama la wu vivi. 31 Jesun, lo nu, fyehin, sa fye 
gye abe 'ye ba-i be, fye ba kpe Shekwohi ebe la wu vivi. 
32 Behinhin ma gna fye ge, cala "ye kwo ta duya m, sai a nu 
abe viyan. 33 Eshe ekni yi ba ba duya, ama emi abeda ta 
duya m. 

34 Ama fye dna fyehin tukwo wye, kada fye abugba ba ba lu 
anyagyi yi mwa, eje-sin yi, abesasa yi wyewyehi nya har 
mpyehi dehi kwo be fye aba epye shi a pi awun; 35 gama e lo 
nu kwo ba be aza viyan aba n ba zhin nyi anyi viyan. 36 Ama 
asa dohodohoyi fye gu, fye-i zhin addwa ntu ge fye ba mi fye 
pwo abe 'ye viyan ba ba be, fye ba mi fye zhi Eza Nunuhi 
abye. 

37 Mpyehi dohodoho wo-i wuwu wyegyi nyakun mi; 
sukwo dohodoho wo gmi, wo lo wo tu epe mi a yi kwo Zaitun. 
38 Aza viyan ba be wo aba tunyi labmi-labmi wyegyi nyakun 
mi ntu ge ba wo wo. 


22 A zhi lo nyagyi Bredi-tna-Yeast nya kwo wu vivi, a yi 
kwo Paska. 2 Amalam dnagmahi bedo arubutukahi yi 
ba zanshin shi ba ba wu wo; gama ba wo aza "dna. 

3 Shaitan wo lo Yahuda mi, wohin a yi wo eye Iskariyoti, 
wo nu gmanyi ba awo ce aba aba; 4 wa lo wo zhin shawara 
amalam dnagmahi yi bedo abezhe-yakwo yi, shi wo ba ga wo 
ba aba. 5 A da ba, ba zhin alkawali ba ba ga wo agyiwye. 
6 Wohin wa ye, wo zanshin shi wo ba ga wo e ba aba, esa aza to 
yezhi m. 

7 Mpyehi Bredi-tna-Yeast nya kwo la be, mpyehi ba zhin 
paska kugya-bihi sakrifais. 8 Yesu wa tnu Bitrus n Yohanna 
yi, wo-i gna, Lo fye zhin paska aba ga yi ntu ge ya gyi. 9 Ba 
gna wo, Kni aba hi ha ye ya zhin aba a? 10 Wo gna ba, 
Gyewye, sa fye lo ezhi mi, eza ho wo ba gun fye, nyikun yi tu 
nuwan yi fi; fye vi wo fye lo nyakun mi wo ye wo lo. 11 Fye 

gna 'pida, Malam wo gna ho, Azhibehi egbe gni ina m'ba 
gyi paska bedo mi abara yia? 12 Wohin wo ba wu fye egbe 
yakwo esin, abazhinhi; fye zhin aba bwahi. 13 Ba ku lo ba 
sun kwo shi wa gna ba; ba zhin paska aba. 

14 Sa esa la si, wo sase shi, atnutnuhi kunsun wo yi. 15 
Wo gna ba, Ma ye boye ma gyi paska 'ye kunsun fye yi kamin 
ma sin wahala; 16 gama ma gna fye ge, Mi to gyi kwo m sai a 
nu kwo Shekwohi ebe mi. 17 Wa gwo ebwe, sa wa zhin 
godiya, wo gna, Fye la deye, fye gna aje fyehin-fyehin; 18 
gama ma gna fye, avun deye, mi to je anab-gyigyihi-nuwan 
sin m sai Shekwohi ebe kwo be kpa. 19 Wa la bredi jesun, 
sa wa zhin godiya, wa bma kwo ya, wo ga ba, wo-i gna, De’ye 
emi nahi nu a ga ntu fye bo; fye zhin deye fye pa mi bo. 
20 E lo nu nyagyi avun, wo la ebwe, wo-i gna, Ebwe 'ye alka- 
wali wo'iwohi nu dna mi ami, nya a zeya ntu fye bo. 21 Ama, 
gyewye, obwa wo nya wohin n wo ba bmi mi nyi kwo kunsun 
mi yi tu table. 22 Gama Eza Nunuhi wa lo behinhin shi a ye a 
zhin; ama ewuyi eza aba n wo bmi wo nyi! 23 Ba ya abe 
nya n ba aje yi ntu ge ba kpe eza e ba aba wo ba zhin deye. 

24 Bena kwo lakala ba atasin nkanu e ba aba wo du mwa- 
mwa a? 25 Wo gna ba, Asu Abyedo nya ba gyi ebe n ba 
tukwo; bahin jesun ba fukumci yi ba tukwo a yi ba azanya- 
gahi. 26 Ama kwo to nyi lo nu efye aba m; ama wohin wo 
du mwamwa yi e fye mi, kwo bmiya wo ze ngye eza kmamahi ; 
eza wo zhin abyeda jesun, wo ze ngye eza n wo zhin tnutnu. 
27 Gama nkanu wo du mwamwa, eza wo sase nyagyi aba ko 
eza wo zhin tnutnu a? Wo nu to n wo sase. nyagyi aba m? 
Ama mihin mi gni fye atasin ngye tnutnuzhinhi. 

28 Ama fye nu zhin aza n fye kunsun mi yi dna mi azhingye ; 
29 mihin ma kni ebe ga fye shi mi Dada wo kni ga mi, 30 ntu 
ge fye ba gyi, fye ba sin kunsun mi yi dna emi ebe mi, fye ba 
sase kpe asu-asese-'ba, fye ba da abye awo ce aba Israila nya 
owa. 

31 Siman, Siman, gyewye, Shaitan wo zanshin wo bwa ho 
ntu ge wo san ho ngye alkama; 32 ama ma ku addu'a zhin ga 
ho kada ho gaciyaga kwo ba gba; efwo, sa ha jeze zhi, sai ha 
ga ha azaje kala. 33 Wo gna wo, Dagahi, ma ye ma lo jaru 

kunsun efwo yi har efi jesun. 34 Wo gna, Ma gna ho Bitrus, 
Nai 'ye pise-nugba ta ceku m sai ha ba na mi yekpe bo abwa 
ata. 

35 Wo gna ba, Sa ma tnu fye tna alagyiwyita, tna pwakun, 
tna abwada, nyaho gyi fye sana? Ba gna, Awo, be ho to nyi 
m. 36 Wo gna ba, Ama sahi, eza wo lagyiwyita yi wo la, e lo 
nu, pwakun jesun; eza wo to ce yi m, wo kun wo ejekpe wo si 
ebe-yakwo. 37 Gama ma gna fye, Deye a ka, tile a ba nu 
kwo mi aba, A ku wo do alaifida yi; gama be a ka mi tukwo 
kwo ze nunuhi nu. 38 Ba gna, Dagahi, gyewye, abe-yakwo 
gun aba nyi. Wo gna ba, Kwo la kun. 

39 Wo gmi, wa lo epe Zaitun nya shi wo zhin wo zhin; 
abara ba vi wo avun. 40 Sa wa si aba "hi wo gna ba, Fye zhin 
addw’a kada fye lo jaraba mi. 41 Ama, wohin, wo lo aba mwa 
kpa shi a she kuta; wa yashi wa zhin addwa, 42 wo-i gna, 
Dada, n ha ye ha la ebwe °ye ya emi aba; ama to mihin beye 
m sai ho nya nu a ba zhin. 43 Malaika e eshe wo lakpe wo 
aba, wo ga wo kala. 44 Wohin, shi wo dna azhingye mwa wo 
zhin addwa kala yi; wo amisa kwo wu ngye ami gbi yakwo 
kwo kaya zhi ekni. 45 Sa wa lakala e wo addu'a, wo be abara 
aba, wo sun ba ba-i wangye ntu nubowun bo, 46 wo gna ba, 
Ntu kni be hi fye wangye a? Fye kukala fye zhin addvwa 
kada fye lo jaraba mi. 

47 Shi wo dabo, gyewye, azayezhi, wohin jesun, a yi wo eye 
Yahuda, gmanyi e awo ce aba, wo-i lo ba yi abye; wo wu vivi 
Yesu yi ntu ge wo ye wo egbe yi. 48 Ama Yesu wo gna wo, 
Yahuda, egbe-ye yi ha bmi Eza Nunuhi? 49 Sa aza ba kunsun 
wo yi ba gye be a zhin, ba gna, Dagahi, yi ba lu aza ebe-yakwo 
yi? 50 Eza e ba aba wa lu fyenu malam tukwoda nya, wo kpe 
wo tnubwa ya bwa'izhebwa. 51 Ama Yesu wo ye wo gna, 
Fye fwa lo nu. Wo to wo tnubwa bwa, wo ka wo gna. 52 
Yesu wa gna amalam dnagmahi n atukwoda yi wyegyi nyakun 
nya, abyeda yi jesun, ba nu n ba kukala da wo, Fye kun be 
abe-yakwo yi n abusi yi, ngye fye wan zokwojehi ? ? 53 Sa mi 
kunsun fye yi fyegyifyegyi wyegyi nyakun mi, fye to ta fye 
abwa fye wan mi m; ama esa 'ye fye nya nu, iko wyegma 
nya yi jesun. 

54 Ba wan wo, ba lo wo yi, ba be wo yi malam tukwoda ayi ; 
ama Bitrus wo vi wo ekpa yi. 55 Sa ba fin ena api atasin, ba 
sase zhi aje yi, Bitrus wa sase ba tantasin. 56 Ebi nyikwohi 
ho wo gye wo sase ena aba, wo ce wo awye, wo gna, Eza 'ye, 
jesun, wo kunsun wo yi. 57 Ama wo na bo, wo gna, Nyi- 
kwoza, mi to kpe wo ye m. 58 Esa sun fyewyi eza do wa gye 
wo wye, wa gna, Hohin, jesun, ha kunsun ba yi. Ama Bitrus 
wo-i gna, Awo, efwo eza. 59 Avun esa sun vivi esa gmanyi 
eza do wo zhin saida kala yi, wo-i gna, Behinhin eza 'ye, 
jesun, wo kunsun wo yi; gama wo nu zhin Galilihi. 60 
Ama Bitrus wa gna, Efwo eza, ma ta kpe be ye ha da m. 
Sahisahi, shi wo dabo, pise-nugba kwo ceku. 61 Dagahi wo 
bmiya awye, wo shi Bitrus awye, Bitrus wo pa Dagahi beda 
bo shi wa gna wo, Kamin pise-nugba ceku nai 'ye, ha ba na mi 
bo abwa ata. 62 Wo gmi, wo cibwi boye. 

63 Aza ba shi Yesu bwa, ba kpe wo agye ba lu wo; 64 ba 
pwi wo eje awye, ba nya wo bo, ba-i gna, Ha da anabi; 
nkanu a lu hoa? 65 Abe do mwa begye ba da wo tukwo, 
ba-i kni wo akmi. 

66 Sa efye a gyi, apadawa abyeda nya ba yezhi aba gmanyi, 
amalam dnagmahi n arubutukahi yi; ba lo wo yi owada 'ba, 
ba-i gna, 67 Nde ho zhin Kristi nu, ha gna yi. Ama wo gna 
ba, Ko ma gna fye, fye ta ga gaciya m; 68 nde ma nya fye 
jesun, fye ta ye m. 69 Ama abye de'ye Eza Nunuhi wo ba 
sase bwa'izhebwa Shekwohi^iko nya. 70 Ba viyan ba gna 
Ha nu zhin Shekwohi Nugun? Wo gna ba, Shi fye a da, emi 
nu. 71 Ba gna, Yi ye asaidada do? gama yihin tukwo yi ku 
wo € wo egbe. 


23 Aza yezhi viyan ba kukala ba be wo yi Bilatus aba. 
2 Ba ya wo betu, ba-i gna, Ya sun eza de’ye wo wun 
eyi ebye ya, jesun wo wo ganduga bi Kaisar aba, wo-i gna 
wohin tukwo Kristi nu, esu nu. 3 Bilatus wo nya wo bo, wo-i 
gna, Ho nu zhin Esu AYahudihi nya? Wo ye wo gna, Ha da. 
4 Bilatus wo gna amalam dnagmahi n azayezhi viyan, Mi to sun 
laifi eza °ye aba m. 5 Ama ba je kuka da wo, ba-i gna, wo-i fin 
aza mi, wo-i wu Yahudiya mi viyan, wo ya e Galili har aba 'ye. 

6 Ama sa Bilatus wo wo de"ye wo nya ko eza "ye Galilihi nu. 
7 Sa wo kpe wo gmi Hirudus ebe, wo tnu wo yi Hirudus aba, 
shi Hirudus wohin tukwo wo dna Urushalima esa "ye. 8 A 
zhi lo sa Hirudus wa gye Yesu, wo dagma boye ; gama sa la mwa 
wo ye wa gye wo wye, shi wa wo nabari wo tukwo; wo-i 
mwi ko wo ba gye be wowohi wo aba. 9 Wo nya wo bo abeda 
yi mwa begye; ama wo to ye wo beho m. 10 Amalam 
dnagmahi n arubutukahi yi ba zhi bari tu wo bo kala yi. 
11 Hirudus wohin n wo akunhi yi ba ci wo wyegba, ba kpe wo 
agye; sai ba kpe wo aje yi nabmiyahi, ba je wo tnu Bilatus 
aba. 12 Mpyehi "ye Hirudus bedo Bilatus yi ba gyi nugundo n 
aje yi gama sapai ba wun aje nu. 

13 Bilatus wo yi amalam dnagmahi n atukwoda yi n aza yi 
ba yezhi, 14 wo gna ba, Fye a be mi eza 'ye yi, ngye eza- 
wunyahi; gyewye, mihin ma da wo owa fye abye, mi ta sun 
laifi eza "ye aba abe "ye fye tu wo m; 15 awo, ko Hirudus, 
gama wo je wo tnu eyi aba. Gyewye, wo to zhin be kwo 
kunce efi m; 16 ntu lo nu mba lu wo, ma lo wo ya. 17 Gama 
tile wo lo eza gmanyi ya ga ba dna nyagyi esa. 

18 Ama ba viyan ba ta begye n aba gmanyi, ba-i gna, A lo 
eza deye yi, a lo Barabbas ya ga yi—19 wohin, wo nu zhin eza a 
dna wo jaru ntu kalakpe ho bo ezhi mi,:ntu ezawu bo jesun. 
20 Bilatus wo je beda da ba yi, wo-i ye wo lo Yesu ya; 21 ama 
ba fyaku, ba-i gna, A zun wo du, a zun wo du. 22 Wa gna 
ba abwa 'tahi, Ntu kni be hi a? eza "ye wa zhin kni laifi hi a? 
Mi ta sun be kwo kunce wo efi m; ntu lo nu mba lu wo, ma 
lo wo ya. 23 Ama ba bahin yi abegye yi kala yi ntu ge a zun 
wo du. Ba abegye ba du. 24 Bilatus wa ga "gbe a zhin be ba 
ye. 25 Eza a dna wo jaru ntu kalakpe n ezawu yi bo, wo nu ba 
ye nyi, wo lo wo ya ama wo ga Yesu ntu ge a zhin be ba ye wo yi. 

26 Sa ba lo wo yi ba wan eza ho, Siman Kairawanihi, wo-i 
gmi kauye, ba tu wo ezundu wo la, wo vi Yesu avun. 27 
Azayezhi dnagmahi ba vi wo avun, anyikwoza yi jesun ba 
cibwi, ba-i zhin abeba. 28 Ama Yesu wo bmiya awye ba aba, 
wa gna, Anyigun Urushalima nya, to cibwi ntu mi bo m, ama 
fye cibwi ntu fyehin tukwo bo, fye abi yi jesun. 29 Gama, 
gyewye, ampyehi be lo a ba gna, Alamada ba nu zhin albarkada, 

anubo, jesun, ba ta shin ma m, abebe ata yeba m! 30 Esa 
dehi ba ba ya ba gna ape yakwo, Fye bmaya kpe yi, ape-bihi 
yi, Fye bwi yi. 31 Gama nde ba zhin abe deye sa shinwan 
putilihi a ba zhin wuna n kawuhi a? 

32 A ku aza do yi jesun, gun aba, alaifizhinhi, ntu ge a wu 
ba kunsun wo yi. 33 Sa ba si aba a yi kwo Kwalluwa, bwahi 
ba zun wo du, alaifizhinhi yi, gmanyi wo bwa'izhebwa, do wo 
bwa'ipmibwa. 34 Yesu wa gna, Dada, Ha zhin ba gafara ; 
gama ba ta kpe be ye ba zhin m. Jesun shi ba gna wo ajekpe 
aje ba aba, ba she ebwi. 35 Aza ba-i zhi ba-i shi awye. 
Atukwoda jesun ba-i kpe wo agye, ba-i gna, Wa gni aza do; 
a fwa wo wo gni wohin tukwo, nde wo zhin Shekwohi Kristi, 
wo Kniknihi. 36 Akunhi jesun ba kpe wo agye, ba-i be wo 
aba, ba-i ta bwa wu wo nuwan mamahi yi, 37 ba-i gna, Nde 
ha nu zhin Esu Ayahudihi nya, ha gni hohin tukwo! 38 
Rubutuka ho nyi tu woeshe, EZA DE' YE AYAHUDIHI 
ESU NU. 

39 Gmanyi e alaifizhinhi aba n a zun ba du nyi, wo da 

beda nukwohi n wo yi, wo-i gna, Ho to zhin Kristi m? ha 
gni hohin tukwo bedo eyi yi. 40 Ama eza do, wo ye wo kun 
wo, wo-i gna, Ha ta wo Shekwohi 'dna m, shi kwo nyi ho 
owada nyi gmanyi: n wo nya yi? 41 Yihin daidai nu; 
gama yi gwo eyi lada shi kwo kunce ntu yi abezhinzhin bo ; 
ama eza 'ye wo to zhin be kwo to bmiya m. 42 Wa gna, 
Yesu ha pa mi bo sa ha be dna ho ebe. 43 Wo gna wo, 
Behinhin ma gna ho, Nai °ye ha ba kunsun mi yi dna Paradise 
mi. 
44 Sahi kwo ce vi esa tnaihi, wyegma kwo bwi ekni viyan 
har esa ce-awo-gmanyihi, 45 buzangna mpyehi nya kwo a 
gba; wyegyi nyakun eje kwo a saya tantasin. 46 Sa Yesu wa 
yi begye yi kala yi, wo gna, Dada mi ga mi zafun dna ho akun ! 
sa wo da deye wo ga wo wyewyehi. 47 Sa bezhe-yakwo wo 
gye abe a zhin, wo ci Shekwohi, wo-i gna, Behinhin eza "ye wa 
zhin befyecehi nu. 48 Azayezhi viyan ba gundo zhi ba gye 
abe-ata, sa ba gye abe a zhin, ba jeze zhi ba ayi, ba-i zunbwa 
ba agu. 49 Aza viyan wo ayekpehi, anyikwoza yi n ba vi wo 
e Galili, ba zhi ekpa yi, ba-i gye abe "ye. 

50 Gyewye, eza ho, wo eye Yusufu, wo nu zhin padawahi, 
eza manahi, befyecehi, 51 n wa ta ye ba shawara-zhin ko be ba 
zhin m, wa gmi Arimathiya, ezhi Yahudihi nya, wohin wo-i 
pmi Shekwohi ebe. 52 Eza "ye wa lo Bilatus aba, wo gyi wye 
a ga wo Yesu nahi. 53 Wo shin zhi kwo dna vingwo, kwo nu 
a ji kwo dna apma mi, aba eza to-i shin dna m. 54 Mpyehi 
Shirizhin nya nu, mpyehi sunsunhi kwo ce vivi. 55 Anyi- 
kwoza ba nu ba kun Galili n wo yi, ba vi avun ba gye vingwo 
wye shi a shi wo nahi; 56 ba zhi ba zhin anya-sundahi aba 
n emi sundahi yi. 

Mpyehi sunsunhi ba sun ntu wyidna bo. 


2 Ama mpyehi "kmisunhi tnaba nya, labmi-labmi, ba lo 
vingwo aba, ba-i ku anyasundahi n ba zhin aba, 2 ba 
sun a la kuta pmiya vingwo aba, 3 ama sa ba lo emi ba to sun 
nahi Dagahi Yesu nyam. 4 A zhi lo, shi ba ku jeje ntu de ye 
bo i, gyewye, aza gun aba ba gni-a-gni ba yi, ba aje yi "nabmi- 
yahi; 5 shi ba wo'dna ba shin ba tukwo dna ekni, aza ba gna 
ba, Ntu kni be hi fye zan wyewyehi shin efifihi abaa? 6 Wo 
to lo iya m, ama wo la lakala nu; fye pa be wa gna fye tunyi 
wo nyi Galili mi kpa, 7 woi- gna, Tile a ba ga Eza Nunuhi 
alaifida akun, a zun wo du, mpyehi 'tahi wo ba lakala. 8 Ba 
pa wo beda, 9 ba-i kukala e vingwo aba, ba jezhi, ba gna awo 
ce gmanyi nabari de'ye viyan, bedo aza do yi viyan. 10 Ba 
nu zhin Maryamu Magdaliya, Yuwanna yi, Maryamu Yakub 
iya n anyikwoza do kunsun ba yi n ba gna atnutnuhi abe "ye; 
1) ama abeda 'ye ba aba ba wu ngye beda gbelahi ; ba to ga 
ba gaciyam. 12 Ama Bitrus wa lakala, wa busi lo vingwo aba; 
sai wa yakun wa shi awye emi, wa gye efi-aje ba zhi aba 
gmanyi; wa lakala wa lo wo ayi, ce a wo wo abe yi n ba zhin. 
13 Gyewye, aza gun aba e ba aba, ba-i zanzan mpyehi "ye 
ba-i lo kauye a yi kwo eye Imwasu, kwo mwa kpa e Urusha- 
lima ngye amile tnaba. 14 Ba-i dabo ba aje yi abe "ye tukwo 
viyan shi a ku zhin. 15 A zhi lo, shi ba-i dabo ba nyabo ba 
aje yi, Yesu wohin tukwo wo wu vivi, wo kun lo ba yi. 16 
Ama ba awye yi wanwanhi ntu ge ba ta kpe wo yem. 17 Wo 
gna ba, Kni beda hi nu nyi fye da aje yi shi fye zanzan a? 

Ba kpezhi awyeba yi wunwunhi. 18 Gmanyi e ba aba, wo 
eye, Kilyobas, wo ye wo gna, Efwo, gmanyi, ho nu zhin zhibehi 
Urushalima mi, ha ta kpe abe a zhin lo iya ampyehi "ye mi m ? 
19 Wo gna ba, Kni abe hi nu a? Ba gna wo, Abe Yesu 
Nazaratahi tukwo wo nu wo zhin anabi iko-da tnutnu yi n 
beda yi Shekwohi abye, aza yi viyan, 20 shi yi amalam 
dnagmahi, eyi atukwoda yi, ba ga wo a zun wa 'kni efi nya, ba 
zun wo du jesun. 21 Ama sapai, yihin, yi beyi awyetu yi wo 
nu zhin eza n wo ba shan Israila. E, jesun, nai mpyehi ™ahi 
nu, shi a beyi zhin abe "ye. 22 Jesun, anyikwoza ho e yi aba, 
ba da yi be wowohi, shi ba ku lo vingwo aba labmi-labmi, 
23 sa ba ta sun wo nahi m, ba be, ba-i gna, ba gye nyawye- 
gye amalaika nya, amalaika ba gna wo wyewyehi yi. 24 Aza 
ho e yi aba ba ku lo vingwo aba, ba sun kwo lo nu shi anyikwoza 
ba da; ama wohin ba ta gye wo wye m. 25 Wo gna ba, Fye 
aza nugbahi atna-cehi, fye mwasa tna gaciyaga abe viyan anabi 
n ba da! 26 Tile nu to m Kristi wa sin wahala "ye wo lo wo 
latu mi jesun m? 27 Wo ya tunyi Musa e anabi viyan jesun 
wo wu ba arubutuka viyan abe ba nyi wo tukwo. 

28 Ba wu vivi kauye ba lo; wo zhin ngye wo ye wo sadu. 
29 Ba tna wo bwa ba-i gna, Ha sase kunsun yi yi, gama wyeshe 
la wuvi, mpyehi kwo ce vi kwo a zo. Wo lo emi wo sase 
kunsun ba yi. 30 A zhi lo, sa wo sase table aba kunsun ba 
yi wo la bredi, wa tu kwo albarka, wa bma kwo ya, wa ga ba. 
31 Ba awye ba kpeya, sai ba kpe wo ye; sahisahi wo bwi ba 
wyegye. 32 Ba dabo aje yi, Eyi bugba kwo ta gyi ena eyi mi 
m shi wa da beda eyi yi zokwo, shi wo wu yi arubutuka ? 
33 Ba kukala esa "ye ba je Urushalima lo, ba sun awo ce gmanyi 
ba yezhi aba gmanyi, aza do ba kunsun ba yi, 34 ba-i gna, 
Behinhin Dagahi wo la lakala, wo lakpe Siman aba. 35 Sai 
ba da abe a zhin dna zokwo, shi a kpe wo ye dna bredi bmaya. 

36 Shi ba da abe "ye, sai gye wohin tukwo wo gni ba atasin, 
wo gna ba, Bugbafu efye aba. 37 Ama ba vin, ba wo'dna 
boye, ba zhin nubo zafun nu ba gye. 38 Wo gna ba, Ntu kni 
be hi fye bemwi kwo a lakala a? Ntu kni be hi nu abeda yi 
kwo lakala efye bugba a? 39 Fye shi mi abwa awye, mi 
apita yi, emi nu, mihin tukwo? to mi bwa, fye gye? gama 

zafun to abu yi asukun yi m shi fye gye mi ce yi. 40 Sa wa 
da deye wo wu ba wo abwa, n apita yi. 41 Shi ba to gaciyaga 
yi kpa ntu agmada bo m, ce a wo ba, wo gna ba, Fye nyagyi 
yiiya? 42 Ba ga wo ebmiya tokunhi nyanyahi. 43 Wa la wa 
gyi ba abye. 

44 Wo gna ba jesun, Ade’ye emi abeda nu ma dabo fye yi 
sa mi kunsun fye yi kpa, ma gna, abe viyan a ka rubutu mi 
tukwo dna arubutuka Musa nya, anabi yi, Zabura yi, tile a 
ba nu ba. 45 Sahi wo kpe ba bemwi ya ntu ge ba ba kpe 
arubutuka ye; 46 wo gna ba, E lo nu a ka rubutu, Kristi wo 
ba sin wahala, wo ba je kalala e efi aba mpyehi 'tahi, 47 jesun 
a ba zhin wa'azi abwiye n gafara laifi nya yi dna wo eye abyedo 
aba viyan, a ba ya dna Urushalima. 48 Fye nu zhin asaidada 
abe deye yi. 49 Gyewye, mi tnu mi Dada alkawali kpe fye 
tukwo ; ama fye sase ezhi mi har a kpe fye iko yi e eshe. 

50 Wo lo ba yi ebmi har ba wuvi Bait'anya, wo ku abwa 
wu eshe, wo tu ba albarka. 51 A zhi lo, shi wo-i tu ba albarka, 
wo ka ba, a la wo yi eshe mi. 52 Ba mwa wo, ba jeze be Uru- 
shalima agmada yi dnagmahi, 53 ba-i fi wyegyi nyakun mi 
cici, ba-i tu Shekwohi albarka. 


NABARI MANAHI 
shi 


YOHANNA 


ka 


N kmisunhi mi Beda nyi, Beda "hi wo kunsun Shekwohi 
nu, Beda 'hi Shekwohi nu. 2 Wo nyi kmisunhi mi kunsun 
Shekwohi yi. 3 Wohin nu a zhin anya viyan; nyahonyaho 
yi a zhin kwo a ta zhin kwo tna wohin m. 4 Dna ewo mi 
wyewyehi nyi; wyewyehi n kwo nyi aza buzangna nu. 5 
Jesun, buzangna "hi kwo-i kna aba ya dna wyegma ; to wyegma 
a mi kwo bo m. 
6 Eza ho wa be, tnutnuhi nu e Shekwohi aba, wo eye 
Yohanna nu. 7 Eza 'hi wa be ntu saida bo, ntu ge wa zhin 

saida ntu buzangna bo, ntu ge aza viyan ba ga gaciya ewo aba. 
8 Wohin tukwo buzangna 'ye nu to m, ama wa be ntu ge wa 
zhin saida ntu buzangna 'hi bo. 

9 Buzangna lo gaciya nya, n kwo kna aba ya ezahozaho aba 
n wo be lo dna anyi mi. 10 Wo-i nyi dna anyi mi, ewo aba 
nu a zhin anyi, ama anyi kwo to kpe wo yem. 11 Wa be ado 
aba n ba zhin wo nya, ama ba nu n ba zhin wo nya ba to gwo 
wom. 12 Ama ba nu n ba gwo wo, wo ga ba iko ba ze abi 
Shekwohi nya, ngye ba nu n ba ga gaciya dna wo eye mi; 
13 ba nu a ma ba, to ami aba m, to nahi beye aba m, to eza 
nugbahi beye aba m, ama e Shekwohi aba. 

14 Beda 'hi wa ze nahi, wa sase eyi aba (ya gye wo latu wye 
ngye latu mamahi gmanyi nya e wo Dada aba) nunuhi alheri 
yi n gaciya yi jesun. 15 Yohanna wo-i zhin wo saida, wo-i 
sawyi, wo-i gna, Eza 'ye wo nu zhin wo nu ma da wo bo nyi 
sa ma gna, Wo nu n wo be lo emi avun nyi wa ze emi abyeda, 
gama wo zhin mi duhi nu. 16 Gama e wo nyabwa yi viyan 
ya gwo, alheri kwo-i vi alheri jesun. 17 Gama e Musa aba a 
beyi ga owa; ama alheri n gaciya yi e Yesu Kristi aba nu ba be. 
18 Eza to nyi n wa shin Shekwohi wyegye ko fyewyi m, sai 
Nugun mamahi gba, wo nu wo dna wo Dada agu, wo nu wa 
da wo nabari. 

19 Yohanna saida nu, esa nu AYahudihi ba tnu wo aba 
amalam n ALawi yi e Urushalima ba nya wo bo, Ho zhin nkanu 
a? 20 Wa ye, to wo nabo m; ama wa ye wa gna, Mi to zhin 
Kristi nu m. 21 Ba nya wo bo, ba gna, Ce wuna? Ho zhin 
Iliya nu? Wa gna, Mi to zhin wo nu m. Hohin ’za’ye ho 
zhin anabi nu? Wa ye wa gna, A, a! 22 Ba je wo gna, 
Nkanu ho yi a? ntu ge ya lo beda yi aza aba n ba tnu yi nyi. 
Ho gna hohin tukwo zhin kni hi nu a? 23 Wa gna, Mi zhin 
begye yiyi nya nu dna zhabwi mi, Fye zhin Dagahi zokwo cewo, 
ngye shi anabi Ishaya wa da. 

24 Aza ’ye a tnu ba e AFarisihi aba. 25 Ba nya wo bo, ba 
gna wo, Ntu kni be hi nu ho-i zhin baptisma, nde ho to zhin 
Kristi nu m, Iliya nu to m, anabi 'ye nu to m mwa? 26 
Yohanna wa ye ba, wo-i gna, Mihin mi zhin baptisma n nuwan 
yi; dna fye atantasin eza ho wo gni-a-gni wo nu fye ta kpe wo 

ye m, 27 wo nu n wa be mi avun nyi, wo nu mi ta kunce ma 
lo wo abwada abma ya m. 28 A zhin abe deye dna Bait'anya 
n Urdun 'kma, aba nu Yohanna wo-i zhin baptisma. 

29 Efye-a-gyi wa gye Yesu wye wo-i be wo aba, wa gna, 
Gyewye, Kugya-bihi Shekwohi nya, wo nu wo la laifi ya anyi 
nya! 30 Wo nu n ma gna, Emi avun eza ho be lo wa ze emi 
abyeda, gama ko sapai wo zhin mi abyeda nu. 31 Mi ta kpe 
wo ye m; sai dai a ba la wo kpe Israila aba, ntu de’ye bo ma 
be mi-i zhin baptisma nuwan yi. 32 Yohanna wa zhin saida, 
wa gna, Mi la gye Zafun wo-i shin zhi ngye lukpe e eshe mi; 
wo a sase tu wo tukwo. 33 Mi ta kpe wo ye m; sai dai wo 
nu n wa tnu mi nyi ma zhin baptisma n nuwan yi, wa gna mi, 
Ezahozaho ho ba gye Zafun yi shin zhi wo tukwo, wo-i sase 
tu wo, wo nu n wo zhin baptisma Zafun Gyigyihi yi. 34 
Mihin, mi la gyewye, mi la saida zhin eza "ye Nugun Shekwohi 
nya nu. 

35 Jesun, efye-a-gyi Yohanna wo-i gni-a-gni, gun aba jesun 
e wo abara aba; 36 wa shi Yesu awye wo-i laba zan, wa gna, 
Gyewye, Kugya-bihi Shekwohi nya! 37 Abara 'hi gun aba 
ba wo wo , wo-i dabo, ba vi Yesu. 38 Yesu wa bmiya wye, 
wa gye ba wye ba-i vi wo be, wa gna ba, Fye zan kni hi nu shin 
a? Ba gna wo, Rabbi, (ngye Malam nu) ho sase shi kni 
bwahi a? 39 Wa gna ba, Fye be, fye ba gye. Ba be ba gye 
aba n wo sase shi; ba nyawyizo kunsun wo yi, esa sun ngye 
hour gun awo. 40 Ba gun aba n ba wo Yohanna beda, ba vi 
jesun, gmanyi Andarawus nu, Siman Bitrus ezado. 41 Wa 
kmi wo ezado bwa Siman nu, wa gna wo, Yi ku Almasihu 
bwa (ngye Kristi nu). 42 Wa be wo yi Yesu aba. Yesu wa 
shi wo awye, wa gna, Ho nu zhin Siman, Yohanna nugun ; a 
ba yi ho Kefas (ngye Apma nu). 

43 Efye-a-gyi wo-i ye wa lo Galili, wa sun Filibbus ; Yesu 
wa gna wo, Ha vi mi. 44 Filibbus wo gmi Baitsaida nu, wo 
ezhi gmanyi nu Andarawus n Bitrus yi. 45 Filibbus wa sun 
Natanayilu, wa gna wo ge, Yi la wo bwa, wo nu Musa dna owa 
mi, n anabi yi, ba ka wo nabari nyi, Yesu Nazaratahi, Yusufu 
nugun. 46 Natanayilu wa gna wo, Nya manahi kwo ba mi kwo- 
a gmi Nazarat? Filibbus wa gna wo, Be ha gye. 47 Yesu. 

wa gye Natanayilu wo-i be wo aba, wa sa wo eye, wa gna, 
Gyewye, Israilahi Behinhin, wo nu n wo to awye bwi yi m! 
48 Natanayilu wa gna wo, Ha kpe mi ye wuna? Yesu wa ye 
wa gna wo, To Filibbus wo-i yi ho m, esa ho-i dna gbahi 
shinwan sinta, ma ku ho gyewye. 49 Natanayilu wa ye wo, 
wa gna, Rabbi, ho nu zhin Nugun Shekwohi nya; ho nu zhin 
Esu Israila nya. 50 Yesu wa ye wo, wa gna wo, Shi ma gna 
ho, ma ku ho gyewye gbahi shinwan sinta, ho-i ga gaciya? 
Ho ba gye abe n ba du ade”ye mwamwa. 51 Wa gna wo jesun, 
Behinhin, behinhin, ma gna fye, Fye ba gye eshe guguhi ya, 
amalaika Shekwohi nya ba-i gun ba-i shin kpe Eza Nunuhi. 


Mpyehi tahi a-i pa mula dna Kana Galili nya; Yesu iya 

yi gni; 2 a gna Yesu n wo abara yi, ba be mula-pa aba. 
3 Esa wine kwo la gba, Yesu iya wa gna wo, Ba to wine yi lo 
m. 4 Yesu wa gna wo, Nyikwoza, ho nuwan dna emi yi? 
Emi esa kwo ta-i si kpa m. 5 Wo iya wa gna atnutnuhi, 
Bohoboho n wo ba gna fye, sai fye zhin kwo. 6 Ashakun 
yakwo kuta nya gun tnai, ba nu ba gyi amudu tagyi tagyi, 
ba-i zhi lo ce yi, shi AYahudihi ba zhin ba kunnu gyigyihi 
nya. 7 Yesu wa gna ba, Fye nu ashakun yakwo nuwan yi. 
Ba ku ba nu har agbe. 8 Wa gna ba, Fye to sahi, fye-a lo ce 
yi mula-pa tukwoda aba. Ba loceyi. 9 Esa mula-pa tukwo- 
da wo to nuwan wo n kwo a ze wine nyi, wohin wo ta kpe aba 
a bwa kwo m (ama atnutnuhi n ba to nuwan, ba nu kpe), 
mula-pa tukwoda wa yi mula-'ba, 10 wa gna wo, Ko ezahozaho 
wo-i zhin wa shi wine manahi °kmisunhi ; esa aza ba ku sin 
mwa jesun, avun a ga nya n kwo ta si kwo manahi m; ama 
hohin ho la wine manahi so shi har sahi. 11 Deye tuze 
'kmisunhi dna Kana Galili nya, n Yesu wa zhin, n wa la wo 
mwamwa kpe, wo abara ba ga wo gaciya. 

12 Avun deye wa lo Kafarnahum, wohin, wo iya yi, n wo 
azaje yi, n wo abara yi; bwahi ba sase to ampyehi mwa 
begye m. 

13 Paska AYahudihi nya kwo la ce vi, Yesu wa gun lo 
Urushalima. 14 Wyegyi nyakun mi wa sun aza n ba kun 
.anakwo, akni yi n alukpe yi, agyiwye-shanhi jesun ba-i sase zhi. 

15 Wa pmi knalufin owun nya, wa nya ba ya viyan e wyegyi 
nyakun mi, du akni yi n anakwo yi; wa ze agyiwye-shanhi 
agyiwye ya, wa mi ba atable ya; 16 wa gna alukpe-kunhi, 
Fye pmi anya 'ye ya e aba 'ye; to fye ze emi Dada nyakun 
agbaha-zhin nyakun m. 17 Wo abara ba pa a ku ka, Wyenyi 
ntu ho nyakun bo kwo nu ba gyi mi. 18 AYahudihi ba ye 
wo, ba gna wo, Kni tuze hi nu ho wu yi, shi kwo nyi ho-i 
zhin abe deye a? 19 Yesu wa ye wa gna ba, Fye la wyegyi 
nyakun 'ye ya, ampyehi gun ata mba la kwo kala gni. 20 
AYahudihi ba gna, Aye shi 'nyi ce tnai a-i mi wyegyi nyakun 
"ye, hohin ho ba la kwo kala gni ampyehi gun ata? 21 Ama 
wo da nyakun wo nahi nya nu bo. 22 Ntu lo nu, esa a beyi 
la wo kala e efi, wo abara ba pa wo beyi ku deye da; ba ga 
Litafi Gyighyhi gaciya, n beda yi Yesu wo beyi da jesun. 

23 A zhi lo esa wo-i dna Urushalima n Paska esa, e nyagyigyi 
esa, aza mwa begye ba ga gaciya n wo eye mi, ba-i gye wo atuze 
wye n wo-i zhin. 24 Ama Yesu wo to ya wohin ga ba m, 
gama wa kpe aza ye viyan, 25 gama wo to ce apma ezahozaho 
wa zhin saida eza tukwo m; gama wohin tukwo wo kpe anya 
ye n ba fi aza mi. 


Eza ho nyi e AFarisihi aba, wo eye Nikodimu nu, tukwoda 

AYahudihi nya. 2 Eza 'ye wa be wo aba sukwo yi, wa 
gna wo, Rabbi, ya kpe ho nu zhin nyawuhi e Shekwohi aba 
gama eza to nyi wa mi atuze °ye zhin m, sai Shekwohi wo kun- 
sun wo yi. 3 Yesu wa ye wa gna wo, Behinhin, behinhin, 
ma gna ho, Nde a to shan eza ma m, wo ta mi wo gye Shekwohi 
ebe wye m. 4 Nikodimu wa gna wo, A ba mi wuna a ma 
eza esa wo la lu kwoa? Wo ba mi wo je wo iya nubo mi lo, 
a ma wo jesuna? 5 Yesu wa ye wa gna, Behinhin, behinhin, 
ma gna ho, Nde a to ma eza dna nuwan n Zafun yi jesun m, 
wo ta mi wo lo Shekwohi ebe mi m. 6 Nya nu a ma kwo dna 
nahi, nahi nu; nya nu a ma kwo dna Zafun, zafun nu. 7 Ce 
to wo ho m shi ma gna ho, Tile a shan fye ma. 8 Ese zhin 
kwo a ci ebwa n kwo ye, ho wo kwo kasun jesun, ama ho ta 
kpe ebwa ye n kwo a gmi, aba yi n kwo lo m; elo nu ezahozaho 
a ma wo dna Zafun. 9 Nikodimu wa ye wa gna wo, Abe 

deye ba ba yezhin wuna? 10 Yesu wa ye wa gna wo, Hohin 
ho nu zhin Israila nya wuhi, ho to kpe abe de'ye awyega m? 
11 Behinhin, behinhin, ma gna ho, yi da be yi a kpe ye, yi 
zhin saida be yi a gye, fye to gwo eyi saida m. 12 Nde ma 
gna fye anyi bo n fye ta ga gaciya m, fye ba ga gaciya wuna 
nde ma gna fye eshe bo a? 13 Eza to nyi jesun n wo shin 
eshe mi gun m, sai ewo nu wa shin be e eshe mi, ngye Eza 
Nunuhi, wo nu n wo dna eshe mi. 14 Jesun, ngye shi Musa 
beyi la owa wu eshe dna zhabwi mi, e lo nu tile a ba la Eza 
Nunuhi wu eshe, 15 ntu ge ezahozaho n wo ga gaciya wo bwa 
wyewyehi nyalonyalo nya ewo mi. 

16 Gama Shekwohi wa ye anyi, har wa wo Nugun mamahi 
gba ga, ntu ge ezahozaho wo ga wo gaciya wo ta bwi m, ama 
wo bwa wyewyehi nyalonyalo nya. 17 Gama Shekwohi wa 
tnu Nugun dna anyi mi to ntu ge wo da anyi owa m; ama 
ntu ge anyi ba pwo ntu wo bo. 18 Eza nu wo ga wo gaciya a 
ta da wo owa yi m; eza nu n wo to ga gaciya m a ku owa lu 
wo da, gama wo ta ga Nugun Shekwohi nya mamahi gba eye 
gaciya m. 19 Deye owa da nu, buzangna kwo a be dna anyi 
mi, ama aza ba gnaye wyegma yi nu n buzangna yi; gama ba 
atnutnu nukwohi nu. 20 Gama ezahozaho n wo zhin be 
nukwohi wo wun buzangna nu, jesun wo ta be buzangna aba 
m, kada wo atnutnu ba biya. 21 Ama eza n wo zhin gaciya 
wo be buzangna aba, ntu ge a la wo atnutnu kpe, a zhin ba 
dna Shekwohi. 

22 Avun deye Yesu wa be dna Yahudiya ekni kunsun wo 
abara yi; ebwahi wa sun esa kunsun ba yi, wo-i zhin baptisma. 
23 Yohanna jesun wo-i zhin baptisma dna Ainon vivi Salim, 
gama nuwan lo bwahi mwa; ba be, a-i zhin ba baptisma. 
24 Gama a to-i dna Yohanna jaru mi kpa m. 

25 Abena a lakala gni Yohanna abara yi bedo Yahudihi ho 
yi ntu zhanzhan kunnu bo. 26 Ba be Yohanna aba, ba gna 
wo, Rabbi, wo nu wo kunsun ho yi e Urdun 'kma, eza nu ha 
zhin wo saida nyi, gyewye, wo-i zhin baptisma, aza viyan 
jesun ba-i be wo aba. 27 Yohanna wa ye wa gna, Eza to iko 
yi wa gwo nyahonyaho m, sai dai a ga wo e eshe mi. 28 Efye 
fyehin fye zhin mi saida, ma gna, Mi to zhin Kristi nu m, ama, 

a tnu miewoabye. 29 Eza nu wo mula-nyikwo yi, mula-ba 
nu; ama mula-ba nugundo, wo nu n wo gni nyi wo-i wo wo 
jesun, wo-i dagma mwa ntu mula-ba begye bo; emi agmada 
deye kwo la nu. 30 Sai tile wohin wo ba mwamwa, ama 
mihin sai tile ma gbagba. 

31 Eza nu n wo gmi esin, wo tu esin viyan; eza nu wo zhin 
ekni nya, ekni nya nu, ekni nya nu wo dabo; eza nu n wo 
gmi eshe, wo tu esin viyan. 32 Be wa gye n wa wo, dehi nu 
n wo zhin saida; eza to nyi n wo gwo wo saida m. 33 Eza 
nu n wa gwo wo saida wa tu wo ze deye, Shekwohi zhin gaci- 
yada nu. 34 Gama wo nu Shekwohi a tnu wo Shekwohi 
abeda nu wo da, gama wo ga Zafun to mwimwi yi m; 35 Dada 
wo ye Nugun, jesun wo ku ga anya viyan dna wo akun. 36 
Eza nu wo ga Nugun gaciya wo-i wyewyehi yi nyalonyalo 
nya; ama wo nu wo ta vi Nugun m wo ta gye wyewyehi m, 
ama Shekwohi minagyi kwo-i sase tu wo tukwo. 


Esa Dagahi wa kpe AFarisihi ba wo nabari Yesu wo-i 

zhin abara, wo-i zhin ba baptisma jesun, har ba du 
Yohanna nya begye 2 (ama Yesu wohin tukwo wo to zhin bap- 
tisma m, sai dai wo abara), 3 wa fwa Yahudiya, wa je ze lo 
Galili mi, 4 sai tile wa sadu Samariya. 5 Wo si ezhi ho 
Samariya nya, a yi kwo ge Sukar, vivi ekni gna yi Yakub 
beyi ga wo nugun Yusufu. 6 Yakub lizhiya kwo-i nyi lo. 
Yesu, shi kwo nyi a la wo be wo ezan yi, wa sase shi lo nu 
lizhiya egbe. Ngye hour tnai nu. 

7 Nyikwoza ho Samariyahi wa be nuwan to. Yesu a gna 
wo, Ga mi ma sin. 8 Gama wo abara ba ku lo ezhi mi ntu 
ge ba si nyagyi. 9 Nyikwoza 'hi Samariyahi wo gna wo, Ce 
a wuna efwo, ho nu zhin Yahudihi, ho-i nya nyasinsinhi bo e 
mi aba, emi, mi nu zhin Samariyahi? (Gama AYahudihi ba 
ta ye n aje yi ASamariyahi m.) 10 Yesu wa ye wa gna wo, 
Ha gna ha kpe Shekwohi kyauta, ko eza n wo gna ho, Ga mi 
ma sin; hohin ho beyi ba nya wo bo, sai wohin wo beyi ba 
ga ho nuwan wyewyehi nya. 11 Nyikwoza 'hi wo gna wo, 
Dagahi, ho to nuwan tonya yi lo m, lizhiya "ye kwo lolohi lo; 
e kni aba hi nu ho ba bwa nuwan wyewyehi nya hia? 12 Ko 

ho du eyi dada Yakub mwamwa, n wa ga yi lizhiya "ye, wa to 
wohin tukwo yi wa sin, n wo abi yi, n wo anyakpa yi? 13 
Yesu wa ye wa gna wo, Ko ezahozaho n wo sin nuwan 'ye, 
wo ba je nuwan mikun wo, 14 ama ezahozaho wo sin nuwan 
mba ga wo nyi wo ta shan nuwan mikun wo m har nyalonyalo ; 
ama nuwan m'ba ga wo kwo ba ze lizhiya nuwan nya dna ewo 
mi, kwo-i kpe be har wyewyehi nyalonyalo. 15 Nyikwoza 'hi 
wo gna wo, Dagabi, ga mi nuwan 'ye, ntu ge mi ta je nuwan 
mikun wo m, jesun to ma ce mi be har iya ntu nuwan to bo m. 

16 Yesu a gna wo, Lo, ha yi ho eba, sai ha be iya. 17 
Nyikwoza 'hi wa ye wa gna wo, Mi to eba yi lo m. Yesu a 
gna wo, Ha da daidai, ho to eba yi lo m; 18 gama ha ku aba 
bwa gun atnu ; edo ho ce yi sahi nyi ho eba nu to m; deye ha 
da nyi gaciya nu. 19 Nyikwoza 'hi wo gna wo, Dagahi, ma 
gye ho zhin anabi nu. 20 Eyi adada ba ga mwamwa dna epe 
dnagmahi 'ye; fyehin fye gna, e Urushalima nu aba n kwo 
bmiya aza ba ga mwamwa. 21 Yesu wo gna wo, Nyikwoza, 
ga mi gaciya, esa be lo, n fye ta ga Dada mwamwa m, ko dna 
epe dnagmahi 'ye, ko dna Urushalima. 22 Fyehin fye ga 
mwamwa be fye ta kpe m; yihin yi ga mwamwa be yi-i kpe, 
gama gnigni kwo a be e AYahudihi aba nu. 23 Ama esa be 
lo, har kwo la si sahi, n amwamwa-gahi gaciya nya ba ba ga 
Dada mwamwa dna zafun dna gaciya jesun, gama ade’ye "pya 
nu Dada wo zanshin ba ba ze wo amwamwa-gahi. 24 She- 
kwohi Zafun nu, aza nu ba ga wo mwamwa sai ba ga mwamwa 
dna zafun, dna gaciya jesun. -25 Nyikwoza 'hi wo gna wo, 
Ma kpe Almasihu be lo (a yi wo Kristi nu); esa n wa be, wo 
ba wu yi anya viyan. . 26 Yesu a gna wo, Emi mi dabo ho yi 
nyi, ewo nu. 

27 Esa deye nu, wo abara ba be; ce a wo ba shi wo dabo 
nyikwoza yi; ama eza ho to gna m, Ho zan kni hi nu shin a? 
ko, Ntu kni be hi ho-i dabo wo yi a? 28 Nyikwoza 'hi, wa 
fwa wo shakun, wa lo ezhi mi, wa gna aza, 29 Fye be, fye a gye 
eza n wa gna mi abe viyan mi ku shin zhin. Ko wo zhin 
Kristi nu? 30 Ba kun ezhi mi, ba-i be wo aba. 

31 Esa deye mi, wo abara ba tna wo bwa, ba gna, Rabbi ha 
gyi. 32 Ama wa gna ba, Mi nyagyi yi lo, n fye ta kpe kwo ye 

m. 33 Wo abara ba dabo n aje yi, Ko eza ho la be wo nyagyi 
yi? 34 Yesu wo gna ba, Emi nyagyi nu ma zhin wo beye n 
wa tnu mi nyi, ma nu wo tnutnu. 35 Fye to gna, Apiya ce lo 
gun anyi, makegye a kpe gyi m? Gyewye, ma gna fye, fye 
kpe awye shi, fye a gye afwa, ba ku lu bi ba ku bmiya do. 
36 Dohi zhin wo bwa lada, jesun wo ye nya zhin kwo apma 
yi har wyewyehi nyalonyalo; ntu ge nyabyehi n dohi yi ba 
bwa bugba bwibwihi kunsun. 37 Gama e lo nu beda 'ye 
gaciya nu, Eza ho wo bye, eza do jesun wo do. 38 Ma tnu 
fye ntu ge fye do nya n fye to sin wahala kwo bo m; aza do ba 
ku wahala sin, fyehin fye lo fi ba wahala. 

39 Dna ezhi "ye mi, ASamariyahi mwa begye ba ga wo 
gaciya ntu nyikwoza beda bo nu. Wa zhin saida, wa gna, 
Wa gna mi abe viyan mi ku shin zhin. 40 Ntu deye bo, esa 
ASamariyahi ba be wo aba, ba gyi wo wye wo sase kunsun 
ba yi; wa zhin ampyehi gun aba, aba "ye. 41 Aza do mwa 
begye jesun ba ga gaciya ntu wo beda bo; 42 ba gna nyikwoza 
"hi, Sahi yi ga gaciya, to ntu ho beda bo m, gama yi ku wo yihin 
tukwo, yi kpe eza "ye anyi Gnihi nu behinhin. 

43 Ampyehi gun aba avun wa gmi aba 'ye, wa lo Galili. 
44 Gama Yesu wohin tukwo wa zhin saida, wa gna, Anabi wo 
to mwamwa yi dna wo ezhi m. 45 Esa wa si Galili, AGalilihi 
ba gwo wo, ntu ge ba ku gye abe viyan n wa zhin dna Urusha- 
lima e nyagyigyi esa, gama bahin jesun ba ku lo nyagyigyi aba. 

46 Yesu wa jeze be Kana Galili nya, aba n wa zhin nuwan 
kwo ze wine. Tukwoda ho nyi, wo nugun yi san nya dna 
Kafarnahum. 47 Esa wa wo nabari Yesu wo la gmi Yahudiya 
wa be Galili, sai wa lo wo aba, wo-i gyi wo wye wa be wa ka 
wo nugun gna; gama wo ce vi efi yi. 48 Yesu wo gna wo, 
N fye to gye atuze n abe wowohi yi m, fye ta ga gaciya ko fyewyi 
m. 49 Tukwoda 'hi wo gna wo, Dagahi, ha be emi nugun a 
kpe fi. 50 Yesu wo gna wo, Lo; ho nugun wyewyehi yi lo. 
Eza 'hi wa ga gaciya e beda Yesu wa gna wo, wa lo wo nya. 
51 Esa wo-i tu lo ezan, wa afyenu ba gun wo, ba gna, Ho 
nugun wyewyehi yi lo. 52 Wohin wo nya ba bo esa kwo a 
ya wo kagna ce yi. Ba gna wo, Esu, ngye sunkna tnaba, 
nahipye kwo a fwa wo. 53 Sahi wo dada wa kpe esa "hi nu n 

Yesu gna wo, Ho nugun wyewyehi yi lo; wohin tukwo yi wo 
ga gaciya, wo aza yi viyan jesun. 54 De ye tuze 'bahi nu 
n Yesu wa zhin, esa nu wa gmi Yahudiya wa be Galili mi. 


Abe deye avun a-i zhin nyagyigyi AYahudihi nya; Yesu 
wa lo Urushalima. 

2 N Urushalima mi, vivi akni bokunmi, nuwan zundna lo, 
na yi kwo Baitasda nyi AYahudihi nyitala yi, kwo adada yi 
gun atnu. 3 E ba mi anyasanhi mwa begye ba-i wangyezhi, 
awyebwahi yi, azabmazhihi yi, abwa-fifihi-da yi; 4 (ba-i pmi 
nuwan shanshan gama sa esa malaika Dagahi nya wo zhin 
wa shin be dna nuwan zundna 'hi, wa shan nuwan ashan ; 
nuwan shanshan avun, eza wa kmi pita dna wa lo, sai wa kagna 
e wo nyasan dohodoho n kwo wan wo). 5 Eza ho nyi lo, wo 
nyasan yi aye shi 'nyi aba to m. 6 Esa Yesu wa gye wo wye 
wo-i wangyeshi, wa ku kpe wo la mwasa lo nu, wa gna wo, 
Ho ye a ze ho lafiyada? 7 Nyasanhi wa ye wa gna wo, Dagahi, 
mi to ezahozaho yi m, esa nuwan kwo shanshan, n wo ba dna 
mi nuwan zundna, ama sa mi ye ma lo sai eza do wa lo emi 
abye. 8 Yesu a gna wo, Lakala, ha la ho gyewan-nya, ha 
zanzan. 9 Sahisahi eza "hi wa ze lafiyada, wa la wo gyewan- 
nya, wa zanzan. 

Ewyi 'hi yi mpyehi sunsunhi nu. 10 Ntulo nu AYahudihi ba 
gna eza nu a ka wo gna, Nai "ye mpyehi sunsunhi nu, kwo to 
bmiya ho aba ha la ho gyewan-nya m. 11 Ama wa ye ba, wa 
gna, Eza nu wa ze mi lafiyada nyi, wo nu a gna mi, Ha la ho 
gyewan-nya, ha zanzan. 12 Ba nya wo bo, Nkanu eza "hi wa 
gna ho, Ha la ho gyewan-nya, ha zanzana? 13 Ama wo nu 
a ka wo gna nyi wo ta kpe eza 'hi m, gama Yesu wa fwa aba 
“ye, ntu ge azayezhi lo bo. 14 Avun, Yesu wa sun wo dna 
wyegyi nyakun mi, wa gna wo, Gyewye, a la ho ze lafiyada! 
To je laifi zhin m, kada be nukwohi n kwo du de’ye kwo bwa 
ho. 15 Eza’hi wo lo wo nya, wa gna AYahudihi, Yesu wo nu 
a ze mi lafiyada. 16 Ntu lo nu AYahudihi ba ga Yesu wahala, 
gama mpyehi sunsunhi nu wa zhin abe deye. 17 Ama Yesu 
wa ye ba, wa gna Emi Dada wo lo tnutnu har sahi, mihin mi-i 
lo tnutnu jesun. 18 Ntu de’ye bo AYahudihi ba je gnaye ba 

wu wo, gama wo to wun mpyehi sunsunhi nu ya gmanyi m, 
ama wa gna Shekwohi wo Dada nu jesun, ngye wo ze wohin 
tukwo gmanyi gmanyi Shekwohi. 

19 Yesu wa ye ba, wa gna, Behinhin, behinhin, ma gna fye, 
Nugun wo ta mi wo zhin nyaho wohin tukwo yi m, sai be wa 
gye wo Dada wo-i zhin; gama ko nyahonyaho nu wo-i zhin, 
adeye jesun lo nu Nugun wo-i zhin. 20 Gama Dada wo ye 
Nugun, jesun wo wu wo abe viyan wo-i zhin wohin tukwo yi; 
atnutnu n ba du ade’ye mwamwa wo ba wu wo jesun, ntu ge 
ce a wo fye. 21 Gama ngye shi Dada ku aza fifihi kala wo-i 
ga ba wyewyehi, e lo nu jesun Nugun wo-i ga wyewyehi ba 
nu n wo ye. 22 Gama Dada jesun wo ta da ezahozaho owa 
m, ama owada viyan wo la ga Nugun aba; 23 ntu ge aza viyan 
ba ga Nugun mwamwa, ngye shi ba ga Dada mwamwa. Eza 
wo ta ga Nugun mwamwa m wo to ga Dada mwamwa n wa 
tnu wo nyi m. 24 Behinhin, behinhin, ma gna fye, Eza nu 
wo wo mi beda wo-i ga gaciya eza aba wa tnu mi nyi, wo-i 
bwa wyewyehi nyalonyalo nya; wo ta be owada aba m, ama 
wo la lu efi gmi, wo-i lo wyewyehi mi. 

25 Behinhin, behinhin, ma gna fye, Esa be lo, ko sahi kwo 
la si, sa aza fifihi ba ba wo Shekwohi Nugun begye; aza n ba 
wo jesun ba ba bwa wyewyehi. 26 Gama ngye shi Dada wo 
wyewyehi yi dna wohin tukwo, e lo nu jesun wa ga Nugun 
wo nyi wyewyehi yi dna wohin tukwo jesun, 27 wo ga wo 
fukumci jesun wo da owa, gama wo zhin Eza Nunuhi nu. 
28 Ntu deye bo ce to wo fye m; gama esa be lo, sa ba nu 
viyan n ba fi avingwo ba ba wo wo begye, 29 ba kun zhi 
jesun; aza nu ba zhin be manahi, ba lo kalaku wyewyehi nya; 
aza nu ba zhin be nukwohi, ba lo kalaku owada nya. 

30 Emi, mihin tukwo, mi ta mi nyaho yi zhin m; shi mi 
wo, € lo nu mi da owa; jesun, mi owada befyece nya nu; 
ntu ge mi ta vi mihin tukwo beye m, ama wo beye n wa tnu 
mi nyi. 31 Nde ma zhin mihin tukwo saida, mi saida gaciya 
nu tom. 32 Eza do nu zhin mi saida; ma kpe jesun saida 
n wo zhin mi nyi gaciya nu. 33 Fye ku tnu Yohanna aba, 
wohin wo la saida zhin ntu gaciya bo. 34 Ama saida nu mi 
gwo nyi kwo to nyi aza aba nu m; ama ma da abe de’ye, ntu 

ge fye ba pwo. 35 Wo nu zhin pitila "hi n kwo gwo ena kwo-i 
ga buzangna, dna wo buzangna jesun fye a ku ye fye a dagma 
esa sun fyewyi. 36 Ama saida nu mi ce yi nyi kwo du Yohanna 
nya; gama atnutnu n Dada a ga mi ma nu, atnutnu bahin 
tukwo nu mi zhin, ba zhin mi saida, Dada nu wa tnu mi. 37 
Dada jesun nu wa tnu mi nyi, wa ku zhin mi saida. Fye to-i 
shin wo begye wo m, ko fyewyi, fye to-i shin wo dogbehi gye 
m. 38 Fye to wo beda yi sase dna lo fye mi m, eza nu wa tnu 
wo nyi fye ta ga wo gaciya m. 39 Fye zan dna arubutuka shin, 
gama fye zhin nubo dna ba mi fye ba bwa wyewyehi nyalonyalo 
nya; ba nu ba zhin mi saida ; 40 ama fye to ye fye a be mi aba 
ntu ge fye a bwa wyewyehi m. 41 Mi ta gwo latu e aza aba 
m. 42 Ama mi kpe fye ye, fye to yeye Shekwohi nya yi dna 
efye mi m. 43 Mihin ma be dna emi Dada eye m, fye to 
gwo mi m; nde eza do wa be dna wohin eye, fye ba gwo wo 
nu. 44 Fye ba mi fye ga gaciya wuna, efye nu fye gwo latu 
n fye aje aba, ama latu nu n kwo gmi Shekwohi aba gmanyi 
kaka, fye to zan kwo shin m a? 45 To fye zhin nubo m'ba 
lo fye bwi Dada aba m; eza do lo n wo bwi fye, ngye Musa 
nu, wo nu n fyè awyetu yi ewo aba. 46 Gama nde fye ga 
Musa gaciya, fye ba ga mi gaciya jesun ; gama wa ka mi nabari. 
47 Ama nde fye ta ga gaciya arubutu n wa ka nyi m, fye ba ga 
mi abeda gaciya wuna ? 


Abe deye avun Yesu wa lo nuwan 'kma Galili nya, ngye 

nuwan Tibariya nya nu. 2 Azayezhi mwa begye ba-i vi 
wo, ntu ge ba gye atuze wa zhin ntu anyasanhi bo. 3 Yesu 
wa gun tu epe dnagmahi, wa sase bwahi kunsun wo abara yi. 
4 A zhi lo paska, nyagyigyi AYahudihi nya, kwo wu vi. 5 
Yesu wa kpe awye shi, wo gye azayezhi mwa begye ba-i be 
wo aba, wa gna Filibbus, Yi ba si bredi kni aba hi, ntu ge aza 
deye ba gyia? 6 Wa da deye ntu ge wo mwi wo gye, gama 
wohin tukwo yi wa kpe be ye n wo ba zhin. 7 Filibbus wa 
ye wo, wa gna, Bredi asule tagyi aba kwo ta kun ba m, har 
ezahozaho wa kni fyewyi. 8 Gmanyi e wo abara, Andarawus 
Siman Bitrus ezado, wa gna wo, 9 Ebi kasa ho lo iya, n wo 
bredi aknana gun atnu yi, n abmiya yi gun aba; ama kwo ba 

kun aza begye iya wuna? 10 Yesu wa gna, Fye zhin aza ba 
sase. Aba 'hi gbegbe shipuhi lo mwa. Aza nugbahi a sase, 
ba ku sun ngye adubu gun atnu. 11 Yesu wa la bredi aknana ; 
sa wo beyi zhin godiya, wa gna aje ga ba n ba sase zhi nyi; 
jesun wa gna ba abmiya shi ba ye esun. 12 Esa nubo a fu 
ba, wa gna wo abara, Fye ye awyiwohi zhi n ba ce, ntu ge 
nyaho ta zhin abom. 13 Sai ba ye ba zhi, ba nu acekun yakwo 
awo ce aba awyiwohi bredi aknana nya gun atnu, nya kwo a 
ce ba aba n ba gyi. 14 Sa nu aza ba gye tuze nu wa zhin, ba 
gna, Eza "ye behinhin anabi 'hi nu n wo be lo dna anyi mi. 

15 Yesu shi wa kpe ba zhin shiri ba be ba la wo kala yi, 
ba dna wo ebe, wa lakala jesun wa lo epe dnagmahi ewo 
gmanyi. 

16 Esa wyeshe beyi she, wo abara ba shin lo nuwan aba; 
17 ba ku lo eya, ba-i pi lo nuwan 'kma ba-i lo Kafarnahum. 
Sahi wyegma yi la lu dna, to Yesu yi be ba aba kpa m. 18 
Nuwan 'hi kwo-i la ya nyace ntu ese dnagmahi bo n kwo ci 
nyi. 19 Sa ba dna eya ba-i si ngye amile gun ata ko gun anyi, 
ba tawyegye Yesu wo-i zanzan tu nuwan, wo-i ce ye lo be eya 
aba; sai ba wo'dna. 20 Ama wa gna ba, Emi nu; fye to wo 
’dna m. 21 Ba dagma ba gwo wo dna eya mi, sahisahi eya 
kwo a si ekni nu ba lo nyi. 

22 Efye-a-gyi azayezhi ba gni-a-gni zhi e nuwan-yakwo 
"kma ba gye eya do to lo bwahi m, sai gmanyi, n Yesu wo to lo 
eya kunsun wo abara yi m, ama wo abara ba lo bahin bahin. 
23 Ama aya do ba be n Tibariya vivi aba yi n ba ku gyi bredi 
avun Dagahi a zhin godiya. 24 Sa nu azayezhi ba gye Yesu 
to gni lo m, ko wo abara, bahin ba ku lo aya, ba be Kafarnahum, 
ba-i zan Yesu shin. 

25 Sa ba sun wo nuwan-yakwo "kma, ba gna wo, Rabbi, ha 
be iya kni esa hi a? 26 Yesu wa ye wa gna ba, Behinhin, 
behinhin, ma gna fye, Fye zan mi shin, to ntu ge fye a gye 
atuze wye m, ama shi fye a gyi bredi aknana har anubo a ku 
fye fu. 27 To fye a zhin tnutnu ntu nyagyi bo n kwo ba zhin 
abo m, ama sai nyagyi n kwo ba shi har wyewyehi nyalonyalo 
nya, kwo nu Eza Nunuhi wo ba ga fye; gama wo nu Dada, 
ngye Shekwohi, wo zhin wo saida. 28 Sai ba gna wo, Yi ba 

zhin wuna, ntu ge ya zhin Shekwohi atnutnu a? 29 Yesu wa 
ye wa gna ba ge, De’ye Shekwohi tnutnu nu, fye ga wo gaciya 
wo nu n Shekwohi a tnu nyi. 30 Sai ba gna wo, Ho-i zhin 
kni hi nu ntu tuze bo, ntu ge yi ba gye wye, yi ga ho gaciya a? 
Ho-i zhin kni hi nu a? 31 Eyi adada ba ku gyi manna dna 
zhabwi mi; shi a beyi ka, Wa ga ba bredi e eshe mi ba gyi. 
32 Sai Yesu wa gna ba, Behinhin, behinhin, ma gna fye, Musa 
nu to ga fye bredi 'hi e eshe mi m; ama mi Dada wo ga fye 
bredi gaciya nya e eshe mi. 33 Gama bredi Shekwohi nya 
kwo nu kwo shin be e eshe mi nu, kwo-i ga wyewyehi jesun 
ntu anyi bo. 34 Ba gna wo, Dagahi, ha ga yi bredi "ye cici. 

35 Yesu wa gna ba, Mi nu zhin bredi wyewyehi nya; eza 
wo be mi aba wo ta wo mikun m, eza wo ga mi gaciya jesun 
nuwan mikun ta shan wo wo m. 36 Ama ma gna fye, fye a 
ku mi gyewye, dudu lo nu fye to ga gaciya m. 37 Ba viyan 
n Dada a ga mi ba ba be mi aba; eza wo be mi aba mi ta gmi 
wo ya , ko fyewyi m. 38 Gama ma shin zhi e eshe, to ntu ge 
ma zhin mihin beye m, ama wo beye n wa tnu mi nyi; 39 wo 
nu wa tnu mi nyi wo beye nu, nyaho ta bwi mi dna anya viyan 
nu n wa ga mi m, ama mi la wo kala mpyehi kmaknahi. 40 
Gama de'ye mi Dada beye nu, eza dohodoho wo gye Nugun 
wye, wo-i ga wo gaciya jesun, wo bwa wyewyehi nyalonyalo 
nya; mihin mba la wo kala mpyehi kmaknahi. 

41 Sai AYahudihi ba da gunaguni n wo tukwo, shi kwo nyi 
wa gna, Mi nu zhin bredi n kwo a shin zhe e eshe mi. 42 Ba 
gna jesun, Ko eza "ye Yesu nu to m, Yusufu nugun, wo nu yi 
kpe wo dada ye n wo iya yi? Ce a wuna nu sahi wo-i gna, 
Ma shin zhi e eshe mi a? 43 Yesu wa ye ba, wa gna, To 
fye da gunaguni aje yi m. 44 Eza to nyi wa mi wa be mi aba 
m, sai Dada n wa tnu mi nyi wa be wo yi; mihin mba la wo 
kala dna mpyehi kmaknahi. 45 A ka rubutu dna anabi mi, 
Ba viyan jesun a ba wu ba e Shekwohi aba. Ezahozaho n wa 
wo e Dada aba, har wa tumwi jesun, wo be mi aba. 46 A 
ta gna eza ho wa shin Dada wyegye m, sai wo nu n wo nyi e 
Shekwohi aba, wo nu wa gye Dada. 47 Behinhin, behinhin, 
ma gna fye, Eza wo ga gaciya wo wyewyehi yi nyalonyalo nya. 
48 Mi nu zhin bredi wyewyehi nya. 49 Efye adada ba ku 

gyi manna dna zhabwi mi, ba ku fi jesun. 50 De'ye bredi nu 
n kwo-i shin zhi e eshe mi, nya eza n wa gyi wo to fim. 51 Mi 
nu zhin bredi wyewyehi nya n kwo a shin be e eshe mi; nde 
ezahozaho wa gyi bredi 'ye, wo ba bwa wyewyehi har nyalo- 
nyalo; e, bredi mba ga nyi mi nahi nu, ntu wyewyehi anyi 
nya bo. 

52 AYahudihi ba nabo aje yi, ba gna, Eza 'ye wo ba mi 
wuna wa ga yi wo nahi ya gyia? 53 Yesu wa gna ba, Behinbin, 
behinhin, ma gna fye, N fye to gyi Eza Nunuhi nahi m n fye 
a sin wo ami jesun, fye to wyewyehi lo efye mi m. 54 Eza 
nu wo-i gyi mi nahi n wa sin mi ami wo bwa wyewyehi nyalo- 
nyalo nya; m'ba la wo kala jesun mpyehi kmaknahi. 55 Gama 
mi nahi abu nu behinhin, mi ami nyasinsinhi nu behinhin. 
56 Eza nu wa gyi mi nahi, wa sin mi ami jesun wo-i sase dna 
emi mi, mihin dna ewo mi jesun. 57 Ngye shi Dada wyewyehi 
nya wa tnu mi, jesun mi wyewyehi yi ntu Dada bo; e lo nu 
eza wa gyi mi, wohin jesun wo ba bwa wyewyehi ntu mi bo. 
58 Bredi n kwo shin be e eshe mi kwo nu nyi, to ngye shi fye 
adada ba gyi, ba ku fi jesun m ; eza nu wa gyi bredi 'ye wo ba 
bwa wyewyehi har nyalonyalo. 59 Wa da abeda 'ye dna 
sinagog mi, esa nu wo beyi wu aza Kafarnahum mi. 

60 Aza mwa begye e wo abara, sa nu ba wo, ba gna, Beda 
“ye kwo dnabo lo; nkanu ba mi wa wo kwo a? 61 Ama Yesu 
shi kwo nyi wo kpe lo dna wohin wo abara ba da gunaguni 
ntu deye bo, wa gna ba, De’ye kwo ba zhin fye fye a ce 
bwonyi? 62 Ce ba wuna nde fye a gye Eza Nunuhi wo-i 
gun lo eshe aba wo beyi nyi sapai a? 63 Zafun nu wo ga 
wyewyehi; nahi kwo to ampanyi bohoboho yi m; abeda nu 
ma gna fye nyi zafun nu, n wyewyehi yi jesun. 64 Ama aza 
ho lo dna fye mi ba to-i ga gaciya m. Gama Yesu wo ku kpe 
tunyi e "kmisumhi aza nu ba to-i ga gaciya m, wo ku kpe jesun 
eza n wo ba bmi wo. 65 Wa gna jesun, Ntu de’ye bo ma gna 
fye, eza to nyi wa mi wa be mi aba m sai a ga wo kwo e Dada 
aba. 

66 Avun de'ye aza mwa begye e wo abara ba jeze, ba to je 
zanzan kunsun wo yi m. 67 Yesu wa gna awo ce aba, Efye 
jesun fye ye fye a lo? 68 Siman Bitrus wa ye wo, wa gna, 

Dagahi, yi ba lo nkanu abaa? Ho nu abeda wyewyehi nyalo- 
nyalo nya yi. 69 Yihin yi ku gaciya lu ga, jesun yi kpe ho nu 
zhin Gyigyihida Shekwohi nya. 70 Yesu wa ye ba, wa gna, 
Ko mi to kni fye m, fye awo ce aba, gmanyi efye aba guzhenyi 
nu? 71 Wa da Yahuda bo, Siman Iskariyoti nugun, gama 
gmanyi e awo ce aba wo ba bmi wo. 


Abe deye avun Yesu wa zanzan Galili mi; gama wo ta 

ye wa zanzan dan Yahudiya mi m, gama AYahudihi ba 
ye ba wu wo. 2 A zhi lo nyagyigyi AYahudihi nya, nyagyigyi 
Alubwi nya, kwo la wuvi. 3 Wo azaje ba gna wo, Ho lakala 
iya, ha lo Yahudiya mi, ntu ge ho abara jesun ba gye ho atnutnu 
n ho zhin. 4 Gama eza to nyi wo zhin abe fiya nde wa ye a 
kpe wo ye paipai m. Nde ho zhin abe deye, sai ha wu hohin 
tukwo anyi aba. 5 Gama ko wo azaje ba to ga wo gaciya m. 
6 Yesu a gna ba, Emi esa kwo to-i si kpa m; ama efye esa 
kwo nyi cici. 7 Anyi kwo ta mi kwo wun fye nu m; ama 
kwo wun mi nu, gama mi zhin kwo saida kwo atnutnu nukwohi 
nu. 8 Fyehin lo fye nya nyagyigyi aba; mihin mi-i ta 
lo nyagyigyi "ye aba m, gama mi esa kwo to nu kpa m. 9 Esa 
nu wa zo abeda deye gna ba, wa sase dna Galili mi kpa. 

10 Ama esa nu wo azaje ba beyi lu nyagyigyi aba du, sai 
wohin jesun wa lo, to paipai m, ama ngye fiya. 11 AYahudihi 
ba zan wo shin nyagyigyi aba, ba gna, Wo gni'na? 12 A nabo 
mwa n azayezhi aba ntu wo bo. Aza ho ba gna, Wo zhin eza 
manahi nu; aza do ba gna, A to wo lo nu m, ama wo bwi 
aza zokwo. 13 Dudu lo nu eza to nyi wo sa wo eye paipai m 
ntu AYahudihi ednawo bo. 

14 Ama sa nu a si nyagyigyi atantasin Yesu wa gun lo dna 
wyegyi nyakun mi, wo-i wu. 15 Ce a wo AYahudihi, ba gna, 
Ce wuna nu eza 'ye wo-i kpe rubutu ye, to wo-i shin mutu m 
mwa? 16 Yesu wa ye ba, wa gna, Nya mi wu nyi mi nya nu 
to m, ama wo nya nu n wo tnu mi nyi. 17 Nde ko ezahozaho 
wo ye wo zhin Shekwohi beye wo ba kpe nya mi wu nyi, ko 
kwo zhin Shekwohi nya nu, ko nde mihin beda nu. 18 Eza 
nu wo da beda e wohin tukwo wo-i zan wohin tukwo latu shin ; 
ama eza wo zan latu wo nya shin n wa tnu wo nyi, de" ye gaciya 

nu, tna-befyece to dna lo ewo mi m. 19 Musa wo to ga fye 
owam? Dudu lo nu eza to nyi dna efye aba n wo vi owa m? 
Ntu kni be hi fye-i ye fye a wu mi a? 20 Azayezhi ba ye ba 
gna, Ho guzhenyi yi; nkanu ye a wu hoa? 21 Yesu wa ye 
ba, wa gna, Tnutnu gmanyi nu ma zhin, ce wo fye fye viyan. 
22 Ntu deye bo Musa a ga fye nyazun (ho kpe Musa nya nu 
to m ama adada nya nu?) dna mpyehi sunsunhi fye zhin fye 
zun nya. 23 Nde a zun nya mpyehi sunsunhi nu, ntu ge a ta 
zun Musa owa gnana m; fye gyi minagyi mi yi, ntu ge ma ze 
eza lafiyada sarai dna mpyehi sunsunhi? 24 To fye da owa 
wyegye yi m, ama fye da owa befyece nya yi. 

25 Aza ho e Urushalima aza ba gna, Ko eza "ye nu to m, n 
ba zanshin ba wu wo nyima? 26 Gyewye, wo-i dabo paipai, 
jesun ba to gna wo boho m. Ko kwo wu ngye atukwoda ba 
kpe daidai eza 'ye Kristi nu? 27 Ama ya kpe aba eza 'ye 
wo nyi; ama sa nu Kristi wa be, eza to nyi n wa kpe aba nu 
wa gmi m. 28 Yesu wa dnawyi dna wyegyi nyakun mi, Fye 
kpe mi ye, fye kpe aba ma gmi jesun ; mihin mi to be e mihin 
tukwo m, ama wo nu wa tnu mi nyi gaciyada nu, wo nu fye ta 
kpe wo yem. 29 Mihin mi kpe wo ye; gama mi nyi e wo aba 
nu, wohin wa tnu mi. 30 Ntu deye bo ba ye ba wan wo; 
ama eza to nyi wa tabwa shi wo m, gama wo esa kwo to-i si 
kpam. 31 Ama e azayezhi aba ba mwa begye ba ga wo gaciya ; 
ba gna jesun, Sa nu Kristi wo ba be, atuze nu n wo ba zhin 
ba ba du adehi eza °ye a zhin ? 

32 AFarisihi ba ku wo azayezhi ba-i da gunaguni abe de’ye 
ewo tukwo; sai amalam dnagmahi bedo AFarisihi yi ba tnu 
adogari ntu ge ba wan wo. 33 Yesu wa gna, Esa sun fyewyi 
kpa ma kunsun fye yi, sai mba lo wohin aba n wa tnu mi nyi. 
34 Fye ba zan mi shin, fye ta gye mi wye m; aba mi nyi fye 
ta mi fye a bem. 35 AYahudihi ba gna aje yi, Eza "ye wo ba 
lo "na, yi ta gye wo wye m a? Ko wo ba lo aza gnagnahiya 
aba AHellenihi mi, wa wu AHellenhi? 36 Kni beda hi nu n 
wa da, Fye ba zan mi shin, fye ta gye mi wye m a, n aba mi 
nyi jesun, fye ta mi fye a be m a? 

37 A zhi lo mpyehi kmaknahi, mpyehi dnagmahi nyagyigyi 
nya, Yesu wa gni-a-gni wa dnawyi, wo-i gna, Nde ezahozaho 

nuwan-mikun wo wo, sai wo be mi aba, wa sin. 38 Eza wo 
ga mi gaciya, ngye shi arubutuka a da, dna ewo mi ala nuwan 
wyewyehi nya ba ba zhe be. 39 Ama wa da deye wa sa Zafun 
eye, ba nu n ba ga wo gaciya ba ba gwo; gama a ta ga Zafun 
kpa m, gama a ta la Yesu tu kpa m. 

40 Aza ho, esa ba wo abeda de’ye, ba gna, Behinhin anabi 
'hi nu. 41 Aza do ba gna, De'ye Kristi nu. Ama aza do, 
Kni hi a, Kristi wo gmi be e Galili mi? 42 Ko arubutuka 
ba to gna Kristi wo ba be e Dawuda ebye, e Baitalahmi, e 
kauye aba Dawuda nyi m a? 43 E lo nu azayezhi abugba 
ba gna aje gun aba ntu wo bo. 44 Aza ho n ba aba ba ye ba 
wan wo; ama eza to nyi wa to wo bwa m. 

45 Adogari ba be amalam dnagmahi n AFarisihi aba; ba 
gna ba, Ntu kni be hi nu to fye a be wo yi ma? 46 Adogari 
ba ye ba gna, Eza to nyi wo shin be da lo nu m. 47 AFarisihi 
ba ye ba, ba gna, Har fyehin fye ku bwi aba? 48 Atukwoda 
ko AFarisihi dohodoho ba ku gaciya ga wo? 49 Ama azayezhi 
“ye n ba ta kpe owa ye m ba zhin aknituhi nukwohi nu. 50 
Nikodimu (wo nu wo beyi be wo aba sapai, gama wo kunsun 
ba yi), wo gna ba, 51 Eyi owa kwo zun eza 'kni to a-i wo wo 
kpa m sai a kpe be wo zhin m? 52 Ba ye wo, ba gna, Hohin 
jesun ho gmi Galili? Ha zanshin, ha ba gye, e Galili anabi to 
nyi n wo ba gmi be m. 

53 Ba lo ba nya, ezahozaho wa lo wo ayi; 


ama Yesu wa gun epe Zaitun nya. 2 Labmi sapasapa wa 

je wyegyi nyakun mi lo; aza viyan ba be wo aba, wa sase 
shi, wo-i wu ba. 3 Arubutukahi n AFarisihi yi ba be nyikwoza 
ho yi a sun wo dna anagbahi-zhin ; ba dna wo atantasin, 4 ba 
gna Yesu, Malam, nyikwoza "ye a wan wo sa wo dna anagbahi- 
zhin. 5 Dna owa mi Musa wa ga yi gbe, yi kni deye "pya 
akuta; hohin ha gna na ewo tukwo a? 6 Ba da de"ye, ba-i 
mwi wo gye, ntu ge ba bwa bo n ba ba bwi wo. Ama Yesu 
wa yakun, wa ka rubutu ekni wo bwanyiwyi yi. 7 Esa nu ba 
gna wo benyanya, wo kpebye, wa gna ba, Eza nu wo to laifi 
yi efye aba m, sai wo kmi nyikwoza °ye kuta she. 8 Wa je 
yakun, wa ka rubutu ekni n wo bwanyiwyi yi. 9 Bahin, esa 

nu ba wo deye, ba kun gmanyi gmanyi, tunyi eza kwokwohi 
yi, har eza kmaknahi, a fwa Yesu wo gmanyi, n nyikwoza yi, 
aba wo-i gni atantasin. 10 Yesu wa kpebye, wa gna wo, 
Nyikwoza ba-i zhi na? Eza to nyi wa zun ho 'kni owa yi m? 
11 Wa gna, A, a, Dagahi. Yesu wa gna, Mihin mi ta zun ho 
'kni m; lo ho nya, to je laifi zhin m. 

12 Yesu wa je ba beda gna, wa gna, Mi nu zhin buzangna 
anyi nya; eza wo vi mi avun wo to zanzan dna wyegma m, 
ama wo ba bwa buzangna wyewyehi nya. 13 AFarisihi ba gna 
wo, Ho zhin hohin tukwo saida; ho saida gaciya nu to m. 
14 Yesu wa ye wa gna ba, Ko mi zhin mihin tukwo saida nu, 
mi saida gaciya nu; gama mi kpe aba n ma gmi, n aba yi mi 
lo jesun; ama fyehin fye ta kpe aba mi gmi m, ko aba mi lo. 
15 Fyehin fye da owa nahi nya; mihin mi to da ezahozaho 
owam. 16 Ko ma da owa, emi owada gaciya nu; gama mihin 
gmanyi nu to m, ama emi n Dada yi n wa tnu mi nyi. 17 
Gyewye, dna fye owa jesun a ku ka, aza gun aba saida gaciya 
nu. 18 Emi nu mi zhin mihin tukwo saida, Dada jesun n wa 
tnu mi nyi wo-i zhin mi saida. 19 Ba gna wo, Ho Dada gni 
"na? Yesu wa ye wa gna, Fye ta kpe mi ye m, ko mi Dada; 
fye a gna fye a kpe mi ye, fye beyi ba kpe mi Dada jesun. 20 
Abeda deye wa da dna aba nu a so agyiwye, esa nu wo-i wu 
dna wyegyi nyakun mi; jesun eza to nyi n wa wan wo m, 
gama wo esa kwo to-i si kpa m. 

21 Wa je ba gna, mba lo, fye ba zan mi shin, jesun fye ba 
fi fi fye laifi ; aba mi lo, fye ta mi fye a be m. 22 AYahudihi ba 
gna, Wo ba wu wohin tukwo, shi kwo nyi wo gna, Aba nu 
mi lo, fye ta mi fye a be m? 23 Wa gna ba, fyehin fye zhin 
ekni nya nu; mihin mi zhin eshe nya nu; fyehin fye zhin anyi 
“ye nya nu, mihin mi to zhin anyi "ye nya nu m. 24 Ma gna 
fye, fye ba fi fi fye alaifi; gama nde fye ta ga gaciya emi nu 
zhin ewo m, fye ba fi fi fye alaifi. 25 Ba gna wo, Nkanu ho yia? 
Yesu wa gna ba, Ngye shi ma gna fye nyi tunyi e esa-yayahi. 
26 Mi abe yi lo boye nu n mba da n jesun mba da owa boye; 
ama wo nu wa tnu mi gaciyada nu, abe nu ma wo e wo aba, 
ba nu mi gna anyi. 27 Ba ta kpe wo gna ba Dada bo nu m. 
28 Yesu wa gna, Esa nu fye beyi la Eza Nunuhi wu eshe, esa 

'hi nu fye ba kpe emi nu ewo, jesun mi to zhin nyaho e mihin 
tukwo m, ama mi da abeda de’ye shi Dada wa wu mi. 29 Wo 
nu wa tnu mi nyi wo kunsun mi yi; wo to fwa mi emi gmanyi 
m; gama cici mi-i zhin abe n ba da wo nyi. 30 Shi wo da 
abe de’ye, aza mwa begye ba ga wo gaciya. 

31 Yesu wa gna AYahudihi dehi n ba ga wo gaciya nyi, 
Nde fye a sase dna emi beda mi, fye nu zhin mi abara, 32 fye 
ba kpe gaciya ye jesun, gaciya kwo ba lo fye ya. 33 Ba ye ba 
gna wo, Yi zhin Ibrahim ebye nu, yi ta shin ezahozaho bauta 
zhin m har nai 'ye. Ce a wuna nu ho-i gna, A ba lo fye ya? 

34 Yesu wa ye ba, wa gna, Behinhin, behinhin, ma gna fye, 
Ezahozaho wo zhin laifi, wo zhin laifi fyenu nu. 35 Fyenu 
wo to sase dna api har nyalonyalo m; ama nugun nu wo sase 
har nyalonyalo. 36 Nde Nugun wo ba lo fye ya, fye ba ze 
lolohiya behinhin yi. 37 Mi kpe fye zhin Ibrahim ebye nu; 
dudu lo nu fye ye fye a wu mi, gama mi beda kwo to asese aba 
efye mi m. 38 Mi da abe mi la gyewye mi Dada aba, n fyehin 
fye zhin abe n fye a ku wo e fye dada aba. 

39 Ba ye ba gna wo, Eyi dada Ibrahim nu. Yesu a gna ba, 
Fye beyi zhin Ibrahim abi nu, fye beyi ba zhin atnutnu Ibrahim 
nya. 40 Ama sabi fye ye fye a wu mi, emi wu n ma gna fye 
gaciya, shi ma ku wo e Shekwohi aba; Ibrahim wo to zhin lo 
num. 41 Fyehin fye zhin atnutnu fye dada nya. Ba gna wo, 
A to ma yi dna anagbahi-zhin m; yi Dada yi lo gmanyi nu, 
Shekwohi. 42 Yesu wa gna ba, Nde Shekwohi beyi zhin fye 
Dada nu, fye beyi ba ye mi, gama ma gmi Shekwohi aba nu, 
ma be jesun; gama mi to be mihin tukwo m, ama wohin wo 
tnu mi. 43 Ntu kni be hi fye ta kpe mi beda awyega m a? 
Gama fye to iko yi fye a wo mi beda m. 44 Fye zhin fye 
dada nya nu guzhenyi, ashakpe wowo fye dada nya fye ye fye 
a zhin jesun. Wohin wo zhin ezawuhi nu tunyi e esa-ya ’sa, 
wo to tu gaciya m, gama gaciya to dna wo mi m. Sa nu wo 
da kata, wo da shi wo ali nyi, gama katahi nu wo yi, dada- 
akata nya jesun. 45 Ama shi kwo nyi mi da gaciya, fye to 
ga mi gaciya m. 46 Nkanu nyi efye aba n wo ba zun mi ’kni 
tu laifi yia? Nde mi da gaciya nu, ntu kni be hi fye ta ga mi 
gaciya m a? 47 Eza nu wo zhin Shekwohi nya wo wo She- 

48 AYahudihi ba ye ba gna wo, Sa yi gna ho zhin Samari- 
yahi nu, n ho guzhenyi yi, yi to da daidai nu m? 49 Yesu wa 
ye wa gna, Mi to guzhenyi yim; ama mi mwa mi Dada, fyehin 
fye gba mi mwamwa. 50 Ama mi ta zan mihin latu shin m; 
eza lo n wo zan kwo shin wohin wo ba da owa. 51 Behinhin, 
behinhin, ma gna fye, Nde ezahozaho wo shi mi beda bwa, 
wo ta shan efi wyegye m. 52 AYahudihi ba gna wo, Sahi yi ku 
kpe ho guzhenyi yi. Ibrahim wa fi, anabi jesun; hohin ho-i 
gna, Nde ezahozaho wo shi mi beda bwa, wo ta shan efi to wo 
m. 53 Ko ho du eyi dada Ibrahim mwamwa, wo nu wa fi? 
Anabi jesun ba ku fi! Ho ze hohin tukwo nkanu a? 54 
Yesu wa ye wa-gna, Nde mi la mihin tukwo tu, emi latu kwo 
to zhin nyaho m; emi Dada wo la mi tu; wo nu fye gna, wo 
zhin efye Shekwohi nu. 55 Ama fyehin fye ta kpe wo ye m; 
ama mihin mi kpe wo ye; nde ma gna, mi ta kpe wo ye m, mi 
la ze nu ngye efye, katahi; ama mi kpe wo ye, jesun mi-i shi 
wo beda bwa. 56 Fye dada Ibrahim wa dagma shi wa gye 
mi mpyehi wye; wo la kwo gyewye, wa bwa bugba bwibwihi 
jesun. 57 AYahudihi ba gna wo, Ho to-i si aye shitnu kpa m, 
ho ku Ibrahim shin wyegye? 58 Yesu wa gna ba, Behinhin, 
behinhin, ma gna fye, Tunyi to a-i ma Ibrahim m, mi nyi. 
59 Sai ba ku akuta ntu ge ba ba she wo; ama Yesu wa so 
wohin, wa gmi wyegyi nyakun. 


Shi wo sadu, wa gye eza ho wye wo zhin wyebwahi tunyi 

shi a beyi ma wo. 2 Wo abara ba nya wo bo, ba-i gna, 
Rabbi, nkanu a zhin laifi, a ma eza "ye wyebwahi, ewo nu, ko 
wo azamahi a? 3 Yesu wa ye wa gna, Eza 'ye nu to zhin 
laifi m, wo azamahi nu to m, ama ntu ge a ba wu atnutnu 
Shekwohi nya dna wo mi. 4 Tile nu ya zhin atnutnu wohin 
nya n wa tnu mi nyi, tunyi mpyehi °ye tu; sukwo be lo, n eza 
to nyi wa mi tnutnu zhin m. 5 Sa nu mi-i nyi dna anyi mi, 
mi nu zhin buzangna anyi nya. 6 Shi wo beyi da lo nu, wa kun 
akni zhi ekni, wa fu owun akni yi, wa tna wo awye owun yi, 
7 wa gna wo, Lo, ha fu nuwan dna nuwan zundna Siluwam 

nya (ngye Tnutnuhi nu). Wa lo, wa fu nuwan, wa jeze zhi 
wo-i gyewye. 8 Wo akunzhihi, n aza yi ba beyi gye wo wye 
sapai, nyabahi nu, ba gna, Ko wo nuto m n wo zhin wa sase 
shi wa ba nya ma? 9 Aza do ba gna, Wo nu; aza do ba 
gna, A, a, ama wo gbedo wo yi. Wa gna, Minuyi. 10 Ba 
gna wo, A zhin wuna a kpe ho awye ya? 11 Wa ye wa gna, 
Eza’hi n a yi wo Yesu, wa fu owun wa tna mi awye, wa gna mi, 
Lo Siluwam, ha fu nuwan; mihin ma lo ma fu nuwan, ma 
gwo wye'bagye. 12 Ba gna wo, Wo gni na? .Wo gna, Mi ta 
kpe lo m. 

13 Ba be wo yi AFarisihi aba wo nu wo beyi zhin wyebwahi 
n sapai. 14 Mpyehi sunsunhi nu, ewyi Yesu beyi fu owun, 
wa kpe wo awye ya jesun. 15 AFarisihi ba je wo benya shi wa 
bwa wye’bagye. Wa gna ba, Wa tu owun tu-mi awye, ma fu 
nuwan jesun, mi-i gyewye'ba. 16 Aza ho n AFarisihi aba ba 
gna, Eza 'ye wo to nyi e Shekwohi aba nu m, gama wo ta shi 
mpyehi sunsunhi bwa m. Ama aza do ba gna, Ce a wuna nu 
eza wo nu zhin laifida wo-i mi atuze deye ° pya zhina? Ajegna 
kwo lakala ba tantasin. 17 Ntu lo nu ba je wyebwahi gna, 
Hohin ho gna nkanu wo yi a, shi kwo nyi wa kpe ho awye ya? 
Wa gna, Wo zhin anabi nu. 

18 AYahudihi ba to gwo wo beda ge wo beyi zhin wyebwahi 
nu sapai yi m, wa gwo wye’bagye jesun, sai esa nu ba beyi wo 
azamahi kpa wo nu wa gwo wye’bagye nyi, 19 ba nya ba bo, ba 
gna, Eza "ye efye nugun nu, wo nu fye gna a ma wo wyebwahi ? 
Ce a wuna nu sahi wo gyewyea? 20 Wo azamahi ba ye ba gna, 
Ya kpe eza 'ye eyi nugun nu, jesun a ma wo wyebwahi; 21 
ama shi kwo a ze wo-i gyewye sahi, yi ta kpe lo m, ko eza n 
wa kpe wo awye ya, yi ta kpe lo m. Fye nya wo bo; wo la 
sun eza; wo ba da beda wohin tukwo. 22 Wo azamahi ba 
da lo nu, gama ba wo AYahudihi 'dna, gama AYahudihi ba 
ku egbe lu gun, nde ko ezahozaho wa zhin saida wo zhin Kristi 
nu, a ba gmi wo ya sinagog mi. 23 Ntu deye bo wo azamahi 
ba gna, Wo la sun eza; fye nya wo bo. 

24 N kwo nu ba je eza 'hi yi n wa zhin wyebwahi, ba gna 
wo, Ha ga Shekwohi mwamwa; ya kpe eza 'ye laifida nu. 
25 Wohin wa ye wa gna, Ko wo zhin laifida nu, mi ta kpe lo 

m; be gmanyi nu n ma kpe, mi beyi zhin wyebwahi nu, sahi 
mi gyewye'ba. 26 Ba gna wo, Wa zhin ho wuna? Wa kpe 
ho awye ya wuna? 27 Wa ye ba, wa gna, Ma shin fye gna 
sahi yi, fye to wo m. Ntu kni be hi fye ye fye a je wo a? 
Fyehin jesun fye ye fye a ze wo abara? 28 Ba kni wo akmi, 
ba gna, Ho nu zhin wo bara; ama yihin yi zhin Musa abara 
nu. 29 Yi kpe Shekwohi wo ku beda da Musa yi, ama eza 
"ye, yi ta kpe aba n wa gmi m. 30 Eza 'hi wa ye ba, wa gna, 
Ashe ! deye be wowohi nu, shi fye ta kpe aba wa gmi m, ama 
wohin wo la awye kpe mi ya. 31 Yi kpe Shekwohi wo ta wo 
alaifida m, ama nde ko ezahozaho wo ga Shekwohi mwamwa 
nu, n wo zhin wo beye, Shekwohi wo wo nu. 32 Tunyi shi 
a zhin anyi a to-i shin nabari wo eza ho wa kpe eza awye ya a 
ma wo wyebwahi m. 33 Nde eza °ye to beyi nyi e Shekwohi 
aba nu m, wo to beyi ba mi nyaho zhin m. 34 Ba ye wo, 
ba gna, A ma ho dna alaifi sarai, n ho-i wu yi? Ba gmi wo ya. 

35 Yesu wa wo nabari a la wo gmi ya; esa nu wo-i sun wo, 
wa gna, Ho ga Eza Nunuhi gaciya a? 36 Wa ye wa gna, 
Dagahi, wo nu zhin nkanu ntu ge mba ga wo gaciyaa? 37 
Yesu wa gna wo, Ho ku wo gyewye, jesun wo nu n wo dabo 
ho yi. 38 Wa gna, Dagahi, mi ga gaciya. Jesun, wa ga wo 
mwamwa. 39 Yesu wa gna, Ntu owada bo ma be dna anyi 
"ye mi, ntu ge aza n ba to-i gyewye m ba ba gyewye ; aza nu 
ba gyewye jesun ba ba ze awyebwahi. 40 Aza ho e AFarisihi 
aba n ba kunsun wo yi ba wo abe deye, ba gna wo, Yihin 
jesun yi zhin awyebwahi nu? 41 Yesu wa gna ba, Fye beyi 
zhin awyebwahi nu, to fye beyi laifi yi lo m; ama sahi fye a 
gna, Yi gyewye lo, fye laifi kwo lo. 


Behinhin, behinhin, ma gna fye, Eza nu wo to lo akni 
1 garke n bokunmi bwa m, ama wo gun zokwo do gbo, 
eza "ye evi nu, ezajehi nu jesun. 2 Ama eza nu wo lo bokunmi 
bwa kniknahi nu. 3 Bokunmida wo zhin wa guya ga wo; 
akni ba-i wo wo begye, wo-i yi akni ba zhin wo nya dohodoho 
kwo eye yi, wo-i lo ba yi ebmi. 4 Esa nu wa lo wo nya yi 
viyan ebmi, wo-i lo ba abye, akni ba-i vi wo avun, gama ba 
kpe wo begye ye. 5 Ba ta vi zhibehi nu m, sai ba ba bwi wo 

esi yi, ntu ge ba ta kpe azhibehi begye ye m. 6 Besisi "ye 
Yesu wa gna ba; ama ba ta kpe abe deye awyega n wo gna 
ba m. 

7 Yesu wa je ba gna, Behinhin, behinhin, ma gna fye, Mi 
nu zhin bokunmi akni nya. 8 Aza viyan n ba be mi abye nyi 
avi nu, azajehi yi jesun; ama akni ba to wo ba m. 9 Mi nu 
zhin bokunmi; nde ezahozaho wa lo dna mi aba, wo ba pwo, 
wo ba lo dna n wo ba gmi, wo ba bwa nyagyi aba. 10 Evi 
wo ta be m sai ntu ge wa wyi nya, wa wu, wa wun nya ya; 
mihin ma be ntu ge ba bwa wyewyehi, ba bwa kwo mwa mwa 
jesun. 11 Mi nu zhin kniknahi manahi. Kniknahi manahi 
wo-i ga wo wyewyehi ntu akni bo. 12 Eza wo zhin tnutnuhi 
lada nya, kniknahi nu to m, akni to zhin wo nya m, wo gye 
cumcum kwo-i be, wa fwa akni, wo busi, cumcum kwo a gwo 
ba, kwo a gna ba ya. 13 Wo busi ntu ge wo zhin tnutnuhi 
lada nya nu, wo ta gye wo nuwan akni yi m. 14 Mi nu zhin 
kniknahi manahi; mi kpe mi nya ye, mi nya jesun ba kpe mi 
ye, 15 ngye shi Dada wo kpe mi ye, mihin jesun mi kpe Dada 
ye mi ga mi wyewyehi ntu akni bo. 16 Mi akni do yi lo jesun, 
ba to zhin akni garke deye nya nu m; bahin jesun tile m'ba be 
ba yi, ba ba wo mi begye jesun; ba ba ze gwodo gmanyi, 
kniknahi gmanyi. 17 Ntu de’ye bo Dada wo ye mi, gama mi 
ga mi wyewyehi, ntu ge ma je kwo la. 18 Eza to nyi wa gwo 
mi kwo m, ama mihin tukwo mi ga kwo. Mi iko yi mi ga 
kwo, mi iko yi jesun ma je kwo la. Wyidna 'ye ma gwo e mi 
Dada aba. 

19 Abena kwo je kalala dna AYahudihi ntu abeda de” ye bo. 
20 Aza mwa begye n ba aba, ba gna, Wo guzhenyi yi, wo cenya ; 
ntu kni be hi fye-i wo woa? 21 Aza do ba gna, Abeda deye 
ba to zhin guzhenyida nya nu m. Guzhenyi kwo iko yi kwo 
kpe wyebwahi awye ya? 

22 A-i zhin nyagyigyi Abwaga nya Urushalima mi; 
viyinkwo esa yi nu; 23 Yesu wo-i la ba zan dna wyegyi 
nyakun mi, dna Solomon nyakun-adada mi. 24 AYahudihi 
ba she wo gun, ba gna wo, Har kni esa hi nu ha ba fwa yi 
shakka yi? Nde Kristi nu ho yi, ho gna yi:cewo. . 25- Yesu 
. wa ye ba, wa gna, Mi ku gna fye, ama fye to ga gaciya m. 

Atnutnu mi zhin dna emi Dada eye, bahin ba zhin mi saida. 
26 Ama fyehin fye to ga gaciya m, gama fye to fi emi akni nu 
m. 27 Mi akni ba wo mi begye, mi kpe ba ye, ba vi mi avun 
jesun; 28 mi ga ba wyewyehi nyalonyalo nya; ba ta shan 
bwi m, eza to nyi wo ba gwo ba e mi akun m. 29 Emi Dada 
wa ga mi ba nyi, wo du viyan mwamwa; eza to nyi wo iko 
yi wo gwo ba e mi Dada akun m. 30 Mihin n Dada yi gmanyi 
nu. 

31 AYahudihi ba je akuta ku ba kni wo. 32 Yesu wa ye ba, 
wa gna, Atnutnu manahi mwa begye nu ma wu fye e Dada 
aba; ntu kni atnutnu hi bo e ba fye kni mi akuta a? 33 
AYahudihi ba ye wo, ba gna, Ntu tnutnu manahi bo yi ta 
kni ho akuta m, ama ntu Shekwohi eyesa nukwohi bo; ntu 
ge hohin, n ho zhin eza ho ze hohin tukwo Shekwohi. 34 
Yesu wa ye ba, wa gna, Ko a to ka dna efye owa m, Ma gna, 
Fye zhin ashekwohi nu? 35 Nde wa yi ba ashekwohi nu ba 
nu Shekwohi beda be ba aba (jesun a ta mi Arubutuka a pmi 
ya m), 36 fye dabo eza "ye tukwo, wo nu Dada wo ze gyigyihi 
n wa tnu wo dna anyi mi, Ho sa Shekwohi eye nukwohi nu; 
shi ma gna, Mi zhin Nugun Shekwohi nya nu? 37 Nde mi 
ta zhin emi Dada atnutnu nu m, fye to ga mi gaciya m. 38 
Ama nde mi zhin ba, ko fye to ga mi gaciya nu m, sai fye ga 
atnutnu gaciya, ntu ge fye a kpe, n fye a kpe awyega jesun, 
Dada wo dna emi mi, mihin mi dna Dada mi. .39 Ba je ye 
ba wan wo, ama wa gmi e ba akun. 

40 Wa je Urdun 'kma lo jesun, aba 'hi n Yohanna wo beyi 
zhin baptisma 'kmisunhi, bwahi wa sase. 41 Aza mwa begye 
ba be wo aba; ba gna, Gaciya yi, Yohanna wo to zhin tuze 
dohodoho m, ama abe viyan Yohanna wa da eza 'ye tukwo 
gaciya nu. 42 Aza mwa begye ba ga wo gaciya aba 'hi. 


A zhi lo eza ho wo-i san nya, Li'azaru Bait'anya nya, 
1 ezhi Maryamu nya n wo ezado yi Marta. 2 Maryamu 
deye wo nu wo beyi tna Dagahi emi yi, wa pmiya wo apita 
ya jesun wo tukwo ayi, wo nu wo ezado Li'azaru wo-i san nya. 
3 Wo amapwi, ba tnu wo aba, ba-i gna, Dagahi, gyewye, wo 
nu n ho ye wo yi wo-i san nya. 4 Ama esa nu Yesu wa wo 

deye, wa gna, Nyasan de'ye efi nya nu to m; ama ntu She- 
kwohi mwamwa bo, ntu ge a mwa Nugun Shekwohi nya ntu 
kwo bo. 

5 Sai Yesu wo ye Marta n wo ezado yi, n Lfazaru yi. 
6 Esa nu wa wo nabari wo san nya, wa zhin ampyehi aba sahi, 
aba 'hi wo beyi nyi. 7 Avun de'ye wo gna wo abara, Wu ya 
lo Yahudiya mi jesun. 8 Wo abara ba gna wo, Rabbi, esa to-i 
mwa shi AYahudihi ba-i ye ba kni ho akuta m, hohin lo bwahi 
jesun? 9 Yesu wa ye wa gna, Ko asa gun awo ce aba nu to 
ewyizo yi m? Nde eza wo zan laba mpyehi yi, wo ta ce 
bwonyi m, gama wo gye buzangna anyi 'ye nya wye. 10 
Ama nde eza wo zan laba sukwo yi, wo zhin wa ce bwonyi, 
gama buzangna to dna wo mi m. 11 Wa da abe de’ye, n avun 
wa gna ba, Eyi nugundo Li’azaru wo la wangye; ama mi lo 
ntu ge ma kun wo agyehi e gyewan. 12 Wo abara ba gna wo, 
Dagahi, nde wo la wangye wo ba bwa lafiya. 13 Ama Yesu 
wa da wo efi bo nu, ama bahin ba mwi wo da sunsun bo nu 
dna gyewan. 14 Sai Yesu wa gna ba cewo, Li'azaru wo la fi. 
15 Jesun a da mi lo ntu fye bo mi to beyi gni m, ntu ge fye ba 
ga gaciya; dudu lo nu ya wu ya lo wo aba. 16 Toma, wo nu 
a yi wo Apwo, wa gna wo azaje abara, Ya wu ya lo jesun, ntu 
ge ya kun fi wo yi. 

17 Sa nu Yesu wa be, wa sun Li’azaru wo-i la lu ampyehi 
anyi bwa dna vingwo. 18 Bait'anya kwo-i wu vivi Urusha- 
lima yi, ngye amile gun aba, 19 AYahudihi mwa begye ba ku 
be Marta n Maryamu yi aba, ntu ge ba ci ba bwawye ntu ba 
mapwi bo. 20 Sai Marta, esa nu wa wo Yesu be lo, wa lo 
wa gun wo, ama Maryamu wo sase api mi kpa. 21 Marta 
wa gna Yesu, Dagahi, ho beyi gna ho gni, to mi mapwi beyi 
bafim. 22 Ama ma kpe ko sahi, ko nyahonyaho ho ba gyiwye 
e Shekwohi aba, Shekwohi wo ba ga ho. 23 Yesu wa gna wo, 
Ho mapwi wo ba lakala jesun. 24 Marta wa gna wo, Ma 
kpe wo ba lakala jesun dna afifihi-kalaku mpyehi kmaknahi yi. 
25 Yesu wa gna wo, Mi nu zhin afifihi-kalaku, mi nu zhin 
wyewyehi; eza nu wo ga mi gaciya, ko wa fi, wo ba bwa 
wyewyehi, 26 jesun ezahozaho wo wyewyehi yi wo-i.ga mi 
gaciya wo ta shan fi m. Ha ga deye gaciya? 27 Wo gna 

wo, E, Dagahi? mi la gaciya lu ga ho nu zhin Kristi, Nugun 
Shekwohi nya, wo nu wo be dna anyi mi. 

28 Esa nu wa da de'ye, wa lo wa yi Maryamu wo ezado fiya, 
wo-i gna, Dagahi lo iya wo-i yi ho. 29 Wohin, esa nu wa wo 
de'ye, wa lakala "pye, wo lo wo aba. 30 (To Yesu wo be ezhi 
mi kpa m, ama wo-i nyi aba Marta beyi gun wo). 31 AYahu- 
dihi ba nu ba-i kunsun wo yi dna api, ba-i ci wo bwawye, sa 
nu ba gye Maryamu, wa lakala 'pye wa lo ebmi jesun, ba vi wo, 
ba-i mwi wo lo vingwo aba nu ntu ge wa cibwi aba 'hi. 32 
Maryamu, sa nu wa si aba Yesu nyi, n wa gye wo wye, sai wa 
yashi ekni ewo apita aba, wo-i gna wo, Dagahi, ho beyi gna ho 
gni, to mi mapwi beyi ba fim. 33 Esa nu Yesu wa gye wo wye 
wo-i cibwi, AYahudihi n ba be kunsun wo yi ba-i cibwi jesun, 
wo-i do dna wo zafun, ce-i san wo, 34 wa gna, Fye a shi wo 
kni aba ’hi a? Ba gna wo, Dagahi, be ha gye. 35 Yesu wa 
cibwi. 36 AYahudihi ba gna, Fye gye, shi wa ye wo yi. 
37 Ama aza ho e ba aba ba gna, Eza 'ye n wa kpe wyebwahi 
awye ya, wo to iko yi m wa zhin eza 'ye jesun to wa fi m? 

38 Yesu wo-i be vingwo aba wo-i do dna wo bugba jesun. 
Vingwo 'hi ebmi nu, kuta ho jesun kwo a gu kwo egbe. 39 
Yesu wo gna, Fye kpe kuta 'ye ya. Marta, eza 'hi mapwi n 
wa fi nyi, wo gna wo, Dagahi, e sahi wo la ce asun, gama 
ampyehi gun anyi sahi shi wa fi. 40 Yesu wo gna wo, Mi 
to gna ho m nde ha ga gaciya, ho ba gye Shekwohi mwamwa ? 
41 Ba kpe kuta 'hi ya. Yesu wa kpe wo awye wu eshe, wa 
gna, Dada, ma gode ho yi shi ha wo mi. 42 Ko shinsun ma 
kpe ho wo mi cici, ama ntu azayezhi bo ba gni-a-gni zhi aba 
'ye nyi ma da deye, ntu ge ba ba ga gaciya ho nu a tnu mi. 
43 Sa nu wa da lo nu, wa yi begye kala yi, wa gna, Li'azaru, 
ho gmi be. 44 Wo nu wa fi nyi wa gmi be papahi abwa n 
apita yi efi aje yi; wo awye'ba jesun kwo-i papahi adiko yi. 
Yesu wa gna ba, Fye lo wo ya, fye a fwa wo. 

45 Aza mwa begye e AYahudihi aba, ba nu ba be Maryamu 
aba, ba gye abe n Yesu wa zhin jesun, ba ga wo gaciya. 46 
Ama aza ho e ba aba, ba lo AFarisihi aba, ba gna ba abe de’ye 
Yesu-wa zhin. -47 Amalam dnagmahi n AFarisihi yi ba ye 
ashawura-zhinhi zhi, ba gna, Yi zhin wuna? Gama eza 'ye 

wo zhin atuze mwa begye. 48 Nde ya fwa wo lo nu kawai, aza 
viyan ba ba ga wo gaciya, ARomahi ba ba be ba gwo eyi aba 
eyi ebye yi jesun viyan. 49 Ama eza ho e ba aba, Kayafa, shi 
wo zhin malam tukwoda eye 'hi, wa gna ba, Fye ta kpe nya- 
honyaho yi, ko fyewyi m; 50 fye ta dnawye jesun m kwo 
ampanyi lo efye aba eza gmanyi wa fi ntu aza bo, ntu ge ebye 
'ye viyan ba ta bwi m. 51 Beda 'ye wa da to wohin tukwo yi 
m, ama, shi wo zhin malam tukwoda nu eye 'hi, wa gna, Yesu 
wo ba fi ntu ebye 'hi bo; 52 jesun to ntu ebye 'hi bo gmanyi 
m, ama ntu ge jesun wa ye Shekwohi abi zhi aba gmanyi ba 
nu n ba gnagnahi-ya nyi. 53 Tunyi mpyehi 'ye ba zhin sha- 
wara ba ba wu wo. 

54 Yesu wo to je laba zan AYahudihi aba paipai m; ama 
wa gmi aba 'hi wa lo ekni n kwo wu vivi zhabwi, dna ezhi ho 
a yi kwo Ifrayimu nyi; bwahi wa sase kunsun wo abara yi. 

55 A zhi lo paska A Yahudihi nya kwo wu vi, aza mwa begye 
n akauye ba gun Urushalima to paska 'ye si kpa m, ntu ge ba 
ze bahin tukwo gyigyihi. 56 Ba zan Yesu shin, ba dabo aje 
yi, shi ba-i gni-a-gni fi wyegyi nyakun, ba-i gna, Fye mwi kni 
behia? Wotabe nyagyigyi abam? 57 Amalam dnagmahi 
n AFarisihi yi ba la wyi lu dna, nde ezahozaho wa kpe aba wo 
nyi, wa wu aba, ntu ge ba ba wan wo. 


2 Yesu, ampyehi be ce tnai kafin paska kwo zhin, wa be 
1 Bait'anya, aba Li'azaru nyi, wo nu Yesu a la wo kala 
e efi. 2 Aba 'ye nu ba zhin wo nyagyi wyeshe nya; Marta 
wo vibo, ama Li'azaru wo-i nyi kunsun ba yi n ba sase zhi 
bedo wo yi nyagyi aba. 3 Sai Maryamu wa la emi sundahi 
bwokun, a yi kwo eye nard, kwo kwona mwa, wa tna Yesu 
apita, n wa pmiya wo apita ya jesun wo tukwo ayi yi; api 
viyan kwo a la gwo emi asun yi. 4 Ama Yahuda Iskariyoti, 
gmanyi ewo abara aba, wo nu wo ba bmi wo, wo gna, 5 Ntu 
kni be hi nu a ta kun emi 'ye asule tagyi ata, a ga awyekwohi 
ma? 6 Wa da de'ye, to shi wo gye wo nuwan awyekwohi yi 
m; ama shi kwo nyi wo zhin evi nu, jesun shi kwo nyi lagyi- 
wyita kwo nyi wo aba wo zhin wo kni nya a fi kwo mi. Z Yesu 
wa gna, La wo fwa, a fwa wo wa shi kwo ntu mpyehi bo n a 

ba bi mi. 8 Gama awyekwohi nyi efye aba cici; ama fye to 
emi yi cici m. 

9 Sa azayezhi yakwo AYahudihi nya ba wo nabari wo lo aba 
"hi, ba be, to ntu Yesu bo gmanyi m, ama ntu ge ba gye Li’azaru 
jesun, wo nu Yesu a la wo kala e efi. 10 Ama amalam dna- 
gmahi ba zhin shawara shi ba ba wu Lazaru jesun, 11 shi 
kwo nyi AYahudihi mwa begye ba-i lo, ba-i ga Yesu gaciya 
ntu wo bo. 

12 Efye-a-gyi azayezhi mwa begye n ba be nyagyigyi aba, 
esa nu ba wo nabari Yesu be Urushalima, 13 ba la dabino 
abwala, ba lo ntu ge ba gun wo, ba sawyi, ba gna, Hosanna ! 
Albarkada nu wo nu wo be dna Dagahi eye, Israila Esu nu! 
14 Yesu, esa nu wa bwa zhagawyi bihi, wa sase tu kwo; shi a 
beyi ka. 

15 To wo'dna m, Sihiyona nyigun ; 

gyewye, ho Esu wo be lo, 
wo-i sase tu zhagawyi bihi ! 

16 Wo abara ba ta kpe abe de’ye e "kmisunhi m; ama esa nu 
a beyi la Yesu tu, esa "hi ba pa a beyi ka abe de’ye wo tukwo, 
har jesun a zhin wo abe deye. 17 Aza n ba beyi yezhi sa 
nu wo beyi yi Lazaru wo gmi be e vingwo, wo la wo kala 
jesun e efi ba zhin saida. 18 Dalili azayezhi ba kun lo ba gun 
wo, kwo zhin shi ba wo nabari wa zhin tuze °ye. 19 AFarisihi 
ba dabo aje yi, Fye gye, fye ta mi fye zhin nyahonyaho m; 
gyewye, anyi kwo la lu wo vi. 

20 Aza ho n ba lo ba ga mwamwa nyagyigyi aba ba nu zhin 
AHellenihi. 21 Ade’ye ba be Filibbus aba, wo nu wo zhin 
Baitsaida eza nu Galili nya, ba nya wo bo, ba gna, Malam, yi 
ye ya gye Yesu wye. 22 Filibbus wo be wo gna Andarawus ; 
Andarawus wo be kunsun Filibbus yi, ba gna Yesu. 23 Yesu 
wo ye ba, wo gna, Esa la si, a ba la Eza Nunuhi tu. 24 Behin- 
hin, behinhin, ma gna fye, nde alkama byegye kwo to kaya 
dna ekni kwo a fi m, sai kwo shi kwo gmanyi; ama nde kwo 
ba fi, avun deye kwo fi awye boye. 25 Eza wo ye wo wye- 
wyehi wo bwi kwo nu, ama eza n wo wun wo wyewyehi nu 
dna anyi deye wo ba shi kwo har wyewyehi nyalonyalo nya. 
26 Nde ezahozaho n wo zhin mi tnutnu, sai wo vi mi; aba 

mi nyi, aba nu emi bara ba sase jesun ; nde ezahozaho wo zhin 
mi tnutnu, wo nu mi Dada wo ba ga wo mwamwa. 

27 Sahi emi wyewyehi kwo gye azhin; mba gna na jesun 
a? Dada, ha gni mi e esa deye mi? Awo, gama ntu de'ye 
bo ma dna esa deye. 28 Dada, ha la ho eye tu. Begye kwo 
a gmi eshe, Mi la kwo lu la tu, mba je kwo latu jesun. 29 
Azayezhi, n ba zhi bo, sa nu ba wo deye ba gna ogma jewyi ; 
aza do ba gna, Malaika nu a dabo wo yi. 30 Yesu wa ye wa 
gna, Begye "ye kwo to be ntu mi bo m, ama ntu fye bo. 31 
Sahi nu owada anyi "ye nya nyi, sahi a ba gmi ebe-gyihi ya anyi 
'ye nya; 32 mihin nde a la mi tu esin e ekni mba gni aza 
viyan be mihin aba. 33 Ama wa da deye, wo-i wu efi "pya 
yi n wo ba fi. 34 Azayezhi ba ye wo, ba gna, Yi ku wo e owa 
mi Kristi wo-i sase har nyalonyalo. Ce a wuna ho-i gna, Tile 
a ba la Eza Nunuhi wu eshe a? Nkanu Eza Nunuhi 'ye a? 
35 Yesu wa gna ba, Buzangna kwo nyi efye aba kpa esa sun 
fyewyi. Fye zanzan tunyi fye yi buzangna yi, ntu ge to 
wyegma a sun fye m; eza nu wo-i zanzan dna wyegma wo ta 
kpe aba wo lo m. 36 Tunyi fye yi buzangna yi, fye ga 
buzangna gaciya, ntu ge fye ba ze anugun buzangna nya. 

Abeda deye avun Yesu wa da, wa lo wa so wohin e ba. 
37 Ko wo la zhin atuze mwa begye lo nu n ba abye, dudu lo 
nu ba to ga wo gaciya m; 38 ntu ge anabi Ishaya beda n wo 
beyi da kwo ba nu: 

Dagahi, nkanu a ga gaciya abe a wo eyi aba a ? 

E nkanu aba Dagahi obwa kwo la kpe a? 
39 Ntu de’ye bo ba to mi ba ga gaciya m, shi kwo nyi Ishaya 
wa je da, 

40 Wa kpe ba awye, wa dna ba bugba kala, 

kada ba gyewye ba awye yi, n ba kpe awyega ba bugba yi, 
ba jeze be, har ma ka ba gna. 

41 Abeda deye Ishaya wa da, gama wa gye wo latu wye; 
n wa da wo bo. 42 Ama dudu lo nu har aza atukwoda mwa 
begye ba ga wo gaciya; ama ntu AFarisihi bo ba to zhin wo 
saida m, ntu ge kada a kun ba ya e sinagog ; 43 gama ba gnaye 
mwamwa aza aba du Shekwohi mwamwa yi. 

44 Yesu wa ta begye wa gna, Eza wo ga mi gaciya, wo to ga 

mihin gaciya m, ama wo nu wa tnu mi nyi. 45 Eza nu wo gye 
mi wye jesun, wo gye wohin wye n wa tnu mi nyi. 46 Mihin 
ma be ngye buzangna dna anyi mi, ntu ge ezahozaho wo ga mi 
gaciya wo to zhin wo sase dna wyegma m. 47 Nde, ezahozaho 
wo wo mi abeda, wo to shi ba bwa m, mi nu to da wo owa m; 
gama ma be to ntu ge ma da anyi owa m, ama ntu ge ma gni 
anyi. 48 Wo nu wo na mi bo, to wo gwo mi abeda m, wo 
owadahi yi; beda "ye ma da, kwohin tukwo kwo ba da wo 
owa mpyehi kmaknahi. 49 Gama mi to da beda e mihin 
tukwo m, ama Dada n wa tnu mi nyi, wo nu a ga mi wyidna, 
be mba da, be mba gna jesun. 50 Ma kpe jesun wo wyidna 
kwo nu zhin wyewyehi nyalonyalo nya nu. Abeda nu mi da 
nyi, ngye shi Dada wa gna mi, e lo nu mi da. 


A zhi lo, to ùyagyigyi Paska nya esa yi si m, Yesu, shi 
1 wa kpe wo esa la si nu wo ba gmi anyi "ye wa lo Dada 
aba, shi wa ye wo nya yi n ba nyi dna anyi mi, wa ye ba har 
esa-zo-°sa. 2 Tunyi a-i gyi kpa, guzhenyi wo-i la lu dna 
Yahuda Iskariyoti bugba, Siman nugun, ntu ge wa bmi wo, 
3 sai Yesu, shi wa kpe Dada wo ku anya viyan ga dna wo akun, 
wa kpe wa gmi Shekwohi aba, wo ba lo Shekwohi aba jesun, 
4 wo lakala nyagyi aba, wa kma wo aje wa ya ba zhi; wa la 
adiko, wa pa wo nahi. 5 Sai wa bye nuwan fi shanpa, wa ya wo 
abara apita zhan, wa wun ba ya adiko yi n wo pa wo nahi ce 
yi nyi. 6 E lo nu wa be Siman Bitrus aba. Wohin wo gna 
wo, Dagahi, ho zhan mi apita? 7 Yesu wa ye wa gna wo, 
Be mi zhin ho ta kpe sahi m; ama ho ba kpe awyega wyihoyi. 
8 Bitrus wa gna wo, Ho to zhan mi apita, ko fyewyi m. Yesu 
wa ye wo, wa gna, Nde mi to zhan ho m, nyaho to nyi kwo be 
ho do emi yi m. 9 Siman Bitrus wa gna wo, Dagahi, mi apita 
nu to gmanyi m, ama mi abwa n mi tukwo yi jesun. 10 Yesu 
wa gna wo, Wo nu wo la nuwan fu wo to ce yi pma wo je nuwan 
Fu m sai wo apita, ama wo zhin gyegyihi nu sarai; fyehin fye 
zhin gyigyihi nu, ama fye viyan nu to m. 11 Gama wa kpe 
eza n wo ba bmi wo; ntu lo nu wa gna, Fye to zhin gyigyihi 
nu viyan m. 
12 Sa nu wa zhan ba apita, wa ku wo aje kpe, wa sase shi 

jesun, sai wa gna ba, Fye kpe be "ye nu ma zhin fye? 13 Fye 
yi mi, Malam, n Dagahi yi; fye da daidai gama mi nyi lo nu. 
14 Nde mihin, fye Dagahi n Malam yi, ma zhan fye apita, 
kwo bmiya fyehin jesun fye zhan aje apita. 15 Gama mi ku 
efye wu fye, ntu ge fyehin jesun fye zhin shi ma zhin fye. 
16 Behinhin, behinhin, ma gna fye, Bara wo ta du wo dagahi 
mwamwa m; tnutnuhi jesun wo ta du eza n wa tnu wo nyi m. 
17 Nde fye kpe abe de’ye, albarkada nu nde fye zhin ba. 18 Mi 
ta da fye bo viyan nu m; ma kpe aza °ye n ma kni; ama ntu 
ge rubutuka kwo ba nu, Esa nu wa gyi mi bredi wo kutukutu 
la wu mi. 19 Ma gna fye sahi, to kwo-i zhin kpa m, ntu ge, 
sa nu kwo a zhin, fye ba ga gaciya mi nu zhin ewo. 20 
Behinhin, behinhin, ma gna fye, wo nu wo gwo ezahozaho n ma 
tnu wo, wo gwo mi nu ; wo nu wo gwo mi jesun wo gwo wohin 
wa tnu mi nyi. i 

21 Sa nu Yesu wa da lo nu, wo gye azhin dna wo zafun, wa 
zhin saida, wa gna, Behinhin, behinhin, ma gna fye, eza gmanyi 
efye mi wo ba bmi mi. 22 Abara 'hi ba shi aje awye, ba-i mwi 
ko wo da nkanu bo a? 23 Eza ho nyi wo dna abara mi, wo 
nu Yesu ye wo yi, wo-i shi kpema Yesu agu. 24 Sai Siman 
Bitrus wo zhin wo awye yi, wo gna wo, Ho gna yi wo da nkanu 
woboa? 25 Wo nu wo kpema Yesu agu, wo gna wo, Dagahi, 
nkanua? 26 Sai Yesu wo ye wo gna, Wo nu, m'ba la ezhegma, 
ma ga wo. Elo nu, sa nu wo la ezhegma, wo la wa ga Yahuda, 
Siman Iskariyoti nugun. 27 Ezhegma avun, sai Shaitan wa lo 
womi. Sai Yesu wo gna wo, Be ho zhin, ho zhin °pye. 28 N 
ba aba ba sase kpe table eza to nyi n wa kpe be ye n kwo a zhin 
wo gna wo deye m. 29 Gama aza ho ba zhin nubo, shi kwo 
nyi Yahuda wo lagyiwyita yi shi, Yesu wa gna wo, Ha si anya 
yi ce yi pma ntu nyagyigyi bo; ko, wa ga awyekwohi nyaho. 
30 Wohin, sa nu wa gwo ezhegma 'hi, wa gmi sahisahi ; sukwo 
yi la zhin. 

31 Sa nu wa gmi, Yesu wo gna, Sahi a la Eza Nunuhi tu, 
a la Shekwohi tu jesun dna ewo mi; 32 nde a la Shekwohi 
tu dna wohin, sahisahi Shekwohi wo ba la wo tu dna wohin 
tukwo. 33 Abi cekegye, esa ce lo fyewyi kpa mi-i kunsus fye 
yi. Fye ba zan mi shin; ama shi ma gna AYahudihi, Aba 

mi lo nyi, fye ta mi fye a be m; e lo nu mi gna fye sahi jesun. 
34 Wyidna wo'iwohi nu mi ga fye, fye ye aje yi; ngye shi 
mihin ma ye fye, fyehin fye ye aje yi. 35 Ntu de’ye bo aza 
viyan ba ba kpe fye nu zhin mi abara, nde fye bwa yeye aje yi. 

36 Siman Bitrus wo gna wo, Dagahi, ho lo "na? Yesu wa 
ye wa gna, Aba mi lo nyi, ho ta mi ha vi mi sahi m; ama ho 
ba vi mi wyihoyi. 37 Bitrus wa gna wo, Dagahi, ntu kni be 
hi nu mi ta mi ma vi ho ko sahi 'ye ma? Mba ga mi wye- 
wyehi ntu ho bo. 38 Yesu wo ye wo gna, Ho ba ga ho wye- 
wyehi ntu mi bo? Behinhin, behinhin, ma gna ho, pise-nugba 
ta ceku m, har ha la mi yekpe bo lu na abwa ata kpa. 


1 Abugba to wun fye m; fye ga Shekwohi gaciya, fye ga 

mi gaciya jesun. 2 Emi Dada api mi asese-aba lo mwa 
begye; to beyi lo nu m, m'beyi ba gna fye; gama ma lo ma 
zhin aba aba ga fye. 3 Nde ma lo ma zhin aba aba ga fye, 
mba jeze be, m'ba gwo fye mihin aba, ntu ge aba mi nyi, fye 
ba sase jesun. 4 Jesun aba mi lo nyi, fyehin fye kpe zokwo 
'ye. 5 Toma wo gna wo, Dagahi, yi ta kpe aba n ho lo m; 
ya kpe zokwo wuna? 6 Yesu wo gna wo, Mi nu zhin zokwo, 
mi nu zhin gaciya, mi nu zhin wyewyehi, eza to nyi wa lo 
Dada aba m, sai wa be mi aba kpa. 7 Fye a gna fye a kpe mi 
ye, fye beyi ba kpe mi Dada ye jesun; tunyi sahi fye kpe wo 
ye, har fye ku wo gye wye jesun. 

8 Filibbus wo gna wo, Dagahi, ha wu yi Dada, kwo la yi 
kun. 9 Yesu wo gna wo, Mi la mwasa efye aba lo nu Filibbus, 
hohin ho to-i kpe mi ye m? Eza nu wo ku mi gyewye wo ku 
Dada gyewye jesun ; ce a wuna nu ho-i gna, Ho wu yi Dada? 
10 Ho-i to ga gaciya m mi dna Dada mi, Dada jesun wo dna 
mi? Abeda mi gna fye nyi mi ta da mihin tukwo nu m; 
ama Dada n wo sase dna emi wo zhin wo atnutnu. 11 Ho ga 
mi gaciya mi dna Dada mi, Dada jesun wo dna mi; nde kwo 
to lo nu m ntu atnutnu bahin tukwo bo ga mi gaciya. 

12 Behinhin, behinhin, ma gna fye, wo nu wo ga mi gaciya, 
atnutnu nu mi zhin wohin wo ba zhin ; atnutnu n ba du ade’ye 
wo ba zhin jesun gama mi lo Dada aba. 13 Behobeho fye ba 
gyiwye dna mi eye mi, mba zhin kwo, ntu ge a la Dada tu 

dna Nugun. 14 Nde fye gyi nyahonyaho wye dna mi eye mi, 
mba zhin kwo. 

15 Nde fye ye mi, fye ba shi mi awyidna bwa. 16 Mihin 
m'ba gyi Dada wye, wohin jesun wo ba ga fye Atnazhinhi do, 
ntu ge wo sase kunsun fye yi har nyalonyalo, 17 Zafun gaciya 
nya nu, wo nu anyi ta mi kwo a gwo m; gama kwo ta gye wo 
wye m, kwo ta kpe wo ye m; fyehin fye kpe wo ye, gama wo 
sase kunsun fye yi, wo ba sase efye mi. 

18 Mi ta fwa fye akuwyi m; mba be fye aba. 19 Esa ce lo 
fyewyi kpa, n anyi kwo ta je si wyegye m; ama fyehin fye 
gye mi wye lo; shi kwo nyi mihin mi wyewyehi yi, fyehin fye 
ba bwa wyewyehi jesun. 20 Dna mpyehi dehi fye ba kpe mi 
dna emi Dada, fyehin jesun fye dna emi mi, mihin mi dna efye 
mi. 21 Eza nu wo mi awyidna yi, wo shi ba bwa jesun, wo nu 
wo ye mi yi; eza nu wo ye mi nyi wo ba ze mi Dada ezayeyehi, 
mihin m'ba ye wo, m'ba la mihin tukwo kpe wo aba jesun. 
22 Yahuda (Iskariyoti nu to m), wo gna wo, Dagahi, kni hi nu 
a zhin ho ba la hohin tukwo kpe eyi aba, to anyi aba ma? 
23 Yesu wo ye wo gna wo, Nde eza ye mi wo ba shi mi beda 
bwa; mi Dada wo ba ye wo yi, yi ba be wo aba jesun, ya sase 
kunsun wo yi. 24 Wo nu wo ta ye mi m wo ta shi mi abeda 
bwa m; beda nu fye wo nyi mi nya nu to m, ama Dada nya 
nu n wa tnu mi nyi. 

25 Abe deye ma da ga fye tunyi mi-i sase kunsun fye yi 
kpa. 26 Ama Atnazhinhi, ngye Zafun Gyigyihi, wo nu Dada 
wo ba tnu dna mi eye mi, wo ba wu fye abe viyan, wo pa fye 
bo jesun abe viyan n ma ku gna fye. 27 Bugbafu nu mi fwa 
efye aba; emi bugbafu mi ga fye; to ngye shi anyi ga nu m, 
mihin mi ga fye. Abugba to wun fye m, to ba wo'dna jesun 
m. 28 Fye ku wo shi ma gna fye, Mi lo mi nya, ma be fye aba 
jesun. Fye beyi gna fye ye mi, fye beyi dagma, shi kwo nyi 
mi lo Dada aba; gama Dada wo du mi mwamwa. 29 Sahi 
ma la gna fye to kwo-i zhin kpa m, ntu ge, sa nu kwo a zhin 
fye ga gaciya. 30 Mi ta je beda da fye mwa sahi m, gama 
ebe-gyihi anyi nya wo-i be lo. Wo to iko yi emi mi m; 
31 ama ntu ge anyi kwo a kpe mi ye Dada yi, jesun shi Dada 
wa ga mi wyidna, e lo nu mi zhin. Kukala, wu ya lo bwahi. 

Mi nu zhin anab wunuhi gaciya nya, emi Dada wo zhin 
15 fwanuhi nu. 2 Bwala dohodoho emi nya n kwo to ga 
kwo gyigyihi m, wo zhin wo pmi kwo ya, bwala dohodoho 
jesun n kwo a ga kwo gyigyihi, wo zhin wo ze kwo gyigyihi, 
ntu ge kwo a be kwo gyigyihi. 3 Ko sahi fye zhin zhanzhanhi 
nu ntu beda bo ma gna fye. 4 Fye sase dna mi, jesun mihin 
dna efye. Ngye shi bwala ta mi kwo a ga gyigyihi kwohin 
tukwo m, sai kwo kpe anab wunuhi; e lo nu fyehin fye ta mi 
m, sai fye sase dna mi. 5 Mi nu zhin anab wunubi, fye nu 
zhin abwala. Wo nu wo sase dna mi, mihin jesun dna wo, 
eza "ye wo ga gyigyihi boye gama to emi yi m fye ta mi nya- 
honyaho yi zhin m. 6 Nde eza wo to sase dna mi m, a gmi 
wo ya ngye bwala, sai wo bwa; a ye abwala zhi, a she ba fi ena, 
a gyi ba ena. 7 Nde fye sase dna mi, mi abeda jesun ba sase 
dna fye, sai fye gyi nyahonyaho wye n fye ye, a ba zhin kwo ga 
fye. 8 A la mi Dada tu lo nu, fye ga gyigyihi mwa; e lo 
nu fye ba wu ngye fye zhin mi abara. 9 Ngye shi Dada wa ye 
mi yi, mihin jesun ma ye fye ; fye sase fi mi yeye. 10 Nde fye 
shi mi awyidna bwa, fye ba sase fi mi yeye; ngye shi ma shi mi 
Dada awyidna bwa, mi sase dna wo yeye. 11 Abe de'ye ma 
gna fye, ntu ge mi agmada kwo a sase dna fye, ntu ge jesun fye 
agmada kwo ba nu. 

12 Mi wyidna 'ye nu, fye ye aje yi, ngye shi mihin ma ye fye. 
13 Eza to nyi to yeye yi n kwo du deye m, sa eza wo ga wo 
wyewyehi ntu wo anugundo bo. 14 Fye nu zhin mi anugundo, 
nde fye zhin abe ma gna fye. 15 Mi ta je fye yi afyenu nu m; 
gama fyenu wo ta kpe be wo dagahi zhin m; ama ma yi fye 
anugundo, gama abe viyan ma wo e mi Dada aba mi la wu 
fyehin ba. 16 Fyohin fye to kni mi m, ama mi la kni fye, ma 
zhi fye jesun, ntu ge fye lo fye ga gyigyihi, jesun ntu ge fye 
agyigyihi kwo ba ze shishihi; ntu ge nyahonyaho n fye ba 
gyiwye e Dada aba dna mi eye, wo ba ga fye. 17 Abe deye 
ma ga fye 'gbe, fye ye aje yi. 

18 Nde anyi wun fye nu, fye kpe kwo la mi lu nuwun to 
kwo-i wun fye nu m. 19 Anyi nya nu beyi fye yi, anyi beyi 
ba ye kwo nya yi; ama shi fye to zhin anyi nya nu m, ama 
mihin ma kni fye e anyi mi, ce nu a-zhin anyi wun fye nu. 


190 YOHANNA 15, 16 


20 Fye pa beda bo n ma gna fye nyi, Fyenu ta du wo dagahi 
mwamwa m. Nde ba beyi ga mi wahala, ba ba ga fye wahala 
jesun; :nde ba beyi shi mi beda bwa, ba ba shi fye nya bwa 
jesun. 21 Ama abe deye viyan ba ba zhin fye ce yi ntu mi 
eye bo, gama ba ta kpe wo n wa mu minyim. 22 Mito beyi 
be ma dabo ba yi m, to ba beyi laifi yi lo m ; ama sahi ba to beze 
yi ntu ba laifi bo m. 23 Wo nu wo wun mi nu wo wun mi 
Dada nu jesun. 24 Mi to beyi gna ma zhin atnutnu ba aba 
eza do to zhin m, to ba beyi laifi yi lo m; ama sahi ba ku mi 
gyewye ba wun mi nu jesun bedo mi Dada yi. 25 Deye 
kwo a zhin ntu ge beda n a ka kwo dna ba owa kwo ba nu, 
Ba wun mi nu tna bo. 26 Ama sa nu Atnazhinhi wo be, wo 
nu m'ba tnu fye e Dada aba, ngye Zafun gaciya nya, n wo gmi 
be e Dada aba, wo ba zhin saida mi tukwo; 27 fyehin jesun 
fye nu zhin asaidada, shi kwo nyi fye kunsun mi yi tunyi 
’kmisunhi. 


1 6 Abe deye viyan ma gna fye, ntu ge to a zhin fye a ce 
bwonyi m. 2 Ba ba kun fye ya e asinagog ; e, esa be 
lo, n ezahozaho wo ba wu fye wo ba zhin nubo wo zhin tnutnu 
Shekwohi nya. 3 Abe deye ba ba zhin, shi ba ta kpe Dada 
ye m, ba ta kpe mi ye jesun m. 4 Ama abe de’ye ma gna fye, 
ntu ge sa nu ba esa la be, fye pa ba bo, shi ma ku gna fye. 
Abe deye mi to gna fye tunyi esa "kmisunhi m, gama mi 
kunsun fye yi. 5 Ama sahi mi lo wo aba n wa tnu mi nyi; 
dna efye mi eza to nyi wa nya mi bo m, Ho lo °na? 6 Ama 
shi ma gna fye abe deye, bugba zhizhihi kwo a nu efye mi. 
7 Dudu lo nu ma gna fye gaciya, kwo ampanyi yi lo efye aba 
ma lo, gama nde mi ta lo m, Atnazhinhi "hi wo ta be fye aba 
m; nde ma lo, mba tnu wo fye aba. 8 Wohin, sa nu wa be, 
wo ba zun anyi 'kni ntu laifi bo, n befyece yi, n owada yi: 
9 ntu laifi bo, gama ba to ga mi gaciya m; 10 ntu befyece bo, 
gama ma lo Dada aba, fye ta je mi wyegye jesun m; 11 ntu 
owada bo gama a la da ebe-gyihi anyi "ye nya owa. 
12 Mi abeda yi lo mwa ma gna fye kpa, ama fye to mi fye a 
shi ba sahi m. 13 Sa nu wohin, Zafun gaciya nya, wabe, wo 
ba lo fye dna gaciya viyan; gama wo ta da e wohin tukwo m ; 

ama abe dohodoho n wa wo, wo ba da ba nu, wo ba wu fye 
jesun abe n ba be lo nyi. 14 Wo ba la mi tu; gama e emi 
nya nu wo ba gwo, wo ba wu fye jesun. 15 Anya viyan n 
Dada ce yi mi nya nu; ntu lo nu ma gna, e emi nya nu wo ba 
gwo, wo ba wu fye jesun. 

16 Esa sun fyewyi, fye ta je mi wyegye m; jesun esa sun 
fyewyi, fye ba gye mi wye. 17 Wo abara ho ba dabo aje yi, 
Kni hi nu deye wo-i gna a, Esa sun fyewyi, fye ta je mi wyegye 
m; jesun esa sun fyewyi, fye ba gye mi wye; jesun, Ntu ge 
mi lo Dada aba a? 18 Ba gna, Kni hi nu deye a, wo-i gna, 
Esa sun fyewyia? Yita kpebe’yewodam. 19 Yesu wa kpe 
ba ye ba nya wo bo, wa gna ba, Fye nya bo fye aje aba ntu de’ye 
bo ma da nyi, Esa sun fyewyi, fye ta je mi wyegye m, jesun esa 
sun fyewyi, fye ba gye mi wye a? 20 Behinhin behinhin, ma 
gna fye, fye ba cibwi fye bwa bugba zhizhihi jesun, ama anyi 
ba dagma; bugba ba wun fye, ama fye bugbawun kwo ba ze 
agmada. 2l Sa nu nyikwoza wo-i yashi wo bwa bugba wun, 
shi wo esa la si; ama sa nu wa kagna, wo ta je azhingye be 
pa m, ntu agmada bo, shi a ma ebi dna anyi mi. 22 Fyehin 
sahi fye abugba wun yi lo, ama m'ba je fye wyegye, n fye 
abugba ba ba dagma, jesun eza to nyi wo ba gwo fye agmada m. 
23 Dna mpyehi dehi fye to nya mi nyaho bo m. Behinhin, 
behinhin, ma gna fye, nde fye ba gyi nyaho wye e Dada aba, 
wo ba ga fye dna mi eye mi. 24 Fye to gyi nyaho wye dna 
mi eye mi kpa m; fye gyiwye, fye ba gwo, ntu ge fye agmada 
kwo ba nu. 

25 Ma gna fye abe de’ye abesisi yi; esa be lo, mi ta je beda 
da fye yi abesisi yi m, ama mba gna fye Dada nabari cewo. 
26 Dna mpyehi dehi fye ba gyiwye dna mi eye mi; jesun mi 
to gna fye, mba zhin addwa mi Dada aba ntu fye bo m; 
27 gama Dada wohin tukwo wo ye fye, gama fye a ye mi, jesun 
fye a ga gaciya ma gmi e Dada aba. 28 Ma gmi e Dada aba 
ma be dna anyi 'ye mi; jesun mi fwa anyi, mi lo Dada aba. 

29 Wo abara ba gna, Ashe, sahi ho dabo cewo, ho to si besi 
nu m. 30 Sahi ya kpe ha kpe anya ye viyan, ho to apma yi 
ezahozaho wo nya ho bo m; ntu deye bo ya ga gaciya ha gmi 
e Shekwohi aba. 31 Yesu wa ye ba, wa gna, Sahi fye ku gaciya 

ga? 32 Gyewye, esa be lo, e, sa la si, sa a ba gna fye ya, 
ezahozaho wa lo wo ayi, fye ba fwa mi mi gmanyi; ama emi 
gmanyi nu to m, gama Dada wo kunsun mi yi. 33 Abe de" ye 
ma gna fye, ntu ge dna mi fye ba bwa bugbafu. Dna anyi 
mi fye ba bwa azhingye; ama agma da fye, mi ku nasara gyi 
anyi yi. 


Sa Yesu wa da abeda deye, wo kpe wo awye wu eshe, 
1 wa gna, Dada, esa la si, ha la ho Nugun tu, ntu ge 
Nugun wo la hohin tu, 2 ngye shi ha ga wo iko tu awyewyehi 
viyan tukwo, ntu ge ba viyan n ha ga wo nyi, wo ba ga ba 
wyewyehi nyalonyalo nya. 3 De'ye wyewyehi nyalonyalo nya 
nu, ba kpe ho ye, Shekwohi gmanyi kaka gaciyada, wohin 
jesun n ha tnu wo nyi, Yesu Kristi. 4 Mi la ho la tu dna anyi 
mi, ma ku ho tnutnu nu n ha ga mi ma zhin; 5 sahi, Dada, 
ha la mi tu dna ho aba latu 'hi yi n mi ce yi tunyi to a-i zhin 
anyi m. 

6 Mi la ho eye lakpe aza aba n ha ga mi nyi e anyi; ba beyi 
zhin ho nya nu, n ha ku ba ga mi; ba shi ho beda bwa jesun. 
7 Sahi ba kpe abe viyan n ha ga mi ba kun e ho aba; 8 gama 
abeda n ha ga mi nyi mi la ga ba; ba gwo, ba kpe jesun 
behinhin ma gmi e ho aba, jesun ba ga gaciya ho nu ha tnu 
mi. 9 Mi-i zhin addu'a ntu ba bo; to ntu anyi bo mi-i zhin 
addwa m, ama ntu ade’ye bo n ha ga mi nyi; gama ho nya nu; 
10 jesun anya viyan n ba zhin mi nya ho nya nu, ho nya jesun 
mi nya nu, a la mi tu dna ba mi. 11 Mi to je dna anyi "ye mi 
m, ama ade'ye ba nyi dna anyi mi, mihin ma be ho aba. O 
Dada Gyigyihi, ha shi ba bwa dna ho eye mi, ba nu n ha ga 
mi, ntu ge ba zhin gmanyi nu, ngye shi yi nyi. 12 Sa nu 
mi-i kunsun ba yi, ma shi ba bwa dna ho eye mi ba nu n ha ga 
mi; ma gu ba jesun, ko gmanyi dna ba wo to bwi m; sai 
nugun bwibwi nya; ntu ge rubutuka kwo ba nu. 13 Ama 
sahi ma be ho aba; abe deye ma da dna anyi mi, ntu ge ba 
bwa mi agmada nunuhi dna bahin. 14 Mi la ho beda ga ba; 
jesun anyi kwo wun ba nu, gama ba to zhin anyi nya nu m, 
ngye shi mihin to zhin anyi nya nu m. 15 Mi to zhin addu'a 
ntu ge ha kun ba e anyi m, ama ntu ge ha gu ba e nukwohi. 

16 Ba to zhin anyi nya nu m, ngye shi mihin to zhin anyi nya 
nu m. 17 Ha ze ba gyigyihi dna gaciya; ho beda kwo nu 
zhin gaciya. 18 Ngye shi ha tnu mi dna anyi mi, e lo nu jesun 
ma tnu ba dna anyi mi. 19 Ntu ba bo jesun ma ze mihin 
tukwo gyigyihi, ntu ge ba bahin tukwo yi jesun ba ze gyigyihi 
dna gaciya. 

20 To ntu ade’ye bo gmanyi mi zhin addwa m, ama ntu ba 
bo jesun n ba ba ga mi gaciya ntu ba beda bo; 21 ntu ge ba 
viyan ba zhin gmanyi nu; ngye shi hohin, Dada, ho dna mi, 
mihin jesun dna ho mi, ntu ge bahin jesun ba fi eyi mi, ntu ge 
anyi kwo ga gaciya ho nu ha tnu mi nyi. 22 Latu n ha ga mi, 
mi la ga ba; ntu ge ba zhin gmanyi, ngye shi yihin yi zhin 
gmanyi; 23 mihin dna ba mi, hohin jesun dna mi, ntu ge ba 
zhin gmanyi sosai; ntu ge anyi kwo ba kpe ho nu a tnu mi, 
n ha ye ba yi, ngye shi ho ye mi nyi. 24 Dada, ba nu ha ga 
mi nyi, mi ye ba sase kunsun mi yi aba mi nyi; ntu ge ba gye 
mi latu wye, n ha ga mi nyi, gama ha ye mi kafin anyishi-’sa. 
25 O Dada befyecehi, anyi to kpe ho ye m, ama mihin ma ku 
ho kpe, adeye jesun ba ku kpe ho nu a tnu mi. 26 Ma ku 
ho eye wu ba, mba wu kwo; ntu ge yeye n ha ye mi ce yi 
kwo ba sase dna ba mi, mihin jesun dna ba mi. 


Sa nu Yesu wa da abeda deye, wa gmi kunsun wo abara 
1 yi wa pi edna Kidron nya, aba nu ofwa lo, wa lo dna 
kwo mi, wohin n wo abara yi. 2 Yahuda, wo nu wa bmi wo 
nyi, wa kpe aba "hi; gama Yesu wo-i zhin wa lo bwahi kunsun 
wo abara yi. 3 Sai Yahuda, sa wa bwa akunhi, n adogari yi 
e amalam dnagmahi aba n AFarisihi yi, wo be aba 'hi nu apitila 
yi, akun nya yi. 4 Yesu, shi wo kpe abe °ye viyan n ba be 
lo wo aba, wa gmi lo, wa gna ba, Fye zan nkanu shina? 5 Ba 
ye wo, ba gna, Yesu Nazaratahi. Yesu wa gna ba, Emi nu 
nyi. Yahuda jesun, wo nu wa bmi wo nyi, wo-i gni-a-gni 
kunsun ba yi. 6 Sa nu Yesu wa gna ba, Emi nu nyi, ba jeze 
avun yi, ba miya zhi ekni. 7 Wa je ba be nya, Fye zan nkanu 
shin a? Ba gna, Yesu Nazaratahi. 8 Yesu wa ye wa gna, 
Mi ku lu fye gna Emi nu wo; nde fye zan mi shin nu, fye fwa 
aza deye ba lo ba nya; 9 ntu ge beda kwo ba nu n wa da, E 

aza dehi n ha ga mi nyi ko gmanyi wo to bwi mim. 10 Siman 
Bitrus shi kwo nyi wo ebe-yakwo yi wa wa kwo, wa zun malam 
tukwoda fyenu, wa kpe wo tnubwa bwa'izhebwa ya. Fyenu 
'hi eye Malkus nu. 11 Yesu wa gna Bitrus, La ebe yakwo 
fye kwo apwi; ebwe n Dada a ga mi, mi ta sin m? 

12 Akunhi n bezhe-yakwo dnagmahi yi, n adogari yi AYahu- 
dihi nya, ba wan Yesu ba pa wo, 13 ba lo wo yi Hannana aba 
kpa; gama Kayafa yezhi nu, n wo zhin malam tukwoda dna 
eye "hi. 14 Kayafa wo nu wo beyi dna AYahudihi shawara, 
wa gna, Kwo ampanyi lo eza gmanyi wa fi ntu aza bo. 

15 Siman Bitrus wa vi Yesu avun, bara do wa zhin lo nu 
jesun Bara dehi a kpe wo ye malam dnagmahi aba wa lo 
malam tukwoda akpeda mi kunsun Yesu yi; 16 ama Bitrus 
wo-i gni-a-gni ebmi, bokunmi egbe. Bara dehi, wo nu malam 
tukwoda kpe wo ye, wa gmi lo ebmi wa dabo wo yi n wo gu 
bokunmi nyi, wa lo be Bitrus yi. 17 Ebi nyikwohi n wo gu 
bokunmi nyi, wo gna Bitrus, Hohin jesun ho dna eza "ye abara ? 
Wo gna, A, a! 18 Afyenu bedo adogari yi ba-i gni-a-gni 
zhi, ba-i ku ena lu fin anakna yi; gama ese fu lo; ba-i wye "na; 
Bitrus jesun wo-i kunsun ba yi, wo-i gni-a-gni wo-i wye "na. 

19 Malam tukwoda wa nya Yesu bo ntu wo abara bo, n 
wo wuwu yi jesun. 20 Yesu wa ye wo, wa gna, Paipai nu 
ma da beda anyi hi aba; cici mi wu dna sinagog mi n wyegyi 
nyakun yi jesun, aba nu AYahudihi viyan ba zhin ba gundo 
zhi; mi to-i da beho yi fiya m. 21 Ntu kni be hi ho-i nya mi 
boa? Ho nya aza bo n ba wo mi nyi, be ma gna ba; gyewye, 
adeye ba kpe abe "ye n ma da. 22 Sa nu wa da de'ye, dogari 
gmanyi dna adogari 'hi n ba gni-a-gni wa ce Yesu apmi n wo 
obwa yi, wo-i gna, Ho ye malam tukwoda bo lo nu? 23 Yesu 
wa ye wo, wa gna, Nde ma da beda nukwohi, sai ho zhin saida 
nukwohi °ye tukwo; ama nde manahi nu, ntu kni be hi ho-i 
ce mi apmi a? 24 Hannana wa tnu wo papahi yi Kayafa, 
malam tukwoda, aba. 

25 Sai Siman Bitrus wo-i gni-a-gni wo-i wye "na. Ba gna 
wo ge, Ho dna n wo abara jesun? Wa nabo, wa gna, A, a! 
26 Gmanyi dna malam tukwoda afyenu, shi kwo nyi wo nu 
zhin eza 'hi ezado n Bitrus wa kpe wo tnubwa ya, wa gna, Ko 

mi ta gye ho wye dna ofwa kunsun woyi ma? 27 Bitrus wa 
je bena; sahisahi pise-nugba kwo ceku. 

28 Ba lo Yesu yi e Kayafa aba ba lo wo yi Praitorion aba. 
Tunyi sapasapa; ba, bahin tukwo yi, ba to lo Praitorion mi 
m, kada ba tu cegye; ama ntu ge ba ba gyi paska. 29 Sai 
Bilatus wa gmi wa lo ba aba, wa gna, Kni bwibwi hi nu n fye 
be ce yi eza "ye tukwoa? 30 Ba ye ba gna wo, Nde eza “ye to 
beyi zhin be nukwohi-zhinhi nu m, yi to beyi ba ga wo ho aba 
m. 31 Bilatus wa gna ba, Fye la wo fyehin tukwo yi fye a da 
wo owa tu fyehin owa. AYahudihi ba gna wo, Kwo to bmiya 
lo eyi aba ya wu ezahozaho m. 32 Deye kwo nu zhin ntu ge 
beda Yesu wa da kwo ba nu, wo-i wu ba efi "pya n wo ba fi. 

33 Bilatus wa je Praitorion mi lo, wa yi Yesu, wa gna wo, 
AYahudihi Esu nu ho yi? 34 Yesu wa ye wo, wa gna, Ho 
da deye n hohin tukwo, ko aza do ba sa mi eye lo nu ho aba? 
35 Bilatus wa ye wa gna, Mi zhin Yahudihi nu? Ho ebye n 
amalam dnagmahi yi ba nu a ga ho emi aba; ha zhin kni hi 
nua? 36 Yesu wa ye wa gna, Emi ebe kwo to zhin anyi 'ye 
nya nu m; mi ebe beyi zhin anyi °ye nya nu, mi atnutnuhi ba 
beyi sun 'kun, ntu ge a ta ga mi dna AYahudihi akun m; ama 
sahi emi ebe kwo to nyi iya nu m. 37 Bilatus wa gna wo, 
Ho zhin esu nu? Yesu wa ye wa gna, Ho-i gna mi zhin esu 
nu, ntu deye bo a ma mi, ntu de’ye bo jesun ma be dna anyi 
mi, ntu ge ma zhin saida ntu gaciya bo. Ezahozaho wo zhin 
gaciya nya wo-i wo mi begye. 38 Bilatus wo gna wo, Kni hi 
nu zhin gaciya a? 

Esa nu wa da deye, wa je gmi lo AYahudihi aba, wo gna ba, 
Mi to bwa laifi ewo aba m. 39 Ama fye kunnu yi lo, mi zhin 
ma lo eza gmanyi ya ga fye dna paska esa ; fye ye ma lo AYahu- 
dihi Esu ya ga fye? 40 Sai ba je awyisa, ba-i gna, To eza 
deye m, ama Barabbas. Barabbas wo zhin zokwo-jehi nu. 


Sai Bilatus wa la Yesu wa lu wo bulala yi. 2 Akunhi 
19 jesun ba pmi kraun aknawuhi nya, ba tu kwo wo tukwo, 
ba pma wo dobuwa-eje; 3 ba be wo aba, ba gna, Sanu mwa, 
AYahudihi Esu ! ba kni wo apmi ba abwa yi. 4 Bilatus wa je 
gmi lo, wo gna ba, Gyewye, mi be wo yi ebmi efye aba, ntu 

ge fye ba kpe mi to bwa laifi ewo aba m. 5 Yesu wa gmi be, 
aknawuhi kraun yi tu wo tukwo n dobuwa-eje yi kpe wo. 
Bilatus wo gna ba, Gye eza nu! 6 Sa nu amalam dnagmahi 
n adogari yi ba gye wo wye, ba sawyi, ba-i gna, A zun wo du, 
a zun wo du! Bilatus wo gna ba, Fye la wo fyehin tukwo yi, 
fye a zun wo du, gama mihin mi to bwa laifi ewo aba m. 7 
AYahudihi ba ye ba gna wo, Yi owa yi lo; ntu owa ’hi bo kwo 
bmiya wa fi, ntu ge wo la wohin tukwo ze Nugun Shekwohi 
nya. 8 Sa nu Bilatus wa wo beda "ye, wo gna ednawo du; 
9 wa je lo dna Praitorion mi, wo gna Yesu, Ho gmi na? Ama 
Yesu to wo ye wo beho yi m. 10 Bilatus wo gna wo, Ho to 
dabo mi yi m? Ho-i ta kpe mi iko yi ma lo ho ya m, mi iko 
yi jesun ma zun ho du? 11 Yesu wa ye wo, wa gna, Ho to 
iko yi lo emi tukwo m, sai a ga ho kwo e eshe; ntu ce nu wo 
nu wo ga mi ho aba nyi wo du ho laifi. 

12 Sahi Bilatus wa zanshin wa lo wo ya, ama AYahudihi 
ba sawyi, ba-i gna, Nde ha lo eza "ye ya, ho to zhin Kaisar 
nugundo nu m; ko ezahozaho n wa ze wohin tukwo ngye esu 
wo zhin gaba nu n Kaisar yi. 13 Sa nu Bilatus wa wo abeda 
deye, wa be Yesu yi ebmi, wa sase tu owada-sese-aba dna 
aba ho a yi kwo Pavement, ama dna AYahudihi nyitala yi, 
Gabbata. 14 Mpyehi 'ye Shirizhin paska nya nu; esa nu 
ngye sunkna tnai nyi. Wa gna AYahudihi, Gye, fye Esu nu. 
15 Ba sawyi, ba gna, A lo wo yi, a lo wo yi, a zun wo du! 
Bilatus wo gna ba, Mi zun fye Esu du? Amalam dnagmahi 
ba ye ba gna, Yi to esu do yi m sai Kaisar. 16 Sai wa ga wo ba 
aba ntu ge a zun wo du. 

17 Ba la Yesu, wa gmi lo, ezundu shinwan yi tu wohin, 
wo-i lo aba nu a yi kwo aba tukwo-bmila nya, kwo nu a yi 
kwo n AYahudihi nyitala yi Golgota. 18 Aba 'hi nu a zun 
wo du nyi, aza do gun aba kunsun wo yi, gmanyi n bwa de’ye 
gmanyi n bwa dehi, n Yesu yi dna tantasin. 19 Bilatus jesun 
wa ka eye tu, wa tu kwo ezundu shinwan. Be nu n a ka, 
YESU NAZARATAHI, AYAHUDIHI ESU. 20 AYahudihi 
mwa begye ba be deye, gama aba nu a zun Yesu du kwo wu 
vi ezhi yi; a kwo ka AYahudihi nyitala yi, ARomahi nyitala 
yi, n AHellenihi nyitala yi. 21 Amalam dnagmahi AYahudihi 

nya ba gna Bilatus, To ka AYahudihi Esu m; ama, wa gna, 
Mi zhin AYahudihi Esu nu. 22 Bilatus wa ye wa gna, Be 
mi la ka, mi la ka nu. 

23 Akunbi, sa nu ba zun Yesu du, ba la wo aje, ba gna aje 
gun anyi, kunhi dohodoho wa bwa wo nya; wo ejekpe do 
jesun; ejekpe °ye tna-cihi nu, luluhi nu sarai har kwo begye. 
24 Ba dabo aje yi, ba gna, To ya sa kwo ya m, ama yi she ebwi 
ntu kwo bo, ya kpe eza kwo ba zhin wo nya. Deye nu zhin 
ntu ge rubutuka kwo ba nu, 

Ba gna mi aje aje eba mi, 
ntu mi ejekpe bo jesun ba she ebwi. 

25 Abe deye akunhi ba zhin; ama vivi ezundu shinwan 
Yesu nya wo iya gni nyi, kunsun wo yabahi yi, n Maryamu, 
Kilyobas nyikwo, bedo Maryamu Magdaliya yi. 26 Sa nu 
Yesu wa gye wo iya wye, n bara 'hi yi, wo nu wo ye wo yi, 
wo-i gni-a-gni nyi, wa gna wo iya, Nyikwoza, gye ho nugun ! 
27 Sahi wo gna bara 'hi, Gye ho iya! Tunyi esa 'hi bara 'hi 
wa lo wo yi dna wo ayi. 

28 Avun deye Yesu, shi kwo nyi wo kpe anya viyan sahi 
ba ku nu, ntu ge rubutuka kwo ba nu, wa gna, Nuwan mikun 
wo mi. 29 Aba ’hi a shi nyikun ho nunuhi nuwan mamahi 
yi; sai ba dna soso nuwan mamahi tu busi tukwo, ba lo ce yi 
wo egbe. 30 Sa nu Yesu wa gwo nuwan mamahi, wa gna, 
Kwo ku zo; wa shin wo tukwo dna, wa ya wo zafun. 

31 AYahudihi, shi kwo zhin Shirizhin esa nu, ntu ge a ta 
fwa anahi kpe ezundu shinwan mpyehi sunsunhi m (gama 
mpyehi sunsunhi 'hi mpyehi dnagmahi nu), ba nya Bilatus 
ntu ge a bma ba apita ya, a lo ba yi jesun. 32 Akunhi ba be, 
ba bma eza °kmisunhi apita ya, eza do nya yi jesun wo nu a 
zun wo du kunsun wo yi; 33 ama sa nu ba be Yesu aba, 
ba gye wo la lu fi, ba ta bma wo apita ya m. 34 Ama eza 
gmanyi dna akunhi wa fin wo esha abmahi, sahisahi ami n 
nuwan yi ba ze ya. 35 Eza nu wa gyewye jesun wa zhin saida, 
wo saida gaciya nu; wo kpe jesun wa da gaciya, ntu ge fyehin 
fye ga gaciya. 36 Gama a zhin abe deye, ntu ge rubutuka 
kwo ba nu, A ta bma wo sunkun ya ko gmanyi m. 37 Jesun, 
rubutuka do kwo gna, Ba ba shi wo awye wo nu ba fin wo esha. 

38 Abe deye avun Yusufu Arimatiya nya, Yesu bara nu, 
ama fiya ntu AYahudihi ednawo bo, wa nya Bilatus ntu ge wo 
ba la Yesu nahi; Bilatus wa ye. Wa be wa la wo nahi. 39 
Nikodimu jesun wa be, wo nu wa be Yesu aba sa °kmisunhi 
sukwo yi, wa be myrrh n aloes yi gmi aje, kwo shanwo ngye 
pound tagyi. 40 Lo nu, ba la Yesu nahi ba wan kwo ajekpe 
bedo anya sundahi yi, shi AYahudihi efi kunnu nyi. 41 Aba 
nu a zun wo du ofwa lo; ofwa mi vingwo wo'iwohi nyi n a 
to shin eza dna m. 42 Aba "ye ba dna Yesu ntu AYahudihi 
Shiri-zhin bo (gama vingwo 'hi kwo wu vivi). 


20 A zhi lo mpyehi "kmisunhi tnaba nya Maryamu Magda- 
liya wa be vingwo aba sapa, wyegma yi zhi, wa gye a 
la kuta 'hi la e vingwo aba. 2 Wa busi, wa be Siman Bitrus 
aba, n bara 'hi yi wo nu Yesu ye wo nyi, wo gna ba, Ba la 
Dagahi la e vingwo, yi ta kpe aba nu ba ya wo shi m. 3 Bitrus 
wa gmi, n bara 'hi yi jesun, ba lo vingwo bwa. 4 Ba busi 
kunsun aje yi, bara "hi wa gyi Bitrus abye, wa be vingwo aba 
"kmisunhi; 5 wa yakun wa shi awye emi, sai wo gye aje ce 
zhi; ama wo to lo emi m. 6 Siman Bitrus wa be wo avun, 
wa jo vingwo €mi; wo gye aje ce zhi, 7 adiko yi jesun, n kwo 
tu wo tukwo, to yazhi kunsun aje do yi m, ama kmikmihi zhi 
aba do gbo. 8 Sai bara 'hi wa lo emi jesun, wo nu wo kmi 
vingwo aba si wa gyewye, wo ga gaciya. 9 Gama ba to-i kpe 
.Tubutuka 'hi kpa m, n kwo a gna, tile wo ba lakala e efi. 10 
Sai abara ba je ba ayi lo. 

11 Ama Maryamu wo-i gni-a-gni vingwo aba ebmi, wo-i 
cibwi, e lo nu, shi wo-i cibwi, sai wo yakun wa shi awye dna 
vingwo ; 12 wo gye amalaika gun aba aje bwibwihi yi kpe ba-i 
sase zhi, gmanyi n tukwo "bwa, gmanyi n apita "bwa, aba nu 
Yesu nahi beyi yashi. 13 Ba gna wo, Nyikwoza, ntu kni be 
hi ho-i cibwia? Wo gna ba, Gama ba la mi Dagahi la, mi ta 
kpe aba nu ba ya wo shi m. 14 Sa nu wo-i da lo nu, wa pmiya 
gni, wo gye Yesu gni-a-gni, wo ta kpe Yesu nu m. 15 Yesu 
wo gna wo, Nyikwoza, ntu kni be hi ho-i cibwi a? Ho zan 
nkanu shin a? Wohin, wo-i mwi ofwanuhi nu wo yi, wo gna 
wo, Emi da, nde ha wo la ha ku lo wo yi aba do, ho gna mi 

aba nu ha ya wo shi, mihin m'ba la wo. 16 Yesu wo gna wo, 
Maryamu. Wo pmiya gni, wo gna wo n AYahudihi nyitala 
yi, Rabboni; ngye Malam nu. 17 Yesu wo gna wo, To shi 
mi bwa m; gama mi to-i gun lo Dada aba kpa m; ama ho lo 
mi azaje aba, ha gna ba, Mi-i gun lo mi Dada aba n fye Dada 
yi, emi Shekwohi n fye Shekwohi yi. 18 Maryamu Magdaliya 
wo be wo gna abara, Mi la Dagahi gyewye; wa ku abe de ye 
gna mi jesun. 

19 Esa nu wyeshe beyi she, mpyehi dehi, mpyehi "kmisunhi 
tnaba nya, abokunmi ba-i guguhi aba nu abara nyi, ntu 
AYahudihi ednawo bo, Yesu wa be wa gni-a-gni ba tantasin 
wo gna ba, Bugbafu efye aba. 20 Sa nu wa da de” ye, wa wu 
ba wo abwa n wo abmahi yi. Abara ba dagma sa nu bari 
gye Dagahi wye. 21 Yesu wa je ba gna, Bugbafu efye aba. 
Ngye shi Dada wa tnu mi nyi, e lo nu mi tnu fye. 22 Sa nu 
wa da deye, wa yasun fi ba, wa gna ba, Fye gwo Zafun 
Gyigyihi. 23 Azahozaho n fye a zhin ba alaifi gafara, a ku 
gafara zhin ba nu; azahozaho n fye a shi ba alaifi, a ku ba shi nu. 

24 Ama Toma, gmanyi e awo ce aba, wo nu a yi wo Apwo, 
wo to kunsun ba yi sa nu Yesu beyi be m. 25 Abara do ba 
gna wo, Yi ku Dagahi gyewye. Ama wa gna ba, Nde mi to 
gye abo akusa nya wye n wo abwa mi m, ma dna mi bwanyi 
dna akusa abo mi, ma dna mi obwa jesun n wo abmahi, mi ta 
ga gaciya m. 

26 Ampyehi nyimwanyimwa avun wo abara ba-i fi emi, 
Toma kunsun ba yi, Yesu wo be, abokunmi ba-i guguhi, wa 
gni-a-gni ba tantasin, wa gna, Bugbafu efye aba. 27 Sahi 
wa gna Toma, Ha ta ho bwanyi iya, ha gye mi abwa wye; ha 
ta ho obwa iya, ha dna kwo emi abmahi; to ha zhin tna- 
gaciyagahi m, ama ho ga gaciya. 28 Toma wa ye wa gna wo, 
Emi Dagahi, emi Shekwohi! 29 Yesu wo gna wo, Shi kwo 
nyi ha gye mi wye, ho-i ga gaciya? Albarkada nu aza nu ba 
to gyewye m, ama ba-i ga gaciya. 

30 Atuze do mwa beye Yesu beyi zhin wo abara aba, ba 
nu a to ka ba fi litafi ”ye m; 31 ama a ka adẹye, ntu ge fye a 
ga gaciya Yesu wo zhin Kristi nu, Nugun Shekwohi, nya, 
dna gaciyaga jesun fye bwa wyewyehi n wo eye mi. 

Abe de’ye avun Yesu wa je wohin wu abara aba nuwan- 
2 yakwo egbe Tibariya nya; wo beyi wu wohin lo nu. 
2 Ba-i zhi aba gmanyi Siman Bitrus, n Toma yi wo nu a yi wo 
Apwo, n Natanayilu yi Kana dna Galili nya, n Zabadi abi yi, 
aza do yi gun aba jesun e wo abara. 3 Siman Bitrus wo 
gna ba, Mihin mba lo asa-she. Bahin ba gna wo, Yihin 
jesun yi ba kun lo ho yi. Ba kun, ba lo dna eya; ama sukwo 
yi "ye ba to wan nyahonyaho m. 

4 Ama sa nu efye a ya gyi, Yesu wo gni nuwan egbe, ama 
abara to ba kpe ge Yesu nu m. 5 Yesu wo gna ba, Abi, fye 
nyagyi yi lo? Ba ye wo, ba gna, Awo. 6 Wa gna ba, fye 
she esa eya bwa'izhebwa, fye ba bwa. Ba she kwo, sahi ba 
to mi kwo gni m ntu abmiya mwa begye bo. 7 Bara 'hi wo 
nu Yesu ye wo nyi wa gna Bitrus, Dagahi nu. Siman Bitrus 
sa nu wa wo Dagahi nu, wa ku ejekpe pma (gama wo-i nyi 
bwotolohi nu), wa bma dna nuwan mi wohintukwo yi. 8 Ama 
abara do ba be fi eya bihi (gama ba to mwa kpa lo e ekni yi m, 
sai ngye abwa-ka tagyi gmanyi), ba-i gni esa nunuhi abmiya 
yi. . 
9 Sa nu ba kun kpe ekni, ba gye ena wye anakna nya, 
ebmiya yi tu kwo, n bredi yi. 10 Yesu wo gna ba, Fye kni 
abmiya fye a wan sahi nyi, fye a be ce yi. 11 Siman Bitrus wa 
gun, wa gni esa be ce yi ekni, nunuhi abmiya dnagmahi yi, 
tagyi ce shi tnu ce ata yi; ko ba-i mwa lo nu, to esa a sa ya 
m. 12 Yesu wo gna ba, Fye be fye gyi. Eza to nyi m 
abara aba n wo pawye wo nya wo, Nkanu ho yi a? gama ba-i 
kpe Dagahi nu. 13 Yesu wo be, wo la bredi, wa ga ba, 
ebmiya yi jesun lo nu. 14 Deye esa ’tahi nu Yesu beyi lakpe 
wohin tukwo abara aba, avun esa wo beyi lakala e efi. 

15 Esa nu ba beyi zo nya gyi, Yesu wo gna Siman Bitrus, 
Siman, Yohanna nugun, ho ye mi yi du aza deye? Wo gna 
wo, E, Daghai; ha kpe mi ye ho yi. Wo gna wo, Ha kna mi 
akni bihi. 16 Wo je wo gna esa 'bahi, Siman, Yohanna 
nugun, ho ye mi yi? Wo gna wo, E, Dagahi; ha kpe mi ye 
ho yi. Wo gna wo, Ha kpa mi akni. 17 Wo gna wo esa 'tahi, 
Siman, Yohanna nugun, ho ye mi yi? Bugba a wun Bitrus 
ya ntu ge wa gna wo esa 'tahi, Ho ye mi yi? Wa gna wo ge, 

Dagahi, ha kpe anya viyan; ha kpe mi ye bo yi. Yesu wo 
gna wo, Ha kna mi akni. 18 Behinhin, behinhin, ma gna ho, 
Sa nu ho-i zhin ebi nawyi, ho zhin ha pa damaraici hohin 
tukwo yi, ho zhin ha zan laba aba nu n ho ye; ama sa nu ho 
ba kwo, ho ba ta ho abwa wu, eza do wo ba pa ho damaraici, 
wo ba lo ho yi n aba nu ha ta yem. 19 (Wa da deye wo-i wu 
efi "pya nu wo ba ga Shekwohi mwamwa ce yi.) Sa nu wa da 
deye, wo gna wo, Ha vi mi. 

20 Bitrus, wa bmiya awye, wa gye bara 'hi wo nu Yesu ye 
wo nyi wo-i vi; wo nu n wa kpema wo agu nyagyi aba, n wa 
gna, Dagahi, nkanu wo-i n wo ba bmi ho a? 21 Bitrus, shi 
wa gye wo wye, wo gna Yesu, Dagahi, eza "ye wo ba zhin kni 
hi nua? 22 Yesu wo gna wo, Nde mi ye wa pmi har ma be, 
ngye ho nuwan? Hohin dai ho vi mi. 23 Beda ye kwo a ku 
lo azaje aba, ngye bara 'hi wo ta fi m; ama Yesu to gna wo wo 
to fi m, ama, Nde mi ye wa pmi har ma be, ngye ho nuwan ? 

24 Wo nu bara "ye n wo zhin abe deye saida, wa ka rubutu 
abe deye; jesun ya kpe wo saida gaciya nu. 

25 Abe do lo mwa begye Yesu wa zhin ; a gna a ka ba doho- 
doho, mi zhin nubo anyi kwohin tukwo yi kwo to beyi ba mi 
alitafi a gwo bo nu a ka m. 


AYUKAN MANZANNI 


NGYE i 
ABEZHINZHIN ATNUTNUHI NYA 


Nabari 'kmisunhi ma zhin, O Thawufilus, tu abe tukwo 

Yesu wa ya zhin viyan, n abe yi wa ya wu, 2 har ewyi 'hi 
a gwo wo eshe, esa nu wo la egbega Zafun Gyigyihi yi wo 
atnutnuhi aba n wo beyi kni: 3 ba nu, jesun, wo wu ba wohin 
tukwo wyewyehi yi ewo azhingye avun n asaida mwa begye yi, 
ampyehi shi 'nyi wo-i wu ba wohin ba aba, wo-i da abe 
Shekwohi Ebe nya: 4 shi kwo nyi, jesun, wo-i kunsun ba yi 
aba gmanyi, wo ga ba "gbe to ba kun Urushalima m, ama ba 
pmi alkawali Dada nya, kwo nu fye a wo emi aba, shi wa gna: 

5 gama Yohanna dai wo zhin baptisma nuwan yi, ama fyehin 
a ba zhin fye baptisma Zafun Gyigyihi yi ampyehi to ce lo 
mwa begye abye deye m. 

6 Ba nu sa ba beyi yezhi, ba nya wo bo, ba gna, Dagahi, kni 
esa hi nu ho ba je Israila ebe ga? 7 Wa gna ba, Efye nya nu 
to m fye kpe acala n asa yi ba nu Dada wo la shi ewo fukumci 
mi. 8 Ama fye ba gwo iko sa nu Zafun Gyigyihi wa be kpe 
fye; fye ba ze emi asaidada Urushalima mi, Yahudiya mi 
yi viyan n Samariya yi, har anyi cezhiba jesun. 9 Sa nu wa 
da deye, shi ba-i dnawye, a la wo eshe; enyi kwo a gwo wo 
har wa bwi ba awyegye. 10 Tunyi ba-i awye kmi shi eshe, 
wo-i lolo, sai, gyewye, aza gun aba ba-i gni-a-gni ba aba, 
papahi aje bwibwihi yi; 11 ba gna, jesun, Fye aza nugbahi 
Galili nya, ntu kni be hi fye gni-a-gni fye dna eshe wye a? 
Yesu "ye, wo nu a la wo efye aba, a gwo wo eshe, ngye shi fye 
a gye wo-i lolo har eshe mi, e lo nu wo ba je zhi. 

12 Sai ba kukala epe Zaitun, kwo nu kwo wu vi Urushalima, 
ngye a lo mpyehi sunsunhi ezan. 13 Sa nu ba lo be, ba gun 
lo nyakun eshe, aba nu ba zhin ba yezhi; Bitrus n Yohanna 
yi, n Yakub yi, n Andarawus yi, Filibbus n Toma yi, Barta- 
lamawus n Matta yi, Yakub Halfa nugun, n Siman Zelotes yi, 
n Yahuda Yakub ezado yi. 14 Ba nu viyan bugba yi gmanyi 
ba-i nyima addu'a mi bedo anyikwoza ho yi, n Maryamu Yesu 
iya yi, n wo azaje yi jesun. 

15 Ampyehi deye mi, Bitrus wa lakala gni ewo azaje 
tantasin (azayezhi lo aba gmanyi, aza nyi ngye tagyi ce shi "ba), 
wa gna, 16 Azaje, tile nu a nu rubutuka 'ye, kwo nu Zafun 
Gyigyihu wo ku lu da Dawuda egbe Yahuda tukwo, wo nu wa 
ze zokwo-wuhi n ba aba n ba wan Yesu nyi. 17 Gama sapai 
a-i ba wo eyi mi, wa gwo wo lobo bevi de”ye mi. 18 (Eza "ye 
wa si ofwa ewo be nukwohizhin lada yi, wa kaya be tukwo bwa 
yi, wa baya, ewo agmi viyan ba zeya. 19 Deye kwo la ze ye- 
kpenya aza aba n ba sase Urushalima mi viyan; har a yi ofwa 
"ye dna ba nyitala Hakaldama, ngye Ofwa ami nya nu.) 20 
Gama Zabura litafi mi a ka rubutu, 

Fwa a ze wo-asese aba agusa, 
To ezahozaho wo sase dna kwo m ; 

Jesun, 
Ezado wo gwo wo 'bwashi. 

21 E aza aba ba nu ba kunsun yi yi ampyehi viyan esa Dagahi 
Yesu wo-i lo be n wo-i gmi lo eyi aba, 22 tunyi Yohanna 
Baptisma har mpyehi a la wo e eyi aba, a gwo wo eshe, tile nu 
gmanyi e ba aba wa ze saidada kunsun eyi yi ewo kalala tu- 
kwo. 23 Ba wu aza gun aba, Yusufu a yi wo eye Barsaba (wo 
nu n wo eye kmaknahi yi Yustus) bedo Mattiyas yi. 24 Ba 
zhin addwa, ba gna, O Dagahi, aza abugba-yekpehi viyan ; 
ade’ye gun aba mi sai ha wu wo nu ha kni, 25 ntu ge wa gwo 
lobo bevi deye mi n tnutnu yi kwo nu Yahuda wo pmi avun 
ce kwo, ntu ge wo lo wohin aba. 26 Ba she ebwi ba tukwo, 
ebwi kwo kaya tu Mattiyas; a ba wo kunsun atnutnuhi yi awo 
ce gmanyi. 


Esa nu Pentecost ewyi kwo la si, ba viyan ba-i yezhi aba 

gmanyi. 2 Nabari to nyi m, sai ashan doho ngye ashan 
ese nya kala yi kwo gmi eshe, du kwo ku gun puwa zun, aba 
nu n ba sase. 3 Anyitala n gnagnahi n aje yi, ngye ena, ba-i 
lakpe ba aba; kwo-a sase tu ezahozaho n ba aba. 4A nuba . 
viyan Zafun Gyigyihi yi, ba ya be da anyitala dohodoho yi, 
shi Zafun wa ga ba beda. 

5 AYahudihi lo, aza ba wo Shekwohi 'dna, e abye dohodoho 
eshe sinta, ba-i sase Urushalima mi. 6 Sa nu a wo abe ci 
deye, azayezhi ba yezhi aba gmanyi, ba ku jeje shi kwo nyi 
eza dohodoho wo-i wo ba ba da wo nyitala yi. 7 Ba ku jeje, 
ce a wo ba, ba gna, Gyewye, ba nu viyan n ba da beda AGalilihi 
nutom? 8 Cea wuna yi wo azahozaho n nyitala yi a ma wo a? 
9 N AFartiyahi, n AMudiyahi yi, n Alamahi yi, n ba nu ba sase 
Mesopotamiya ekni, n Yahudiya yi n Kappadokiya yi n Buntus 
yi, n Asiya yi, 10 n Farijiya yi, n Bamfiliya yi, n Masar n she 
gun Libiya aba, n Kairawane bwa, n azhibehi e Roma, Aya- 
hudihi bedo alolohi yi, 11 AKaritahi n ALarabawa yi, yi-i wo 
ba ba-i dabo eyi anyitala mi atnutnu mwamwahi Shekwohi 
nya, 12 Ba viyan ba ku jeje, ba-i sabo, ba gna ba aje yi, Ngye 
deye awyega? 13 Ama adoho ba kpe agye, ba-i gna, Anab- 
nuwan wo'iwohi zhin ba. 

14 Ama Bitrus, bedo awo ce gmanyi yi "ye yi, gni-a-gni sai 
wo ta wo begye, wo gna ba, Fye aza nugbahi Yahudiya nya, 
fye viyan jesun n fye sase Urushalima mi, fwa de’ye kwo ze 
yekpehi efye aba, fye kna tnubwa jesun emi abeda. 15 Gama 
aza deye ajesinhi nu to m, ngye shi fye mwi; shi kwo nyi 
esa 'tahi nu dna nyawyizo; 16 ama deye kwo nu zhin be a da 
anabi Yoila egbe : 

17 Kwo ba ze ampyehi kmaknahi mi, Shekwohi a gna, 

Mba ze emi Zafun ya kpe awyewyehida viyan : 
efye abi, anugbahi n anyikwohi yi, ba ba da anabi. 
Fye aza kasa ba ba gye bewyegye, 
fye azakwohi jesun ba ba nu ena; 
18 E, jesun, tu mu abara, anugbahi n anyikwohi yi, 
Mba ze emi Zafun ampyehi dehi mi, 
ba ba da anabi jesun. 
19 M’ba wu abe wowohi eshe mi 
a tuze anyi mi sinta ; 
ami n ena yi, n awu gungunhi yi ; 
20 A ba pmi mpyehi bma kwo a ze wyegma, 
epiya jesun kwo a ze ami, 
kafin mpyehi Dagahi nya kwo be, 
mpyehi dehi mwamwahi n wowohi yi. 

21 Kwo ba ze, jesun, ezahozaho wa yi Dagahi eye yi wo ba 

pwo. 

22 Fye aza nugbahi Israila nya, fye wo abeda deye: Yesu 
Nazaratahi, eza Shekwohi wa zhin wo saida efye aba n a-iko yi, 
n abe wowohi yi, n atuze yi, ba nu Shekwohi wa zhin n wo 
abwa yi efye tantasin, shi fyehin, jesun, fye kpe: 23 Yesu "ye 
a ga wo ngye shi Shekwohi la shi shawura, n wo lu-yekpe yi, 
fyehin fye tu wo zundu, fye wu wo, n aza nukwohi abwa yi: 
24 ama Shekwohi la wo kala shi wo la lo azhingye efi nya ya: 
shi kwo nyi kwo ta mi kwo shi wo bwa m. 25 Gama Dawuda 
wa sa wo eye wa gna, 

Ma gye Dagahi cici emi awyeba abye ; 
gama wo-i nyi emi bwa’izhebwa ntu ge to ma shanshan m: 

26 Ntu lo nu emi bugba kwo fwan, emi nyitala kwo dagma, 

emi nahi jesun kwo ba sase dna awyetu, 

27 Gama ha ta fwa mi wyewyehi dna Hades mi m, 
Ha ta fwa Ho Gyigyihida wo gye bwobwo wye m. 

28 Ha zhin mi ma kpe azokwo wyewyehi nya; 

Ha ba nu mi bugba bwibwihi yi eho awyeba abye. 

29 Azaje, sai ma gna fye Dawuda bo (Dada adada nya), 
ma da gnakpekpe yi, wa fi, a wo bi, ewo vingwo nyi eyi aba 
har nai 'ye. 30 Shi kwo nyi wo zhin anabi nu, wo-i kpe 
Shekwohi wa sin ana ga wo anasin yi, ewo ebye mi wo ba tu 
eza ewo esu-asese-'ba: 31 wo ku lu de’ye wye gye, wa pma da 
jesun Kristi kalala bo shi a ta fwa wo dna Hades m, wo nahi 
jesun kwo ta gye bwobwo wye m. 32 Yesu 'ye, Shekwohi wa 
la wo kala, yihin viyan asaidada nu deye nya. 33 Shi kwo 
nyi a la wo tu Shekwohi Bwa'izhebwa, wa gwo Alkawali 
Zafun Gyigyihi nya e Dada aba, wa ze deye ya be ce yi, nya 
fye gyewye, fye-i wo jesun. 34 Gama Dawuda wo ta gun lo 
ashe mi m : ama wohin tukwo wa gna, 

Dagahi wa gna mi Dagahi, Ha sase emi bwa’izhebwa 

35 har ma ze ho anuwunhi ho apita-kpe-nya. 

36 Fwa api Israila nya viyan ba kpe behinhin, Yesu "ye wo nu 
fye zun wo du, Shekwohi wa ze wo Dagahi n Kristi yi. 

37 Sa nu ba wo de’ye ba bma ba bugba mi, ba gna Bitrus n 
atnutnuhi do yi, Azaje, yi ba zhin wuna? 38 Bitrus wa gna 
ba, Fye ye abwi, a zhin ezahozaho yi efye mi baptisma Yesu 
Kristi eye mi shi fye alaifi gafara yi; fye ba gwo kyauta Zafun 
Gyigyihi nya jesun. 39 Gama alkawali ntu fye bo nu, n fye 
abi yi, n aza yi viyan aba n ba nyi ekpa yi, ba nu eyi Dagahi 
Shekwohi wo yi ba wo aba. 40 N abeda do mwa begye yi wa 
zhin saida, wa je ba jesun, wo-i gna, Fye gni fyehin tukwo 
e cala knaknahi 'ye yi. 41 Ba nu ba gwo wo beda, a zhin ba 
baptisma : mpyehi dehi mi a be ba awyewyehida atagyi shi'ta. 
42 Ba nyima atnutnuhi wuwu, n dobe yi, n bredi-bma yi n 
addwa yi. 

43 Ednawo kwo shin kpe awyewyehida dohodoho yi, a zhin 
abe wowohi n atuze mwa begye yi atnutnuhi abwa yi. 44 
Agaciyagahi viyan ba-i yezhi, ba-i ye anya bedo viyan n ba nyi 
eba aba. 45 Ba kun ba anya, n ba akaya yi, ba gna aje aza shi 
ezahozaho ce yi pma. 46 Nai n esu yi jesun, ba be wyegyi 

nyakun mi n bugba yi gmanyi, ba-i bma bredi ba api mi, ba-i 
gyi ba anyagyi n bugba bwibwihi yi n bugba fwan yi, 47 ba-i 
ci Shekwohi, ba-i bwa alheri aza aba viyan. Dagahi wo-i bebe 
ekklesiya nai n esu yi, aza nu a-i gni ba. 


A zhi lo Bitrus n Yohanna yi ba-i gun lo wyegyi nyakun 

addwa esa, sunkna ce awo gmanyi n wyizo yi. 2 Ezaho 
lo, °zabmazhi tunyi wo iya nubo mi, wo nu a zhin a ya wo shi 
mpyehi dohodoho wyegyi nyakun bokunmi egbe, kwo nu a 
yi kwo Nyigunhi, ntu ge wo ba sadaka e zahozaho aba n ba 
lo wyegyi nyakun mi, a be wo yi aba 'hi; 3 esa nu wa gye 
Bitrus n Yohanna ya ba-i zhin shiri ba lo wyegyi nyakun mi, 
wa ba ba sadaka. 4 Bitrus wa dna wo wye bedo Yohanna yi, 
wa gna, Ha shi yi wye. 5 Wa shi ba wye wo-i zhin nubo wo 
ba gwo nyaho e ba aba. 6 Ama Bitrus wa gna, Azurfa n 
Zinariya yi mi to ba yi m; ama nya mi ce yi kwo nu ma ga 
ho. Dna Yesu Kristi Nazaratahi eye, ha zanzan. 7 Wo wan 
wo bwa'izhebwa, wa la wo kala: sahisahi wo apita n apita 'kpi 
yi, ba bwa kala. 8 Wa lakala pye, wa gni-a-gni, wa ya zanzan ; 
kunsun ba yi jesun wa lo wyegyi nyakun mi wo-i zanzan, wo-i 
kni agnana, wo-i ci Shekwohi. 9 Aza viyan ba gye wo wye 
wo-i zanzan, wo-i ci Shekwohi : 10 ba kpe wo nu nyi wo zhin 
wo sase Bokunmi Nyigunhi egbe wyegyi nyakun nya ntu ge 
wa gwo sadaka: ce a nu ba be wowohi yi n jeje yi ntu nya "ye 
n kwo a bwa wo nyi. 

11 Wo-i nyi, wo-i shi Bitrus n Yohanna yi 'bwa, sai aza 
viyan ba busi be pye ba aba ashirigyi mi kwo nu a yi kwo 
Soloman nya, ce a wo ba mwa. 12 Sa nu Bitrus wa gye de" ye, 
wa ye aza, wo-i gna, Fye Alsrailahi, ntu kni be hi be de ye wo 
fye a? ntu kni be hi fye dna yi wye a, sai ha gna yihin iko yi 
ko yihin befyece yi, ya zhin eza deye wa zanzan? 13 She- 
kwohi Ibrahim nya, n Ishaku nya yi, n Yakub nya yi, Shekwohi 
eyi azakwohi nya, wo la wo bara Yesu tu, wo nu fye beyi wu 
wo, fye na wo yekpe wo Bilatus abye, sa wo beyi mwi wa lo 
wo ya. 14 Ama Gyigyihida n Befyeceda yi fye a na wo bo, 
fye a ye a ga fye "zawuhi, 15 fye a wu esu wyewyehi nya ama 
Shekwohi wo la wo kala e efi; yihin yi zhin adeye saida. 

16 Ntu gaciyaga bo wo eye mi jesun, wo eye nu kwo mi eza 
de” ye gni wo nu fye gyewye, fye kpe wo ye jesun; e, gaciyaga 
n kwo nyi Yesu aba, kwo nu a ga wo lafiya nunuhi 'ye efye 
abye viyan. 17 Sahi, azaje, ma kpe dna fye tna-yekpe fye a 
zhin deye, ngye shi fye abegyihi jesun ba zhin. 18 Ama be 
Shekwohi wo la lu kwo nabari da anabi agbe yi viyan, wo-i 
gna, Wo Kristi wo ba sin wahala, e lo nu kwo a nu. 19 Fye 
ye abwi, fye pmi be, ntu ge a wun fye alaifi ya, ntu ge e lo nu 
asa fwanfwan nya e Dagahi aba ba be; 20 ntu ge jesun wa 
tnu Kristi wo nu a la shi wo ntu fye bo, ngye Yesu: 21 wo nu 
tile eshe kwo ba gwo wo har esa a ba je anya dohodoho fi, 
anya Shekwohi wa da ba bo, wo anabi gyigyihi agbe yi ba nu 
ba beyi nyi tunyi esa 'kmisunhi. 22 Musa wa da, Dagahi 
Shekwohi wo ba la anabi ho kala ga fye efye azaje mi ngye emi ; 
ewo aba fye ba kna tnubwa abe mi viyan n wo ba gna fye. 
23 Kwo ba ze jesun, wyewyehida dohodoho n wo to kna 
tnubwa anabi 'hi yi m a ba bwi wo sarai e aza aba. 24 E, har 
anabi viyan jesun tunyi e Samuila n ba nu ba kma wo avun, 
ba nu ba dabo, ba da nabari ampyehi 'ye nya. 25 Fye nu 
zhin anugun anabi nya, n alkawali nya yi kwo nu Shekwohi wo 
la zhin fye azakwohi alkawali, wo-i gna Ibrahim, Ho ebye mi 
jesun ayabi anyi nya viyan ba ba bwa albarka. 26 Efye aba 
Shekwohi wa kmi wo bara tnu sa nu wo la wo kala, ntu ge wo 
tu wo albarka, wo-i pmi ezahozaho efye mi wo fwa wo be 
nukwohizhin. 


Shi ba-i da beda aza aba, sai amalam bedo wyegyi nyakun- 
guhi tukwoda yi, n ASaddukiyahi yi ba kukala ba da, 2 ce-i 
san ba wyewyehi shi kwo nyi ba-i wu aza, ba-i dnawyi afifihi 
kalala Yesu nya. 3 Ba wan ba, ba fi ba papahi har efye-a-gyi : 
gama wyeshe beyi la lu she. 4 Ama aza mwa begye n ba wo 
beda ba ga gaciya; ngye aza nugbahi ba si adubu gun atnu. 
5 A zhi lo labmi, ba abegyihi n abyeda yi, n arubutukahi yi 
ba yezhi Urushalima mi; 6 Hannana jesun, malam tukwoda, 
wo-i nyi, n Kayafa yi, n Yohanna yi, n Iskandari yi, n aza n ba 
nyi malam tukwoda dangi mi. 7 Sa nu ba dna ba tantasin, 
ba nyabo, N kni iko hi, ko kni eye hi fye zhin deye a? 8 Sai 

Bitrus, nunuhi Zafun Gyigyihi yi, wa gna ba, Fyehin abegyihi 
aza nya n abyeda yi, 9 nde a mwi yi nai "ye ntu alheri bo n a 
zhin ezabmazhi aba ko shi eza deye wo kagna; 10 fwa deye 
kwo ze yekpehi efye aba viyan, bedo aza Israila nya yi viyan, 
Yesu Kristi, Nazaratahi, eye mi, wo nu fye a zun wo du, wo 
nu Shekwohi la wo kala e efi, ntu wo bo eza "ye wo-i gni-a-gni 
efye abye lafiya yi. 11 Kwo nu kuta 'hi fyehin anyamihi fye 
a ci wyegba, kwo nu a ze kwo bwakwonu nya. 12 Jesun 
gnigni to nyi eza do aba m: gama eye do to nyi eshe sinta n a 
ga aza aba n kwo kunce ya pwo m. 

13 Sa nu ba gye bugba-kala Bitrus nya n Yohanna nya yi, 
ba ku kpe eza "ye atna-karatu-yekpehi nu, atalaka nu jesun, ce 
a wo ba; ba ku kpe ba beyi kunsun Yesu yi. 14 Shi kwo nyi, 
jesun, ba-i gye eza 'hi n a ka wo gna wo-i gni-a-gni kunsun ba 
yi ba to mi ba na nyahonyaho yi bo m. 15 Ama sa nu ba ga 
ba "gbe ba kun shawurazhin aba, ba zhin shawura ba aje yi, 
16 ba gna, Yi ba zhin aza deye wuna? Gama behinhin lakpe- 
nya nu aza aba n ba sase Urushalima mi viyan a ku zhin tuze 
kpakalahi ba abwa yi; yihin yi to mi yi na kwo bo m, 17 Ama 
ntu ge to kwo gnami aza aba m fwa ya kun ba, abye deye to 
ba da beda ezahozaho yi dna eye deye mi m. 18 Ba yi ba, ba 
kun ba to ba dabo m, to ba wu ko fyewyi dna Yesu eye mi m. 
19 Ama Bitrus n Yohanna yi ba ye, ba gna ba, Ko kwo bmiya 
lo Shekwohi abye ya gna fye wo du Shekwohi, sai fye da. 20 
gama tile yi da abe yi ku wo, abe yi ku gyewye jesun. 21 Bahin, 
sa nu ba je ba pma gna, ba fwa ba ba lo ba nya shi kwo nyi ba 
to bwa dalili ba ba da ba owa m, ntu azayezhi bo; gama aza 
viyan ba ga Shekwohi mwamwa ntu nya bo a ku zhin. 22 
Gama eza 'hi n a zhin wo tuze "ye kagna nya, wo aye du shi'nyi. 

23 Shi a lo ba ya, ba be ba aza aba, ba da nabari viyan abe 
amalam dnagmahi n abyeda yi ba gna ba. 24 Bahin, sa ba ku 
wo ba ta ba abegye Shekwohi aba bugba yi gmanyi, ba gna, 
O Dagahi, ho nu n ha zhin eshe ekni yi n nuwan-yakwo yi, n 
anya yi ba fi ba mi viyan: 25 ha gna eyi dada Dawuda, ho 
bara, egbe yi Zafun Gyigyihi yi, 

Ntu kni be hi Abyedo ba ce nya, 
Aza, jesun, ba mwi abe gbelahi a ? 

26 Asu anyi nya ba shi okun, 

Abegyihi, jesun, ba yezhi, 

Ba zhin gaba Dagahi n wo Kristi yi: 
27 gama behinhin dna ezhi de’ye, Hirudus n Bilatus Ba-bunte 
yi kunsun Abyedo yi n aza Israila nya ba kukala da ho bara 
gyigyihi, Yesu, wo nu ha tna wo, 28 ntu ge ba zhin anya 
viyan ho obwa n ho shawura ba shi kwo ba zhin. 29 Sahi, 
Dagahi, ha shi ba kunkun wye: ha ga ho abara iko ntu ge 
ba da ho beda n bugba kala yi viyan, 30 sa ho-i ta ho obwa ya 
ntu kagna bo; a zhin atuze n abe wowohi yi dna ho Bara 
gyigyihi Yesu eye mi. 31 Sa nu ba zhin addwa, a shan aba 
ba yezhi aje yi; a nu ba viyan Zafun Gyigyihi yi, ba da She- 
kwohi beda bugba kala yi. 

32 Azayezhi n ba ga gaciya, ba bugba n wyewyehi yi gmanyi 
nu: jesun, eba mi eza to nyi wa gna nyaho wo ce yi shi wo 
nya nu m; ama ba-i zhin anya viyan bedo. 33 Iko mwa- 
mwahi yi atnutnuhi ba ga ba saida Dagahi Yesu kalala nya: 
alheri mwamwahi kwo-i kpe ba viyan. 34 Gama eba mi eza 
to nyi wa gyi san m: gama ba nu ba zhin anyada afwa nya n 
api yi ba kun ba, ba be agyiwye yi ba bwa, 35 ba ya ba zhi 
atnutnuhi apita aba; a gna aje ga ezahozaho yi shi a pma 
wo ce yi. 36 Yusufu jesun, wo nu atnutnuhi ba tu wo 
eye Barnaba (ngye, nugun bugba-atnazhin nya), Lawihi 
nu, wo zhin Kubrus eza nu, 37 shi kwo nyi wo ofwa yi, 
wa kun kwo, wa be agyiwye yi, wa ya ba zhi atnutnuhi apita 
aba. 


Ama eza ho, wo nu a yi wo Hananiya, bedo wo nyikwo 

Safiratu yi, wa kun ekni ho, 2 wa shi agyiwye tokumhi, wo 
nyikwo wo-i dna shawura 'hi; wa be tokunhi, wa yashi 
atnutnuhi apita. '3 Ama Bitrus wa gna, Hananiya, ntu kni 
be hi Shaitan wa nu ho bugba sai ha ce akata Zafun Gyigyihi 
aba, ha so agyiwye tokunhi ofwa nya a?? 4 Tunyi kwo-i nyi, 
ho nya nu to m? esa ha kun jesun kwo to dna ho ebe m? 
Ntu kni be hi nu ha zhin 'be de'ye shawara eho bugba mi a? 
ho to ce akata eza aba m, ama Shekwohi aba nu. 5 Sa Ha- 
naniya wa wo beda de’ye wa miya shi, wa fi: edna wo dnagmahi 

kwo a be aza viyan aba n ba wo nyi. 6 Aza kasa ba kukala ba 
pa wo efi eje yi, ba lo wo yi ebmi, ba bi wo. 

7 Hour gun ata avun, wo nyikwo wa lo be, to wo-i wo 
nabari be a zhin m. 8 Bitrus wa gna wo, Ha gna mi shi fye 
a kun ofwa n agyiwye yi sun. Wa gna, E, n agyiwye sun lai 
nu. 9 Ama Bitrus wa gna wo, Kni hi nu a zhin fye ku egbe 
gundo fye a mwi Zafun Dagahi nya gye a? gyewye, apita aza 
nya ba nu ba bi ho eba ba-i gni abokunmi, ba ba la ho lo ce yi 
jesun. 10 Sahisahi wo miya shi wo apita aba, wa fi: aza kasa 
ba lo be, ba sun wo fifihi, ba la wo lo ce yi ebmi, ba bi wo vivi 
wo eba yi. 11 Ednawo dnagmahi kwo a be ekklesiya viyan 
aba, n aza yi n ba wo abe de’ye. 

12 A zhin atuze mwa begye n abe wowohi yi aza tantasin 
atnutnuhi abwa yi; ba viyan ba-i nyi shiragyi Solomon nya 
n bugba yi gmanyi. 13 Ama aza 'hi mi n ba ce lo a ta bwa 
ezahozaho wo bugba kala yi wo ba ye wohin tukwo bedo ba 
yim: ama aza ba-i ga ba mwamwa; 14 agaciyagahi ba be 
mwa begye yi Dagahi aba, azayezhi dnagmahi nu, aza nugbahi 
n anyikwohi yi. 15 har ba ku atna-lafiyada be ce yi, ba be ba 
yi azokwo, ba ya ba kpe anyatanya n agado yi, ntu ge sa nu 
Bitrus wo duya ko wo ofun kwo lo eza ho eba mi. 16 E azhi 
do n ba shegun Urushalima nyi, aza ba yezhi, ba-i ku atna- 
lafiyada, n aza yi n ba gye azhin azafun wyebwohi yi: ba viyan 
ba kagna jesun. 

17 Ama malam tukwoda wo lakala, n aza yi ba kunsun wo 
yi viyan (e ASaddukiyahi 'bwa nu), ba nu eshewo yi, 18 ba 
wan atnutnuhi, ba fi ba jaru-ezahozahonya. 19 Ama malaika 
Dagahi nya wo gu jaru abokumi ya sukwo yi, wa kun ba ya, wa 
gna, 20 Fye lo, fye gni-a-gni wyegyi nyakun mi, fye gna aza- 
yezhi beda Wyewyehi 'ye nya viyan, 21 Sa nu ba wo ba lo 
wyegyi nyakun mi tunyi nyakna yi ba-i wu. Ama malam 
tukwoda wa be, n aza yi ba kunsun wo yi, ba yi ashawura- 
zhinhi, n azayezhi abyeda Israila abi nya viyan, ba tnu jaru a 
be ba yi. 22 Ama sa adogari ba be to ba sun ba jaru mi m; 
ba jeze, ba da nabari, 23 ba gna, Ya sun jaru kwo guguhi bmiya, 
aguhi jesun ba-i gni-a-gni bokunmi egbe; ama sa nu ya guya, 
to ya sun ezahozaho emi m. 24 Sa nu wyegyi nyakun gunhi 

tukwoda n amalam dnagmahi yi ba wo abeda de'ye ba jeje 
mwa ntu ba bo ba-i mwi shi deye kwo ba ze. 25 Sai eza ho 
wa be wa gna ba, Gyewye, aza n ba fi jaru ba-i gni-a-gni 
wyegyi nyakun mi, ba-i wu azayezhi. 26 Sai wyegyi nyakun 
tukwoda wa lo kunsun adogari yi, wa be ba yi, ama to anyiwu 
yim; gama ba-i wo aza 'dna, kada a kni ba akuta. 27 Sa nu 
ba be ba yi, ba zhi ba ashuwara-zhinhi abye. Malam tukwoda 
wo nya ba bo, 28 wo-i gna, Ya ga fye egbe kala yi, to fye a wu 
eye deye mi m: gyewye, fye wuwu kwo ku gun zun Urusha- 
lima mi, jesun fye-i ye fye a gni ami eza "ye nya kpe eyi tukwo. 
29 Ama Bitrus n atnutnuhi yi ba ye ba, ba gna, Tile ya gna 
Shekwohi beda vi aza nya yi. 30 Shekwohi eyi adada nya wo 
la Yesu kala, wo nu fye a wu, fye a gyi wo ma tu shinwan. 
31 Eza deye Shekwohi la wo tu wo bwa'izhebwa ngye Ebe- 
gyihi n Gnihi yi, ntu ge wa ga abwiye Israila aba n gafara 
alaifi nya yi jesun. 32 Yihin jesun yi zhin abe de’ye asaidada 
nu; Zafun Gyigyihi yi jesun, wo nu Shekwohi wo ga aza n 
ba vi wo beda nyi. 

33 Ama bahin, sa nu ba wo, ba bugba ba bma, ba-i ye ba 
wu ba. 34 Ama Farisihi ho, wo eye Gamaliel, Owa-wuhi, wo 
nu wo mwamwa yi aza mwa begye aba viyan, wa lakala gni 
ashawura-zhinhi aba mi, wa ga 'gbe a pmi aza de’ye fyewyi. 
35 Saiwa gna ba, Fye aza nugbahi Israila nya, fye zhin paceye 
fyehin tukwo yi ntu aza deye bo, be fye ye fye zhin ba yi. 
36 Gama tunyi ampyehi de’ye abye Theudas wa lakala, wo-i 
gna wohin tukwo wo zhin eza dnagmahi nu; aza ho, ba mwa 
begye ngye aza atagyi anyi, ba ye bedo wo yi: a wu wo ; aza yi 
viyan n ba vi wo nyi ba gnami, ba ze gbelahi. 37 Eza deye 
avun, Yahuda Galilihi wa lakala, ampyehi a ku ba aza, wa gni 
aza ho wo avun: wohin, jesun, wa wunya ; aza viyan n ba vi 
wo nyi ba gnami. 38 Sahi mi-i gna fye, Fye bma aza 'ye, fye 
fwa ba: gama nde shawara de’ye, ko tnutnu de’ye, aza nya nu 
kwo ba miya: 39 ama nde Shekwohi nya nu fye ta mi ba miya 
m kada fye ze akunhi har Shekwohi yi. 

40 Ba ye wo shawara yi: sa nu ba yi atnutnuhi ba lu ba, ba 
ga ba 'gbe to ba je beda da Yesu eye mi m, sai ba lo ba ya. 
41 Ba kun be e ashawara-zhinhi abye, ba-i dagma shi a gye ba 

kunce ba gye azhin ntu Eye bo. 42 Ko mpyehi dohodoho, 
wyegyi nyakun mi, n api mi yi, to ba fwa wuwu n wa'azi-zhin 
yi m Yesu zhin Kristi nu. 


Ampyehi deye mi, sa nu avihi ba-i mwa begye mwa, 

gunaguni kwo lakala AHellenihi aba ntu A-Ibraniyahi bo, 
shi kwo nyi dna nyagyi-gna mpyehi dohodoho a ta pa ba 
anyigbahi m. 2 Awo ce aba ba yi avihi viyan, ba gna, Kwo to 
bmiya yihin ya fwa Shekwohi Beda ntu ge yi ga nyagyi m, 3 
Ntu de'ye bo, azaje, fye zan aza shin gun tnaba efye mi ba nu 
a zhin ba saida, nunuhi n Zafun Gyigyihi yi n wyemwa yi 
jesun, ntu ge ya dna ba tu abe deye. 4 Ama yihin yi ba 
nyima addwa yi n bevi beda nya yi. 5 Beda deye kwo a da 
azayezhi viyan: ba kni Istifanus, eza nunuhi gaciyaga yi n 
Zafun Gyigyihi yi, n Filibbus yi, n Buruhorus yi, n Nikanor 
yi, n Timon yi, n Barminas yi, n Nikolawus bmapmihi e 
Antakiya: 6 ba kni adeye ba zhi atnutnuhi abye: sa nu ba 
zhin addwa ba kpe ba ba abwa. 

7 Shekwohi beda kwo gnami boye; avihi ba bebe Urusha- 
lima mi mwa begye; amalam mwa begye jesun ba vi kunnu 
"ye. 
8 Ama Istifanus, nunuhi alheri yi niko yi, wa zhin abe 
wowohi n atuze yi aza aba. 9 Ama aza ho, ba nu ba fi sinagog, 
kwo nu a yi kwo sinagog Libertinahi nya, n Kairawaniyahi yi, 
n Iskandariyahi yi n adoho Kilikiyahi n Asiyahi yi jesun, ba 
kukala ba-i na Istifanus bo. 10 Ama ba to iko yi ba gni-a-gni 
wo wyemwa n Zafun yi n wo dabo m. 11 Sahi ba kni aza, ba 
nu ba gna, Ya wo wo-i da beda nukwohi tu Musa n Shekwohi 
yi jesun. 12 Ba kni aza kpe wo, n abyeda yi, n arubutukahi 
yi, ba kukala da wo, ba wan wo, ba be wo yi ashawara-zhinhi 
aba, 13 ba zhi asaidada katahi, ba nu ba gna, Eza "ye wo ta 
fwa abeda-da nuwun nya aba gyigyihi "ye m, owa jesun: 
14 gama ya beyi wo wo shi wo gna, Yesu "ye Nazaratahi wo 
ba mi aba 'ye ya, jesun, wo ba shan akunnu do ba nu 
Musa wa ga yi. 15 Ba nu viyan n ba sase ashawara-zhinhi 
aba ba-i shi wo °wye, ba gye wo awyeba, sai ho gna malaika 
awyeba. 

Sai malam tukwoda wa gna, Abe deye ba nyi lo nu? 
2 Istifanus wa gna : 

Azaje n adada yi, fye kna tnubwa. Shekwohi latu nya 
duduhi wa lakpe eyi dada Ibrahim aba, sa nu wo-i dna Meso- 
patamiya, tunyi to wo-i sase Harana mi m, 3 wa gna wo, Ha 
gmi ho ekni, ho dangi yi jesun, ha lo ekni kwo nu m'ba wu ho 
nyi. 4 Esa 'hi wa gmi e AKaldiyahi ekni, wa sase Harana 
mi: e bwahi jesun, ewo dada efi avun, Shekwohi wo la wo shi 
har ekni de’ye mi, kwo nu fye sase fi kwo mi sahi nyi: 5 wo ta 
ga wo gado ekwo mi m, ko bwala pita-tu-nya: ama wa zhin 
wo alkawali wo ba ga wo kwo ebe nya, har wo ebye ewo avun, 
esa "hi wo to beyi nugun yi kpa m. 6 E lo nu Shekwohi wo 
da beda wo-i gna, ewo ebye ba ba zhin azhibehi ekni aza do 
nya, aza "ye ba ba dna ba bauta, ba ba dna ba azhin, aye atagyi 
anyi. 7 Ebye deye ba nu ba zhin ba bauta nyi, mihin mba da 
kwo owa, Dagahi a gna, avun dehi ba ba kun be, ba ba ga mi 
mwamwa abe deye mi. 8 Wa ga wo alkawali nyazun nya 
jesun: elo nu Ibrahim wa ma Ishaku, wa zun wo nya mpyehi 
nyimwanyimwahi : Ishaku wa ma Yakub, Yakub wa ma adada 
kwokwohi awo ce aba. 

9 Adada kwokwohi jesun, ba wo "she Yusufu yi, ba kun wo 
lo ce yi Masar: ama Shekwohi wo-i kunsun wo yi, 10 wa wo 
gmi ya ewo azhingye viyan, wa ga wo alheri n wyemwa yi 
Firauna aba, Masar esu ; har wa dna wo ebegyihi tu Masar n 
wo api yi viyan. 11 A zhi lo mikun kwo a be Masar ekni 
viyan n Kan'ana yi n azhingye yi mwa: eyi adada ba to bwa 
nyagyi m. 12 Ama sa nu Yakub wa wo nabari awyi lo Masar 
ekni mi, wa tnu eyi adada esa ’kmisunhi. 13 Lolo 'bahi 
Yusufu wa wu wohin wo azaje aba; Yusufu ebye a wu ba 
Firauna aba. 14 Sai Yusufu wa tnu wa yi wo dada Yakub, 
n wo adangi yi viyan, awyewyehi shi’tnaba ce atnu. 15 Yakub 
wa lo Masar mi; wa fi; wohin tukwo yi, n eyi adada yi jesun : 
16 a ku ba a lo ba yi Shakima, a ya ba zhi evingwo mi kwo nu 
Ibrahim wa si agyiwye azurfa nya yi e Hamura abi aba Shakima 
mi. 
17 Ama sa nu alkawali esa la wu vivi, kwo nu Shekwohi wa 
zhin ga Ibrahim, aza ba bebe mwa dna Masar mi, 18 har esu 

ho wa gyi ebe Masar, wo nu wo ta kpe Yusufu yem. 19 Eza 
deye wa zhin eyi ebye kpeze, wa tu yi adada tile ba ya ba abi- 
putu ntu ge to ba bwa wyewyehi m. 20 Esa dehi a ma Musa, 
wohin nyigunhi nu behinhin ; a kpa wo apiya gun ata wo dada 
puwa mi: 2l sa nu a ya wo, Firauna nyigun wa la wo, wa 
kpa wo, wa ze wohin nugun. 22 A wu Musa AMasarhi 
wyemwa viyan; wa ze ikoda wo abeda n wo atnutnu yi. 

23 Ama sa nu wa wu vivi aye shi'nyi, kwo a laka wo bugba 
mi wa bi wo azaje gna, abi Israila nya. 24 Sa nu wa gye eza 
ho eba mi wo-i gye azhin, wa kna wo, wa lo wa tagba ga wo nu 
wa gye azhin, wa wu Masarhi : 25 wo-i zhin nubo wo azaje ba 
kpe Shekwohi wo-i ga ba gnigni ewo abwa yi; ama to ba kpe 
m. 26 Efye-a-gyi jesun wa wu wohin ba aba n ba wu anya, 
wo-i ye ba ze gmanyi, wa gna, Fye aza nugbahi fye nu zhin 
azaje; ntu kni be hi fye dna fye aje n azhina? 27 Ama wo nu 
wo dna wo kunzhihi azhingye, wa ce wo abwa ya, wo-i gna, 
Nkanu dna ho ebe-gyihi n owadahi eyi tukwo a? 28 Ho-i ye 
ha wu mi ngye shi ho wu Masarhi esua? 29 Shi wa wo beda 
de’ye Musa wa busi, wa ze zhibehi Madya ekni mi; bwahi wa 
ze dada anugun gun aba nya. 

30 Sa nu aye shi'nyi ba nu, sai malaika wa lakpe wo aba 
ezhabwi mi epe Sina nya, dna ena nyitala dna lagbahi mi. 
31 Sa nu Musa wa gye, ce a wo wo kwo wyegye yi: wo-i be 
vivi ntu ge wa dna 'wye, sai Dagahi begye kwo be wo aba, 
32 Mi nu zhin Shekwohi ho adada nya, Shekwohi Ibrahim 
nya, n Ishaku nya yi, n Yakub nya yi jesun. Musa wa vinvin 
n nahi yi, wo tna agu kala yi wa dnawye. 33 Dagahi wa gna 
wo, Kun ho abwada ya: gama aba ha gni-a-gni ekni gyigyihi 
nu. 34 Behinhin ma gye emi aza azhingye, ba nu n ba nyi 
Masar mi, ma wo ba amido, ma shin be ntu ge ma gni ba: sahi 
ha be, m'ba tnu ho Masar mi. ` . 

35 Musa 'ye, ba nu ba na wo bo nyi ba-i gna, Nkanu wo 
dna ho ebegyihi n owadahi yi? Wohin, Shekwohi wa tnu 
wo wa ze ebe-gyihi n gnihi yi malaika abwa wo nu wo lakpe 
wo aba lagbahi mi. 36 Eza 'ye wa kun ba, sa wo la zhin abe 
wowohi n atuze yi Masar mi, n Nuwan-yakwo Byebyehi yi mi, 
n zhabwi mi jesun aye shi'nyi. 37 De'ye Musa 'hi nu wo nu 

wo gna Israila abi, Shekwohi wo ba la anabi doho ga fye e fye 
azaje mi, ngye emi. 38 Eza "ye wo nu zhin wo nu wo dna 
azayezhi dna zhabwi bedo malaika yi n wo dabo wo yi Sina epe 
mi, bedo eyi adada yi jesun: wo nu wa gwo abeda wyewyehi 
n wo ba ga yi: 39 ama eyi adada ba na wo beda vi bo, har ba 
ce wo abwa ya, ba bugba mi ba pmi lo Masar, 40 ba-i gna 
Haruna, Ha zhin yi ashekwohi ba nu ba ba lo yi abye: gama 
gye Musa 'ye wo nu wa kun yi e Masar ekni, yi ta kpe nya n 
kwo bwa wo m. 41 Ampyehi dehi mi, ba zhin nakwo bihi ba 
be sakrifais yi eshan aba, ba-i dagma ba tnutnu abwa nya yi. 
42 Ama Shekwohi wa pmi bma, wa ga ba ba zhin azayezhi eshe 
nya bauta; ngye shi a ka rubutu anabi litafi mi : 

O Israila api, aye sh?nyi ezhabwi mi 

Fye-i ga mi anyafwanya 'shazun hi n asakrifais yi ? 

43 Fye ku tenti Moloka nya 

N kpasu Ramfan eshan nya, 

Adogbe-adogbe n fye zhin ntu ge a ga ba mwamwa : 

Mihin mba la fye ma lo fye yi Babila "kmahi. 

44 Eyi adada ba-i saida tent yi zhabwi mi, ngye shi wa shi, n 
wo gna Musa wa zhin kwo dogbe shi wo la lu wyegye. 45 
Deye, eyi adada, ba ’sa, ba lo be kwo yi bedo Yashwa yi sa nu 
ba gyi abyedo ebe, ba nu Shekwohi wo nya ba ya eyi adada 
awyeba abye, har ampyehi Dawuda nya; 46 wo nu wo bwa 
alheri Shekwohi abye, wa gyiwye wa bwa asese aba ga She- 
kwohi Yakub nya. 47 Ama Solomon wo mi api ga wo. 48 
Ama Latuhi-duduhi wo ta sase api mi ba nu aza ba mi abwa 
yim: ngye shi anabi wa da, 

49 Eshe emi esu-asese-'ba nu, 

anyi jesun mi apitakpe'ba nu: 
Kni api "pya nu fye ba mi ga mia? Dagahi a gna, 
ko kni hi nu zhin mi sunsun'ba a ? 

50 Mi obwa to zhin anya deye viyan m ? 

51 Fye akalakpehi, atna-nyazunhi bugba mi n atnubwa yi, 
cici fye gni-a-gni Zafun Gyigyihi: ngye shi efye adada ba 
zhin, e lo nu fyehin jesun. 52 Kni anabi hi nu fye adada ba 
to ga wo wahala m a? ba wu ba nu ba ku lu nabari da Befye- 
cehi bebe, wo nu fyehin, sahi, fye ku ze wo abmihi, wo awuhi 

jesun; 53 fyehin fye gwo owa, kwo nu amalaika ba ga, fye to 
shi kwo bwa m. 

54 Sa nu ba wo anya deye ba bugba ba pyena, ba gyi ba 
anyikna wo tukwo. 55 Ama wohin, nunuhi Zafun Gyigyihi 
yi, wa shi awye eshe, wa gye latu Shekwohi nya, n Yesu yi 
wo-i gni-a-gni Shekwohi bwa'izhebwa, 56 wa gna, Gyewye, 
mi-i gye ashe guguhiya n Eza Nunuhi gni-a-gni Shekwohi 
bwa'izhebwa. 57 Ama ba fi aku begye yi kala yi, ba gu ba 
atnubwa, ba kukala da wo pye egbe yi gmanyi; 58 ba ya wo 
shi ezhi avun, ba kni wo akuta: asaidada ba ya ba aje zhi e 
eza kasa ho apita aba, wo nu a yi wo Shawulu. 59 Shi ba-i 
kni Istifanus akuta wo-i yi begye yi kalahi yi, Dagahi Yesu, ha 
gwo mi zafun. 60 Wa ce akoko wa ta begye kala yi, Dagahi, to 
ha ba laifi "ye ba aba m. Sa nu wo beyi da de’ye wo wangye. 


Shawulu wo-i ye wo efi. 

Mpyehi dehi mi wahala dnagmahi kwo lakala da ekkle- 
siya n kwo dna Urushalima ; ba viyan ba gnami abahobaho yi 
Yahudiya n Samariya yi, viyan gbo atnutnuhi. 2 Aza ho n 
ba wo Shekwohi °dna ba bi Istifanus, ba ci wo bwi mwa. 3 
Ama Shawulu wa zhin ekklesiya wuya, wo-i lò api dohodoho 
wo-i gni azanugbahi n anyikwohi yi, wo-i fi ba jaru. 

4 Ba nu ba gnami ba lo abahobaho yi, ba-i da beda 'hi 
nabari. 5 Filibbus wa shin lo Samariya ezhi, wa gna ba na- 
bari Kristi nya. 6 Azayezhi n bugba yi gmanyi, ba kna 
tnubwa be Filibbus wa gna ba nyi sa nu ba wo wo jesun ba gye 
atuze n wo zhin nyi. 7 Gama azafun wyebwohi ba kun aza 
mwa begye ba nu n ba ba yi nyi, ba-i ta begye kalayi ; a ka aza 
gna mwa begye jesun abwa-kawuhi n agbashihi yi. 8 Ezhi 
dehi mi a zhin bugba bwibwihi dnagmahi. 

9 Ama eza ho lo, wo eye Siman nu, wo nu wo beyi zhin behi 
dna ezhi mi, wo-i zhin abe wowohi ASamariyahi aba, wo-i gna 
wohin eza mwamwahi nu: 10 azayezhi ba-i vi wo, aza gba- 
gbahi har aza dnagmahi, ba-i gna, Eza °ye wo zhin Shekwohi 
iko kwo nu a gna kwo Mwamwahi nu. 11 Ba-i vi wo, gama 
wo la mwasa wo-i dna ba kwoce wo yi. 12 Ama sa nu ba ga 
Filibbus gaciya, wo-i da nabari manahi Shekwohi ebe nya n 

Yesu Kristi eye yi jesun, a zhin ba baptisma, anugbahi n anyi- 
kwohi yi. 13 Siman wohin tukwo jesun wa ga gaciya: sa 
nu a zhin wo baptisma wa nyima Filibbus; ce a wo wo, wo 
gye atuze n a-iko dnagmahi yi ba nu a zhin nyi. 

14 A zhi lo sa nu atnutnuhi, ba nu ba nyi Urushalima mi, 
ba wo Samariya kwo la Shekwohi beda gwo, ba tnu Bitrus n 
Yohanna yi ba aba: 15 bahin sa nu ba si, ba zhin adduw'a ntu 
ge ba gwo Zafun Gyigyihi: 16 gama har sahi Zafun Gyigyihi 
to kaya kpe ezahozaho aba n ba mi m: sai dai a beyi zhin ba 
baptisma Dagahi Yesu eye mi. 17 Sai ba kpe ba abwa aza 
’hi ba gwo Zafun Gyigyihi. 18 Sa nu Siman wa gye atnutnuhi 
abwa-kpe aba a ga Zafun Gyigyihi, wa ye wo ga ba agyiwye, 
19 wa gna, Mihin jesun fye ga mi iko "ye ntu ge ezahozaho ma 
tu wo emi abwa wo gwo Zagun Gyigyihi. 20 Ama Bitrus wa 
gna wo, Ho azurfa kwo wunya bedo ho yi shi kwo nyi ho zhin 
nubo ho ba gwo Shekwohi kyauta agyiwye yi. 21 Ho nuwan 
to dna lo m, ho lobo to dna lo abe deye mi m: gama ho bugba 
to bmiya lo Shekwohi abye m. 22 Ha ye abwi ho be nukwohi 
deye zhin, ha zhin addu'a Dagahi aba ko kpekni a zhin ho 
nubozhin gafara. 23 Gama ma gye eshewo bedobedohi kwo 
la ho wan n papahi be nukwohi yi. 24 Siman wa ye wa gna, 
Fye zhin mi addu'a Dagahi aba ntu ge to abe deye n fye da ba 
bo nyi ba shin kpe mi ko gmanyi m. 

25 Bahin, sa nu ba ku saida zhin ba da Dagahi beda jesun 
ba jeze lo Urushalima, ba zhin nabari manahi wa'azi akauye mi 
mwa begye ASamariyahi nya. 

26 Ama malaika Dagahi nya wa dabo Filibbus yi, wa gna, 
Lakala, ha lo kudu "bwa zokwo n kwo shin lo Urushalima har 
Gaza: zhabwi zokwo nu. 27 Wa lakala wa lo: sai gye eza 
ho, Habashihi °za, kakahi nu, ebegyihi dnagmahi Kandakatu 
sinta, esu-nyikwo AHabashihi nya, wo akaya bwashi viyan kwo 
nyi wo akun, wa be Urushalima ntu Shekwohi mwamwa-ga 
bo; 28 wo-i jeze lo, wo-i sase wo karusa mi, wo-i ba karatu 
anabi Ishaya. 29 Sai Zafun wa gna Filibbus, Ha lo vi, ha 
gundo karusa deye yi. 30 Filibbus wa busi lo wo aba, wa wo 
wo wo-i ba karatu dna anabi Ishaya, wa gna, Ha kpe nya "ye n 
ha ba? 31 Wa gna, M’ba kpe wuna sai eza ho wa wu mi? 

Wa gyi Filibbus wye wa gun be, wa sase kunsun wo yi. 32 
Litafi aba 'hi n wo ba kwo nu zhin: 
A gni wo ngye ekni asha-zun aba; 
ko ngye shi kugya-bihi ayi-mwayi abye wa shi pi. 
elo nu wo to kpe wo egbe ya m: 
33 Dna wo gbagba a na wo owada bo: 
Nkanu wo ba da wo cala nabari a? 
Gama a la wo wyewyehi la e anyi. 

34 Ezakakahi wa ye Filibbus, wa gna, Mi nya ho bo, anabi 
wo-i da nkanu bo a? wohin tukwo nu, ko eza do nu? 35 
Filibbus wa kpe wo egbe ya, wa ya tunyi rubutuka-aba 'ye 
wa zhin wo Yesu wa'azi. 36 A zhi lo ba-i fi ba ezan, ba be 
nuwan ho aba; ezakakahi wa gna, Gye, nuwan lo; kni hi nu 
ba wo bi a zhin mi baptisma a? 37 Filibbus wa gna, Nde ha 
ga gaciya ho bugba yi viyan, sai ho ba mi. Wa ye wo gna, 
Mi-i ga gaciya Yesu Kristi Shekwohi Nugun nu. 38 Wa ga 
'gbe a kpe karusa gni: ba gun aba ba shin lo, ba lo dna 
nuwan, Filibbus n ezakakahi yi; wa zhin wo baptisma. 39 
Sa nu ba kun nuwan mi, Zafun Dagahi nya wo la Filibbus, 
ezakakahi to wo je wo wyegye m, sai wo wan wo ezan agmada 
yi. 40 Ama a sun Filibbus Ashduda mi: ewo bmada mi wa 
zhin wa'azi nabari manahi azhi mi viyan, har wa be Kaisariya. 


Ama Shawulu, har esa °ye, wo-i ya sun ekunkun yi n 

ezawu yi Dagahi avihi aba; wa lo malam tukwoda aba, 
2 wa zan atakarda zanshin wo aba ntu ge wo lo Dimashka 
asinagog aba, ntu ge nde wo bwa aza n ba vi Zokwo 'ye, ko 
anugbahi ko anyikwohi, wo be ba yi Urushalima papahi. 
3 Wo-i dna ezan yi, sai wa wuvi Dimashka: tna nabari, 
buzangna doho e eshe kwo a knaya she wo gun: 4 wa kaya shi 
ekni wa wo begye kwo-i gna wo, Shawulu, Shawulu, ntu kni 
be hi ha ga mi wahalaa? 5 Wa gna, Nkanu ho yi, Dagahi ? 
Dagahi wa gna, Emi nu Yesu wo nu ha ga wo wahala nyi: 
6 ama ha lakala, ha lo ezhi mi, a ba gna ho nya ho ba zhin. 
7 Aza jesun ba nu ba zanzan kunsun wo yi ba kpezhi pipi, ba-i 
wo begye ama to ba gye ezahozaho wye m. 8 Shawulu wa 
lakala ekni; esa nu wo awye ba kpeya, to wa gye nyaho wye 

m; agni wo busi, a lo wo yi Dimashka mi. 9 Ampyehi gun 
ata to wa gyewye m, to wa gyi, ko wa sin m. 

10 Ama vihi ho lo dna Dimashka, a yi wo Hananiya; 
Dagahi wa gna wo dna bewyegye, Hananiya. Wohin wa 
gna, Gye mi, Dagahi. 11 Dagahi wa gna wo, Lakala, ha lo 
zokwo 'hi mi kwo nu a yi kwo Cewo, Yahuda puwa mi sai ha 
nya eza ho bo, wo eye Shawulu Tarsus "za : gama gyewye, wo-i 
zhin addwa; 12 wohin wa gye eza ho, wo eye Hananiya, wo-i 
lo be, wo-i kpe wo abwa, ntu ge wa gwo wyebagye. 13 Ama 
Hananiya wa ye, wa gna, Dagahi ma wo eza 'ye nabari aza 
mwa begye aba, nya-wunya mwa wa zhin aza gyigyihi aba 
dna Urushalima: 14 iya, jesun, wo-i fukumci yi e amalam 
dnagmahi aba wa pa viyan ba nu ba-i yi ho eye. 15 Ama 
Dagahi wa gna wo, Lo ho nya: gama za deye shanpa kniknihi 
nu emi aba ntu ge wa la mi eye lo ce yi Abyedo abye bedo asu 
yi, n anugun Israila nya yi: 16 Gama mba wu wo wahala mwa 
n wo ba sin tile ntu emi eye bo. 17 Hananiya wa lakala wa 
lo puwa °’hi mi; wa kpe wo abwa, wa gna, Emi °zado Shawulu, 
Dagahi Yesu, wo nu wa lakpe ho aba zokwo mi kwo nu ha 
wan, wa tnu mi ntu ge ha bwa wyebagye, a nu ho Zafun Gyi- 
gyihi yi jesun. 18 Sahisahi anya ho sai ha gna aguru ba 
kaya e wo awye, wa bwa wyebagye; wa lakala, a zhin wo 
baptisma; 19 wa gyi nyagyi jesun, wa bwa kala. 

Wa bwa ampyehi ho wo-i kunsun avihi yi ba nu ba nyi 
Dimashka. 

20 Sahisahi dna asinagog wa zhin wa'azi Yesu nya, wo-i gna 
wo zhin Shekwohi Nugun nu. 21 Ba viyan n ba wo wo nyi 
ba ku jeje, ba-i gna, Ko eza "ye nu to m wo bwi ba nu n ba yi eye 
de” ye Urushalima mi? ntu deye bo wa be iya ntu ge wa lo ba 
yi papahi amalam dnagmahi abye. 22 Ama Shawulu wa gna 
mimi gni, wa gyi AYahudihi n ba sase Dismaska mi nasara, shi 
wo-i zhin saida behinhin deye Kristi nu. 

23 Sa nu ampyehi mwa begye ba nu, AYahudihi ba zhin 
shawara n aje yi ba wu wo: 24 ama ba shawara nukwohi kwo 
la kpe ya Shawula aba. Ba gu abokunmi sukwo n. mpyehi yi 
ntu ge ba wu wo: 25 ama wo abara ba la wo sukwo yi, ba shin 
wo yi obwo galu nya dna cekun. 

26 Sa nu wa be Urushalima wa ye wa yebedo avihi yi: ba 
viyan ba-i wo wo dna, to ba ga gaciya wo zhin vihi nu m. 
27 Ama Barnaba wa la wo wa be wo yi atnutnuhi aba, wa gna 
ba nabari shi wa gye Dagahi zokwo mi, Dagahi wa da beda wo 
yi, har jesun wa'azi wa zhin Yesu eye mi bugba kala yi Di- 
mashka mi. 28 Wo-i kunsun ba yi, wo-i lo be wo-i gmi lo Uru- 
shalima mi, 29 wo-i zhin wa'azi bugba kala yi Dagahi eye mi: 
wo-i dabo, wo-i nabo AHellenihi yi; ama ba zanshin ba wu 
wo. 30 Sa nu azaje ba kpe deye ba be wo yi Kaisariya ba tnu 
wo yi Tarsus. 

31 E lo nu ekklesiya kwo bwa bugbafu, kwo-i migni Ya- 
hudiya mi viyan n Galili yi n Samariya yi; kwo-i zanzan dna 
Dagahi 'dnawo mi, n Zafun Gyigyihi atnazhin yi jesun, sai 
kwo bebe. 

32 A zhi lo, sa nu Bitrus wo-i zan azhi viyan wa be aza 
gyigyihi aba n ba sase Ludda. 33 Bwahi wa sun eza ho, wo 
eye Iniyasu, wo nu wo-i wangye tu wo anyatanya aye nyi- 
mwanyimwa; gama wo zhin ezabmazhi nu. 34 Bitrus wa 
gna wo ge, Iniyasu, Yesu Kristi wo-i ka ho gna: Lakala ha 
zhin ho anyatanya. Sahisahi wa lakala. 35 Aza n ba sase 
Ludda mi viyan n Sarona yi ba gye wo wye, ba pmi awye 
Dagahi bwa jesun. 

36 Nyikwoza ho lo, vihi nu, wo nyi Yafa mi, wo eye Tabita, 
(ko Barewa): nyikwoza 'ye nunuhi atnutnuhi manahi yi n wa 
zhin. 37 A zhi lo ampyehi dehi mi wo san nya, wa fi; jesun 
sa nu ba fu wo nuwan, ba ya wo shi nyakun-do-tu mi. 38 Shi 
kwo nyi Ludda kwo-i wuvi Yafa yi, avihi n ba wo Birtus wo 
nyi bwahi, ba tnu aza gun aba wo aba, ba-i gyi wo wye, To ha 
mwasa m eyi aba be yi. 39 Birtus wa lakala wa lo kunsun ba 
yi. Sa nu wa si ba lo wo yi nyakun-do-tu mi: anyigbahi 
viyan ba gni-a-gni wo aba ba-i cibwi, ba-i wu wo ajekpe yi 
Tabita wa zhin nyi, tunyi wo-i kunsun ba yi. 40 Ama Bitrus 
wa kun ba ya viyan ebmi, wa ce akoko wa zhin addwa; wa 
pmi awye ezafi aba, wa gna, Tabita ha lakala. Wa kpe wo 
awye ya; sa nu wa gye Bitrus, wa lakala sase. 41 Wa ga wo 
obwa wa la wo kala gni-a-gni; wa yi azagyigyihi n anyigbahi 
yi, wa ga ba wo wyewyehi yi. 42 De’ye kwo a ze yekpehi 

Yafa mi viyan: aza mwa begye ba ga gaciya Dagahi aba. 43 
Sai wa sase ampyehi mwa begye Yafa mi kunsun epamwayahi 
ho, wo eye Siman nu. 


10 Ezaho lo Kaisariya mi wo eye Karniliyus, bezhe-yakwo 
kampani nya kwo nu a yi kwo eye Kampani Italiya nya, 
2 wohin befyecehi nu, Shekwohi 'dnawohi, wohin bedo wo 
aza yi viyan wo-i ga sadaka mwa aza aba, wo-i zhin addwa 
Shekwohi aba esa dohodohoyi. 3 Esa ce awo gmanyi 'sa 
wyeshe bwa yi dna bewyegye mi paipai wa gye malaika 
Shekwohi nya wo-i lo be wo aba, wo-i gna wo, Karniliyus. ' 
4 Wohin wa shi wo awye, wa wo'dna, wa gna, Kni hi nu a, 
Dagahi? Wa gna, Ho addwa n ho asadaka yi ba ku gun eshe, 
bepa-nya nu Shekwohi abye. 5 Sahi ha tnu aza har Yafa, ha 
zhin a yi Siman be ce yi, wo nu a yi wo Bitrus: 6 wo-i dna 
Siman epamwayahi aba, wo nu wo puwa nyi nuwan-yakwo 
egbe. 7 Sa nu malaika 'hi wo dabo wo yi wa lakala, wa yi wo 
abara gun aba puwa nya, n okunhi ho yi, befyecehi, e ba aba 
ba nu ba-i zhin wo tnutnu cici; 8 sa nu wa wu ba anya viyan 
wa tnu ba Yafa. 

9 Efye-a-gyi ba-i zanzan, ba wu vi ezhi, ngye hour tnai sai 
Bitrus wa gun nyakun-do-tu eshe ntu ge wa zhin addwa: 
10 mikun kwo wan wo gun, a-i wo wo pwa wa gyi: ama tunyi 
ba-i dna shirizhin, enanu kwo shin kpe wo; 11 wo-i gye eshe 
guguhiya, nyaho yi kwo shin be, ngye eje dnagmahi, a shi kwo 
abwakwonu gun anyi, a shin be kwo yi anyi: 12 ekwo mi gye 
anyafwanya apita-gun-anyi da dohodoho pya, n anya yi n ba 
kwo nubo yi ekni, n alu eshe nya yi, 13 sai begye kwo be wo 
aba, Bitrus, ha lakala ; ha wu, ha gyi. 14 Ama Bitrus wa gna, 
A ta wo lo nu m, Dagahi; gama mi to shin anya cegye nya gyi 
ko anya asisi nyam. 15 Begye kwo je wo aba be esa bahi, Nya 
Shekwohi wo la kwo ze gyigyihi, to ha ze kwo cegye nya m. 
16 A zhin de” ye har abwa ata: sahisahi a gwo nya 'hi eshe. 

17 A zhi lo sa Bitrus wo-i dna jeje mi mwa, wo-i zhin shakka 
shi bewyegye n wo gye nyi awyega wu, sai gye aza 'hi, ba nu 
Karniliyus wa tnu, ba ku Siman puwa be lo nya, ba-i gni-a-gni 
bokunmi 'gbe, 18 ba yi, ba nyabo ko Siman, wo nu a je wo 

yi Bitrus, wo-i dna lo iya. 19 Tunyi Bitrus wo-i dna nubozhin 
bewyegye deye tukwo, Zafun wo gna wo, Gyewye, aza gun 
ata ba zan ho shin. 20 Ama ha lakala, ha shinzhi, ha lo 
kunsun ba yi, to ha zhin shakka nyahonyaho yi m: gama mi 
nu a tnu ba. 21 Bitrus wa shinzhi aza 'hi aba, wa gna, Gye 
mi, emi nu yi n fye zan shin: kni dalili hi nu a be fye a? 
22 Ba gna, Karniliyus, bezhe-yakwo, befyecehi, Shekwohi 
’dnawohi a zhin wo saida AYahudihi ebye aba viyan, She- 
kwohi wa pma wo gna malaika gyigyihi egbe, wa yi ho be ce yi, 
ha be wo puwa wa wo beda e ho aba. 23 Wohin wa yi ba ba 
lo be, wa ga ba shin'ba. 

Efye-a-gyi Bitrus wa lakala wa lo kunsun ba yi, azaje e 
Yafa ba kun lo wo yi. 24 Esu, efye-a-gyi, ba lo Kaisariya. 
Karniliyus wo-i lo wo-i pmi ba, wo la wo adangi lu yezhi n wo 
anugundo yi. 25 A zhi lo sa nu Bitrus wa lo emi, Karniyilus 
wa gun wo, wa yashi wo apita aba wa ga wo mwamwa. 26 
Ama Birtus wa la wo kala, wo-i gna, Ha lakala gni-a-gni ; 
mihin tukwo mi zhin eza nu. 27 Shi wo-i dabo wo yi wa lo 
emi, wa sun aza mwa begye ba yezhi: 28 wo gna ba, Fyehin 
tukwo yi fye kpe kwo nu zhin owagnanazun Yahudihi aba nde 
wa yebedo eza yi n wo zhin ebye do gbo, ko wo be wo aba; 
ama Shekwohi wa wu mi to ma yi ezahozaho cegye ko asisi 
nyam: 29 ntu lo nu ma be to abena yi m sa nu fye yi mi be ce 
yi. Ma nyabo ko kni nubozhin hi nu fye yi mi be ce yi a? 
30 Karniliyus wa gna, Nai 'ye ampyehi anyi nu, har esa de’ye, 
ma shi addu'a esa bwa, esa ce awo gmanyi, emi puwa mi; sai 
gye eza ho gni-a-gni mi abye ajekpe enabmiyahi yi, 31 wa 
gna Karniliyus, a ku ho addwa wo, a pa ho asadaka bo jesun 
Shekwohi abye. 32 Ha tnu Yafa, ha yi Siman wo nu a yi wo 
Bitrus; wo-i dna lo Siman epamwanyahi puwa, nuwan- 
yakwo egbe. 33 Sahisahi ma tnu ho aba; ha zhin bmiya shi 
ha be. Sahi yi viyan yi-i zhi Shekwohi abye, ntu ge ya wo 
anya viyan Dagahi a ga ho egbe ho gna yi. 

34 Bitrus wa kpe wo egbe ya, wo gna: Behinhin ma kpe 
Shekwohi ta kni eza knikni nu m, 35 ama abye dohodoho mi, 
wo nu wo wo wo "dna wo-i zhin befyece jesun, eza gwogwohi 
nu wo aba. 36 Beda wa tnu Israila abi aba, wo-i zhin wa'azi 

nabari manahi bugbafu nya Yesu Kristi aba (wo nu zhin 
Dagahi viyan nya), 37 beda de’ye fyehin tukwo fye kpe, kwo 
nu a da kwo nabari Yahuda mi viyan a ya Galili, baptisma avun 
kwo nu Yohanna wa zhin kwo wa'azi; 38 ngye shi Yesu 
Nazaratahi, wo nu Shekwohi a ze Zafun Gyigyihi kpe wo iko 
yi: wa zan laba wo-i zhin tnutnu alheri nya, wo-i ka aza gna 
viyan ba nu Shaitan sun ba beyi; gama Shekwohi wo-i 
kunsun wo yi. 39 Yibin yi zhin asaidada nu anya de" ye viyan 
n wa zhin AYahudihi ekni mi, n Urushalima mi yi jesun; ba 
wo wu jesun, ba gyi wo ma shinwan eshe; 40 ama Shekwohi 
wo la wo kala mpyehi 'tahi, wa ga wo ntu ge a la wo kpe, 41 to 
aza viyan aba m ama asaidada aba, ba nu Shekwohi la lu kni, 
ngye eyi nu, yi nu ya gyi n ya sin kunsun wo yi wo kalala e efi 
avun. 42 Wa ga yi egbe jesun ya zhin wa'azi aza aba ya zhin 
saida jesun eza de”ye wo nu Shekwohi a kni wo wa ze owadahi 
awyewyehida n afifihi nya yi. 43 Anabi viyan jesun ba-i zhin 
wo saida ntu wo eye bo ezahozaho n wo ga wo gaciya wo ba 
bwa gafara alaifi nya. 

44 Tunyi Bitrus wo-i da de" ye sai Zafun Gyigyihi wa shin 
kpe ba viyan ba nu ba-i wo beda. 45 Anyazumhi agaciyagahi 
nya, ba nu ba be kunsun Bitrus yi, ce a wo ba shi kwo nyi a ze 
kyauta Zafun Gyigyihi nya kpe Abyedo jesun. 46 Gama ba-i 
wo shi ba-i dabo anyitala yi, ba-i mwa Shekwohi. Sahi 
Bitrus wa ye, wa gna. 47 Ko eza ho wo-i iko yi wa wo 
nuwan bi ntu ge a zhin aza deye baptisma, ba nu ba gwo 
Zafun Gyigyihi ngye eyi? 48 Wa ga gbe a zhin ba baptisma 
Yesu Kristi eye mi. Sahi ba gyi wo wye wa sase kunsun ba yi 
ampyehi fyewyi. 


1 1 A zhi lo atnutnuhi n azaje yi ba nu ba nyi Yahudiya mi 

ba wo nabari Abyedo jesun ba ku gwo Shekwohi beda. 2 
Ntu lo nu sa nu Bitrus wa gun e Urushalima, bahin ba nu zhin 
nyazun nya ba nabo wo yi, 3 ba gna, Ho la lo aza atna nyazunhi 
aba, har ha gyi kunsun ba yi. 4 Ama Bitrus wo ya wo kpe 
beda ya ga ba vidolo yi: 5 Mi-i dna ezhi Yafa nya mi-i zhin 
addwa: dna enanu ma gye bewyegye, nya gbedo eje dnagmahi 
yi kwo-i shin be, a shi kwo abwakwonu gun anyi, a shinzhi 

kwoyieeshe; kwo a be har emi aba: 6 sa nu ma wan kwo emi 
awye yi, ma dnawye, ma gye anyafwanya anyi nya apita-”anyi- 
da, n anyawannyawan yi n anya ba kwo nubo yi, n alu eshe 
nya yi. 7 Ma wo begye kwo-i gna mi, Lakala, Bitrus; ha 
wu ha gyi. 8 Ama ma gna, A to wo lo nu m, Dagahi, gama 
nya cegye nya ko nya asisi nya kwo to shin emi egbe lo m. 
9 Ama begye e eshe kwo je mi gna, gnagna zun'bahi nu, Be 
Shekwohi la ze gyigyihi, to ha yi kwo cegye nya m.: 10 A zhin 
deye har abwa ata: avun deye a gni kwo viyan eshe jesun. 
11 Sahisahi gye aza gun ata gni-a-gni puwa abye aba yi beyi 
fi nyi, atnutnuhi nu e Kaisariya, ba be mi aba. 12 Zafun wa 
gna mi ma lo kunsun ba yi to shakka yi m. Azaje deye gun 
tnai jesun ba kun lo mi yi; ya lo eza "hi puwa mi: 13 wo gna 
yi wa gye malaika wo-i gni-a-gni wo puwa mi, wa gna, Ha tnu 
Yafa a yi Siman be ce yi, wo nu a yi wo Bitrus; 14 wohin wo 
ba gna ho abeda n ho ba pwo ce yi, hohin n ho puwa yi viyan. 
15 Sa nu ma ya beda da, Zafun Gyigyihi wa shin kpe ba, ngye 
eyi aba esa "kmisunhi. 16 Ma pa Dagahi beda bo, Yohanna 
dai wa zhin baptisma nuwan yi; ama fyehin a ba zhin fye 
baptisma Zafun Gyigyihi yi. 17 Nde kyauta "ye Shekwohi ga 
ba nyi gmanyi nu deye yi n wa ga yihin sa nu ya ga gaciya 
Dagahi Yesu Kristi aba, nkanu mi n ba gni-a-gni Shekwohi 
a? 18 Sa nu ba wo deye ba zhi pipi, ba-i mwa Shekwohi, 
ba-i gna, Abyedo aba jesun Shekwohi waga abwiye har 
wyewyehi. 

19 Ba nu ba gnami ntu azhingye bo n kwo a lakala ntu 
Istifanus bo, ba zanzan har Finikiya, n Kubrus n Antakiya yi, 
ba to da beda ezahozaho aba m sai AYahudihi gmanyi. 20 
Ama aza ho lo eba mi, AKubrusihi 'za n AKairawanihi "za; 
ba nu sa ba si Antakiya, ba dabo AHellenihi yi jesun, ba-i zhin 
wa'azi Dagahi Yesu nya. 21 Dagahi obwa kwo kunsun ba 
yi: aza mwa begye agaciyagahi ba pmi awye Dagahi aba. 
22 Ba nabari kwo a be ekklesiya atnubwa n kwo nyi Urusha- 
lima mi: ba tnu Barnaba wa lo har Antikiya: 23 wohin, sa 
nu wa be, wa gye Shekwohi alheri jesun, sai wo dagma; wa 
je ba ashan viyan ba nyima Dagahi n bugba kala yi: 24 gama 
wo zhin eza manahi nu, nunuhi Zafun Gyigyihi yi n gaciyaga 

yi: aza mwa begye ba bebe Dagahi aba. 25 Wa gmi lo wa lo 
Tarsus ntu ge wa zan Shawulu shin: 26 sa wa wo bwa wa 
be wo yi Antikiya. Ba-i yezhi kunsun ekklesiya har eye 
gmanyi kwo a nu, ba-i wu aza mwa begye; Antikiya mi a beyi 
kmi avihi yi AKristihi. 

27 A zhi lo ampyehi deye mi anabi ho ba kun Urushalima 
ba lo Antakiya. 28 Eza ho eba mi, wo eye Agabus, wa lakala 
gni-a-gni, wo pmagna Zafun yi mikun dnagmahi kwo ba gun 
abahobaho yi anyi mi: deye kwo nu Kuludoyus ampyehi. 
29 Avihi, eza dohodoho shi wo anyabwa nyi, ba zhin shawara 
ba tnu bmazhin azaje aba n ba sase Yahudiya mi: 30 e lo nu 
ba zhin, ba-i tnu ce yi abyeda aba Barnaba akun n Shawulu yi. 


1 A zhi lo ampyehi dehi mi Hirudus esu wa ta obwa ntu 

ge wa zhi aza ho ekklesiya mi wuya. 2 Wa wu Yakub, 
Yohanna ezado, ebe-yakwo yi; 3 sa nu wa gye deye kwo a da 
AYahudihi, wa je Bitrus wan. Ampyehi bredi-tna-yeast nya 
nu. 4 Sa nu wa wan wo, wa dna wo jaru, wa ga wo akunhi 
awo ce tnai aba, ba gu wo; esu wo-i zhin nubo wa gmi wo be 
ce yi aza yezhi aba Paska avun. 5 Bitrus wo-i guguhi jaru mi : 
ama ekklesiya kwo-i zhin addu'a nyima yi Shekwohi aba ntu 
wo bo. 

6 Sa nu Hirudus wo-i zhin shiri wo gmi wo be ce yi, sukwo 
deye mi Bitrus wo-i wangye akunhi gun aba atasin, wo-i 
papahi agma yi gun aba: aguhi jesun bokunmi abye ba-i gu 
jaru. 7 Sai gye malaika Dagahi nya gni-a-gni vivi WO yi, 
buzangna ho jesun kwo knaya nyakun mi: wa lu Bitrus 
abmahibwa, wa kun wo agyehi, wo-i gna, Lakala gni-a-gni 
'pye. Wo agma ba kun ya wo abwa. 8 Malaika wa gna wo, 
Ha zhin damara, ha dna ho abwada jesun. E lo nu wa zhin. 
Wa gna wo, Pma ho eje, ha vi mi. 9 Wa gmi lo, wa vi wo; to 
wo-i kpe nya malaika wa zhin gaciya nu m, wo-i gna bewyegye 
nu wo gyewye. 10 Sa nu ba duya guhi 'kmisunhi n bahi yi, 
ba si bokunmi sunkna nya kwo nu kwo lo ezhi mi; kwo guya 
ga ba kwohin tukwo yi: ba kun lo ba wan zokwo gmanyi; 
sahisahi sai malaika wa ka wo. 11 Sa nu Bitrus wa je dna wo 
hankali, wa gna, Sahi ma kpe behinhin Dagahi wa tnu wo 

malaika, wa gni mi e Hirudus akun n AYahudihi azayezhi 
"wyetu yi viyan. 

12 Sa nu wo beyi ku awye dna, wa be Maryamu, Yohanna 
iya, puwa, wo nu a yi wo Markus; bwahi aza mwa begye ba 
yezhi, ba-i zhin addwa. 13 Sa nu wa zun abagunya 'bwa, ebi 
nyikwohi ho wa be a yi wo eye Ruda nu. 14 Ama sa nu 
wa kpe Bitrus begye ye, to wa gu bokunmi ya m ntu bugba 
bwibwihi bo, ama wa busi lo, wa da nabari Bitrus wo-i gni-a- 
gni bokunmi. 15 Ba gna wo, Ho ce nya nu. Ama wa migni 
kwo nyi lo nu. Ba gna, wo malaika nu. 16 Ama Bitrus wa 
gna bokunmi 'bwa zunzun: sa nu ba guya ba gye wo wye, ce 
awo ba. 17 Ama wa wu ba obwa yi ba wan ba egbe, e lo nu 
wa wu ba shi Dagahi wa gmi wo e jaru mi. Wa gna, Fye gna 
Yakub abe deye, n aza yi jesun. Wa lakala wa lo aba do. 

18 A zhi lo efye-a-gyi, akunhi aba abena dnagmahi kwo 
lakala to fyewyi m, ko kni hi nu a zhin Bitrus yia? 19 Sa nu 
Hirudus wa zan wo shin, to wo bwa wo m, wa nya aguhi bo, 
wa ga °gbe jesun a lo ba yi a wu ba. Wohin wa lakala Yahu- 
diya wa lo Kaisariya, wa sase bwahi. 

20 A zhi lo Hirudus wo-i gyi minagyi mwa Sur n Sida aza 
yi: ba be wo aba bugba yi gmanyi; sa nu ba ku lu nugundogyi 
Balastusu aba, esu kunzhihi, ba zan bugbafu shin, ntu ge ba ekni 
kwo bwa nyagyi e esu ekni. 21 To mpyehi a shin m, Hirudus 
wa kpe aje ebegyi nya, wa sase owada-shinkpegye, wa da beda 
dadahi. 22 Aza ba fi aku, ba gna, Shekwohi begye nu, eza 
nya nu to m. 23 Sahisahi malaika Dagahi nya wa lu wo, shi 
kwo nyi wo to ga Shekwohi mwamwa m: avin ba gyi wo, 
wa fi. 

24 Ama Shekwohi beda kwo-i mwa, kwo-i gnami laba. 

25 Barnaba n Shawulu yi ba jeze be e Urushalima, sa nu ba 
ku nu ba bevi, bedo ba yi ba-i be Yohanna yi wo nu a yi wo 
Markus. 


1 Anabi lo n anyawuhi yi dna ekklesiya Antikiya mi ngye 

Barnaba, n Siman yi, wo nu a yi wo Niger, n Lukiyus 
Kairawanihi 'za, n Manayin wo nu a beyi kpa wo kunsun 
Hirudus, seci, n Shawulu yi. 2 Sa ba-i ga Dagahi mwamwa, 

ba-i zhin azumi, sai Zafun Gyigyihi wa gna, Fye kni Barnaba 
ga mi bedo Shawulu yi ntu tnutnu bo n ma yi ba kwo aba. 
3 Sa ba ku azumi n addu'a yi zhin, ba kpe ba abwa jesun, ba 
gna ba ami. 

4 Bahin, atnutnuhi e Zafun Gyigyihi yi, ba lo Salukiya; e 
bwahi jesun ba lo eya ba be Kubrus. 5 Sa nu ba-i si Salamis 
ba dna Shekwohi beda wyi fi AYahudiyahi asinagog: n Yohanna 
wo-i kunsun ba yi, wo-i vi ba bo. 6 Sa nu ba zan muse viyan 
har Bafusa, ba sun eza ho, behi anabi katacehi, Yahudihi, wo 
eye Bar-yashu'a; 7 wo nu wo-i kunsun madaci yi, Sarjiyus 
Bulus, eza cecehi. Wohin wa yi Barnaba n Shawulu yi, wo-i 
zanshin wa wo Shekwohi beda. 8 Ama Alima behi (gama wo 
eye awyega wu lo nu) wa gni-a-gni ba yi, wo-i ye wo bma 
madaci zokwo gaciyaga nya. 9 Ama Shawulu, wo nu a yi wo 
Bulus, nunuhi Zafun Gyigyihi yi, wa wan wo awye. 10 wa gna, 
Hohin, ho nunuhi awyebwi yi viyan, n ekpi yi, eho Shaitan 
nugun, befyece nuwunhi, ho to fwa ho wun Dagahi zokwo 
manahi yam? 11 Sahi, gye Dagahi obwa kwo-i tu ho, ho ba 
zhin wyebwahi, ho ta gye mpyehi kpa m. Sahisahi bwigye n 
wyegma yi ba kaya kpe wo; wa zan laba, wo-i zan eza shin n 
wo ba gni wo busi. 12 Sahi madaci, sa nu wa gye anya a zhin, 
wa ga gaciya, ce a wo wo Dagahi wuwu yi. 

13 Bulus n ba nu ba kunsun wo yi ba lo eya e Bafus, ba be 
Barjata Bamfiliya mi: Yohanna wa ka e ba, wa jeze lo Urusha- 
lima. 14 Ama bahin, ba kukala e Barjata, ba sadu har Anti- 
kiya Bisidiya; ba lo sinagog mpyehi sunsunhi, ba sase. 15 
Owa ba avun n Anabiba yi, sinagog atukwoda ba tnu ba aba, 
ba-i gna, Azaje, nde fye-i beda yi jeje nya ntu azayezhi bo, sai 
fye da. 16 Bulus wa lakala gni, wa wu obwa yi, wa gna. 

Alsrailahi, fye Shekwohi adnawohi, fye kna tnubwa. 17 
Shekwohi Israila ebye de'ye nya wa kni eyi adada, wa la aza 
tu sa nu ba-i zhin azhibehi Masar ekni mi, wa kun ba ekwo mi 
jesun obwa latu nya yi. 18 Aye shi 'nyi wo-i bwa bugba n 
ba abezhin zhabwi. mi 19 Jesun sa nu wa bwi abye tnaba 
Kamana ekni mi, wo ga ba ba ekni, ngye aye atagyi anyi ce 
shi '"tnu: 20 de'ye avun jesun wa ga ba awadahi har anabi 
Samuila esa. 21 De’ye avun ba ye esu: Shekwohi wa ga ba 

Shawulu Kisi nugun, eza Benyami ebye, har aye shi 'nyi. 
22 Sa nu wo beyi gmi wo ebe, wo la Dawuda wa ze baesu; wa 
zhin wo saida jesun, wa gna, Ma bwa Dawuda Yassa nugun, 
eza mi bugba ye wo yi, wo nu ba zhin mi beye viyan. 23 E 
eza 'ye ebye ntu alkawali bo Shekwohi wa ga Israila Gnihi, 
Yesu: 24 sa Yohanna wa lu wa'azi baptisma abwiye nya zhin 
aza Israila nya aba viyan, (tunyi to Yesu yi be m). 25 Shi 
Yohanna wo-i zo wo esa, sai wa gna, fye zhin nubo mi zhin nka- 
nua? Mito zhin wo nu m. Ama fye dnawye, eza do wo-i 
be lo emi avun, mi to kunce ma lo wo abwada ya n wo apita m. 

26 Azaje, anugun Ibrahim ebye nya, n Shekwohi adnawohi 
yi efye mi, eyi aba nu a tnu beda gnigni deye nya. 27 Gama 
ba nu n ba sase Urushalima, n ba abegyihi yi, shi kwo nyi ba 
ta kpe wo ye m, ba ta kpe anabi abeda ye m ba nu a ga ba 
mpyehi sunsunhi dohodohoyi, shi ba nu ba, sa ba zun wo 'kni. 
28 Ko shi kwo nyi jesun ba to bwa dalili efi nya ewo aba m, 
dudu lo nu ba gyi Bilatus wye a wu wo. 29 Sa nu ba nu anya 
viyan n a ka rubutu wo tukwo, ba shin wo e shinwan eshe, ba 
dna wo vingwo mi. 30 Ama Shekwohi wa la wo kala e efi : 
31 ampyehi mwa begye wo wu wohin aza aba ba nu ba be 
kunsun wo yi e Galili har Urushalima; ba nu ba zhin wo 
asaidada sahi aza aba. 32 Yihin, yi-i be fye nabari manahi 
alkawali nya yi n a beyi ga eyi adada, 33 Shekwohi wa nu kwo 
eyi aba, ba abi, shi wa la Yesu kala; ngye shi a ka rubutu 
jesun Zabura'bahi mi: 

Ho zhin mi nugun nu; 
nai "ye ma ma ho. 
34 Beda de” ye tukwo—wa la wo kala e efi, wo to jeze lo bwo- 
bwo aba m,—sai wa gna de'ye: 
Mba ga fye albarka gyigyihi, egbenuhi, Dawuda nya. 
35 Gama dna Zabura do wa gna jesun, 
Ha ta fwa ho Gyigyihida wa gye bwobwo wye m. 

36 Gama Dawuda sa wo beyi zhin wo cala bauta Shekwohi 
shawara nya, avun deye wo wangye, a ya wo shi wo adada aba, 
har wa gye bwobwo wye: 37 ama wo nu Shekwohi wa la wo 
kala wo ta gye bwobwo wye m. 38 Azaje, fye kpe ge, ntu eza 
deye bo a dnawyi ga fye gafara alaifi nya, 39 ntu wo bo jesun 

ezahozaho, n wa ga gaciya, wo la kni e anya aba viyan, anya a 
ta mi fye a kni ba ntu owa Musa nya bo m. 40 Fye zhin 
paceye kada de’ye kwo bwa fye be a da anabi mi: 

41 Fye dnawye, fye awyegbacihi, ce a wo fye, fye bwi; 

Gama ma zhin tnutnu do efye ampyehi mi, 
Tnutnu n fye ta ga kwo gaciya m, awo, ko eza ho wa 
gna fye kwo. 

42 Shi ba-i kun, sai aza ba gyiwye a gna ba abeda de’ye 
mpyehi sunsunhi n kwo be lo nyi. 43 A zhi lo sa nu aza ba 
gnami, mwa begye e AYahudihi mi n alolohi agaciyagahi 
ba vi Bulus n Barnaba yi: bahin, ba dabo ba yi, ba mi ba 
abugba zhin ba nyima Shekwohi alheri mi. 

44 Mpyehi sunsunhi n kwo vi deye nyi kwo cevi ezhi-aza 
viyan ba yezhi ntu ge ba wo Shekwohi Beda. 45 Ama sa nu 
AYahudihi ba gye azayezhi mwa begye, ba nu shewo yi, ba na 
Bulus bo nya wa da, ba-i sa wo eye nukwohi. 46 Ama Bulus 
n Barnaba yi ba da agu yi mimihi ba-i gna, Kwo bmiya nu a 
kmi Shekwohi beda da efye aba. Shi kwo nyi fye ce kwo 
abwa ya efye aba, fye ku fyehin tukwo ze fye to kunce wye- 
wyehi nyalonyalo nya yi m, gyewye, yi la pmibma Abyedo aba. 
47 Gama e lo nu Dagahi wa ga yi °gbe, wo-i gna, 

Ma shi ho ho ze buzangna ntu Abyedo bo, 
ntu ge ha be gnigni yi har anyicezhiba. 

48 Sa nu Abyedo ba wo deye, ba dagma, ba mwa Shekwohi 
beda: viyan n a kni ba ba bwa wyewyehi nyalonyalo nya ba 
ga gaciya. 49 Dagahi beda kwo a gnami ekni 'hi mi viyan. 
50 Ama AYahudihi ba zhin anyikwo abyeda zuga, ba nu ba 
zhin Shekwohi °dnawohi, bedo aza dnagmahi ezhi nya yi, ba 
la wahala kala tu Bulus n Barnaba yi, ba kun ba ya e ba ekni- 
gna. 51 Ama ba kun ba butukun ya ba apita nya, ba be 
Ikoniya. 52 Avihi ba nu bugba bwibwihi yi n Zafun gyigyihi 
yi. 

A zhi lo Ikoniya mi ba kun lo sinagog mi AYahudihi 
1 nya, e lo nu ba da beda har aza dnagmahi e AYahudihi 
aba n AHellenihi yi ba ga gaciya. 2 Ama AYahudihi ba nu ba 
to vi m ba zhi Abyedo zuga, ba dna nuwun azaje tasin. 3 Sa 

la mwa ba sase, ba-i da beda agu yi mimihi Dagahi mi, wohin, 
wo-i zhin wo beda alheri nya saida, wo-i ye a zhin atuze n abe 
wowohi yi ba abwa yi. 4 Ama aza ezhi nya ba gna 'je gun 
aba; sepa kwo-i nyi AYahudihi avun; sepa kwo-i nyi Atnu- 
tnuhi avun. 5 Sa nu Abyeda n AYahudihi yi bedo ba abe- 
gyihi yi ba kukala da ba wahala yi, ba kni ba akuta jesun, 6 sai 
ba bwa nabari, ba busi lo azhi Lika'oniya nya, n Listra yi, n 
Darba yi, bedo ekni yi n kwo shegun nyi; 7 bwahi ba zhin 
nabari manahi wa’azi. 

8 Listra mi eza ho wo-i sase, apita-tna-kalada, eza bmazhi 
nu tunyi wo iya nubo mi, wo to shin zanzan m. 9 Eza "ye wa 
wo Bulus wo-i dabo: Bulus wo wan wo awye; sa nu wa gye 
wo-i ga gaciya yi n a ba ka wo gna, 10 begye dnagmahi yi wa 
gna, Lakala gni ho apita yi. Wa zun gana. 11 Sa nu aza- 
yezhi ba gye nya Bulus wa zhin, ba ta ba begye, Lika”oniya 
nyitala yi, ba-i gna, Ashekwohi ba shin be eyi aba aza dogbe 
yi. 12 Ba yi Barnaba Zafsa; Bulus, ba yi wo Harmasa, gama 
wo nu zhin abyeda beda mi. 13 Malam Zafsa nya wo nu wo 
nyakun kwo awyewu ezhi, wa be anakwo yi n amamawyi- 
luluhi yi har abokunmi, wo bemwi nu wo zhin sakrifais bedo 
azayezhi yi. 14 Ama sa nu atnutnuhi, Barnaba n Bulus yi, 
ba wo nabari ba sa ba aje ya, ba busi lo azayezhi aba, ba ta 
begye, 15 ba gna, Fyehin, aza, ntu kni be hi fye zhin lo nu 
a? Yihin aza nu n ali yi ngye fye nya, yi-i be fye nabari 
manahi yi ntu ge fye pmi awye e abe deye, fye fwa abe tna- 
ampanyi, fye be Shekwohi wyewyehida aba, wo nu wa zhin 
eshe n ekni yi n nuwan-yakwo yi, n anya yi ba fi ba mi viyan : 
16 wohin jesun esa 'hi kwo duya nyi wa fwa abye viyan ba 
zanzan bahin azokwo mi. 17 Ama wo ta fwa wohin tukwo 
tna saida m, shi kwo nyi wo-i zhin alheri, wo-i ga fye anuwan 
e eshe n ampyehi nubofu nya, wo-i nu fye abugba n anyagyi 
yi, n agmada yi. 18 Abeda deye yi deca ba wo azayezhi bi ba 
zhin ba sakrifais. 

19 Ama AYahudihi do ba be e Antakiya n Ikoniya yi: sa nu 
ba mi azayezhi bo, ba kni Bulus akuta, ba gni wo ya ezhi avun, 
ba zhin nubo wo la fi. 20 Ama sa nu avihi ba she wo gun wa 
lakala wo lo ezhi mi ; efye-a-gyi wa gmi kunsun Barnaba yi, ba 

lo Darba. 21 Sa nu ba beyi zhin nabari manahi wa'azi ezhi 
deye aba, har ba bwa avihi mwa begye, ba jeze lo Listra, n 
Ikoniya yi, n Antakiya yi, 22 ba-i mi avihi wyewyehi gni, ba-i je 
ba jeje ba nyima fi kunnu gaciyaga nya, ba-i gna sai wahala yi 
mwa yi ba lo Shekwohi ebe mi. 23 Sa nu ba kni abyeda 
ekklesiya dohodoho mi addu'azhin yi n azumi yi, ba ga ba 
Dagahi aba, wo nu ba ga wo gaciya nyi. 

24 Ba bmada Bisidiya ba be Bamfiliya. 25 Sa nu ba da 
beda Barjata mi, ba shin lo Attaliya; 26 e bwahi ba lo eya mi 
har Antakiya, aba nu a ga ba alheri Shekwohi nya ntu tnutnu 
bo n ba nu nyi. 27 Sa nu ba be, ba ye ekklesiya zhi aba 
gmanyi, ba gna ba anya viyan n Shekwohi wo la zhin ba aba 
shi wo gu bokunmi gaciyaga nya Abyedo aba jesun. 28 ba 
sase kunsun avihi yi to ampyehi fyewyi m. 


Ama aza ho jesun ba kun e Yahudiya, ba be ba wu 
1 azaje, ba gna, Nde a to zun fye nya tu kunnu Musa nya 
m, fye ta mi fye pwo m. 2 Sa nu Bulus n Barnaba yi ba nabo 
n ba da beda to fyewyi m bedo ba yi, azaje ba shi Bulus n 
Barnaba yi n aza ho yi eba mi, ba lo Urushalima atnutnuhi aba 
n abyeda yi ntu benya deye bo. 3 Bahin, sa nu ekklesiya da 
ba pye, ba bmada Finikiya n Samariya yi, ba-i da nabari 
Abyedo awyepmi nya: ba be bugba bwibwihi dnagmahi yi 
azaje aba viyan. 4 Sa nu ba be Urushalima, ekklesiya n 
atnutnuhi yi n abyeda yi ba gwo ba sai ba gna ba anya viyan 
Shekwohi wa zhin kunsun ba yi. 5 Ama agaciyagahi ho, ba 
nu ba fi AFarisihi aza, ba kukala, ba gna, Kwo n apma yi a 
zun ba nya, a ga ba’gbe jesun ba shi Musa owa bwa. 

6 Atnutnuhi n abyeda yi ba yezhi ntu ge ba dna be de’ye 
wye. 7 Sa nu a ku abe nya mwa begye, Bitrus wa lakala gni, 
wo gna ba, Azaje, fye kpe tunyi mpyehi '"kmisunhi Shekwohi 
wa kni mi e fye aba ntu ge emi egbe yi Abyedo ba ba wo 
nabari manahi beda, ba ga gaciya. 8 Shekwohi, wo nu wo 
kpe bugba ye nyi, wo zhin ba saida shi kwo nyi wo ga ba Zafun 
Gyigyihi shi wo ga yihin jesun; 9 eyi atasin n ba yi jesun wo 
ta knikni m, wo-i zhan ba abugba ya ntu gaciyaga bo. 10 
Sahi ntu kni be hi fye mwi Shekwohi a, n fye dna avihi karciya 

ba begye kwo nu eyi adada n yihin yi, yi ta mi ya lam? 11 
Ama yi ga gaciya yi ba pwo ntu Dagahi Yesu alheri bo, ngye shi 
bahin ba zhin jesun. 

12 Azayezhi viyan ba zhi pi; ba kna tnubwa Barnaba n 
Bulus yi aba shi ba-i da nabari atuze n abe wowohi yi ba nu 
Shekwohi wa zhin ba aba dna Abyedo. 13 Ba zo beda da, 
Yakub wa ye, wa gna, Azaje, fye kna tnubwa emi aba: 14 
Siman wo da nabari shi Shekwohi wa kmi Abyedo aba lo, ntu 
ge wa kun aza ho eba mi ntu wo eye bo. 15 Anabi abeda ba 
yebedo deye; ngye shi a ka rubutu : 

16 Deye avun mba jeze be, 

ma je Dawuda asese aba mi, kwo nu kwo laya ; 
ma je kwo agusa mi jesun, 
ma la kwo kala gni: 

17 ntu ge aza n ba ce ba zan Dagahi shin, 

Abyedo viyan, ba nu a yi mi eye tu ba., 

18 Dagahi a gna, wo nu wo-i ze anya deye yekpehi tu nyi 
e sapai esa. 19 Ntu de’ye bo emi wyegye, to ya kpe Abyedo 
akaya m, ba nu ba pmi awye be Shekwohi aba, 20 ama kwo 
bmiya ya ka rubutu ga ba ntu ge ba fwa acegye eshan nya, n 
afasikanci yi, n anya a pmi begye yi, n ami yi jesun. 21 Gama 
tunyi sapai Musa wo aza yi n ba zhin wo wa'azi ezhi dohodoho 
mi, a-i ba wo karatu asinagog mi mpyehi sunsunhi dohodoho. 

22 Sa nu atnutnuhi n abyeda yi kunsun ekklesiya yi viyan ba 
gye kwo bmiya lo ba kni aza e bahin aba, ba tnu ba Antakiya 
kunsun Bulus n Barnaba yi; ba tnu Yahuda, wo nu a yi wo 
Barsaba, n Sila yi jesun, aza dnagmahi azaje mi: 23 ba ka 
rubutu, ba tnu ba abwa yi, ba-i gna, Atnutnuhi n abyeda yi ba 
tnu amisa azaje aba ba nu ba zhin Abyedo Antakiya mi n 
Suriya yi, n Kilikiya yi. 24 Shi kwo nyi ya wo nabari aza ho 
ba kun eyi aba ba ga fye wahala n abeda yi, ba-i gna fye awye- 
wyehi gnagna; ko yihin, yi to ga ba "gbe doho m; 25 ya gye 
kwo bmiya lo shi kwo nyi eyi abugba ze gmanyi, ya kni aza 
ya tnu ba efye aba, kunsun eyi ayeyehi Barnaba n Bulus yi, 
26 aza n ba ku ba awyewyehi kun ntu eyi Dagahi Yesu Kristi 
bo. 27 Ya tnu Yahuda n Sila yi, ba nu ba ba gna fye bahin 
tukwo abeda "ye agbe yi. 28 Gama kwo bmiya lo Zafun 

Gyigyihi aba eyi yi jesun, to ya kpe fye akaya n kwo ba du a 
deye apma yi m; 29 fye fwa anya a ga ashan n ami yi jesun, 
n nya yi a pmi begye, n fasikanci yi; nde fye gu fyehin tukwo 
n ade'ye yi fye ba zhin bmiya. Fye sase lafiya yi. 

30 Bahin, sa nu a gna ba ami, ba be Antakiya; sa nu ba ye 
aza zhi ba ga wasika. 31 Sa nu ba ba, ba dagma ntu jeje de” ye 
bo. 32 Yahuda n Sila yi, shi kwo nyi bahin tukwo anabi nu, 
ba je azaje jeje abeda yi mwa begye, ba mi ba zhi. 33 Sa ba 
bwa ampyehi aba 'hi, a gna ba ami lafiya yi e azaje aba, ba 
jeze lo ba aba n ba tnu ba nyi. 34 Ama Sila a da wo gma wo 
sase aba 'hi kpa. 35 Ama Bulus n Barnaba yi ba sase Antakiya 
mi, ba-i wu, ba-i zhin wa'azi Dagahi beda nya, kunsun aza ho 
mwa begye jesun. 

36 Ampyehi fyewyi avun Bulus wa gna Barnaba, Fwa ya 
jeze lo sahi ya gye azaje wye ezhi dohodoho mi aba yi a dna 
Dagahi beda wyi, ya gye shi ba nyi. 37,Barnaba wo-i ye wo 
la Yohanna kunsun ba yi, wo nu a yi wo Markus. 38 Ama 
Bulus wo to gye kwo bmiya lo a la wo kunsun ba yi m shi kwo 
nyi wo jeze avun yi e ba aba e Bamfiliya mi, wo to lo kunsun 
ba yi tnutnu abam. 39 Bena kwo a lakala, har ba gna aje aje yi, 
Barnaba wo la Markus kunsun wo yi, ba lo eya har Kubrus ; 
40 Ama Bulus wa kni Sila, wa gmi, azaje jesun ba ga ba 
Dagahi alheri aba. 41 Wo bmada Suriya n Kilikiya yi, wo-i 
mi akklesiya zhi. 


Wa be Darba n Listra yi jesun: vihi ho nyi bwahi, wo 
1 eye Timotawus, nyikwoza ho nugun, Yahudihi, wo 
zhin gaciyagahi nu; ama wo dada Hellenihi nu. 2 Wohin, 
azaje n ba nyi Listra mi n Ikoniya yi ba-i zhin wo saida ma- 
nahi. 3 Bulus wo ye wo kun lo wo yi; wo la wo, wo zun wo 
nya ntu AYahudihi bo n ba nyi aba 'hi mi; gama ba viyan ba 
kpe wo dada Hellenihi nu. 4 Shi ba lo ba nya ba-i zan azhi, 
sai ba ga ba awyidna shishihi, ba nu atnutnuhi n abyeda yi n 
ba nyi Urushalima mi ba ga 'gbe ntu ge ba shi ba bwa. 5 E 
lo nu akklesiya ba mizhi fi gaciyaga kunnu, ba bebe aza yi 
mpyehi dohodoho. 
6 Ba bmada Firijiya ekni n Galitiya ekni, gama Zafun 

Gyigyihi wo wo ba bi ba da beda dna Asiya mi. 7 Sa nu ba 
beyi be vivi Misiya, ba zanshin ba lo Bitiniya; ama Zafun 
Yesu nya to wo ye ba lo m; 8 ba duya Misiya, sai ba be 
Taruwasa. 9 Sukwoyi bewyegye kwo lakpe Bulus aba: eza 
ho e Makidoniya wo-i gni-a-gni, wo-i tna wo bwa, wo-i gna, 
Ha piya be Makidoniya ha bma yi zhin. 10 Sa nu wo gye 
bewyegye, sahisahi ya zhin atna ya lo Makidoniya, yi-i gye 
Shekwohi wo yi yi ntu ge ya zhin nabari manahi wa’azi ba aba. 

11 E Taruwasa ya kukala eya mi, ya wu awye sosai har 
Samotraki, efye-a-gyi jesun ya be Niyabolis; 12 e bwahi har 
Filibbi, kwo nu kwo nyi ezhi Makidoniya nya, dnagmahi nu dna 
ekni de’ye gna, colony nu Roma nya, : ezhi "ye mi, ya sun esa 
fyewyi asese yi. 13 Mpyehi sunsunhi ya kun ezhi kwopa har 
ela ho egbe, aba yi mwi addu'a nyakun lo; ya sase, ya dabo n 
anyikwo yi ba nu ba yezhi. 14 Nyikwoza ho, wo eye Lidiya, 
wa kun aje dobuwa, e Tayatira ezhi, mwamwagahi Shekwohi 
aba, wa wo yi: Dagahi wa kpe wo bugba ya, ntu ge wa wo be 
Bulus wa da. 15 Sa nu a beyi zhin wo baptisma, n wo aza yi, 
wo tna yi bwa, wo-i gna, Nde fye sun mi egbenuhi Dagahi aba, 
fye be mi puwa fye sase. Har wo mi yi bo. 

16 A zhi lo, yi fi lo ezan yi lo addwa aba, sai ebi nyikwohi 
ho, wo nu wo zafun wyegye nya yi, wo-i be wo adagahi gyiba 
yi mwa ntu wo bewyegye bo, wa gundo eyi yi. 17 Wohin wo 
vi Bulus n eyi yi avun, wo yi begye kala yi, wo-i gna, Aza de’- 
ye Shekwohi duduhi abara nu, ba-i zhin fye zokwo gnigni 
nya saida. 18 Wa zhin lo nu ampyehi mwa begye. Ama 
Bulus, shi kwo nyi nubo wun wo boye, wa bmiya °wye wa gna 
zafun, Ma ga ho 'gbe n Yesu Kristi eye yi ha gmi wo. Esa 
de” ye kwo gmi wo. 

19 Ama sa nu wo adagahi ba kpe ba gyigyiba-nya la gmi 
ya, ba wan Bulus n Sila yi, ba gni ba lo ce yi gnikwo abegyihi 
abye. 20 Sa nu ba be ba yi awadahi aba, ba gna, Aza de’ye 
AYahudihi nu, ba-i wun eyi ezhi ya mwa. 21 Ba-i zhin saida 
akunnu nya, ba nu ba to bmiya ya gwo ba m, ko ya shi ba bwa, 
shi kwo nyi ya zhin ARomahi nu. 22 Azayezhi ba kukala da 
ba aba gmanyi: awadahi ba kma ba aje, ba ga 'gbe, a lu ba 
abusi yi. 23 Sa nu ba ku ba lu mwa, ba she ba fi jaru, ba-i ga 

jaru-guhi "gbe wo gu ba bmiya: 24 wohin, shi wo gwo egbega 
lo nu, wa she ba fi jaru, emi emi, wa fiba apita akwayi mi. 

25 Ama sukwo sadu yi Bulus n Sila yi ba-i zhin addu'a ba-i 
kwo anyi ga Shekwohi, azawanwanhi ba-i kna tnubwa ba aba ; 
26 para, a shan ekni eshan mwa, har jaru nyakun-agoro ba 
shanshan: sahisahi abokunmi viyan ba guya; ba anya-pa-nya 
bakmaya. 27 Sa jaru-guhi wa kun-agyehi, wo-i gye abokunmi 
jaru nya guguhi, wo wa wo ebe-yakwo, wo ye wo wu wohin tu- 
kwo, wo zhin nubo azawanwanhi ba la kun. 28 Ama Bulus wa 
yi begye kala yi, wa gna, To zhin hohin tukwo wuya m : gama 
yi viyan yi lo iya. 29 Wa yi a be wyebagyenya yi, wa gye- 
agnana, wa lo emi, wo-i vinvin nahi yi ntu ednawo bo, wa yashi 
Bulus abye n Sila yi jesun, 30 wa kun ba be ce yi, wo gna, 
Fyehin abyeda, sai mba zhin wuna ntu ge ma pwoa? 31 Ba 
gna, sai ha ga Dagahi Yesu gaciya, ho ba pwo, hohin n aza yi 
ba nyi ho puwa mi. 32 Ba gna wo Shekwohi beda, kunsun 
aza yi ba nyi wo puwa mi viyan. 33 Esa deye mi, sukwo yi 
wa ku ba, wa zhan ba aci ya; sahisahi a zhin wo baptisma, 
bedo aza yi viyan n ba zhin wo nya. 34 Wa be ba yi wo puwa 
mi, jesun wa shi nyagyi ba abye, wa zhin agmada n gaciya yi, 
kunsun wo puwa yi viyan, shi kwo nyi ba ku gaciya ga She- 
kwohi. 

35 Ama sa nu efye beyi gyi, awadahi ba tnu adogari, ba gna, 
A fwa aza deye ba lo ba nya. 36 Sai jaru-guhi was gna Bulus 
beda ye wa gna. Afukumci-zhinhi ba tnu a fwa fye fye lo fye 
nya: sahi fye kun, fye lo lafiya yi. 37 Ama Bulus wa gna, Ba 
lu yi paipai, tna owada yi, yihin ARomahi nu, jesun ba she yi 
fi jaru ; sahi ba nya yi fiya? Awo! a to wu lo nu m; sai dai 
ba be bahin tukwo yi, ba kun yi ya. 38 Abulalada ba gna 
awadahi abeda deye; ba wo'dna, sa nu ba wo ba zhin ARomahi 
nu; 39 ba be, ba ga ba hankuri ; sa nu ba kun ba ya, ba gyi ba 
wye ba kun ezhi. 40 Ba kun e jaru mi, ba lo Lidiya puwa mi: 
sa nu ba gye azaje, ba zhin ba atna, sai ba kukala. 


17 Sa nu ba bmada Amfibolis n Aboloniya yi, ba be 
Tassalunika, aba AYahudihi sinagog nyi: 2 Bulus, shi 
wo kunnu nyi, wa lo ba aba, ampyehi sunsunhi gun ata wo-i 

nabo ba yi e arubutuka mi, 3 wo-i kpeya, wo-i wu dalili shi 
kwo nyi tile Kristi wo sin wahala, wa lakala jesun e efifi; Yesu 
'ye, wo nu ma dna fye wyi wo nyi, Kristi nu. 4 Aza ho eba 
mi wo mi ba bo, ba ye bedo Bulus n Sila yi; e AHellenihi mi 
Shekwohi 'dnawohi mwa begye, n anyikwo yi abyeda to 
fyewyi m. 5 Ama AYahudihi nyi ba wo she, ba ku azaho 
nukwohi e azayezhi mi, ba ye aza zhi mwa begye, ba ezhi 
gwo rigima yi; ba kukala da Yason ba-i ye ba kun ba aza aba. 
6 Sa nu ba to sun ba m, ba gni Yason n azado ho yi, ba lo ba yi 
ezhi-awyednahi abye, ba-i ta begye, ba-i gna, aza de’ye ba nu 
ba anyi pmibma, ba ku be iya jesun; 7 Yasun wa la ba gwo: 
ade'ye viyan ba-i zhin tnutnu gbo Kaisar awyidna yi, ba-i gna 
esu ho lo, Yesu. 8 Ba ku azayezhi hankali kala n ezhi-awye- 
dnahi yi ezhi nya sa nu ba wo deye. 9 Sa nu ba gwo lamuni e 
Yason aba n aza do yi, ba fwa ba. 

10 Sahisahi azaje ba tnu Bulus n Sila yi sukwo yi har 
Biriya bahin, sa ba si bwahi, ba lo AYahudihi sinagog. 11 
AYahudihi du ATassalunikahi ali mwamwahi yi, shi kwo nyi 
ba gwo beda bugba'ye yi sarai, ba-i mwi arubutuka mpyehi 
dohodoho yi, ba gye ko abe deye wu lo nu. 12 Aza mwa 
begye eba mi ba ga gaciya; jesun AHellenihi anyikwoza 
mwamwahi, n aza nugbahi jesun, to fyewi m. 

13 Ama AYahudihi n ba nyi Tassalunika, sa nu ba bwa 
nabari Bulus wa dna Shekwohi beda wyi Biriya mi jesun, ba 
be bwahi, ba-i zhin azayezhi ba-i la ba hankali kala. 14 Sa ’hi 
azaje ba tnu Bulus sahisahi wa lo nuwan-yakwo egbe: ama 
Sila n Timatawus yi ba sase aba 'hi kpa. 15 Ba nu ba da 
Bulus apye ba lo wo yi har Atina: sa ba gwo egbega ntu Sila 
bo n Timotawus yi ba be Bulus aba pye, ba kukala. 

16 A zhi lo sa nu Bulus wo-i pmi ba Atina mi, wo gyi mina- 
gyi wo wyewyehi, wo-i gye ezhi nunuhi ashan yi. 17 Wa nabo 
dna sinagog mi AYahudihi yi n Shekwohi adnawohi yi, 
gnikwo jesun mpyehi dohodoho yi n aza n ba gun wo. 18 
Aza ho e Abikuriyahi n Riwakiyahi yi awyemwa-zanshinhi ba 
gundo wo yi. Aza ho ba gna, De’ye wyibehi nu, wa ye wa da 
kni hi nua? Aza do ba gna, Wo-i zhin wa'azi ashekwohi do 
nya: (shi kwo nyi wo-i zhin wa'azi Yesu nya n efi kalala yi). 

19 Ba wan wo, ba lo wo yi epe Arasa, ba-i gna, N ha ye, ya ye 
ya kpe ko kni wuwu wo'iwohi de'ye, kwo nu ha da kwo bo 
a? 20 Gama ha be abe wowohi yi atnubwa: yi-i ye ya kpe 
anya de'ye awyega. 21 (Atinahi viyan n zhibehi ba sase aba 
'hi ba to behobeho yi pwa yi m, sai ko ba da ko ba wo nya 
wo'iwohi ho.) 22 Bulus wa gni-a-gni Arasa epe tantasin wa 
gna, 

Fyehin Atinahi 'za, ma kpe anya mi viyan fye zhin akunnu 

shihi nu. 

23 Gama sa nu mi-i sadu, mi-i dna anya wye n fye ga ba 
mwamwa nyi, sai ma sun jesun sakrifais-zhin-aba ho n rubutu 
de’ye kpe kwo tukwo, ntu Shekwohi bo wo nu a ta kpe wo ye 
m. Deye nu n fye ga mwamwa dna tna yekpe, wo nu ma 
dnawyi ga fye. 24 Shekwohi wo nu wa zhin anyi n anya yi 
ba fi kwo emi viyan, shi kwo nyi Dagahi eshe n ekni nya yi 
nu, wo ta zhin wa sase wyegyi nyakun mi ba nu a zhin abwa yi 
m; 25 to aza abwa yi a vi wo bo m, sai ho gna wo-i apma yi 
nyaho yi, shi kwo nyi wohin tukwo wo-i ga ezahozaho wye- 
wyehi, n esun yi, n anya yi viyan; 26 e gnahi gmanyi wa zhin 
aza 'bye viyan n ba sase anyi awyeba viyan, wo-i shi ba asa ba 
nu wo lu shi, n ba asese agna: 27 ntu ge ba zan Shekwohi 
shin, ko kpekni ba pwa-abwa ba bwa wo, ko shi kwo nyi wo to 
mwakpa ezahozaho gmanyi eyi m: 28 gama 

ewo mi yi bwa wyewyehi, yi zanzan, yi sa yi ase ; 
ngye shi aza ho efye arubutukahi, babin tukwo ba gna, 
Gama yihin jesun ewo 'bye nu. 

29 Shi kwo nyi yi zhin Shekwohi 'bye nu, kwo to bmiya ya 
zhin nubo Shekwohi wo gbedo zinariya yi, ko azurfa, ko kuta, 
anya yi a ji eza °gbada aba n wo dabara yi m. 30 Asa tna- 
yekpehi Shekwohi wa pmi awye ya e ba aba; ama sahi wo-i 
ga 'gbe aza viyan abahobahoyi ba ye abwi. 31 Shi kwo nyi 
wo la shi mpyehi; sa wo ba da anyi viyan owa befyecehi eza 
aba wo nu wo la shi; wa zhin deye saida aza aba viyan, shi 
wo la wo kala e efi. 

32 A zhi lo sa ba wo kalaku efi nya nabari, aza ho ba kpe 
agye; ama aza do ba gna, Yi ba je ho wo kpa beda 'ye tukwo 
33 E lo nu Bulus wa gmi e ba mi. 34 Ama azaho ba nyima 

wo, ba ga gaciya ngye Diyonisiyus Baariyabaji eba mi, nnyi-' 
kwoza ho, ewo eye Damaris, n aza do jesun kunsun ba yi. 


Abe de'ye avun, wa lakala e Atina, wa be Korintos. 
1 2 Wa sun Yahudihi ho, ewo eye Akila, wo ebye Pontus 
nu, wo bebe wo'iwohi nu e Italiya, bedo wo nyikwo yi Biri- 
skilla ; gama Kuluduyus wa ga 'gbe AYahudihi viyan ba kun 
Roma; wa lo wa gye ba wye; 3 jesun shi kwo nyi ba tnutnu 
gmanyi nu, wa sase kunsun ba yi, ba-i zhin tnutnu ; gama ba 
tnutnu tent-azhinhi nu. 4 Wo-i dna lo sinagog mi mpyehi 
sunsunhi dohodoho yi, wo zanshin wa mi AYahudihi n 
AHellenihi yi bo. 

5 Ama esa nu Sila n Timotawus ba kun e Makidoniya, Bulus 
wa ye beda ce, wo-i zhin AYahudihi saida Kristi zhin Yesu nu. 
6 Sa nu ba kpe akala, ba da beda nukwohi jesun, wa kun wo 
eje ya, wa gna ba, Efye ami alaci kwo-i tu fyehin ; mihin mi la 
kni: e abye deye m'ba lo Abyedo aba. 7 Wa lakala iya, wa 
lo ezaho ayi mi wo eye Titus Yustus, Shekwohi mwamwa- 
gahi, wo nu wo ayi kwo wu vivi sinagog. 8 Kirisbus jesun, 
sinagog tukwoda, wa ga Dagahi gaciya bedo wo ayi yi viyan; 
aza mwa begye e Korintihi mi sa nu ba beyi wo ba ga gaciya, 
a zhin ba baptisma. 9 Dagahi wa da beda Bulus yi sukwoyi 
dna bewyegye mi, To ha wo'dna m, ama ha dabo, to ha shi 
pipi m: 10 gama mihin, mi kunsun ho yi, eza to nyi wo ba 
lakala da ho wa gyi ho fi m: gama mi aza yi lo mwa begye 
dna ezhi deye mi. 11 Wa sase aba 'ye eye gmanyi n apiya 
gun tnai, wo-i wu Shekwohi beda ba aba. 

12 Ama ampyehi 'hi mi sa Galiyon wo zhin Akaya ebegyihi 
nu, AYahudihi ba kukala da Bulus esa gmanyi, wo yi ba be 
awadahi abye, 13 ba-i gna, Eza 'ye wo-i mi aza bo ba ga 
Shekwohi mwamwa gbo owa yi. 14 Ama sa nu Bulus wa ye 
wo kpe wo egbe ya, Galiyon wa gna AYahudihi nde awyebwi 
deye bedo yi ko ekpi nukwohi nya, fye AYahudihi, sai ma 
wan mihin shi fye yi: 15 Ama shi kwo zhin abenya abeda nya 
nu n aye yi, n fye owa yi, sai fye dna fye nya wye: mihin, mi 
ta ye ma ze owadahi abe deye yi m. 16 Sai wa nya ba ya e 
owada nyakun. 17 Ba viyan ba wan Sustanius, sinagog 

tukwoda, ba lu wo owada nyakun abye: ama Galiyon to wa 
gye wo nuwan anya deye viyan m. 

18 De’ye avun Bulus, wa sase ampyehi mwa begye kpa, wa gna 
azaje ami, wa lo eya mi e bwahi har Suriya ; Biriskilla n Akila yi 
ba-i kunsun wo yi: wa la wo tukwo lu wun Kankiriya mi: 
gama wo-i alkawali yi tu wohin. 19 Ba be Afisus wo fwa ba 
aba 'hi; ama wohin tukwo wa lo sinagog, wa nabo n AYahu- 
dihi yi. 20 Sa nu ba tna wo bwa wa je esamwa ba yi to wa ye 
m; 2l ama sa wo-i gna ba ami wa gna, Nde Shekwohi wa ye, 
mba jeze be efye aba, e lo nu wa lakala e Afisus. 

22 Sa nu wa shin shi Kaisariya mi, wa lo wa bi ekklesiya 
gna, e lo nu wa lo Antakiya. 23 Sa nu wo la mwasa bwahi, wa 
lakala, wa zan laba Galatiya ekni n Firijiya jesun; wo-i mi 
avihi gni viyan. 

24 Sai Yahudihi ho, wo eye Apollos nu, wo ebye Iskandari, 
eza cecehi, wa be Afisus : iko'da nu dna alitafi mi. 25 Eza' ye 
mutuhi nu Dagahi zokwo mi; wohin, shi kwo nyi wo-i pye 
'na n enyima yi dna zafun, wa dabo, wo-i wu Yesu beda 
daidai wo-i kpe baptisma Yohanna nya gmanyi: 26 Wa ya 
beda da bugba kala yi dna sinagog mi. Ama sa nu Biriskilla n 
Akila yi ba wo wo, ba la wo, ba kpe Shekwohi zokwo ya ga wo 
daidai. 27 Sa nu wo-i ye wo sadu lo Akaya, azaje ba mi wo 
bugba gni, ba ka wasika avihi aba ntu ge ba gwo wo: wohin sa 
nu wa si wa bma ba zhin mwa ba nu ba ga gaciya ntu alheri 
bo; 28 gama n kala yi wa mi AYahudihi bo aza abye wo-i 
kpeya e alitafi mi Yesu Kristi wo nu zhin Yesu nu. 


A zhi lo sa nu Apollos wo-i dna Korintos, Bulus, wa 
1 sadu ape "bwa avun, wa be Afisus, wa sun avihi doho : 2 
wa gna ba, Sa nu fye beyi ga gaciya, fye beyi la Zafun Gyigyihi 
gwo? Ba gna wo, Awo, yi to shin wo ko Zafun Gyigyihi lo m. 
3 Wa gna, A dna fye baptisma kni 'pya hi nua? Ba gna, dna 
baptisma Yohanna nya mi. 4 Bulus wa gna, Yohanna wa 
zhin baptisma n baptisma abwiye nya yi, wo-i gna aza ba ga wo 
gaciya wo nu wo be lo ewo avun nyi, ngye Yesu nu. 5 Sanu 
ba wo deye, a zhin ba baptisma har Dagahi Yesu eye mi. 6 Sa 
nu Bulus wa kpe ba wo abwa, Zafun Gyigyihi wa shin kpe ba; 

ba dabo n anyitala yi, ba zhin anabi. 7 Ba viyan aza awo ce 
aba nu. 

8 Wa lo dna sinagog mi, har apiya gun ata wo-i dabo bugba 
kala yi, wo-i be adalili yi wo-i mi aza bo tu abe Shekwohi ebe 
nya. 9 Ama sa nu aza doho ba kpe akala ba to gaciyaga yi m, 
ba-i wun Zokwo ya azayezhi abye, wa gmi e ba aba, bedo avihi 
yi, mpyehi dohodoho wo-i be adalili yi Tirannus makaranta 
mi. 10 Har aye gun aba a zhin deye; har aza ba sase Asiya 
mi viyan ba wo Dagahi beda, AYahudihi n AHellenihi yi. 

11 Shekwohi wa zhin atnutnu iko nya doho n Bulus abwa 
yi; 12 har kwo a ze a la adiko ko aje bihi e wo nahi a lo atna- 
lafiyada aba, anyasan dohodoho ba fwa ba, azafun nukwohi 
jesun ba kun ba. 13 Ama aza doho e AYahudihi mi, abalahi 
ezafun nukwohi kunyahi, ba la bahin tukwo tu ba sa Dagahi 
Yesu eye tu ba nu ba azafun nukwohi yi, ba gna, Ma ga fye 
“gbe fye kun ntu Yesu bo wo nu Bulus wo-i zhin wo wa'azi nyi. 
14 Aza lo gun tnaba, ezaho abi Lisakahi, Yahudihi eza dnagmahi 
nu amalam aba, n ba zhin deye. 15 Sai zafun nukwohi wa ye wa 
gna ba, ma kpe Yesu ye, ma kpe Bulus jesun, ama nkanu efye 
a? 16 Eza ’hi wo nu zafun nukwohi wo-i dna wo mi, wa 
shepwi ba, wa mi ba bo ba viyan, wa zhin nasara ba yi, har ba 
busi e nyakun 'ye bwotolahi, n aci yi kpe. 17 Deye kwo ze 
yekpe aza aba viyan, AYahudihi n AHellenihi yi, ba nu ba sase 
Afisus mi; ednawo kaya kpe ba viyan, Dagahi Yesu eye n 
jesun kwo a mwa. 18 Aza mwa begye jesun ba nu ba beyi ga 
gaciya ba be, ba-i da ba laifi, ba-i la ba abezhinzhin kpe. 19 
Aza do n ba zhin abe zunzunhi ba ye ba alitafi zhi, ba gyi ba ena 
aza viyan abye: ba ku ba agyiwye, ba gye kwo sun azurfa 
adubu sh?tnu. 20 E lo nu Dagahi beda kwo mwa iko yi 
daidai, kwo a gyi nasara. 

21 Abe deye avun, Bulus wo zhin shawara dna Zafun wo lo 
Urushalima wo bmada Makidonya n Akaya yi avun, wa gna, 
Sa nu ma la lo bwahi, sai tile ma gye Roma jesun. 22 Wa tnu 
aza gun aba e wo abmazhinhi aba, Timotawus n Arastus yi, ba 
lo Makidoniya, wohin tukwo wa mwasa dna Asiya mi kpa. 

23 Esa deye mi bena kwo lakala, to fyewyi m, ntu Zokwo 
bo. 24 Gama ezaho ngye Dimitriyus, azurfa zhinhi, wo nu 

wo zhin adogbe Artimas nyakun nya n azurfu yi, kwo-i be 
apyada agbahi yi to fyewyi m; 25 Wa ye ba zhi viyan, n 
atnutnuzhinhi yi dabara deye "pya, wa gna, Fye aza, fye kpe 
ntu egba deye bo yi bwa eyi nyabwa. 26 Fye gyewye, fye 
wo jesun, to dna Afisus mi gmanyi m, ama kwo ce fyewyi dna 
Asiya mi viyan. Bulus deye wo la mi aza bo mwa begye wa 
pmi ba awye, wo-i gna, Ade’ye a zhin abwa yi ashekwohi nu 
tom: 27 to eyi egba deye kwo ce fyewyi kwo ba ze wyegbaci 
nyam; ama har nyakun Artemis shekwohi-nyikwohi dnagma- 
hi nya a ze kwo ngye kwo to zhin nyahonyaho yi m, a ba kma 
wo ya e wo mwamwa, wo nu Asiya viyan n anyi yi ba ga wo 
mwamwa. 

28 Sa nu ba beyi wo deye, ba nu minagyi yi, ba ta begye, 
ba-i gna, Artemis Afisahi nya dnagmahi. 29 Ezhi viyan kwo 
la nu rigima yi: ba viyan esa gmanyi ba busi lo dna abe-gye- 
ba, sa nu ba beyi la Gayus lu wan n Aristarkus AMakidoniyahi, 
Bulus anugundo zanzan nya. 30 Sa nu Bulus wo-i ye wa lo 
aza aba, avihi ba na wo bo. 31 Aza ho jesun abegyihi dna- 
gmahi Asiya nya, shi kwo nyi ba zhin wo anugundo nu, ba 
tnu wo aba, ba-i gyi wo wye to wa ye wa be dna abe-gye-ba m. 
32 Azaho ba ta begye ba-i da nya ho gbo : gama azayezhi ba ku 
jeje; mwa begye ba ta kpe ba yezhi awye ga m. 33 A gmi 
Iskandari e aza yezhi aba, wo nu AYahudihi ba ce wo abwa ya 
abye Iskandari wa wu abwa yi, wo ba da beda azayezhi wohin 
tukwo nya. 34 Ama sa nu ba kpe wo zhin Yahudihi nu, ba 
viyan egbe yi gmanyi, ba sawyi har ngye asunkna gun aba, 
ba-i gna, Artemis Afisahi nya dnagmahi nu. 35 Sa nu rubu- 
tukahi-ezhi-nya wa ya azayezhi mi, wa gna, Aza Afisus nya, 
ngye eza wo nu wo ta kpe m Afisahi ezhi kwo nu zhin guguhi 
Artemis dnagmahi wyegyi nyakun, bedo kuta gyigyihi yi n 
kwo kaya e eshe abmana jesun? 36 Shi kwo nyi abe deye 
abena nya nu to m, kwo bmiya fye ga mi, to fye zhin nyaho 
kala yi m. 37 Gama fye ku be aza nugbahi yi aba 'ye bahin 
Shekwohi-nyakun-avi nu to m, ba to zhin beda-nukwohi-dahi 
eyi shekwohi-nyikwohi nya m. 38 Nde Dimitriyus n apyada 
ba nu ba kunsun we yi ba-i beda yi ezahozaho yi, anyakun owa 
nya ba guguhiya nu, afukumci-zhinhi jesun ba-i lo : fwa ba be 

naje kala yi. 39 Ama nde fye zan nyaho shin e anya do tu- 
kwo, a ba da kwo owa dna garukwo mi aba a zhin a yezhi cici. 
40 Gama behinhin kwo-i ce fyewyi a lo yi kala yi ntu rigima 
nai "ye nya bo, shi kwo nyi kwo beze to-i lo m: kwo tukwo yi 
ta mi ya be dalili azayezhi deye nya m. 41 Sa nu wa da lo nu 
wo gna azayezhi ami. 


Sa nu rigima kwo la zo, Bulus wa tnu a yi avihi, sa wo-i 
2 je ba, e lo nu wa gna ba ami, wa lakala wa lo Makido- 
niya. 2 Sa nu wa zan asepa dehi, wa je ba jeje mwa, sai wa si 
Hellas. 3 Aba ye wa sase apiya gun ata, sa AYahudihi ba pa 
shawara fiya ewo tukwo, shi wo-i zhin shiri wo zanzan dna 
eya har Suriya, wa pa wo bugba wo ba jeze lo Makidoniya 
zokwo yi. 4 Sobatarus Biriyihi, Burrus nugun; n Arastarkus 
yi n Sakundus yi ATassalunikahi; n Gayus Darbahi yi; n 
Timotawus; n Asiya n jesun Tikikus, n Turofimus, ba da wo 
apye har Asiya. 5 Ama ade'ye ba ku lo yi abye har ba-i pmi 
yi Taruwasa mi. 6 Ya lo eya e Filibbi bredi-tna-yeast nya 
ampyehi avun, ampyehi gun atnu ya be ba aba Taruwasa; ya 
zhin ampyehi tnaba aba 'hi. 

7 Tu ampyehi "kmisumhi tnaba nya, sa nu ya beyi yezhi ntu 
bredi bmaya bo, Bulus wa da abeda ba yi, wo-i ye wa lakala 
esu; wa mwasa wo beda yi har sadu. 8 Apitila lo mwa begye 
nyakun-do-tu mi n yi yezhi nyi. 9 Ebi kasa doho, a yi wo 
Aftikos, wo-i sase taga mi, sai gyewan shanwohi kwo mi wo 
bo; tunyi Bulus wo-i ye be abeda kpa, ebi kasa 'hi ntu ge 
egye la mi wo bo, wa kaya e nyakun-do-tu 'tahi, a la wo fifihi. 
10 Sai Bulus ya wa shin, wa miya tu wo eshe, wa wan wo ma, 
e lo nu wa gna, To fye cibwi m, gama wo wyewyehi kwo-i lo 
womi. 11 Sa nu wa gun jesun wa bma bredi ya, wa gyi, wo-i 
taza mwasa ba yi har nyakna, e lo nu wa lakala. 12 Ba be ebi 
kasa 'hi wyewyehi yi, ba bwa atnazhin to fyewyi m. 

13 Ama yihin, yi ku lu ezan lo eya, ya lo eya yi har Assos, 
yi-i ye ya gwo Bulus bwahi : gama e lo nu wohin tukwo wa shi, 
wohin tukwo wa zanzan n apita yi. 14 Sa nu wa gun yi Assos, 
ya gwo wo, ya be Mitilini. 15 E bwahi ya kukala, efye-a-gyi 
ya be vivi Kiyos ; efye-a-gyi jesun ya lo Samos; efye-a-gyi ya 

be Militus. 16 Gama Bulus wo la nubo dna wa sadu Afisus 
eya mi, ntu ge to wa zhin kalala Asiya mi m; gama wo-i zhin 
"pye wo zhin Pentecost mpyehi dna Urushalima mi, nde kwo 
ba yezhin ewo aba. 

17 E Militus wa tnu Afisus, wa yi Abyeda ekklesiya nya. 
18 Sa nu ba be wo aba, wa gna ba: 

Fychin tukwo fye kpe, tunyi mpyehi ma kmi pita dna Asiya, 
asese "pya ma zhin kunsun fye yi ampyehi viyan, 19 mi-i vi 
Dagahi bo n tukwogba yi n awyenyi yi, n amutu yi n ba bwa mi 
AYahudihi ashawara 'pa aba: 20 Fye kpe jesun a to wo mi 
shan ma wu fye nya dohodoho n kwo ampanyi yi m, mi beyi wu 
fye paipai n dna api api jesun, 21 mi-i zhin saida AYahudihi n 
AHellenihi abwyiye Shekwohi aba, n gaciyaga yi dna eyi 
Dagahi Yesu Kristi. 22 Sahi, gye mi, mi-i lo Urushalima 
papahi Zafun mi, mi to kpe nya n kwo ba bwa mi bwahi m ; 
23 sai dai Zafun Gyigyihi wo-i zhin mi saida dna ezhi doho- 
doho mi, wo-i gna agma n awahala yi ba-i pmi mi. 24 Ama 
mi ta ze mi wyewyehi nyaho do m, ngye nya nyagnayehi emi 
aba, ntu ge ma nu emi ezan, n bevi yi jesun kwo nu ma gwo e 
Dagahi Yesu aba, ma zhin nabari manahi alheri Shekwohi nya 
saida. 25 Sahi, gyewye, ma kpe fye ye viyan fye nu ma laba 
fye tantasin mi-i zhin wa'azi Shekwohi ebe nya, fye ta je mi 
awyeba gye m. 26 Ntu deye bo ma zhin fye saida nai 'ye, 
mihin lolohiya nu e eza ami viyan. 27 Gama a to wo mi shan 
ma wu fye Shekwohi shawara viyan m. 28 Fye gu fyehin 
tukwo, n garke viyan, kwo nu Zafun Gyigyihi wa ze fye abyeda, 
ntu ge fye kna ekklesiya Dagahi nya, kwo nu wa si wohin 
tukwo ami yi. 29 Ma kpe emi kalala avun, acamcam ali 
enapyehi ba ba lo be fye aba, ba ta ce garke ya m; 30 efye 
atasin aza ba ba kukala, ba-i da beda knaknahi ntu ge ba gni 
avihi ba avun. 31 Ntu deye bo fye gu, fye-i pa bo aye gun ata 
sukwo yi mpyehi yi, mi ta fwa ma kun ezahozaho awyenyi yi m. 
32 Sahi ma ga fye Shekwohi aba, wo alheri beda yi jesun, kwo 
nu kwo-i iko yi kwo mi fye, kwo ga fye gado kunsun viyan ba 
nu nyi aza gyigyihi. 33 Mi to beyi tu ezahozaho azurfa wyetu 
m ko wo zinariya,;ķo ewo aje. 34 Fyehin tukwo fye kpe abwa 
deye ba zhin tnutnu emi apma nya, har ba nya n ba kunsun mi 

yi. 35 Dna anya viyan ma zhin fye efye, n fyehin tukwo 
wahala yi e lo nu kwo bmiya fye bma akalagbahi zhin, fye pa 
Dagahi Yesu beda, shi woọ'i gna, Gaga kwo du gwogwo 
albarka. 

36 Sa nu wa da deye, wa ce akoko, wa zhin addwa ba yi 
viyan. 37 Ba viyan ba cibwi enapye yi, ba she wan Bulus 
begye yi, ba-i ye wo egbe yi, 38 n bugba zhizhihi, boye n ba 
zhin ntu beda 'hi kwo nu wa da, wo-i gna, ba to je wo awyeba 
gyem. Balo wo amigna har eya aba. 


A zhi lo sa nu ya ka ba, ya kukala, ya wan ezan sosai har 
21 Kos, efye-a-gyi jesun ya be Rodusa, e bwahi jesun ya be 
Batara : 2 sa nu ya sun eya doho kwo-i piya lo Finikiya, sai ya lo 
kwo mi, yakukala. 3 Yata wyegye Kubrus, ya fwa kwo "bwa'i- 
pmi, ya zanzan lo har Suriya, ya shin Sur : gama bwahi eya kwo 
ba shin kwo akaya zhi. 4 Shi ya zan avihi shin, ya sase aba 'hi 
ampyehi tnaba : ade’ye ba gna Bulus dna Zafun mi, to wa dna 
pita Urushalima mi m. 5 Sa nu ya nu ampyehi "ye ya kun, 
ya wan eyi ezan; ba viyan, n ba anyikwo yi n abi yi, ba da yi 
apye, har ezhin avun: ya ce akoko nuwan-yakwo egbe, ya 
zhin addu'a, ya gna'je ami; 6 yihin yi lo eya, bahin ba jeze lo 
api. 

7 E Sur, sa nu ya beyi zo yi zanzan, ya si Butolimayis; ya 
bi azaje gna, ya sase ba aba mpyehi gmanyi. 8 Efye-a-gyi ya 
kun lo, ya be Kaisariya: ya lo fi Filibbus nyakun, nabari 
manahi-dahi, wo nu wo nyi gmanyi dna tnaba mi, ya sase wo 
aba. 9 Eza 'ye wo anyigun yi gun anyi, ba-i zhin anabi, 10 
Tunyi yi-i zhi nu ampyehi fyewyi, sai anabi ho, wo eye 
AE wa be e Yahudiya. 11 Sa nu wa be eyi aba, wa la 
Bulus nyapanya, wa pa wohin apita n abwa yi, wa gna, Zafun 
Gyigyihi wa gna, E lo nu AYahudihi Urushalima mi ba ba pa 
eza 'hi n wo nyapanya deye yi, ba ga wo Abyedo abwa mi. 
12 Sa nu ya wo deye, yihin n ba yi ba nyi ezhi 'ye, ya gyi wo 
wye to wa lo Urushalima m. 13 Sai Bulus wa ye, Fye zhin 
kni hi nu a, fye-i cibwi fye-i bma mi bugba ya? Gama mi 
mihin yekna lo to ntu ge dna mi jaru gmanyi m, ama har ma fi 
jesun dna Urushalima mi ntu Dagahi Yesu eye bo. 14 Sa 

nu wa wan wo bugba shin, ya fwa, yi-i gna, Sai nya Dagahi 
wa ye. 

15 Ampyehi deye avun jesun ya pa eyi akaya, ya lo Uru- 
shalima. 16 Avihi ho e Kaisariya ba kun lo yi yi, ba-i beyi 
Manason nyakun Kubrusihi wo nu la mwasa bevi yi ntu ge ya 
sase wo aba. 

17 Sa nu ya be Urushalima, azaje ba gwo yi n bugba bwi- 
bwihi yi, 18 Efye-a-gyi Bulus wa lo kunsun yi Yakub aba; 
abyedo viyan ba-i nyi aba 'hi. 19 Sa nu wa bi ba gna, wa gna 
ba nabari videlo gmanyi gmanyi abe de'ye nya Shekwohi wa 
zhin Abyedo tantasin ntu wo bwi bo. 20 Bahin, sa nu ba beyi 
wo, ba la Shekwohi tu; ba gna wo, Ha gye, ezado, shi dna 
AYahudihi aza lo adubu boye n ba ga gaciya; ba viyan 
ba-i wo she ntu owa beda bo: 21 A sa ho eye e ba aba, 
a-i gna, Ho-i wu AYahudihi viyan ba nu ba-i nyi abyedo mi ba 
ya Musa, ho-i gna ba to ba zun ba abi nya m, to ba vi akunnu 
m. 22A ba zhin wuna? behinhin ba ba wo ho la be. 23 Sai 
ha zhin deye n ya gna ho nyi: yi-i aza yi gun anyi ba nu ba ku 
egbegyi tu bahin tukwo ; 24 ha ku adeye, ha zhin hohin tukwo 
gyigyihi kunsun ba yi, ha gba agyiwye ntu ba bo, ntu ge ba 
wun bahin atukwo ayi: e lo nu aza viyan ba ba kpe abe a ku 
da ho tukwo akata nu; ama hohin tukwo ho-i shi owa bwa. 
25 Ama Abyedo tukwo, ba nu n ba ga gaciya, ya tnu wasika, 
ya ga "gbe ba gu bahin tukwo e nya n a wu eshan aba, e ami yi 
jesun, e nya yi a pmi begye pmipmi, n anagbahizhin. 26 Sai 
Bulus wa ku aza 'hi, efye-a-gyi wa lo wyegyi nyakun mi, wo-i 
zhin wohin tukwo gyigyihi kunsun ba yi, wo-i zhin ampyehi 
gyigyihi zhin nunu saida, har sa a ba ga nyaga ntu ezahozaho 
gmanyi bo. 

27 Sa nu ampyehi tnaba de’ye ba wuvi ba nu, AYahudihi 
Asiya nya, n ba gye wo dna wyegyi nyakun mi, ba zhin azayezhi 
ba wan wo ba abwa, 28 ba-i ta begye, ba gna, Aza Israilahi, fye 
bmazhin : gye eza 'ye n wo wu aza viyan abahobaho yi beda 
ka gbo n azayezhi, n owa yi n aba 'ye yi: har wa be AHellenihi 
ho dna wyegyi nyakun mi, wa tu aba gyigyihi 'ye cegye. 29 
Gama ba ku lu gye: Turofimus Afisawahi kunsun wo yi dna 
ezhi mi, ba-i zhin nubo Bulus wa be wo yi dna wyegyi nyakun 

mi. 30 Ezhi hankali viyan kwo lakala, aza ba yezhi esi yi: ba 
wan Bulus, ba gmi wo ya wyegyi nyakun: sahisahi a gu abo- 
kunmi. 31 Sa ba-i zanshin ba wu wo, okunhi-esu wo bwa 
nabari Urushalima viyan kwo la gwo wyina yi. 32 Sahisahi wa 
ku akunhi n abezhe-yakwo yi, wa busi lo ba aba 'pye: bahin 
jesun sa nu ba gye okunhi-esu n akunhi yi, ba fwa Bulus lu bo. 
33 Sai okunhi-esu wa be vivi wa wan wo, wo ga 'gbe a pa wo 
agma gun aba yi; wa nyabo ko nkanu wo yi, ko wa zhin kni hi 
nua? 34 Aza ho dna azayezhi mi ba ta begye ba-i da anya ho, 
azado jesun anya do gbo; sa nu wa gyi san n nya yi kwo a 
lakala ntu wyina de’ye bo, wa ga 'gbe a lo wo yi baraki nyakun. 
35 Sa nu wa be pitakpe 'ba, kwo a ze ntu azayezhi enapye bo 
akunhi ba-i la wo; 36 gama azayezhi ba-i vi ba avun, ba-i ta 
begye, ba-i gna, A lo wo yi. 

37 Sa a lolo Bulus yi dna bariki mi, wo gna okunhi-esu, Ko 
ha ye ma dabo ho yi? Wa gna wo, Ho-i wo Hellenihi? 38 
Ashe! ho nu to zhin Masar’za 'ye m, wo nu wo aza yi adubu 
gun anyi azawuhi, wa lo ba zhabwi mi ntu kalakpe bo tunyi 
ampyehi de'ye abye? 39 Bulus wa gna, mihin Yahudihi nu, 
e Tarsus Kilikiya mi, ezhi yakwo nugun nu: mi-i gyi ho wye, 
ha fwa mi ma dabo azayezhi yi. 40 Sa nu wa ye wo, Bulus wa 
wu abwa yi aza aba, wo-i gni-a-gni tu nyakun pitakpe 'ba; sa 
nu a beyi wo pipi dnagmahi yi, wa da beda ba yi Ibraniyawa 
nyitala yi, wa gna, 


22 Azaje n adada yi, fye wo mihin tukwo beda n mi gna 
fye sahi. 2 Sa nu ba wo wo-i dabo n Ibranihi nyitala 
yi; ba gna ce pipi: wa gna, 

3 Mihin Yahudihi nu, dna Tarsus Kilikiya nya mi a ma mi, 
ama a tu mi bokun ezh? ye mi, Gamaliel pita aba, a wu mi n 
wyenyi yi eyi adada owa nya, mi-i wo she ntu Shekwohi bo, 
ngye shi fyehin nyi viyan nai 'ye: 4 Ma ga Zokwo de'ye 
wahala har efi, mi-i pa aza anugbahi n anyikwohi yi, mi-i lo 
ba yi jaru mi. 5 Shi malam tukwoda n abyeda yi viyan ba 
zhin kwo saida. E ba ma gwo atakarda azaje aba, ma lo 
Dimashka jesun, ntu ge ma ku adeye ba nyi'bwahi, ma be ba 
yi Urushalima papahi, ntu ge a zhin ba fukumci. 

6 A zhi lo mi-i dna ezan mi, ma wuvi Dimashka, mpyehi na 
tukwo, tna nabari, sai buzangna dnagmahi e eshe kwo knaya she 
migun. 7 Ma yashi ekni, ma wo begye kwo-i gna mi, Shawulu 
Shawulu, ntu kni be hi ha ga mi wahala? 8 Ma ye wo, 
Nkanu ho yi, Dagahi? Wa gna mi, Mihin Yesu Nazaratahi, 
wo nu ha ga wahala nyi. 9 Bahin ba kunsun mi yi, ba gye 
buzangna wye, ama to ba wo wo begye n wo dabo mi yi m. 
10 Ma gna, M’ba zhin wuna, Dagahi? Dagahi wa gna mi. 
Ha lakala, ha lo Dimashka, bwahi, a ba gna ho anya viyan a la 
shi ho ba zhin. 11 A zhi lo to mi gyewye m ntu buzangna 'hi 
mwamwahi bo, ma be Dimashka mi, ba nu ba-i kunsun mi yi 
ba-i gni mi busi. 

12 Sai eza ho, a yi wo Hananiya, befyecehi shi owa nyi, wo 
nu AYahudihi viyan n ba sase bwahi ba-i zhin wo saida, 13 wa 
be mi aba wa gni-a-gni vivi mi yi, wa gna mi, Ezado Shawulu, 
ha bwa wyebagye. Esa de’ye mi ma gwo mi wyebagye ma dna 
wo wye. 14 Wa gna, Shekwohi eyi adada nya wa shi ho ha 
kpe wo begye ye, ha gye Befyecehi, ha wo begye ewo egbe ; 
15 gama ho ba ze wo saidada aza viyan aba abe ha gyewye n 
ha wo jesun. 16 Sahi ntu kni be hi ha zhin kalala? Ha 
lakala, a zhin ho baptimsa, a zhan ho alaifi ya, ho-i yi wo eye. 
17 Kwo a ze jesun, sa nu ma jeze be Urushalima mi-i zhin 
addwa dna wyegyi nyakun mi, sai ma dna enanu. 18 ma gye wo 
wo-i gna mi, Ha zhin atna ha gmi Urushalima n'pye: gama 
ba ta gwo saida mi tukwo ho aba m. 19 Ma gna, Dagahi, 
bahin tukwo ba kpe sapai ma fi ba jaru ba nu n ba ga gaciya ho 
aba, ma lu ba jesun dna asinagog dohodoho mi: 20 jesun sa 
nu a beyi ze Istifanus ho saidada ami ya, mihin jesun mi-i gni- 
a-gni mi-i ye lo, mi-i gu wo awuhi aje. 21 Wa gna mi, Lakala : 
gama m'ba tnu ho bwahi mwakpa Abyedo aba. 

22 Ba kna tnubwa wo aba har beda deye; sai ba ta ba abe- 
gye, ba gna, A gmi eza de’ye "pya e nyi: gama kwo to bmiya 
wa bwa wyewyehi m. 23 Ba-i fi ewyisa mi, ba-i she ba aje ya 
eshe, ba-i she amwi, 24 sai okunhi-esu, wa ga °gbe a be wo yi 
baraki, wo-i gna a mwi wo lulu yi, ntu ge wa kpe dalili a sawyi 
wo yilonu. 25 Amasa nu ba pa wo emiya yi, Bulus wa gna be- 
zhe-yakwo n wo-i gni-a-gni aba "hi, kwo bmiya efye aba fye zhin 

eza bulala wo nu wo zhin Romahi nu, to owa zun wo 'kni m? 
26 Sa nu bezhe-yakwo wa wo de'ye, wa lo okunhi-esu aba wa 
gna wo, Ha ye ha zhin kni hi nu a? gama eza 'ye Romahi nu. 
27 Sai okunhi esu wa be, wa gna wo, Ha gna mi, Ho zhin 
Romahi nu? Wa gna, E. 28 Okunhi-esu wa ye, wa gna, 
Agyiwye yi mwa ma bwa loloya deye. Bulus wa gna, Ama 
mihin a ma mi nu lo nu. 29 Bahin ba beyi shiri zhin ba mwi 
wo, sahisahi ba fwa wo: okunhi-esu jesun wa wo'dna, gama 
wa kpe wo zhin Romahi nu, wohin wo la wo lu pa. 

30 Ama efye-a-gyi, shi wo-i ye wo kpe behinhin dalili 
AYahudihi bwi wo nyi, wa lo wo ya, wa ga 'gbe amalam 
dnagmahi n apadawa yi viyan ba yezhi, wa be Bulus yi, wa gni 
wo ba abye. 


23 Bulus, wo-i wan apadawa awye, wa gna, Azaje, bugba- 
bepa yi manahi sarai ma se mi ase Shekwohi abye har 
nai 'ye. 2 Hananiya, malam tukwoda, wa ga 'gbe ba nu ba 
gni-a-gni vivi wo yi ba lu wo egbe. 3 Bulus wa gna wo, 
Shekwohi wo ba lu ho, ho nyakun-'pa bwibwihi: ho-i sase 
shi ntu ge a da mi owa shi owa da, ho-i ga "'gbe a lu mi gbo owa 
yi? 4 Ba nu ba gni-a-gni aba 'hi ba gna, Ho-i kni malam 
tukwoda Shekwohi nya akmi? 5 Bulus wa gna, Mi ta kpe lo 
malam tukwoda nu m, azaje: gama a ka rubutu, To ha da 
azayezhi abyeda nukwohi m. 

6 Ama sa nu Bulus wa kpe tokunhi e ba mi Saddukihi nu, 
tokunhi jesun Farisihi nu, wa ta begye apadawa mi, wa gna, 
Azaje, Mihin Farisihi nu, Farisihi nugun nu: tu 'wyetu 
afifihi kalaku nya a da mi owa. 7 Sa nu wa da de’ye, abena 
kwo lakala AFarisihi n A Saddukihi tantasin; azayezhi ba gna 
aje gun aba. 8 Gama ASaddukihi ba gna efi kalaku to nyi m, 
ko malaika, ko zafun : ama AFarisihi ba-i zhin saida ba nyi 
viyan. 9 Wyina dnagmahi kwo lakala: arubutukahi ho e 
AFarisihi "bwa ba kukala zhi-a-gni, ba-i nabo, ba-i gna, Yi to 
bwa laifi eza 'ye aba m : nde zafun nu, ko malaika, wa dabo wo 
yi, kni hi nua? 10 Sa nu abeda yakwo kwo lakala, okunhi-esu, 
shi wo-i wo'dna ba ba sa Bulus ya, wa ga gbe akunhi ba lo ba 
gmi wo kala yi e ba mi, ba be wo yi baraki mi. 

11 Sukwo de'ye mi Dagahi wa gni-a-gni wo aba, wa gna, Ha 
zhin bugba bwibwihi: gama ngye shi ha zhin saida mi tukwo 
Urushalima mi e lo nu jesun tile ho ba zhin saida Roma mi. 

12 Sa nu efye beyi gyi, AYahudihi ba ye ba agbe bedo, ba 
pa bahin tukwo alkawali yi, ba gna ba ta gyi ko ba sin m, har 
ba wu Bulus kpa. 13 Ba nu ba beyi pa shawara de" ye ba du 
aza shi "nyi. 14 Ba lo amalam dnagmahi aba n abyeda yi, 
ba-i gna, Yi ku pa yihin tukwo alkawali yi dnagmahi, yi ta to 
nyagyi wo m sai ya wu Bulus kpa. 15 Fyehin sahi kunsun 
apadawa yi, sai fye zhin okunhi-esu saida wa be wo yi efye aba, 
ngye fye ba je wo beda zanshin sosai; yihin tunyi to wa si aba 
'hi m, yi-i zhi lo shiri ya wu wo. 16 Ama Bulus zhalu wa wo 
nabari be bwi zhi lo, wa be jesun, wa lo baraki wa gna Bulus. 
17 Bulus wa yi abezhe-yakwo ho, wa gna, Ha lo ebikasa de” ye 
yi okunhi-esu aba: gama wo nya yi lo n wo ba gna wo. 18 
Wa la wo, wa lo wo yi okunhi-esu aba, wa gna, Bulus eza- 
wanwanhi de’ye, wa yi mi wo aba, wa gyi mi wye ma be ebikasa 
deye ho aba, wo beda yi lo wo ba gna ho. 19 Okunhi-esu wa 
wan wo obwa, wa ce ta lo wo yi aba gmanyi, wa nya wo bo 
fiya, Kni nabari nu nyi ho aba n ho ba gna mia? 20 Wa gna, 
AYahudihi ba ku agbe gundo ba ba gyi ho wye ha be Bulus 
apadawa aba esu, ngye ho ba je wo beda zanshin sosai. 21 To 
ha ye ba m: gama eba mi aza lo du shi "nyi ba nu ba bwi zhi 
pmi wo, ba ku bahin tukwo pa alkawali yi, ba ta gyi, ko sin m 
sai ba wu wo kpa : sahi ba zhi lo shiri yi ba-i pmi alkawali e ho 
aba. 22 Okunhi-esu wa gna ebi kasa ami, wa ga wo °gbe, wa 
gna, To ha gna ezahozaho ha ku beda °ye zhin mi saida m. 

23 Wa yi gun aba e wo abezhe-yakwo mi, wa gna, Fye zhin 
shiri okunhi atagyi-aba n ba be lo Kaisariya, n adokwoda 
shi'tnaba, n ashada atagyi aba, hour 'tahi sukwo nya: 24 
jesun wa ga ba 'gbe ba zhin anyakpa shiri, ntu ge ba gu Bulus 
tu, ba lo wo yi lafiya yi Filikus aba, ekni ebegyihi. 25 Wa ka 
rubutu wasika lo nu: 

26 Kuludiyas Lisiyas har Filikus ebegyihi manahi duduhi, 
amisa. 27 Eza °ye AYahudihi ba wan wo, ba-i zhin shiri ba 
wu wo, sai ma be-ba aba akunhi yi, ma gni wo ya, shi ma bwa 
nabari wo zhin Romahi nu. 28 Shi kwo nyi jesun mi-i ye ma 

kpe dalili kwo a zhin ba bwi wo, ma be wo yi ba apadawa aba. 
29 Ma sun a bwi wo tu abenya ba owa nya bo, ama a to zhin 
wo kala nya yi kwo kunce efi yi ko agma m. 30 Sa nu a wu mi 
a ba zhin shawara nukwohi fiya eza 'ye tukwo, sahisahi ma tnu 
wo ho aba, ma ga 'gbe wo abwihi ba wo bwi ho abye. 

31 Akunhi ba la Bulus, shi a ga ba 'gbe, ba lo wo yi Anti- 
batris sukwo yi. 32 Ama efye-a-gyi ba fwa adokwoda ba lo 
wo yi, bahin ba jeze lo baraki : 33 bahin sa nu ba be Kaisariya, 
ba ga wasika ebegyihi aba ba shi Bulus jesun ewo abye. 34 Sa 
nu wa beyi ba, wa nya bo ko kni eknihi wo nyi a? sa nu wa 
kpe Kilikiya nu, 35 wa gna, M’ba wo ho beda sa nu ho abwihi 
ba ba be: wa ga 'gbe a gu wo Hirudus garukwo mi. 


2 Ampyehi gun atnu avun Hananiya, malam tukwoda, 

wa be kunsun abyedo yi doho, n bedadahi yi ho a yi wo 
Tartullus. Babe Bulus yi kala ebegyihi aba; 2 Sa nu a yi wo, 
Tartullus wo ya wo bwi, wo-i gna, 

Shi kwo nyi ho aba ya sase lafiya yi sarai, ho abazhin aba 
jesun abe ekni "ye nya ba zhin aba sahosaho yi n abahobaho yi, 
3 yi-i gwo deye godiya yi sarai, O Filikus duduhi. 4 Ama, 
ntu ge to ma ga ho bebe m, mi-i gyi ho wye tu ho alheri bo ha 
wo yi ya dabo fyewyi. 5 Gama ya sun eza nyawunhi nu, wo 
zhin akalakpe-kalalahi AYahudihi aba viyan abahobaho yi 
anyi mi, abyeda nu Nazaratahi sepa nya. 6 De'ye abye jesun 
wa zhin wa ze wyegyi nyakun cegye ama ya wan wo. 7 Ama 
Lisiyas okunhi-esu wa be wa gmi wo kala yi e eyi abwa, 8 wo-i 
ga 'gbe wo abwihi ba be ho abye: nde ha nya wo bo hohin 
tukwo, ho ba mi ha kpe abe deye viyan n yi be wo kala yi. 
9 AYahudihi ba ku egbe gun e kala de'ye mi, ba-i zhin saida 
abe de’ye wu lo nu. 

10 Sa nu ebegyihi wa wu Bulus abwa yi wa dabo, Bulus wa 
ye, wa gna, 

Shi kwo nyi ma kpe ha ku aye bwa mwa begye ho-i zhin 
owadahi abye deye mi, mi-i da mihin tukwo beda bugba 
bwibwihi yi. 11 Gama ho iko ha kpe, ampyehi to du awo ce 
aba m sa ma lo Urushalima ntu mwamwaga bo; 12 ba to 
sun mi, mi-i nabo ezahozaho yi m, ko mi-i zhin aza ba yezhi m, 

ko dna wyegyi nyakun mi, ko asinagog mi, ko ezhi mi. 13 
Jesun ba to iko yi m ba ga ho saida tu nya n ba ga kwo kala sahi. 
14 Ama de" ye nu ma gna ho, tu Zokwo n ba yi kwo sepa, e lo nu 
ma ga Shekwohi eyi adada nya mwamwa, mi-i ga gaciya anya 
viyan n ba nyi owa aba, n ba nu a ka rubutu anabi mi, 15 mi-i 
'wyetu yi Shekwohi, nya ade’ye bahin tukwo jesun ba-i gwo, 
a ba ku afifihi kala, abefyecehi n atnabefyecehi yi. 16 Nya 
deye mi mi-i zhin atna ma bwa bugba-bepa tna viyinkwo har 
Shekwohi du n aza yi cici. 17 A zhi lo aye ho avun ma be ntu 
ge ma be asadaka emi ebye aba n anyaga yi. 18 Sa mi-i dna 
deye zhin mi, ba sun mi wyegyi nyakun mi, gyigyihi nu, to 
kunsun azayezhi vi m, to wyina yi m: ama AYahudihi ho lo 
e Asiya- 19 nde ba-i beda mi yi, kwo bmiya ba-i zhi lo ho abye, 
ba be kala yi. 20 Ko nde kwo to lo nu m sai aza deye bahin 
tukwo ba da be tnutnuzhin nukwohi ba sun emi aba, sa nu ma 
gni-a-gni apadawa abye, 21 sai ntu beda deye bo gmanyi m 
ma da mi-i gni-a-gni ba tantasin, mi-i ta begye, ma gna, Ntu 
beda afifihi kalaku nya bo a da mi owa nai 'ye efye abye. 

22 Ama Filikus, shi wo-i kpe Zokwo 'ye anya daidai, wa shi 
ba esa, wa gna, Sa nu Lisiyas okunhi-esu wa be, mba ga fu- 
kumci efye nyado-dna. 23 Wa ga 'gbe bezhe-yakwo a gu 
wo, ama a zhin wo sauci, to a wo wo anugundo dohodoho bi m 
n ba vi wo bo. 

24 Ama ampyehi ho avun, Filikus wa be kunsun Durosila 
wo nyikwo yi, wohin Yahudihi nu; wa tnu a be Bulus yi wo 
aba wa wo gaciyaga beda dna Kristi Yesu mi. 25 Sa nu wo-i 
kpe befyece beda ya, n wanshi yi, n owada yi kwo be lo, 
Filikus wa wo'dna, wa ye, wa gna, Lo sahi sa nu ma bwa bwa, 
mba yi ho. 26 Wo-i zhin nubo Bulus wo ba ga wo agyiwye : 
ntu de” ye bo wa je wo yi mwa, wa dabo wo yi. 27 Ama sa nu 
aye gun aba nu, Borkiyas Fastos wa bwa Filikus ebe shi wo-i 
ye wo ga agmada AYahudihi aba, wa fwa Bulus papahi. 


Fastos, sa wa lo dna wo ebegyi 'ba mi, ampyehi gun 
2 ata avun wa lakala e Kaisariya wa lo Urushalima. 2 Sai 
amalam dnagmahi:mabegyihi AYahudihi nya ba be Bulus kala 
yi wo aba; ba gyi wo wye, 3 ba-i zan arziki wo aba, wa tnu a 

be Bulus Urushalima ; ba-i zhin shawara nukwohi ba wu wo 
zokwo. 4 Fastos wa ye, wo-i gna, Bulus wo-i lo Kaisariya 
papahi, wohin tukwo wo-i zhin shiri wo lakala esa fyewyi. 
5 Bahin, wa gna, ba nu ba iko yi efye mi, ba lo kunsun mi yi, 
nde laifi ho lo eza "ye aba sai ba zhin wo kala. 

6 Sa nu, kwo to du ampyehi nyimwanyimwa ko gun awo yi 
m, wo-i sase ba aba, sai wa lo Kaisariya; efye-a-gyi jesun wa 
sase owa'da aba, wa ga °gbe a gmi be Bulus yi. 7 Sa nu wa be 
AYahudihi ba be e Urushalima ba gni-a-gni she wa gun, ba-i 
bwi wo mwa n shanwo yi jesun, ba nu ba to iko yi kpe daidai m ; 
8 Bulus wo gu wohin tukwo, wa gna, Ko AYahudihi owa aba, 
ko wyegyi nyakun aba, ko Kaisar aba, mi to zhin laifi ko fyewyi 
m. 9 Gama Fastos ntu ge wo-i ye wo ga agmada AYahudihi 
aba, wa ye Bulus, wa gna, Ho-i ye ha lo Urushalima, a da 
ho owa bwahi emi abye abe de’ye tukwo? 10 Ama Bulus wa 
gna, Kaisar owada aba abye nu mi gni, aba kwo bmiya a da mi 
owa: mi to zhin AYahudihi laifi m, hohin ho kpe lo lo nu 
sarai. 11 Nde mi zhin laifida nu, har ma zhin nya kwo kunce 
efi yi, mi to nabo ma fi m: ama nde anya deye a bwi mi, 
gaciya to dna lo m, eza to nyi m wo iko yi wa ga mi ba aba. 
Ma gyiwye Kaisar aba. 12 Sai Fastos, sa wa zhin shawara wa 
apadawa yi, wa ye, Ho la gyiwye Kaisar aba : Kaisar aba ho ba 
lo. 

13 A zhi lo sa nu ampyehi ho ba duya, Agaribas, esu, n 
Barniki yi ba be Kaisariya, ba zhin Fastos mahabi. 14 Ba 
bwa ampyehi mwa begye aba 'hi, sai Fastos wa be Bulus beda 
yi esu aba, wa gna, Ezaho lo wo nu Filikus wa fwa wo papahi ; 
15 sa nu mi-i nyi Urushalima, amalam dnagmahi n AYahu- 
dihi abyeda ba be mi wo nabari yi, ba-i gyiwye a zhin wo 
fukumci owa yi. 16 Ama ma ye ba, ARomahi kunnu nu to m, 
a ga eza tunyi to kala nya yi wo gye ewo akalazhinhi wye m, 
wa bwabwa yi wa da wohin tukwo beda n kala a be ce yi wo 
tukwo. 17 Sa nu ba beyi yezhi iya, mi to zhin kalala m, ama 
efye-a-gyi ma sase owada aba, ma ga °gbe a be eza °ye. 18 Sa 
nu wo abwihi ba kukala zhi, ba to be kala ho abe nukwohi nya 
m, ba nu ma mwi; 19 ama ba bwibwi abẹda ho nu ba kunnu 
aba; n beda Yesu ho jesun, wo nu wa fi, ama Bulus wo-i mi 

beda gni, wo-i gna, wo-i wyewyehi yi. 20 Mihin, shi kwo nyi 
ma gyisan shi mba kni abe de” ye mi, ma nya wo bo ko wo-i 
ye wa lo Urushalima, a da wo owa bwahi abe de’ye tukwo. 
21 Ama sa nu Bulus wa gyiwye a shi wo har Augustus wo zun 
beda ya, ma ga °gbe a shi wo har ma mi ma tnu wo Kaisar aba. 
22 Agaribas wa gna Fastos, ma ye ma wo eza °ye mihin tukwo. 
Wohin wa gna, Sai esu, ho ba wo wo. 

23 Efye-gyi, sa nu Agaribas wa be, n Barniki yi, ebe mwa- 
mwa yi mwa, har ba lo shawara-nyakun kunsun akunhi-asu, 
ezhi abyeda yi. Fastos ga °gbe a be Bulus yi. 24 Fastos wa 
gna, Esu Agaribas, n fye aza fye nyi kunsun yi yi viyan, fye-i 
gye eza deye, wo nu aza AYahudihi viyan ba wu anya wo 
tukwo mi aba, dna Urushalima mi n iya yi jesun, ba-i ta 
begye, ba-i gna; kwo to bmiya lo a je wo fwa wyewyehi m. 
25 Ama mi ta sun nyaho wa zhin n kwo kunce efi m : jesun shi 
wohin tukwo wa la gyiwye Agustus aba, mi la ye ma tnu wo. 
26 Mi to nyaho yi lo behinhin tu wo tukwo nya mba ka 
rubutu emi dagahi. Ntu de’ye bo ma be wo yi efye abye, ho 
aba behinhin, O esu Agaribas, ntu ge bemwi avun m'ba bwa 
nya mba ka rubutu. 27 Gama ma gye kwo wu ngye tna 
hankali nu, a tnu eza wanwanhi, to a zhin akala saida ba nu a 
be ce yi wo tukwo m. 


2 Agaribas wa gna Bulus, A fwa ho ha da hohin tukwo 
6 beda. Sahi Bulus wa ta wo obwa ya, wa da beda ntu 
wohin tukwo bo: 

2 Mi-i gye mihin tukwo arzikida nu, esu Agaribas, shi kwo 
nyi wba da mihin beda ho abye nai "ye anya tukwo viyan 
AYahudihi ba-i bwi ce yi, 3 gama hohin yekpehi nu sosai 
akunnu n abena yi viyan ba nu ba nyi AYahudihi aba: ntu 
deye bo mi-i gyi ho wye ha wo mi paceye. 

4 Emi asese 'pya tunyi mi-i zhin ebi kasa, 'kmisunhi emi 
"bye aba jesun Urushalima mi, AYahudihi viyan ba kpe. 
5 Ba kpe tunyi esa la mwa, nde ba ba ye ba zhin saida, tu aje 
gna yepmahi eyi kunnu nya, ma se mi ase Farishibi nu. 6 
Sahi mi-i gni-a-gnłiya ntu ge a da mi owa °wyetu alkawali nya, 
kwo nu Shekwohi wa zhin eyi adada, 7 alkawali "ye kwo nu eyi 

abye awo ce aba ba-i tuwye ba ba si kwo aba, sukwo mpyehi 
yi ba-i ga Shekwohi mwamwa n wyenyi. Ntu 'wyetu deye 
tukwo bo AYahudihi ba-i bwi mi, O esu! 8 Ntu kni be hi nu 
deye kwo to zhin gaciyaga nya dna fye °wyegye m, nde She- 
kwohi wo-i ku afifihi kalala a? 

9 Behinhin, mihin tukwo mi gnakpekpe yi, kwo bmiya ma 
zhin anya mwa begye gaba, Yesu Nazaratahi eye. 10 Ma zhin 
deye dna Urushalima mi; ma dna aza gyigyihi mwa begye 
jaru, fukumci yi ma gwo e amalam dnagmahi aba, ama sa 
nu a wu ba, mihin ma ga 'gbe gaba ba yi. 11 Sa mwa begye 
dna asinagog mi viyan mi-i ta ba, mi zhin atna ma zhin ba ba 
sa Shekwohi eye nukwohi ; jesun, shi ma ce nya ntu ba bo ma 
vi ba n azhin yi har azhi abyedo nya. 

12 Mi-i dna ezan har Dimashka n fukumci deye yi n 
egbega yi e amalam dnagmahi aba, 13 mpyehi n tukwo, O esu 
n zokwo ma gye buzangna e eshe, kwo du mypehi buzangna, 
kwo-i knaya she mi gun n ba yi ba kun zanzan mi yi. 14 Sa 
nu yi viyan yi miya zhi ekni, ma wo begye kwo-i gna mi, 
Ibranihi nyitala yi, Shawulu, Shawulu, ntu kni be hi ha 
ga mi wahala? Kwo dna bo ho aba ha ce shahi jijihiya. 15 
Ma gna, Nkanu ho yi, Dagahi? Dagahi wa gna, Emi nu 
Yesu wo nu ha wu wo azhin nyi. 16 Ama ha lakala gni-a-gni ; 
gama ntu deye bo ma wu mihin ho aba, ma shi ho bauta- 
zhinhi, saida-zhinhi jesun anya nya n ha la gye mi wye, n 
anya yi mba wu ho aba jesun; 17 mi-i gmi ho e aza obwa, n 
Abyedo yi jesun, ba nu ma tnu ho aba, 18 ntu ge ha kpe ba 
awye ya, ntu ge ba ba pmibma e wyegma lo buzangna aba, e 
Shaitan iko har Shekwohi aba jesun, ntu ge ba gwo gafara 
alaifi nya, n gado yi jesun kunsun ba nu ba nyi agyigyihi yi ntu 
gaciyaga bo emi aba. 

19 Ntu deye bo, O esu Agaribas, mi ta na vivi bewyegye 
eshe nya bo m, 20 ama °kmisunhi ba nu aba n ba nyi Dimash- 
ka, n Urushalima mi n abahobahoyi Yahudiya ekni mi viyan, 
har Abyedo aba jesun, ma gna ba ba ye abwi, ba pmibma 
Shekwohi aba, ba zhin tnutnu n ba kunce ba abwiye yi. 21 
Ntu deye bo AYahudihi ba wan mi wyegyi nyakun mi, ba 
zhin atna ba wu mi. 22 Mihin shi kwo nyi ma bwa bmazhin e 

Skekwohi aba, ma gni-a-gni har nai ye, mi-i zhin saida abihi 
n adnagmahi aba, mi to da nyaho m sai anya anabi n Musa yi 
ba gna ba ba zhin: 23 a-i gna, Kristi wahala-sinhi nu, jesun 
wo efi kalala aba wo da dna buzangna wyi azayezhi n Abyedo 
aba. ' 

24 Wo-i dna wohin tukwo beda lo nu, sai Fastos n begye 
kala yi wa gna, Bulus, ho-i cenya nu; ho yekpe dnagmahi 
kwo-i pmibma ho yi nya ce bwa. 25 Ama Bulus wa gna, Mi 
to cenya nu m, Fastos duduhi, ama mi-i da beda gaciya be- 
hinhin nya yi. 26 Gama esu wa kpe abe de’ye, mi-i da beda 
wo yi bugba kala yi; gama ma kpe behinhin nya to nyi kwo 
bwi shi wo aba m abe deye mi viyan; gama a to zhin deye 
sosohi m. 27 Esu Agaribas, ho-i ga anabi gaciya? Ma kpe 
ho-i ga gaciya. 28 Agaribas wa gna Bulus, esa fyewyi ho-i 
zhin nubo ha ze mi Kristihi. 29 Bulus wa gna, Mihin zhin 
addwa Shekwohi aba ko esa fyewyi kwo esa mwa, to ho 
gmanyi m, ama ba nu viyan n ba wo mi nai 'ye, ba ze ngye 
shi mi nyi, sai tna agma de" ye. 

30 Esu wa lakala n abe-gyihi yi, n Barniki yi, n aza yi ba 
sase kunsun ba yi; 31 sa nu ba jeze lo aba gmanyi, ba dabo n 
ba aje yi, ba gna, Eza °ye wo to zhin nya kwo kunce efi yi ko 
jaru m. 32 Agaribas wa gna Fastos. Eza ’ye, n wo to beyi 
gyiwye Kaisar aba m, a mi a lo wo ya. 


Sa nu a beyi la shawara zhin yi ba lo dna eya mi har 
27 Italiya, a ga Bulus n awanwanhi do yi bezhe-yakwo ho 
akun, wo eye Yuliyus, e kampani Augustus nya. 2 Ya lo eya 
doho Adramitiya nya, kwo nu kwo cevi kwo lakala har aba 'hi 
n ba nyi Asiya nuwan egbe, ya lo nuwan-yakwo, Arastarkus 
jesun, Makidoniyahi ho e Tassaluniki, wo-i kunsun yi yi. 
3 Efye-a-gyi ya lo Saida: Yuliyus wa wu Bulus alheri, wa fwa 
wo wa lo wo anugundo aba ntu ge ba dna wo wye. 4 E bwahi, 
ya kukala ya lo duya Kubrus sinta, gama ese kwo-i zhin gaba yi 
yi. 5 Sa nu ya beyi lo nuwan-yakwo 'kma kwo nu kwo nyi 
Kilikiya n Bamfiliya "bwa, ya be Mira Likiya nya. 6 E bwahi 
bezhe-yakwo wa sun-eye ho Iskandariya nya n kwo lo Italiya ; 
wa fi yi kwo mi. 7 Sa nu ya bwa ampyehi mwa begye yi-i lo 


256 AYUKAN MANZANNĪ 27 


paceye paceye deca ya si Kinidus abye, shi kwo nyi ese ta fwa 
yi ya lo abye sosai m, ya lo Karita sinta, vivi Salmoni; 8 deca, 
jesun, yi-i lo vivi nuwan egbe har ya sun aba ho, a yi kwo eye 
Akpezhiba Bmiyabmiyahi ; kwo nu kwo wu vivi ezhi Lasa'iya. 

9 Sa nu a beyi mwasa boye, ezan kwo la la be dna, shi azumi 
la lu duya, Bulus wa pma ba gna, 10 wo-i gna ba, Azayezhi, ma 
kpe ezan de’ye kwo wuya yi lo n asara yi zhin mwa, to akaya eya 
nya gmanyi m, ama eyi awyewyehi nya jesun. 11 Ama 
bezhe-yakwo gna wo nuwan gye n eya tukwoda n kwo dagahi 
yi, tu anya 'hi n Bulus wa da nyi. 12 Shi kwo nyi akpezhiba 
deye kwo to bmiya lo asese viyinkwo yi m, ba mwa begye 
ba zhin shawara ba kukala e bwahi ko kwo yezhin wuso- 
wuso ba si Finiksa, ba zhin viyinkwo bwahi; akpezhiba ho 
Karita nya nu, (kwo awye wu bwakwonu arewa mpyehi n kpe- 
bwayi n kudu n mpyehi kpebwa yi), ntu ge ba zhin viyinkwo aba 
'hi. 13 Sa nu ese kwo ci paceye paceye e kudu "bwa, ba-i zhin 
nubo ba la bahin begye bwa, ba gni anchor, ba zanzan vi Karita, 
vivi n nuwan egbe yi. 14 Ama a sun sa fyewyi, sai ese ho 
kalada, kwo nu a yi kwo Uroklidon, kwo ci e kwo °bwa : 15 sa 
nu kwo wan eya, har kwo to iko yi kwo wu awye ese bwa m, 
sai ya fwa, ese kwo-i ce yi abwa ya, 16 Ya duya lo muse nawyi 
doho sinta kwo nu a yi kwo Kalauda, € lo nu, deca, ya mi ya pa 
eya: 17 sa nu ba la kwo tu, ba zhin tnutnu n abmazhinhi yi, 
ba-i pa eya; ba shi zhi n eya aje yi, shi kwo nyi ba-i wo'dna 
kada a kun ba ya tu Sirtis; e lo nu a ce ba abwa ya. 18 Shi 
yi-i gye azhin ogma yi boye, sai efye-a-gyi ba ya akaya kun ya 
ebmi; 19 mpyehi 'tahi jesun ba abwa yi ba she eya anya ya. 
20 Sa nu ya bwa ampyehi mwa begye to mpyehi n akpasu yi ba 
je knaya m, ese to fyewyi m, kwo-i tu yi, yi to °wyetu yi jesun 
yi ba pwo m. 21 Sa nu jesun ba mwa esa to ba gyi nyagyi m, 
Bulus wa lakala gni ba tantasin, wa gna, Azayezhi, kwo beyi 
bmiya fye dna mi beda wye, to fye kukala e Karita, har fye 
bwa wuya n asara "ye yi m. 22 Sahi mi tna fye bwa fye yi zhin 
bugba bwibwihi: gama efye mi a ta zhin ezahozaho wyewyehi 
asara m, sai dai eya gmanyi. 23 Gama dna sukwo deye mi, 
malaika Shekwohi nya wo nu ma zhin wo nya nu, wo nu ma ga 
wo mwamwa jesun, wa gni-a-gni vivi mi yi, 24 wa gna, To ha 

wo'dna m, Bulus, tile ho ba gni-a-gni Kaisar abye: gyewye, 
Shekwohi wa ga ho n ba nu viyan n ba zanzan kunsun ho yi. 
25 Ntu deye bo, azayezhi, sai fye zhin bugba bwibwihi : gama 
ma ga Shekwohi gaciya, ngye shi a gna mi, e lo nu kwo ba ze. 
26 Ama, tna shakka, a ba she yi ya kpe muse doho. 

27 Ama sa nu sukwo awo ce anyihi kwo a zhin, a ce yi bwa 
ya nuwan-yakwo mi Adriya nya, ngye sadu, eya atnutnuhi ba 
zhin nubo ba wu vivi ekni ho; 28 ba mwi, ba sun nuwan lolo 
abwaka shiba : a sadu fyewyi n jesun, ba je mwi ba sun abwaka 
awo ce atnu. 29 Ntu edna wo bo n jesun kpekni a kun yi ya 
tu nuwan-egbe akuta aba, ba she anchor gun anyi e eya avun 
bwa, ba tuwye ba gye efye-a-gyi. 30 Sa nu eya atnutnuhi ba-i 
zan dalili shin ba busi ba fwa eya, har ba la lu eya bihi shin zhi 
nuwan-yakwo mi ba-i zhin ngye ba she anchor eya tukwo, 31 
sai Bulus wa gna bezhe-yakwo n akunhi yi, Nde ade’ye ba ta 
sase eya mi m, kwo ta yezhin fye a pwo m. 32 Sai akunhi ba 
zun eya bihi owun ya ba fwa kwo kwo kaya. 

33 Sa nu efye beyi ya gyi, Bulus wa gyi ba wye viyan ba gyi 
nyagyi, wo-i gna, Deye mpyehi awo ce anyihi nu fye gu fye-i 
se fye ase lo nu, to fye gyi nyaho m. 34 Mi-i gyi fye wye fye 
gyi nyagyi: gama deye ampanyi nu ntu fye lafiya bo: gama 
ko tukwo ayi gmanyi kwo ta kniya e ezahozaho gmanyi efye mi 
m. 35 Sa nu wa da deye, wa la bredi wa zhin Shekwohi 
godiya ba abye viyan: wa bmaya, wa ya gyi. 36 Sai ba viyan 
ba zhin bugba bwibwihi, bahin tukwo jesun ba gyi nyagyi: 
(37 Yi viyan fi eya mi aza atagyi aba ce shi tnaba ce tnai nu.) 
38 Sa nu ba beyi gyi a fu ba, ba ce eya akaya saya, ba-i ze 
alkama ya dna nuwan-yakwo. 39 Sa nu efye a beyi gyi to ba 
kpe ekni m: ama ba ta wyegye akpezhiba ho kwo nu kwo nyi 
amwi egbe, ba zhin shawara ko ba ba mi ba lo eya tu kwo, 40 
Ba ya anchor, ba fwa ba nuwan-yakwo mi, esa gmanyi gmanyi 
ba gna linzami anya pa nya ya; ba la je tu nya tukwo ese bwa, 
e lo nu ba lo amwi egbe. 41 Ama ba kaya fi aba ho n anuwan 
she gun do gun aba, be ce eya lo ce yi ekni; eya tukwo a bi 
kwo-a sase to kwo shanshan m, ama avun bwa kwo ya baya ntu 
nuwan-dokwo nyace bo. 42 Akunhi ba zhin shawara a wu 
aza wanwanhi kada ezahozaho eba mi ba she nuwan, sai ba ba 

pwo; 43 ama bezhe-yakwo wo-i ye wo gni Bulus, wa wo ba 
shawarazhin bi. Wa ga "gbe aza be kpe nuwan she ba kaya fi 
nuwan, ba kmi ekni si: 44 azado jesun, adoho tu akatakwo, ado 
jesun tu eya nya. E lo nu kwo a ze ba viyan ba pwo, ba si 
ekni lafiya yi. 


28 Sa nu ya pwo, sahi ya kpe a yi muse Malita, 2 AMalitahi 

aza ba sase ba zhin yi alheri a ta shin kwo °pya zhin cici 
nyim: gama ba fin ena, ba gwo yi viyan ntu ogmazhi bo, ese-fu 
yi jesun. 3 Ama sa nu Bulus wa ye ashinwan zhi wa kpe ba 
ena eshe, sai gbezhi kwo gmi be ntu ena-pye bo, kwo wan wo 
bwa. 4 Sa nu AMalitahi ba gye nyazhinzhin "ye kwo-i shegyi 
wo obwa, ba da n aje yi, Shakka to lo m, eza "ye ezawuhi nu, 
ko shi kwo nyi wo la pwo nuwan-yakwo, a ta fwa wo wo bwa 
wyewyehi m. 5 Ama wa kun gbezhi ya dna ena mi, to nyasan 
kwobwa wo m. 6 Ba-i zhin nubo wo ba sun, ko wa miya fifihi 
tna nabari; ama ba mwasa ba-i shi awye, to ba gye wa san nya 
yi m, ba shan ba bemwi do ba gna wohin shekwohi ho nu. 

7 Vivi aba 'ye afwa lo muse abyeda nya, wo nu a yi wo 
Bubliyus wa gwo yi, wa shi yi bwa dna wo ayi mi ampyehi gun 
ata, wa ga yi mwamwa. 8 A zhi lo, Bubliyus dada wo-i 
wangye shi, wo-i san nya n nahipye n goro-san yi; Bulus wa 
lo wo aba, wa zhin addwa, wo kpe wo abwa, wa ka wo gna, 9 sa 
nu a beyi zhin deye, anyasanhi do jesun n ba nyi muse mi ba 
be, ba kagna. 10 Bahin, ba ga yi mwamwa n amwamwaga yi 
mwa begye; jesun sa nu ya lo eya ba fi yi anya 'pya n yi ce 
apma yi. 

11 Epiya gun ata avun ya kukala n eya ho Iskandariya nya, 
kwo nu kwo beyi zhin viyinkwo muse aba, kwo tuze Apwo- 
nugbahi nu. 12 Ya shin Sirakusa, ya mwasa ampyehi gun ata 
aba'ye. 13 E bwahi ya pmi lo ya be Rigiyum : mpyehi gmanyi 
avun jesun, ese kudu nya kwo lakala, mpyehi bahi ya be Buti- 
yoli. 14 Aba'ye ya sun azaje; ba gyi yi wye ya sase ampyehi 
gun tnaba eba aba. Elo nu ya be Roma. 15 E bwahi azaje, 
sa nu ba wo yi nabari, ba kun be ntu ge ba gun yi, ba be har 
Abiyus gnikwo, n Ashiragyi Gun Ata. Sa nu Bulus wa gye 
ba wye, wa zhin Shekwohi godiya, ewo wyewyehi a migni. 

16 Sa nu ya lo Roma mi, a fwa Bulus wa sase wo gmanyi kunsun 
okunhi n wo gu wo nyi. 

17 A zhi lo ampyehi gun ata avun, wa yi ba nu ba nu zhin 
abyeda AYahudihi nya, sa nu ba yezhi, wa gna ba, Azaje, ko shi 
kwo nyi mi to zhin nyahonyaho gaba aza m, ko akunnu eyi 
adada nya, dudu lo nu a ga mi papahi e Urushalima dna 
ARomahi akun. 18 Bahin, sa nu ba mwi mi bo, ba zhin nubo 
ba lo mi ya, gama emi aba, dalili efi nya to nyi m. 19 Ama sa 
nu AYahudihi ba na bo deye yi, kwo ze mi tile ma gyiwye e 
Kaisar aba; ko mi to nyaho yi lo mba zhin emi ebye kala ce 
yim. 20 Ntu deye bo ma zan fye shin ma gye fye wye, ma 
dabo fye yi, gama ntu Israila °wyetu bo a pa mi agma 'ye yi. 
21 Ba gna wo, Yi to gwo awasika e Yahudiya ho tukwo m, eza to 
nyi wa be iya wo gna yi ho nabari ko wa da laifi ho yi m. 22 
Ama yi-i ye ya wo e ho aba be ha gyewye; gama sepa de” ye 
tukwo, yi kpe abahobaho yi a wu kwo anya. 

23 Sa nu ba shi wo mpyehi, aza mwa begye ba be aba wo dna 
nyi. Wa kpe beda ya ga ba, wo-i zhin Shekwohi Ebe saida, 
wo-i zan shin wa mi ba bo Yesu beda yi, e owa Musa nya n 
anabi yi jesun, tunyi labmi har wyeshe. 24 Azaho ba ga gaciya 
ntu wo beda bo, azaho to ba ga gaciyam. 25 E lo nu ba to beda 
aje yi m ba kukala, sa nu Bulus wo la beda gmanyi da: Daidai 
nu Zafun Gyigyihi wa da beda efye adada aba anabi Ishaya yi : 

26 Lo ebye deye aba, ha gna, 

lalai fye ba wo, ama fye ta kpe awyega ko fyewyi m, 

lalai fye ba gyewye, ama fye ta kpeye ko fyewyi m, 
27 Gama ebye "ye bugba kwo la wye, 

ba atnubwa ba wo shan wo yi, 

ba ku ba awye bwi jesun ; 

kada ba gye ba awye yi, 

ba wo n ba atnubwa yi, 

ba kpe awyega n ba abugba yi, 

ba pmibma ntu ge 

ma ka ba gna. 

28 Sai kwo ze yekpe efye aba, gnigni "ye Shekwohi nya a 
tnu kwo Abyedo aba; bahin ba ba wo. 29 Sa nu wa da abeda 
“ye, AYahudihi ba kukala, ba lo, ba-i nabo aje yi mwa. 


260 ROMAWA 1 


30 Wa sase aba "ye wa gbata wohin tukwo har wa nu aye gun 
aba, wo-i gwo aza viyan n ba lo be ewo aba, 31 wo-i zhin 
Shekwohi ebe wa'azi wo-i wu abe Dagahi Yesu Kristi tukwo 
paipai, eza to nyi wa wo wo bi m. 


WASIKA BULUS NYA 


AROMAHI 


ABA 


Bulus, bara Yesu Kristi nya, yiyihi wa ze tnutnuhi, a pmi 

wo dna ntu nabari manahi Shekwohi nya bo, 2 be wo beyi 
zhin alkawali tunyi sapai e wo anabi aba dna arubutuka 
gyigyihi mi, 3 nabari manahi wo Nugun tukwo, wo nu a ma wo 
e Dawuda ebye nahi nya, 4 a tu wo eye wo zhin Nugun She- 
kwohi nya dna iko Zafun Gyigyihi nya yi, sa a beyi la wo kala e 
efi; wohin Yesu Kristi eyi Dagahi nu, 5 e wo aba nu yi a gwo 
alheri ya ze atnutnuhi ntu ge bedavi gaciyaga nya kwo ba be 
Abyedo viyan aba ntu wo eye bo; 6 bedo fyehin yi, ayiyihi nu 
Yesu Kristi nya. 

7 De'ye be aza viyan aba n ba fi Roma, Shekwohi ayeyehi, ba 
nu a yi ba ba ze aza gyigyihi : 

Alheri efye aba n bugbafu yi e Shekwohi eyi Dada aba, bedo 
Dagahi Yesu Kristi yi. 

8 "Kmisunsun, mi zhin mi Shekwohi godiya Yesu Kristi aba 
ntu fye viyan bo, shi nabari fye gaciyaga nya kwo she anyi gun 
viyan. 9 Gama Shekwohi, wo nu mi zhin wo bauta emi zafun 
yi dna nabari manahi wo Nugun nya, wo nu zhin mi saidada 
ma sa fye aye dna mi adduw'a cici to ekmakma yi m, 10 ma gyi 
wye, ko wusowuso yi, a zhin mi azici sahi ma be fye aba nde 
Shekwohi a ye. 11 Gama awye la mi kwo n fye wyegye yi, ntu 
ge ma ga fye nyaga ho zafun nya n kwo ba mi fye zhi, 12 ngye, 
ntu ge mihin n fyehin yi ya kun akala bwa efye aba shi yi nyi 
gaciyaga yi aje yi, fye nya emi nya yi jesun. 13 Mi ye fye kpe, 
azaje, asa yi mwa begye ma ye ma be fye aba (har sahi a ce mi 
zokwo), ntu ge ma bwa ampanyi e fye aba jesun ngye shi ma 

bwa Abyedo do aba. 14 Mi zhin ’tada nu AHellenihi aba bedo 
atna-kpekwolohi aba yi, awyemwada aba bedo atna-wyemwada 
aba yi; 15 ntu lo nu, shi mi kala nyi, mi mihin yi ma zhin 
wa'azi nabari manahi nya efye aba, fye nu fye fi Roma jesun. 

16 Gama nabari manahi to zhin viyinkwo be nu emi aba m : 
gama kwo nu zhin iko Shekwohi nya kwo be gnigni yi ezaho- 
zaho aba n wo ga gaciya, Yahudihi aba kpa n Hellenihi aba yi 
jesun. 17 Gama ekwo mi a la befyece Shekwohi nya kpe, e 
gaciyaga aba har gaciyaga yi; shi a beyi ka, Abefyecehi ba ba 
nyi ntu gaciyaga bo. 

18 Gama a la Shekwohi minagyi kpeya, kwo gmi eshe, kwo 
zhin gaba tna-shekwohivi yi bedo tna-befyece yi viyan aza nya, 
ba nu ba shi gaciya bwa dna tna-befyece. 19 Gama be a kpe 
ye Shekwohi nya kwo nyi paipai eba aba; gama Shekwohi wo 
la kwo kpe ga bà. 20 Gama tunyi shi a zhin anyi, wo abe zhin- 
zhin, ba nu a-i ta mi wyegye m, ngye, wo iko nyalonyalo nya 
bedo wo nyinyi Shekwohi nya yi; a gye ba wye paipai nu anya 
aba a beyi zhin. Ce nu a zhin ba tna beze; 21 gama ko ba kpe 
Shekwohi ye, ba ta la wo tu ngye Shekwohi nu m, ba ta zhin 
godiya wo aba m; ama n ba bemwimwi kwo ze gbelahi ba 
shawara-zhin yi, har abugba tna-cehi kwo a dna wyegma. 
22 Ba ci bahin tukwo ngye ba zhin awyemwada, ba ku ze 
anyazehi, 23 ba shan latu Shekwohi tna-zohi nya do anyadogbe 
yi aza-zozohi nya, bedo alu nya yi, anya-wyewyehida yi, anya yi 
n ba kwo nubo yi. 

24 Ntu lo nu Shekwohi wo fwa ba fi ashakpewo ba abugba 
nya cegye nya yi, ba gba ba anahi n ba aje aba, 25 shi kwo nyi 
ba shan gaciya Shekwohi nya do kata yi, ba-i ga nyazhinzhin 
mwamwa, ba-i zhin kwohin bauta, to Nyazhinhi m, wo nu wo 
albarka yi har nyalonyalo! Amin. 

26 Ntu lo nu Shekwohi wo fwa ba ba apmapma nukwohi yi : 
gama har ba anyikwoza ba shan kunnu nyikwoza 'pya nya do, 
ba vi kunnu n kwo to zhin nyikwoza nya m, 27 e lo nu jesun, 
aza nugbahi ba na anyikwo bo, abugba gyi ba ena apmapma yi 
ba aje aba, aza nugbahi bedo aza nugbahi yi ba zhin be kwo to 
bmiya m, tu ba tukwo ba gwo ba tata nukwohi n kwo gwo ba yi. 

28 Shi kwo nyi ba ta ye ba shi Shekwohi fi ba yekpe m, 

Shekwohi wo fwa ba hankali yi fwasa nya yi, ba zhin anya n ba 
ta gwo ba yi m; 29 a nu ba tna-befyece dohodoho "pya yi, be 
nukwohi, 'zanya-weytu, ekpi. Nunuhi eshewo yi, ezawu yi, 
anyawu yi, kwocedna yi, ali zhizhihi yi; ba nu zhin agbabihi, 
30 aza-betuhi, anuwunhi Shekwohi nya, awyegbacihi, abagnahi, 
atukwomwahi, agbegyihi, abe nukwohi kuhi, atnabowohi n ba 
ta vi azamahi m, 31 atna-kpezhinhi, alkawali-kalakuhi, atna- 
yeyehi shi ali kunnu nyi atna-sunsungyehi. 32 Bahin, ko ba 
kpe Shekwohi owada ye, shi a gna, aza ba zhin abe dehi ba 
kunce efi, du lo nu, to ba zhin anya dehi gmanyi bahin tukwo 
m, ama jesun, ba ci aza n ba zhin ba. 


Ntu lo nu, ho gyi beze san, hohin, O ezahozahoyi, n ho ku 
aza ya; gama shi ho ku eza do ya, ha zun hohin tukwo 
ekni ; gama hohin, n ho ku eza ya, ho-i zhin abè dehi ce. 2Yi 
kpe owada Shekwohi nya, kwo gaciya yi, kwo ba tu ba tukwo 
ba nu n ba zhin abe°ye. 3 Hohin, O eza, n ha ku aza ya nyi ba 
nu n ba zhin abe "ye, ama hohin ho zhin hohin tukwo ce, ho 
zhin nubo ho ba gmi Shekwohi 'knizun? 4 Ko ha ci wo 
nyabwa alheri nya wyegba, wo bugba-shin 'kpayi yi, wo bu- 
gbabwa yi? Ho ta kpe Shekwohi alheri "ye shi kwo lo ho yi 
har abwiye m? 5 Ama ntu ho tukwo-gnanakwo bo n ho 
bugba tna-bwiye yi ho ye minagyi zhi kpe ho tukwo har 
mpyehi-minagyi-nya, sa a ba la Shekwohi owada befyece nya 
kpe. 6 Gama wo ba gba ezahozaho ta shi wo atnutnu nyi: 
7 ngye, wyewyehi behinhin ba aba, ba nu n ba zan latu shin, 
mwamwa yi, be tnazohi yi, ba zan shin bugbabwa yi fi tnutnu 
manahi; 8 ama minagyi n gulu yi ba aba, ba nu n ba safwa, ba 
to vi gaciya beda m, ama ba vi tna-befyece. 9 Besun bedo 
azhingye yi ba ba tu ezahozaho tukwo n wo zhin abe nukwohi ; 
AYahudihi aba kpa, AHellenihi aba yi jesun, 10 ama latu n 
mwamwa yi, n bugbafu yi ntu ezahozaho bo n wo zhin abe 
manahi, AYahudihi kpa, AHellenihi yi jesun. 11 Gama 
Shekwohi ta kni ezahozaho knikni m. 
12 Gama azahozaho n ba zhin laifi tna owayekpe, ba ba bwi 
tna owa, azahozaho n ba zhin laifi fi owa, a ba zun ba 'kni owa 
yi. 13 Gama to awowohi owa nya ba nu zhin abefyecehi 

Shekwohi awyeba aba m, ama sai owa-avihi ba ba kni. 14 Sa 
Abyedo ba nu nba to owa yi m ntu ba kunnu bo ba zhin bo n 
kwo zhin owa nya, bahin, ko ba to owa yi m, ba ze owa e bahin 
tukwo. 15 Ba wu,a ka tnutnu owa nya ba abugba mi, ba 
bugba-bepa kwo-i zhin saida jesun, ba anubo-zhin aje yi ba-i 
tu ba bo, ko ba be beze yi ba aba, 16 dna mpyehi 'ye sa She- 
kwohi ba da aza asiri owa Yesu Kristi aba, shi mi nabari mana- 
hi a da. 

17 Ama nde a yi ho Yahudihi, ho-i kpema owa, ho-i gyi 
egbe dna Shekwohi, 18 ho-i kpe wo beye, ho-i ye anya duduhi, 
shi a wu ho dna owa, 19 nde ho gnakpekpe ho nu zhin awye- 
bwahi-busignihi, buzangna aza aba n ba fi wyegma, 20 zokwo- 
dnahi atna-cehi nya, nyawuhi abi nya, gama dna owa mi ho-i 
bwa be kwo wu ngye yekpe gaciya nya; 21 ho-i mwa? ho-i 
wu ezado to ho-i wu ho-i tukwo m? Sa hohin ho zhin wa'azi, 
ho-i gna, A to wyi evi m, ho-i wyi evi? 22 Hohin ho gna, A 
to zhin anagbahi m, hohin zhin anagbahi? Hohin ho ku 
azhizhi eshangba yi, ho-i wyi evi wyegyi nyakun? 23 Hohin 
ho gyi egbe dna owa, shi ho zun owa gnana ho-i wun She- 
kwohi mwamwa ya? 24 Gama shi a beyi ka, Abyedo aba a sa 
Shekwohi eye nukwohi ntu fye bo. 

25 Gama behinhin nyazun kwo ampanyi, nde ho zhin owa- 
vihi nu; ama nde ha zhin owa-gnanazunhi nu, ho nyazun la ze 
tna-nyazun. 26 E lo nu nde tna-nyazun wo vi awyidna owa 
nya, a ta ba wo tna-nyazun ngye nyazun m? 27 Sai atna- 
nyazunhi nahi nya, nde ba nu owa, ba ba zun fye 'kni fye nu n 
fye owa kakahi yi n nyazun yi, ama du lo nu fye-i zun owa 
gnana? 28 Gama wo to zhin Yahudihi gaciya nya m wo nu 
wo zhin Yahudihi dna nahi; kwo nu to zhin nyazun n kwo 
zhin nyazun nahi okma m. 29 Wo nu wo nu zhin Yahudihi e 
bugba mi, wohin wo nu zhin Yahudihi ; nyazun kwo nu zhin 
bugba nya, zafun nya to nahi nya m; wo cici kwo gmi She- 
kwohi aba nu, to aza aba m. 


Kni hi nu zhin doduhi Yahudibi nyaa? Kni hi nu zhin 
nyazun ampanyi a? 2 Boye, awyega dohodoho. °Kmi- 
sunhi, shi a beyi kni ba ba shi abeda Shekwohi nya bwa. 

3 Gama ko aza ho ba zhin atna-°gbenuhi nu, kni hi nu a? Ba 
tna-°gbenu kwo ba mi kwo ze Shekwohi 'gbenu gbelahi ? 
4 Awo! A to wo lo nu m, fwa Shekwohi wo ze gaciyada, ama 
eza dohodoho zhin akatahi nu; shi a ka rybutu, 

Ntu ge ha ba kni ntu ho abeda bo, 

ha ba gna bwa sa a da ho owa. 
5 Ama nde eyi tna-befyece kwo wu befyece Shekwohi nya, yi 
ba gna na? Shekwohi nu zhin tna-befyecehi shi wo lu gu eyi 
yi? (Mi dabo ngye eza.) 6 Awo; ato wolo num! Gama 
nde lo nu, Shekwohi ba da anyi owa wuna? 7 Ama nde 
gaciya Shekwohi nya, ntu mi kata bo, kwo-i mwa har kwo-i 
bebe ntu wo latu yi bo, ntu kni be hi a da mi owa ngye laifida 
har sahi a? 8 Ntu kni be hi yi ta mi ya zhin be nukwohi ntu 
ge be manahi kwo be m a? (ngye shi a zhin yi agnagba, gama 
aza ho ba-i zhin saida yi da lo nu); ba "knizun kwo gwo ba yi. 

9 Kni hi nu a? Yihin, AYahudihi, yi du aza do? Awo, 
ko fyewyi; gama ma ku AYahudihi beda lu ce n AHellenihi 
yi, ba fi laifi sinta nu viyan, 10 shi a ka rubutu : 

Befyecehi to nyi m, awo, ko gmanyi m; 

11 eza to nyi wo kpe nya ye m, 
eza to nyi wo zan Shekwohi shin m. 

12 Ba viyan, ba la bma, ba ku ze atna-pmada bedo aje yi; 
eza to nyi wo zhin be manahi m, awo, a to nyi ko 
gmanyi m. 

13 Ba shakoshako zhin vingwo nu kpekpehiya, 
ba anyitala yi ba fi aza kwoce. 

Gbezhi emwi kwo nyi ba egbe-pata sinta. 

14 Ba egbe nunuhi akmikni yi abedobedohi yi. 

15 Ba apita pyepyehi nu ntu ge ba ze ami ya, 

16 nyawunya, nubo zhizhihi yi, ba fi ba azokwo, 

17 zokwo bugbafu nya ba ta kpe kwo ye m. 

18 Ednawo Shekwohi nya to nyi ba awyeba m. 

19 Yi kpe abe "ye kwo owa da nyi, kwo-i da aza aba, n ba nyi 
owa sinta, ntu ge egbe dohodoho a wan kwohin shi, a be anyi yi 
viyan Shekwohi 'knizun sinta. 20 Gama ntu atnutnu owa nya 
bo wyewyehida dohodoho to nyi wo ba kni ewo awyeba m; 
gama ntu owa bo a kpe laifi ye. 

21 Ama sahi, gbo owa yi befyece Shekwohi nya kwo la kpe, 
owa n anabi yi ba-i zhin kwo saida, 22 ngye, befyece Shekwohi 
nya ntu gaciyaga bo kwo nu kwo dna Yesu Kristi aza viyan aba 
n ba ga gaciya nyi. Gama ajegna to nyi m; 23 shi kwo nyi 
aza viyan ba ku laifi zhin, ba ku gba kpekpegye e Shekwohi latu 
aba, 24 a kni ba tna nyaga, wo alheri yi, ntu shanshan bo kwo 
nu kwo dna Yesu Kristi, 25 wo nu Shekwohi a shi wo wo ze 
tagba nya, wo ami yi ntu ge a gwo gaciyaga yi. E lo nu a wu 
Shekwohi befyece, gama ntu wo bugbabwa bo, wo fwa laifi 
luzhinhi tna tata ; 26 ntu ge a-i wu wohin befyece esa deye mi, 
ngye, wohin tukwo wo zhin befyecehi nu, jesun wo kni eza nu 
wo gaciyaga yi dna Yesu. 

27 Egbegyi mwa? A to lo m. Kni owa hi 'pya nu a? 
Atnutnu nya? Awo, ama owa gaciyaga nya yi. 28 Ce nu a 
zhin yi gna a kni eza ntu gaciyaga bo to ntu tnutnu owa nya bo 
m. 29 Ko Shekwohi AYahudihi nya nu gmanyi? To ntu 
Abyedo nya nu jesun m? Ce wo lo nu, Abyedo nya nu jesun, 
30 shi kwo nyi Shekwohi gmanyi nu wo ba kni nyazunhi ntu 
gaciyaga bo, atna-nyazunhi yi jesun ntu gaciyaga bo. 31 Ntu 
gaciyaga bo, yi ze owa gbelahi? Awo; a ta wo lo nu m; gbo 
deye yi shi owa bwa behinhin, 


Ibrahim eyi dada dna nahi mwa? yi ba gna wo bwa kni hi 
nua? 2 Gama nde atnutnu yi Ibrahim wa kni, wo nya yi 
wo gyi egbe ce yi; ama to Shekwohi abye m. 3 Gama rubu- 
tuka gnana? Ibrahim wa ga Shekwohi gaciya a beyi ba de” ye 
befyece nu ewo aba. 4 Ama eza aba, wo nu wo zhin tnutnu 
a ta ba lada ngye kwo zhin kyauta m, ama ngye tagbanya nu. 
5 Jesun, eza aba, wo nu wo to zhin tnutnu m, ama wo-i ga wo 
gaciya wo nu wo kni tna-shekwohivihi, a-i ba wo gaciyaga 
befyece nu. 6 Ngye shi Dawuda wo-i tu eza albarka wo nu 
Shekwohi wo ba befyece wo aba to tnutnu yi m, 7 a-i gna: 
Albarkada nu ba nu a zhin ba abe nukwohi gafara, 
ba nu a pwi ba laifi nya ; 
8 albarkada nu wo nu Dagahi to ba laifi ewo aba m. 
9 Albarka dye mwa? Ntu nyazun bo nu a da, ko ntu 
tna-nyazunhi bo jesun? Yi gna, Ibrahim aba a beyi ba wo 

gaciyaga befyece nu. 10 A beyi ba kwo wuna? Sa a beyi la 
wo lu nyazun ko sa a to beyi lu wo kpa m? To wo nyazun 
avun m, ama sa wo tna-nyazun. 11 Wo la gwo tuze nyazun 
nya, kwo nu zhin befyece zuntu gaciyaga nya kwo nu wo beyi ce 
yi tunyi wo-i tna-nyazun. Ntu ge wo ze dada agaciyagahi nya 
viyan, ko ba-i fi tna-nyazun, ntu ge a ba befyece ba aba, 12 e lo 
nu dada nyazun nya jesun, aza n ba to zhin nyazun nya nu 
gmanyi m, ama jesun, ba zanzan fi wo opita bwi gaciyaga nya, 
deye eyi dada Ibrahim nya n wo ce yi tunyi wo tna-nyazun esa. 

13 Alkawali a ga Ibrahim bedo wo ebye yi ntu ge wo ba ze 
anyi gadogyihi- kwo to be ntu owa bo m, ama ntu befyece 
gaciyaga nya bo. 14 Gama nde ba nu ba zhin owa nya ba zhin 
agadogyihi nu, a la gaciyaga ze gbelahi, alkawali a ze tna- 
ampanyi. 15 Gama owa kwo be minagyi yi; ama aba owa to 
nyi m, owagnanazun to nyi m. 

16 Ce nu a zhin kwo nu zhin gaciyaga nya, ntu ge kwo ba nyi 
alheri yi; ntu ge jesun alkawali kwo ba nyi shishihi wo ebye 
aba viyan—to adeye aba gmanyi n ba zhin owa nya m, ama 
ade"ye aba jesun n ba nyi Ibrahim gaciyaga nya, gama wo nu 
zhin dada eyi nya viyan, 17 shi a beyi ka, Ma zhin ho ha ze dada 
abye nya mwa begye—ewo abye wo nu wo ga gaciya, ngye 
Shekwohi nu, wo nu wo ga aza fifihi wyewyehi, wo-i yi anya 
n ba to nyi m ngye ba nyi. 18 Gama Ibrahim, esa wo to beyi 
"wyetu nya yi m, wo awye tu yi lo gaciyaga yi ntu ge wo ba ze 
dada abye nya mwa begye, ngye shi a da, E lo nu ho ebye kwo 
ba ze. 19 To wo fwa wo gaciyaga kwo a shanshan m, ko shi 
wo beyi shi wo nahi awye ngye fifihi nu (wo aye yi sun ngye 
tagyi), ko sa wa gye Saratu wo nu zhin lama. 20 E, wo-i tu 
alkawali Shekwohi nya awye, wo to bmabma yi Shekwohi 
alkawali tna-gaciyaga yi m, ama wo agu yi mimihi gaciyaga yi, 
shi wo-i la Shekwohi tu, 21 wo-i gnakpekpe Shekwohi, wo-i iko 
yi wo nu wo alkawali. 22 Ntu deye bo, a ba wo gaciyaga 
befyece nu. 23 Ama abeda 'ye, ngye, a ba kwo ewo aba, a to 
ka ntu wo gmanyi bo m, 24 ama ntu yi bo jesun. A ba ba de" ye 
eyi aba yi nu yi ga wo gaciya, wo nu wo la Yesu eyi Dagahi kala 
e efi, 25 wo nu a wu wo ntu eyi awapitatu bo, a la wo kala jesun 
ntu eyi knikni bo. 


ROMAWA 5 267 


Ntu lo nu shi a la yi kni ntu gaciyaga bo, ya bwa bugbafu 

Shekwohi yi ntu eyi Dagahi Yesu Kristi bo. 2 Ntu wo bo, 
jesun, yi la bwa fwafwa ya lo alheri deye aba, aba yi kpe zhi 
nyi; yi dagma shi yi pmi latu Shekwohi nya. 3 To deye 
gmanyi m, ama yi dagma jesun ntu eyi azhingye bo; yi-i kpe 
azhingye kwo-i ga nuboshin; 4 nuboshin jesun, kwo ga be- 
mutu; bemutu, jesun, kwo ga °wyetu, 5 "wyetu, jesun, kwo to 
ga viyinkwo m; gama a gna Shekwohi yeye ya fi eyi abugba ntu 
Zafun Gyigyihi bo wo nu a ga eyi aba. 

6 Gama tunyi esa yi beyi tna kala kpa, esa nunuhi, Kristi wa 
fi ntu atna-shekwohivihi bo. 7 Gama deca nu eza wo ba ye 
wo fi ntu ezafyecehi bo; ama kpekni ntu eza manahi bo ezaho 
wo ba shin nubo wa fi. 8 Ama Shekwohi wo-i wu yi wo yeye, 
shi kwo nyi, tunyi esa yi beyi zhin alaifida kpa, Kristi wa fi ntu 
yi bo. 9 Balle sahi shisunsun, shi kwo nyi yi nu zhin akni- 
knihi ntu wo ami bo, yi ba pwo e Shekwohi minagyi ntu wo bo. 
10 Gama nde, esa yi beyi zhin anuwunhi a ye yi bedo Shekwohi 
yi ntu wo Nugun efi bo, balle, shi kwo nyi yi yebedo, yi ba pwo 
ntu wo wyewyehi bo; 11 to deye gmanyi m, ama yi dagma lo 
dna Shekwohi ntu eyi Dagahi Yesu Kristi bo, wo nu ya bwa 
"jedobe sahi ewo aba. 

12 Ntu lo nu, shi laifi beyi be dna anyi mi ntu eza gmanyi bo, 
efi, jesun, ntu laifi bo ; har efi a tu aza viyan tukwo, shi kwo nyi 
ba viyan ba ku laifi zhin—13 gama tunyi to owa yi be m laifi 
nyi dna anyi, ama a ta ba laifi tna owa m. 14 Du lo nu efi kwo 
gyi ebe tunyi e Adamu esa yi har Musa, kwo tu aza tukwo ba 
nu ba to zhin laifi ngye Adamu owagnanazun m, wo nu wo 
zhin dogbe n wo yi n wo be lo nyi. 

15 Ama kyauta kwo ta wu ngye owapitatu m. Gama nde 
ntu eza gmanyi owapitatu bo aza mwa begye ba ku fi, balle 
Shekwohi alheri, bedo kyauta alheri nya yi, e eza gmanyi aba, 
Yesu Kristi, a gna ga aza mwa begye aba. 16 Kyauta kwo 
ta wu ngye be kwo a be ntu eza gmanyi laifizhin bo m. Gama 
fukumci ntu owapitatu gmanyi bo kwo a be 'knizun yi, ama 
kyauta n kwo vi awapitatu mwa begye aba kwo a be knikni yi. 
17 Gama nde, ntu eza gmanyi owapitatu bo, efi kwo gyi ebe 
ntu eza gmanyi 'ye bo; balle ba nu ba gwo alheri kunkunhi 

bedo kyauta befyece nya yi, ba ba gyi ebe dna wyewyehi ntu 
eza gmanyi bo, Yesu Kristi. 

18 Ce nu a zhin ntu eza gmanyi owapitatu bo 'knizun kwo a 
be aza viyan aba, e lo nu, jesun, ntu eza gmanyi tnutnu- 
befyece-nya bo, befyece wyewyehi nya kwo a be aza viyan aba. 
19 Gama shi ntu eza gmanyi tna-vivi bo aza mwa begye ba ku 
ze alaifida, e lo nu ntu eza gmanyi vivi bo aza mwa begye ba ba 
kni. 20 Owa kwo a lo be, jesun, ntu ge owapitatu kwo ba 
mwa, ama aba laifi kwo mwa, alheri kwo du mwamwa behinhin, 
21 ntu ge, shi laifi beyi gyi ebe dna efi, e lo nu, jesun, alheri kwo 
ba gyi ebe, befyece yi n kwo lo har wyewyehi nyalonyalo ntu 
Yesu Kristi eyi Dagahi bo. 


Sahi, yi ba gna na? Yi ba shenu fi laifi, ntu ge alheri kwo 

ba mwa? 2 Awo! Yihin, n yi ku fi e laifi aba, yi ba ze 
wuna ya nyi fi laifi mia? 3 Ko fye ta kpe lo m, yi viyan yi nu 
a zhin yi baptisma lo dna Kristi Yesu mi, a zhin yi baptisma 
lo dna wo efi mi? 4A ku yi bi kunsun wo yi baptisma yi lo 
dna efi mi, ntu ge ngye shi a la Kristi kala e efi, latu Dada 
nya yi, e lo nu yihin, jesun, yi zanzan fi wyewyehi wo'iwohi 
mi. 
5 Gama nde ya ku ze gmanyi wo yi dna efi ngye wo nya, yi 
ba ze gmanyi wo yi dna kalala ngye wo nya. 6 Yi kpe de'ye ye, 
a eyi eza kwokwohi ezundu tu kunsun wo yi, ntu ge a ba la nahi 
laifi nya ya, ntu ge jesun yi ta je laifi bauta zhin m. 7 Gama 
wo nu wo la fi a wo loya e laifi. 8 Gama nde ya ku fi kunsun 
Kristi yi, yi ga gaciya yi ba nyi kunsun wo yi jesun. 9 Gama yi 
kpe shi kwo nyi Kristi wo lakala e efi wo ta je fi m; avun de’ye 
efi kwo ta je ebe gyi wo tukwo m. 10 Gama efi n wa fi nyi, wa fi 
ntu laifi bo zun gmanyi, ama wyewyehi n wo ce yi nyi, wo ce yi 
ntu Shekwohi bo. 11 Elo nu fyehin, jesun, fye ba fyehin tu- 
kwo aza fifihi laifi aba, ama awyewyehida Shekwohi aba dna 
Kristi Yesu mi. 

12 To fye fwa laifi kwo a gyi ebe fi fye nahi fifihi nya m, ntu 
ge fye vi kwo anyapwawo. 13 To fye ga fye aga ntu laifi bo 
ntu ge ba ze atnutnu nya tna-befyecehi m; ama fye ku abwa 
ga fyehin tukwo Shekwohi aba, ngye awyewyehida e efi aba, 

jesun, fye ga fye aga Shekwohi aba, ngye amumu nya be- 
fyecehi. 14 Gama laifi to beyi gyi ebe fye tukwo m, gama fye 
to fi owa sinta nu m, ama alheri sinta. 

15 Kni hi nua? Yi ba zhin laifi shi yi ta fi owa sinta nu m, 
ama alheri sinta? Awo! 16 Fye ta kpe lo m, fye nu zhin 
afyenu eza nya wo nu fye vi, wo nu fye ku fye abwa ga fye a ze 
afyenu ewo aba; ko laifi nya kwo lo efi aba, ko vivi nya kwo lo 
befyece aba? 17 Ama ya gode Shekwohi, ko, shi fye beyi zhin 
afyenu laifi nya sapai, sahi bugba yi gmanyi fye vi wuwu °pya a 
ku ga fye, 18 shi a lo fye ya e laifi aba, fye a ze afyenu befyece 
nya. 19 Mi dabo ngye aza ntu fye nahi-kalagba bo ; gama shi 
fye beyi ga fye aga ba ze afyenu wyebwo nya, abe nukwohi 
jesun, har abe nukwohi yi, e lo nu sahi, jesun, sai fye ga fye aga 
ba ze afyenu befyece nya, har be gyigyihi yi. 

20 Gama sa fye beyi zhin afyenu laifi nya, fye zhin alolohiya 
befyece aba. 21 Ama kni ampanyi hi nu n fye ce yi esa dehi, 
abe n fye wo ba viyinkwo sahia? Gama abe dehi zozo efi nu. 
22 Ama sahi shi a lo fye ya e laifi har fye ku ze afyenu Shekwohi 
nya, fye ampanyi yi lo, ngye, be gyigyihi zozo, jesun, wyewyehi 
nyalonyalo nya nu. 23 Gama lada laifi nya efi nu; ama 
kyauta Shekwohi nya kwo zhin wyewyehi nyalonyalo nu dna. 
Kristi Yesu eyi Dagahi. 


Ko fye ta kpe lo m, azaje, (gama mi dabo aza yi n ba kpe 

owa ye,) owa kwo iko yi eza aba esa wo nyi wyewyehi yi? 
2 E lo nu nyikwoza wo nu wo eba yi wo zhin papahi nu wo eba 
aba ntu owa bo esa wo nyi wyewyehi yi; ama nde wo eba la fi,, 
wo la loya owa wo eba nya. 3 E lo nu nde, esa wo eba wo-i 
nyi wyewyehi yi, wo a se eza do, a ba yi wo nagbahi-zhinhi ;. 
ama nde wo eba la fi, wo la gmi ya owa, wo ta je nagbahi- 
zhinhi nu zhin m, ko wo-i se eza do. 

4 Fyehin, jesun, emi azaje, ntu nahi Kristi nya bo fye ku ze 
fifihi owa aba; ntu ge a be fye do ezado yi, ngye wo nu a beyi 
la wo kala e efi, ntu ge yi ba ga ampanyi ntu Shekwohi bo. 
5 Gama esa yi beyi nyi ntu nahi bo, ashakpe laifi nya, ba nu ba 
nyi ntu owa bo, ba lo tnutnu fi eyi aga ntu ge ba be ampanyi yi 
ntu efi bo. 6 Ama sahi yi la kun owa, shi kwo nyi ya ku fi e 

nya aba n kwo beyi wan yi sapai; ntu lo nu ya vi be wo'iwohi 
zafun nya bo, to be kakahi kwokwohi m. 

7 Yi ba gna na? Owa laifi nu? Awo! Du lo nu, to ntu 
owa bo m to mi beyi kpe laifi ye m; gama to ntu be owa da m, 
—ngye, To fye tu awye anya m,—to mi beyi kpe nyawyetu ye 
m. 8 Ama laifi, shi kwo-i bwabwa wyidna yi, kwo-i zhin abe 
"wyetu gbogbo e mi nubo mi; gama tna owa laifi fifihi nu. 
9 Mihin, sapai, mi nyi tna owa, ama esa wyidna beyi be, laifi a 
je wyewyehi bwa, ma fi; 10 wyidna, kwo nu a ga ntu wyewyehi 
bo, ma gye kwo ze efi nya. 11 Gama laifi, shi kwo-i bwabwa 
ntu wyidna bo, kwo a dna mi kwoce, n kwo aba a mi wu jesun. 
12 Kwo ze lo nu, owa gyigyihi nu, wyidna gyigyihi nu jesun, 
fyecehi, manahi yi. 

13 Nya 'hi n kwo zhin nya manahi kwo a ze efi emi aba? 
Awo! Ama laifi nu, kwo-i zhin efi dna mi ntu be manahi bo, 
ntu ge a ba wu laifi, jesun ntu wyidna bo kwo ba ze laifi 
'wyebmibmihi. 14 Gama yi kpe owa zafun nya nu; ama mi- 
hin, nahi nya nu, kunkunhi nu, ngye, fyenu, laifi sinta. 15 
Gama be mihin mi zhin nyi mi ta kpe kwo ye m. Gama mi ta 
zhin be ma ye ma zhin, ama be mi wun nu mi zhin kwo. 
16 Nde mi zhin be mi ta ye ma zhin m, ma gwo owa manahi nu. 
17 Kwo a ze mihin nu to zhin m ama laifi nu n kwo sase dna emi 
nyi. 18 Gama ma kpe dna mihin ngye mi nahi mi, be manahi 
dohodoho to sase m; gama beye ntu be manahi bo kwo-i lo, 
ama mi to iko yi ma zhin be manahi m. 19 Gama be manahi mi 
ye ma zhin, mi ta zhin kwo nu m, ama be nukwohi ma ta ye ma 
zhin m, mi zhin kwo nu. 20 To, nde be mi ta ye ma zhin m kwo 
nu mi zhin, mi nu to zhin m ama laifi n kwo sase dna mi nyi. 

21 Ma sun owa 'ye emi aba, sa nu ma ye ma zhin be manahi, 
emi aba be nukwohi nyi. 22 Gama agmada mi dna owa 
Shekwohi nya yi dna mihinhin, 23 ama mi gye owa do gbo fi 
mi aga, kwo-i sun okun owa mi bemwi nya yi, kwo-i dna mi 
bauta owa laifi nya sinta n kwo fi emi aga. 24 Ewuyi emi, mi 
zhin eza sunsunnya nu! Nkanu ba gmi mi e nahi efi nya 'ye 
a? 25 Ma gode Shekwohi ntu Yesu Kristi eyi Dagahi bo, e lo 
nu mihin tukwo emi bemwi yi ma zhin owa Shekwohi nya 
bauta, ama mi nahi yi owa laifi nya. 


ROMAWA 8 271 


Ntu lo nu sahi 'knizun to nyi e ba aba n ba fi Kristi Yesu 

m. 2 Gama owa Zafun wyewyehi nya dna Kristi Yesu mi, 
kwo a mi lo ya e owa laifi nya bedo efi nya yi. 3 Gama be owa 
to iko kwo zhin m, shi kwo la gba kala ntu nahi bo, Shekwohi 
wa zhin shi wa tnu wohin nugun dna nahi dogbe laifi nya, ntu 
laifi bo jesun, wo zun laifi '"kni dna nahi mi, 4 ntu ge be owa 
"ye kwo a nu eyi aba, yi nu yi zanzan to yi vi nahi nya m, ama 
zafun nya. 5 Gama ba nu n ba vi nahi ba gye ba nuwan nahi 
anya yi; ama ba nu n ba vi Zafun, ba gye ba nuwan Zafun 
anya yi. 6 Gama nahi bemwi efi nu, ama Zafun bemwi wye- 
wyehi nu n bugbafu yi. 7 Gama nahi bemwi nuwan nya nu 
Shekwohi aba; gama kwo ta vi Shekwohi owa m, behinhin kwo 
ta mim; 8 ba nu n ba vi nahi ba to iko yi ba da Shekwohi m. 

9 Ama fyehin, fye ta fi nahi nu m ama fye fi zafun nu, shi 
kwo nyi Zafun Shekwohi nya wo-i sase dna fye mi. Ama nde 
zahozaho wo to Zafun Kristi nya yi m, wohin wo to dna wo 
nyanum. 10 Ama nde Kristi nyi efye mi, ko fye nahi fifihi nu 
ntu laifi bo ; fye azafun wyewyehi yi ntu befyece bo. 11 Nde 
Zafun wo nya n wa la Yesu kala e efi sase efye mi, wo nu n wo la 
Kristi Yesu kala e efi wo ba ga fye anahi fifihi wyewyehi jesun 
ntu wo Zafun bo n wo sase efye mi nyi. 

12 E lo nu, azaje, yi zhin atada nu, ama to nahi aba ntu ge ya 
nyi ntu nahi bo m; 13 gama nde fye nyi ntu nahi bo tile fye 
ba fi; ama nde Zafun yi, fye atnutnu nahi nya ze afifihi, fye ba 
bwa wyewyehi. 14 Gama ba nu viyan n Zafun Shekwohi nya 
lo ba yi, ba nu zhin anugun Shekwohi nya. - 15 Gama fye ta 
gwo zafun bauta nya n fye ba je °dna wo m; ama fye la gwo 
zafun nugun nya, sa yi yi, Abba! Dada! 16 Zafun wohin 
tukwo yi wo-i zhin saida bedo eyi zafun yi, yi nu zhin abi 
Shekwohi nya, 17 nde abi nu, agadogyihi jesun; agadogyihi 
Shekwohi nya, agado-kungyihi Kristi yi; nde yi-i gye azhin 
bedo wo yi, ntu gea ba la yi tu bedo wo yi. 

18 Gama emi wyegye, azhingye esa deye nya ba to kunce a 
pi ba do latu yi, kwo nu a ba la kwo kpe eyi aba m. 19 Gama 
Shekwohi-nyazhinzhin, °wyetu yi boye, kwo-i pmi lakpe She- 
kwohi anugun nya. 20 Gama a gba Shekwohi-nyazhinzhin 
kwo a ze gbelahi, to kwohin beye yi m, ama n wo beye yi wo 

nu n wa zhin kwo nyi 'wyetu yi; 21 gama nyazhinzhin kwohin 
tukwo, kwo ba pwo e kwo bauta ntu ge kwo bwo, jesun kwo 
bwa loloya latu abi Shekwohi nya. 22 Gama yi kpe lo She- 
kwohi-nyazhinzhin viyan kwo-i kun do ngye azhingye ebima 
nya har sahi. 23 To Shekwohi-nyazhinzhin gmanyi m, ama 
yihin tukwo jesun, yi nu yi a bwa kmibihi Zafun nya, har yihin 
tukwo yi do dna eyi wyewyehi mi shi yi pmi yi bimamaze, ngye, 
eyi nahi shanshan nya. 24 Gama dna 'wyetu 'ye yi, ya pwo; 
"wyetu a gyewye kwo nu to zhin °wyetu nu m; gama nkanu ba 
tu 'wye nya yi wo-i gye wyea? 25 Ama nde yi tu °wye shi yi 
anya yi ta gyewye m, yi pmi kwo bugbabwa yi. 

26 E lo nu Zafun wo bma yi kalagba zhin; gama yi ta kpe 
addu'azhin shi kwo bmiya ya zhin m; ama Zafun wohin tu- 
kwo, wo gyiwye ntu yi bo abesa yi n kwo tami adam. 27 Ewo 
nu, jesun, wo zan abugba shin wo kpe Zafun beye viyan, gama 
wo-i gyiwye ntu aza gyigyihi bo shi Shekwohi a ye. 

28 Yi kpe lo, jesun, anya viyan ba-i kun tnutnu zhin ntu ge 
ba ze alheri nya, ntu ba bo ba nu ba ye Shekwohi nyi, ngye, ba 
nu a yi ba shi wo beyi shi nyi. 29 Gama ba nu wo beyi ku ba 
lu yekpe, wohin, jesun, wo lu ba shi a zhin ba gbedo wo Nugun 
yi, ntu ge wa ze kmimahi dna wo azaje mwa begye. 30 Ba nu 
wa lu shi, ba nu wa yi; ba nu wa yi jesun, wa kni jesun; ba 
nu wa kni, ba nu, jesun, wa la ba tu. 

31 Yi ba gna anya deye wuna? Nde Shekwohi nyi eyi 
bwa, nkanu ba mi gaba zhin eyi yia? 32 Wo nu wo ta ce wo 
Nugun ya m, ama wo ga wo ntu yi bo viyan, wo ba ze wuna to 
wo ga yi anya viyan kunsun wo yi jesun ma? 33 Nkanu ba 
zhin Shekwohi akniknihi agnagba a? Shekwohi nu a kni yi; 
34 nkanu ba zun ’knia? Kristi Yesu nu a fi, e, a wo lo nu, har 
wa lakala efi aba, wo nu wo nyi Shekwohi bwa'izhebwa, wo-i 
gyiwye jesun ntu yi bo? 35 Nkanu ba gna yi aje e Kristi yeye 
a? Ko azhingye, ko bugbawun, ko wahalagwo, ko mikun, ko 
bwotolahi, ko awusegyi, ko ebe-yakwo a? 36 Shi a beyi.ka, 

Ntu ho bo a-i wu yi har mpyehi shin ; 
a ze yi ngye akni a ba ce asha. 
37 Awo, abe dehi mi viyan yi du anasarada ntu wo bo wo nu wo 


ye yi nyi. 38 Gama mi gnakpekpe, to efi m, to wyewyehi m, 

to amalaika m, to abegyi m, to abe sahi nya m, to abe yi n ba 
be lo m, to a-iko m, 39 to mwa-'san m, to gadomwa m, to 
anyazhinzhin dohodoho m, kwo ba mi kwo gna yi aje Shekwohi 
weye yi kwo nu kwo dna Kristi Yesu eyi Dagahi. 


Gaciya nu mi da dna Kristi; mi ta ce akata nu m, mi 

bugba-bepa zhin saida bedo mi yi dna Zafun Gyigyihi mi, 
2 mi nubowun yi "napyehi, azhingye tna-fuhi yi emi bugba mi. 
3 Gama ngye har mi beyi ye mihin tukwo ma ze knituhi 
nukwohi Yesu aba ntu emi azaje bo, mi azaje nahi nya. 
4 Ba nu zhin Alsrailahi; 'bimamaze ba anya nu, latu yi, 
abekna yi, owaga yi, n mwamwaga yi, n alkawali yi; 5 adada 
adada nya ba anya nu, nahi bwa Kristi nyi e ba aba nu. 
Albarka har nyalonyalo Shekwohi wo nu wo gyi ebe viyan. 
Amin. 

6 Ama kwo to wu ngye Shekwohi Beda ze gbelahi m. Gama 
ba viyan n ba fi Israila, ba nu to zhin AIsrailahi m, 7 kwo ta wu 
lo nu shi ba nu zhin Ibrahim ebye ba nu zhin ewo abi m; ama, 
shi a da, Dna Ishaku mi a ba yi ho ebye. 8 Ngye abi nahi nya 
ba nu to zhin abi Shekwohi nya m; ama abi alkawali nya 
bahin ba nu zhin ebye. 9 Gama beda deye alkawali nya nu, 
Vivi esa deye mbe lo, Saratu wo ba ma ebi nugbahi. 10 To 
dehi nu gmanyi m; ama Rifkatu, jesun, wo gni nubo eza 
gmanyi aba, ngye, eyi dada aba Ishaku, 11 ko to a-i ma abi "ye 
kpa m, to ba-i lu boho zhin ko manahi ko nukwohi m, (ntu ge 
Shekwohi bemwi knikni nya kwo a mi gni, to ntu atnutnu bo 
m, ama sai ntu wo yiyi bo,) 12 a gna nyikwoza 'ye, Kmimahi 
wo ba zhin kmamahi bauta. 13 Ngye shi a beyi ka, Yakubu mi 
beyi ye, ama Isuwa mi beyi wun nu. 

14 Yi ba gna na? Tna-befyece kwo nyi Shekwohi aba? 
Awo! 15 Gama wo gna Musa, Mi kpe sutu wo nu mi kpe wo 
sutu, mi gye sunsun wo nu mi gye wo sunsun. 16 Ce nu a 
zhin ya gye, kwo to zhin ntu zankwoci beye bo m ko ntu wo 
bezhinzhin bo m, ama ntu Shekwohi sunsungye bo. 17 Gama 
rubutuka a gna Firauna, Ntu de’ye bo ma la ho kala, ngye ntu 
ge ma wu mi iko dna ho mi, ntu ge, jesun, a ba gun mi eye 
zun anyi mi viyan. 18 Ce nu a zhin ya gye, Shekwohi wo gye 

wo sunsun ezahozaho yi n wo ye, wo ga bugba-gnanakwo 
ezahozaho yi n wo ye wo ga wo bugba-gnanakwo. 

19 Ho ba gna mi, Ce a wuna nu wo sa laifi aye a? Gama 
nkanu ba nabo wo beye yi a? 20 Kaiya, hohin eza, hohin 
nkanu n kwo dna Shekwohi Beda gbea? Nyaa zhin kwo kwo 
ba mi kwo gna wo nu wo zhin kwo, Ce a wuńa nu hg zhin mi lo 
nu a? 21 Shanpa-mihi wo to iko yi tu ezun shipuhi m ntu 
ge knana gmanyi wo mi shanpa ntu nyigun bo, jesun, kwo 
pisahi do yi wo mi shanpa ntu be gbagbahi bo m? 22 Kni hi 
nua? Nde Shekwohi, wo ye wa wu wo minagyi, n wo iko yi, 
wo bugbabwa yi boye, wo shin nubo ashanpa minagyi nya yi, 
ba nu a zhin ba shiri ba bwi, 23 ntu ge, jesun, wa wu wo anya- 
bwa latu nya ntu ashanpa sunsungye nya bo, ba nu wo ku ba lu 
aba zhin ba gwo latu, 24 ngye, eyi nu, yi nu wa yi yi nyi, to e 
AYahudihi aba gmanyi m, ama e Abyedo aba jesun? 25 Shi 
wo beyi da dna Hosea, 

Ba nu n ba to zhin emi aza m 
mba yi mi aza, 

wo nu wo to zhin yeyehi m 
mba yi wo mi yeyehi. 

26 Kwo baze, dna aba nu a gna ba, Fye to zhin emi aza nu m, 

aba 'hi nu a ba yi ba anugun Shekwohi wyewyehi nya. 

27 Ishaya, jesun, wo-i sawyi tu Israila tukwo, Ko a ba Israila 
abi har ba sun begye ngye amwi nuwan-yakwo nya, sai acelohi 
kwo ba pwo; 28 gama Dagahi wo ba nu wo beda tu anyi 
ewyebmi yi, n obwafu yi. 29 Shi Ishaya beyi lu gna, 

To ge Dagahi azayezhi nya wa ce abi ga yi m, 
yi beyi ba ze ngye Saduma, a beyi zhin yi ngye Gamo- 
rata. 

30 Yi ba gna na? Abyedo, ba nu ba ta vi befyece m, ba 
sun befyece, ngye befyece gaciyaga nya; 31 ama Israila, ba nu 
ba vi owa befyece nya, ba ta nu owa °ye m. 32 Ntu kni be hi 
a? Gama ba ta zan kwo shin gaciyaga yi m ama sai ntu 
atnutnu bo. Ba ce bwonyi e kutabwonyice aba, 33 shi a beyi ka, 

Gye, Sihoyona mi, mi-i shi kuta bwonyice nya, 
apma dokunugbi nya yi; 
wo nu wo ga wo gaciya viyinkwo ta wo wo m. 

0 Azaje, mi bugbaye n mi addu'a yi Shekwohi aba ntu ba 
1 bo, kwo nu zhin ntu ge ba ba pwo. 2 Gama mi zhin ba 
saida ba awye yi bmi ntu Shekwohi bo, ama ba to beyekpe yi m. 
3 Gama shi ba beyi tna yekpe Shekwohi befyece nya, ba-i ye 
ba shi bahin nya, to ba ga abwa Shekwohi befyece nya m. 
4 Gama Kristi wo nu zhin owa zo nya befyece aba ntu ge 
ezahozaho wo gaciyaga yi wo ba kni. 
5 Gama Musa beyi la ka, Eza nu wo zhin befyece owa nya 
wo ba nyi lo kwo aba. 6 Ama befyece n kwo shi gaciyaga aba 
kwo gna lo nu, To da dna ho bugba m, Nkanu ba gun lo eshe 
a? (Ngye, a shin be Kristi yi). 7 ko, Nkanu ba shin dna 
Hades a? (Ngye, a la Kristi kala e efi). 8 Ama a gna na? 
Beda nyi vivi ho yi, dna ho egbe, dna ho bugba jesun (ngye, 
beda gaciyaga nya, kwo nu yi zhin wa'azi); 9 gama nde ho 
zhin saida ho egbe yi Yesu nu zhin Dagahi, ho ga gaciya ho 
bugba mi jesun Shekwohi wo la wo kala e efi, ho ba pwo. 10 
Gama n bugba yi nu eza wo ga gaciya sai wo kni; n egbe yi 
jesun wa zhin saida sai wo pwo. 11 Gama rubutuka kwo a 
gna, Ezahozaho wo ga wo gaciya viyinkwo ta wo wo m. 12 
Gama ajegna aba to nyi AYahudihi n AHellenihi yi m; gama 
Dagahi gmanyi wo nu zhin Dagahi viyan nya, wo-i ga wo 
anyabwa ba aba ba nu ba yi wo eye. 13 Gama ezahozaho wo 
ba yi Dagahi eye yi wo ba pwo. 
14 Ba ba yi wo eye wuna, wo nu ba ta ga wo gaciya m a? 
Jesun, ba ba ga wo gaciya wuna n wo nu n ba ta shin wo eye wo 
nyima? Baba wo wuna tna wa’azi-zhinhia? 15 Ba ba zhin 
wa'azi wuna to a-i tnu ba ma? Ngye, shi a ka, Gye shi ba 
apita yi nyigunhi nu ba nu ba be nabari manahi yi alheri nya! 
16 Ama ba viyan nu to ba gye ba nuwan nabari manahi yi m. 
Gama Ishaya wa gna, Dagahi, nkanu a ga gaciya eyi nabari a? 
17 Ce nu a zhin gaciyaga kwo be wowo yi, wowo, jesun, kwo be 
Kristi beda yi. 
18 Ama mi-i nyabo, Ba to wo m? E, behinhin, gama 
ba begye ku gunzun ekni viyan, 
ba abeda yi har anyi acezhiba. 

19 Ama mi-i gna, Israila ba takpe m? Musa wo-i kmi da, 
Mba ku fye kpe aje har eshewo ba yi n ba to zhin ebye m; 

m'ba ga kwo fye kp'aje minagyi yi n ebye yi n kwo 
tnayekpe. 
20 Ishaya, jesun, ewo bugba shishihi yi boye, wa gna, 
A sun mi aza aba, ba nu ba to zan mi zanshin m; 
Ma wu mihin tukwo aza aba n ba to gye ba nuwan emi 
yi m’. 
21 Ama wa gna Israila tukwo, Ewyizo viyan mi ta mi abwa wu 
aza aba n ba nu zhin atnabowohi, anushehi yi. 


1 Mi nyabo, Shekwohi beyi nya wo aza ya? Awo! 
Gama mihin jesun, mi zhin Israilahi nu, e Ibrabim 
videlo, e Benyami ebye. 2 Shekwohi to beyi nya wo aza ya, 
ba nu n wo ku ba lu yekpe m. Ko fye ta kpe lo be rubutuka 
beyi da Iliya tukwo m? ngye shi wo nyima wyegyi Shekwohi 
aba gaba nya Israila tukwo, wo-i gna, 3 Dagahi, ba ku ho anabi 
wu, ba ku ha asakrifais-zhin-aba la ya, emi gmanyi nu a ce, 
ba-i zan mi wyewyehi shin. 4 Ama Shekwohi a ye wuna? 
Mi ce aza zhin mihin adubu tnaba, ba nu ba ta yazhi Ba'al abye 
m. 5E lo nu, esa ’ye, jesun, acelohi lo fyewyi, kniknihi ntu 
alheri bo. 6 Ama nde ntu alheri bo, kwo to zhin ntu atnutnu 
bo jesun m; n kwo to wo lo nu alheri to zhin alheri nu m. 
7 Kni hi nua? Be Israila zan shin, kwo ta bwa m. Akni- 
knihi ba bwa, ama ado ba ce lo nyi bakwo agnana, 8 shi a beyi ka, 
Shekwohi a ga ba zafun tna-wanshi nya, 
awye yi ba ta gyewye m, atnubwa yi ba ta wo m, 
har mpyehi nai 'ye nya. 
9 Dawuda a gna, 
A fwa ba nyagyi 'ba kwo ze owunbwawye, shanpa yi, 
bwonyice nya yi, tagbanya jesun ntu ba bo; 
10 a fwa ba awye fi wyegma ntu ge to ba gyewye m, 
ha ya ba bokun jesun har nyalonyalo. 

11 Ma nyabo, Bwonyice n ba ce nyi ntu ge ba gbidokunu ? 
Awo! Ama ntu ba dokunugbi bo gnigni kwo a be Abyedoaba, 
ntu ge a ku ba kpe aje har eshewo. 12 Nde ba dokunugbi kwo 
ze anyabwa ntu anyi bo, ba awusegyi kwo a ze anyabwa 
Abyedo nya, balle sa ba ze nunuhi ! 

13 Ama mi-i dabo fye yi, fye nu fye zhin Abyedo nyi. Shi 

kwo nyi mi zhin tnutnuhi nu Abyedo aba, mi la mi bevi tu, 
14 ntu ge ko wusowusoyi, m'ba mi ma ku emi azaje nahi nya 
kpe aje har eshewo, har ma gni aza ho e ba aba. 15 Gama nde 
ba bwataya-kpa kwo ze jedobe anyi nya, ba gwogwo ba ze 
wuna, kwo to zhin wyewyehi e efi m? 16 Nde nyaga-°kmi- 
sunhi kwo zhin gyigyihi nu, e lo nu viyan n kwo ce lo nyi; nde 
agbegye zhin gyigyihi nu, e lo nu abwala nyi. 

17 Ama nde a bma abwala ho, efwo ho nu n ho zhin zaitun 
zhabwi nya bwala, a pma ho do ba yi har ha ze gnafi-gwohi ba 
yi, ngye, albarka zaitun gbegye nya; 18 to gyi egbe tu abwala 
m.' Nde ha gyi egbe, ha pa deye, ho nu to zhin gbegye shihi 
m, ama gbegye nu shi ho. 19 Ha ba gna, A bma abwala ntu 
ge a pma mi do bedo ba yi. 20 A wo lo nu. Ntu ba tna- 
gaciyaga bo a bma ba ya, ntu ho gaciyaga bo ho-i migni. To 
ho la hohin wu m, sai dai, ho wo'dna. 21 Gama nde She- 
kwohi ta kni abwala hinhin knikni m, wo to kni hohin knikni m. 
22 Gye bugbabwa Shekwohi nya, 'napye Shekwohi nya yi 
jesun: aza n ba gbidokunu, "napye; ama efwo aba, Shekwohi 
bugbabwa, nde ha shenu dna wo bugbabwa ; nde kwo to wo lo 
nu m hohin jesun a ba zun ho ya. 23 Bahin, jesun, nde ba ta 
nyima ba tna gaciyaga m, a ba pma ba do emi, gama Shekwohi 
iko yi wo je ba do pma emi. 24 Gama nde a gmi ho ya e 
shinwan kwo nu n kwo zhin zaitun zhabwi nya ntu kwo kunnu 
bo, gbo kwo kunnu yi, a pma ho do shinwan zaitun manahi : 
balle ade’ye, abwala behinhin a ba pma ba do bahin shinwan 
zaitun nya ? 

25 Gama, azaje, mi ta ye fye a tna asiri "ye yekpe m, kada fye 
ze ngye aza n ba gye bahin tukwo awyemwada : ngye, abugba- 
gnanakwo kwo a be Israila aba, to kpekpe m, har nunuhi 
Abyedo nya kwo ba lo be, 26 e lo nu Israila viyan ba ba pwo; 
ngye shi a beyi ka, 

E Sihiyona mi Gnihi wo ba gmi be, 

wo ba nya tna-Shekwohivi ya e Yakubu aba; 
27 deye kwo ba zhin mi alkawali ba yi 

sa mba ku ba alaifi ya. 

28 Nabari manahi bwa, ba nu zhin-anuwunhi Shekwohi nya 
ntu fye bo; ama e knikni bwa ba nu zhin ayeyehi ntu ba adada 

bo. 29 Gama Shekwohi akyauta n wo yiyi yi ba to zhin 
kmakma nu m. 30 Gama ngye shi fye beyi zhin atna- 
bowohi Shekwohi aba sapai, ama esa "ye fye bwa sunsungye 
ntu ba be tna-bowo bo, 31 e lo nu, jesun, ade” ye ba nu zhin 
atna-bowohi sahi, ntu ge ntu fye sunsungye bo a wu fye nyi, 
bahin, jesun, ba ba bwa sunsungye. 32 Gama Shekwohi wo 
fi aza viyan atna-bowo ntu ge wa gye aza viyan sunsun. l 
33 O, gadomwa Shekwohi anyabwa nya bedo wo wyemwa 
yi n wo beyekpe yi! Behinhin wo awada kwo du zanshin 
akala, wo abe zhinzhin yi du apitavi akala ! 
34 Gama nkanu lo wo kpe Dagahi beye a? 
ko nkanu zhin wo shawara-zhinhi a? 
35 Ko nkanu a kmi wo ga, 
har a ba ka wo ga a? 
36 Gama anya viyan banyi ewoaba, ntu wo bo jesun, har ba zo 
ewo aba. Latu viyan ewo aba har nyalonyalo. Amin. 


12 Mi tna fye bwa, azaje, ntu Shekwohi sunsungye bo, fye 
ga fye anahi ba ze sakrifais wyewyehi nya, gyigyihi, 
anya gwogwohi Shekwohi aba, kwo nu zhin fye mwamwaga 
zafun nya. 2 To fye wu ngye anyi deye m, ama fye shando 
har fye bemwi kwo ze wo'iwohi, ntu ge fye ba tumwi Shekwohi 
beye manahi, gwogwohi, nunuhi. 

3 Gama ntu alberi bo a ga mi, mi gna ezahozaho wo nyi 
fye atasin, wo to lo wohin tukwo yi aba wo to-i si m; ama wo 
zhin shawara shi wo ba lo paceye yi, shi Shekwohi a ga ezaho- 
zaho wo lobo gaciyaga nya. 4 Gama ngye shi ya bwa aga mwa 
begye ma nahi gmanyi, aga viyan, jesun, ba tnutnu to zhin 
gmanyi m, 5 e lo nu yihin, ko yi mwa begye, yi nu zhin nahi 
gmanyi dna Kristi, yi viyan, jesun, yi zhin aga nu akpemahi aje 
yi. 6 Shi kwo nyi yi anyaga yi gbogbo, shi a ga yi alheri, ko 
anabizhin, ya wu ya zhin shi eyi gaciyaga nyi; 7 ko bevi, kwo 
bmiya ya ga yihin tukwo yi bevi aba; wo nu wo wu, kwo 
bmiya wo bemwi ga n wo wuwu; 8 e lo nu wo nu wo je aza 
jeje, n wo aza-jeje yi; wo nu wo ga, wo ga abwa yi lolohiya; 
wo nu wo gyi ebe, wo gyi ebe ewyedna yi; wo nu wo sun- 
sungye yi, sai asannyikna yi. 

9 Fwa yeye kwo ze tna munafici. Fye wo nya nukwohi 
asisi; fye nyima nya manahi; 10 fye sase dadahi aje yi fi yeye 
azaje nya; fye la aje tu mwamwaga yi. 11 To fye fwa fye 
nushegyi a ze bwato m; fye-i bmiwye enagwo Zafun nya yi; 
fye-i zhin Dagahi bauta. 12 Fye-i dagma awyetu yi; fye-i 
bwa bugbabwa dna azhingye; fye-i shenugyi dna addwazhin 
yi. 13 Fye-i gna fye duciya ya fye ga ntu aza gyigyihi apmanya 
bo; fye-i zhin fye a gwo azhibehi abwa aba. 

14 Fye tu aza albarka ba nu ba ga fye wahala ; tu ba albarka, 
to fye tu ba kni nukwohi m. 15 Fye bwa bugba bwibwihi aza 
yi n ba bugba bwibwihi yi; fye cibwi aza yi n ba cibwi. 16 
Fye sase dadahi n aje yi. To fye la fyehin tukwo wu anya 
mwamwahi aba m, ama fye shi fyehin tukwo anya agbagbahi 
aba. To fye ci fyehin wyemwa m. 17 To fye gba ezahozaho 
be nukwohi ta, be nukwohi yi m. Fye zhin atna fye zhin abe 
mwamwahi aza awyeba viyan. 18 Nde kwo a ye lo, fye sase 
bugbafu yi aza yi viyan, shi fye ba mi. 19 To fye la tagba tu 
fyehin m, azayeyehi, ama fye a pmi minagyi ya; gama a ku ka, 
Minagyi tagba-zhin mi nya nu; mi nu mba gbata, Dagahi a 
gna. 20 Ama nde mikun gun ho nuwunhi, ga wo nyagyi; nde 
nuwan mikun wo wo, ga wo nyasinsinhi ; gama shi ha zhin lo 
nu ha ku anakna kpe wo tukwo. 21 To fye fwa be nukwohi 
kwo gyi fye nasara m, ama fye gyi be nukwohi nasara n be 
manahi yi. 


Fwa ezahozaho wo vi ba nu ba gyi ebe. Gama iko to 
1 nyi m sai kwo gmi Shekwohi aba; a-ikoda n ba nyi, 
Shekwohi nu a dna ba. 2 Eza wo kpe kala a-ikoda yi, wo-i kpe 
kala nu be yi Shekwohi a kni, akalakpehi jesun ba gni owa kpe 
bahin tukwo. 3 Gama abegyihi to zhin ednawo nya nu abe 
manahizhinhi aba m, sai abe nukwohizhinhi aba. Ha ye ha 
sase tna ednawo ebegyihi nya? Sai ho zhin be manahi, ha 
ba bwa cici ewo aba, 4 gama wo nu zhin Shekwohi tnutnu- 
zhinhi ho aba ntu ho be manahi bwa bo. Ama nde ho-i zhin 
be nukwohi, sai ha wo'dna; gama to wo-i ebe-yakwo yi shi 
gbelahi m; gama wo nu zhin Shekwohi tnutnuzhinhi, wo nu 
zhin betagbahi minagyi nya kpe abe nukwohizhinhi tukwo. 

5 Ntu deye bo kwo wu ya sase bedavi yi, to ntu minagyi bo 
gmanyi m, ama ntu bugba-bepa bo jesun. 6 Gama ntu deye 
bo nu jesun fye-i gba gandu; gama a-ikoda ba nu zhin abevihi 
Shekwohi nya, ba zhin ba dna be deye wye. 7 Fye ga aza- 
hozaho ba lada, fye ga gandu agandugwohi aba, ezhigyiba, 
ezhida aba, ednawo eza aba wo kun ednawo, mwamwa eza aba 
wo kun mwamwa. 

8 To fye ze atada ezahozaho aba ntu nyahonyaho yi bo m, 
sai dai, fye ye aje yi; gama wo nu wo ye wo kunzhihi wa nu 
owa. 9 Gama awyidna deye, To ha zhin anagbahi m, To ha 
wu eza m, To ha wyi evi m, To ha tu awye aza nya m, nde 
wyidna do lo jesun, a la kwo ye bedo beda deye, a-i gna, Ha ye 
ha kunzhihi shi ho ye hohin wyewyehi. 10 Yeye kwo to zhin 
be nukwohi ewo kunzhihi aba m; ce nu a zhin yeye kwo nu 
zhin owa nu nya. 

11 De’ye jesun, fye kpe esa deye ye, shi kwo nyi sa la si fye 
ba kun agyehi. Gama sahi gnigni gna wuvi eyi yi du esa 'hi yi 
beyi ya gaciyaga. 12 Sukwo ga zo lo, efye ga gyi lo; wu ya 
kma atnutnu wyegma nya ya, ya kpe sukna'je buzangna nya yi. 
13 Wu ya zanzan ali manahi yi, ngye mpyehi yi, to rigima yi m, 
to ejezhin yi m, to shakpewo yi m, to ali nukwohi yi m, to 
anyawu yi m, to eshewo yim. 14 Ama fye a kpe Dagahi Yesu 
Kristi, to fye zhin shawara ntu ge fye ba nu fye nahi shakpewo m. 


1 Ama eza wo gba kala dna gaciyaga mi fye gwo wo, to 

ntu ge fye gna abeda bena nya aje m. 2 Eza gmanyi wo 
gaciyaga yi wo ba gyi anya viyan, ama wo nu wo gba kala sai wo 
gyi anya nunu. 3 Eza wo gyi to wo ci ezado wyegba n wo to 
gyi m; wo nu wo to gyi m to wo ku eza ya n wo gyi m; gama 
Shekwohi la wo gwo. 4 Ha bwa hohin ina ho-i ku ezado bara 
ya? Ewohin dagahi aba nu wo kpegni ko wo gbidokunnu. 
Behinhin, a ba kpe wo gni; gama Dagahi iko yi wo ba kpe wo 
gni. 

5 Eza gmanyi mwi mpyehi gmanyi du mpyehi do mwamwa ; 
eza do mwi ba nyi gmanyigmanyi nu. Fwa ezahozaho wo kpe 
daidai dna wo bemwi. 6 Wo nu wo shi mpyehi bwa, ntu 
Dagahi mwamwa bo wo shi kwo bwa. Wo nu wo gyi, jesun, 

ntu Dagahi mwamwa bo wa gyi, gama wo-i ga Shekwohi 
godiya; wo nu wo ta gyi m, ntu Dagahi mwamwa bo wo ta gyi 
m, wo-i ga Shekwohi godiya. 7 Gama eyi mi eza to nyi wo 
wyewyehi yi ntu wohin tukwo bo gmanyi m, eza to nyi wo fi 
ntu wohin tukwo bo gmanyi m. 8 Gama ko yi-i bwa wyewyehi 
ntu Dagahi bo yi bwa wyewyehi ; ko yi-i fi, ntu Dagahi bo nu 
yi fi; ko yi bwa wyewyehi ko yi fi, yi zhin Dagahi nya nu. 
9 Gama ntu lo nu Kristi wa fi, wa je wyewyehi bwa, ntu ge wa 
ze Dagahi afifihi nya bedo awyewyehi nya yi. 

10 Hohin mwa? Ntu kni be hi nu ha ku ha azaje ya a? 
ko hohin jesun, ntu kni be hi nu ha ci ha azaje wyegbaa? Gama 
du eyi viyan yi ba kpezhi Shekwohi owada-sese-aba abye. 
11 Gama a ku ka, 

Shi mi nyi, Dagahi a gna, emi aba, nyikutukwo 
dohodoho kwo ba ce-akoko, 
nyitala dohodoho, jesun, kwo ba ci Shekwohi. 
12 Eza dohodoho e eyi aba wo ba be wohin tukwo nyadoku yi 
Shekwohi aba. 

13 Ce nu a zhin to ya je eyi azaje ku ya m, ama gwoma fye a 
shi kwo lo nu, to ezahozaho a dna bwonyice nya wo ezado zokwo 
m,ko dalili dokunugbi nya. 14 Ma kpe, tna shakka, dna Dagahi 
Yesu mi, nya to nyi n kwo wyebwo yi kwohin tukwo m ; sai dai 
wo nu wa ze nyaho wyebwo nya, e wo aba wyebwo nya nu. 
15 Gama nde ntu abu bo ho ezado bugba a wun, ho ta zanzan 
dna yeye nu sahi m. Ntu abu bo, to ha bwi eza wo nu Kristi 
wa fi ntu wo bo m. 16 To fye a sa fye abe manahizhin eye 
nukwohi m. 17 Gama ebe Shekwohi nya to zhin nyagyigyi n 
sinsin yi m, ama befyece nu, bugbafu yi, agmada yi dna Zafun 
Gyigyihi mi; 18 gama wo nu wo vi Kristi bo lo nu wo zhin 
gwogwohi nu Shekwohi aba, ayeda nu aza aba. 19 Ntu lo nu 
ya wu ya vi anya deye n ba nyi bugbafu, anya yi yi ba mi eyi 
azaje ce yi. 20 Ntu abu bo to fye la Shekwohi tnutnu ya m. 
Behinhin anya viyan manahi nu, ama nukwohi nu eza aba n wo 
gyigyi kwo ze bwonyice nya aza do aba. 21 Kwo bmiya to a 
gyi abu m, to a sin anab nuwan m, to a zhin behobeho n ho 
ezado ba cebwonyi m. 22 Gaciyaga n ho ce yi, sai ho shi kwo 
bwa hohin atasin Shekwohi yi. Albarkada nu wo nu wo ta zun 

wohin bugba kni anya yi wo ye m. 23 Ama wo nu wo shakka 
yi, eza-knizunhi nu nde wo gyi, gama wa gyi tna gaciyaga yi ; 
nyahonyaho kwo to zhin gaciyaga nya m, laifi nu. 


Sai yihin, yi nu yi zhin akalada, kwo bmiya ya la 
1 akalagbahi akaya, to yi da yihin tukwo m. 2 Fwa 
ezahozaho eyi aba wo da wo kunzhihi bemanahi yi ntu ge a mi 
wo tu eshe. 3 Gama Kristi, jesun, wo to da wohin tukwo m; 
ama, shi a beyi ka, Asunwan, ho asunwanhi nya ba shin kpe 
mi. 4 Gama abe nu a beyi ka sapai, a ka ntu eyi wuwu bo, ntu 
ge ntu bugbabwa bo, n arubutuka atnazhin yi yi a bwa °wyetu. 
5 Sahi dai, Shekwohi bugbabwa nya, atnazhin nya yi, wa fwa 
fye fye sase bemwi gmanyi aje yi shi Kristi Yesu ye, 6 ntu ge 
bugba yi gmanyi, egbe yi gmanyi, fye ba la wo tu, ngye wo nu 
wo zhin Shekwohi n Dada yi eyi Dagahi Yesu Kristi nya. 

7 Ntu lo nu fye gwo aje, ngye shi Kristi beyi gwo fye, ntu 
Shekwohi latu bo. 8 Gama mi gna fye, Kristi wa ze bevihi 
nyazun nya ntu Shekwohi gaciya bo, ntu ge wo ba nu alkawali 
a beyi ga adada adada nya, 9 ntu ge, jesun, Abyedo ba ba la 
Shekwohi tu ntu wo sunsungye bo. Ngye shi a beyi ka, 

Ntu de’ye bo, wba ci ho Abyedo tantasin, 
mba kwo anyi ntu ho eye bo; 

10 wo gna jesun, 

Fye bwa bugba bwibwihi, fyehin, Abyedo bedo wo aza 
yi viyan; 

11 jesun, 

Fye ci Dagahi, fyehin Abyedo viyan, 
fwa aza viyan ba ci wo; 
12 jesun, Ishaya wa gna, 
Gbegye Yassa nya kwo ba be, 
wo nu wo lakala wo gyi ebe Abyedo aba; 
ewo aba nu Abyedo ba zhi awye yi tu. 

13 Sahi, Shekwohi °wyetu nya wo nu fye viyan bugba bwi- 
bwihi yi, bugbafu yi dna gaciyaga, ntu ge fye ba mwa °wyetu 
yi, Zafun Gyigyihi iko yi. 

14 Emi, mihin tukwo, ma gnakpekpe efye tukwo, mi azaje, 
fyehin tukwo, fye nunuhi abe manahi yi, anunuhi nu yekpe yi 

viyan, fye-i mi aje wu jesun, 15 ama mi ka rubutu ga fye agu 
kala yi bwabwa yi, shi kwo nyi ma je fye pa ntu alheri bo 
Shekwohi a ga mi nyi, 16 ntu ge m'ba ze bevihi Kristi Yesu nya 
Abyedo aba, mi-i vi Shekwohi nabari manahi bo ntu ge Abyedo 
ba ba ze nya gwogwohi, shi kwo nyi a ze ba gyigyihi Zafun 
Gyigyihi yi. 17 Dna Kristi, mi dalili egbegyi nya yi ntu mi 
tnutnu bo n mi zhin ga Shekwohi. 18 Gama mi ta bwa bugba 
kala yi ma da behobeho m, sai abe "ye Kristi wa zhin emi aba, 
ntu Abyedo vivi bo, beda yi tnutnu yi, 19 atuze iko yi abe 
wowohi yi, iko yi Zafun Gyigyihi nya; har ma zhin Kristi 
nabari manahi wa’azi sarai tunyi e Urushalima, har ma she 
aba lo Ilirikun; 20 behinhin, mi beye nu ma zhin nabari 
manahi wa'azi, aba nu a to-i lu Kristi nabari da m, ntu ge kada 
mba mi tu ezado tnutnu; 21 ama ngye shi a beyi ka, 

Ba nu wo nabari to-i be ba aba m ba ba gyewye, 

ba nu ba to shin wo m, ba ba kpeye. 

22 Ntu de'ye bo, esa mwa begye a ce mi zokwo ma be fye 
aba. 23 Ama sahi shi kwo nyi, aba to emi ce dna ekni de’ye m, 
shi kwo nyi jesun, ma awye yi tu aye yi mwa begye ma be fye 
aba, 24 esa m'ba lo Asbaniya (gama ma awye yi tu m'ba gye fye 
wye emi ezan, m'ba bwa fye apyeda har bwa'i, nde mi la bugba 
yashi lu bwa kpa, ntu ajewyegye bo fye yi). 25 Sahi mi zanzan 
mi-i lo Urushalima, mi-i bma aza gyigyihi zhin. 26 Gama 
AMakidoniyahi, AKayahi yi, ba gye kwo bmiya a ba bma 
awyekwohi zhin aza gyigyihi nya yi, ba nu ba nyi Urushalima 
mi. 27 E, ba gye kwo bmiya lo lo nu; ba zhin ba atada nu. 
Gama nde Abyedo ba beyi ze gwogwohi e ba anya zafun nya 
yi, atanya nu n ba aba, jesun, ba bma ba zhin e ba anya nahi 
nya yi. 28 Sa m'ba zo deye zhin, har ma dna nyaga 'ye ba 
akun, m'ba lo efye aba har Asbaniya. 29 Ma kpe lo, sa m'ba 
be fye aba, dna Kristi albarka yi nunuhi. 

30 Azaje, mi tna fye bwa, ntu eyi Dagahi Yesu Kristi bo, 
ntu Zafun yeye bo jesun, fye nyiwye addu'a yi bedo emi yi 
Shekwohi aba ntu mi bo, 31 ntu ge mba pwo e ba aba, ba 
nu ba zhin atna-gaciyagahi Yahudiya mi nyi, ntu ge, jesun, bevi 
emi ce yi ntu Urushalima bo kwo a ze nya gwogwohi aza gyi- 
gyihi aba, 32 ntu ge m'ba be fye aba bugba bwibwihi yi 

Shekwohi beye yi, bedo fye yi, jesun, m'ba bwa bugba-fwan. 
33 Sahi Shekwohi bugbafu nya wo kunsun fye yiviyan. Amin. 


6 Ma ye ma ku fye aje Fibi yi eyi mapwi, wo nu wo zhin 
1 dikon-nyikwohi ekklesiya nya Kankriya nya, 2 ntu ge 
fye a gwo wo Dagahi mi, shi kwo ba kunce aza gyigyihi nya, 
fye bma wo zhin anya yi wo ce yi pma efye aba; gama wohin 
tukwo wo beyi bma aza boye zhin, har mihin tukwo yi jesun. 

3 Fye sa Biriska ami Akila yi emi atnutnu-kunzhinhi Kristi 
Yesu mi, 4 ba nu ba kun ba abegye ntu mi wyewyehi bo; 
bahin dai mi nu ta zhin ba godiya emi gmanyi m, ama har 
akklesiya viyan Abyedo nya; 5 fye sa ekklesiya ami n ba fi ba 
ayi jesun. Fye sa Abainitus ami emi yeyehi, wo nu wo zhin 
nyaga-'kmisunhi e Asiya Kristi nya. 6 Fye sa Maryamu ami, 
wo nu wo zhin tnutnu ga fye boye. 7 Fye sa Andarunikus 
ami Yuniyus yi, mi dangi, emi akun-wanhi jesun, ba eye yi 
atnutnuhi aba, ba nu ba gyi mi abye Kristi mi. 8 Fye sa 
Ambiliyatus ami emi yeyehi Dagahi mi. 9 Fye sa Urbanus 
ami eyi tnutnu-kunzhinhi Kristi mi, Istakis yi emi yeyehi. 
10 Fye sa Abalis ami ayeda dna Kristi. Fye sa aza ami ba nu 
ba lo Aristobulus ayi. 11 Fye sa Harodiyuna ami emi dangi. 
Fye sa aza ami ba nu ba lo Narkissus ayi, ba nu ba fi Dagahi. 
12 Fye sa Tarifaina ami Tarifusa yi, ba nu ba lo tnutnu Dagahi 
mi. Fye sa Barsisa ami 'zayeyehi, wo nu wo lo tnutnu boye 
Dagahi mi. 13 Fye sa Rufus ami kniknihi Dagahi mi, wo iya 
yi, emi nya yi jesun. 14 Fye sa Asinkiritus ami, Filiguna yi, 
Harmisa yi, Batrubas yi, Harmasa yi, azaje yi n ba kunsun ba 
yi. 15 Fye sa Filulugusa ami Juliya yi, Niriyus yi wo mapwi 
yi, Ulumbasa yi, aza gyigyihi yi viyan n ba kunsun ba yi. 
16 Fye sa aje ami egbeye yi gyigyihi. Akklesiya Kristi nya 
ba-i sa fye ami. 

17 Sahi, mi tna fye bwa, azaje, fye gye fye nuwan ba yi ba nu 
ba zhin ajegna nya bwonyice anya yi, kwo nu zhin gbo wuwu 
nya yi n fye a kpe ye; fye bwi ba’si. 18 Gama ba nu ba wu lai 
ba ta vi eyi Dagahi Kristi bo m, ama sai bahin nubo; ba egbe 
dadahi yi, latu nya yi ba-i dna atakpekwolohi abugba kwoce. 
19 Gama ko fye vivi nabari, aza viyan ba kpe kwo ye har a da 

mi lo fye yi; ama ma ye fye ze awyemwada be manahi aba, 
atakpekwolohi be nukwohi aba. 20 Shekwohi bugbafu nya,esa 
sun fyewyi, wo ba gwo Shaitan ya fye apita sinta. Alheri eyi 
Dagahi Yesu Kristi nya kwo sase kunsun fye yi. 

21 Timotawus, emi tnutnu-kunzhinhi wo-i sa fye ami; 
Lukiyus yi, Yasuna yi, Susibatrus yi jesun, emi dangi. 

22 Emi, Tartiyus, mi nu a ka wasika deye, mi-i sa fye ami 
Dagahi mi. 

23 Gayus emi shihi, n ekklesiya yi viyan, wo-i sa fye ami. 
Arastus, maaji ezhi nya, wo-i sa fye ami, Kawartus yi ezado 
jesun. 

24 Alheri eyi Dagahi Yesu Kristi nya kwo sase kunsun fye 
yi viyan. 

25 Sahi ewo aba, wo nu wo iko yi wo mi fye zhi emi nabari 
manahi yi, wa'azizhin yi Yesu Kristi nya, shi a beyi wu asiri 
kwo nu kwo zhin sosohi tunyi e asa nyalonyalohi, 26 ama sahi a 
la lakpe, a wu Abye viyan dna arubutuka anabi nya (shi She- 
kwohi, nyalonyaloda, wo-i dnawyi), ntu vivi gaciyaga nya bo; 
27 latu nyi ewo aba, Shekwohi wyemwada gmanyi, ntu Yesu 
Kristi bo, har nyalonyalo. Amin. 


WASIKA 'KMISUNHI BULUS 
nya 


AKORINTIHI 


aba 


Bulus, yiyihi wa ze tnutnuhi Yesu Kristi nya ntu Shekwohi 
beye bo, jesun Sostanisu eyi ezado, 2 ekklesiya Shekwohi 
nya aba n kwo nyi Korintus agyigyihi Kristi Yesu nya, ayiyihi 
ba ze agyigyihi, bedo aza yi viyan ba nu ba yi eyi Dagahi Yesu 
Kristi eye abahobaho mi, ba Dagahi n eyi nya yi: 3 alheri efye 
aba n bugbafu yi e Shekwohi eyi Dada aba n Dagahi Yesu 
Kristi yi. 
4 Ma gode emi Shekwohi cici ntu fye bo, ntu alheri She- 
kwohi nya bo kwo nu a ga fye Kristi Yesu mi; 5 dna anyaho- 

nyaho mi a ze fye anyabwahi ewo mi, bedada yi viyan yekpe yi 
viyan—6 ngye shi a kpe behinhin Kristi saida kwo dna efye 
mi—7 har fye to ze agbagbahi anyaga dohodoho yi m, fye-i 
pmi eyi Dagahi Yesu Kristi kpekpeya; 8 wo nu wo ba mi fye 
gni jesun har acezhiba, ntu ge fye ze atna-betuhi eyi Dagahi 
Yesu Kristi mpyehi mi. 9 Shekwohi zhin egbenuhi nu, ntu 
wo bo a yi fye fye a lo dna jedobe wo Nugun Yesu Kristi eyi 
Dagahi nya. 

10 Sahi, azaje, ma gyi fye wye ntu eyi Dagahi Yesu Kristi 
eye bo, fye viyan fye da beda gmanyi, to ajegna lo dna fye 
atasin m; ama fye yebedo bemwi yi gmanyi n shawara yi 
gmanyi. 11 Gama, emi azaje, Kuluwi aza ba gna mi abena 
ba lo fye atasin. 12 Be mi mwi ezahozaho efye mi wo-i gna, 
Emi Bulus nya nu; Emi Apollos nya nu; Emi Kefas nya nu; 
Emi Kristi nya nu. 13 A gna Kristi aje? a zun Bulus du ntu 
fye bo? ko a zhin fye baptisma Bulus eye mi? 14 Ma gode 
Shekwohi shi mi to zhin ezahozaho baptisma efye mi m, sai 
Kirisbus n Gayus yi; 15 kada ezahozaho wa gna a zhin fye 
baptisma emi eye mi. 16 Ma zhin Istifanus puwa baptisma : 
to deye yi m, mi ta kpe ko ma ku zhin ezado baptisma m. 
17 Gama Kristi wa tnu mi to ntu ge ma zhin baptisma m, ama 
ntu ge ma zhin nabari manahi wa'azi: to beda wyemwa nya 
yi m, kada ezundu Kristi nya kwo a ze gbelahi. 

18 Gama beda ezundu nya mama nu n ba aba n ba wun- 
wunhiya; ama eyi aba yi nu a-i gni yi Shekwohi iko nu. 
19 Gama a ka rubutu, 

Mba wun wyemwa awyemwahi nya ya, 
Cece acecehi nya jesun mba ze gbelahi. 

20 Wyemwahi gni 'na? rubutukahi gni 'na? anyi de’ye 
benahi gni "na? Shekwohi wo ta ze anyi wyemwa mama m? 
21 Gama shi kwo nyi ntu Shekwohi wyemwa bo, anyi ntu 
wyemwa bo kwo ta kpe Shekwohi ye m, Shekwohi wa ye wo 
gni aza n ba ga gaciya eyi wa'azi mama nya yi. 22 Gama 
AYahudihi ba ye atuze, AHellenihi ba-i zan wyemwa shin : 
23 ama yihin ya zhin wa'azi Kristi zundu nya, bwonyicenya 
AYahudihi aba, mama abyedo aba; 24 ama ntu ba bo ba nu a 
yi ba, AYahudihi n AHellenihi yi, Kristi iko Shekwohi nya, n 

wyemwa Shekwohi nya. 25 Gama Shekwohi mama kwo du 
aza wyemwa ; Shekwohi kalagba jesun, kwo du aza kala. 

26 Gyewye fye yiyi 'pya, azaje, a ta yi wyemwahi nahi nya 
mwa begye yi m, to a-ikoda mwa begye m, to amwamwada 
mwa begye m: 27 ama Shekwohi wa kni anya atna-wyemwahi 
anyi nya, ntu ge wa dna awyemwahi viyinkwo jesun Shekwohi 
wa kni akalagbahi anyi nya, ntu ge wa dna akalada viyinkwo ; 
28 Shekwohi wa kni anya gbagbahi anyi nya, n anya yi a ci 
wyegba, e, ko anya ba to nyi m, ntu ge wa ze anya gbelahi n ba 
nyi: 29 ntu ge kada zankwoci dohodoho yi wo gyi egbe 
Shekwohi abye. 30 E wo aba fye nyi Kristi Yesu mi, wo nu 
Shekwohi a ze wo wyemwahi eyi aba, eyi befyece yi jesun, eyi 
gyigyihi yi, eyi shanshan yi: 31 ntu ge, shi a ka rubutu, Wo nu 
wo gyi egbe, wo gyi egbe dna Dagahi. 


Mihin, azaje, sa nu ma be fye aba, mi to be beda dadahi yi 
m, ko wyemwa yi mi-i dna Shekwohi asiri wyi efye aba. 
2 Gama mi ku shawara zo zhin mi ta kpe nyahonyaho efye mi 
m, sai Yesu Kristi gmanyi, wohin a zun wo du. 3 Mi-i kunsun 
fye yi dna kalagba mi, edna wo yi, n vinvin nahi yi mwa. 
4 Emi beda jesun emi wa'azi zhin yi to abeda yi dadahi aza 
wyemwa nya m, ama Zafun saida yi n iko yi: 5 ntu ge to fye 
gaciyaga kwo kpema wyemwa aza nya m, ama dna iko Shekwohi 
nya. 
6 Dudu lo nu yi dabo wyemwa beda anunuhi aba: ama to 
wyemwa anyi deye nya yi m, ko to a-ikoda anyi deye nya yi 
m, ba nu n ba duya nyi: 7 ama ya da wyemwa Shekwohi nya 
asiri nu; ngye wyemwa sosohi, kwo nu Shekwohi shi tunyi 
kafin wo zhin anyi ntu yi latu bo: 8 abegyihi anyi de'ye nya 
viyan ba ta kpe kwo ye m: gama ba beyi gna ba kpe kwo ye, to 
ba beyi zun Dagahi latu nya du m : 9 ama ngye shi a ka rubutu, 
Anya awye to gyewye m, atnubwa to wo m, 
N kwo to lo eza bugba mi m, 
Anya viyan Shekwohi wa zhin shiri ntu aza bo n ba ye wo 
nyi. 
10 Ama eyi nu Shekwohi wa kpeya wu yi n Zafun yi: gama 
Zafun wo zan anya shin viyan, e, har agadomwa yi Shekwohi 

nya. 11 Gama nkanu aza aba wo kpe anubozhin aza nya, sai 
zafun eza nya n kwo nyi ewo mi a? e lo nu anubozhin She- 
kwohi nya, eza to nyi wo kpe m, sai Zafun Shekwohi nya. 
12 Ama yihin, yi to gwo zafun anyi nya m, ama Zafun n wo 
gmi Shekwohi aba; ntu ge ba kpe anyaga n Shekwohi wo ga 
yi. 13 Ba nu yi-i da, to abeda eza wyemwa nya wu yi m, ama 
ba nu Zafun wo-i wu; yi-i wu abe zafun nya aza aba ba nu 
zafun yi. 

14 Tna-zafun-nya-yehi ta gwo abe Zafun Shekwohi nya m: 
gama mama nu wo aba; wo to iko yi wo kpe ba ye m, gama a 
mwi ba zafun yi. 15 Ama eza wo zafun yi wo mwi anya 
viyan, wohin tukwo eza to nyi wo mwi wo m. 16 Gama 
nkanu kpe Dagahi beye, n wo ba wu wo a? ama yihin yi bwa 
beye Kristi nya. 


Mihin, azaje, mi ta mi ma dabo fye yi ngye fye nu 

zhin azafun nya yehi m, sai dai ngye anyi ayehi, abi putu 
Kristi mi. 2 Ma kpa fye madara yi, to abu yi m; gama fye to 
sun kpa m: e, har sahi fye to sun m; 3 gama fye zhin anyi- 
yehi kpa: gama shi kwo nyi efye mi shewo lo n anyawu yi 
fye to. zhin anyiyehi nu m, fye-i zanzan aza abezhin mi a? 4 
Gama esa nu eza ho wo-i gna, Emi Bulus nya nu ; eza do jesun, 
Emi e Apollos ; fyehin anyihi nu to m? 5 Kni hi nu Apollos 
a? Kni hi nu Bulus a? Atnutnuhi nu ntu ba bo fye ku ga 
gaciya, ezahozaho shi Dagahi a ga wo. 6 Mihin ma bye, 
Apollos wa ga nuwan; ama Shekwohi nu wa ga ampanyi. 
7 Ntu deye bo wo nu wo bye, nyaho nu to m, ko wo nu wo ga 
nuwan jesun; sai Shekwohi wo nu wo ga ampanyi. 8 Sahi 
nyabyehi n nuwangahi yi gmanyi nu ezahozaho wo ba bwa wo 
lada shi wo tnutnu nyi. 9 Gama yi nu zhin tnutnu kunlohi 
bedo Shekwohi yi: fyehin fye zhin Shekwohi ofwa nu, She- 
kwohi nyakun nu. 

10 Mihin ntu Shekwohi alheri bo n a ga mi, ngye nyamihi 
’gbada ma shi goro ; eza do jesun wa mi nyakun tu kwo. Ama 
sai ezahozaho wo zhin paceye nyami 'pya n wo mi tu kwo. 
11 Gama eza to nyi wo-i iko yi, wa shi goro gbo de’ye yi n a la 
lu shi m, Yesu Kristi nu nyi. 12 Ama ezahozaho wo mi tu 

goro deye, ko zinariya, ko azurfa, ko akuta bmiyabmiyahi, ko 
shinwan, ko gbegbe kawuhi, ko tataka; 13 a ba la ezahozaho 
tnutnu kpe: gama Mpyehi de’ye kwo ba bi kwo ya, shi kwo 
nyi a mwi kwo ena yi; ena kwohin tukwo kwo ba mwi eza- 
hozaho tnutnu, ko dohodoho 'pya nu. 14 Nde ezahozaho 
tnutnu n wa mi tu kwo kwo a gni, wo ba gwo lada. 15 Nde 
ezahozaho tnutnu kwo-a gyi ena, wo ba zhin asara: ama wohin 
tukwo wo ba pwo; ama sai ngye a gni wo e ena atasin. 

16 Fye ta kpe lo m fye zhin nyakun Shekwohi nya nu, 
Shekwohi zafun wo-i sase efye mi? 17 Nde ezahozaho wo 
wun Shekwohi nyakun ya, Shekwohi wo ba wun wohin ya; 
gama Shekwohi nyakun gyigyihi nu deye kwo zhin shi fye nyi. 

18 To ezahozaho dna wohin tukwo kwoce m. Nde ezahozaho 
wo zhin nubo wo wyemwa yi efye mi anyi deye mi, fwa wo wa 
ze mama ntu ge wa ze wyemwahi. 19 Gama wyemwa anyi 
deye nya mama nu Shekwohi aba. Gama a ka rubutu, Wo nu 
wo-i wan awyemwahi ba cece yi; 20 jesun, Dagahi wo kpe 
wyemwahi anubo zhin ye gbelahi nu. 21 Ntu de" ye bo to eza- 
hozaho a gyi egbe ntu aza bo m. Gama anya viyan efye nya 
nu; 22 ko Bulus, ko Apollos, ko Kefas, ko anyi, ko wyewyehi, 
ko efi, ko anya sahi nya, ko anya n ba be lo nyi; viyan efye nya 
nu; 23 fyehin Kristi nya nu; Kristi Shekwohi nya nu. 


Fwa a kpe yi ye yi zhin, atnutnuhi Kristi nya nu, 'bwashihi 

asiri Shekwohi nya jesun. 2 Jesun, be nu a zanshin abwa- 
shihi aba, ba zhin agaciyada nu. 3 Ama mihin, kwo to zhin nya- 
ho nu, ma bwa mwigye efye aba, ko ezado aba m: har mi ta 
zhin ma mwi mihin tukwo gye m. 4 Gama mi ta kpe be nukwo- 
hi tu lo mihin tukwo m ; ko dudu lo nu kwo mi to kni m; ama 
wo nu wo mwi mi gye Dagahi nu. 5 Ntu de’ye bo to a da nyaho- 
nyaho owa yi pye m, har Dagahi wa be; wo nu wo ba kpe abe 
sosohi wyegma nya ya, wo ba la ashawara abugba nya kpe pai- 
pai ; sahi ezahozaho wo ba bwa wo cici e Shekwohi aba. 

6 Abe deye, azaje, besisi yi ma dna mihin tukwo n Apollos 
yi ntu fye bo; ntu ge eyi aba fye ba tumwi fye nyi lo shi a ka 
dna rubutuka ; ntu ge to ezahozaho efye mi m wo mwa wohin 
ntu wuhi ho bo ngye wo du ezado. 7 Gama nkanu wa kni ho 

gbo ezado yi a? kni hi nu nyi ho aba n hato gwo ma? nde ha 
gwo nu, ntu kni be hi ho ci hohin, ngye ho to gwo ma? 

8 Ko sahi a ku fye lu fu, fye ku lu anyabwahi ze, fye ku ebe 
gyi to kunsun eyi m: mihin, mi gna ye fye gyi ebe, har yi gyi 
ebe jesun kunsun fye yi. 9 Gama, emi wyegye, Shekwohi wa 
wu yi atnutnuhi viyan avun, sai ho gna a ku da yi owa efi nya; 
gama a ku yi ze anya wyegye nya dna anyi, n amalaika aba yi, n 
aza aba yi jesun. 10 Amama nu yi ntu Kristi bo, ama fyehin 
awyemwada nu Kristi mi; yihin akalagbahi nu, ama fyehin 
amignihi nu: fyehin mwamwahi yi, ama yihin agbagbahi nu, 
11 har esa deye yi sahi yi mikun yi lo, yi wo nuwan mikun lo, 
bwotolahi nu, a-i lu yi, yi to n api yi yihin tukwo m: 12 yi 
wahala yi lo, eyi abwa yi yi-i zhin tnutnu: sa a kni yi akmi 
yi tu albarka ; sa a ya gwo wahala yi bugbabwa yi lo; 13 sa a 
yi yi nukwohi, yi zhin atna yi yebedo ; a ze yi ngye findakulu 
cegye anyi nya, ngye anya n kwo to ampanyi ezahozaho aba m, 
har nai ye. 

14 Mi-i ka de’ye to ntu ge ma dna fye viyinkwo m, ama ntu 
ge ma kun fye, fye nu fye zhin emi abi yeyehi. 15 Gama ko 
fye a bwa anyawuhi har adubu gun awo dna Kristi mi, dudu lo 
nu fye to adada yi lo mwa begye m; gama dna Kristi mi ma 
ze fye dada ntu nabari manahi bo. 16 Mi-i gyi fye wye fye 
ze amwituhi mi nya. 17 Ntu de’ye bo ma tnu fye Timotawus, 
wo nu wo zhin emi ebi yeyehi Dagahi mi, egbenuhi, ntu ge wo 
ba pa fye abe n ba nyi Kristi mi, ngye shi ma wu abahobaho yi 
dna ekklesiya dohodoho mi. 18 Sahi dai azahozaho ba mwa 
bahin, ngye shi mi to be lo fye aba m. 19 Ama m’ba be fye 
aba esa fyewyi nde Dagahi wa ye: n sahi mba kpe, to beda 
aza'hi nya ba mwa bahin yi m, ama ba iko. 20 Gama She- 
kwohi ebe kwo to wu kwohi beda yi m, ama iko yi. 21 Fye ye 
kni hi nu a? m'ba be fye aba busi yi, ko mba be yeye yi n 
zafun bugbashin nya yi? 


Behinhin nu a-i da nabari fasakanci lo efye atasin, fasikanci 

'pya a to sun ba arna aba m, eza wo la wo dada nyikwo ! 
2 Fyehin jesun fye mwa fyehin fye to bugba zhizhihi yi m, n ba 
gmi eza n wo zhin nya de’ye ya, sai fye mwa fyehin. 

3 Gama behinhin emi, ko mi to gni lo dna nahi m, ama dna 
emi zafun mi-i kunsun fye yi, ngye mi nyi efye aba ma ku owa 
lu wo da, wo nu wa zhin nya deye, 4 eyi Dagahi Yesu eye mi, 
sa fye-i yezhi aba gmanyi, n emi zafun yi jesun, bedo eyi 
Dagahi Yesu iko yi. 5 Ntu ge a ga eza deye Shaitan aba ntu 
nahi bwibwi bo, ntu ge zafun wo ba pwo dna Dagahi Yesu 
mpyehi mi. 6 Fye egbegyi kwo to bmiya lo m. Fye ta kpe 
lo yeast fyewyi kwo gwo pwopwohi viyan m? 7 Fye gmi 
yeast kwokwohi ya, ntu ge fye ze pwopwohi wo'iwohi, gama 
yeast to lo efye aba m. Gama a la wu eyi paska kugya-bihi ; 
ngye Kristi: 8 fwa yihin yi shi nyagyigyi "bwa, to yeast kwo- 
kwohi yi m, to yeast awyebwi yi n nukwohi yi m, ama bredi yi 
tna yeast, tna-awyebwi nya n gaciya nya yi. 

9 Ma ka dna emi wasika ga fye to fye yebedo n anagbahi- 
zhinhi yi m; 10 to anagbahi-zhinhi anyi deye nya nu mi da m, 
ko abepwawohi, ko avi, ko ashan bautazhinhi ; gama nde lo nu 
tile sai fye kun anyi: 11 ama sahi ma ka rubutu ga fye, to fye 
yebedo eza yi m, wo nu a-i yi wo ezado dna Kristi nde 
wo nu zhin nagbahi-zhinhi, ko "bepwawohi, ko eshan bauta- 
zhinhi, ko be nukwohidahi, ko ejesinhi, ko evi, to a kun gyi wo 
yim. 12 Gama ngye mi nuwan ma da ba owa ba nu ba nyi 
ebmia? Fye nya nu to fye da owa ba nu ba nyi dna ekklesiya 
ma? Shekwohi wo da ebmi nya owa. Fye gmi eza nukwohi 
deye ya e fye mi. 


Nde ezaho efye mi wo beda yi lo wo ezado yi, ali kala yi wo 
ba lo wo yi owada tna-befyecehi abye, to aza gyigyihi aba m 
a? 2 Ko fye ta kpe lo m aza gyigyihi ba ba da anyiowa? Nde 
fye ba da anyi owa, fye ta kunce fye da abe gbagbahi "ye owa m ? 
3 Fye ta kpe lo yi ba da amailaka owa m ? balle anya anyi de’ye 
nya. 4 Nde fye bwa awada anyi deye nya, ntu kni be hi fye 
ga aza aba ba nu n ba ta kunce nyahonyaho ekklesiya aba ma? 
5 Ma da deye ntu ge ma dna fye viyinkwo. Ashe, kwo wu lo 
nu, efye mi, fye to bwa wyemwahi ko gmanyi m, n wo ba mi wo 
gna abena aje wo azaje atasin, 6 ama °zado wo-i lo "zado yi 
owada aba, atna-gaciyagahi abye ? 
7 Behinhin, ko sahi kwo la ze asara efye aba sosai, fye lo aje 

yi owada aba. Kwo ta du a bwa bugba wahala yi tnabo m? 
kwo ta du fye wan fyehin shi gyifi yi m? 8 Behinhin, har 
fyehin tukwo fye-i ga aje wahala fye-i gyifi, ko fye azaje aba. 

9 Ko fye ta kpe lo m atna-befyecehi ba ta gyi Shekwohi ebe 
gado m? To a dna fye kwoce m; anagbazhinhi, n ashan 
bautazhinhi yi, n afasikancizhinhi yi, n ali nyikwoza nya yi, 
aza nugbahi n ba wangye aza nugbahi yi, 10 n avi yi, n abe- 
pwawohi yi, n ajesinhi yi, n abe nukwohidahi yi, n anyagwohi 
kalada yi, ba ta gyi Shekwohi ebe gado m. 11 Aza ho efye mi 
fye beyi wu lo nu: ama a zhan fye, a ze fye gyigyihi, a kni fye 
eyi Dagahi Yesu Kristi eye mi, Zafun eyi Shekwohi nya mi yi 
jesun. 

12 Anya viyan owa vi nya nu emi aba; ama to anya viyan ba 
kunce m. Anya viyan owa vi nya nu emi aba ; ama mi ta ye a 
lo mi yi owa dohodoho sinta m. 13 A ga nyagyi ntu nubo bo 
nu, nubo jesun ntu nyagyi bo nu: ama Shekwohi wo ba bwi 
kwo bedo ba yi. Ama nahi to nyi ntu anagbahi-zhin bo nu m, 
ama ntu Dagahi bo nu: 14 Shekwohi wa la Dagahi kala, wo ba 
ku yi kala ewo iko yi. 15 Fye ta kpe lo m, fye anahi aga 
Kristi nya nu? mba la aga Kristi nya, ma ze ba aga nushinhi 
nya? Awo! 16 Ko fye ta kpe lo m wo nu wo be wohin do 
nushinhi yi wo la ze gmanyi wo yi? gama, Ba gun aba, wa gna, 
ba ba ze gmanyi. 17 Ama wo nu wo be wohin do Dagahi yi wo 
la ze Zafun gmanyi wo yi. 18 Fye bwi fasikanci esi yi. Laifi 
dohodoho eza wo zhin nyi nahi okma nya nu; ama wo nu wo-i 
zhin fasikanci wo-i zhin wo nahi laifi. 19 Ko fye ta kpe lo m 
fye nahi Zafun Gyigyihi nyakun nu wo nu wo dna fye mi, wo 
nu fye gwo e Shekwohi aba ? fyehin, fyehin tukwo nya nu to m; 
20 gama a si fye n kwona : fye la Shekwohi tu fye nahi mi. 


Sahi dai anya 'hi bo n fye a ka rubutu: kwo bmiya lo eza 

aba wo ta to nyikwo abwa m. 2 Ama, ntu fasikanci bo, 
fwa ezahozaho wa bwa wohin nyikwo, nyikwoza dohodoho 
jesun wo bwa wohin eba. 3 Eba wo ga wo nyikwo nya n kwo 
bmiya wo aba: nyikwoza lo nu jesun ewo eba aba. 4 Nyi- 
kwoza wo to iko wo nahi m sai wo aba ; elo nu eba jesun wo to 
iko yi wo nahi m, sai ewo nyikwo. 5 To fye wo aje bi m, sai 

dai ajeye yi esa ho yi, ntu ge fye ga fyehin tukwo ntu addu'azhin 
bo, fye ba je yebedo, ntu ge Shaitan wo ta dna fye jaraba, ntu 
fye tna-wanshi bo. 6 Ama deye nu ma da, mi mwimwi nu, 
egbega nu to m. 7 Du deye emi aba kwo bmiya ezahozaho 
wo-i nyi ngye emi. Ama ezahozaho wo nyaga yi e Shekwohi 
aba, gmanyi de’ye, gmanyi dehi. 

8 Ama aza ba tna mulapa, n anyigbahi yi, mi-i gna, Kwo 
bmiya n ba aba ba ze ngye shi mihin nyi. 9 Ama nde ba ta mi 
bahin wan m, kwo bmiya ba pa mula; gama n a gyi'na kwo 
gna bmiya a pa mula. 

10 Ama azahozaho ba ku mula pa mi-i ga "gbe—mihin nu to 
m, Dagahi nu—To nyikwoza wo ya wo ebam. 11 (nde wo la 
wo lu fwa, wo sase lo nu tna eba, ko wo bwa jedobe wo eba yi); 
eba jesun to wo ya wo nyikwo m. 

12 Ama aza do aba, mihin mi dabo, Dagahi nu to m: nde 
ezahozaho e azaje aba wo nyikwo yi tna-gaciyagahi wo-i ye wa 
sase kunsun wo yi, to wo ya wo m. 13 Nyikwoza wo nu wo 
eba yi tna-gaciyagahi, wo-i ye wa sase kunsun wo yi, to wo ya 
woebam. 14 Gama eba tna-gaciyagahi wo ze gyigyihi ntu wo 
nyikwo bo; nyikwoza tna-gaciyagahi jesun wo ze gyigyihi ntu 
wo eba bo : to beyi lo nu m fye abi zhin tna-gyigyihi nu; ama 
sahi gyigyihi nu. 15 Ama nde tna-gaciyagahi wo ba gna aje, 
fwa wo wa gna aje; ezado eza nugbahi ko ezado nyikwoza ba 
to dna bauta m. Gama Shekwohi wa yi yi ya ze abugbafuhi. 
16 Gama hohin nyikwoza, ha kpe wuna nu, ko ho ba gni ho 
eba a? hohin eba, ho kpe wuna nu, ko ho ba gni ho nyikwo a? 

17 Sai dai ezahozaho wo zanzan ngye shi Dagahi wa ga wo, 
ngye shi Shekwohi wa yi wo. E lo nu mi ga 'gbe akklesiya mi 
viyan. 18 A yi ezaho dna nyazun? to wa ze atna-nyazunhi 
m? A yi ezaho to wa lu nyazun bwa m? to azun wo nya m. 
19 Nnyazunhi to zhin beho nu m, tna-nyazun jesun kwo to 
zhin beho nu m; 'bwashi Shekwohi awyidna. 20 Ezahozaho 
wa sase ngye shi a yi wo. 21 Ho beyi zhin fyenu sa a yi ho? to 
de’ye a gna ho gnagna m; ama nde ho-i bwabwa ha bwa hohin, 
kwo gna bmiya lo. 22 Gama fyenu wo nu a beyi yi wo dna 
Dagahi, lolohiya nu Dagahi aba: elo nu jesun nugun wo nu a 
beyi yi, Kristi fyenu nu. 23 A beyi si fye kwona ; to fye a ze 

aza afyenu m. 24 Azaje, fwa ezahozaho, n aba a beyi yi wo 
nyi, wa sase aba'hi kunsun Shekwohi yi. 

25 Sahi ntu abi nyikwohi bo, mi to egbega doho yi m e Dagahi 
aba: ama emi bemwi nu ma ga, mihin mi nu bwa sunsungye e 
Dagahi aba ntu ge ma ze egbenuhi. 26 Mi-i zhin nubo, ntu 
azhingye sahi nya bo, kwo bmiya eza wo sase shi wo nyi. 
27 Ho-i zhin papahi nu nyikwoza aba? to ha zan lolohiya shin 
m. Ho-i zhin lolohiya nyikwoza aba? to ha zan mula shin m. 
28 Ama ko ho pa mula, ho to zhin laifi nu m; nde ebi nyi- 
kwohi wo pa mula, wo ta zhin laifi num. Ama de” ye "pya ba ba 
sin wahala nahi mi: mi-i ye ma shin fye de’ye ya. 29 Ama 
be "ye nu ma da, azaje, A la mpyehi gba, ntu ge avun de’ye ba 
nu ba anyikwo yi ba zhin ngye ba to ba yi lo m; 30 Ba nu ba 
cibwi jesun, ngye ba to cibwi m; agmadahi, jesun, ngye ba to 
dagma m; anyasihi jesun, ngye ba to anya yi lo m; 31 ba nu 
ba zhin tnutnu anyi nya, ngye ba ta ga bahin tukwo kwo m; 
gama anyi kunnu kwo-i duya. 

32 Mi-i ye fye ze lolohiya abesasa aba. Wo nu wo nyi tna 
mulapahi wo-i zhin atna abe yi n ba zhin Dagahi nya, shi wo 
ba da Dagahi: 33 ama mulapahi wo-i zhin atna abe yi n wo 
zhin anyi nya, n shi wo ba da wo nyikwo, 34 a gna wo beye aje. 
Tna-mulapahi nyikwoza ko ebi nyikwohi, wo-i zhin Dagahi 
nya, shi wo ba ze nahi bedo zafun yi gyigyihi: ama mula 
nyikwo wo-i zhin atna abe yi ba zhin anyi nya, shi wo ba da wo 
eba. 35 Deye nu ma da ntu fye ampanyi bo; to ntu ge ma pi 
fye owun yi m, ama ntu ge anya wu daidai, ntu ge fye zhin 
Dagahi bauta, to hankali ajegna yi m. 36 Ama nde ezahozaho 
wo-i zhin nubo wo-i to zhin anya daidai wo ebi nyikwohi- 
gbalo yi m, nde wo pwawo la dna wo kala yi, nde kwo ba ye lo 
nu, sai wo zhin be wo ye; wo to zhin laifi m; fwa ba ba pa 
mula. 37 Ama wo nu wo gni sosai shawara-zhin yi wo bugba 
mi, nya kwo to zhin tile nu wo aba m, ama wo-i iko yi wo wan 
wohin tukwo, wo la lu kni wo bugba mi wo ba shi wo nyigun 
ebinyikwohi "bwa, wo zhin bmiya. 38 E lo nu wo nu wo ga wo 
nyigun ebinyikwohi mula wo zhin bmiya; wo nu wo to pa wo 
mula m wa zhin nya kwo du gna bmiya. 

39 Nyikwoza wo zhin papahi nu wo eba ampyehi ; ama nde 

eba la fi, wo mi wo je mula pa eza do yi wo nu wo gye bmiya ; 
sai dai dna Dagahi mi. 40 Ama dna mi wyegye, wo bwa 
bugba bwibwihi n kwo du nde wo sase shi wo nyi: mi-i zhin 
nubo mi-i Zafun Shekwohi nya yi. 


Sahi, anya a beyi zun esha ntu ashan bo: Yi kpe yi viyan 

yi beyekpe yi. Beyekpe kwo zhin kwo ga tukwomwa, ama 
yeye kwo mi nya. 2 Nde ezahozaho wo-i zhin nubo wo kpe 
nya ye, wo to kpe shi kwo bmiya wo kpe kpa m; 3 ama nde 
ezahozaho wo-i ye Shekwohi, Shekwohi wa kpe wo ye. 

4 Ntu lo nu nyagyi deye bo kwo nu n a ga ashan, yihin yi 
kpe eshan to nyi n kwo zhin beho anyi mi m, Shekwohi do to 
nyi m, sai gmanyi. 5 Gama ko shi kwo nyi ba lo ba nu a yi 
ashekwohi, dna eshe ko dna anyi ;—ashekwohi lo mwa begye, 
e lo nu adagahi mwa begye;—6 ama eyi aba Shekwohi lo 
gmanyi, Dada nu, wo nu anya viyan ba nyi wo aba, yihin yi nyi 
ntu wo bo nu, n Dagahi yi gmanyi jesun, Yesu Kristi, wo nu 
anya viyan ba nyi ntu wo bo nu, yihin jesun ntu wo bo nu. 

7 Ama aza viyan ba to beyekpe de’ye yim. Ama azaho, shi 
kwo nyi ba ku dami eshan yi har sahi, ba gyi ngye nya a ga 
eshan aba; har ba bugba-bepa, shi kwo nyi kalagbahi nu, kwo 
tu cegye. 8 Nyagyi kwo ta be yi vivi Shekwohi aba yi m: ko 
yi ta gyi m, yi ta gba m; ko yi gyi, yi ta mwa m. 9 Ama fye 
zhin paceye kada fye iko deye kwo ze bwonyicenya akalagbahi 
aba. 10 Gama nde ezaho wo gye ho wye, ho nu ho yekpe yi, 
ho-i sase nyagyi aba eshan nyakun mi, nde wo bugba-bepa 
kalagbahi yi, wo bugbabepa kwo ta la wo kala wo gyi nya a ga 
ashanm? 11 Ntu beyekpe bo wo nu wo zhin kalagbahi wo ba 
bwi, 'zado nu wo nu ntu wo bo Kristi wa fi. 12 E lo nu sa fye 
zhin fye azaje laifi, fye-i zhin ba bugbabepa wuya, shi kwo nyi 
ba gba kala, fye zhin Kristi laifi. 13 Mihin, nde nyagyi kwo ba 
zhin emi ezado wo cebwonyi, mi ta gyi abu har nyalonyalo m 
ntu ge to mi zhin ezado wo cebwonyi m. 


9 Mihin lolohiya nu to m? mihin tnutnuhi nu to m? mi to 
gye Yesu eyi Dagahi wye m? fye to zhin emi tnutnu dna 
Dagahi m? 2 Nde aza do aba mi to zhin tnutnuhi nu m, 


296 1 KORINTIYAWA 9 


behinhin efye aba tnutnuhi nu: gama dna Dagahi fye nu zhin 
saida emi tnutnu nya, 

3 De'ye mihin tukwo beda ba aba ba nu n ba mwi mi. 
4 Yihin yi to iko yi yi gyi, yisinm? 5 Yi to iko yi yi zanzan bedo 
nyikwo yi, ngye tnutnuhi do n Dagahi azaje yi, n Kefas yi jesun 
m? 6 Ko yihin gmanyi, mihin n Barnaba yi, yi to iko yi yi fwa 
eyi tnutnuzhin ntu wyewyehi bom? 7 A shin okunhi gye wo-i 
zhin bauta, wo-i kpa wohin tukwo ? nkanu nu anab ofwa, to wo 
gyi kwo albarka m a? nkanu kpa garke n wo to sin madara ma? 

8 Mi-i da deye 'pya aza nya? ko owa to da lo nu m a? 
9 Gama owa Musa nya mi, a ka rubutu, Nakwo kwo dna awyi 
pita, a ta wan egbe m. Anakwo nu Shekwohi dna ba awye a? 
10 Ko wo da anya deye behinhin ntu yi bo? Behinhin, ntu 
yi bo nu a beyi ka rubutu: ntu ge wo nu wo nu fwa, kwo bmiya 
wa nu ofwa 'wyetu yi; wo nu wo lu awyi wo 'wyetu yi wo ba 
bwa. 11 Nde yihin ya bye zafun nya fye atasin, nya dnagmahi 
nu nde ya do fye anahi nya? 12 Nde aza ho ba-i bwa iko de’ye 
fye tukwo, yihin yi to du ba m ? 

Dudu lo nu yi ta kni ampanyi iko deye m; ama yi-i wan 
yihin shi anya mi viyan, to ya zhin nyaho n kwo ba wo nabari 
manahi Kristi nya bi m. 13 Fye ta kpe lo m ba nu ba-i zhin 
tnutnu dna wyegyi nyakun ba-i bwa ba nyagyi e wyegyi nyakun 
aba, ba nu ba-i zhin tnutnu sakrifais-zhin aba jesun, ba-i ba 
lobo yi sakrifais-zhin aba nya? 14 E lo nu jesun Dagahi ga 
"gbe ba nu ba dna nabari manahi wyi e nabari manahi aba ba 
bwa ba ezhi asese aba. 

15 Ama mi to beyi kni a-iko anya deye "pya m; mi to ka 
rubutu deye ntu ge a zhin lo nu emi aba m; gama nde 
ezahozaho wa ze mi egbegyi gbelahi, kwo gna bmiya emi aba 
ma fi. 16 Gama nde mi-i zhin wa'azi nabari manahi nya, mi 
to nya yi ma ci mihin m; gama kwo la mi ze tile; ewuyi emi 
aba nde mi to zhin wa'azi nabari manahi nya m! 17 Gama 
nde ma zhin deye mihin tukwo beye yi, mi-i lada yi; ama nde 
mihin beye nu to m, a ga mi 'bwashi. 18 Kni hi nu zhin emi 
ladaa? Emi lada nyi: sa nu ma zhin wa'azi nabari manahi 
nya, ma zhin nabari manahi kwo ze kyauta, to ma nu emi iko 
ma gwo emi wa'azi zhin nya m. 

19 Gama ko shi kwo nyi mi la loya aza aba viyan, ma dna 
mihin bauta aza aba viyan, ntu ge ma bwa ba mwa begye. 
20 Ma ze ngye Yahudihi aba, ntu ge ma bwa AYahudihi; ba 
nu ba-i fi owa sinta, ma ze ngye owa sinta,—ko shi kwo nyi mi 
ta nyi owa sinta m,—ntu ge ma bwa ba ba nu ba nyi owa sinta ; 
21 ba nu aba ba to owa yi m, ma ze ngye tna owa,—to tna owa 
Shekwohi aba m, ama owa sinta Kristi aba—ntu ge ma bwa 
baba nubatoowayim. 22 Akalagbahi aba ma ze kalagbahi, 
ntu ge ma bwa akalagbahi: ma ze anya aza viyan aba, ntu ge 
ko wusowuso ma gni aza ho. 23 Mi-i zhin kwo viyan ntu 
nabari manahi bo, ntu ge ma bwa lobo ekwo mi. 

24 Fye ta kpe lo m,—asibwihi awyefwan mi viyan ba-i busi, 
ama gmanyi nu wo-i gwo kraun? E lo nu jesun fye busi, ntu 
ge fye ba bwa. 25 Ezahozaho wo zhin atna awyefwan aba 
wo-i wan wohin tukwo anya mi viyan. Bahin ba-i zhin ntu 
ge ba bwa kraun wunwunhi ama yihin tna-wunyahi. 26 E lo 
nu mi-i busi, to ngye shakka yi m; elo nu mi-i shekwo jesun, 
to ngye ese abwaceyahi m: 27 mi-i lu mi nahi, mi-i gyi kwo 
nasara : ntu ge kada sa ma zhin wa'azi aza do aba a ba ya mihin 
tukwo. 


10 Gama, azaje, mi ta ye fye tna yekpe m, eyi adada viyan 
beyi nyi enyi sinta, ba viyan ba pi nuwan yakwo; 2 ba 
viyan a beyi zhin ba baptisma dna Musa nya enyi mi n nuwan- 
yakwo yi jesun; 3 ba viyan ba gyi nyagyi gmanyi zafun nya; 
4 ba viyan ba sin nyasin gmanyi zafun nya: gama e Apma 
zafun nya wo nu wa vi ba ba sin : ama deye Kristi nu. 5 Ama 
ba mwa begye Shekwohi to dagma ba yi daidai m; gama 3 
beyi wun ba ya zhabwi mi. 

6 Abe deye ba ze abesisi eyi aba, ntu ge to abe nukwohi ba 
wo yi pwa, ngye shi a beyi wo ba pwa m. 7 To fye ze ashan- 
sunhi m, ngye shi aza ho eba mi ba beyi nyi; ngye shi a ka 
rubutu, Aza ba sase ntu ge ba gyi, ba sin, ba kukala ntu ge ba 
fwanwye. 8 To ya zhin fasikanci ngye shi aza ho eba mi ba 
beyi zhin m, mpyehi gmanyi ba miya, aza adubu dubu har 
shiba ce ata. 9 To ya mwa Dagahi ngye shi aza ho eba mi ba 
mwi zhin m, ba bwi awa agbe yi. 10 To fye da gunaguni jesun 

m ngye aza ho eba mi ba beyi zhin m, ba bwi Nyawunnyahi 
akun yi. 11 Abe de'ye ba bwa ba ngye besisi nu ; jesun a beyi 
ka rubutu ntu eyi wuwu bo, yi nu yi nyi anyi-zo-'sa. 12 Ntu 
deye bo, wo nu wo mwi wohin tukwo wo-i gni, wo dnawye 
kada wo miya. 13 To jaraba dohodoho kwo wan fye m sai 
de’ye "pya n kwo zhin kwo be aza aba: ama Shekwohi 'gbenuhi 
nu wo ta fwa a zhin fye jaraba n kwo du fye kala m; ama bedo 
jaraba yi wo ba zhin fye zokwo pwopwo nya, ntu ge fye ba mi 
fye shin nubo ce yi. 

14 Ntu de'ye bo, emi ayeyehi, fye bwi eshan bauta-zhin esi 
yi. 15 Mi-i dabo awyemwada aba; fyehin fye zhin shawara 
be ma da nyi. 16 Ebwe albarka nya kwo nu yi tu albarka, to 
ajedobe Kristi ami nya nu m a? Bredi knana yi bmaya, to 
ajedobe Kristi nahi nya nu m a? 17 Shi kwo nyi yihin, yi 
mwa begye, bredi knana gmanyi nu, nahi gmanyi nu: gama 
yi viyan yi ye bedo bredi knana gmanyi mi. 18 Gye abezhin- 
zhin Alsrailahi nahi nya; ba nu ba gyi asakrifais to zhin akun- 
gwohi asakrifais zhin aba nyam? 19 Mi-i gna na? nyagyi na 
ga eshan aba kwo zhin nyaho nu, ko eshan kwohin tukwo nyaho 
nu? 20 Awo, be ma gna, anya Abyedo ba-i ga eshan aba ba 
zun esha aguzhenyi aba to Shekwohi m: mi ta ye fye yebedo 
aguzhenyi yi m. 21 Fye to mi fye sin ebwe Dagahi nya bedo 
agunzhenyi nya yi m; fye to mi fye gyi Dagahi table aba, n 
aguzhenyi nya yim. 22 Ko yi ba je Dagahi har wo wo she? yi 
du wo kala nu ? 

23 Anya viyan owa-nunuhi nu: ama to anya viyan ba kunce 
m. Anya viyan owa-nunuhi nu; ama to anya viyan ba mi nya 
m. 24 To ezahozaho wo zan wohin tukwo nya shin m, ama be 
manahi ntu wo kunzhinhi bo. 25 Nyagyi dohodoho a kun 
gnikwo mi, fye gyi, ntu bugbabepa bo to a nyabo m; 26 gama 
ekni bedo nyahonyaho n kwo dna kwo Dagahi nya nu, 27 Nde 
eza ho tna-gaciyagahi wo yi fye nyagyi aba, n fye ye fye a lo; 
anya a shi fye abye viyan fye gyi, ntu bugbabepa bo to a nyabo 
m. 28 (Ama nde ezahozaho wo ba gna fye, Deye a beyi ga 
kwo sakrifais, ntu wo bo nu n wo wu fye nyi, ntu bugbabepa bo 
jesun: 29 to hohin bugbabepa nu mi dabo m, ama wo nya— 
to fye gyi m;) gama ntu kni be hi a sun emi lolohiya ekni 

ezado bugbabepa yi? 30 Nde mihin n godiya yi ma kni, ntu 
kni be hi a kni mi akmi anya mi zhin godiya kwo bea? 31 Ko 
fye-i gyi, ko fye-i sin, ko anya viyan fye-i zhin, a zhin viyan ntu 
Shekwohi mwamwa bo. 32 To fye ga dalili bwonyice nya m, 
ko AYahudihi aba, ko AHellenihi aba, ko ekklesiya Shekwohi 
nya aba: 33 ngye shi mihin tukwò abe mi viyan mi-i zhin 
tnutnu n kwo da aza viyan mi ta zan mihin tukwo ampanyi shin 
m, ama ampanyi mwa begye nya, ntu ge ba pwo. 


Kristi nu. 

2 Mi-i ci fye gama fye pa mi bo dna anya viyan, fye-i shi 
akunnu bwa ngye shi ma ga ba efye aba. 3 Ama mi-i ye fye 
kpe, eza nugbahi dohodoho tukwoda Kristi nu; nyikwoza tu- 
kwoda jesun wo eba nu; Kristi tukwoda Shekwohi nu. 4 Eza 
nugbahi dohodoho n wo zhin addu'a ko wa'azi, n wo tukwo 
pwipwihi yi, wo-i gba wo tukwo. 5 Ama nyikwoza dohodoho 
n wo zhin addu'a, ko wa'azi, n wo tukwo to pwipwihi m, wo-i 
gba wo tukwo: gama de'ye kwo wu ngye a wun wo tukwo ayi. 
6 Gama nde nyikwoza wo ta pwi wohin m, sai kwo bmiya wo 
gbe wo tukwo ayi ya: ama nde nya viyinkwo nya nu nyikwoza 
aba wo gbe tukwo ayi ya, ko wo wun kwo, a fwa wo wo pwi 
wobin. 7 Gama kwo to bmiya eza nugbahi wo pwi wohin 
tukwo m, shi kwo nyi wo zhin dogbe Shekwohi nya nu n 
Shekwohi latu yi: ama nyikwoza wo zhin latu eza nugbahi nya 
nu. 8 (Gama a ta zhin eza nugbahi e nyikwoza aba m; ama 
nyikwoza e eza nugbahi aba: 9 gama a to zhin eza nugbahi ntu 
nyikwoza bo m; ama nyikwoza ntu eza nugbahi bo): 10 ntu 
deye bo kwo bmiya nyikwoza wo bwa saida eza iko nya tu wo 
tukwo, ntu amalaika bo. 11 (Ama ko wusowuso dna Dagahi 
nyikwoza to nji tna eza nugbahi m, eza nugbahi to nyi tna 
nyikwoza m. 12 Gama ngye shi nyikwoza nyi e eza nugbahi 
aba, e lo nu eza nugbahi nyi e nyikwoza aba; anya viyan e 
Shekwohi aba nu.) 13 Sai fye mwi fyehin tukwo: kwo ba 
yezhin nyikwoza wo zhin addu'a Shekwohi aba to tukwo 
pwipwihi yi m? 14 Kunnu kwohin tukwo kwo ta wu fye m, 
gbagba be nu eza nugbahi fwa wo tukwo 'yiekpayi? 15 Ama 


11 Fye ze mi ashanhi, ngye shi mihin jesun mi-i shan 

nde nyikwoza wo tukwo "yi ekpayi, mwamwa nu ewo aba : gama 
a ga wo tukwo 'yi kwo zhin nyapwi nya nu. 16 Ama nde 
ezahozaho wo-i ye wo nabo yi, yi to kpe kunnu do yi m, ko 
yihin ko ekklesiya Shekwohi nya. 

17 Ama ntu egbega deye bo n a ga fye, mi ta ci fye m, gama 
sa fye yezhi nyi kwo to zhin be manahi nya m, ama sai wun- 
wu nya. 18 Gama be "kmisunhi, sa nu fye yezhi dna ekklesiya 
mi, ma wo ajegna lo efye atasin; kwo ce fyewyi ma ga gaciya. 
19 Gama tile ajegna nyi efye mi, ntu ge ba nu ba zhin gaciyada 
nu ba ba ze kpekpehiya efye mi. 20 Sa nu fye zhin fye yezhi, 
kwo to zhin Dagahi nyagyi fye gyi m: 21 gama sa fye gyi, 
ezahozaho wo-i gyi wohin nyagyi; eza ho, wo wo mikun, eza 
do, eje zhin wo nu. 22 Ce a wuna na? fye to api yi aba fye ba 
gyi, fye sin m? ko fye-i ci ekklesiya Shekwohi nya wyegba, 
fye-i dna aza do viyinkwo ba nu ba to nya yim? M’ba gna 
fye ge na? mba ci fye ntu deye bo? Mi ta ci fye m. 

23 Gama e Dagahi aba nu ma gwo deye n ma ga fye nyi, 
Dagahi Yesu, sukwo 'hi mi a beyi bmi wo, wo la bredi; 24 sa 
nu wo ku godiya zhin wo bma kwo ya, wo gna, De’ye emi nahi 
nu a bma kwo ya ntu fye bo: fye zhin deye fye pa mi bo. 25 
E lo nu jesun wa la ebwe nyagyi avun, wo gna, Ebwe °ye alka- ` 
wali wo'iwohi nu emi ami mi; fye zhin de” ye, sahosahoyi fye 
sin kwo, fye pa mi bo. 26 Gama sahosahoyi fye gyi bredi 
"ye, n fye-i sin ebwe 'ye yi, fye-i dna Dagahi efi wyi har wa 
be. 

27 Ntu ce nu ezahozaho n wo ba gyi bredi 'ye ko wa sin 
ebwe °ye Dagahi nya n wo to kunce m, wo ba ze laifi yi nahi n 
ami yi Dagahi nya. 28 Ama fwa eza wo mwi wohin tukwo, e 
lo nu wo la bredi, wo sin ebwe yi. 29 Gama wo nu wo gyi ko 
wo sin wo gyi n wo sin wohin tukwo eknizun, nde wo ta kpe 
kwo zhin Dagahi nahi m. 30 Ce nu a zhin aza ho mwa begye 
efye mi ba zhin akalagbahi nu, anyasanhi ; aza ho to fyewyi m 
ba-i wangye. 31 Ama nde yi-i mwi yihin tukwo, a ta da yi 
owa m. 32 Ama sa nu a da yi owa, a ta yi e Dagahi aba, ntu 
ge to a zun yi °kni bedo anyi yi m. 

33 Ntu deye bo, emi azaje, sa nu fye yezhi ntu gyigyi bo, 
fye pmi aje. 34 Nde ezaho wo wo mikun, sai wo gyi dna wo 

puwa; to fye yezhi aje yi kwo-a be fye owada yi m. Aben ba 
ce m’ba zhin aba esa nu ma be. 


1 Sahi, azaje, anyaga zafun nya bo, mi ta ye fye tna yekpe 

m. 2 Fye kpe sa fye beyi zhin Abyedo nu, a beyi gni 
fye be ce yi ashan takpebedadahi aba, shi a beyi wu fye. 3 Ntu 
de’ye bo mi-i ye fye kpe, ezahozaho wo ta da beda Zafun She- 
kwohi nya yi sa wo gna, Yesu knituhi nukwohi nu m; jesun eza 
to mi wa gna, Yesu wo zhin Dagahi nu m, sai Zafun Gyigyihi 


yi. 

4 Anyaga lo gbogbo, ama Zafun gmanyi nu; 5 Abevi lo 
gbogbo ama, Dagahi gmanyi nu. 6 Atnutnu lo gbogbo jesun, 
ama Shekwohi gmanyi nu, wo nu wo zhin anya viyan ezahozaho 
mi viyan. 7 A ga ezahozaho lakpe Zafun nya ntu ampanyi bo. 
8 A ga eza ho bedo wyemwa nya e Zafun aba; eza do jesun 
beda yekpe nya, e Zafun deye gmanyi aba: 9 eza do a ga 
gaciyaga, e Zafun deye gmanyi aba; eza do anyaga kagna 
nya e Zafun deye gmanyi aba; 10 eza do atnutnu a-iko nya; 
eza do anabi da; eza do azafun mwimwi ; eza do anyitala 
gbogbo; eza do anyitala bmapmi: 11 ade'ye viyan Zafun 
gmanyi wo-i zhin ba, wo-i gna'je ezahozaho aba gbogbo shi 
wo ye. 

12 Gama ngye shi nahi zhin gmanyi nu, kwo-i aga yi mwa 
begye jesun, aga viyan nahi nya, ko shi kwo nyi ba mwa begye 
nu, ba zhin nahi gmanyi nu; e lo nu Kristi yi. ” 13 Gama 
Zafun yi gmanyi a beyi zhin yi viyan baptisma dna nahi 
gmanyi mi, ko AYahudihi nu ko AHellenihi nu, ko afyenu nu, 
ko alolohiya nu; viyan e Zafun gmanyi a beyi zhin yi ya sin. 

14 Gama nahi kwo to zhin aga gmanyi nu m, ama mwa 
begye nu. 15 Nde pita kwo gna, Shi kwo nyi mi to zhin obwa 
nu m, to aga nahi nu mi nyi m; ntu deye bo nu kwo to zhin 
aga nahi nya m. 16 Nde tnubwa jesun kwo gna, Shi kwo nyi 
mi to zhin ewye nu m, to aga nahi nya mi nyi m; ntu de’ye bo 
nu kwo to zhin aga nahi nya m. 17 Nde a gna nahi viyan 
ewye nu, bedawo nyi 'na? Nde viyan bedawo nu, asunwo 
nyi 'na? 18 Ama sahi Shekwohi wo la dna aga dohodoho kwo 
a ba dna nahi mi, shi a da wo. 19 Nde a gna ba viyan aga 

gmanyi nu, nahi nya "na? 20 Ama sahi aga mwa begye lo, 
ama nahi gmanyi. 21 Ewye kwo to iko kwo gna obwa, Mi to ho 
apma yi m: ko tukwo kwo gna apita, Mi to fye apma yi m. 
22 Gbo lo nu "ye n ba wu ngye akalagbahi apma nya nu: 23 aga 
"ye nahi nya ba nu ya mwi ba wu ngye tna mwamwa, yi ga 
mwamwa duduhi eba aba; har eyi aga ba zhin viyinkwo nya 
ba-i bwa wyegye duduhi ; 24 shi kwo nyi eyi aga bmiyabmiyahi 
ba to apma yi m. Ama Shekwohi wo ye nahi bedo, wo-i ga 
mwamwa duduhi aga aba n kwo nyi tna nuhi; 25 ntu ge to 
ajegna nyi nahi mi m, ama aga viyan ba kpa aje yi gmanyi. 
26 Nde aga gmanyi kwo gye azhin, aga viyan ba-i gye azhin 
kunsun kwo yi; ko aga gmanyi kwo bwa mwamwa aga viyan 
ba-i dagma kunsun kwo yi. 

27 Fye zhin Kristi nahi nu, eza dohodoho wo zhin aga nu 
ekwo mi. 28 Shekwohi wo zhin aza dna ekklesiya mi, "kmi- 
sunbi atnutnuhi, 'bahi anabi, 'tahi anyawuhi, sai atnutnuhi 
a-iko nya, sai azakagnahi, abmazhinhi, atnutnu wuhi, anyitala- 
gbogbo-dahi. 29 Ba viyan atnutnuhi nu? ba viyan anabi nu? 
ba viyan anyawuhi nu? ba viyan atnutnuzhinhi a-iko nya nu? 
30 ba viyan nu ba anyaga yi kagna nya? ba viyan nu ba da n 
anyitala yi? ba viyan nu ba gwo beda gna? 31 Ama sai fye ye 
wyenyi yi anyaga duduhi. N du deye ma wu fye zokwo 
duduhi viyan. 


1 Nde ma dabo n anyitala aza nya yi n amalaika nya yi, ama 

mi to yeye yi m, ma ze esunbyehi bwicihi ko eshan 
bwidahi. 2 Nde mi-i iko anabi beda nya yi jesun, har ma kpe 
asiri viyan n beyekpe yi viyan ; nde mi-i gaciyaga yi viyan, har 
ma shan ape aba do, ama mi to yeye yi m, mi to zhin nyaho nu 
m. 3 Nde mi-i ga emi anyabwa viyan ntu awyekwohi kpa 
bo, nde jesun ma ga mi nahi ntu ge a gyi kwo ena, ama mi to 
yeye yi m, kwo to zhin mi ampanyi nyaho yi m. 

4 Yeye kwo-i bugbabwa yi mwa, kwo-i atnazhin yi; yeye 
kwo to wo "she m; yeye to gyi egbe m, kwo to mwa kwohin m, 
5 kwo to zhin tna hankali yi m, kwo to zan kwohi tukwo nya 
shin m, kwo to dna anyawu m, kwo to shi ekpi m; 6 yeye kwo 
to dagma ntu tna befyece bo m, ama kwo-i dagma ntu gaciya 

bo; 7 kwo-i wan kwohin shi anya yi viyan, kwo-i ga anya 
gaciya viyan, kwo-i shi °wyetu anya yi viyan, kwo-i shin nubo 
anya yi viyan. 

8 Yeye kwo ta shan zo m: ama ko anabi beda, kwo ba duya ; 
ko anyitala yi, ba ba fwa; ko beyekpe, kwo ba duya: 9 Gama 
yi-i kpe tna nunuhi nu, yi-i da anabi beda tna nunuhi nu: 
10 ama be nunuhi kwo-a be, sahi abe tna nunuhi ba ba duya. 
11 Esa nu mi beyi zhin ebi, mi beyi da 'bi nawyi beda, mi beyi 
wo ngye 'bi nawyi, mi nubozhin 'bi nawyi nya nu: ama sahi 
shi ma ze eza nugbahi, ma gmi abe 'bi nawyi nya ya. 12 
Gama esa 'ye yi gye dna maganyi duruduru; ama esa 'hi 
awyeba n awyeba yi: esa 'ye ma kpe tna nunuhi ama esa 'hi 
m'ba kpe ngye shi a kpe mi ye nunuhi. 13 Ama sahi a ce lo 
gaciyaga, n awyetu yi, n yeye yi, ba gun ata; ama ba doduhi 
yeye nu. 


1 Fye vi yeye; dudu lo nu fye zan anyaga zafun nya shin, 

amaanabibedashisunsun. 2 Gama wonuwo da n nyitala 
yi, Shekwohi aba nu wa da, to aza aba nu m; gama eza to nyi wo 
wo m; ama zafun mi wo-i da asiri. 3 Ama wo nu wo-i zhin 
anabi tnutnu, wo-i da aza aba beda mimi nya, n jeje nya yi, n 
atnazhin nya yi. 4 Wo nu wo dabo nyitala yi, wohin tukwo nu 
wo mi; ama wo nu wo zhin anabi tnutnu, ekklesiya nu wo mi. 
5 Mihin mi-i ye fye viyan fye dabo anyitala yi, ama ma gnaye 
fye zhin anabi tnutnu. Wo nu wo zhin anabi tnutnu wo du wo 
mwamwa wo nu wo dabo anyitala yi, sai aza ho wo-i pmibma, 
ntu ge ekklesiya kwo bwa mimi. 

6 Ama sahi, azaje, nde ma be fye aba mi-i dabo anyitala yi, 
kni ampanyi fye ba bwa mi yi, sai mi-i dabo fye yi lakpe nya 
aba, ko beyekpe yi, ko anabi beda yi, ko wuwu yi? 7 Nde har 
anya n ba to wyewyehi yi m, ba ga begye, ko algaita, ko giraya, 
nde ba ta shan ba abegye do m, a ba kpe wuna nya algaita, ko 
giraya yibadaa? 8 Gama nde mwahi kwo bye ama kwo ta ka 
bwa ya m, nkanu ba zhin shiri ntu okun boa? 9 E lo nu jesun 
fyehin, nde nyitala yi fye ta da beda n kwo lo eza m, a ba kpe 
wuna nya fye da a? Gama fye a ze abedadahi ese aba. 10 
Anyitala lo mwabegye gbogbo anyi mi, dohodoho 'pya to nyi 

kwo to n awyega yi m; ll nde mi ta kpe nyitala wyega m, 
mba ze nyge zhibehi 'byedo wo aba n wo-i dabo, wohin, 
bedadahi, wo ba ze zhibehi emi aba jesun. 12 E lo nu fyehin 
jesun, shi kwo nyi fye-i nyiwye anyaga zafun nya, fye zanshin 
fye a ze nunuhi eba mi ntu ge a mi ekklesiya aba. 

13 Ntu lo nu wo-i da nyitala yi, kwo bmiya wo zhin addu'a 
wo bwa iko bmapmi nya. 14 Gama nde ma zhin addu'a 
nyitala doho yi, emi zafun nu zhin addu'a, ama bemwi tna 
ampanyi nu. 15 M’ba zhin wuna ? m’ba zhin addvw’a zafun yi, 
mba zhin addu'a n bemwi yi jesun: m'ba kwo anyi zafun yi, 
m'ba kwo anyi n bemwi yi jesun. 16 N to lo nu m, nde ho-i tu 
albarka zafun yi, wo nu wo sase tna yekpe, wo ba gna Amin n 
ho godiya-zhin yi wuna? shi kwo nyi wo ta kpe nya 'ye n ha da 
m? 17 Gama ho-i zhin godiya daidai, ama a ta mi eza do dehi 
m. 18 Ma gode Shekwohi, ma du fye viyan n bedada anyitala 
nya yi; 19 dudu lo nu dna ekklesiya ma gnaye ma da abeda gun 
atnu emi bemwi yi, ntu ge ma wu aza do jesun, n ma da abeda 
adubu awo nyitala do yi. 

20 Azaje, dna bemwi aba to fye-a ze abi nawyi m: fye-a ze 
abi putu benukwohi aba, ama bemwi mi aza nunuhi. 21 Owa 
mi a ka rubutu, Aza n ba a nyitala gbo yi, n azhibehi 'gbepata 
yi jesun m'ba dabo eza deye yi; ama dudu lo nu ba to beyi 
wo mi m, Dagahi a gna. 22 Anyitala tuze nu, ama to ntu 
gaciyagahi bo m; ama ntu atna-gaciyagahi bo; ama anabi 
beda, to ntu atna-gaciyagahi bo m, ama ntu agaciyagahi bo. 
23 Nde ekklesiya viyan kwo-i yezhi aba gmanyi, ba viyan ba-i 
dabo anyitala yi, nde atna-litafi-yekpehi ba lo be, ko atna- 
gaciyagahi, to ba gna fye-i ze nya nu m a? 24 Ama nde 
viyan ba-i da anabi beda, sai eza ho wa lo be, tna gaciyagahi nu, 
ko tna-litafi-yekpehi, a zun wo ekni ba aba viyan, a da wo owa 
ba aba viyan; 25 wo bugba asiri ba lakpe; sai wo yashi wo 
awyeba yi wo ga Shekwohi mwamwa, wo-i gna behinhin 
Shekwohi wo-i nyi efye aba. 

26 Sai kni hi nu a, azaje? sa nu fye yezhi aba gmanyi, eza 
dohodoho wo-i anyi yi, ko wuwu, ko lakpe nya yi, ko nyitala, 
ko bmapmi. Fwa a zhin viyan ntu mimi bo. 27 Nde a-i 
dabo nyitala ho yi, sai aza gun aba, to du aza gun ata m, ba 

vidolo; sai gmanyi wo-i pmibma. 28 Ama nde bmapmihi 
to nyi m sai bedadahi wo shi pi ekklesiya mi; wo dabo wohin 
tukwo aba, Shekwohi aba jesun: 29 Fwa anabi ba da, gun 
aba ko gun ata, aza do ba mwi be a da. 30 Ama nde a kpeya 
wu ezado aba, wo nu wo-i sase aba "hi, sai "za "kmisunhi 'ye 
wo ba shi pi. 31 Gama fye viyan fye-i bwabwa yi fye da anabi 
beda gmanyi vi gmanyi, ntu ge aza viyan ba tumwi, viyan ba 
bwa beda jeje nya jesun; 32 azafun anabi nya ba-i vi anabi 
nu; 33 gama Shekwohi wo to zhin Shekwohi nyagmihi nu m, 
ama bugbafu nya nu. Ngye shi kwo nyi akklesiya aza 
gyigyihi nya mi viyan: 34 Fwa anyikwoza ba zhi pi akklesiya 
mi: gama a ta ye ba dabo m; ama ba dna vivi ngye shi owa 
kwo a gna. 35 Nde ba-i ye ba tu nya mwi, sai ba nya ba aba 
bo api mi: gama be viyinkwo nya nu nyikwoza aba wa dabo 
ekklesiya mi. 36 Kni hi nu a? Efye aba Shekwohi beda 
gmi be? ko fye aba gmanyi nu kwo-a si? 

37 Nde ezahozaho wo-i mwi wohin tukwo anabi nu, ko 
zafun nya nu, sai wo kpe deye n ma ka fye rubutu nyi Dagahi 
egbega nu. 38 Ama nde ezahozaho wo tna yekpe, fwa wo lo 
nu. 

39 Fyehin, emi azaje, fye ye boye fye zhin anabi tnutnu, to 
a wo bi a dabo anyitala yi m. 40 Ama fwa a zhin anya viyan 
hankali yi edovi yi. 


Sahi, azaje, mi-i ye fye kpe nabari manahi, kwo nu ma 
1 zhin fye wa'azi, kwo nu fye a gwo, n aba fye kpezhi nyi, 
2 kwo nu ntu kwo bo fye a pwo, nde fye-i shi kwo bwa, ngye, 
nde fye gaciyaga gbelahi nu to m. 

3 Gama ma ga fye, nya 'kmisunhi nu, be ma gwo jesun, 
Kristi wa fi ntu eyi laifi bo shi a beyi ka dna arubutuka; 4a 
beyi bi wo; a beyi la wo kala mpyehi 'tahi shi a beyi ka dna 
arubutuka; 5 wo wu wohin Kefas aba; avun deye awo ce 
aba aba; 6 Deye avun wo wu wohin azaje aba n ba du atagyi 
atnu, esa gmanyi, ba mwa begye ba nyi lo har sahi, ama aza 
ho ba ku lu gyewan. 7 N sahi wo wu wohin Yakub aba; 
avun deye atnutnuhi aba viyan ; 8 deye avun viyan jesun wo 
wu wohin emi aba, ngye wo nu a ma wo tna 'sasihi. 9 Gama 


306 1 KORINTIYAWA 15 


mihin tnutnuhi gnagbahi nu, mi to kunce a yi mi tnutnuhi m 
shi kwo nyi ma dna ekklesiya Shekwohi nya azhin. 10 Ama 
ntu alheri Shekwohi nya bo mi nyi shi mi nyi: wo alheri'n a 
beyi ga emi aba kwo to ze gbelahi m. Gbo deye ma du ba 
viyan tnutnu yi mwa: mi nu to m, ama Shekwohi alheri n 
kwo kunsun mi yi. 11 Ko mihin, ko bahin nu, e lo nu yi 
zhin wa'azi, e lo nu jesun fye ku ga gaciya. 

12 Ama nde a-i zhin Kristi wa'azi, a-i gna a beyi la wo kala e 
efi, wuna nu aza ho efye mi ba-i gna afifihi kalaku to nyi m? 
13 Ama nde afifihi kalaku to nyi m, sai Kristi jesun a ta la wo 
kalam: 14 nde a ta la Kristi kala m, eyi wa'azi zhin gbelahi nu, 
efye gaciyaga jesun gbelahi nu. 15 Behinhin, har a sun yi 
asaidada katahi Shekwohi aba ; gama yi ku saida zhin Shekwohi 
wo la Kristi kala: wo nu ta la wo kala m, nde a ta ku afifihi 
kalam. 16 Gama nde a ta ku afifihi kala m, a ta la Kristi kala 
jesunm: 17 ndea ta la Kristi kala m, fye gaciyaga gbelahi nu ; 
har sahi fye-i fi fye laifi mi. 18 Har ba nu n ba ku fi dna Kristi 
mi ba ku bwi. 19 Nde sai dna wyewyehi de’ye mi yi nu yi fi 
Kristi "wyetu yi, yi du aza viyan sunsun nya. 

20 Ama behinhin a la Kristi kala e efi, wa ze "kmisunhi e ba 
mi n ba wangye. 21 Gama shi efi be ntu eza bo, ntu eza bo 
jesun afifihi kalaku kwo a be. 22 Gama ngye shi dna Adamu 
viyan ba-i fi, e lo nu, Kristi mi viyan ba ba bwa wyewyehi. 23 
Ama ezahozaho wo vido : Kristi wo zhin gyigyihi °kmisunhi ; 
avun deye ba nu ba zhin Kristi nya, ewo bebe esa. 24 Avun 
deye sai esa-zoọ’sa, sa nu ba ga ebe Shekwohi Dada aba; sa 
nu wo la lu fukumci zo viyan n ebegyi yi viyan, n iko yi viyan. 
25 Gama tile nu wo ba gyi ebe, har wo dna wo anuwunhi viyan 
wo apita sinta. 26 Nuwunhi kmaknahi n ba zo, efi nu. 27 
Gama, Wo dna anya viyan ewo apita sinta. Ama sa nu wa 
gna, A dna anya viyan, paipai nu ata da wohin tukwo m, wo nu 
wo dna anya viyan ewo ebe sinta. 28 Sa nu a ku zo anya viyan 
ewo ebe sinta sai Nugun wohin tukwo yi jesun wo ba dna 
wohin Shekwohi ebegyi sinta, wo nu Shekwohi, wo dna anya 
viyan wo ebe sinta, ntu ge Shekwohi wa ze viyan ezahozaho 
aba. 

29 N to lo nu m, aza deye, ba nu a zhin ba baptisma ntu 

afifihi bo, ntu kni be hia? Nde a ta ku afifihi kala ko fyewyi 
m, ntu kni be hi a zhin ba baptisma ntu baboa? 30 Ntu kni 
be hi jesun yihin yi zhi abwi'ba esa-esa a? 31 Behinhin, 
azaje, mi egbegyi yi ntu fye bo kwo nu mi ce yi dna Kristi 
Yesu eyi Dagahi mi, mi zhin mi fi mpyehi dohodoho yi. 32 
Nde ngye aza ba da, ma surkun anyawannyawan yi dna Afisus 
mi, ngye mi ampanyi a? Nde a ta ku afifihi kala m, sai fwa 
yi ya gyi, ya sin, gama esu yi ba fi. 33 To a dna fye kwoce m; 
asese n anukwohi yi kwo wun ali manahi ya. 34 Fye kungyehi 
e tna hankali har befyece, fye fwa laifi; gama aza ho ba to 
Shekwohi yekpe yi m: mi-i da deye ntu ge ma dna fye 
viyinkwo. 

35 Ama eza ho wo ba gna, A ku afifihi kala wuna ? kni nahi 
"pya jesun ba ba be ce yia? 36 Hohin eza mama, nya nu hohin 
tukwo ho bye kwo ta bwa wyewyehi m, sai kwo la lu fi kpa. 
37 Jesun nya ho bye to zhin nahi n kwo ba ze m, ama sai 
nyabye, ko alkama nya ko nyabye do nu; 38 ama Shekwohi 
wo ga kwo nahi shi wo ye, wo ga nyabye 'pya dohodoho 
kwohin nahi. 39 Abu viyan to gmanyigmanyi nu m: ama 
epya lo aza nya, edo abu nyakpakpahi nya, edo alu nya, edo 
jesun abmiya nya. 40 Anahi eshe nya lo, a anahi anyi nya 
yi lo: ama latu eshe nya gbo nu, latu anyi nya yi gbo nu 
jesun. 41 Mpyehi latu lo gbo, n epiya latu yi jesun gbo, n 
latu do jesun akpasu nya; gama kpasu gmanyi gbo kpasu do 
latu yi. 

42 E lo nu jesun afifihi kalaku nyi. Nya a bye bwobwo nu; 
nya a la kwo kala tna-bwobwo nu : 43 a-i bye kwo tna mwamwa 
mi; a-i la kwo kala latu mi: a-i bye kwo tna kala mi a-i la 
kwo kala iko mi; 44 a-i bye kwo nahi abu nya; a-i la kwo kala 
nahi zafun nya. Nde nahi abu nya lo, zafun nya lo jesun. 
45 E lo nu a ka rubutu, Eza 'kmisunhi Adamu wa ze wyewye- 
hida. Adamu kmaknahi wa ze zafun wyewyehi-gahi. 46 
Ama zafun nya kwo nu to kmi be m, sai nahi nya, n avun 
zafun nya. 47 Eza 'kmisunhi ekni nu, butukunda : eza 'bahi e 
eshe wo nyi. 48 Ngye shi butukunda wo nyi, e lo nu ba nu ba 
nyi e butukun jesun: ngye shi eshe nya nyi, e lo nu jesun ba 
nu ba zhin eshe nya nu. 49 Ngye shi yi kpe dogbe butukun 

nya, € lo nu yi ba kpe dogbe eshe nya. 50 Ama de'ye nu ma 
da, azaje, abu n ami yi to iko yi ba gyi Shekwohi ebe gado m; 
bwobwo nya jesun kwo to bwa gado tna bwobwo nya m. 

51 Gyewye, mi-i wu fye asiri: To yi viyan yi ba wangye m, 
ama a ba shan yi do viyan, 52 para, awyekpata yi, mwahi bye 
yi kmaknahi: gama mwahi kwo ba bye, afifihi jesun ba ba 
kukala atna-bwohi, yihin jesun a ba shan yi do. 53 Gama tile 
nahi bwobwohi deye kwo ba kpe tna-bwobwo, nahi fifihi 
deye kwo kpe tna 'fi nya. 54 Ama sa nu nahi bwobwohi 
deye kwo la lu tna-bwobwo kpe, nahi fifihi deye jesun kwo 
kpe tna 'fi nya, esa 'hi beda a beyi ka rubutu kwo ba zhin 
behinhin, a-i gna, 

A gyi efi nasara wyewyehi yi 
55 O efi, ho nasaragyi kwo nyi ina? 
O efi, ho zhinzhin kwo nyi ina? 

56 Efi zhinzhin laifi nu; iko laifi nya owa nu: 57 ama godiya 
Shekwohi aba, wo nu wo ga yi nasara ntu eyi Dagahi Yesu 
Kristi bo. 

58 Ntu de’ye bo emi azaje yeyehi, fye mizhi fye to shanshan 
m, cici fye-i bebe mwa Dagahi tnutnu mi, shi kwo nyi fye 
kpe fye tnutnu to zhin gbelahi nu Dagahi mi m. 


1 Beda agyiwye yezhi nya ntu aza gyigyihi bo, ngye shi ma 

ga 'gbe akklesiya Galatiya nya aba, e lo nu fyehin fye ba 
zhin. 2 Mpyehi 'kmisunhi atnaba nya dohodoho yi, fwa 
ezahozaho efye mi wa so wo nya shi, ngye shi wo gyiba nyi, 
ntu ge to a ye kwo zhi sa nu ma be m. 3 Jesun, sa nu ma si, 
ba nu fye ye ba yi, mba tnu ba awasika yi ba lo fye nyaga yi 
har Urushalima : 4 nde kwo bmiya mihin ma lo jesun, sai ba 
ba kun lo mi yi. 

5 Ama m’ba be fye aba, sa mi la lu bmada Makidoniya ; 
gama m'ba bmada Makidoniya; 6 ama kunsun fye yi kpekni 
m’ba sase, har viyinkwo esa, ntu ge fye pye mi ezan n fye 
bmazhin yi n aba m'ba lo viyan. 7 Gama mi ta ye ma gye 
fye wye sahi mi bmada mi kauwai m; gama mi-i °wyetu yi 
ma sase kunsun fye yi ampyehi fyewyi, nde Dagahi waye. 8 
Ama m'ba mwasa Afisus mi har Pentecost; 9 gama bokunmi 

patahi ntu tnutnu mwamwahi bo kwo-i guguhiya emi aba, 
anuwunhi jesun ba-i mwa begye. 

10 Sa Timotawus wa be, fye dnawye wo sase efye aba tna 
ednawo yi; gama Dagahi tnutnu nu wo-i zhin ngye shi mihin 
jesun ma zhin nyi 11 to ezahozaho ci wo wyegba m. Ama fye 
gna wo ami n bmazhin yi ewo ezan mi n bugbafu yi, ntu ge wa 
be mi aba: gama mi-i pmi wo bedo azaje yi. 

12 Ama eyi ezado Apollos, ma tna wo bwa ewyebmibmihi wa 
be fye aba bedo azaje yi: ama wo ta ye wa be sahi, ko fyewyi 
m, ama esa nu wo bwa bwa wo ba be. 

13 Fye gu, fye gni-a-gni kala yi gaciyaga mi, fye ze aza 
nugbahi, fye mizhi. 14 Anya viyan fye-i zhin, fye zhin dna 
yeye mi. 

15 Sahi, azaje, fye kpe ba nu ba fi Istifanus puwa mi; aza 
gyigyihi "kmisunhi nu e Akaya, bahin jesun ba ze bahin tukwo 
abevihi ntu aza gyigyihi bo, 16 mi-i gyi fye wye fye ze avihi 
ade'ye "pya aba jesun, har eza dohodohoyi n wo zhin Dagahi 
tnutnu, 17 Mi-i dagma Istifanus bebe yi n Furtunatus yi n 
Akaikus yi: gama nya n kwo gba efye aba bahin ba ku ga. 18 
Gama ba fwa mi zafun n efye nya yi: fye zhin aza deye "pya 
saida. 

19 Akklesiya Asiya nya ba-i sa fye ami. Akila n Biriska yi 
ba-i sa fye ami mwa Dagahi mi, bedo ekklesiya n kwo nyi ba 
puwa mi. 20 Azaje viyan ba-i sa fye ami. Fye sa aje ami 
egbeye yi gyigyihi. 

21 Emi, Bulus mi ka amisa 'ye emi obwa yi. 22 Nde 
ezahozaho wo ta ye Dagahi m, fwa wo wo ze 'knituhi nukwohi. 
Eyi Dagahi, be! 23 Alheri Dagahi Yesu Kristi nya kwo sase 
kunsun fye yi. 24 Emi yeye kwo sase kunsun fye yi viyan 
Kristi Yesu mi. Amin. 


WASIKA 'BAHI BULUS NYA 


AKORINTIYAHI 
ABA 


Bulus, tnutnuhi Yesu Kristi nya ntu beye Shekwohi nya 
bo, bedo Timotawus eyi ezado yi, 

Kwo be ekklesiya Shekwohi nya aba kwo nu kwo dna 
Korinth, bedo aza gyigyihi yi viyan n ba fi Akaya viyan : 

2 Alheri efye aba n bugbafu yi e Shekwohi eyi Dada aba 
bedo Dagahi Yesu Kristi yi. 

3 Albarka Shekwohi aba, Dada, eyi Dagahi Yesu Kristi 
nya, Dada asunsungye nya, Shekwohi atnazhin nya viyan, 4 
wo nu wo zhin yi atna dna eyi azhingye viyan, ntu ge yihin yi 
ba mi ya zhin ba atna ba nu ba fi azhingye dohodoho, atnazhin 
yi kwo nu a zhin yihin tukwo atna ce yi e Shekwohi aba. 5 
Gama ngye shi wahala-sin Kristi nya ba mwa lo eyi aba, e lo 
nu ntu Kristi bo yi atnazhin mwa lo jesun. 6 Nde ya gye azhin 
kwo nu zhin ntu fye atnazhin bo n fye gnigni yi; nde a zhin yi 
atna kwo nu zhin ntu fye atnazhin bo kwo nu kwo nyi dna fye 
sa fye shin nubo, bugbabwa yi, wahala yi kwo nu yi sin. 7 
Eyi °wyetu ntu fye bo mimihi nu gama yi kpe ngye shi fye gwo 
lobo eyi wahala nya fye ba gwo lobo jesun eyi atnazhin nya. 

8 Gama, azaje, yi ta ye fye tna yekpe eyi wahala-sin dna 
Asiya m; gama a shin kpe yi mwa har kwo du yi akala har ya 
gmi bugba ya ntu wyewyehi bo. 9 Behinhin, yihin, yihin 
tukwo yi, ya wu ngye ya beyi gwo 'knizun efi nya; ama kwo 
nu zhin ntu ge yi ta kpema yihin tukwo yi m ama Shekwohi 
aba wo nu wo ku afifihi kala; 10 wo gni yi e efi dnagmahi aba 
lo nu, jesun wo-i gni yi; ya shi yi °wyetu ewo aba wo ba je yi 
gni. 11 Fye bma yi zhin addu'a yi ntu ge aza mwa begye ba ba 
zhin godiya ntu yi bo shi kwo nyi ya gwo albarka ntu addu'azhin 
mwa begye bo. 

12 Gama eyi egbegyi nu, saida eyi bugba-bepa nya, ya zhin 
yi zokwo dna anyi, balle efye aba shisunsun, be gyigyihi yi, n 
atnabetu Shekwohi nya yi, to wyemwa nahi nya yi m ama 
alheri Shekwohi nya yi. 13 Gama to ya ka fye nyahonyaho 

310 


2 KORINTIYAWA 1, 2 311 


yi n fye ta mi ba m n kwo to lo fye m; a wo mi kwo ba lo fye 
ewyebmibmihi, 14 ngye shi fye beyi zhin yi saida tna nunuhi 
a-i gna yi nu zhin fye agbegyi nya ngye shi fyehin jesun fye 
zhin eyi agbegyi nya dna ampyehi Dagahi Yesu nya. 

15 Shi mi gna deye kpekpe ma ye ma be fye aba "kmisunhi 
ntu ge fye mi fye bwa agmada zunba. 16 Ma beyi ye ma sa 
fye ami sa ma sadu ma lo Makidoniya, jesun, sai ma jeze be fye 
aba e Makidoniya, e lo nu fye ba dna mi Yahudiya zokwo. 17 
Sa mi beyi mwi lo nu mwa? Bewyidu nya nu ma da? 
Ko mi bemwimwi aza anyi nya nu, har ma gna E n Awo yi esa 
gmanyi? 18 Ngye shi Shekwohi zhin egbenuhi nu, eyi beda 
efye aba kwo to zhin E n Awo yi nu m. 19 Gama Nugun 
Shekwohi nya, Yesu Kristi, wo nu nabari yi da efye tantasin, 
Silwanus. Timotawus yi bedo emi yi, to E n Awo yi m; ama 
dna wohin kwo zhin E cici. 20 Gama alkawali Shekwohi nya 
viyan ba bwa ba E dna wo. Deye kwo zhin dalili yi gna 
Amin ewo aba, ntu latu Shekwohi bo. 21 Ama Shekwohi nu 
wo mi yi gni bedo fye yi dna Kristi, n wo tna yi jesun ; 22 wo 
kpe yi ze. Wo kmi yi ga wo Zafun nya dna eyi abugba. 

23 Ama ma yi Shekwohi wa zhin saida mi wyewyehi aba mi 
ta be Korinth ntu ge ma shin fye ce ya m. 24 To shi kwo nyi 
ya gyi ebe tu fye gaciyaga m; ama yi zhin abmazhinhi efye 
agmada nya nu ; gama fye mizhi gaciyaga yi. 


Gama ma zhin shawara dna mi bugba to ma be fye aba 
jesun bugbawun yi m. 2 Gama nde ma ga fye bugbawun 
nkanu ba fwan mi bugba sai wo nu n wo gwo bugbawun emi 
abaa? 3 Maka rubutu shi ma beyi zhin ntu ge sa ma be mi ta 
bwa bugba zhizhihi e ba aba m, ba nu n kwo bmiya ba ga mi 
agmada, gama ma gnakpekpe fye yi viyan, mi agmada kwo ba 
ze agmada fye nya jesun. 4 Gama ma ka rubutu ga fye 
azhingye yi boye, bugbawun yi, awyenyi yi mwa, to ntu ge ma 
wun fye abugba m ama ntu ge fye ba kpe yeye n mi ye fye ce 
yi mwamwahi. 
5 Ama nde ezahozaho wo ga bugba zhizhihi wa ga kwo to 
emi aba m wo ga kwo tna nunuhi efye aba nu viyan (mi ta ye 
ma da beda wyiduhi m). 6 Ntu eza deye "pya bo, tata deye a 

ga e aza mwa begye aba kwo la kun; 7 ce nu a zhin gwoma fye 
zhin wo gafara, fye zhin wo atna kada wo wan 'bwa bugba 
zhizhihi yi boye. 8 Ntu lo nu ma tna fye bwa fye je wo fye 
yeye wu. 9 Gama dalili ma ka deye kwo nu zhin ntu ge ma tu 
fye mwi har ma kpe ko fye zhin abedavihi nu anya yi viyan. 
10 Ezahozaho ha zhin gafara, mihin jesun ma zhin wo gafara. 
Gama be ma ku zhin gafara, nde mi beyi zhin nyahonyaho 
gafara, ma ku zhin ntu fye bo Kristi abye; 11 ntu ge kada 
Shaitan wa gyi gyiba nyahonyahoyi eyi tukwo, gama yi ta tna 
wo abwi yekpe m. 

12 Sa ma ku be Taruwas ntu ge ma da nabari manahi Kristi 
nya, a gu mi abokunmi ya dna Dagahi; 13 ama mi bugba to 
sase m gama mi ta sun mi ezado Titus aba °ye m. Ce nu a 
zhin ma lakala e ba aba ma lo mi nya har Makidoniya. 

14 Gama godiya Shekwohi aba wo nu dna Kristi wa ze yi 
anasaragyihi cici, wo-i gnami asunda wo yekpe nya abahoba- 
hoyi ntu yi bo. 15 Gama yi nu zhin asundahi Kristi nya 
Shekwohi aba dna ba aba n a gni ba nyi, jesun dna ba aba n ba 
bwi nyi, 16 adeye aba asun e efi har efi, adehi aba e wyewyehi 
har wyewyehi. Nkanu wo ba kunce abe deye yi a? 17 
Gama yi ta wun Shekwohi Beda ya ngye shi aza do ba zhin m; 
ama ngye aza atna-wyebwi, ngye aza n ba gwo egbega e 
Shekwohi aba, Shekwohi abye yi dabo dna Kristi. 


Ya ya yihin tukwo ci nu? Ko ngye shi azado a pma yi 

awasika yi cici nya ba be fye aba ko e fye aba. 2 Fyehin 
fye nu zhin eyi awasika, kakahi fi fye abugba mi, ayekpehi nu 
ababahi nu aza aba viyan ; 3 fye wu fyehin fye nu zhin wasika e 
Kristi aba n ya ga, kakahi to tawada yi m ama Zafun yi She- 
kwohi wyewyehida nya, to kpe alo kuta nya m ama kpe alo 
abugba azankwoci nya. 

4 Yi-i gnakpekpe "pya deye yi lo Shekwohi aba ntu Kristi 
bo. 5A ta gna yihin tukwo yi kunce ya zhin nyahonyahoyi e 
yihin aba m; eyi kunkun nyi Shekwohi aba nu, 6 wo nu wa ze 
yi cekunhi ya zhin abevihi alkawali wo'iwohi nya, to rubutuka 
nya m ama Zafun nya nu; gama rubutuka nya kwo wu, ama 
Zafun wo-i ga wyewyehi. 

7 Nde bevi efi nya, kwo nu a ka tu alo kuta nya, kwo be latu 
yi har Alsrailahi ba to mi ba ce Musa awyeba wye ntu wo 
awyeba °’naknaya bo m ; latu n kwo-i duya, 8 ntu kni be hi bevi 
Zafun nya kwo ta be latu yi gnabmiyahi ma? 9 Gama nde 
bevi 'knizun nya kwo latu yi, balle bevi befyece nya kwo du 
latu. 10 Behinhin, be kwo latu yi sapai kwo a ze tna-latuhi 
ntu latu kwo duhi nya bo. 11 Gama nde be kwo duya kwo be 
latu yi, balle be nyalonyalo nya kwo latu yi gnabmiyahi. 

12 Shi kwo nyi yi °wyetu deye "pya yi, yi dabo agu yi 
mimihi behinhin, 13 to ngye Musa m wo nu wo pwi awye- 
bwinya wo awyeba ntu ge kada Alsrailahi ba gye wo latu 
kmazohi duya. 14 Ama ba bemwi ba kwo agnana; gama har 
nai "ye, sa ba ba karatu alkawali kwokwohi, awyebwinya kwo-i 
nyi to kpekpehi ya m, gama sai ntu Kristi bo a la kpeya. 15 E, 
har nai "ye, sahosahoyi a ba Musa karatu awyebwinya kwo-i pwi 
ba abemwi; 16 ama esa eza pmi lo Dagahi aba a la awye- 
bwinya deye ya. 17 Dagahi dai wo zhin Zafun nu, aba Zafun 
Dagahi nya nyi a bwa loloya. 18 Yihin viyan, awyeba yi tna- 
awyebwinya, yi-i bmiya 'na latu Dagahi nya, ngye maganyi, 
a-i shan yi do dna wo dogbe lo ce yi latu har latu; gama deye 
kwo be e Dagahi aba wo nu wo zhin Zafun nu. 


Shi kwo nyi yi-i bevi de” ye yi lo, ngye shi ya bwa sunsun- 

gye, yi tazun fim. 2 Yila anya sosohi viyinkwo nya kaya ; 
ya wo abwizhin bi, yi-i ta shi Shekwohi Beda bwa kwocedna 
yim; ama ntu gaciya da bo paipai yi-i wu yihin tukwo bmiya 
ezahozaho bugba-bepa Shekwohi abye. 3 Ama nde eyi 
nabari manahi zhin sosohi nu, sosohi nu aza aba n ba bwi aba 
nyi. 4 N ba mi shekwohi anyi deye nya wo bwi atna- 
gaciyagahi bemwi awye, ntu ge kada buzangna nabari manahi 
nya latu Kristi nya, wo nu wo nyi Shekwohi dogbe, kwo knaya 
n baaba. 5 Gama yi ta zhin yihin tukwo wa'azi m, ama Yesu 
Kristi wo zhin Dagahi nu, ama yihin, yihin tukwo yi yi zhin 
fye abevihi nu ntu Yesu bo. 6 Shi kwo nyi Shekwohi, wo nu 
wa gna, Fwa buzangna kwo knaya e wyegma, wa knaya dna 
eyi abugba ntu ge-a ga buzangna yekpe Shekwohi latu nya 
dna Kristi Yesu awyeba. 

7 Ama yi-i nyabwa deye yi fi ashakun owun nya ntu ge a 
wu iko duduhi kwo a ze Shekwohi nya, to kwo a ze yihin 
tukwo nya m. 8 Yi la yepma sepa dohodohoyi, ama yi to-i 
bma m; yi ku jeje ama kwo to-i si yi bugba-gmiya nya m; 9 
a ga yi wahala, ama a ta ya yi m; a pye yi ekni, ama a ta bwi 
yim; 10 cici dna yi nahi yi la efi Yesu nya ntu ge wyewyehi 
Yesu nya kwo lakpe dna eyi nahi. 11 Gama sa yi nyi wye- 
wyehi yi a-i ga yi efi aba ntu Yesu bo, ntu ge wyewyehi Yesu 
nya kwo lakpe dna yi anahi fifihi. 12 Ntu lo nu efi lo tnutnu fi 
eyi, ama wyewyehi fi efye. 

13 Shi kwo nyi yi zafun gaciya nya ngye shi wo bwa wo nu 
wa ka rubutu, Ma ku ga gaciya ntu lo nu ma dabo, yihin jesun, 
ya ku gaciya ga ntu lo nu yihin yi dabo, 14 shi yi kpe lo wo nu 
wa la Dagahi Yesu kala wo ba ku yi kala jesun kunsun Yesu yi 
wa ta yi bwaga kunsun fye yi wo aba. 15 Gama anya viyan 
ntu fye bo nu, ntu ge shi alheri kwo tna laba aza mwa begye 
aba kwo ba bebe godiyaga yi, ntu latu Shekwohi nya bo. 

16 Ntu deye bo yi ta zun fi m. Ko yi eza okma nya wo-i 
wun ya, eyi eza emi nya wo-i ze wo'iwohi fyegyifyegyi. 17 
Gama eyi azhingye sauci nya, esa fyewyi nya, kwo-i zhin 
tnutnu ntu yi bo kaya luluhi latu nya nyalonyalohi, n kwo du 
lamwihi viyan, 18 gama yi-i ta dnawye anya wyegye nya m ama 
sai anya tna-wyegye nya; gama anya wyegye nya tna-sa- 
mwahi nu, ama anya tna-wyegye nya nyalonyalo nya nu. 


Gama yi kpe lo nde eyi lubwi nahi asese "ba anyi nya kwo 
laya, yi nyakun yi lo e Shekwohi aba, nyakun a to mi abwa 
yi m, nyalonyalohi nu dna ashe. 2 Behinhin dna iya yi-i 
domi, a wo yi pwa a pwi yi eyi asese "ba eshe nya yi, 3 ntu ge 
sa yi bwa yi nyapwinya to a sun yi bwotolohi m. 4 Gama sa 
yi sase dna lubwi deye, yi do abesa yi; to ya ye a kma yi 
nyapwinya ya m, ama ntu ge a be yi nyapwinya do yi, ntu ge 
nya kwo nyi efi nya wyewyehi a mi kwo. 5 Wo nu wa zhin yi 
ntu nya deye kwohin tukwo bo, Shekwohi nu, wo nu wo kmi 
yi ga Zafun nya. 
6 Ntu lo nu cici yi bugbakala yi; yi kpe.sa yi-i fi eyi nahi yi 
yi gnaje ya nu e Dagahi, 7 gama yi zanzan gaciyaga yi nu, to 

wyegye yi m. 8 Yi bugbakala yi, ma gna, yi gnaye yi gnaje eyi 
nahi yi yi sase kunsun Dagahi yi. 9 Ntu lo nu yi beye nu, ko 
asese yi, ko ajegna yi, ya da wo. 10 Gama tile yi viyan yi ba 
kpe Kristi owada-asese-aba abye, ntu ge eza dohodohoyi wo ba 
gwo manahi ko nukwohi ngye shi wo beyi zhin dna wo nahi. 

11 Shi kwo nyi yi-i kpe °dnawo Dagahi nya ye, yi-i shi abe 
'ye aza abye, ama yihin a ku yi kpeya Shekwohi aba, mi la 
bugba dna yi ku ze kpekpehiya dna fye bugba-bepa jesun. 12 
Yi ta ci yihin tukwo efye aba jesun m, ama yi-i ga fye bwabwa 
egbegyi nya ntu yi bo, ntu ge fye bwa begbedna nya n ba aba 
n ba gyi egbe anya yi n ba nyi okma to emi nya m. 13 Gama 
nde yi to dna hankali m, ntu Shekwohi bo nu; nde yi dna 
bankali, ntu efye bo nu. 14 Gama yeye Kristi nya kwo-i mi 
yi bo, gama yi gnakpekpe eza gmanyi wo la fi ntu viyan bo; ce 
nu a zhin aza viyan ba ku fi. 15 Wa fi ntu viyan bo, ntu ge ba 
nu ba bwa wyewyehi to ba je nyi wyewyehi yi ntu bahin tukwo 
bo m, ama ntu wo bo wo nu wa fi nyi, wa lakala jesun ntu ba bo. 

16 Ntu lo nu, avun de'ye mi ta je ezahozaho yekpe ntu nahi 
nya bo m, ko sapai ya kpe Kristi ntu nahi nya bo, du lo nu yi 
ta je wo yekpe lo num, 17 Nde ezahozaho wo dna Kristi wo-i 
zhin zankwoci wo'iwohi nu; abe kwokwohi ba la duya, gyega, 
wo'iwohi kwo ku be. 18 Anya deye viyan e Shekwohi aba 
nu, wo nu wa ye yi bedo wohin yi ntu Kristi bo har wa ga yi 
bevi yebedo nya; 19 ngye, Shekwohi wo-i dna Kristi, wo-i ye 
anyi bedo wohin yi, wo-i ta ba ba awapitatu n ba aba nu, wo-i 
dna beda yebedo nya eyi akun. 20 Ntu lo nu yi zhin esu- 
atnutnuhi nu ntu Kristi bo, ngye Shekwohi wa tna fye bwa eyi 
aba; ya tna fye bwa ntu Kristi bo, fye yebedo Shekwohi yi. 
21 Ntu yi bo wa zhin wo wa ze laifi, wo nu wo ta kpe laifi 
dohodoho ye m, ntu ge dna wo mi yi ba ze befyece Shekwohi 
nya. 


Yi-i lo tnutnu kunsun wo yi fa, yi tna fye bwa to fye gwo 
alheri Shekwohi nya gbelahi m. 2 Gama wa gna, 
Dna alheri esa ma ku wo ho, 
dna mpyehi gnigni nya jesun ma bma ho zhin. 
Gyewye, sahi nu zhin alheri esa; gyewye, sahi nu zhin mpyehi 

gnigni nya. 3 To ya ga dalili bwonyicenya behobehoyi m ntu 
ge a ta tu yi bevi bo m, 4 ama dna behobehoyi zhinzhin ya wu 
yihin tukwo atnutnuzhinhi Shekwohi nya; dna bugbabwa mwa, 
dna azhingye, dna sangyi, dna yepma, 5 alulu yi, ajarudna yi, 
arijima yi awahala yi, agyekma yi, mikungun yi, 6 gyigyi yi, 
yekpe yi, atnabwa-'kpa, be manahi yi, Zafun Gyigyihi yi, yeye 
yi tna-kwohincici yi, 7 beda gaciya nya yi, iko Shekwohi nya yi ; 
akunnya befyece nya yi bwa'izhebwa n bwa’ipmibwa yi; 8 dna 
latu, dna viyinkwo, dna eyesa nukwohi, dna eyesa manahi. 
Ngye akwocednahi nu eyi nyi, ama yi zhin agaciyada nu; 9 
ngye aza a ta kpe ba ye m, ama a-i kpe yi ye sarai ; ngye efi nu eyi 
nyi, gyewye yi zhin awyewyehida nu; ngye atatahida nu, ama 
ata wu yim; 10 ngye abugbazhizhihida ama yi-i dagma cici; 
ngye awyekwohi nu ama yi ze aza begye nyabwahi; ngye 
atna-nyahonyahoyi-da, ama yi bwa anyahonyaho viyan. 

11 Eyi egbe guguhiya nu efye aba, fyehin AKorintiyahi ; 
eyi bugba ya lo. 12 Yihin yeye efye aba kwo to yepma m, 
ama efye abugba mi nu kwo yepma. 13 Sahi a shando daidai 
(mi-i dabo ngye abi nawyi) sai fye gu fye abugba lo nu. 

14 To fye ku karkiya do tna-gwohi bedo ma-gaciyagahi yi 
m; gama jedobe kni de hi nu nyi befyece atasin laifi yi a? Ko 
kni hi nu a ye buzangna bedo wyegma yia? 15 Kni hi nu a 
ye Kristi bedo Belial yia? Ko kni hi nu a zhin gaciyagahi wa 
gye wo nuwan tna-gaciyagahi a? 16 Kni hi a ye wyegyi 
nyakun Shekwohi nya bedo ashansun nya yi a? Gama yi 
zhin wyegyi nyakun Shekwohi, wyewyehida, nya nu; ngye shi 
Shekwohi a gna, 

Mba sase n ba mi mba zanzan n ba tantasin, 
mba ze ba Shekwohi, 
bahin ba ba ze emi aza. 

17 Ntu lo nu fye kun be n ba mi, 
fye kpeya n ba, shi Dagahi a gna, 
to fye a to nya tna gyigyihi dohodoho "bwa m ; 
mihin mba gwo fye, 

18 mba ze dada efye aba, 

fyehin fye ba ze emi anugun n anyigun yi, 
shi Dagahi ikoda viyan gna. 


2 KORINTIYAWA 7 317 


Shi kwo nyi, azayeyehi, ya bwa alkawali de" ye, fwa yi ya 
zhan yihin tukwo e anya wyebwo nya nahi nya bo n zafun 
nya yi, ya ze gyigyihi nunuhi dna Shekwohi "dnawo. 

2 Fye gu fye abugba ya ga yi, yi ta zhin ezahozaho abwi m, 
yi ta wun ezahozaho ya m, yi ta zhin ezahozaho be nukwohi m. 
3 Mi ta da de" ye ntu ge ma zun fye 'kni m, gama mi ku lu gna, 
fye fi eyi abugba, har ya efi aje yi, ya bwa wyewyehi aje yi. 
4 Mi gnakpekpe boye efye aba; ma egbegyi yi efye tukwo 
boye; mi nunuhi atnazhin yi. Eyi azhingye yi viyan mi 
bugba bwibwihi yi har kwo-i pwiya. 

5 Gama ko esa ya be dna Makidoniya eyi anahi ba ta bwa sun- 
sunm ama yi bwa azhingye abahobahoyi—okma anyawu lo, emi 
ednawo lo. 6 Ama Shekwohi wo nu wo zhin abugba-zhizhihida 
atna, wa zhin eyi atna Titus bebe yi, 7 to wo bebe yi gmanyi m, 
ama jesun atnazhin yi n fye zhin wo nyi, shi wa ga yi nabari fye 
“wyetu nya, fye bugba-zhizhihi, fye nyima yi ntu mi bo, har ma 
je agmada be. 8 Gama ko ma zhin fye fye bwa bugba- 
zhizhihi emi wasika yi, mi ta ye abwi m (ko ma ku ye abwi 
sapai), gama ma gye wasika dehi kwo wun fye abugba ya, ama 
sai esa fyewyi. 9 Sahi ma dagma, to ge shi ma wun fye 
abugba m, ama shi kwo nyi fye bwa abugba-zhizhihi kwo be 
abwiye yi; gama bugba-zhizhihi kwo nu Shekwohi a zhin, kwo 
ku be efye aba ntu ge to fye bwa sangyi nyahonyaho nya ntu 
yi bom. 10 Gama bugba-zhizhihi kwo nu Shekwohi a zhin, 
kwo ga abwiye har gnigni, abwiye tna-besa, ama bugba- 
zhizhihi anyi nya kwo ga efi. 11 Gama gye nushegyi bugba- 
zhizhihi deye kwo nu Shekwohi a zhin, kwo ga efye aba, e, gye 
shi fyehin tukwo knaya nyi, e shi minagyi nyi, e, shi ednawo 
nyi, e shi °wyetu nyi, e shi nyima nyi, e shi tagba nyi! Fye a 
wu fyehin tukwo akniknihi dna anya dohodoho 'ye viyan mi. 
12 Ko shi kwo nyi ma ka rubutu ga fye to ntu laifida de” ye bo 
m, ko, jesun, to ntu wo bo wo nu a zhin wo laifi nyi m, ama 
ntu ge fye nushegyi ntu yi bo kwo lakpe efye aba Shekwohi 
abye. 13 Ntu lo nu a zhin yi atna. 

Eyi atnazhin mi ya je agmada bwa boye ntu Titus agmada 
bo, shi kwo nyi wo.zafun kwo bwa fwanfwan efye aba viyan. 
14 Gama nde ma gyi nyahonyahoyi egbe efye tukwo n wo aba 


318 2 KORINTIYAWA 7, 8 


mi ta wo viyinkwo m; ama shi anya viyan ya gna fye gaciya 
nya nu, € lo nu eyi egbegyi nyi, kwo nu n ma gyi Titus abye, 
a sun kwo gaciya nu. 15 Ngye shi wo bugba nyi efye aba shi 
wo-i pa fye bedavi, shi fye gwo wo ednawo yi n vinvin yi. 16 
Mi-i dagma gama mi agu yi mimihi boye ntu fye bo. 


Azaje, ya ye fye kpe nabari alheri Shekwohi nya kwo nu a 

ga dna akklesiya Makidoniya nya, 2 gama dna mutu azhingye 
nya mwa, ba agmada nunuhi, bedo ba esangyi yi behinhin ba 
pwiya ba gagahi. 3 Gama mi-i zhin saida, ba ku ga shi ba ba 
mi har du ba mimi; ba wyewyehi yeye yi ba ku ga, 4 ba-i tna 
yi bwa nyima yi boye a ye ba bwa alheri de" ye ba kun bevi ntu 
aza gyigyihi bo—5 deye kwo to nyi shi yi dna yi bugba m, 
ama ba ya bahin tukwo ga Dagahi aba har eyi aba jesun shi 
Shekwohi a ye. 6 Sai yi tna Titus abwa shi kwo nyi wa ya 
zhin, ntu ge wo ba nu tnutnu alheri nya deye efye mi jesun. 
7 Shi fye gnadu anya yi viyan—gaciyaga yi, bedada yi, nyayekpe 
yi, nushegyi yi, fye yeye yi eyi aba—fye gnadu bezhinzhin de” ye 


yi. 

8 Mi ta da beda "ye ngye egbega nya m, ama ntu ge, nushegyi 
azado nya yi a mwi shi fye yeye nyi. 9 Gama fye kpe alheri 
Dagahi Yesu Kristi nya ye, ko shi kwo nyi wo zhin nyabwahi nu, 
du lo nu ntu fye bo wa ze wyekwohi, ntu ge ntu wo wyekwo bo, 
fyehin fye ba ze anyabwahi. 10 Sahi ma wu fye shi mi bemwi 
nyi: gama deye bmiya lo efye aba gama fye nu fye beyi ya 
zhin tunyi etna, to zhinzhin yi gmanyi m ama beye yi jesun, 
11 ama sahi sai fye nu bezhinzhin; shi kwo nyi ya ya da, e lo 
nu jesun kwo ze zhinzhini shi fye ba mi zhin. 12 Gama nde 
beye lo a ba gwo shi eza wo bwa, to ngye shi eza ta bwa m. 
13 Ma da deye to ntu ge a kpe azado sauci m fyehin a ce fye 
gye azhin, 14 ama ntu ge a mwi kwo awye, fye kunkun sahi 
nya kwo ze bmazhin ntu ba esangyi bo, bahin kunkun jesun kwo 
ba ze bmazhin fye esangyi nya, ntu ge kwo ba ze gmanyi~ 
gmanyi. 15 Ngye shi a beyi ka, wo nu wo yezhi boye wo to ce 
shi m, wo nu wa yezhi fyewyi wo ta gyi esan m. 

16 Ama godiya Shekwohi aba wo nu wo dna bwashi nyima 
nya dna Titus bugba ntu fye bo lo nu. 17 Gama behinhin wa 

gwo yi abwatna, ama wohin, wohin tukwo yi, wa pye 'na 
nushegyi yi ntu ge wohin tukwo wa lo fye aba. 18 Bedo wo yi 
jesun ya tnu eyi ezado wo nu n wo cici nyi dna akklesiya viyan 
ntu wo nabari manahi da bo; 19 to deye gmanyi m ama 
akklesiya ba ku kni wo wa zanzan kunsun eyi yi dna tnutnu 'ye 
alheri nya kwo nu yi zhin, ntu latu Dagahi nya bo. A da mi 
wo knikni yi. 20 Yi ta ye ezahozaho wa tu yi bo ntu nyaga 
deye bo yi shi kwo bwa a dna yi kwo ga nyi m, 21 gama yi-i 
zhinatna abe yi n kwozhin bemanahi, to Dagahi abye gmanyi m, 
ama aza abye jesun. 22 Bedo ba yi yi tnu eyi ezado wo nu n ya 
tu wo mwi mwa, n ya sun wo wo shenugyi dna abe mwa 
begye, ama sahi wo nushegyi kwo du ntu wo agumi bo n wo ce 
yi efye aba. 23 Nde a nya bo ntu Titus bo, wo nu zhin mi 
nugundo kunsunhi, n mi tnutnu-kunzhinhi efye aba; eyi 
azaje, bahin ba nu zhin atnutnuhi akklesiya nya, latu Kristi 
nya nu. 24 Akklesiya abye fye wu ba saida fye yeye nya n eyi 
egbegyi yi jesun ntu fye bo. 


Ntu nyaga agyigyihi nya bevi bo mi ta apma yi ma ka 

rubutu ga fye m, 2 gama ma kpe fye beye ye kwo nu n mi 
gyi egbe fye tukwo Makidoniya aba, mi-i gna, Tunyi etna 
Akayahi ba-i zhin shirizhin ; fye nushegyi kwo a je aza boye. 
3 Ama mi-i tnu azaje ntu ge kada eyi egbegyi efye tukwo kwo 
ze gbelahi ntu beda "ye bo, ntu ge, jesun, fye zhin shirizhin, 
ngye shi ma da; 4 kada kwo ze, ko wusowusoyi, sa AMaki- 
doniyahi ba be kunsun emi yi ba ta sun fye shirizhin m, yihin, 
to yi gna efye m, yi ba wo viyinkwo ntu egbenu deye bo. 5 
Ce nu a zhin ma gye deye bmiya lo ma je azaje ashan ba sadu 
be efye aba ntu ge ba ye nyaga 'ye zhi kwo nu n fye beyi zhin 
alkawali sapai, ntu ge a zhin kwo shirizhin to ngye tile nya m 
ama yeye nya. 

6 Ama ma da deye, wo nu wo bye shanwohi wo ba do 
shanwohi, wo nu wo bye kunkunhi wo ba do kunkunhi. 7 Eza- 
hozahoyi wa zhin shi wo bugba beye nyi, to ewyewun yi m, 
to ngye tile m, gama Shekwohi wa ye gagahi bugbada yi. 8 
Shekwohi wo iko yi wa ga alheri viyan kunkunhi efye aba, ntu 
ge fyehin fye ba bwa kunkunhi cici nyahonyaho mi, fyehin fye 

ba ga mwa ntu tnutnu manahi dohodoho bo. 9 Ngye shia 
beyi ka, 

Wo gnami, wo ga awyekwohi ; 

wo befyece kwo nyi har nyalonyalo. 
10 Wo nu wo ga nyabye nyabyehi aba, bedo bredi yi ntu 
nyagyi bo, wo ba ga fye nyabye wa be fye kwo jesun, wo ba 
mwa ampanyi fye befyece nya. 11 Fye ba ze kunkunhi dna 
nyahonyaho ntu gaga bo abwa yi lolohiya de” ye kwo ga godiya 
Shekwohi aba ntu yi bo; 12 gama bevi gaga nya de” ye kwo 
ta ga agyigyihi be ba tna gmanyi m ama jesun kwo-i pwiya dna 
godiyaga mwa Shekwohi aba. 13 Shi kwo nyi ntu fye mutu 
bo dna bevi de’ye, fye ba la Shekwohi tu ntu fye bedavi saida 
Kristi nabari manahi nya bo, jesun ntu fye gaga abwa yi 
lolohiya ga ba, ntu aza viyan bo; 14 bahin, bahin tukwo yi 
ba abugba nyi fye aba ba-i zhin addw'a ga fye ntu alheri 
Shekwohi nya duduhi bo n kwo dna fye mi. 15 Godiya 
Shekwohi aba ntu wohin nyaga bo n kwo du beda wyi. 


1 Emi Bulus, mihin tukwo yi, ntu bugbashin Kristi nya bo, 

wo ali wyewo yi, mi tna fye bwa,—mi nu mi zhin bu- 
gbashinhi sa mi kunsun fye yi, ama sa mi-i gna je fye yi mi zhin 
wyepahi nu efye aba !—2 mi-i tna fye bwa ntu ge sa mi kunsun 
fye yi to fye zhin nya mba wu fye mi wyepa m, bedo gnakpekpe 
yi mi zhin nubo mba wu ba nu ba mwi yi zanzan ntu nahi beye 
bo. 3 Gama ko yi nyi anyi mi yi ta sunkun anyi nya yi m, 4 
gama eyi okunsun anya, anyi anya nu to m ama iko-anya 
Shekwohi abye n ba ba la aba gnanakwohi ya. 5 Yi-i wun 
abena ya bedo anya kpamwahi yi dohodoho kwo nu kwo la 
kwohin tu kwo-i wun Shekwohi yekpe nu, yi-i jeze be bemwi 
dohodoho yi dna bauta ntu ge kwo vi Kristi beda, 6 yi-i 
zhin shiri yi ta atna-bedavi dohodoho, sa efye bedavi kwo 
a nu. 

7 Fye dna ebe wye n kwo nyi fye awyeba abye. Nde 
ezahozaho wa ze wohin tukwo egbenuhi wo zhin Kristi nya nu, 
fwa wo wa pa deye ngye shi wo zhin Kristi nya nu yihin jesun 
lo nu ce. 8 Gama ko m'ba gyi egbe boye ntu yi fukumci bo, 
kwo nu Dagahi ga yi ntu fye mimi bo, to ntu fye wun ya bo, 

mi ta wo viyinkwo m. 9 Toa gye ngye mi ye ma fi fye edna 
awasika yi m. 10 Gama ba gna, wo awasika aluluhi nu, n 
akalahi yi, ama wo nahi hinhin kalagbahi nu, wo egbe kwo to 
zhin nyaho yi nu m. 11 Fwa aza deye 'pya ba wo deye; 
ebe yi da kwo bo dna wasika esa yi to nyi lo m, yi ba nyi lo nu 
dna tnutnu sa ya be. 12 To yi pawye ya mwi yihin tukwo dna 
aza ho aba n ba la bahin tukwo tu m. Ama sa ba mwi bahin 
tukwo aje yi, ba pi bahin tukwo do aje yi, ba tna yekpe. 

13 Ama yi ta gyi egbe n kwo du yihin wyi m, ama shi yi ba 
mi ngye shi Shekwohi wa ga yi, kwo a si har efye aba. 14 Gama 
yi ta ta yihin tukwo abwa ga n kwo duwyi m, ngye yi ta si fye 
abam; yi nu a ya fye aba be nabari manahi Kristi nya yi. 
15 Yi ta gyi egbe n kwo duwyi m, ngye, aza do tnutnu nya; 
ama yi °wyetu ntu fye gaciyaga bebe bo eyi tnutnu aba kwo 
ba mwa boye, 16 ntu ge yi ba zhin nabari manahi wa’azi har 
akni do ba nyi fye abye, to a gyi egbe tnutnu yi a ku lu zhin 
eza do aba m. 17 Wo nu wo gyi egbe fwa wo wo gyi egbe dna 
Dagahi. 18 Gama wo nu to n wo ci wohin tukwo a ba gwo 
wo m, ama sai wo nu n Dagahi a ci wo. 


1 Ma ye fye bwa nubo emi yi emi nyaze yi fyewyi. E, fye 

bwa nubo! 2 Mi eshewo yi efye yi, shewo Shekwohi 
nya 'pya, gama ma ku pa fye mula eba yi gmanyi, ngye, Kristi 
ntu ge ma ta fye abwa ga mula-nyikwo gyigyihi. 3 Ama mi-i 
wo'dna ngye shi owa kwo dna Hawa'u kwoce kwo cece yi, e lo 
nu jesun fye abemwi ba ba bwi fye e yeye gyigyihi tna-awyebwi 
Kristi aba. 4 Gama nde eza ho wa be wa zhin wa’azi do gbo 
Yesu nya yi, kwo nu yi ta zhin kwo wa'azi m, ko nde fye gwo: 
zafun do gbo kwo nu n fye to beyi gwo sapai m, ko nabari 
manahi do gbo, kwo nu n fye to beyi gwo sapai m, fye bwa 
bugba anya deye yi. 5 Gama ma mwi mihin mi to zhin avun 
nya nu atnutnuhi duduhi deye nya ko fyewyi m. 6 Ko mi ta. 
kpe beda da daidai m, mi to zhin tna-yekpehi nu m; anya 
dohodoho yi viyan ya ku wu fye paipai. 

7 Ko ma zhin laifi nu shi ma gba mihin tukwo ntu ge fye a ze 
alatuhi, shi kwo nyi ma zhin wa'azi nabari manahi Shekwohi 
nya kyautaa? 8 Ma ku wyi e akklesiya do aba shi mi gwo ba. 

anyaga ntu ge bavifye boce yi. 9 Sa mi kunsun fye yi ma gyi 
san, mi ta tu ezahozaho akaya m, gama azaje ba nu ba kun bee 
Makidoniya ba bma mi zhin nyahonyaho yi emi gyi san, e lo 
nu ma ku fwa m'ba fwa mi nya jesun, ntu ge to ma tu ezahozaho 
akaya m. 10 Shi gaciya Kristi nya kwo dna mi ezahozaho ta 
mi wa zo mi egbegyi dna Akaya ekni m. 11 Ntu kni be hi nu 
a? Shi kwo nyi mita ye efye yim? Shekwohi nu wa kpe shi 
kwo nyi. 

12 Be mi zhin kwo nu m'ba zhin jesun ntu ge mi ta ga ba 
bwabwa ba egbegyi nya m ba nu ba ye ce yi; shi ba gyi egbe 
ba zhin ngye yihin. 13 Gama aza deye "pya atnutnuhi akata 
nya nu, atnutnuzhinhi kwocednahi, ba-i ze bahin tukwo ngye 
Kristi atnutnuhi. 14 De’ye kwo to zhin be wowohi nu m, 
gama har Shaitan wa zhin wa ze wohin tukwo ngye malaika 
buzangna nya. 15 Ntu lo nu kwo to zhin nyaho yi nu m nde 
wo abevihi ba ze bahin ngye abevihi befyece nya. Ba zo'ba 
kwo ba ze ngye shi ba atnutnu nyi. 

16 Ma je gna, to ezahozaho wa ze mi ngye nyazehi m; ama 
ko nde ho zhin, gwo mi ngye nyazehi, ntu ge ma gyi egbe 
fyewyi. 17 (Be mi-i da nyi mi ta da Dagahi iko yi m ama ngye 
nyazehi, ngye dna mi gnakpekpe egbegyi nya; 18 shi kwo nyi 
aza mwa begye ba gyi egbe anyi anya yi, mihin, jesun, m'ba 
gyi egbe.) 19 Gama fye bwa bugba anyazehi yi shi kwo nyi 
fyehin fye zhin awyemwada nu! 20 Gama fye bwa bugba eza 
yi wo nu wo ba lo fye yi dna bauta, ko wo ba gyi fye albarka, 
ko wo ba je fye, ko wo ba mwa wohin tukwo, ko wo ba lu fye 
awyeba. 2l Beda mi da nyi viyinkwo nya nu emi aba, yi ta 
bwa kala yi zhin lo nu m! 

Ama du lo nu be dohodoho eza wa gyi egbe, —mi-i da ngye 
nyazehi—mihin jesun m'ba gyi egbe lo nu. 22 Bahin ba zhin 
Albraniyahi nu? Mihin nyi lo nu. Ba zhin Alsrailahi nu? 
Mihin nyi lo nu. Ba zhin Ibrahim abye nu? Mihin nyi lo nu. 
23 Ba zhin abevihi Kristi nya nu? (Mi dabo ngye nyazehi) 
balle mihin; dna awahala-sin mwa n kwo du ba nya, dna 
ajaru mwa n kwo du ba nya, alulu yi mwa a ta shin ba m, asa 
yi mwa gbogbo cevi efi nya. 24 E AYahudihi akun abwa gun 
atnu ma gwo bulala shi 'nyi gmanyi tom. 25 Abwa gun ata a 

lu mi abusi yi; zun gmanyi a she mi akuta. Abwa gun ata 
aya ba shin mi; sukwo mpyehi yi ma laba ababwi yi tu nuwan- 
yakwo; 26 dna ezan mwa begye, dna awusegyi ala nya, 
awusegyi ntu azokwo-jehi bo, awusegyi ntu mi dangi bo, 
awusegyi ntu Abyedo bo, awusegyi dna ezhi mi, awusegyi dna 
zhabwi, awusegyi tu nuwan-yakwo, awusegyi ntu azaje akatahi 
bo; 27 dna nahi bebe wahala yi, dna sukwo mwa begye tna 
gyewan, dna mikun n nuwan-mikun yi, tna nyagyi abwa yi 
mwa begye, dna esefu n bwotolohi yi. 28 Gbo ade’ye a to-i sa 
eye m anya do lo n ba ye mi pma mpyehi dohodohoyi, kpakpa 
akklesiya viyan nya. 29 Nkanu zhin kalagbahi mihin to mi- 
zhin kalagbahima? Nkanu dna awusegyi dokunnugbi nya to 
mi-i gyi minagyi m a? 

30 Nde tile nu ma gyi egbe, m'ba gyi egbe tu anya ba wu mi 
kalagba. 31 Shekwohi, Dada, Dagahi Yesu nya, wo nu wo 
zhin albarkada nyalonyalo nya, wo kpe mi ta ce akata nu m. 
32 Dna Dimashka, gwamna, esu Aretas 'sa, wa gu Dimashka 
ezhi ntu ge wo wan mi, 33 ama dna cekun a gmi mi ya galu ebo 
har ma pwo e wo akun. 


1 Tile ma gyi egbe; a ta bwa nyaho yi n kwo yim; ama 

m'ba da anyawyegye beda bedoanyalakpe yi Dagahi nya, 
2 Ma kpe eza dna Kristi nai "ye kwo nu sun aye awo ce anyi (ko 
dna nahi ko to dna nahi m mi ta kpe lo m, Shekwohi nu wa kpe) 
a la eza 'ye lo ce yi eshe 'tahi. 3 Ma kpe eza 'ye (ko dna nahi 
nu ko to dna nahi m mi ta kpe lo m, Shekwohi nu wa kpe) 4 
a la wo gun dna Paradise, wa wo abeda a ta mi shan m, be 
kwo ta bmiya kwo a gmi eza egbe m. 5 Ntu eza deye bo 
m'ba gyi egbe, ama ntu mihin tukwo bo mi ta gyi egbe m, sai 
ntu mi akalagba bo. 6Komayema gyiegbe mi ta zenyazehi m, 
gama gaciya nu m'ba da. Ama ma fwa mi nya ntu ge to 
ezahozaho wa mwi mi bo n du mi wyegye m ko be n wa wo e mi 
aba jesun. 7 Kada mi latu kwo duwyi ntu anyalakpe 
mwamwahi bo, a la ga mi knawuhi dna nahi, tnutnuhi Shaitan 
nya, ntu ge kwo gna mi gnagna kada mi latu kwo duwyi. 8 
Ma gyi wye Dagahi aba abwa ata a gna mi aje ya n kwo yi, 9 
ama wa gna mi, Mi alheri kwo kun ho, gama dna kalagba mi 

iko kwo nu. Ma gnaye ma gyi egbe emi akalagba, ntu ge 
iko Kristi nya kwo ba tu mi. 10 Ntu lo nu mi dagma mi 
akalagba yi, abeci yi, esangyi yi, wahala yi, azhingye dnagmahi 
yi ntu Kristi bo; gama sa mi tna kala esa 'hi nu mi zhin 
kalada. 

11 Ma ze nyazehi! Fye nu atu mi tile gama kwo beyi 
bmiya ma gwo cici e fye aba nu. Gama be to nyi mi gbagbahi 
atnutnuhi 'hi doduhi aba m, ko mihin nu to zhin nyaho yi nu 
m. 12 Behinhin, a ku zhin atuze tnutnuhi nya efye aba dna 
bugbabwa viyan, atuze yi, abe wowohi yi, atnutnuzhin yi 
mwamwahi. 13 Gama fye gba akklesiya do aba wuna, sai 
de'ye mihin, mihin tukwo yi mi ta tu fye akaya m? Fye zhin 
mi laifi de’ye gafara. 

14 Gye wye, esa 'tahi mi zhin shiri mi be fye aba. Mi to 
beyi tu fye akaya m, gama fyehin nu mi zanshin to fye anya m; 
gama abi tnutnu nu to m ba so anya ntu ba azamahi bo m, ama 
azamahi ba zhin ga ba abi. 15 Mihin bugba bwibwihi yi 
mba ga viyan, jesun, m'ba ye a gwo mi anya viyan ntu fye 
awyewyehi bo. Nde mi yeye kwo mwamwa efye aba boye, 
fye yeye kwo ba gba emi aba jesun? 16 Ama, beda ta dna m, 
mihin, mihin tukwo yi, mi to beyi tu fye akaya m, shi kwo nyi 
ma kpeze, fye gna ma wan fye n cece yi. 17 Mi la gyi gyiba 
efye yi ezahozaho yi ma tnu wo efye aba? 18 Ma dna Titus 
wa lo ma tnu ezado dehi kunsun wo yi. Titus wa gyi gyiba 
efye yi? Eyi zanzan wo yi zafun gmanyi nu to m? Pitabwi 
gmanyi nu to eyi vi m ? 

19 Tunyi esa 'hi har esa 'ye fye zhin nubo yi-i be beze yi 
yihin tukwo knaya fye aba? Yi-i da beda dna Kristi Shekwohi 
abye. Ama, ayeyehi abe viyan ntu fye mimi bo nu. 20 
Gama ma wo 'dna esa m'ba be fye aba kpekni to ma sun fye 
shi mi ye m; mihin, jesun, fye ba sun mi shi fye to ye m; 
kada, kpekni anyawu lo, eshewo yi, minagyi yi, eshanwo yi, 
ajegna yi, egbabi yi, agnagba yi, tukwomwa yi, kalakpe yi. 21 
Ma wo 'dna kada emi Shekwohi wo gba mi fye abye esa ma je 
be har ma bwa bugba zhizhihi ntu aza bo, ba nu ba ku laifi 
zhin sapai ama ba to ye abwi ba fwa abe-awyebwo-nya, 
fasikanci yi, bemwi nukwohi n ba beyi zhin m. 

1 De'ye kwo zhin esa 'tahi nu mi-i be fye aba. Asaida- 

zhinhi gun aba egbe, ko gun ata, beda dohodoho kwo ba 
ze shishihi. 2 Ma ku lu da, mi-i gna to mi-i be kpa m ngye esa 
"bahi shi mi beyi kunsun fye yi, e lo nu sahi mi-i to lo fye aba 
m, ba nu n ba ku laifi lu zhin bedo azado yi viyan jesun, nde 
ma je be mi to beyi zhin ba sauci m. 3 Shi kwo nyi fye zan 
saida shin Kristi nu dabo emi mi. Wohin wo to zhin kala- 
gbahi nu efye aba m ama kalada nu fye mi. 4 Gama a zun wo 
du dna kalagba, ama wo-i nyi lo Shekwohi iko yi. Gama yi 
zhin akalagbahi nu dna wo mi, ama esa ya be fye aba yi ba nyi 
lo kunsun wo yi Shekwohi iko yi. 

5 Fye tu fyehin tukwo mwi ko fye-i fi lo fye kunnu. 
Fye da fyehin tukwo owa. Ko fye ta kpe lo fyehin tukwo yi 
Yesu Kristi wo-i dna fye mi m ?—nde fye to zhin ayayahi nu m! 
6 Mi 'wyetu yi fye ba kpe yi to zhin ayayahi nu m. 7 Yi-i 
zhin addwa Shekwohi aba to fye a zhin be nukwohi dohodoho 
yi m—to ntu ge a gye yi agwogwohi nu m, ama ntu ge fyehin 
fye ba zhin be manahi, ko shi kwo nyi a gye yi ngye 
ayayahi. 8 Gama yi ta mi ya zhin nyahonyaho nuwan nya 
gaciya yi m, sai ntu gaciya bo. 9 Gama yihin yi dagma sa yi ze 
akalagbahi, fyehin fye ze akalada. Deye nu zhin eyi addwa, 
fye nunu. 10 Mi-i ka deye to mi-i kunsun fye yi m, ntu ge sa 
ma be fye aba to ma zhin fye 'napye yi m ; mi la bwa fukumci 
Dagahi nya ntu de” ye bo, ama wa ga mi ntu mimi bo, to ntu 
laya bo m. 

11 Ekmazohi, azaje, ma gna fye ami. Fye ze anunuhi, fye 
kna tnubwa abe ma ku gna fye nyi, fye ajeye kwo a ze gmanyi, 
fye a nyi bugbafu yi, Shekwohi yeye nya, n bugbafu nya yi wo 
ba nyi kunsun fye yi. 12 Fye sa aje ami egbeye yi gyigyihi. 
13 Aza gyigyihi viyan ba-i sa fye ami. 

14 Alheri Dagahi Yesu Kristi nya, yeye Shekwohi nya yi, 
"jedobe Zafun Gyigyihi nya yi ba kunsun fye yi viyan. 


WASIKA BULUS 
nya 


AGALATIHI 


aba 


Bulus, tnutnuhi, (to e aza aba m, to ntu aza bo m, ama 
ntu Yesu Kristi bo, bedo Shekwohi, Dada, yi, wo nu wo 
lakala e efi) 2 emi, bulus, bedo azaje yi, ba nu ba kunsun mi yi, 

Akklesiya a tnu de’ye Galatiya nya aba : 

3 Alheri efye aba bedo bugbafu yi e Shekwohi, Dada, aba n 
eyi Dagahi Yesu Kristi yi, 4 wo nu n wa ga wohin tukwo ntu 
eyi alaifi bo ntu ge wa gni yi e anyi nukwohi deye sahi nya, 
shi eyi Shekwohi, Dada, beye nyi; 5 e wo aba latu har 
nyalonyalo. Amin. ; 

6 Cea wo mi shi kwo nyi fye a pye wo ya yi, wo nu wo yi fye 
dna alheri Kristi mi nyi, har fye pmi awye lo nabari do aba; 7 
to kwo nu zhin ngye nabari manahi do lo m, ama aza lo n ba 
ga fye wahala gama ba ye ba gba nabari manahi Kristi nya. 8 
Ama nde ko eyi, ko malaika eshe nya wo zhin fye nabari 
manahi wa’azi gbo de’ye n kwo nu yizhin wa'azi nyi, fwa wo 
wa ze knituhi-nukwohi. 9 Shi yi ku lu da, e lo nu ma je da, 
Nde eza ho zhin fye wa'azi nabari nya gbo deye n fye la gwo 
nyi, fwa wo wa ze knituhi-nukwohi. 

10 Sahi ma zan alheri aza nya shin, ko e Shekwohi aba? ko 
ma zhin atna ma da aza? Mi beyi gna mi da aza har sahi to mi 
beyi zhin bara Kristi nya nu m. 

11 Gama azaje mi-i dna fye nabari n mi zhin kwo wa’azi nyi 
kwo to zhin eza nya nu m. 12 Gama mi to gwo e eza 'kun m, 
ko a ta wu mi ce m, ama kwo be mi aba ntu lakpe Yesu Kristi 
nya bo. 13 Gama fye beyi ku mi nabari wo- shi mi asese nyi 
dna AYahudihi kunnu sapai, shi kwo nyi ma ga ekklesiya 
Shekwohi nya beyi wahala har lulu yi, har ma zhin atna ma 
bwi kwo; 14 AYahudihi kunnu mi, ma du mi aza mwa begye 
n ba zhin mi cala nyi, ma nyiwye boye dna mi azakwohi 
kunnu. 15 Ama sa Shekwohi, (wo nu wo kni mi, to a ma mi 

kpa m, n wo beyi yi mi ntu wo alheri bo) 16 Wo ye wo la Nugun 
kpe emi aba, ntu ge ma zhin wo wa'azi Abyedo aba, to ma zhin 
shawara aza yi m, 17 jesun, mi ta lo Urushalima aba m, 
atnutnuhi aba n ba du mi abye, ama ma ku lo Arabiya ; sai ma 
jeze lo Dimashka. 

18 A zhi lo, aye gun ata avun, ma lo Urushalima mi ntu ge ma 
mwi Kefas gye, ma mwasa kunsun wo yi har ampyehi awo ce 
atnu. 19 Ama mi ta gye atnutnuhi do m, sai Yakub, Dagahi 
ezado. 20 (Be. ma ka sahi efye aba, Shekwohi abye, mi ta ce 
akata m.) 21 Avun deye, ma ku lo dna akni Suriya nya, 
bedo Kilikiya yi. 22 Har esa deye akklesiya Kristi nya dna 
Yahudiya, mi to zhin eza yekpe nu e ba awyeba m; 23 sai dai, 
ba wo nabari, Wo nu wa ga yi wahala, sapai, wa zhin wa’azi 
gaciyaga nya, kwo nu n wo beyi zhin atna wo bwi kwo nyi. 24 
Sai ba la Shekwohi tu ntu mi bo. 


A zhi lo, aye awo ce anyi avun deye, ma je Urushalima lo 

kunsun Barnaba yi; ma la Titus, jesun, kunsun emi yi. 
2 Ma ku lo ntu lakpe bo; ma wu atukwoda, (ama sosohi,) 
nabari manahi shi ma zhin ma da Abyedo aba, kada tnutnu 
mi la zhin, ko be mi-i zhin, kwo ze gbelahi. 3 Ama ko Titus, 
wo nu wo kunsun mi yi, a ta tu wo tile ntu ge wa zun nya m, 
ko wo nu zhin Hellinihi. 4 Ama azaje kata nya, ba nu ba lo be 
fiya ntu ge ba dna eyi lolohiya wye, shi yi bwa dna Kristi Yesu, 
ntu ge ba ze yi afyenu jesun: 5 yihin, yi to gye eyi nuwan ba yi 
m, yi to vi ba abeda fyewyi m, ntu ge gaciya nabari manahi 
nya kwo nyi ntu fye bo. 6 E ba aba, ba nu a yi ba atukwoda 
nyi (mihin mi ta gye mi nuwan shi ba nyi m; Shekwohi to kni 
"za knikni m) ba nu, ma gna, n ba nu zhin atukwoda nyi, ba to 
be mi nyaho m: 7 ama, gbo deye, sa ba beyi gye a ku ga mi 
nabari manahi ntu atna-nyazunhi bo, shi a ku ga Bitrus ntu 
nyazunhi bo (8 gama wo nu wo zhin Bitrus aba ntu ge wa ze 
tnutnuhi nyazunhi-nya wa zhin mi aba jesun' ntu Abyedo 
bo;) 9 sa ba gye alheri a ga mi nyi, Yakub, bedo Kefas yi, 
bedo Yohanna yi, ba nu a yi ba ekklesiya akunhi, ba la 
ga mi, n Barnabas yi, bwa'izhebwa dodna azaje nya, ntu 
ge yi ba lo Abyedo aba, ama bahin ba lo anyazunhi aba; 

10 sai dai, ba ye ya pa awyekwohi bo, mi bugba yi dna lo ma 
zhin. 

11 Ama sa Kefas wa be Antikiya, ma lakala da wo "wyeba yi, 
gama wo nu zhin 'knizunhi. 12 Gama tunyi aza ho to kun 
be Yakub aba m, wa zhin wa gyi kunsun Abyedo yi: ama 
sa ba ku si wa pmi ya n ba, wa kpe wohin tukwo ya gbo, 
shi kwo nyi wa wo nyazunhi 'dna. 13 Kunsun wo yi, 
AYahudihi n ba ce lo ba ku rikici zhin, har a gyi Barnaba 
nasara ba rikici yi. 14 Ama sa ma gye ba ta cefye daidai dna 
gaciya zokwo nabari manahi nya m, ma gna Kefas ba viyan 
abye, Nde efwo, ko Yahudihi, ho nyi lo ngye Abyedo, to ngye 
Yahudihi m, ce wuna nu ha tu Abyedo tile ba ze ngye AYa- 
hudihi ma? 15 Yibin tukwo, AYahudihi nu shi a ma yi nyi, 
to alaifida Abyedo nya m, 16 ama shi kwo nyi ya kpe a kpi eza 
sai ntu wo gaciyaga Yesu Kristi aba bo, to ntu wo abezhin owa 
nya bo m, yihin tukwo yi ku ga Kristi Yesu gaciya ntu ge a kni 
yi ntu gaciyaga dna Kristi bo, to ntu abezhin owa nya bo m; 
gama shi kwo nyi a ta kni ezahozaho ntu abezhin owa nya bo m. 
17 Ama nde, sa yi zan knikni shin dna Kristi, a sun yihin tukwo 
yi zhin alaifida nu, ma nya fye bo Kristi wo nu zhin bevibi 
laifi nya? Awo! 18 Ama nde ma je nya mi, ba nu ma la ya, 
sai ma wu ngye owagnanazunhi. 19 Gama mihin, ntu owa bo, 
ma la fi owa aba, ntu ge ma bwa wyewyehi Shekwohi aba. 
20 A ku mi zundu kunsun Kristi yi ; sahi mi to nyi lo m, ama 
Kristi nu wo nyi lo dna mi: mi wyewyehi n mi nyi lo ce yi 
nahi mi, mi nyi gaciyaga yi, dna Nugun Shekwohi nya, wo nu 
wo ye mi nyi, wa wohin tukwo ga ntu mi bo. 21 Mi ta ze 
alheri Shekwohi nya gbelahi nu m; gama nde befyece nyi ntu 
owa bo, sai Kristi wa fi gbelahi. 


AGalatihi, atnacecehi, nkanu a dna fye nyagye a, fye nu 

a wu Yesu Kristi zundu abmana efye awyebaa? 2 Fwa ma 
nya deye gmanyi efye aba: E atnutnu owa nya nu fye a gwo 
Zafun, ko e nabari gaciya nya aba? 3 Fye tna cece yi lo nu? 
Fye a ya fi Zafun, sahi fye-i zo fi nahi? 4 Fye a sin wahala 
abe yi mwa begye gbelahi? nde, behinhin, gbelahi nu. 
5 Wo nu n wo ga fye Zafun, n wo zhin abe iko nya efye aba, 

wo zhin lo nu atnutnu owa nya yi, ko nabari gaciyaga nya 
yi? 

6 Ngye shi Ibrahim wa ga Shekwohi gaciya, a ba deye kwo 
a ze befyece ewo aba. 7 Ce nu a zhin fye kpe, ba nu ba 
gaciyaga yi ba nu zhin abi Ibrahim nya. 

8 Arubutuka, shi kwo nyi ba ku kwo lu yekpe Shekwohi wo 
ba kni Abyedo ntu gaciyaga bo, ba da nabari manahi ga 
Ibrahim tunyi sapai, a-i gna, Dna eho mi abye viyan ba ba bwa 
albarka. 9 Elo nu ba nu ba zhin agaciyagahi ba ze albarkada 
kunsun Ibrahim yi wo nu wo gaciyaga yi. 

10 Gama aza viyan n ba kpema atnutnu owa nya ba nyi 
knitu nukwohi sinta: gama a ka rubutu, Ezahozaho n wo to 
nyiwye abe yi viyan a ka dna litafi owa nya n wa zhin ba m, a tu 
wo kni nukwohi. 11 Gama bekpekpehi nu, ezahozaho to nyi 
n wo kni Shekwohi abye ntu owa bo m: gama a ka rubutu, 
Befyece hi wo ba nyi wyewyehi yi ntu gaciyaga bo; 12 owa to 
zhin gaciyaga nya nu m; gama a ka rubutu, Eza n wa zhin ba, 
wo ba wyewyehi yi eba mi. 13 Kristi wa shan yi e knitu 
nukwohi owa nya sa wa ze knitu nukwohi ntu eyi bo: gama a 
ka, Ezahozaho a gyi wo tu shinwan knituhi nukwohi nu : 14 ntu 
ge albarka Ibrahim nya kwo a shin kpe Abyedo dna Kristi 
Yesu; ntu ge yi ba gwo alkawali Zafun nya ntu gaciyaga bo. 

15 Azaje, mi ga fye besisi ngye shi aza ba da: ko sa eza wo 
zhin wo beye efi nya, nde wa shi kwo eza to nyi wo la kwo ya m, 
eza to nyi wo je kwo be m. 16 A beyi ga Ibrahim alkawali 
deye bedo wo ebye yi. A ta gna abye m, ngye mwa begye ; 
ama eho ebye, ngye gmanyi nu, Kristi nu. 17 Be nu ma da: 
Alkawali Shekwohi beyi la lu pa, owa n kwo a be kwo avun, 
aye yi tagyi anyi ce shta, kwo ta lo kwo ya m har kwo a ze 
alkawali gbelahi m. 18 Gama nde gado zhin owa nya nu, 
kwo to zhin alkawali nya nu m; ama kwo zhin alkawali nya nu 
Shekwohi beyi ga Ibrahim. 

19 Kni hi nu zhin owaa? A be kwo ntu agnanazun bo, har 
ebye 'ye wo a be, wo nu a zhin alkawali ewo tukwo nyi; 
amalaika beyi ga e ngbihi aba. 20 Ngbihi to zhin eza gmanyi 
nu m; ama Shekwohi gmanyi nu. 

21 Owa zhin gaba Shekwohi alkawali nu? Awo ! gama nde 

a beyi ga owa n kwo iko yi kwo a ga wyewyehi, sai befyece beyi 
nyi ntu owa bo. 22 Ama arubutuka kwo gu anya viyan laifi 
sinta, ntu ge be a ga alkawali, gaciyaga aba dna Yesu Kristi, 
a ba ga gaciyagahi. 

23 Ama tunyi to gaciyaga be m, a zun fi owa sinta, aguguhi 
har a ba la gaciyaga kpe. 24 Ce nu a zhin owa kwo a ze yi 
guhi har Kristi bebe, ntu ge yi ba ze kniknihi ntu gaciyaga bo. 
25 Ama shi gaciyaga beyi be sahi yi ta je fi gugu sinta m. 26 
Gama dna Kristi Yesu fye viyan fye zhin Shekwohi anugun 
ntu gaciyaga bo. 27 Gama fye viyan, fye nu a zhin fye bap- 
tisma dna Kristi mi fye a kpe Kristi. 28 Yahudihi n Hellenihi 
yi to nyi lo m, ko fyenu n lo lohiyahi yi to nyi lo m ko nugbahi n 
nyikwoza yi to nyi lo m: gama fye viyan fye zhin gmanyi nu 
dna Kristi Yesu. 29 Nde fye zhin Kristi nya nu, fye nyi 
Ibrahim ebye nu jesun agadogyihi ntu alkawali bo. 


"Be nu ma da; sa gadogyihi wo-i zhin bi nawyi, wo to du 

wo fyenu m, ko wo nu zhin dagahi viyan nya ; 2 ama wo nyi 
abwashihi akun, bedo awyednahi yi har esa-si-°sa wo dada a 
shi. 3 E lo nu yihin, jesun, esa yi-i zhin abi nawyi, a shi yi 
bwa dna bauta sinta anyi abe sapai nya: 4 ama sa esa-si-’sa 
kwo be, Shekwohi wa tnu wo Nugun, mamahi e nyikwoza aba, 
mamahi owa sinta, ntu ge wa shan ba nu ba fi owa sinta, 5 
ntu ge yi ba gwo bimamaze. 6 Shi kwo nyi fye zhin anugun nu 
Shekwohi beyi tnu Zafun wo Nugun nya dna eyi abugba, 
wo-i yi Abba! Dada! 7 Ntu deye bo e esa deye hohin ho to 
zhin fyenu m, ama nugun nu; nde ho nu zhin nugun, ho nu 
zhin gadogyihi ntu Shekwohi bo. 

8 Sapai, sa fye ta kpe Shekwohi ye m, fye-i fi bauta ba aba ba 
nu, shi ba nyi, ba to zhin ashekwohi m: 9 ama sahi shi fye 
beyi kpe Shekwohi ye, ntu kni be hi fye jeze lo anya kwokwohi 
aba a? ba nu n ba zhin anya shagbahi awyekwo anya a? ba 
nu fye zhin atna fye zhin ba bauta jesun a? 10 Fye kni 
ampyehi, bedo apiya yi, bedo asa yi, bedo aye yi. 11 Mi-i wo 
"dna kada kwo ze ngye ma zhin fye gbelahi. 

12 Mi tna fye bwa, azaje, fye a ze ngye emi, gama mihin nyi 
ngye fye nu. Fye to zhin mi laifi m: 13 ama fye kpe ntu mi 

nahi shagba bo ma zhin fye wa'azi nabari manahi nya esa 
’kmisunhi: 14 nya deye n kwo nyi emi nahi n kwo zhin 
mutu nya efye aba fye to ci wyegba m, fye to na m; ama fye 
a gwo mi ngye ma zhin malaika Shekwohi nya, ngye Kristi 
Yesu. 15 Fye abugba manahi lo e kni aba hi nu sahi a? 
Gama mi zhin fye saida, ngye fye beyi mi fye beyi kna fye awye 
fyeagami. 16 Mila zefye nuwunhi nu shi ma gna fye gaciya ? 
17 Aza deye ba zan fye shin ewyebmiyi ba mwa fye ama to ntu 
be manahi bo m; behinhin ba ye ba gu fye abokunmi, ntu ge 
fye ba mwa ba. 18 Ama kwo bmiya a zan fye. shin ewyebmi 
yi ntu be manahi bo cici, to esa mi kunsun fye yi gmanyi m. 
19 mi abi nawyi fye nu n mi je wahala zhin ntu fye mama bo 
har a zhin Kristi dna fye. 20 Behinhin ma ye ma kunsun fye 
yi sahi, ma shan mi begye do; gama mi la jeje ntu fye bo. 

21 Fye gna mi, fye nu fye ye fye a nyi owa sinta, fye to wo 
owa m? 22 Gama a ka, Ibrahim wo anugun yi gun aba, 
gmanyi e fyenu aba, gmanyi e nyikwo lolohiya aba. 23 Ama 
nugun fyenu nya a ma wo shi a zhin a zhin nahi nya; ama 
nugun nyikwo lolohiya nya ntu alkawali bo. 24 Deye ngye 
besisi nu: anyikwoza deye alkawali gun aba nu. Gmanyi e 
Singa epe, wo-i ma abi ba ze afyenu; wo nu zhin Hajaratu. 
25 Gama Hajaratu wo nu zhin Sina'a epe dna Arabiya ekni ; 
wo-i wu ngye Urushalima sahi nya: gama wo nyi bauta, bedo 
wo abi yi. 26 Ama Urushalima, n kwo nyi eshe, lolohiya nu, 
wo nu zhin eyi iya. 27 Gama a ka rubutu, 

Ho dagma hohin ho nu zhin tna-bimahi ; 

Ho ce san pmi, ha ta begye, ho nu ho to 

bwa 'bima-nyasan m : 

Gama abi alama nya ba du boye ba nu ba aba yi. 
28 Yihin, azaje, ngye Ishaku, yi nu zhin abi alkawali nya. 29 
Ama ngye shi kwo nyi esa dehi wo nu a ma wo shi a zhin a 
zhin nahi mi, wa ga wo wahala wo nu a ma wo e Zafun aba, kwo 
nyi lo nu sahi jesun. 30 Ama arubutuka da wuna nua? Ha 
gmi fyenu-nyikwohi ya bedo wo nugun yi: gama nugun 
fyenu nya wo ta gyi gado kunsun nugun lolohi nya yi m. 31 
Ce nu a zhin, azaje, yi ta zhin abi fyenu nya m ama lolohiya 
nya., 

Ntu lolohiya bo Kristi wa yi loya, ce nu a zhin fye mi zhi, 
to fye a je kna fi shinwankunnu fyenu nya m. 

2 Gyewye, mihin, Bulus, mihin gna fye nde fye gwo nyazun, 
Kristi wo to ampanyi efye aba m. 3 Mi je ezahozaho saida 
zhin n wo gwo nyazun; tile wa vi owa viyan. 4 Fye anuwan 
to dna Kristi m, fye nu n fye ye fye a kni ntu owa bo: fye a 
kaya e alheri. 5 Gama yihin ntu Zafun bo yi pmi 'wyetu 
befyece nya gaciyaga yi. 

6 Gama dna Kristi Yesu mi, ko nyazun ko tna-nyazun ba to 
ampanyi m, sai gaciyaga n kwo zhin tnutnu ntu yeye bo. 7 
Sapai, fye beyi busi bmiya; nkanu wa wo fye bi kada fye a vi 
gaciyaga a? 8 Kwocedna deye kwo to gmi wo aba nu n wa 
yi fye nyi m. 9 Yeast fyewyi kwo gun knana zun viyan. 10 
Ma gnakpekpe Dagahi mi, fye to bwa nubozhin gbo m: ama 
eza nu wo wu fye anyi wo ba gwo wo tata, ko nkanu. 11 Ama 
nde mihin, azaje, ma zhin wa'azi nyazun nya har sahi, ntu kni 
be hi nu a-i ga mi wahala har sahi a? A la bwonyice zundu 
nya la ya nu. 12 Ma ye eza deye n ba gna fye gnagna ba ba lo 
ba zun bahin tukwo. 

13 Gama fyehin, azaje, a yi fye lolohiya aba; ama to fye fwa 
fye lolohiya kwo a ga nahi bwabwa m, ama ntu yeye bo fye a ze 
ajewunhi. 14 Gama anu owa viyan beda gmanyi yi, beda nu, Ho 
ba ye ho kunzhihi ngye shi ho ye hohin. 15 Ama nde fye kni 
aje anyikna, jesun fye gyi aje, fye zhin paceye kada fye bwi aje. 

16 Mi beda nu, fye zanzan fi Zafun, ntu ge fye ta vi shakpe 
nahi nya m. 17 Gama ashakpe nahi nya ba wun Zafun nu, 
jesun, wo wun nahi nu; gama adeye gun aba ba wun aje nu; 
ntu lo nu fye ta mi fye a zhin be fye a ye m. 18 Ama nde 
Zafun wo lo fye yi fye to fi lo owa sinta m. 19 Atnutnu nahi 
nya ba lakpe nu, anagbahizhin nu, wyebwo, pmapma, 20 
eshansun, zoku, nuwun, anyawu, eshewo, minagyi, yewohin, 
ajegna, wuwu-kata-nya, 21 bmibmi, ejezhin, anyigmada, 
adeye 'pya yi: mi-i pma fye gna, ngye shi ma pma fye gna 
sapai, ba nu ba zhin abe deye nyi ba ta shan Shekwohi Ebe 
gado gyi m. 22 Ama agyigyihi Zafun nya yeye nu, bugba- 
bwibwihi, bugbafu, atnabwa °kpayi, sunsungye, bemanahizhin, 
gaciyaga, 23 bugbashin, wanshi: ade’ye "pya owa to kpe lo ba 

tukwo m. 24 Ba nu zhin Kristi Yesu nya ba beyi zun nahi du, 
bedo kwo pwawo yi n kwo shakpe yi. 

25 Nde yi nyi lo ntu Zafun bo ya wu ya zanzan ntu Zafun 
bo, 26 To yi a ze atukwo mwahi m, to yi a kni aje anyikna m, 
to yi a bmi aje m. 


Azaje, nde a sun eza dna aba bwi dohodoho, fyehin n fye 

zhin azafun nya, zafun bugba-shin nya yi fye jeze eza 
deye yi; ha dna hohin tukwo wye jesun kada a dna hohin 
jaraba. 2 Fye ku fye azaje akaya, e lo nu fye nu Kristi owa. 
3 Gama nde eza ho zhin nubo wohin tukwo wo zhin nyaho sa 
wohin wo to zhin nyaho m, wo dna wohin tukwo kwoce nu. 4 
Ama fwa ezahozaho wa tu wohin tnutnu mwi, sai wo ba mi wa 
gyi egbe ntu wohin tukwo bo, to eza do aba m. 5 Gama 
ezahozaho wo ba la wohin tukwo akaya. 

6 Fwa wo nu n wo gwo wuwu beda nya wo ga wo nyawuhi e 
wo anya manahi viyan. 

7 To a dna fye kwoce m; a ta kpe Shekwohi agye m: gama 
anyahonyahoyi aza wo ba bye wo ba do kwo nu. 8 Gama eza 
n wa bye ga wo nahi wo ba do bwobwohi e wo nahi, ama wo nu 
n wa bye ga Zafun, e Zafun aba nu wo ba do wyewyehi 
nyalonyalo nya. 9 To ya gba kala fi tnutnu manahi m: gama 
sa sa la si yi ba do, nde yi bugba to gba kala m. 10 Ce nu a 
zhin shi yi bwabwa yi, kwo bmiya ya zhin be manahi aza 
aba viyan, ba nu ba fi yabi gaciyaga nya shisunsun. 

11 Gye rubutuka dnagmahi wye n ma ka ga fye mi obwa yi. 
12 Aza viyan n ba ye ba wu anya bmiyabmiyahi nahi mi, ba nu 
ba tu fye nyazun tile, sai ntu ge to a ga ba wahala ntu Kristi 
’zundu bom. 13 Gama bahin tukwo n ba gwo nyazun ba to vi 
owa m, ama ba ye ba zun fye nya ntu ge ba gyi egbe efye nahi 
tukwo. 14 Ama Shekwohi zhin aba, to ma gyi egbe m sai dai 
ntu 'zundu eyi Dagahi Yesu Kristi nya bo, shi kwo nyi ntu kwo 
bo a kun anyi ma ga mi tu 'zundu, mihin, jesun, a zun mihin 
du ga anyi. 15 Gama nyazun to zhin nyaho nu m, ko tna- 
nyazun jesun to zhin nyaho nu m, sai dai bezhinzhin wo’iwohi. 
16 Bugbafu bedo atnazhin yi kpe ba tukwo ba nu n ba wan 
zokwo 'ye, ngye Alsraila Shekwohi nya. 

17 Avun de'ye to ezahozaho a gna mi gnagna m; gama tu 
emi nahi ma bwa awahala abwi Yesu nya. 

18 Alheri eyi Dagahi Yesu Kristi nya kwo kunsun fye 
zafun yi, mi azaje. Amin. 


WASIKA BULUS NYA 


AFISAHI 


aba 


Bulus, tnutnuhi Kristi Yesu nya ntu Shekwohi beye bo, 
A tnu deye aza gyigyihi aba ba nu n ba nyi Afisus mi, ba 
nu n ba nu zhin agbenuhi nu dna Kristi Yesu : 

2 Alheri efye aba bedo bugbafu yi e Shekwohi eyi Dada aba 
bedo Dagahi Yesu Kristi yi. 

3 Albarka wo aba, wo nu wo zhin Shekwohi, n Dada yi, eyi 
Dagahi Yesu Kristi nya, wo nu wo ga yi albarka dna Kristi, 
albarka zafun nya dohodohoyi dna eshe aba: 4 ngye shi wa 
kni yi dna wo, anyi-shi'sa abye, ntu ge ya ze agyigyihi n atna- 
betuhi yi ewo abye. 5 Dna eyeye wo beyi lu shi ya ze wo 
anugun ntu Yesu Kristi bo shi wo shawarazhin beye nya, 6 
har kwo a ze cici wo alheri latu nya, kwo nu wa ga yi kyauta yi 
dna Ezayeyehi: 7 dna wohin yi bwa shanshan ntu wo ami bo, 
bedo gafara eyi awapitatu yi, shi wo anyabwa alheri nya nyi, 
8 kwo nu n wo ga eyi aba bugbaya yi, 9 shi wo zhin yi, dna 
wyemwa viyan n yekpe yi, ya kpe asiri wo beye nya, ngye shi wo 
bemwi nyi kwo nu wo lakpe dna Kristi, 10 dabara nu ntu esa 
nunuhi bo, ntu ge a ye anya zhin viyan dna Kristi, anya yi n ba 
fi eshe mi, bedo anya yi n ba nyi anyi mi. 

11 Dna wo, yi beyi gwo gado shi kwo nyi a łu yi shi ngye 
bemwi nyi ewo aba wo nu n wa zhin anya viyan shi shawara wo 
beye nya nyi; 12 ntu ge ya ze acicihi wo latu nya, yi nu yi 
’wyetu yi "kmisunhi dna Kristi: 13 Dna wo nu jesun, fye nu n 
fye beyi wo beđa gaciya nya, nabari manahi fye gnigni nya, n 
fye ga wo gaciya nyi, a beyi tu fye ze Zafun Gyigyihi yi 

alkawali nya, 14 wo nu wo nu zhin pmagahi gado nya har yi ba 
gwo kwo viyan ntu cici wo latu nya bo. 

15 Ntu lo nu mihin, jesun, shi ma ku nabari wo fye gaciyaga 
dna Dagahi Yesu, n fye yeye yi aza gyigyihi aba viyan, 16 mi 
to fwa godiyazhin ntu fye bo m, mi-i sa fye aye dna mi ad- 
du'azhin, 17 ntu ge Shekwohi eyi Dagahi Yesu Kristi nya, Dada 
latu nya, wo ba ga fye zafun wyemwa nya bedo lakpe wo yekpe 
nya yi, 18 fye abugba awye ba-i nu buzangna yi, ntu ge fye a 
kpe be kwo nu zhin °wyetu yiyi nya, bedo be yi n kwo nu zhin 
anyabwa wo gado latuhi dna aza gyigyihi, 19 bedo be yi n kwo 
zhin mwamwa duduhi wo iko nya dna yihin, yi nu yi zhin 
agaciyagahi, ngye shi wo kala iko nya nyi, 20 kwo nu n wa 
zhin dna Kristi sa wa beyi la wo kala e efi, wa shi wo wo 
bwa'izhebwa dna eshe aba, 21 du abegyi viyan abye ekpayi, 
bedo fukumci yi, iko yi, bedo adagahi yi, bedo eye dohodoho yi 
a sa kwo eye, to dna anyi deye gmanyi m ama dna de’ye n 
kwo ba be jesun: 22 wa ta anya viyan wo apita sinta, wa dna 
wo wa ze tukwo tu anya viyan ntu ekklesiya bo ; 23 wo nahi nu, 
nunuhi ewo aba n wo nu anya viyan ewyebmibmihi. 


Fyehin, jesun, wo beyi ga fye wyewyehi sa fye beyi zhin 

afifihi ntu owapitatu bo bedo fye alaifi yi, 2 shi fye beyi 
zanzan sapai fye-i vi anyi de'ye abezhin, fye-i vi dagahi eshe 
bmana nya jesun, zafun n kwo zhin tnutnu dna abi nyabwa- 
gnahi; 3 e ba tantasin yi beyi nyi sapai dna ashakpe eyi nahi 
nya, yi-i vi nahi beye bedo kwo bemwi yi, e lo nu eyi ali, jesun, 
abi guluhi nya, ngye aza do viyan :—4 ama Shekwohi, wo nu wo 
zhin nyabwahi sunsungye nya ntu wo yeye bo n wa ye yi ce yi 
boye, 5 ko sa yi beyi nyi afifihi ntu eyi dwapitatu bo, wa ga yi 
wyewyehi bedo Kristi yi (ntu alheri bo a beyi gni fye), 6 wa 
ku yi kala kunsun wo yi, wa sa yi ase kunsun wo yi dna eshe- 
aba dna Kristi Yesu, 7 ntu ge dna asa bebehi wo ba la wo alheri 
kpe, nyabwa duduhi nya, dna bugbabwa kwo-i be eyi aba dna 
Kristi Yesu: 8 gama alheri yi a gni fye ntu gaciyaga bo; de’ye 
to nyi efye aba nu m, nyaga Shekwohi nya nu: 9 to ntu 
abezhin bo m, kada eza dohodohoyi wo gyi egbe. 10 Gama yi 
nu zhin wo nyazhinzhinhi, azhinzhinhi dna Kristi Yesu ntu 


336 AFISAHI 2, 3 


abezhin manahi bo, ba nu Shekwohi ku lu shiri zhin ntu ge ya 
zanzan fi ba. 

11 Ntu lo nu fye pa shi kwo nyi sapai, fyehin, Abyedo, fye 
nyi lo nu nahi mi—a yi fye Atna-nyazunhi Nyazunhi egbe yi 
(be abwa zhin dna nahi); 12 fye pa, esa dehi fye beyi tna 
Kristi nu, ajegnahi e ebye-nyabwa Israila nya, azhibehi e 
’gbegyi alkawali nya, tna-”wyetu, tna-Shekwohi dna anyi. 13 
Ama sahi dna Kristi Yesu fye nu fye beyi zhi akpamwahi sapai, 
a ku ze fye vivi dna Kristi ami. 14 Gama wo nu zhin eyi 
bugbafu, wo nu wo beyi ze gun aba 'hi gmanyi, wa mi aje- 
gnanya ya eyi atasin, 15 dna wo nahi wa la nuwun ya, ngye owa 
awyidna nya bedo akunnu yi, ntu ge e gun aba 'hi wa zhin, 
dna wohin, eza gmanyi wo'iwohi, e lo nu a bwa bugbafu; 16 
dna nahi gmanyi wa ye ba gun aba bedo Shekwohi aba, ntu 
ezundu bo, ntu lo nu wa zo nuwun. 17 Wa be wa da nabari 
bugbafu nya efye aba, fye nu fye zhin akpamwahi, bugbafu 
jesun avivida aba; 18 gama ntu wo bo eyi gun aba ya mi ya 
wuvi Dada aba dna Zafun gmanyi. 19 E lo nu tunyi esa "ye 
fye to zhin azhibehi nu m, fye to zhin akpezhinhi nu m, ama 
fye nu zhin azhibi kunsunhi nu bedo aza gyigyihi yi, ayabi 
Shekwohi nya jesun, 20 amimihi nu kpe agoro atnutnuhi nya 
bedo anabi yi, Kristi Yesu wohin tukwo wo nu zhin kuta 
bwakwonu doduhi; 21 dna wohin, nyami viyan yebedohi nu, 
kwo-i mwa kwo-i ze nyakun gyigyihi dna Dagahi; 22 n kwo 
mi a mi fye bedo ntu ge fye a ze Shekwohi asese’ba dna Zafun. 


Ntu de'ye bo mihin Bulus, ezawanwanhi Kristi Yesu nya 
ntu fyehin, Abyedo, bo,—2 gama lallai fye ku wo "bwashi 
Shekwohi alheri nya, htu fye bo; 3 shi a wu mi asiri lakpe yi; 
(ngye shi ma ku lu ka abeda yi fyewyi, 4 ntu ge, sa fyehin fye 
ba ba fye ba mi emi yekpe kpe dna Kristi asiri,) 5 kwo nu a ta 
ga anugun aza nya n ba fi acala do m ngye sahi a la kwo kpe 
atnutnuhi gyigyihi aba bedo anabi yi, Zafun yi; 6 ngye, shi 
Abyedo, dna Kristi Yesu, ba nu zhin agado-kungyihi, aga nahi 
gmanyi nya, jesun, ba nu zhin alkawali akungwohi ntu nabari 

manahi bo. 
7 A ze mi ma zhin bevihi nabari manahi deye nya, ngye shi 

nyaga Shekwohi alheri nya nyi n kwo nu a ga mi wo tnutnu iko 
yi. 8 Emi, ko mi nu zhin avun-kmahi behinhin aza gyigyihi 
aba viyan, emi aba nu a ga alheri "ye, ntu ge m'ba zhin wa’azi 
Abyedo aba, ma wu ba Kristi nyabwa tnazohi; 9 ntu ge jesun 
ma kna aza awye ya ba gye be kwo nu zhin awyega asiri nya n 
kwo soshi tunyitunyi dna Shekwohi wo nu wa zhin abe viyan ; 
10 ntu ge sahi ekklesiya aba Shekwohi wyemwa dohodoho 'pya 
kwo ba ze yekpe abe-da aba, a-iko yi, dna aba eshe nya, 11 
deye kwo nu zhin bemwi nyalonyalo nya n wo gye kwo nunu 
dna Kristi Yesu eyi Dagahi, 12 ntu wo bo yi 'wyepa yi, bedo 
bwabwa yegu nya yi tna 'dnawo ntu eyi gaciyaga bo ewo aba. 
13 Ntu deye bo mi-i tna fye bwa fye to zun fi ntu wahala bo 
n ma sin ntu fye bo m; de'ye fye latu nu. 

14 Ntu deye bo mi-i ce akoko Dada abye, 15 ewo aba yabi 
dohodoho eshe mi, anyi mi, ba bwa ba eye, 16 ntu ge, shi wo 
anyabwa latu nya nyi, wo ba ye wo mi fye zhi iko yi ntu wo 
Zafun bo dna fye abugba ; 17 ntu ge, jesun, Kristi wo ba sase 
dna fye abugba ntu fye gaciyaga bo; ntu ge, fyehin, ashishihi, 
mimihizhi jesun, dna yeye, 18 fye ba bwa iko fye ba kpe, bedo 
aza gyigyihi yi viyan, be kwo zhin pata ekpayi, mwa'san yi, 
gadomwa yi yeye Kristi nya, 19 fye ba kpe jesun yeye Kristi 
nya kwo nu kwo du yekpe, ntu ge a nu fye nunu Shekwohi nya 
yi viyan. 

20 Sahi, wo aba, wo nu, ntu iko bo n kwo tnutnu dna yi, wo 
mi wo zhin du mwamwahi dohodohoyi yi ba tna bwa, ko yi ba 
mwi, 21 ewo aba latu dna ekklesiya dna Kristi Yesu jesun har 
acala viyan, nyalonyalo. Amin. 


4 Mihin, ezawanwanhi ntu Dagahi bo, ma tna fye bwa fye 
ba nyi ngye shi kwo ba gwo fye yiyi a yi fye kwo yi, 2 ali 
gbagbahi yi viyan, bugbashin yi, bugbabwa yi, fye-i fwa fye nya 
aje yi dna yeye; 3 fye-i zhin atna fye shi gmanyize Zafun nya 
bwa, fye-i pa bugbafu aje yi. 4 Nahi lo gmanyi, Zafun yi gma- 
nyi, ngye shi a yi fye jesun dna 'wyetu fye yiyi nya; 5 Dagahi 
gmanyi, gaciyaga gmanyi, baptisma gmanyi, 6 Shekwohi 
gmanyi, wo nu wo nu zhin Dada eyi nya viyan, wo nu wo tu 
esin viyan, viyan aba, dna viyan mi. 7 A ga eza dohodoho eyi 

aba, alheri ngye shi a mwi gaga Kristi nya. 8 Ntulo nu a 
gna, 
Sa wa gun eshe, wa lo afyenu gwodo yi fi bauta, 
Wa ga anyaga aza aba. 

9 (Beda 'ye mwa? Sa a-i gna, Wa gun, kni hi nua? Sai dai, 
a gna wohin jesun, wa shin dna aba ekni sinta,—ngye, 
Hades. 10 Wo nu wa shin dna, wo nu zhin wo nu wa gun 
bwai har wa du ashe viyan kpa ntu ge wa nu anya viyan.) 
11 Wo anyaga nu, azaho ba ze atnutnuhi; azaho, anabi; 
azaho, anabari manahi dahi; azaho akklesiya aknahi, 
bedo anyawuhi yi, 12 ntu aza gyigyihi apmanya bo, ntu ba 
tnutnu bevi bo, jesun, ntu Kristi nahi mimi bo, 13 har eyi viyan 
yi ba si gmanyize gaciyaga nya, yekpe Shekwohi Nugun nya yi, 
har ya ze anunuhi ya si Kristi nunu kpamwa ; 14 abye dehi, to 
ya wu ngye abi nawyi m, ba nu a °pye ba ya ba-i lo gmagmagma 
ese, wuwu dohodoho nya yi, ntu aza kwocedna bo ba nu ba 
nu zhin akpezhinhi abwi nya. 15 Ama, gwoma yi ga gaciya dna 
yeye, ya mwa lo dna abe viyan ewo aba wo nu wo nu zhin tukwo, 
ngye, Kristi nu, 16 e wo aba nu nahi viyan, dokuhi nu, n ye- 
bedo aga bmazhinhi yi dohodohoyi shi a ga nyi, sa sepa 
dohodoho kwo zhin kwo tnutnu, kwo-i be nahi ntu kwohin 
mimi bo dna yeye. 

17 Deye nu n mi gna fye, mi-i zhin saida dna Dagahi, fye ta 
je ezan yi "pya dna Abyedo dna yi m, n ba bemwi bminuhi ; 
18 awyegma hankalida yi, atnakpekwolohi wyewyehi Shekwohi 
nya ntu ba tna-yekpe bo n kwo fi ba, n ba bugba gnanakwo bo ; 
19 ba du beda wo akala har ba ku ga bahin tukwo nahibeye nya, 
ntu ge ba zhin abe wyebwo nya bedo anyapwawo yi. 20 Ama 
fyehin fye to tu Kristi mwi lo nu m; 21 nde, behinhin, n fye 
a wo wo, a beyi wu fye dna Kristi, ngye shi gaciya nyi dna Yesu 
nu. 22 Fye kma fye ali kwokwohi ya n kwo beyi nyi fye sapai, 
kwo nu n a wun kwo ya ntu anyapwawo kwocednahi nya, 
23 ntu ge fye ze awo'iwohi dna fye zafun abemwi nya, 24 fye 
pma ali wo'iwohi, kwo nu a zhin kwo ngye Shekwohi dogbe 
dna befyece gaciya nya n be. gyigyihi yi. 

25 Ntu deye bo, fwa ezahozaho wo da gaciya wo kunzhihi 
yi, fye-i pmi akata ya, gama yihin yi zhin aje aga nu. 26 Fye 

gyi minagyi ama to fye zhin laifi m; to mpyehi a shin fye-i 
gyi minagyi m, 27 to fye ga guzhenyi bwabwa m. 28 Evi- 
wyihi to wa je eviwyi m; ama gwoma wa lo tnutnu wo abwa yi, 
wo-i zhin be n kwo bmiya, ntu ge wo ba bwa nya n wo ba ga 
eza wa gyi san. 29 To beda nukwohi kwo a gmi efye egbe m, 
sai be n kwo bmiya ntu mimi bo, ntu ge kwo ba ga alheri ba 
aba n ba wo. 30 To fyea wun Zafun Gyigyihi Shekwohi nya 
bugba m, wo nu a tu fye ze ewo aba har mpyehi shanshan nya. 
31 Fye fwa bugba'napye viyan, minagyi yi, egu yi, anyawu yi 
akmikni yi, ba la ya efye aba, bedo benukwohi-zhin yi: 32 
Fye zhin aje atna yi, sunsungye yi, fye-i zhin aje gafara, ngye 
shi Shekwohi zhin fye gafara dna Kristi. 


5 Fye ze ashanhi Shekwohi nya ngye abi yeyehi. 2 Fye zanzan 
dna yeye, ngye shi Kristi wa ye yi n wo ga wohin tukwo 
jesun ntu yi bo, wa ze nyaga sundahi, sakrifais Shekwohi nya. 

3 Ama fasikanci, anya awyebwo nya yi viyan, ko 'zanya- 
'wyetu, to a sa ba eye efye aba m, gama deye to kunce aza 
gyigyihi m. 4 Ko nya cegye nya, ko nyaze-beda, ko beda 
gbelahi, ba nu ba to kunce m: ama gwoma a ga godiya. 
5 Gama fye kpe de’ye ye, ko fasikanci-zhinhi, ko eza-bewyebwo- 
zhinhi yi, ko eza n wo tu awye yi (ngye shangbahi nu), wo to 
gado yi lo dna Kristi ebe n Shekwohi nya yi m, ko fyewyi m. 
6 To fye fwa ezahozaho wo dna fye kwoce abeda gbelahi yi m, 
gama ntu ade’ye bo nu Shekwohi minagyi kwo be tu anugun 
bwagnahi. 7 Ntu lo nu to fye yebedo ba yi m; 8 gama sapai 
fye zhin wyegma nu ama sahi fye zhin buzangna nu dna 
Dagahi; fye zanzan ngye abi buzangna nya 9 (gama a sun 
buzangna ampanyi dna be manahi viyan, n befyece yi, n 
gaciya yi), 10 fye-i zhin atna fye-i tumwi be kwo ba da Dagahi. 
11 Jesun, to fye a yebedo awyegma bezhin yi m n ba to ampanyi 
m, ama sai fye kpe ba ya. 12 Gama abe n ba zhin fiya, 
kwo nu zhin viyinkwo nya ko a da ce; 13 ama abe viyan sa a 
kpe ba ya ba ku ze alakpehi buzangna aba, gama abe viyan a la 
kpe ya kwo ze buzangna nu. 14 Ntu lo nu a gna, 

Kunagyehi, hohin ho wan gye nyi, 
Ha lakala e efi, Kristi wo ba ga ho buzangna. 

15 Fye shi awye paceye shi fye zanzan, to ngye atna-wye- 
mwahi m, ama ngye awyemwahi, 16 fye-i shi bwabwa bwa, shi 
kwo nyi ampyehi nukwohi nu. 17 Ntu lo nu to fye a ze atna- 
cecehi m, ama fye kpe Dagahi beye shi kwo nyi. 18 To 
fye sin anab-nuwan eje zhin fye m, -n kwo mi nyace lo- ama a 
nu fye Zafun yi: 19 fye-i dabo aje yi azabura yi, anyikwo- 
cici-nya yi, anyikwo-Zafun-nya yi, fye-i kwo anyi kasundadahi 
yi Dagahi aba; 20 fye-i zhin godiya esa dohodohoyi ntu abe 
viyan bo dna eyi Dagahi Yesu Kristi eye, Shekwohi eyi Dada aba, 

21 Fye-i ga aje abwa dna 'dnawo Kristi nya. 22 Anyikwo- 
nusehi fye ku abwa ga efye aba, ngye Dagahi aba. 23 Gama eba 
wo nu zhin nyikwoza tukwo, ngye Kristi, jesun, wo zhin 
ekklesiya tukwo nu, kwo nu zhin wo nahi, wohin wo nu zhin 
kwo Gnihi. 24 Ngye shi ekklesiya abwa yi ga Kristi, e lo nu 
fwa anyikwonusehi ba zhin n ba aba yi, dna abe yi viyan. 25 
Fyehin, aba, fye ye fye anyikwo yi, ngye shi Kristi ye ekklesiya 
n wo ga wohin tukwo ntu kwo bo, 26 ntu ge wa ze kwo gyi- 
gyihi, sa wa beyi zhan kwo nuwan yi beda nya yi, 27 ntu ge wo 
be ekklesiya latuhi yi ewo abye, tna cegye-°bwi, to yezhi yi m, 
ko nyahonyaho yi ngye anya 'hi; ntu ge kwo ba ze gyigyihi 
tna cegye-'bwi. 28 E lo nu kwo bmiya fyehin, aba, fye ye fye 
anyikwo ngye fye anahi. Eza wa ye wo nyikwo wo ye wohin 
tukwo nu: 29 gama eza to nyi wo wun wohin nahi nu m, ama 
wo zhin wo kpa wo nahi, wo zhin wo kna wo nahi, ngye shi 
Kristi wa zhin wa zhin ekklesiya yi. 30 Gama yihin yi nu 
zhin aga wo nahi nya. 31 Ntu lo nu eza wo ba ya wo dada 
n wo iya yi, wo nyima wo nyikwo, bahin gun aba ba ze nahi 
gmanyi. - 32 Deye asiri dnagmahi nu, ama mi-i da Kristi bo, 
bedo ekklesiya yi. 33-Du lo nu, fwa ezahozaho efye aba wo 
ye wo nyikwo ngye shi wo ye wohin tukwo; fwa nyikwo jesun 
wo ga wo eba mwamwa. 


Abi, fye vi fye azamahi bo Dagahi mi; gama de” ye bmiya lo. 

2 Ho ga ho dada mwamwa n ho iya yi (wyidna °kmisunhi 
alkawali yi nu,) 3 ntu ge ho ba bwa alheri, ho ba mwa wyewyehi 
sa dna anyi. 4 Adada, to fye zhin fye abi ba gyi minagyi m : 
ama fye shi ba bwa dna wuwu Dagahi nya bedo wo bepa yi. 

5 Abara, fye zhin fye adagahi beye, ba nu nba iko yi fye yi, 
ednawo yi, nahi-vinvin yi, bugba yi gmanyi ngye Kristi aba; 
6 bauta-awye-nya "pya nu to m, ngye aza n ba da aza, ama ngye 
abara Kristi nya, fye-i zhin Shekwohi beye e fye abugba, 7 
fye-i zhin tnutnu bugbaye yi ngye ntu Dagahi bo, to ntu 
eza bo m, 8 fye kpe, be manahi dohodoho eza zhin a ba je wo 
tagba e Dagahi aba, ko bara nu, ko °pida nu. 9 Adagahi, fye 
zhin lo nu n ba aba, to fye pma ba kun m: gama fye kpe fye 
Dagahi, n ba nya yi, wo dna lo eshe, knikni to-i lo n wo aba m. 

10 Ekmazohi, fye mizhi dna Dagahi, dna kala wo iko nya. 
11 Fye pma okun-nya viyan Shekwohi nya ntu ge fye ba bwa 
iko fye a gni-a-gni Shaitan egba yi. 12 Gama yi ta fi abwa 
azankwoci yi nu m ama abe guzhenyi nya yi, a-iko yi, anyi 
abegyihi yi wyegma de’ye nya, bedo agwodo yi zafun nukwohi 
nya dna aba eshe nya. 13 Ntu lo nu fye la Shekwohi okun- 
anya viyan ntu ge fye ba mi mizhi mpyehi nukwohi, sa a zhin 
deye viyan, fye kpezhi. 14 Fye kpezhi, fye a pa fye shin 
gaciya yi, fye a kpe agu-nya befyece nya, 15 fye a pa fye apita 
nabari manahi bugbafu-nya shirizhin yi; 16 be duduhi, jesun, 
fye la kpata gaciyaga nya, ntu ge fye ba mi fye wun anyasheshehi 
ena nya ya e Nukwohi aba. 17 Fye la okun kata gnigni nya, bedo 
ebe-yakwo Zafun nya yi, kwo nu kwo nu zhin Beda Shekwohi 
nya. 18 Fye zhin addwa cici dna Zafun, addwazhin "pya 
dohodohoyi ewyegyi yi; fye-i gu deye ewyebmibmihi, 
ewyegyi yi ntu aza agyigyihi bo viyan, 19 ntu mihin bo jesun a 
ga mi iko ma kpe mi egbe ya tna ednawo, ntu ge ma da asiri 
nabari manahi nya, 20 gama ntu deye bo mi nu zhin tnu- 
tnuhi dna asunkna. Zhin addwa ntu ge ma dabo tna ednawo 
shi kwo bmiya ma da. 

21 Ama ntu ge fyehin jesun fye ba kpe mi asese nabari shi 
mi nyi, Tikikus, emi ezado yeyehi, wo nu wo nu zhin bevihi 
"gbenuhi dna Dagahi, wo ba wu fye nabari viyan. 22 Ntu lo 
nu ma tnu wo pulu efye aba ntu ge fye a kpe eyi asese, ntu 
ge jesun wo ba zhin fye abugba atna. 

23 Bugbafu azaje aba, bedo yeye yi n gaciyaga yi, e Dada 
Shekwohi aba, n Dagahi Yesu Kristi yi. 24 Alheri kunsun fye 
nu n fye ye Dagahi Yesu Kristi ewyebmibmihi yi. 


WASIKA BULUS NYA 

aba 


Bulus n Timotawus yi, abara Kristi Yesu nya, 
Ba tnu wasika ga aza gyigyihi viyan dna Kristi Yesu, ba 
nu ba fi Filibbi, bedo abishop yi adikon yi. 

2 Alheri efye aba bugbafu yi e Shekwohi eyi Dada aba n eyi 
Dagahi Yesu Kristi yi. 

3 Mi zhin mi Shekwohi godiya dna mi bepa viyan n mi pa 
fye nyi, 4 dna mi addwa dohodoho cici ntu fye viyan bo mi-i 
zhin addu'a bugba bwibwihi yi, 5 ntu fye tnutnu kunzhi bo dna 
nabari manahi tunyi ampyehi '"kmisunhi har sahi; 6 mi gna 
nya deye kpekpe lo, wo nu n wo ya tnutnu bmiyabmiyahi zhin 
efye mi wo ba nu kwo har mpyehi Yesu Kristi nya. 7 Kwo 
bmiya lo emi aba ma mwi lo nu ntu fye bo viyan, gama mi 
efye yi dna mi bugba mi, shi kwo nyi dna jaru mi, jesun sa mi 
kun nabari manahi gni, emigni yi, fyehin viyan fye a ze akun- 
gwohi bedo emi yi dna alheri mi. 8 Gama Shekwohi nu zhin 
saidada shi a wo mi efye yi viyan, dna yeye Kristi Yesu nya. 
9 Mi addwa zhin nu, fye yeye kwo ba mwa boye dotudotu yi, 
yekpe yi bedo awyeknaya yi viyan; 10 ntu ge fye ba gna abe 
duduhi ye; ntu ge, jesun, fye ba ze gyigyihi, tna-betu ntu ewyi 
Kristi nya bo; 11 anunuhi befyece anya yi, ba nu ba nyi lo 
Yesu Kristi yi ntu Shekwohi latu bo bedo wo cici yi. 

12 Ma ye fye a kpe, azaje, abe ba bwa mi nyi, ba nyi lo 
ntu nabari manahi laba bo: 13 har a ku kpe Agalukwo-guhi 
aba, aza do yi jesun, emi asukna ntu Kristi bo nu; 14 emi 
azaje mwa begye dna Dagahi ba-i mizhi ntu emi asukna bo, 
har ba be ba wyepa behinhin ntu Shekwohi Beda bo tna 
’dnawo. 

15 Aza ho ba da nabari Kristi nya eshewo yi n anyawu yi 
ama aza do bugba manahi yi; 16 Abugba-manahida ba zhin 
ntu yeye bo, ba-i kpe a dna mi iya ntu nabari manahi kungni 
bo: 17 aza dehi ba dna nabari manahi Kristi nya wyi ntu anya- 

wu bo, to bugba yi gmanyi m, ba bemwi ba ba gni bugba 
zhizhihi yi ga mi dna jaru. 18 Kni hi nu a? Ashe, ko 
wusowusoyi a dna nabari Kristi nya wyi, ko munafiki yi, ko 
gaciya yi; mihin ma dagma ntu de’ye bo, emba dagma. 

19 Gama ma kpe ntu fye addwazhin bo, bedo bmazhin 
Kristi Yesu Zafun yi kwo ba ze mi gnigni, 20 be ma ye ewye- 
bmibmihi yi, mi °wyetu yi, to ma wo viyinkwo ko fyewyi m, 
ama, bugba kala yi boye, ko sahi ko esa dohodoho, a ba la 
Kristi tu dna mi nahi, ko wyewyehi aba ko efi aba. 21 Gama 
emi aba wyewyehi kwo nu zhin Kristi, efi kwo nu zhin gyiba. 
22 Nde kwo nu zhin wyewyehi dna mi nahi, deye kwo nu 
zhin tnutnu ampanyi nya ntu mi bo. Mi ta kpe be mba kni m»; 
23 Ama mi bemwi kwo la gna aje gun aba, a wo mi lo ngye ma 
lakala ma sase Kristi yi ; gama kwo gha bmiya lo zam: 24 ama 
mi asese dna nahi kwo du ampanyi ntu fye bo. 25 Shi kwo 
nyi a wo mi lo behinhin, ma kpe m'ba sase, e, mba sase bedo 
fye yi viyan, ntu fye abyelo bo bugba bwibwihi yi dna gaciyaga ; 
26 ntu ge ntu mi bo fye ba bwa dalili boye fye gyi egbe dna 
Kristi Yesu, ngye, shi wba jeze be fye aba. 

27 Sai dai fye se asese 'hi "pya n kwo ba gwo nabari manahi 
Kristi nya: ntu ge ko ma be ma gye fye wye, ko mi ta be m, 
mba wo fye asese nabari, fye-i kpezhi kala yi dna zafun 
gmanyi, fye sun 'kun e bwapa yi knaje ntu nabari manahi 
gaciyaga bo; 28 to fye a la wyeta ko fyewyi ntu anuwunhi bo 
m. Deye n ba aba saida paipai nu ntu ba bwibwi bo, ama 
gnigni nu ntu fye bo, e Shekwohi aba nu. 29 Gama a ku ga 
efye aba ntu Kristi bo, to gaciyaga yi ewo aba gmanyi m, fye ba 
sin wahala jesun ntu wo bo: 30 fye-i okun yi lo ngye shi fye a 
gye wye emi aba, fye-i wo, ko sahi, kwo lo emi aba. 


Nde atnazhin lo dna Kristi, nde bmazhin yeye nya lo, nde 

ajeye Zafun nya lo, nde bugbaye yi n sunsungye yi lo, 2 ma 
tna fye bwa fye nu mi agmada, fye-i bugba yi gmanyi, fye yeye 
yi, jesun gmanyi, fye bemwi yi gmanyi. 3 To a zhin beho- 
behoyi anyawu nya m, ko tukwomwa yi m, ama tukwogba yi fye 
ze fyehin tukwo ngye aza do du fye. 4 To ezahozaho wa gye 
wo nuwan wohin anya yi gmanyi m ama ezahozaho n fye aba 

wo gye wo nuwan aza do anya yi jesun. 5 Fye nyi ali de” ye 
yi efye mi kwo nu n kwo nyi dna Kristi Yesu: 6 wo nu, ko 
wo nu zhin Shekwohi tunyitunyi wo ta gye deye kwo nu zhin 
be wo ba ta abwa shi kwo m. 7 ama wa ze wohin tukwo 
gbelahi, wa la bara dogbe shi kwo nyi a ma wo dna aza dogbe. 
8 Shi a sun wo dna zankwoci dogbe wa wohin tukwo gba wa vi 
har efi, e, har efi ezundu nya. 9 Ntu lo nu Shekwohi wa la wo 
tu du, n wa ga wo eye n kwo tu eye dohodoho esin, 10 ntu ge 
ntu Yesu eye bo nyikutukwo dohodoho kwo ba ce akoko dna 
eshe, dna ekni, dna ekni sinta, 11 n nyitala yi dohodoho kwo ba 
zhin saida Yesu Kristi Dagahi nu, ntu ge kwo la Shekwohi 
Dada tu. 

12 Ntu lo nu, mi ayeyehi, shi fye ku vi beda cici, to mi 
awyeba gmanyi m, balle sahi shi mi to gni lo m, fye fwa 
fyehin gnigni kwo zhin kwo tnutnu ednawo yi, nahi-vinvinhi 
yi; 13 gama Shekwohi wo-i lo tnutnu dna fye mi ntu ge fye 
ba ye, jesun fye ba zhin abe n ba da wo bmiyabmiyahi. 14 
Sai fye zhin abe viyan to gunaguni yi m, abena yi m. 15 ntu 
ge fye a ze atnabetuhi, atna-nyawunyahi, abi Shekwohi nya 
tna-abwi, cala tantasin kwo nu n kwo zhin knaknahi, nya- 
bwagnahi yi, a gye fye wye fi ba ngye abuzangna dna anyi, 
16 fye-i shi Beda wyewyehi nya bwa ntu ge dna ewyt Kristi 
nya m'ba bwa abe egbegyi nya shi kwo nyi mi to busi gbelahi m, 
mi ta gye azhin jesun gbelahi m. 17 E, ko a ze mi ya ngye mi 
nu zhin nuwan sakrifais nya fye gaciyaga nya, ma dagma, mi 
bugba bwibwihi yi kunsun fye yi viyan. 18 E lo nu fyehin fye 
dagma, fye bwa bugba bwibwihi kunsun mi yi jesun. 

19 A wo mi lo dna Dagahi Yesu, esa-sun fyewyi mba tnu 
Timotawus efye aba, ntu ge mi bugba kwo ba yashi sa ma kpe 
fye asese. 20 Gama mi ta ezahozaho yi lo n wo ba gye wo 
nuwan efye yi ngye Timatawus m. 21 Ba viyan ba zan bahin 
tukwo nya nu shin, to Yesu Kristi anya m. 22 Ama fye 
viyan fye kpe shi wo nyi, ngye nugun wo dada yi, ya kun nabari 
manahi bautazhin. 23 Wo nu a wo mi lo mba tnu wolowolo sa 
mba gye abe n ba bwa mi lo: 24 ama mi-i kpema Dagahi 
mba be mihin tukwo yi sa esa-sun fyewyi. 

25 Ma gye kwo bmiya lo m'ba tnu fye Abafroditus, mi ezado, 

mi tnutnu-kunzhinhi, mi okun-kunzhinhi, efye tnutnuhi, n 
wo nu wo vi mi anya bo a pma mi ce yi. 26 Shi kwo nyi wo-i 
wo fye pwa viyan, wo nubo, jesun kwo la wun boye shi fye a 
ku nabari wo nyasan wo. 27 Behinhin wo san nya lo, kwo a ce 
fyewyi wo fi: ama Shekwohi gye wo sunsun; wo nu to 
gmanyi m ama har mihin yi, ntu ge kada ma bwa bugbawun 
tu bugbawun sin. 28 Ntu lo nu ma be mi beye, ma tnu wo ntu 
ge sa fye a gye wo wye jesun fye bwa bugba bwibwihi, emi bu- 
gbawun kwo a ce saya emi aba. 29 Fye gwo wo dna Dagahi 
agmada yi viyan ; fye ze aza deye "pya mwamwahi: 30 gama 
ntu Kristi tnutnu bo wo lo vi efi yi, to wa gye wo nuwan wo 
wyewyehi yi m ntu ge fye ba nu bevi emi aba. 


Kmaknahi, emi azaje, fye dagma dna Dagahi. Ma ka 
abeda 'ye ga fye, be luluhi nu to emi aba m, ama efye aba 
gnigni be nu. 2 Fye zhin paceye amwi yi, fye zhin paceye 
atnutnu nukwohi-lohi yi, fye zhin paceye anya-zunhi yi. 3 
Gama yi nu zhin anyazunhi gaciya nya, yi nu yi ga Shekwohi 
mwamwa dna Zafun, yi gyi egbe dna Kristi Yesu, yi ta kpema 
nahi m. 4 Ko mihin m’ba mi ma kpema nahi : nde eza do wo 
mwi wo egbegyinya yi lo dna nahi, mihin mi du wo : 5 mpyehi 
nyimwanyimwahi a zun mi nya, mi zhin Israilahi nu, e Benyami 
ebye, mi zhin Ibranihi nu, AIbranihi nu shi a ma mi; shi 
owa nyi mi zhin Farisihi nu; 6 shi mi ewyenyi nyi, ekklesiya 
wahalagahi nu, shi befyece owa nya nyi, tna betuhinu. 7 Ama 
anya deye viyan n ba zhin gyiba emi aba ma ba ba nuwanbwi 
nu ntu Kristi bo. 8 E, behinhin, mi ba anya viyan nuwanbwi 
nu ntu be duduhi bo, ngye, mi yekpe Kristi Yesu mi Dagahi 
nya: ntu wo bo mi la bwi anya viyan nuwan ngye findakulu 
nu ma ze ba ntu ge ma bwa Kristi wa ze mi gyiba, 9 ntu ge a 
sun mi dna wo, to mihin tukwo befyece yi m, ngye kwo nu n 
kwo zhin owa nya nyi, ama kwo nu n kwo zhin gaciyaga dna 
Kristi nyi, befyece n kwo gmi Shekwohi aba kwo kpema 
gaciyaga: 10 ntu ge ma kpe wo ye, n wo kalala iko yi, ntu ge, 
jesun ma sa wo azhingye mi-i ze ngye wohin dna wo efi, 11 

ntu ge ko wusowusoyi mba si kalala e efi. 
12 Kwo to zhin ngye ma lu bwa m, ko a la mi lu awo nu m: 

ama mi-i shenugyi vivi, ntu ge ma ze kwo mi nya, shi kwo nyi 
Kristi Yesu wa ze mi wo nya. 13 Azaje, mi-i to mwi mihin 
tukwo ngye mi la ze kwo mi nya kpa m. ama nya gmanyi nu 
emi zhin, mi-i ze anya avun nya amwi, mi ewye yi bmi ma dna 
mihin lo abye anya aba, 14 mi-i shenugyi vivi har ma si ace- 
shiba ntu ge ma gwo lada kwo nu n kwo zhin Shekwohi yiyi 
latuhi nyi dna Kristi Yesu. 15 Fwa, yi nu yi ku ze agungunhi 
ya gye lo nu: nde nyahonyaho fye bemwi a gye gbo, ko dehi 
Shekwohi ba la kwo kpe ga fye. 16 Sai dai aba eyi ku lu si 
nyi, ya wu ya zanzan tu wyidna de’ye. 

17 Azaje, fye shan mi, bedo aje yi, fye shi ba wye ba nu ba 
zanzan shi yihin yi ze efye fye aba. 18 Gama aza mwa begye 
lo, ma ku gna fye ba nabari boye, mi-i gna fye sahi, jesun, 
awyenyi yi, ba nu zhin anuwunhi Kristi ezundu nya: 19 Ba 
kpegniba abwibwi aba nu, ba Shekwohi zhin ba nubo nu, ba-i 
gyi egbe ba viyinkwo nya yi, ba-i gye ba nuwan anyi anya yi. 
20 Gama eyi azhibi kwo nyi dna eshe mi; e bwahi yi pmi eyi 
Gnihi, Dagahi Yesu Kristi: 21 wo nu wo ba shan yi nahi 
gbagbahi "ye do ntu ge kwo ba gbedo wo nahi latuhi yi, iko "ye 
yi n wo mi wo fi anya viyan ewo aba sinta. 


Ntu lo nu, mi azaje yeyehi, awye kwo nya, emi agmada, 
emi kraun, fye kpezhi akala yi lo nu dna Dagahi, fyehin, 
mi ayeyehi. 

2 Mi tna Afodiya bwa, mi tna Sintiki bwa ba sase bemwi yi 
gmanyi dna Dagahi. 3 E, efwo jesun, mi tnutnu-kunzhinhi 
behinhin, mi-i tna ho bwa ha bma anyikwo de ye zhin, gama 
ba ku zhin tnutnu kunsun mi yi dna nabari manahi, bedo 
Aklimandus yi jesun, emi azaje atnutnu-kunzhinhi yi n ba ce 
lo, ba nu n ba.aye ka fi lo litafi wyewyehi nya. 

4 Fye bwa bugba bwibwihi dna Dagahi cici: sai mi je fye 
gna, Fye bwa bugba bwibwihi. 5 Fye fwa a kpe fye bu- 
gbabwa ye aza aba. Dagahi la wuvi. 6 To fye a sabo ntu 
nyahonyahoyi bo m; ama dna nyahonyaho addu'a yi, wyegyi 
yi, bedo godiya yi, fye wu fye awyegyi Shekwohi aba. 7 
Bugbafu Shekwohi nya, kwo nu kwo du yekpe viyan, kwo ba gu 
fye abugba n fye abemwi yi dna Kristi Yesu. 

8 Ekmazohi azaje, be kwo nu zhin gaciya, be kwo nu zhin 
mwamwahi, be kwo nu zhin fyecehi, be kwo nu zhin gyigyihi, 
be kwo nu zhin nyigunhi, be kwo nu zhin eyesa manahi; nde 
anya doduhi lo, nde cici lo, fye ku fye abemwi adehi aba. 9 
Abe fye beyi tumwi, fye beyi gwo, fye beyi wo, fye beyi 
gyewye emi aba, fye zhin abe dehi: Shekwohi bugbafu nya 
wo ba sase kunsun fye yi. 

10 A da mi lo boye dna Dagahi shi kwo nyi fye a je fye 
bemwi wyedna emi aba: ko sapai fye beyi bepa deye yi, ama 
to fye a bwabwa m. 11 Mi to da deye shi mi tna nya m: 
gama mi la lu mutu, asese n mi se viyan mi wyewyehi la yashi. 
12 Ma kpe gbagba asese, ma kpe mwamwa asese jesun; dna 
behobeho bwabwa, n anya viyan jesun, ma tu asiri mwi 
nubo-fu nya, n mikun-gun nya yi, mwamwa nya bedo nyatna 
yi. 13 ma mi ma zhin abe viyan ntu wo bo n wo mi mi gni 
nyi. 14 Du lo nu fye ku zhin bmiya shi fye a bma mi zhin 
dna mi azhingye. 15 Fyehin, AFilibbihi fye kpe lo fyehin 
tukwo yi, ampyehi "kmisunhi nabari manahi nya, esa mi beyi 
lakala e Makidoniya, ekklesiya dohodoho to nyi n kwo beyi 
dnabwado emi yi, sai efye gmanyi; 16 gama har dna Tassal- 
uniki fye beyi tnu esa esa ntu anya bo a pma mi ce yi. 17 Mi 
ta zan kyauta nu zanshin m; ama agyigyi nu emi zanshin n 
kwo ba be fyè nyaso. 18 Ama mi anya viyan yi lo har ba la 
duwyi ; mi nunuhi lo, shi kwo nyi mi beyi la alheri gwo n fye 
beyi tnu ce yi Abafroditus akun, turare sundahi, nyaga 
gwogwohi, be dadahi Shekwohi aba. 19 Mi Shekwohi wo ba 
ga fye anyahonyaho viyan a pma fye ce yi shi wo anyabwa nyi 
dna latu dna Kristi Yesu. 20 Latu eyi Shekwohi aba ngye eyi 
Dada har nyalonyalo. Amin. 

21 Fye sa eza gyigyihi dohodoho ami dna Kristi Yesu. 
Azaje n ba kunsun mi nyi ba-i sa fye ami. 22 Aza gyigyihi 
viyan ba-i sa fye ami, ama Kaisar ayi shi sunsun. 

23 Alheri Dagahi Yesu Kristi nya kunsun fye yi viyan. 


WASIKA BULUS NYA 


AKOLOSSIHI 


aba 


Bulus, tnutnuhi Yesu Kristi nya ntu Shekwohi beye bo, 
bedo Timotawus yi eyi ezado, 

2 Kwo be aza gyigyihi aba, azaje agbenuhi, dna Kristi, 
Kolossi aba : 

Alheri efye aba bugbafu yi e Shekwohi eyi Dada aba. 

3 Yi zhin Shekwohi, Dada eyi Dagahi Yesu Kristi nya, 
godiya, esa dohodoho yi zhin addwa ga fye, 4 shi kwo nyi ya ku 
nabari fye gaciyaga nya wo, dna Kristi Yesu, fye yeye yi jesun 
aza gyigyihi aba viyan, 5 ntu °wyetu bo a shi ga fye eshe mi. 
Fye a wo kwo nabari tunyi sapai dna beda gaciya nya, nabari 
manahi, 6 n kwo nu kwo a be efye aba ; ngye shi kwo gnami anyi 
viyan, jesun, kwo-i ga ampanyi, kwo-i be, ngye shi kwo zhin 
efye aba, tunyi mpyehi n fye beyi wo n fye beyi kpe alheri 
Shekwohi nya dna gaciya; 7 kwo nu n fye beyi tumwi 
Abafras aba, wo nu wo nu zhin eyi bara kunzhinhi yeyehi ; wo 
nu zhin bevihi Kristi nya "gbenuhi ntu eyi bo, 8 wohin wa gna 
yi nabari fye yeye nya dna Zafun. 

9 Ntu lo nu, yihin, tunyi mpyehi yi beyi wo de’ye, yi to kma 
addu'azhin ga fye m, yi-i gyiwye ntu ge a nu fye yekpe wo beye 
nya yi dna wyemwa Zafun nya, awyega yi, 10 ntu ge fye ba 
zanzan gwogwohi Dagahi aba, fye-i zhin be kwo da wo sarai, 
fye-i ga agyigyihi dna tnutnu manahi dohodoho, fye-i be jesun 
dna yekpe Shekwohi nya. 11 Fye-i ze akalahi a-iko yi viyan, 
ntu wo iko latu nya bo ntu ge fye bwa bugbashin, n atnabwa- 
’kpayi yi bedo bugba bwibwihi yi, 12 fye-i ga Dada godiya, 
wo nu n wa si yi ya ze agadogyihi aza gyigyihi nya dna bu- 
zangna. 13 Wo nu wo gni yi e ebe wyegma nya, wa ze yi dna 
ebe wo Nugun yeyehi nya; 14 wo nu ya bwa shanshan dna 
wo, ngye gafara eyi alaifi nya. 

15 Wo nu wo zhin dogbe Shekwohi nya tna-wyegyehi, 
nugun 'kmisunhi nu azankwoci viyan abye; 16 gama dna 

wohin nu a zhin anya viyan, dna eshe, dna anyi jesun, anya n a 
gye ba wye nyi, anya yi a ta gye ba wye m, ko asu, ko adagahi, 
ko abegyihi, ko a-iko; anya viyan n wo aba nu a zhin ba, ntu 
wohin tukwo bo jesun. 17 Wohin, wo nu zhin abyeda anya 
viyan aba, n wo aba jesun a dna anya viyan do. 18 Wo nu 
zhin tukwo nahi nya, ngye, ekklesiya; wo nu zhin kunyahi, 
kmimahi e efi, ntu ge anya viyan aba wa ze abyeda. 19 Gama 
ce da Shekwohi shi wo nunu viyan kwo sase dna wo; 20 jesun, 
ntu wo bo wa ye anya viyan bedo ewo aba, ko dna anyi, ko 
dna eshe, shi kwo nyi wa zhin bugbafu wo ami yi ewo zundu 
nya. 

21 Fyehin, jesun, fye nyi sapai ajegnahi nu, anuwunhi nu 
jesun dna fye bemwi, fye-i zhin atnutnu nukwohi, 22 sahi wa 
ku ye fye bedo dna wo nahi zankwoci nya ntu wo efi bo, ntu 
ge wo ba ta fye abwa ga gyigyihi, atna- bwihi, atna-betuhi ewo 
abye, 23 nde fye shenugyi dna gaciyaga, amizhihi, akpezhihi 
jesun, to fye a shi °wyetu nabari manahi nya ya n fye a wo nyi 
m, kwo nu a zhin kwo wa'azi azankwoci dohodoho aba dna 
eshe sinta; mihin, Bulus, a ze mi kwo bevihi. 

24 Sahi mi dagma dna mi azhingye ntu fye bo, gama dna mi 
nahi ma nu be kwo ce lo azhingye Kristi nya ntu wohin nahi bo, 
ngye, ekklesiya nu; 25 gama mi nu zhin bevihi ekklesiya nya 
ngye shi a dna mi "bwashihi Shekwohi nya ntu fye bo, ntu ge 
ma wu Shekwohi Beda nunuhi, 26 asiri a so shi tunyi asa viyan 
n acala yi ama sahi a la kwo kpe ya ntu wo aza gyigyihi bo, 27 
Ba nu Shekwohi ye ba kpe nyabwa latuhi asiri deye bwa ntu 
Abyedo bo, kwo nu zhin Kristi dna fye, wyetu latu nya. 28 
Wo nu yi dnawyi, yi-i pma ezahozaho gna, yi-i wu ezahozaho 
dna wyemwa viyan, ntu ge yi ba ta ezahozaho abwa ga She- 
kwohi abye nunuhi dna Kristi. 29 Ntu deye bo mi-i zhin 
tnutnu, mi-i shenugyi Shekwohi kala yi kwo nu kwo lo 
tnutnu dna mi. 


Gama ma ye fye a kpe mi abezhinzhin n mi zhin lo boye 
ntu fye bo, n aza yi n ba fi Lawudikiya nyi, ntu bahin bo, 
jesun, n ba to-i shin mi awyeba gye m; 2 ntu ge ba abugba ba 
bwa atnazhin, shi kwo nyi ba yebedo yeye yi, ntu ge, jesun, ba 

bwa anyabwa yekpe nya viyan n kwo awyega yi har ba kpe asiri 
Shekwohi nya, Kristi nu, 3 dna wo aba a so anyabwa wyemwa 
nya n yekpe yi. 4 Ma gna fye de’ye ntu ge kada ezahozaho wo 
pmi fye awye abeda kwocedna nya yi. 5 Gama ko mi to 
kunsun fye yi dna nahi m, mi kunsun lo fye yi dna zafun, mi-i 
dagma shi ma gye fye fyece, n fye gaciyaga mizhi yi Kristi 
aba. 

6 Shi kwo nyi fye la gwo Kristi Yesu eyi Dagahi lo nu sai 
fye zanzan dna wo, 7 agbegye yi dna wo, amimihi jesun, 
ashishihi dna fye gaciyaga ngye shi a wu fye, fye-i mwa 
godiyaga yi. 

8 Fye zhin paceye kada ezahozaho wo wan fye tile yi ntu 
wyemwa eza nya bo, n kwocedna gbelahi yi har fye-i vi aza 
kunnu bedo anyi bemwi yi, to Kristi m. 9 Gama dna wohin, 
nahi nunu Shekwohi nya viyan kwo sase, 10 fye ku ze anunuhi 
dna wo, wo nu wo zhin tukwoda abegyi viyan n iko yi. 11 Dna 
wo, jesun, a ku zun fye nya, nyazun yi abwa nya nu to m, 
kwo nu kwo kna pata e nahi, dna Kristi nyazun nya; 12 saa bi 
fye kunsun wo yi dna baptisma, a ku fye kala jesun kunsun wo 
yi shi fye ku ga Shekwohi tnutnu gaciya, wo nu wa la wo kala e 
efi. 13 Fyehin, jesun, n fye nu zhin afifihi dna awapitatu nyi, 
atna-nyazunhi jesun, Shekwohi wa ze fye awyewyehida kunsun 
wo yi, shi kwo nyi wa ku zhin fye awapitatu gafara viyan, 14 
gama wa ku wun owa ya, kwo nu n kwo zhin gaba eyi; wa la 
kwo, wo-i kun kwo tu ezundu. 15 Sa wo beyi kma abe ya, 
n a-iko yi wa wu ba abmana viyinkwo yi, wo-i gyi ba nasara. 

16 Ntu lo nu to fye fwa azahozaho wo da fye 'wa ntu 
nyagyi beda bo m, ko nyasin beda bo m, ko nyagyi-dogun 
ewyi m, ko epiya-she ewyi m, ko sunsun ewyi m. 17 Bahin, 
ba zhin ofun nu abe yi n ba be lo nyi; ama Kristi zhin ba 
hinhin nu. 18 To fye a fwa ezahozaho wa gna fye aje n fye 
nasara lada yi m wo dna fye nahi-gba zhin, n amalaika mwa- 
mwaga yi, wo-i abemwi ba nyi abe yi n wohin wa gyewye, wo 
wohin tukwo yi mwa ntu wo bemwi nahi nya bo, 19 wo to 
Tukwo yi shi m, kwo nu nahi viyan kwo-i bebe e kwo aba, 
Shekwohi bebe yi, kwo-i bwa bmazhinhi, kwo-i ye aga bedo 
aje yi. 

20 Nde a lo fye ya e anyi bemwi aba shi fye a ku fi kunsun 
Kristi yi, ntu kni be hi fye sase ngye fye zhin anyi nya nu a? 
Fye-i vi awyidna ntu kni beħia? 21 ngye, To shi kwo bwa m, 
To to kwo bwa m, 22 (anya deye viyan ba ba zhin abo sa ba 
ampanyi ba ku zo), ngye shi aza awyidna nyi ba wuwu yi? 
23 Anya dehi ba wu ngye ba wyemwa yi ntu bahin mwamwaga 
bo, n nahi-gba yi, n ba nahi wyegbaci yi, ama ba to ampanyi m, 
sai ba da nahi-shakpe. 


Nde a ku fye kala kunsun Kristi yi fye zan anya shin n ba 

nyi eshe, aba Kristi nyi esaseshi Shekwohi bwa'izhebwa. 
2 Fye ku fye abugba ga anya bo n ba lo eshe, to ekni anya m. 
3 Gama fye a ku fi, fye wyewyehi jesun kwo so bedo Kristi yi 
dna Shekwohi mi. 4 Sa Kristi, wo nu wo zhin eyi wyewyehi, 
wo ba lakpe, esa 'hi fyehin, jesun, fye ba lakpe kunsun wo yi 
dna latu. 

5 Fye ze fye aga afifi ba nu ba zhin anyi nya; fasikanci, 
awyebwo, anyapwawo, bugba-nukwohizhin, °zanya-°wyetu 
ngye eshansun nu. 6 Ntu anya de’ye bo Shekwohi minagyi 
kwo-i be tu anugun atnabewohi; 7 n ba mi nu sapai fye 
zanzan fi ba, sa fye beyi nyi dna anya deye. 8 Ama sahi fye 
kma anya deye ya viyan; minagyi, gulu, be-nukwohizhin, 
agnagba, pmapma beda e fye 'gbe. 9 To fye a da kata fi 
aje yi m, shi kwo nyi fye la ali kwokwohi kmaya du kwo 
atnutnu yi, 10 fye kpe ali woọ’iwohi, kwo nu a zhin kwo wye- 
wyehi har kwo Zhinhi dogbe. 11 Aba a ta mi a gna Hellenihi 
ko Yahudihi m, nyazunhi ko tna-nyazunhi m, ko Abyedo yi 
gbo m, ko Sikitiyu m, ko fyenu m, ko nugun m, ama Kristi wo 
nu zhin viyan dna viyan. 

12 Fyehin, shi kwo nyi fye zhin akniknihi Shekwohi nya nu, 
ayeyehi jesun, fye kpe ali sunsun nya, bugbabwa yi, ali- 
gbagba yi, bugbashin yi, atnabwa-°kpayi yi, 13 fye bwa bugba 
aje yi, fye-i zhin aje gafara, nde ezahozaho wo beda yi kara nya 
eza do yi; ngye shi Dagahi wa zhin fye gafara, e lo nu jesun 
sai fye zhin. 14 Adeye viyan be duduhi, fye kpe yeye, gama 
kwo ye anya viyan bedo, kpekpe. 15 Fye fwa bugbafu Kristi 
nya kwo-i gyi ebe dna fye abugba ; e lo nu a yi fye fye ze nahi 

gmanyi. Fye ze agodiyagahi. 16 Fwa beda Kristi nya sase 
dna fye mi kunkunhi dna wyemwa viyan, fye-i wu aje, fye-i pa 
aje bo azabura yi, anyikwo-cici-nya yi, anyikwo-Zafun-nya yi, 
fye-i kwo anyi godiya yi Shekwohi aba efye abugba mi. 17 
Be dohodoho n fye zhin, beda yi, ko tnutnu yi, fye zhin viyan 
Dagahi Yesu eye yi, fye-i ga Shekwohi, Dada, godiya ntu wo bo. 

18 Fyehin, anyikwo-anusehi, fye sase abwa yi ga n fye aba 
aba, be nu n kwo bmiya dna Dagahi. 19 Fyehin, aba, fye ye 
fye anyikwo yi, to fye a gyi minagyi ba yi m. 20 Fyehin, abi, 
fye vi fye azamahi beda abe yi viyan, gama deye kwo da 
Dagahi. 21 Fyehin, adada, to fye a shan fye abi afun m, kada 
ba gmi ba wyewyehi ya. 22 Fyehin, afyenu, fye vi fye 
adagahi, ba nu n ba zhin fye nahi nya nyi, abe yi viyan, to 
bauta awyeda nya yi m, ngye aza ba da aza, ama bugba yi 
gmanyi fye-i wo Dagahi "dna. 23 Behobeho n fye zhin fye 
zhin kwo °wyebmibmihi ntu Dagahi bo to ntu aza bo m; 24 
shi kwo nyi fye kpe lo e Dagahi aba fye ba gwo gado n kwo 
kunce efye aba; fye-i zhin Dagahi Kristi bauta. 25 Gama 
eza wo zhin be nukwohi a ba gba wo be nukwohi ta, knikni to 
nyi m. 


Fyehin, adagahi, fye ga fye afyenu be n kwo zhin fyecehi, 
daidai jesun ; shi kwo nyi fye kpe lo fye bwa Dagahi eshe 
mi. 

2 Fye shenugyi addwazhin, fye-i gu dna fye addwa go- 
diya yi; 3 fye-i zhin addwa ga yi ntu ge Shekwohi ba gu yi 
abokunmi ya ntu beda bo yi ba da asiri Kristi nya, ntu kwo bo 
emi dna asukna ; 4 zhin addwa ntu ge mba la kwo kpe shi kwo 
bmiya ma da. 

5 Fye zanzan wyemwa yi ntu ba bo ba nu n ba nyi ebmi, fye 
shi bwabwa bwa. 6 Fye zhin fye da beda alheri yi, fye-i zhin 
aba sankpegye yi, ntu ge fye a kpe shi fye ba ye ezahozaho 
benya. 

7 Tikikus, emi eza yeyehi, bevihi, 'gbenuhi, bauta- 
kunzhinhi dna Dagahi, wo ba gna fye mi abe viyan. 8 Ntu 
deye bo nu ma tnu wo efye aba, ntu ge fye ba kpe eyi asese ntu 
ge wa zhin fye abugba atna jesun; 9 kunsun Unisimus yi, 

ezado "gbenuhi, yeyehi, wo nu wo nyi efye abwa. Ba ba gna 
fye abe viyan ba nyi lo iya. 

10 Aristarkus, emi kun-wanhi, wo sa fye ami, bedo Markus 
yi Barnaba dangi, (wo nu n fye a gwo egbega wo tukwo; nde 
wa be efye aba fye gwo wo), 11 Yaswa yi, wo nu a yi wo eye 
Yustus; ba nu n ba zhin nyazun nya nyi; ba, gmanyi, ba nu 
zhin emi atnutnu-kunzhinhi ntu Ebe Shekwohi nya bo, ba 
zhin mi atna. 12 Abafras, wo nu wo nyi fye abwa, fyenu Kristi 
Yesu nya wo-i sa fye ami, wo-i zhin wo pa fye bo wo addwa yi 
enushegyi yi, ntu ge fye ba kpezhi nunuhi, ayekpehi, dna 
Shekwohi beye viyan. 13 Gama ma zhin wo saida wa ku 
zhin tnutnu boye ntu fye bo, jesun ntu ba bo n ba fi Lawudikiya 
nyi, n ba yi n ba fi Hiyarabolis nyi. 14 Luka, shigbeda yeyehi, 
bedo Dimas yi, ba-i sa fye ami. 15 Fye sa azaje ami n ba fi 
Lawudikiya nyi, bedo Nimfas yi, bedo ekklesiya yi n kwo nyi 
ba ayi. 16 Sa a ku wasika "ye ba efye aba, a fwa a ba kwo dna 
ekklesiya Lawudikiyahi nya; fyehin, jesun, fye ba wasika 
Lawudikiya nya. 17 Fye gna Arkibbus, Ha gye ho nuwan 
tnutnu yi n ho gwo Dagahi aba, ntu ge ha nu kwo. 

18 Mihin, Bulus, emi abwa yi ma ka amisa 'ye. Pa mi 
asunkna bo. Alheri efye aba. 


WASIKA 'KMISUNHI BULUS NYA 


ATASSALUNIKAHI 


aba 


Bulus, Silwanisu yi, Timotawus yi, 
Kwo a be ekklesiya A Tassalunikahi nya aba dna Shekwohi, 
Dada, n Dagahi Yesu Kristi yi: 

Alheri efye aba, bugbafu yi. 

2 Yi-i zhin Shekwohi godiya ntu fye bo viyan cici, yi-i sa 
fye dna eyi addwa to kmakma yi m, 3 yi-i pa fye atnutnu 
gaciyaga nya bo, n fye abezhinzhin yeye nya yi, n fye mizhi 
’wyetu nya yi dna eyi Dagahi Yesu Kristi, eyi Shekwohi, eyi 
Dada, abye. 4 Gama yi kpe, azaje ayeyehi Shekwohi nya, a 

ku kni fye; 5 gama eyi nabari manahi to beda yi nu gmanyi n 
kwo a be efye aba m,ama n iko yi jesun, dna Zafun Gyigyihi 
jesun, gnakpekpe yi behinhin. 6 Fye a ze eyi ashanhi, n 
Dagahi yi, shi kwo nyi fye a gwo beda dna azhingye boye, 
bedo agmada yi a ga e Zafun Gyigyihi; 7 har fye a ze efye 
agaciyagahi viyan aba dna Makidoniya n Akaya yi. 8 Gama 
e fye aba nu Shekwohi Beda kwo j'awyi to dna Makidoniya 
n Akaya yi gmanyi m ama nabari efye gaciyaga nya Shekwohi 
aba kwo ku lo dna aba dohodoho, har yihin yi to apma yi ya 
je behobeho da m. 9 Gama, bahin, bahin tukwo yi, ba-i da 
nabari yi gwogwo nya efye aba; ngye shi fye pmiya 'wye 
Shekwohi aba fye fwa ashan nya ntu ge fye zhin Shekwohi 
bauta, wo nu wo zhin wyewyehida n gaciyada yi, 10 fye pmi 
wo Nugun bebe e "she, wohin Yesu, wo nu n wo la wo kala e 
efi, jesun wo nu wo-i gni yi € minagyi n kwo be lo nyi. 


Gama fyehin, fyehin tukwo yi, azaje, fye kpe lo yi bebe efye 

aba kwo ta ze gbelahi m; 2 ama ko yi ku azhin lu gye har 
abesun yi dna Filibbi, ngye shi fye ku kpe, yi wyepa yi dna eyi 
Shekwohi yi ku gna fye nabari manahi Shekwohi nya dna 
nuwun dnagmahi. 3%Gama eyi beda to knakna yi m, awyebwo 
nya nu to m, to dna agnagbazhin m; 4 ama ngye shi ya ze 
agwogwohi Shekwohi aba ntu ge a dna nabari manahi eyi 
akun, e lo nu yi da, to ntu ge yi a da aza m, ama ntu ge yi a 
da Shekwohi wo nu wo tu eyi abugba mwi. 5 Gama a to-i 
shin yi sun yi da beda egbeda nya m, fyehin fye kpe lo nu, 
Shekwohi wo nu zhin eyi saidada yi to zan yihin nya shin 
m; 6 ko latu aza nya, ko e fye aba ko e aza do aba, sa yi beyi 
bwabwa ya gwo shi yi nu zhin Kristi atnutnuhi. 7 Yi zhin 
ali-bwabwahi-da efye aba ngye shi nyikwoza wo-i zhin wo abi 
atna. 8 Elo nu yihin, shi kwo nyi ya ye fye behinhin, kwo a 
da yi ya ga fye, to nabari manahi Shekwohi nya gmanyi m, 
ama har eyi awyewyehi, gama fye ku ze azayeyehi boye eyi aba. 
9 Gama, azaje, fye pa yi wahala n yi abezhinzhin yi; yi lo 
tnutnu sukwo mpyehi yi, ntu ge to ya tu akaya ezahozaho yi 
aba efye m sa ya zhin fye wa'azi nabari manahi Shekwohi nya. 
10 Fye nu zhin asaidada, Shekwohi jesun, ntu eyi ali gyigyihi 

bo, befyece yi, tna-betu yi n ya wu fye nyi, fye nu n fye ga 
gaciya nyi; 11 gama fye ku kpe jesun, ngye shi dada nyi wo abi 
yi, yi je fye ashan, ezahozahoyi efye mi, yi ga fye bugba 
kala, yi-i ga fye °gbe 12 ntu ge fye a zanzan shi kwo ba kunce 
Shekwohi, wo nu wa yi fye dna wo ebe n latu yi. 

13 Yi zhin Shekwohi godiya jesun, to kmakma yi m, shi 
kwo nyi sa fye ku gwo beda Shekwohi nya, kwo nu fye wo 
nyi eyi aba, fye ku gwo kwo, to ngye aza nya m, ama shi kwo 
nyi, beda Shekwohi nya behinhin nu, beda kwo lo tnutnu efye 
aba fye nu fye zhin agaciyagahi. 14 Gama efye, azaje, fye a ze 
ashanhi akklesiya Shekwohi nya dna Kristi Yesu, ba nu ba fi 
Yahudiya ; gama fyehin fye a sin wahala e fye azaje aba ngye 
shi ba bwa wahala e AYahudihi aba, 15 ba nu n ba wu Dagahi 
Yesu, n anabi yi, ba nya yi ya jesun, ba ta da Shekwohi m, 
ba zhin gaba aza yi viyan 16 ba-i wo yi bi ya da beda gnigni 
nya Abyedo aba, ntu ge ba nu bahin laifi cici. Ama Shekwohi 
minagyi kwo shin tu ba har nyalonyalo ! 

17 Ama yihin, azaje, shi a gna yi aje esa fyewyi, awye nya, 
to bugba m, ya zhin atna boye ntu ge ya gye fye awyeba 
awyeba yi; 18 gama sapai ya ye ya be efye aba, —Emi, Bulus, 
to esa gmanyi m,—ama Shaitan wa wo yi bi. 19 Gama kni 
hi nu zhin eyi 'wyetu, ko agmada, ko kraun eyi egbegyi nya, 
eyi Dagahi Yesu Kristi abye ewo bebe esaa? Fye nu to m? 
20 Gama fye nu zhin eyi latu n eyi agmada yi. 


Ntu lo nu sa yi ta mi ya je bugbabwa m, ya gye kwo 

bmiya lo a fwa yi Athina eyi gmanyi, 2 ya tnu Timotawus, 
eyi ezado, Shekwohi tnutnuzhinhi dna nabari manahi Kristi 
nya, ntu ge wo mi fye zhi dna fye gaciyaga, wa je fye jesun, 3 
ntu ge to bugba bma ezahozaho ntu azhingye deye bo m. 
Fyehin, fyehin tukwo yi, fye kpe lo abe 'ye ba ba be eyi aba. 
4 Gama behinhin sa yi-i kunsun fye yi ya ku lu fye gna 
azhingye be lo eyi abye ; lalai kwo a ze lo nu, fyehin fye a ku 
kpe. 5 Ntulo nu mihin jesun sa mi ta mi bugbabwa bwa m 
ma tnu ntu fye gaciyaga bo, kada kwo ze ko wusowusoyi 
jarabazhinhi wa ku zhin fye jaraba sai ya tnutnu kwo a ze 
gbelahi. ý 

6 Ama shi Timotawus wa zhi fye aba sahi, jesun wa la be 
yi nabari manahi yi fye gaciyaga nya n fye ajeye yi, jesun wa 
la gna, fye pa yi bo yeye yi cici, awye kwo fye ntu eyi wyegye 
bo shi awye kwo yihin jesun ntu fye wyegye bo; 7 ntu de” ye 
bo, azaje, dna eyi wahalasin n yi abugbawun yi viyan ya bwa 
atnazhin fye tukwo ntu fye gaciyaga bo; 8 gama kwo nu zhin 
wyewyehi eyi aba nde fye mizhi dna Dagahi. 9 Gama kni 
godiya hi nu yi ba ga Shekwohi ntu fye bo ngye agmada viyan 
yi da ntu fye bo eyi Shekwohi abye, 10 sukwo, mpyehi yi, 
yi-i zhin addwa enushegyi yi boye ntu ge ya gye fye awyeba 
wye, jesun, ya nu be n kwo ce lo fye gaciyaga nya a? 

11 Sahi eyi Shekwohi, Dada, wohin tukwo yi, n eyi Dagahi 
Yesu yi, ga yi zokwo har ya be efye aba; 12 Dagahi zhin fye fye 
a bebe mwamwa yi dna yeye efye azaje nya, aza viyan yi jesun 
ngye shi yihin ya zhin efye aba, 13 ntu ge wo shi fye abugba 
tna-betu dna egyigyi mi eyi Shekwohi, Dada, abye, eyi 
Dagahi Yesu bebe-’sa kunsun wo aza gyigyihi yi. 


Ekmazohi, azaje, yi-i gyi fye wye, ya je fye, dna Dagahi 

Yesu ngye shi fye tumwi e yi aba zanzan n kwo ba gwo 
fye yi shi fye ba da Shekwohi, shi fye-i zanzan, sai fye zhin lo 
nu boye-boye. 2 Gama fye kpe eyi agbega ye Dagahi Yesu 
Kristi nya. 3 Gama Shekwohi beye nu, fye ze agyigyihi : 
ntu ge jesun fye wo fasikanci bi; 4 ezahozaho efye mi wo ba 
kpe shi wo ba la wohin nyikwo dna gyigyi n mwamwa yi, 5 to 
dna shakpe 'napye m ngye shi arna ba zhin, ba nu ba ta kpe 
Shekwohi ye m; 6 to ezahozaho wa zun gnana wo zhin wo 
ezado be nukwohi dna ebe 'ye m, gama Dagahi wo zhin 
tagbahi nu dna abe 'ye viyan, ngye shi ya ku lu fye gna, ya 
zhin saida jesun. 7 Gama Shekwohi wa yi yi, to ntu awyebwo 
bo m ama ntu agyigyi bo. 8 Ntu deye bo, wo nu wo nabo, 
eza nu to wo nabo m ama Shekwohi, wo nu wo ga wo Zafun 
Gyigyihi efye aba. 

9 Ama ntu yeye beda bo fye to a pma yi a ka fye kwo m, 
gama fyehin n fyehin tukwo yi Shekwohi nu wu fye fye ye 
aje yi; 10 behinhin fye-i ye azaje viyan ba nu n ba fi Maki- 
doniya. Ama yi je fye, azaje, fye mwa yeye yi abye-abye, 

11 jesun fye zhin atna fye sase wyewo, fye zhin fye abezhin- 
zhin, fye zhin tnutnu fyehin abwa yi, ngye shi ya gnafye; 12 
ntu ge fye ba zanzan gwogwohi aza aba n ba nyi ebmi to ha 
kpema azado anya m. 

13 Azaje, mi ta ye fye tna-yekpe aza 'hi tukwo n ba ku 
wangye nyi m; to fye bwa bugba zhizhihi ngye ba nu n bato 
"wyetu yi m. 14 Gama shi ya ga gaciya Yesu wa fi n wa 
lakala jesun, e lo nu, ntu Yesu bo, Shekwohi wo ba be wo yi 
ba nu n ba ku wangye. 15 Gama yi gna fye de"ye ntu Dagahi 
beda bo, yi nu yi wyewyehi yi n yi ce lo har Dagahi bebe, yi 
ta lo ba abye ko fyewyi m, ba nu ba ku wangye. 16 Gama 
Dagahi wohin tukwo yi wo ba shin be e "she, eyiyi yi kalayi, 
malaika-esu begye yi, Shekwohi mwahi yi jesun; aza fifihi 
fi Kristi ba ba kmi kalaku; 17 sai yi nu yi wyewyehi yi, yi ce 
lo, kunsun ba yi a ba ku yi eshe a-enyi mi ntu ge ya gun 
Dagahi eshe abmana; e lo nu yi ba sase har nyalonyalo 
kunsun Dagahi yi. 18 Ntu deye bo ya zhin aje atna abeda 
"ye yi. 


Ama asa 'hi beda, azaje, fye to apma yi a ka fye nyahonyaho 

n ba tukwo m. 2 Gama fyehin, fyehin tukwo yi fye kpe 
lo sarai mpyehi Dagahi nya kwo ba be ngye evi wo be sukwoyi. 
3 Sa aza ba-i da, Bugbafu lo n lafiya yi, sai bwibwi kwo ba be 
ba aba esa gmanyi ngye shi nyikwoza bima-nyasan be da wo, 
ba to beyi pwo, ko fyewyi m. 4 Ama fyehin, azaje, fye to fi 
wyegma nu m, gama mpyehi "ye kwo ta be fye aba ngye evi m. 
5 Gama fyehin viyan fye zhin anugun buzangna nya nu, 
anugun ampyehi nya jesun; yi to zhin sukwo nya nu m, yi 
to zhin wyegma nya nu jesun m. 6 Ce nu a zhin to ya wangye 
ngye aza do m, ama yi zhi wyewyehi yi tna-ejezhin. 7 Gama 
ba nu n ba wangye, ba wangye sukwoyi nu, ba nu ejezhin ba 
kwo zhin ba sukwoyi nu. 8 Ama shi kwo nyi yi zhin ampyehi 
anya nu ya wu ya wan yihin, ya kpe okun-nya gaciyaga nya n 
yeye yi, ya kun okun-kata n kwo nu zhin °wyetu gnigni nya. 
9 Gama Shekwohi ta zhin yi ntu minagyi bo m, ama ntu ge 
yi ba pwo eyi Dagahi Yesu Kristi aba, 10 wo nu wa fi ntu yi 
bo ntu ge yihin, ko yi kunagyehi, ko yi wangye, yi ba bwa 

wyewyehi kunsun wo yi. 11 Ntu lo nu fye zhin aje atna, fye 
mi aje ngye shi fye-i zhin nyi. 

12 Ama yi gyi fye wye, azaje, fye ga ba mwamwa ba nu n 
ba zhin tnutnu efye mi nyi, abyeda nu efye aba dna Dagahi, 
ba-i kun fye jesun, 13 fye la ba tu boye °wyebmibmihi dna yeye 
ntu ba tnutnu bo. Fye sase dadahi aje yi. 14 Eyi azaje, yi 
je fye, fye kun abwatohi, fye mi abugbagbahi zhin, fye bma 
akalagbahi zhin, fye bwa bugba ezahozahoyi. 15 Fye zhin 
paceye to fye gba ezahozaho, be nukwohi ta be nukwohi yi m, 
ama cici fye zan be manahi shin ga azaje, aza yi viyan jesun. 
16 Fye dagma cici, 17 fye zhin addwa to kmakma yi m, 18 fye 
zhin godiya ntu nyahonyaho yi bo viyan; gama kwo nu zhin 
Shekwohi beye efye aba dna Kristi Yesu. 19 To fye wun ena 
Zafun nya m, 20 to fye ci anabizhin wyegba m, 21 ama fye 
tu anya dohodoho mwi ; fye shi be manahi bwa, 22 fye wo be 
nukwohi dogbehi dohodoho bi. 

23 Shekwohi bugbafu nya, wohin tukwo yi, wo ze fye 
gyigyihi behinhin; fye zafun, n fye wyewyehi yi, n fye nahi 
yi ba ze akpakpahi ewyebmi, tna betuhi, har eyi Dagahi Yesu 
Kristi jezezhi "sa. 24 Wo nu wa yi fye 'gbenuhi nu, wo ba 
zhin kwo jesun. 

25 Azaje, zhin addu'a ga yi. 

26 Fye sa azaje yi ami viyan egbeye yi gyigyihi nya. 

27 Ma ga fye°gbe Dagahi yi a ba wasika de” ye azaje aba viyan. 

28 Alheri Dagahi Yesu Kristi nya kwo a kunsun fye yi. 


WASIKA BAHI BULUS NYA 


ATASSALUNIKAHI 


aba 


Bulus, Silwanisu yi, Timotawus yi, 
Kwo a be ekklesiya A Tassalunikahi nya dna Shekwohi eyi 
Dada n Dagahi Yesu Kristi yi : 
2 Alheri efye aba, bugbafu yi e Shekwohi, Dada, aba n 
Dagahi Yesu Kristi yi. 

3 Ya wu ya zhin Shekwohi godiya cici ntu fye bo, azaje, 
be nu kwo bmiya, shi kwo nyi fye gaciyaga kwo-i mwa lo 
boye, yeye ezahozaho nya efye aba viyan kwo-i bebe azaje aba. 
4 Ntu lo nu yihin ya gyi egbe ntu fye bo akklesiya Shekwohi 
nya aba, ntu fye mizhi bo, bedo fye gaciyaga yi dna fye 
awahala-gwo viyan bedo azhingye yi n fye bwa nyi. 

5 Deye saida kpakalahi owada befyecehi Shekwohi nya; 
ntu ge wa ze fye fye kunce ebe Shekwohi nya kwo nu n fye gye 
azhin ntu kwo bo nyi; 6 shi kwo nyi kwo nu zhin nya fyecehi 
Shekwohi abye a gba ba ta wahala yi ba nu n ba ga fye wahala 
nyi, 7 fyehin n fye sin wahala a ba ga fye sunsun kunsun eyi 
yi, esa a la kpe Dagahi Yesu e eshe bedo wo amalaika wo iko 
nya yi dna ena gwogwohi, 8 wo-i la tagba tu ba tukwo n ba ta 
kpe Shekwohi ye nyi m, jesun, tu ba tukwo t ba ta vi nabari 
manahi eyi Dagahi Yesu nya m. 9 Adehi ba ba sin tata 
bwibwi nyalonyalo nya, e Dagahi awyeba n wo latu wo iko 
nya yi, 10 sa wo be ntu ge a la wo tu dna wo aza gyigyihi, wo 
ba ze dalili bewowohi nya dna agaciyagahi viyan mpyehi 
dehi, shi kwo nyi a ga yi saidazhin efye aba gaciya. 11 Ntu 
'lo nu yi zhin addwa ga fye cici, ntu ge eyi Shekwohi wa ze 
fye akuncehi wo yiyi nya, ntu ge jesun wo iko yi wo ba zhin 
wo beye manahi viyan kwo a ze nunuhi bedo atnutnu dohodo- 
hoyi gaciyaga nya yi, 12 ntu ge a la eye Dagahi Yesu nya tu 
dna fye mi, fyehin, jesun, dna wo mi ntu Alheri eyi Shekwohi 
nya bo n Dagahi Yesu Kristi yi. 


To, beda Dagahi Yesu Kristi bebe tukwo n eyi dogun yi 

wo aba lo nya, yi-i gyi fye wye, azaje, 2 to fye jeje wolowolo 
dna fye bemwi m, n fye shawurazhin yi, to fye wyewyehi a 
lakala jesun m, ko ntu zafun bo, ko ntu beda bo, ko ntu 
wasika bo ngye kwo gmi eyi aba, kwo a gna mpyehi Dagahi 
nya kwo-i lo sahi. 3 To fye fwa ezahozaho wo dna fye kwoce 
ko wusowusoyi m; gama mpyehi dehi to-i be m, sai rigima 
kwo be kpa sai a la eza-tna-owavihi dehi kpe, nugun bwibwi 
nya, 4 wo nu wo gni-a-gni anya yi viyan n ba zhin Shekwohi 
anya, ko amwamwaga anya yi wo-i la wohin tukwo tu, har wo 
sase dna wyegyi nyakun Shekwohi nya, wo-i dna wohin 

tukwo wyi ngye wo zhin Shekwohi nu. 5 Fye ta pa lo nu m, 
esa ma kunsun fye yi kpa, mi zhin mi gna fye abe deye? 
6 Fye kpe be kwo-i wo wo bi sahi ntu ge a la wo kpe dna wo 
"sa. 7 Gama asiri tna-owavi nya kwo-i zhin tnutnu, ko sahi ; 
sai wo nu n wo wo kwo bi sahi wo ba zhin lo nu har a ba la wo 
ya. 8 Esa ’ye a ba la eza-tna-°wavihi kpe, Dagahi Yesu wo 
ba wu wo wo egbe-sunsun yi, wo ba bwi wo wo lakpe-bebe esa 
yi. 9 Ntu Shaitan tnutnu bo eza-tna-owavihi bebe kwo ba 
nyi iko yi viyan, atuze-akata nya yi, abe wowohi yi, 10 akwoce- 
dnahi nukwohi yi viyan ntu ba bo ba nu n ba ba bwi nyi shi 
kwo nyi ba to yeye yi gaciya nya m ntu ge ba pwo. 11 Ntu 
lo nu Shekwohi wo ba tnu ba bemwi kwocedna nya dnagmahi 
har ba ba ga kata gaciya, 12 ntu ge a ba zun ba’kni ba nu ba ta 
gwo gaciya m ama ba wo agmada fi tna-befyece. 

13 Ama kwo bmiya lo eyi aba ya ga Shekwohi godiya cici 
ntu fye bo, azaje, ayeyehi Dagahi nya, gama Shekwohi wa 
kni fye tunyi esaya'sa ntu ge fye ba bwa gnigni, a ze fye 
agyigyihi Zafun yi, gaciyaga yi n kwo nu zhin gaciya. 14 Ntu 
deye bo wa yi fye eyi nabari manahi yi ntu ge fye ba bwa 
latu eyi Dagahi Yesu Kristi nya. 15 Ntu de” ye bo, azaje, fye 
kpezhi, fye shi wuwu bwa shi ya wu fye nyi, ko egbe yi, ko 
wasika yi. 

16 Eyi Dagahi Yesu Kristi wohin tukwo yi, n Shekwohi eyi 
Dada yi, wo nu wo ye yi nyi n wo ga yi atnazhin nyalonyalo 
nya, n °wyetu manahi yi ntu alheri bo, 17 zhin fye abugba 
atna, jesun a mi ba zhi dna tnutnu bmiyabmiyahi dohodoho 
n beda yi. 


Ekmazohi, azaje, zhin addwa ntu yi bo, ntu ge beda 

Dagahi nya kwo ba lo abye nasaragyi yi, shi kwo a zhin 
efye aba, 2 jesun ntu ge a gni yi e azabwagnahi akun, n azanu- 
kwohi yi; gama ba viyan nu to n ba gaciyaga yim. 3 Ama 
Dagahi zhin egbenuhi nu; wo ba mi fye zhi, wo ba gu fye 
e nukwohi. 4 Yi kpema fye lo, dna Dagahi, yi-i ga gaciya 
fye-i zhin be yi ga fye 'gbe, fye ba zhin jesun. 5 Dagahi lo 
fye abugba yi har yeye Shekwohi nya, n Kristi bugbabwa 
yi. 

6 Sahi yi ga fye "gbe, azaje, dna Dagahi Yesu Kristi eye, fye 
kpeya ezado dohodohoyi n wo zanzan knaknahi yi, wo nu wo 
ta kni abeda n fye a gwo eyi aba m. 7 Gama fyehin, fyehin 
tukwo yi fye kpe lo shi kwo bmiya fye shan yi; yi ta wo 
bwato sa yi kunsun fye yi m, 8 yi ta gyi nyagyi kyauta e fye 
akun m, ama, tnutnu yi, azhingye yi, yi lo tnutnu sukwo n 
mpyehi yi, ntu ge to ya kpe fye ezahozaho akaya m. 9 To 
ge yi to-i iko yi lo nu m, ama ntu ge yi ze yihin tukwo efye shi 
fye ba shan yi. 10 Gama ko esa yi kunsun fye yi ya ga fye 
deye 'gbe:?Nde ezahozahoyi wo wo tnutnu bi, to wo gyi 
nyagyi m. 11 Gama ya wo nabari shi aza ho yi lo bwato yi 
efye mi, ba ta lo tnutnu ko fyewyi m, sai abegbefihi. 12 Aza 
’hi 'pya yi ga ba "gbe, yi je ba dna Dagahi Yesu Kristi, ba lo ba 
tnutnu wyewo, ba gyi bahin nyagyi. 13 Azaje, fyehin, to a 
be fye tnutnu manahi zhin yi m. 

14 Nde ezahozaho wo ta vi eyi abeda dna wasika 'ye m, 
fye shi wo eye bwa, to fye a gye fye nuwan wo yi m ntu ge wo 
ba wo viyinkwo. 15 To fye ze wo nuwunhi m sai fye kun wo 
ngye fye ezado. 

16 Sahi Dagahi bugbafu nya wohin tukwo yi wo ga fye 
bugbafu cici ko wusowusoyi. Dagahi kunsun fye yi viyan. 

17 Emi, Bulus, ma ka amisa deye emi obwa yi. Saida 
nu dna wasika dohodoho; e lo nu ma ka. 18 Alheri eyi 
Dagahi Yesu Kristi nya kwo kunsun fye yi viyan. 


WASIKA 'KMISUNHI BULUS NYA 


TIMOTAWUS 


aba 


Bulus, tnutnubi Kristi Yesu nya ntu Shekwohi eyi 
Gnigni "gbega bo, n Kristi Yesu yi eyi °wyetu, 
2 Kwo be Timotawus aba, emi nugun yeyehi dna gaciyaga : 
Alheri, sunsungye yi, bugbafu yi e Shekwohi Dada aba n 
Kristi Yesu yi eyi Dagahi. 
3 Ngye shi mi ye n ho aba, sa mi beyi dna emi 'zan mi-i lo 

Makidoniya, ha sun "sa dna Afisus ntu ge ha kun aza ho to ba 
wu wuwu do gbo m, 4 to ba gye ba nuwan asinta yi m ko 
abyetnu kwo nu n kwo to akpegni 'ba yi m; adeye ba be 
abena yi, ba ta lo ba yi gaciyaga n kwo dna Shekwohi m; 5 
ama be ya ye dna yi 'gbega kwo zhin yeye nu n kwo nu kwo 
gmi bugba gyigyihi n bugba-bepa manahi yi n gaciyaga yi 
tna-awyebwi. 6 Aza ho shi ba pmi awye ya anya dehi ba vi 
beda gbelahi, 7 ba-i ye ba ze owa-wuhi, ama ba ta kpe be ye 
ba da m, ko abe awyega n ba zhin kwo saida kala yi nyi m. 

8 Yi kpe owa zhin manahi nu, nde a vi kwo tu kwo owa; 
9 a-i kpe deye ye a to zhin owa ntu abefyecehi bo m ama sai 
ntu atna-owavihi bo atna-bewohi yi, ntu atna-shekwohi-da 
bo bedo alaifida yi, bedo atna-gyigyihi yi n abe-kasa-dahi yi, 
ntu adada-wuhi yi, aya-wuhi yi, aza-wuhi yi, 10 afasikanci- 
zhinhi yi, anagbahi-zhinhi aza nugbahi yi, aza-wyihi yi, 
akatacehi yi, anasinhi-akata yi, jesun nde nyaho yi lo kwo ba 
wo wuwu manahi bi, 11 be a ba gye dna nabari manahi 
latuhi kwo nu yi Shekwohi albarkada wo ga mi wo dna mi 
akun. 

12 Mi zhin wo godiya wo nu wo ga mi kala ntu deye bo, 
Kristi Yesu eyi Dagahi, gama wo ba mi egbenuhi har wo dna 
mi wo tnutnu, 13 ko mi beyi sa wo eye nukwohi nu sapai, n 
wahala-gahi yi, anyiwunhi yi, ama a gye mi sunsun gama ma 
ku zhin lo nu tna-yekpe dna tna-gaciyaga, 14 alheri eyi 
Dagahi nya kwo pwiya emi aba bedo gaciyaga yi, bedo yeye 
yi ba nu ba kunsun Kristi Yesu yi. 15 Beda 'ye egbenuhi 
nu, kwo kunce ezahozaho wa gwo kwo, a-i gna, Kristi Yesu wa 
be dna anyi mi ntu ge wa gni alaifida; mi nu zhin dnagmahi 
n ba mi. 16 Du lo nu ma gwo sunsungye ntu deye bo, 
ngye, ntu ge emi aba, ngye abyeda mi nu mi beyi zhin laifida 
dnagmahi, Yesu Kristi wo wu wo bugbabwa nunuhi, ntu ge 
kwo a ze efye n ba aba, ba nu n ba ga wo gaciya ntu wyewyehi 
nyalonyalo bo abye deye. 17 Sahi, Esu nyalonyalo nya, 
tna-fihi, tna-wyegyehi, Shekwohi gmanyi kaka, mwamwa, 
latu yi ewo aba, har nyalonyalo nya. Amin. 

18 °Gbega deye ma ga kwo ha 'kun, Timotawus, emi 
nugun, ntu anabizhin bo a ku lu zhin ho tukwo, ntu kwo bo, 

ha sun 'kun, okunsun manahi, 19 ho-i shi gaciyaga bwa 
bugba-bepa manahi yi. Shi ba na begye bugbabepa bo, 
azaho ba gaciyaga kwo zhin abo, 20 n ba mi Himinayus nu 
bedo Iskandaci yi; aza dehi mi la ga ba Shaitan akun ntu ge 
a wu ba to ba sa Shekwohi eye nukwohi m. 


Emi beda 'kmisunhi dai, ma ga "gbe fye gyiwye, fye zhin 

addu'a, fye tna "bwa ga azaje, fye zhin godiya, ntu aza 
viyan bo; 2 ntu asu bo, bedo atukwoda yi viyan, ntu ge yi 
ba mi ya sase wyewo n bugbafu yi, dna Shekwohi kunnu 
awyeba yi bmiya. 3 Deye kwo nu bmiya, be gwogwohi nu 
Shekwohi eyi Gnihi aba, 4 wo nu n wo ye aza viyan ba pwo 
jesun ba be gaciya yekpe aba. 5 Gama Shekwohi lo gmanyi, 
ngbihi gmanyi dna atasin Shekwohi aza yi, wo zhin eza nu 
Kristi Yesu, 6 wo nu wa ga wohin tukwo ntu aza viyan shan- 
shan bo, saida nu dna wo sa. 7 Ntu de ye bo a dna mi 
wa-azi zhinhi, tnutnuhi jesun (Mi da gaciya, mi ta ce akata m), 
bewuhi Abyedo aba dna gaciyaga n gaciya yi. 

8 Ma ye aza nugbahi ba zhin addu'a dna abahobaho yi, 
ba-i la abwa gyigyihi wu tna minagyi, tna abena; 9 jesun 
anyikwoza ba pa bahin aje tukwo-bwanya n viyinkwo-awye yi, 
to tukwokni yi m, ko zinariya m, ko alu'ulu m, ko ajekpe 
mwamwahi nakwohi yi m 10 ama sai atnutnu manahi yi abe 
yi n ba gwo anyikwoza ba nu ba vi Kristi-kunnu nyi. 11 Fwa 
nyikwoza wo tumwi pipi n bedavi yi daidai. 12 Mi ta ye 
nyikwoza wo wu nya m ko wo bwa fukumci eza nugbahi 
tukwo m, sai wo nyi lo pipi. 13 Gama Adamu nu a beyi 
zhin kpa, avun deye a zhin Hawa'u; 14 Adamu nu to a beyi 
dna wo kwoce m ama nyikwoza nu a beyi dna wo kwoce, 
wa ze owagnanazunhi. 15 Ama nyikwoza wo ba pwo abima 
esa nde wo shenugyi dna gaciyaga n yeye yi, n gyigyihi yi 
bedo viyinkwo-awye yi. 


Beda 'ye gaciya nu: Nde eza wo zan bishop tnutnu shin, 
tnutnu manahi nu wo zanshin. 2 To, bishop wo ba nyi 
tna-betuhi, nyikwo-gmanyida, wohin-wanhi, ali-fyetahida, 
ebe-nuhi, azhibehi-shinhi, nyawuhi-kpehi, 3 to eje-zhinhi m, 

to 'zaluhi m, ama midahi, tna-guluhi, to agyiwye-yehi m. 
4 Wo ba shi wo ayi bwa bmiya, wo ba dna wo abi bedavi bedo 
ali-fyetahi yi daidai; 5 gama nde eza wo ta mi wa shi wohin 
puwa bwa m, wo ba mi wuna nu wa shi ekklesiya Shekwohi 
nya bwaa? 6 To kmi-mutuhi m, kada wo mwa wohin tukwo 
sai wa gwo 'knizun Shaitan nya; 7 jesun tile wo bwa eye 
manahi ebmi-bwado, to wa ze betunya m sai a wan wo Shaitan 
shanpa. 

8 E lo nu adikon ba ba nyi hankali yi tafye-tatahi, to agbe- 
abada m, to anya-sinhi m, to afwana-gyibagyihi m; 9 ba ba 
shi asiri gaciyaga kunnu nya bwa bugba-bepa gyigyihi yi. 
10 A tu aza dehi mwi kpa; sai, nde ba wu ngye atna-betuhi, 
a fwa ba ba zhin adikon tnutnu. 11 E lo nu jesun anyikwoza 
ba ze bemwi-fyetahi, to agbabihi m, ama ba wan bahin, 
agbenuhi abehobeho viyan. 12 Fwa adikon ba pa mula zun 
gmanyi, ba mi n ba abi shi, ba shi ba ayi bwa bmiya ; 13 gama 
ba nu n ba zhin dikon tnutnu bmiya ba bwa akpegniba bmiya, 
agumi yi jesun dnagmahi dna gaciyaga kwo nu n kwo dna 
Kristi Yesu. 

14 Ma ka rubutu deye efye aba, mi awyetu yi ma be fye 
aba esa fyewyi, 15 ama n ma mwasa sai ho kpe abe ye n ba 
bmiya a wu dna Shekwohi nyakun, kwo nu n kwo zhin 
ekklesiya Shekwohi-wyewyehida nya nu, kunhi gaciya nya 
n abashin-nya yi. 16 Behinhin, ewyebmibmihi, asiri eyi 
kunnu nya zhin dnagmahi nu: 

A la wo kpe nahi mi, 

a la wo kni dna Zafun, 
amalaika ba beyi gye wo wye, 
a zhin wo wa'azi abyedo aba, 
dna anyi, a ga gaciya ewo aba, 
a gwo wo eshe dna latu. 


Ama Zafun wo gna yi beda knaknahiya, ngye, esa kmaknahi 
azaho ba ba fwa kunnu 'ye, ba-i ga ba hankali azafun 
kwocedna. nya, wuwu aguzhenyi nya yi, 2 atukwo-mwahi 
aba, akatadahi yi, ba nu a ze ba abugbabepa enaci, 3 ba-i wo 
mulapa bi, ba-i ga 'gbe to a gyi anya gbogbo m anya Shekwohi 

a zhin ntu ge a gwo godiya yi ntu agaciyagahi bo, agaciya- 
yekpehi yi. 4 Gama anyahonyaho Shekwohi a zhin manahi 
nu, nyahonyaho to-i nyi a ba wo kwo bi m nde a gwo kwo 
godiya yi; 5 gama sahi a ze kwo gyigyihi ntu Shekwohi Beda 
bo, addu'azhin yi. 

6 Nde ha pa azaje abe de’ye ha ba zhin bevihi manahi Kristi 
Yesu nya nu, kpakpahi nu dna abeda kunnu 'ye nya bedo 
wuwu yi manahi kwo nu ha vi har sahi. 7 To ha gye ha 
nuwan esita yi, tna-Shekwohi nya m n nyaze-beda yi, sai ha 
wo ba bi. Ha sun hohin tukwo ntu kunnu 'ye bo. 8 Nahi- 
sunsun kwo n kwo ampanyi yi fyewyi ama kunnu-sunsun 
kwo ampanyi anya viyan aba shi kwo nyi kwo ga 'wyetu ntu 
wyewyehi sahi-nya bo edo yi n kwo be lo nyi. 9 Beda 'ye 
'gbenuhi nu, kwo kunce ezahozaho wa gwo kwo. 10 Gama 
ntu deye bo yi zhin tnutnu, yi zhin atna jesun, gama eyi 
awyetu yi migni Shekwohi wyewyehida aba, wo nu wo zhin 
Gnihi aza viyan nya, agaciyagahi shisunsun. 

11 Abe de'ye sai ha ga ba 'gbe, ha ze ba wuhi jesun. 12 To 
ha fwa ezahozaho wa ci ho wyegba shi ho nu zhin eza kasa 
m, ama ha ze efye agaciyagahi aba ko beda, ko bezhinzhin, ko 
yeye, ko gaciyaga, ko wyewyehi gyigyihi. 13 Ha dna hohin 
tukwo karatu ba bedo wa’azizhin yi n wuwu yi har ma be. 14 
To ha ze nyaga n kwo dna ho mi gbelahi m kwo nu a ga ho, ntu 
anabizhin bo, sa ekklesiya abyeda ba tu ho bwa. 15 Ha shenugyi 
dna abe deye, ha ga hohin tukwo n ba aba daidai, ntu ge ho 
abyegyi kwo ba la kpe azahozaho aba. 16 Ha dna ho hankali 
hohin tukwo yi n ho wuwu yi; ha nyima anya de’ye, gama sa 
ho zhin lo nu ho ba gni hohin tukwo bedo aza yi n ba wo ho. 


To ha kun eza kwokwohi m ama sai ha dabo wo yi ngye 

wo nu zhin dada; aza kasa jesun ngye azaje, 2 anyikwo 
kwokwohi ngye ba nu zhin aya, abi-nyikwoyi ngye amapwi, 
sai awye-gyigyihi yi. 

3 Ga anyigbahi mwamwa ba nu ba zhin anyigbahi hinhin ; 
yi. 4 Nde nyigbahi wo abi yi ko ayawyi yi fwa bahin ba 
tumwi ba wu ba kunnu manahi dna ba ayi kpa, ba gba ba 
amahi ta; gama de'ye kwo zhin gwogwohi nu Shekwohi aba. 

5 Wo nu n wo zhin nyigbahi hinhin, wo awyekwo yi, wo 
awyetu yi migni Shekwohi aba, wo shenugyi yi awyegyi yi 
Shekwohi aba addu'a-zhin yi sukwo yi mpyehi yi; 6 ama 
wo nu wo dna wohin tukwo nahida eza fifihi nu tunyi 
wo-i wyewyehi yi. 7 Ha ga abe de'ye 'gbe ntu ge ba ze 
atna-betuhi. 8 Nde eza wo ta shi wohin aza bwa m, balle 
wo ayi yi, eza "ye wo na kunnu 'ye bo, gwoma tna-gaciyagahi 
n wo yi. 

9 To a ka nyigbahi dohodoho n wo ta nu aye shi tnai m, 
wo beyi nyi nyikwoza enu-gmanyi-da; 10 a-i zhin wo saida 
manahi ntu wo atnutnu manahi bo, wa shi abi bwa, wa gwo 
azhibehi, wa zhan aza gyigyihi apita, wa bma akalagbahi zhin, 
wa shi tnutnu manahi dohodoho bwa nyima yi. 11 Ama 
anyigbahi kasa to ha kaba m; gama sa ba yeye kwo pmiya °wye 
Kristi aba ntu anyapwawo bo, ba ye ba pa mula, 12 e lo nu 
ba 'knizun yi lo tu ba tukwo shi ba na ba gaciyaga 'kmisunhi 
bo. 13 Bedo deye yi ba zhin ba ze abwatohi, ba-i laba api 
api, to abwatohi gmanyi m ama agbabihi jesun, bedo abegbefihi 
yi, ba-i da nya n kwo to kunce n ba aba m. 14 Ntu lo nu 
ma ye anyigbahi kasa ba pa mula, ba ma abi, ba shi ba api bwa, 
kada ba ga nuwunhi dalili wo da be nukwohi eyi tukwo. 
15 Gama ko sahi aza ho ba ku bma ntu ge ba vi Shaitan. 
16 Nde nyikwoza dohodoho gaciyagahi nu wo-i anyigbahi yi, 
sai wo bma ba zhin ntu ge to a tu ekklesiya akaya m, ntu ge 
ekklesiya ba mi kwo bma anyigbahi hinhin zhin. 

17 Abyeda ba nu ba gyi ebe bmiya ba kunce ba gwo 
mwamwa abwa yi gun aba, balle ba nu n ba zhin tnutnu 
nabari manabi nya n wuwu yi; 18 gama arubutuka ba gna, 
To ha dna nakwo takumkumi sa kwo dna awyi m. Jesun, 
Tnutnuhi wo kunce a ga wo wo lada. 19 To ha gwo beda 
gnagna abyeda tukwo m sai asaidazhinhi yi agbe, gun aba ko 
gun ata. 20 Ha kun laifizhinhi aza abye viyan ntu ge aza n 
ba ce lo ba ba wo'dna. 21 Ma ga ho 'gbe Shekwohi abye 
bedo Kristi Yesu yi, amalaika kniknihi yi, ha shi abe "ye bwa, 
to-i kni "za knikni m, behobeho ha zhin to-i kni "za knikni m. 
22 To ha tu ezahozaho ebega bwa wolowolo m, to ha dna 
ho 'bwa ezado laifi m; ha gu hohin tukwo gyigyihi. 

23 To ha je nuwan sin kwohin kwohin m ama ha la anab- 
nuwan fyewyi ntu ho nubo bo n ho akalagba esamwa yi. 

24 Aza ho alaifi ba nyi abmana ba lo ba yi owada, ama 
alaifi aza do nya ba kma avun. 25 E lo nu jesun atnutnu 
manahi ba nyi abmana ; jesun ko ba ta nyi lo nu m, a ta mi 
ba so m. 


6 Fwa aza viyan ba nu ba nyi karkiya fyenu nya sinta ba ga ba 
UJ adagahi mwamwa viyan, ntu ge kada a wun Shekwohi eye 
ya, n wuwu 'ye yi. 2 Ba nu adagahi yi gaciyagahi to ba ci 
ba wyegba m shi kwo nyi ba zhin azaje nu; gwoma ba zhin ba 
bauta doduhi shi kwo nyi ba nu ba bwa ampanyi ntu ba bauta 
bo ba zhin agaciyagahi nu, ayeyehi nu. 

Ha pa ba abe deye bo, ha je ba ashan jesun. 3 Nde 
ezahozaho wo wu gbo, wo ta ye gaciya beda eyi Dagahi Yesu 
Kristi nya m bedo wuwu yi n kwo zhin Shekwohi-kunnu nya, 
4 wo nu egbegyi yi, wo ta kpe nyahonyaho yem; bena-dnahi, 
wa ye anyawu abeda nya, kwo nu kwo be shewo yi, ajegna yi, 
akmikni yi, bedo abeda-nukwohida yi, 5 abeda kasa aza nya 'pya 
n ba bemwi yi bwobwohi, atna-gaciyada, ba-i mwi Shekwohi- 
kunnu zhin gyiba gyi nya nu. 6 Behinhin, Shekwohi-kunnu 
kwo gyiba yi nde bedo bugbanya-nunuhi yi; 7 gama yi ta lo 
be anyi nyahonyaho yi shi m, yi ta mi ya je kun n kwo nya- 
honyaho yi shi m; 8 ama shi kwo nyi ya bwa nyagyi ajekpe yi, 
ba yi nu yi ba bwa bugbanya-nunuhi. 9 Ama ba nu ba ye ba 
ze anyabwahi ba zhin ba lo dna owunpi jaraba nya, abewyeda 
yi boye nyazenya nukwohi ba nu ba lo aza fi ebwibwi abezhin yi. 
10 Gama agyiwyeye kwo nu zhin gbegye be nukwohi dohodoho 
nya; ntu pwawo de'ye bo aza ho ba bma zokwo kunnu nya, 
ba bma bahin abugba abugbawun yi boye. 

11 Ama hohin, O eza Shekwohi nya, sai ho bwi abe deye 
si; ha vi befyece, Shekwohi-kunnu yi, gaciyaga yi, yeye yi, 
bugbabwa yi, bugba-shin yi. 12 Ha sun akun manahi 
gaciyaga kunnu nya; ha shi wyewyehi nyalonyalo nya bwa 
kwo nu a yi ho n kwo aba sa ha ga saida manahi asaidazhinhi 
mwa begye abye. 13 Ma ga 'gbe ho aba Shekwohi abye, wo 
nu wo ga anya viyan wyewyehi, bedo Kristi Yesu yi, wo nu wo 

ga saida manahi Bunti Bilatus abye, 14 ha shi wyidna de'ye 
bwa to betu yi m, to sunwan yi m har eyi Dagahi Yesu Kristi 
lakpe; 15 wo ba wu kwo dna kwo esa si, wo nu wo zhin 
Ebegyihi gmanyi, albarkada, Esu asu nya, Dagahi adagahi nya, 
16 wo nu wo gmanyi tħa-fihi, wo asese'ba nyi buzangna n 
kwo nua ta wuvi kwo yi m, wo nu eza to-i shin wo wyegye m, 
iko to nyi lo a gye wo wye m. Ewo aba latu nyi bedo iko yi 
tnazohi. Amin. 

17 Ha kun anyabwahi anyi de'ye nya to ba mwa bahin 
tukwo m, to ba tu'wye nyabwa n kwo ta kpegni m ama 
Shekwohi aba wo nu wo ga yi nyahonyaho yi kunkunhi ntu 
ge ya wo ba dada. 18 Ba zhin be manahi, ba ze anyabwahi fi 
atnutnu manahi, ba ze anyagahi ewyebmi yi, ba-i ce azaje bwa, 
19 e lo nu ba-i shi bahin goro manahi ntu esa bo n kwo be lo 
nyi ntu ge ba ba shi wyewyehi bwa kwo nu kwo zhin wyewyehi 
behinhin nya. 

20 Timotawus, ha gu abe a ga ho. Ho-i nabo n kwo zhin 
abeda kasahi bedo bena yekpe nya yi, yekpe kwo nu a yi 
kwo lo nu akata yi, 21 gama aza ho ba beyi vi kwo saida har 
ba bwi ba kunnu gaciyaga nya aba. Alheri kwo a sase kunsun 


fye yi. 
WASIKA BAHI BULUS NYA 


TIMOTAWUS 


aba 


Bulus, tnutnuhi Kristi Yesu nya ntu Shekwohi beye bo 
shi alkawali wyewyehi nya nyi kwo nu kwo dna Kristi 
Yesu, 

2 Kwo be Timotawus aba, emi ebi yeyehi : 

Alheri, sunsungye yi, bugbafu yi e Shekwohi Dada aba 
bedo Kristi Yesu yi eyi Dagahi. 

3 Ma zhin Shekwohi emi adada nya godiya wo nu mi zhin 
wo bauta emi bugba-bepa gyigyihi yi, sa ma pa ho bo 
dna emi addwa to kmakma yi m, sukwo n mpyehi yi. 4 A 
wo mi pwa ma gye ho wye sa ma pa ho awyenyi bo ntu ge 

ma nu agmada yi. 5 Shi kwo nyi a pa mi gaciyaga tnabwi 
kwo nu n kwo dna ho, gaciyaga n kwo sase dna ho yakwohi, 
Lois, "kmisunhi n ho iya yi Afniki, sahi ma kpe daidai kwo sase 
dna ho jesun. 6 Ntu lo nu ma pa ho bo ho gwo "na Shekwohi 
nyaga yi n kwo dna ho mi ntu mi abwatu bo; 7 gama She- 
kwohi wa ta ga yi zafun °dnawo nya m ama zafun iko nya yeye 
nya yi, wanshi nya yi. 

8 To ha wo eyi Dagahi saida viyinkwo m ko mihin wo 
ezawanwan, ama gwo ho lobo azhingye nya ntu nabari manahi 
bo dna iko Shekwohi nya, 9 wo nu wa gni yi, wa yi yi jesun 
yiyi yi gyigyihi, to ntu eyi tnutnu bo m, ama ntu wohin 
bemwi bo bedo alheri yi n wa ga yi dna Kristi Yesu tunyi anyi- 
zhin 'sa abye, 10 ama sahi a wu kwo ntu eyi Gnihi Kristi Yesu 
lakpe bo, wo nu wa zo efi wa la be wyewyehi yi nyalonyalo nya 
paipai ntu nabari manahi bo. 11 Ntu nabari manahi °ye bo a 
kni mi ma ze wa'azizhinhi, tnutnuhi yi, nyawuhi yi, 12 ntu 
abe de” ye bo mi-i gye azhin, ama mi to wo viyinkwo m, gama 
mi kpe wo ye lo n mi ga wo gaciya nyi, mi gnakpekpe wo iko 
yi wa gu be ma dna wo akun har Mpyehi dehi. 13 Ha vi 
ebwi abeda wyebmi nya shi ho wo emi aba dna gaciyaga n 
yeye yi ba nu ba dna Kristi Yesu; 14 de” ye n kwo zhin gaciya, 
a dna ho akun ha gu kwo ntu Zafun Gyigyihi bo wo nu wo 
dna eyi mi. 

15 Ha kpe deye, ba nu viyan n ba fi Asiya ba ga mi avun, 
n ba mi Fijallus n Harmojanis yi. 16 Dagahi wa gye Onisifurus 
ayi sunsun, gama "sa mwa begye wa fwan mi bugba ; wo ta wo 
mi asukna viyinkwo m, 17 ama sa wa beyi si Roma wa zan mi 
zanshin enyima yi har wa sun mi—18 Dagahi zhin wo ntu ge 
wo ba bwa sunsungye e Dagahi aba Mpyehi 'ye, hohin ha kpe 
daidai bevi viyan n wo vi dna Afisus. 


Hohin, emi nugun, ha mi agu dna alheri n kwo dna 
Kristi Yesu, 2 abe n ha wo emi aba, asaidazhinhi mwa 
begye awyeba, ha dna aza agbenuhi akun ba nu ba ba mi ba 
wu aza do jesun. 3 Ha gwo ho lobo azhingye nya ngye 
okunhi manahi Yesu Kristi nya. 4 Okunhi, wo nu wo nyi 
okun gun 'ba, wo ta mi wa kmi wohin wyewyehi anya de’ye 

mi m, ama wa ye wa zhin be n kwo ba gwo eza 'hi n wo ka wo 
okun aba. 5 Nde eza wo zhin atna dna awyefwan a ta ga wo 
kraun m sai wo zhin atna daidai. 6 Kwo bmiya ofwanuhi wo nu 
wo gye azhin wa ya ofwa nyagyi. 7 Zhin shawara abe yi n 
mi da gama Dagahi ba ga ho yekpe abe nya viyan. 

8 Ha pa Yesu Kristi bo, wo nu n wa lakala e efi e Dawuda 
ebye, shi mi nabari manahi nyi, 9 kwo nu n mi sin wahala ntu 
kwo bo har agma-pa yi, ngye abwÌza. Ama a ta pa Shekwohi 
beda agma yi m. 10 Mi-i shin nubo anya yi viyan ntu 
akniknihi bo, ntu ge bahin ba ba bwa gnigni n kwo dna Kristi 
Yesu mi bedo latu yi nyalonyalo nya. 11 Beda 'ye egbenu 
nya nu: 

Nde ya fi kunsun wo yi, yi ba bwa wyewyehi jesun 
kunsun wo yi; 

12 nde ya shin nubo, yi ba gyi ebe kunsun wo yi; 

nde ya na wo yekpe bo, wohin, jesun, wo ba na yi bo; 

13 nde ya ze tna-agbenuhi, wohin wo zhin "gbenuhi nu— 
gama wo ta mi wohin tukwo bena m. 

14 Ha pa ba abe deye bo, ha ga ba 'gbe Dagahi abye to ba 
wu-anya aje yi ntu abeda bo, kwo nu n kwo ta zhin ampanyi 
behobeho yi m, ama kwo pa abewohi awye ya. 15 Ha zhin atna 
ha ta hohin abwa ga gwogwohi Shekwohi aba, tnutnuzhinhi 
wo nu dalili viyinkwo nya to nyi wo aba m, ho ga beda 
gaciya nya daidai. 16 Ama to ha gye ho nuwan abeda gbelahi 
n kasahi yi m gama kwo dna ba abyegyi tna-Shekwohi, 17 ba 
beda kwo ba gyi ngye 'ciyegyi. Ba 'pya nu Himinayus n 
Filitus yi, 18 ba nu ba bwi gaciya aba shi ba-i gna kalaku la 
lu duya. Ba zhin ba zun gaciyaga azaho nya bma. 19 Ama 
Shekwohi shishi kala kwo-i migni shi kwo nyi kwo ezuntu 
deye yi: Dagahi wo kpe ba nu n ba zhin wo nya, jesun, Ba 
viyan n ba yi Dagahi eye ba fwa be nukwohi zhin. 

20 Dna api dnagmahi mi akaya lo zinariya bedo azurfa yi 
nu to gmanyi m ama, jesun, shinwan nya yi owun nya yi, ado 
ho nyi latu nya ado ho nyi wyegbaci nya. 21 Nde eza ho wa 
ze wohin tukwo gyigyihi e adeye yi, wo ba ze kaya latu nya, 
gyigyihi, cekunhi ntu 'pida tnutnu bo, abazhinhi ntu tnutnu 
bmiyabmiyahi dohodoho bo. 22 Ntu lo nu ha wo ashakpe 

ebi kasa nya bi, ha ce ha vi befyece, gaciyaga yi, yeye yi, 
bugbafu yi, bedo aza yi n ba yi Dagahi eye bugba gyigyihi yi. 
23 Hohin to ha gye ho nuwan abenya yi n ba zhin nyaze 
nya n tna-yekpe nya yi m; ha kpe ba be anyawu yi. 24 To 
tnutnuhi Dagahi nya a wu anya m ama sai wo zhin bemanahi 
aza yi viyan, nyawuhi bmiyabmiyahi, bugbabwahi, 25 bugba- 
shin yi wo-i kun abenahi; ko kpekni Shekwohi ba ga ba 
abwiye har ba kpe gaciya ye, 26 ntu ge jesun ba ba kun bahin 
tukwo ya e Shaitan shanpa, shi kwo nyi Dagahi tnutnuhi a 
wan ba ntu ge ba zhin Shekwohi beye. 


Ama sai a kpe ade'ye ye, dna ampyehi kmaknahi asa 

nukwohi ba ba be. 2 Gama aza ba ba ze bahin tukwo 
yehi, agyiwye-yehi, atukwo-mwahi, atukwolatuhi, akmiknihi, 
atna-ba-azamahi-vihi, atna-godiyagahi, atna-gyigyihi, 3 atna- 
yeye-kunnu nya 'pya, abugba-zhizhihida, agbabihi, atna- 
bahin-wanhi, ali-napyehida, atna-bemanahi-yehi, 4 amana- 
gyihi, atukwo-gnanakwohi, akakurutuhi, agmada-gnayehi du 
Shekwohi, 5 ba-i shi dogbe Shekwohi-kunnu nya bwa ama 
ba-i na kwo iko bo. E aza deye "pya ha pmi ho awye ya n ba 
aba. 6 Gama e ba 'pya apilohi nu fiya-fiya, ba dna anyikwo- 
tnacehi kwoce ba nu ba akaya nushehi yi alaifi nya, abwibwihi 
ntu anyi ashakpe bo gbogbo, 7 cici ba zhin ba tumwi ama ba 
to iko yi ba sun yekpe gaciya nya shasun m. 8 Ngye shi 
Yannisu bedo Yambrisu yi ba gni-a-gni Musa yi, e lo nu aza 
"ye ba zhin, ba nabo gaciya yi, aza abemwi wunwunhiyada, 
atna-ampanyi-da nu ntu eyi kunnu bo; 9 ama ba ta je 
abyegyi m; gama a ba la ba nyaze kpe aza viyan aba, ngye 
shi kwo a zhin aza dehi gun aba aba. 

10 Ama hohin ho beyi kpe mi wuwu ye mi abezhinzhin, 
mi bemwi, mi gaciyaga, mi bugbabwa-ekpayi, mi yeye, mi 
kpegni, 11 mi awahala-sin, mi azhingye, abe yi n ba beyi bwa 
mi dna Antakiya, n Ikoniya yi, n Listra yi, awahala yi 'pya 
ma shin nubo ce yi; e ba mi viyan Dagahi wa gni mi. 12 E, 
behinhin, ba viyan, ba nu n ba ye ba nyi fi Kristi Yesu kunnu 
ba ba sin wahala, 13.ama aza nukwohi n abwi-da yi ba ba gyi 
abye abe nukwohi zhin yi, ba-i dna kwoce, a-i dna bahin 

kwoce. 14 Ama hohin, ha shenugyi dna abe n ha tumwi, n 
ha ga gaciya gnakpekpeyi, ho-i kpe aba ye n ho tu ba mwi, 
15 tunyi ho ebi nawyi yi ha kpe arubutuka gyigyihi ye ba nu ba 
iko yi ba ga ho awyemwa gnigni nya ntu gaciyaga bo dna 
Kristi Yesu. 16 Rubutuka viyan a zhin kwo Shekwohi esunfi 
yi, ampanyi nya nu ntu wuwu bo, ntu gnakni bo, ntu tata bo, 
ntu mutu befyece nya bo, 17 ntuge eza Shekwohi nya wo ba ze 
nunuhi, shirizhinhi "wyebmibmihi ntu tnutnu manahi doho- 
doho bo. 


Ma ga ho 'gbe Shekwohi abye, Kristi Yesu yi, wo nu n 
wo ba da awyewyehida owa n afifihi yi, ma ga ho "gbe 
jesun ntu wo lakpe bo n wo ebe yi: 2 ha zhin beda wa'azi, 
ha shenugyi ko bwabwa yi ko tna-bwabwa, awyega-wu yi, 
kunkun yi, jeje yi, to ha tna bugbabwa dna ho wuwu m. 3 
Gama esa kwo ba be aza ba ta shin nubo ewuwu shinshinhi yi 
m gama ntu atnubwagye bo ba ba ye anyawuhi zhi ga bahin 
anahida nya, 4 ba ba pmi ba atnubwa ya e gaciya wo aba ba ba 
lo asita aba. 5 Ama hohin, ha wan hohin abe yi viyan, ha shin 
nubo azhingye yi, ha zhin tnutnu wa'azizhihi nya, ha nu ho bevi. 
6 Ko sahi a la mi lu byeya ngye nyaga-sinsin-nya mi 
lolo’sa la wuvi. 

7 Ma ku okun sun bmiya, mi la si mi Sibwi azo'ba, mi 
la shi gaciyaga bwa. 8 Avun deye a la shi mi kraun befyece 
nya, kwo nu Dagahi, owadahi befyecehi, n wo ba ga mi Mpyehi 
dehi; mi nu to gmanyi m, ama, jesun, n ba yi viyan n ba ye 
wo lakpe yi nyi. 

9 Ha zhin atna ha pye be yi emi aba. 10 Gama Dimas, wo 
la mi ya, shi wa ye anyi deye sahi, wa ku lo Tassaluniki ; 
Karistis wa lo Galatiya, Titus wa lo Dalmatiya. 11 Luka 
gmanyi wo kunsun mi yi. Ha be Markus yi kunsun ho yi; 
gama wo ampanyi lo emi aba ntu bevi bo. 12 Ama mi la 
tnu Tikikus wa lo Afisus. 13 Eje pwipwihi mi la fwa Taru- 
was dna Karbus akun sa ha be ha be ce yi, alitafi jesun, bedo 
atakarda yi shisunsun. 14 Iskandari, °piyada sunkna-byehi 
nya, wa wun mi anyi boye; Dagahi wo gba wo atnutnu ta. 
15 Ama hohin ha zhin paceye wo yi, gama wa na yi abeda bo 

boye. 16 Mi knaya 'kmisumhi eza to nyi wa tu mi avun m; 
aza viyan ba ku mi ya. To a ba de” ye ba aba m! 17 Ama 
Dagahi wa tu mi avun, wa mi mi gni jesun ntu ge ma da beda 
abahobahoyi ntu ge jesun Abyedo viyan ba ba wo. A gni mi 
gaba egbe. 18 Dagahi wo ba gmi mi ya e tnutnu nukwohi 
dohodoho, wo ba gni mi ntu wo ebe eshe nya bo. Ewo aba 
latu nyi har nyalonyalo nya. Amin. 

19 Ha sa Biriska ami bedo Akila yi, Onisifurus ayi yi. 20 
Arastus wa sase Korintus; ama ma fwa Turufimus dna 
Militus, wo-i san nya. 21 Ha zhin atna ha pye be yi kafin 
vinkwo kwo dna. Afbulus wo-i sa ho ami bedo Budis yi, 
bedo Linus yi, bedo Kalafidiya yi, azaje yi viyan. 

22 Dagahi kunsun ho zafun yi. Alheri efye aba viyan. 


WASIKA BULUS NYA 


TITUS 


aba 


Bulus, bara Shekwohi nya, tnutnuhi Yesu Kristi nya, 

ntu ge a be gaciyaga Shekwohi akniknihi nya, bedo ba 
gaciya yekpe yi shi kwo bmiya Shekwohi-kunnu, 2 dna "wyetu 
wyewyehi nyalonyalo nya, kwo nu Shekwohi, wo nu wo ta mi 
akatace m, wa zhin alkawali tunyi anyi-zhin-'sa abye, 3 wo nu, 
dna wohin esa, wo la wo beda kpe wa'azi-zhin yi, kwo nu a 
dna mi akun ntu Shekwohi eyi Gnihi "gbega bo; 

4 Emi, Bulus, ma ka ga Titus, emi ebi hinhin dna yebedo 
gaciyaga nya: 

Alheri n bugbafu yi e Shekwohi Dada aba, e Kristi Yesu eyi 
Gnihi aba. 

5 Ntu deye bo ma fwa ho dna Karita, ntu ge ha mwi ba 
awye n ba cezhi, ha kni abyeda dna ezhi dohodoho ngye 
shi ma wu ho, 6 aza n ba zhin atna-betuhi, nyikwo-gmanyida, 
ba nu n ba abi zhin agaciyagahi nyi, ngye abi nu a ta lo ba 
beda yi ntu abe nukwohi zhin bo m, ko ntu abwagna bo m. 
7 Gama tile bishop wa nyi tna-betuhi shi kwo nyi wo zhin 
Shekwohi tnutnu-’°bwashihi nu ; wo to zhin tukwo-gnanakwohi 

m ko guluhi 'pye m, ko ejezhinhi m, ko eza-luhi m, ko anyi- 
nyabwa-zanshinhi m, 8 ama zhibehi-yehi, be manahi-yehi, 
wyemwahi, befyecehi, eza gyigyihi yi? eza n wo wan wohin ; 
9 tile wo-i shi gaciya beda wuwu nya bwa kam, ntu ge wo ba 
mi wo zhin aza atna wuwu hinhin yi, jesun wo ba mi wa mi 
abenahi bo. 10 Gama aza begye lo ba ta gwo tata m, abeda- 
gbelahi-dahi, akwocednahi, ama anyazunhi shisunsun; 11 
tile a kun aza dehi 'pya shi kwo nyi, ntu gyiba nukwohi bo, 
ba zun ayabihi bma kpekpe abe yi n kwo to bmiya ba wu m. 
12 Eza gmanyi e ba aba, anabi bahin tukwo nya, wa gna, 
AKaritahi akatahi nu cici, anyawan-nyawan nukwohi nu, 
afwannada bwatohi nu. 13 Saida 'ye gaciya nu. Ntu de'ye 
bo ha kun bantu ge ba ba ze aza hinhin dna gaciyaga, 14 to ba-i 
gye ba nuwan AYahudihi sita m ko aza awyidna n ba nu ba 
bma gaciyaga nyi m. 15 Aza gyigyihi aba anya viyan ba zhin 
gyigyihi nu; ama aza aba ba nu n ba awyebwo yi, tna-gaciyaga 
yi, nya to nyi kwo zhin gyigyihi m, ama ba abemwi bedo ba 
abepa yi ba ku ze awyebwohi. 16 Ba-i zhin saida ba-i gna 
ba kpe Shekwohi ye, ama ba na wo bo ba abezhinzhin yi, 
asisi nya nu n ba yi, abwagnahi nu, atna-pmahi nu ntu abe 
manahi dohodoho bo. 


Ama hohin, sai ho da abe n ba ba gwo wuwu hinhin yi. 

2 Ha gna aza kwokwohi ba ze bahin-wanshihi, awyeba- 
knayehi, awyemwahi, aza hinhin dna gaciyaga,n yeye yi, n mizhi 
yi. 3 Elo nu jesun ho gna anyikwo kwokwohi ba zhin be kwo ba 
gwo aza gyigyihi yi, to agnagba-zhin yi m, toba zeafyenu-nyasin 
nya m; ba ba wu abe manahi, 4 ba wu anyikwo kasa ba ye 
ba aba yi bedo ba abi yi, 5 ntu ge anyikwo kasa jesun ba ba ze 
awyemwahi, agyigyihi, atnutnuzhinhi, anu 'pi, abugbafuhi, 
anu-beda-vihi, ntu ge kada a da Shekwohi Beda kasahi. 6 E 
lo nu, jesun, ho je aza kasa ashan ba ba wan bahin cici. 7 Dna 
abe dohodoho yi ho-i wu hohin efye abe manahi nya, dna ho 
wuwu ho-i wu wuwu hinhin n gupi yi, 8 ho-i da abeda hinhin 
kwo nu a ta mi kwo shi ya m, ntu ge wo nu wo zhin bmihi wo 
ba wo viyinkwo, shi kwo nyi wo gyi san beda nukwohi yi wo 
ba da eyi tukwo. 9 Ha pa afyenu bo ba ba vi ba dagahi 

abeda, ba da ba behobeho yi viyan ; to abena yi m, 10 to anya- 
bwatohi yi m, ama ba-i wu ali gungunhi; ntu ge ba ba ze 
anyigunhi Dagahi eyi Gnihi wuwu nya. 

11 Gama alheri Shekwohi nya kwo lakpe kwo be gnigni 
yi aza viyan aba, 12 kwo-i wu yi yi na kunnu bo n kwo to zhin 
Shekwohi nya m, bedo ashakpe yi anyi nya, kwo-i wu yi 
jesun shi yi ba nyi yihin-wanshi yi, befyece yi, n Shekwohi- 
beye yi fi anyi deye esa, 13 yi-i pmi eyi °wyetu albarka nya, 
ngye, lakpe eyi Shekwohi dnagmahi, eyi Gnihi Yesu Kristi 
latu, 14 wo nu n wo beyi ga wohin tukwo ntu yi bo, ntu ge wa 
shan yi e yi abe nukwohi viyan, wa zhan aza ya ga wohin 
tukwo, ngye aza n ba nyima atnutnu-manahi nyi. 

15 Ha da abe deye; ho je aza, ha kun ba jesun fukumci yi 
viyan. To ha fwa ezahozaho wa ci ho wyegba m. 


Ha pa ba ba vi abegyihi beda n a-ikoda yi; ba zhin be a 
gna ba, ba zhin shiri ntu atnutnu manahi dohodoho bo, 2 to 
ba sa ezahozaho eye be nukwohi yi m, ba fwa anyawu, ama ba 
ze abugba-shinhi, ba-i wu bugba-shin nunuhi ezahozaho aba. 
3 Gama yihin sapai, yi beyi zhin atna-cecehi nu, abwagnahi 
jesun, adodnahi, ya zhin ashakpewo bauta, anahida yi boye 
apya yi gbogbo, yi beyi nyi eyi abe nukwohi zhin n 'shewo yi, 
aza ba wun yi nu, yihin ya wun aje nu; 4 ama sa be manahi 
Shekwohi eyi Gnihi nya n wo yeye yi ntu aza bo ba lakpe, 
5 wa gni yi, to ntu eyi atnutnu befyece nya bo m, ama ntu wo 
sunsungye bo, ngye wa zhan yi shanma yi wa ga yi wyewyehi 
wo'iwohi dna Zafun Gyigyihi, 6 wo nu wa zeya kpe yi kunkunhi 
ntu Yesu Kristi eyi Gnihi bo, 7 ntu ge yihin ya ze akniknihi 
ntu wo alheri bo, ya ze agadogyihi jesun, ngye, "wyetu 
wyewyehi nyalonyalo nya. 8 De'ye abeda ’gbenuhi nu. 
Mi-i ye ha gna abe 'ye ewyebmi yi, tile nu, ntu ge ba nu 
n ba ku lu Shekwohi gaciyaga ba zhin paceye ba shenugyi 
atnutnu manahi. Anya de'ye gnabmiyahi nu aza aba, jesun 
ba ampanyi yi. 9 Ama ha bma anyawu beda nyaze nya, bedo 
ebyetnu yi, abe gulu nya yi, bedo abena yi ntu owa bo; gama 
ade’ye atna-ampanyi nu, gbelahi nu jesun. 10 Eza wo nu 
zhin bwagnahi sa nu ha kun wo zun gmanyi zumba yi, sai ha 

ya wo, 11 a kpe eza de'ye "pya wo la lu amida ce yi, wo-i zhin 
laifi wo-i zun wohin 'kni. 

12 Sa ma tnu Artimas ho aba ko Tikikus, sai ha pye ha be 
emi aba Nikobolis mi, gama ma mwi bwahi nu m'ba zhin 
vinkwo'sa. 13 Ha bma Zinas—owayekpehi—zhin, 'wye- 
bmibmihi, bedo Apollos yi, n ba zanzan; to ha ye ba tna 
nyaho yi m. 14 Fwa eyi aza ba tumwi ba zhin ba zhin 
abezhinzhin manahi ntu ge ba ba mi ba bma zhin anya yi a 
pma ce yi, to ba sase gbelahi m. 

15 Aza viyan n ba kunsun mi yi ba-i sa ho ami. Ha sa ba 
ami ba nu n ba ye yi dna gaciyaga yi nyi. 

Alheri kunsun fye yi viyan. 


WASIKA BULUS NYA 


FILIMON 


aba 


Bulus, ezawanwanhi ntu Kristi Yesu bo, bedo Timotawus 
yi eyi ezado, 

De’ye kwo be Filimon eyi yeyehi aba, wo nu wo zhin eyi 
tnutnu-kunzhinhi, 2 bedo Abfiya eyi mapwi yi, bedo Arkibbusa 
eyi okun-kunsunhi yi, bedo ekklesiya yi n kwo dna ho ayi mi : 

3 Alheri efye aba, bugbafu yi n kwo gmi Shekwohi eyi 
Dada aba bedo Dagahi Yesu Kristi yi. 

4 Mi-i zhin mi Shekwohi godiya cici sa mi sa ho eye dna mi 
addu'azhin, 5 gama ma wo nabari ho yeye nya bedo gaciyaga 
yi n ho ce yi Dagahi Yesu aba n aza gyigyihi yi viyan, 6 ma 
zhin addu'a ntu ge ajegna fi ho gaciyaga nya kwo-i zhin tnutnu 
iko yi har a kpe abe manahi viyan ba zhin eyi nya nu fi Kristi. 
7 Gama mi bugba bwibwihi yi lo boye, n atnazhin yi, ntu ho 
yeye bo, mi ezado, shi kwo nyi aza gyigyihi abugba ba ku fwan 
ntu ho bo. 

8 Ntu de'ye bo, ko mi agu yi mimihi zam dna Kristi ma ga 
ho 'gbe ebe yi n kwo ba bmiya, 9 du lo nu ma gnaye ma tna 
ho bwa ntu yeye bo—mihin, Bulus, eza kwokwohi nu, sahi 

eza wanwanhi ntu Kristi Yesu bo—10 Mi-i tna ho bwa ntu 
mi nugun bo, Unisimus, wo nu n ma ma wo dna jaru nyi. 
11 (Sapai wo beyi zhin tnapma nya nu ho aba, ama sahi wo 
la ze apmanya ho aba bedo emi yi.) 12 Mihin ma gna wo 
ami wo jeze lo ho aba, wo nu wo zhin mihin bugba. 13 Mi 
beyi ye ma shi wo kunsun emi yi ntu ge wa ze ho doshanhi 
wa vi mi bo sa a dna mi jaru ntu nabari manahi bo ; 14 ama mi 
ta ye ma zhin bohoboho yi m sai ma wo ho beye kpa ntu ge ho 
alheri kwo to ze ngye tile m ama sai ho beye nu. 

15 Gama kpekni ntu de’ye bo nu a gna fye aje esa yi fyewyi 
ntu ge n ha ba je wo bwa har nyalonyalo, 16 avun de’ye wo to 
wu ngye fyenu m, ama wo du fyenu, ngye ezado yeyehi, 
shisunsun emi aba ama balle cho, dna nahi, dna Dagahi? 
17 Ce nu a zhin nde ha yi mi ho nugundo-kunsunhi, gwo wo 
ngye shi ha gwo mi. 18 Nde wa ku lu ho awyebwi gyi ko wo 
ku gyi ho nyaho yi 'ta yi, ha ba ba emi aba. 19 Mihin, Bulus, 
mi ka rubutu mihin obwa yi, m'ba gba ho—ama mi ta gna ho m, 
ho zhin mi etada nu har ho wyewyehi. 20 E, mi ezado, ma ye 
albarka ho e ho aba dna Dagahi. Ha fwan mi bugba dna Kristi. 

21 Shi kwo nyi mi gnakpekpe ho vivi, ma la ka rubutu ga 
ho, mi-i kpe lo ho ba zhin be kwo du do n ma gna ho nyi. 
22 Ama sai ho zhin ashin'ba aba ga mi, gama mi awye yi tu 
lo ntu fye addw’azhin bo a ba ga mi efye. 

23 Abafros, mi kun-wanhi dna Kristi Yesu, wo-i sa ho 
ami, 24 bedo Markus yi n Aristarkus yi, n Dimas yi, n Luka 
yi, emi atnutnu-kunzhinhi. 

25 Alheri eyi Dagahi Yesu Kristi nya kwo a kunsun fye 
zafun yi. Amin. 


WASIKA 


IBRANIYAWA 


aba 
Asa sapai nya Shekwohi wo dabo eyi adada aba anabi egbe 
yi, apya yi gbogbo, azokwo yi gbogbo jesun; 2 ama 
ampyehi kmaknahi ade'ye wa dabo eyi yi wo Nugun yi, wo 

nu a shi wo anya gadogyihi viyan, wo nu, jesun, Shekwohi wo 
zhin anyi wo yi. 3 Wohin, wo kna latu Shekwohi nya ya, 
wo nu zhin dogbe sosai Shekwohi ali nya, wo-i shi anya 
dohodoho bwa eshe ntu wo iko beda bo. Sa wa beyi zhin 
zhanzhan ntu alaifi bo, wa sase Shekwohi bwa'izhebwa eshe 
mi; 4e lo nu wo du amalaika mwamwa shi kwo nyi eye wo la 
gwo kwo du ba nya. 5 Gama kni malaika hi nu Shekwohi 
beyi shin gna, 

Hohin ho zhin mi Nugun nu, 

Nai 'ye ma ma ho a? 
ko jesun, 

Ma ze dada ewo aba 

Wohin wo ba ze nugun emi aba? 
6 jesun, sa wa be wo "kmimahi yi dna anyi, wa gna, 

Fwa amalaika Shekwohi nya viyan ba ga wo mwamwa. 
7 Wa gna amalaika tukwo jesun, 

Wa zhin wo amalaika ba ze ase, 

Wo abara, jesun, ba ze ena anyitala. 
8 Ama tu Nugun tukwo wa gna, 

Ho esu-asese-'ba, O Shekwohi, kwo nyi har nyalonya- 

lonyalo, 
Ho ebegyi-busi kwo zhin ebegyi-busi befyece nya nu. 
9 Ho beyi ye befyece yi, ha wun be nukwohi nu 

Ntu deye bo Shekwohi, ho Shekwohi, wo beyi tna ho 

emi bugba bwibwihi nya yi du ho acala. 
10 Jesun, 

Hohin, Dagahi, ho beyi shi anyi dna esa "kmisunhi, 

Ashe ba zhin ho abwa tnutnu nu; 

11 Bahin, ba ba zhin abo, ama hohin ho nyi lo; 
ba viyan ba ba kwo ngye shi ejekpe kwo kwo, 
12 ngye shi a kmi eje pmapmahi ho ba kmi ba, 

ngye ejekpe a ba shan ba do. 

Ama hohin ho nyi lo gmanyi gmanyi, 

Ho aye jesun ba ta shan zo m. 
13 Ama kni malaika hi nu n wo beyi shin gna, 

Ha sase emi bwa'izhebwa, 

har ma ze ho anuwunhi ho apitakpenya ? 

14 Bahin viyan, ba to zhin azafun bevihi nu m? A ta tnu 
ba ba vibo, ntu ba bo ba nu n ba gwo gnigni m? 


Ntu deye bo, kwo bmiya ya ga yi hankali kpekpe be yi 
beyi wo, kada yi ceta. 2 Gama nde beda a da e amalaika 
"gbe kwo kpegni tna-doshan nde owagnanazun dohodohoyi, 
ko atna-bewo dohodohoyi kwo la gwo tagba n kwo gwo kwo 
yi; 3 yihinmwa? Nde yi ta gye yi anuwan gnigni mwamwahi 
yi lo nu m, yi ba pwo wuna? Gnigni kwo nu Dagahi wa 
kmi da, jesun a mi wo saida gni eyi aba e ba egbe n ba beyi 
wo nyi; 4 Shekwohi jesun wo-i zhin saida bedo ba yi, atuze 
yi, abe-wowohi yi, a-iko yi gbogbo dohodoho "pya, bedo 
anyaga Zafun Gyigyihi nya yi, a gna aje shi wo beye nyi. 
5 Gama anyi n kwo be lo nyi, ngye kwo nu eyi da kwo 
nabari nyi, a ta dna kwo amalaika akun m. 6 Ama eza ho 
wo beyi ku wo saida ga, wo-i gna, 
Eza wo nu zhin nka shi ho pa wo bo a? 
Ko eza nugun, jesun, shi ho zhin wo atna ? 
7 Ho beyi zhin wo gbagbahi amalaika yi esa yi fyewyi, 
Ho beyi ga wo latu n mwamwa yi, 
8 shi kwo nyi Ho shi anyi viyan wo apita sinta. 
Gama shi wo beyi shi anya viyan eza apita sinta, wo to ce 
nyaho yi ya n wo to shi eza sinta m. Ama sahi yi ta gye lo 
a shi anya viyan eza sinta kpa m. 9 Ama ya gye Yesu, wo 
nu a ze wo gbagbahi amalaika yi har esa yi fyewyi, ebegyihi 
latu yi mwamwa yi gama wa fi azhin efi, ntu ge, Shekwohi 
alheri yi, wo to efi wo ntu ezahozaho bo. 
10 Gama kwo gwo wo yi, shi kwo nyi wa be anugun yi 
mwa begye latu aba, Shekwohi (wo nu anya viyan nyi wo aba, 
ntu wo bo, jesun, anya viyan nyi) wa ze Abyeda ba gnigni nya 
nunuhi ntu azhingye bo. 11 Gama wo nu wo zhin gyigyihi 
n ba yi a ze ba gyigyihi, ba viyan e yabi gmanyi nu. Ntu lo 
nu viyinkwo ta wo wo wa yi ba azaje m, 12 wo-i gna, 
Mba dna ho eye wyi emi azaje aba, 
azayezhi atasin mba ci ho. 

13 Jesun, 
Mba kpema dna wo. 

Jesun, 
Gye mi, n abi yi, ba nu Shekwohi a ga mi. 

14 Shi kwo nyi abi ba zhin akungwohi nahi yi ngye azan- 
kwoci, wohin tukwo yi jesun wa la nahi wa ze ngye bahin, 
ntu ge ntu efi bo wo ba wun wo ya wo nu n wo iko yi efi nya, 
ngye Shaitan nu; 15 ntu ge, jesun, wo ba gni ba viyan ba nu 
n ba fi bauta ba wyewyehi esa viyan ntu efi "dnawo bo. 16 
Gama behinhin bmazhin deye to ntu amalaika bo m ama ntu 
Ibrahim ebye bo nu. 17 Ntu deye bo tile a zhin wo ngye 
wo azaje dna anya viyan, ntu ge wo ba ze priest tukwoda, 
sunsungyehi, 'gbenuhi, dna bevi Shekwohi nya viyan, ntu 
ge wo zhin asakrifais ntu aza alaifi bo. 18 Gama shi kwo nyi 
wohin tukwo wa gye azhin, a zhin wo jaraba jesun, wo iko yi 
wo bma ba zhin ba nu a zhin ba jaraba. 


Ntu deye bo, azaje gyigyihi akunyihi eshe nya, fye dna 
Yesu wye wo nu wo zhin tnutnuhi nu, n priest tukwoda 
yi, eyi saida nya. 2 Wo nu zhin "gbenuhi wo aba n wa kni wo 
nyi, ngye shi Musa wo beyi zhin 'gbenuhi dna Shekwohi 
nyakun. 3 Gama a gye Yesu wo kunce latu mwamwahi du 
Musa nya, ngye shi nyakunmihi latu du nyakun. 4 (Gama 
nyakun dohodoho kwo eza yi n wa mi kwo, ama wo nu n wa 
mi anya Viyan Shekwohi nu.) 5 Musa zhin bara 'gbenuhi 
nu dna Shekwohi nyakun, ntu saida abe bo kwo nu a ba da 
avun, 6 ama Kristi zhin nugun nu 'gbenuhi Shekwohi nyakun 
mi. Yihin yi nu zhin wo nyakun, nde yi shi eyi agu bwa mimihi, 
bedo eyi egbegyi °wyetu nya yi, akala yi, har nyalonyalo. 
7 Ntu deye bo ngye shi Zafun Gyigyihi a gna, 
Nai 'ye, sa fye wo wo begye, 
8 to fye a kwo fye abugba agnana m, 
ngye shi a beyi zhin mpyehi rigima nya, 
ngye mpyehi jaraba nya dna zhabwi, 
9 aba fye azakwohi ba beyi zhin mi jaraba amutu yi, 
har aye shi 'nyi ba-i gye mi abezhinzhin. 
10 Ntu de” ye bo mi wyewyehi kwo wunya cala dehi yi. 
Ma gna, Cici ba-i bwi aba fi ba abugba mi; 
ba to kpe mi azokwo ye m. 

11 Ngye shi ma sin ana dna mi minagyi, 

ba ta lo dna mi sunsun m. 
12 Fye zhin paceye, azaje, kada ezahozaho gmanyi dna fye 
wo bugba nukwohi yi tna-gaciyagahi yi, kwo-i zhin fye fye fwa 
Shekwohi wyewyehida aba: 13 ama fye je aje fyegyifyegyi 
sa a yi kwo nai 'ye, kada eza gmanyi efye aba wo kwo agnana 
ntu laifi kwocedna bo. 14 Gama ya kun lobo gwo Kristi yi, 
nde yi shi eyi agumi 'kmisunhi bwa akala yi har esazo'sa. 
15 Tunyi a gna, nai 'ye sa fye a wo wo begye,. to fye a kwo 
fye abugba agnana m shi a zhin mpyehi rigima nya. 16 Ba 
nu zhin nka sa ba beyi wo ba zhin rigima a? Ba nu to mn 
ba beyi kun be Masar Musa akun m? 17 Ba nu to n wo beyi 
gyi minagyi ba yi aye shinyi m? To n ba yi nu n ba beyi 
zhin laifi nyi m, ba nu n ba beyi fi zhabwi m? 18 Nka 
yi nu wo beyi sin ana ba ta lo dna wo sunsun m a? sai ba aba 
n ba beyi zhin abwagnahi nyi? 19 E lo nu ya gye ba ta mi 
ba lo emi m ntu tna-gaciyaga bo. 


Shi kwo nyi a ku fwa alkawali ga yi, ngye, wo sunsun 'ba 
lo nya, ya wu ya wo'dna kada kwo wu ngye gmanyi efye 
mi wo ta mi si m. 2 Gama a gna yi nabari manahi shi a beyi 
gna bahin jesun; ama be ba wo kwo to zhin ba ampanyi m 
shi kwo nyi ba nu ba wo ba tna gaciyaga. 3 Gama yi nu ya 
ga gaciya nyi ya lo dna sunsun "hi mi, ngye shi wa gna, 
Shi ma sin ana dna mi minagyi, 
ba to lo dna mi sunsun shansun m, 
ko a beyi zo wo atnutnuzhin tunyi anyi-shi'sa. 4 Gama aba 
ho wo da mpyehi tnabahi beda lo nu, Shekwohi wa sun mpyehi 
tnabahi e wo atnutnu viyan. 5 Aba ye jesun wa gna, 
Ba to lo dna mi sunsun shansun m. 
6 Shi kwo nyi a shi aza ho ba ba lo emi, shi kwo nyi jesun ba 
nu a beyi gna ba nabari manahi tunyi sapai ba to mi lo m 
ntu ba tna-bedavi bo, 7 wa je mpyehi ho shi, Nai 'ye, wo-i 
da dna Dawuda, ampyehi mwa begye avun lo nu, ngye shi a 
beyi ku lu gna, 
Nai 'ye, sa fye wo wo begye, 
to fye a kwo fye abugba agnana m. 

8 Gama nde Joshua beyi ga ba sunsun Shekwohi wo to beyi 
sa mpyehi doho ye avun m. 9 Ntu lo nu, a shi sunsun ntu 
aza Shekwohi nya bo. 10 Gama ezahozaho wo lo Shekwohi 
sunsun mi, wohin, wohin tukwo yi, wa sun e wo atnutnu, ngye 
shi Shekwohi a zhin e wo nya. 

11 Ya wu ya zhin atna ya lo sunsun dehi mi, kada ezahozaho 
wa gbidokunnu ntu tna-bedavi 'hi 'pya bo. 12 Gama beda 
Shekwohi nya kwo wyewyehi yi, zhinzhinhi-da nu, kwo du 
ebe-yakwo agbe-aba-da dohodoho gyigyihi, kwo-i fin har 
wyewyehi ajegna'ba zafun yi, adokuba .yi, bargo yi, kwo 
pyepyehi lo kwo gye anubozhin wye bedo abugba-bemwi yi. 
13 A ta so zankwoci dohodoho wo awyeba m; gama anya 
viyan ba zhin bwotolahi nu, kpekpehiya ewo awyeba wo nu 
eyi nyi wo aba. 

14 Shi kwo nyi yi Priest tukwoda mwamwahi lo, wo nu 
wo sa ashe du, ngye Yesu, Nugun Shekwohi nya, ya wu 
ya shi eyi saida bwa. 15 Gama yi to priest tukwoda yi n wo to 
mi wo gye eyi akalagba sunsun m, ama wo nu a beyi zhin wo 
jaraba dohodoho "pya ngye yihin, sai deye tna laifi. 16 Ya 
wu ya wu vivi esu-asese- ba alheri nya agu yi mimihi, ntu ge ya 
gwo sunsungye, ntu ge jesun ya bwa alheri n kwo ba bma yi 
zhin esa apma nya. 


Gama priest tukwoda dohodoho, wo nu wo zhin kniknihi 

e aza aba, ntu aza bo nu a shi wo abe Shekwohi nya tukwo, 
ntu ge wo ba ta anyaga bwa ga n asakrifais yi ntu alaifi bo. 
2 Wohin wo mi wo bwa bugbabwa atna-yekpehi yi bedo 
ababwihi yi, shi kwo nyi wohin tukwo yi a she wohin 'ba 
akalagba yi; 3 ntu deye bo tile wo zhin sakrifais ntu wohin 
alaifi bo, ngye shi wo zhin ntu azayezhi bo. 4 Eza to nyi wo 
la latu de” ye wohin tukwo yi m, sai eza Shekwohi a yi wo, ngye 
Haruna. 

5 E lo nu jesun, Kristi wo ta la wohin tukwo tu wa ze 
priest tukwoda m, ama a la shi wo e wo aba wo nu n wo 
gna, 

Ho zhin mi Nugun nu, 
nai "ye ma ma ho; 

6 ngye shi wa da dna aba do jesun, 
Ho zhin priest nu har nyalonyalo 
vi kunnu Malkisadaka nya. 

7 Dna ampyehi wo nahi nya, Yesu wo ta addw'azhin bwa 
ga bedo awyegyi yi, wo-i bwici 'napyehi yi awyenyi yi, ewo 
aba n wo iko yi wo gni wo e efi, a beyi ye wo addwa ntu wo 
ednawo Shekwohi nya bo. 8 Ko wo zhin Nugun nu, du lo 
nu wa tu bedavi mwi dna azhingye n wo beyi gye nyi; 9 shi 
wo beyi e nunuhi wa ze gnigni har nyalonyalo gagahida ntu 
ba viyan bo n ba vi wo beda nyi, 10 shi kwo nyi Shekwohi wa 
yi wo priest tukwoda vi kunnu Malkisadaka nya. 

11 Yi anya yi lo boye n yi da n wo tukwo, abe n kwo dnabo 
jesun, shi kwo nyi fye ku ze abeda-wohi azhin yi. 12 Gama ko 
kwo bmiya ntu fye esamwa bo fye ze anyawuhi, fyehin a pma 
fye eza do yi ntu ge wa je fye wu abe 'kmisunhi Shekwohi 
beda nya. Fye ku ze ngye abi 'kpe ba nu a pma ba madara 
yi, to nyagyi yi n kwo kalahi m; 13 gama ezahozaho wo-i nyi 
ntu madara bo nu wo zhin tna-cehi nu dna beda befyece 
nya; gama wo zhin ebi 'kpe nu. 14 Ama nyagyi kalahi ntu 
aza kunkunhi bo nu, ngye ntu ba bo ba nu a ze ba hankali 
gyegyehi, ntu zhinzhin-cici bo ntu ge ba gna be manahi yi n 
be nukwohi yi aje. 


Ntu deye bo ya wu ya fwa wuwu 'kmisunhi Kristi nya 

ya lo abye har wuwu nunuhi, to ya je kwo shi tu edo a la lu 
shi m, ngye, abwiye e atnutnu fifihi aba, bedo gaciyaga yi dna 
Shekwohi, 2 bedo anyazhan wuwu yi, bedo abwakpe yi, bedo 
efi kalaku yi, bedo owada yi nyalonyalo nya. 3 Deye yi ba zhin 
nde Shekwohi a ye. 4 Gama aza 'hi tukwo, ba nu ba beyi gye 
buzangna wye esa gmanyi, ba beyi to anya ga manahi eshe 
nya wo, ba beyi ze akungwohi dna Zafun Gyigyihi, 5 ba beyi 
to be manahi Shekwohi beda nya wo, beda a-iko yi esa-be-lo 
nya, 6 nde avun de'ye ba pmi ba awye ya; a ta mi a je ba 
abwiye wo'iwohi ze nya m; shi kwo nyi, bahin tukwo, ba-i 
je Nugun Shekwohi nya zundu, ba-i dna wo viyinkwo aza 
viyan abye. 7 Gama ekni kwo nu n kwo sin eshe-nuwan n 
kwo kaya kpe kwo, kwo-i kun be ampanyi bmiyabmiyahi n 

ba aba a nu ofwa nyi, kwo gwo albarka e Shekwohi aba 
8 Ama nde kwo a kun be aknawuhi n afintolo nukwohi yi, 
kwo to ampanyi m, kwo ce vi eknitu nukwohi; kwo a zo'ba 
enagyi nu. 

9 Ama, azayeyehi, ko yi da lo nu, yi agu yi mimihi fye anya 
yi n ba du dehi dna efye mi, anya n ba kunsun gnigni yi: 10 
gama Shekwohi to zhin tna-befyecehi nu m har wo ba ze fye 
atnutnu amwi bedo yeye yi n fye wu kwo ntu wo eye bo sa 
fye-i vi aza gyigyihi bo, ngye shi fye zhin har sahi. 11 Yi 
ye lo ezahozaho efye aba wa wu nushegyi dna °wyetu gna- 
kpekpe har esazo'sa, 12 to fye zhin nyiceye m, ama fye ze 
ashanhi n ba yi ba gyi alkawali gado ntu gaciyaga bo bedo 
bugbabwa yi. 

13 Gama sa Shekwohi beyi zhin Ibrahim alkawali, shi 
kwo nyi wo to eza yi du wo n wo ba sin ena wo eye yi m, sai 
wo sin ena wohin tukwo eye yi, 14 wo-i gna, Behinhin mba 
ga ho mi albarka, mba be ho mwa. 15 E lo nu Ibrahim, 
shi wo beyi pmi ugbabwa yi esa la mwa, wa gwo alkawali "hi. 
16 Gama aza ba zhin ba sin ana eza yi n wo zhin doduhi; 
jesun dna ba abena viyan a zo zhin anasin yi gnakpekpe yi. 
17 Ntu lo nu sa Shekwohi wa ye wa wu agadogyihi alkawali 
nya, 'wyebmibmihi, shi wo to shan wo bemwi do m wa ga 
kwo anasin yi, 18 ntu ge ntu anya yi tna-doshanhi gun aba 
bo, ngye Shekwohi alkawali bedo Shekwohi anasin yi, wo nu 
wo ta mi wo ce akata m, yihin ba bwa bugbashin nya kala 
yi, yi nu ya ku esibwi yi zan amiba shin, ntu ge ya wan wyetu 
kwo nu a shi kwo eyi abye. 19 °Wyetu deye kwo zhin ngye 
nyakpegninya eyi wyewyehi nya, mimihi n kpegnihi yi, 
’wyetu n kwo lo dna emi "bwa eje-knaknahi avun, 20 aba Yesu, 
ngye abyeda wo beyi lo ntu yi bo, shi wo beyi lu priest tukwoda 
zhin har nyalonyalo vi kunnu Malkisadaka nya. 


Gama Malkisadaka deye, esu Salima nya, priest Shekwohi 
latuhi dnagmahi nya, wo nu wa beyi gun Ibrahim sa wo-i 
jeze be e asu-wu 'ba, wa tu wo albarka; 2 wo nu Ibrahim 
beyi kni awohi e anya viyan. °’Kmisunhi, wo nu zhin Esu 
befyece nya, shi wo eye nyi, jesun wo nu zhin Esu Salima nya, 

ngye, Esu bugbafu nya; 3 wo to dada yi m, wo to iya yi m, 
wo to ebye yi videlo m, wo to ampyehi °kmisunhi yi m ko 
wyewyehizo m, ama wo-i wu ngye Nugun Shekwohi nya, 
wo-i zhin priest nu nyalonyalo nya. 

4 Ama gye eza "ye mwamwa wye! Ibrahim, dada adada 
nya, wa kni awohi ga wo e wo nasaragyi nya. 5 Anugun 
'hi Lawi nya, ba nu ba gwo priest agni'ba, ba wyidna yi owa 
nya ba gwo awohi e aza aba, ngye, e ba azaje aba, ko ba azaje 
ba nu zhin Ibrahim anugun. 6 Ama eza de'ye, ko a ta ba wo 
dna ba ebye videlo m, wa gwo awohi e Ibrahim aba, wohin, 
jesun wo tu wo albarka, wo nu wo alkawali yi nyi. 7 To 
kmakma yi m, eza gbagbahi wo gwo albarka e eza mwamwahi 
akun m. 8 Iya, aza ba nu ba ba fi ba gwo awohi; ama bwa'i 
wo nu a zhin wo saida wo zhin wyewyehida nu, wohin wo 
gwo. 9 Yi bami ya gna, Har Lawi wohin tukwo, wo nu wo 
zhin wo gwo awohi, wa ku lu awohi gba dna Ibrahim, 10 
gama wo dna wo dada nahi kpa, sa Malkisadaka beyi she 
gun wo. 

11 Ama nde a ze nunuhi ntu apriest agni'ba Lawi nya bo 
(gama aza ba ku gwo owa e kwo aba) ntu kni be hi nu tile 
priest do wo lakala vi kunnu Malkisadaka nya a, to sai Haruna 
nya 'pya ma? 12 Gama nde a shan apriest agni'ba do, tile 
a shan owa do jesun. 13 Gama wo nu a sa wo ye lo nu wo 
gmi ebye do nu gbo, e kwo aba eza to-i shin sakrifais-zhin- 
aba bevi m. 14 A kpe daidai eyi Dagahi wa gmi Yahuda 
ebye; ebye kwo nu Musa to beyi shin kwo beda apriest 
tukwo m. l 

15 Jesun, a ba gna deye yekpe sa priest do lakala n wo wu 
ngye Malkisadaka nyi, 16 wo nu wa ze priest ntu iko wyewyehi 
tna-zohi nya bo, to ntu owa nahi nya °pya bo m. 17 Gama a 
beyi zhin wo saida, 

Ho zhin priest nu har nyalonyalo 

vi kunnu Malkisadaka nya. 
18 Gama a la wyidna sapai nya ya ntu kwo tna-kala bo, ntu 
kwo tna-ampanyi bo jesun 19 (gama owa kwo to zhin nyaho 
kwo ze nunuhi m); ama a be °wyetu yi, kwo nu ntu kwo bo ya 
wuvi Shekwohi. 

20 Kwo to tna anasin nu m. 21 Sapai apriest ba ze 
apriest tna anasin, ama priest deye a zhin wo priest anasin 


Dagahi beyi ga wo anasin, 
wo ta shan wo bemwi do jesun m, 
Ho zhin priest nu har nyalonyalo. 
22 Ntu deye bo Yesu wa ze lamuni alkawali nya gnabmiyahi. 

23 Apriest sapai nya ba mwa begye shi kwo nyi ntu efi bo 
bato nyi har nyalonyalo m; 24 ama wohin, shi kwo nyi wo 
nyi har nyalonyalo, wo-i bwa priesthood n kwo ta shan do m. 
25 Ntu deye bo, tna-zo'sa wo-i iko yi wa gni ba, ba nu n 
ba wuvi Shekwohi ntu wo bo nyi, shi kwo nyi wo-i nyi lo cici 
wo gyiwye ntu ba bo. 

26 Gama kwo bmiya ya bwa priest tukwoda de” ye "pya nu, 
wo nu wo nu zhin gyigyibi, tna-betuhi, tna-wyebwo, ajegnahi 
nu e alaifida aba, latuhi nu eshe esin. 27 Wo to apma yi 
wa zhin sakrifais ntu alaifi bo fyegyifyegyi m, ngye apriest 
tukwoda dehi m, ntu wohin laifi bo kpa, avun deye ntu aza 
bo; gama wo beyi zhin deye zun gmanyi kpekpe sa wa ta 
wohin tukwo °bwa ga. 28 Behinhin, owa kwo kni akalagbahi 
ba ze apriest tukwoda, ama beda anasin nya, kwo nu kwo be 
owa avun, kwo kni Nugun wo nu a zhin wo nunuhi har 
nyalonyalo. 


Be 'hi yi da nyi ba wu yi deye: ya bwa priest tukwoda 

deye "pya, wo nu wo sase tu Shekwohi esu-asese-'ba 
latuhi bwa'izhebwa dna eshe, 2 wo zhin bevihi dna aba 
gyigyihi bedo tenti hinhin yi, kwo nu Dagahi a shi, to eza m. 
3 Gama a shi priest tukwoda dohodoho ntu ge wa ta anyaga 
bwa ga bedo asakrifais yi jesun: ntu lo nu tile priest deye 
wo bwa nya jesun n wo ba ta bwa ga nyi. 4 Nde wo dna anyi 
wo to zhin priest nu ko fyewyi m, shi kwo nyi apriest do lo 
ba-i ta anyaga bwa ga shi owa a gna. 5 Bahin ba vi ashe 
anya dogbe bo ba ofun yi; gama shi a beyi ga Musa 'gbe, sa 
wo zhin shiri wa shi tenti, Shekwohi a gna, Ha dna wye ha 
zhin anya viyan ba dogbehi shi a beyi wu ho tu epe. 6 Ama 
sahi Kristi wa gwo bevi doduhi, shi kwo nyi wo zhin ngbihi 


IBRANIYAWA 8, 9 387 


nu alkawali doduhi nya kwo nu n kwo nyi ntu alkawali do- 
duhi bo. 7 Gama nde alkawali "kmisunhi dehi kwo beyi tna 
betu a to beyi zan 'bahi shin m. 
8 Gama Shekwohi wa ci ba bo sa wa gna : 
Gyewye, ampyehi be lo, Dagahi a da, 
sa mba shi alkawali wo'iwohi Israila ayi yi bedo 
Yahuda ayi yi; 
9 to ngye alkawali n mi beyi zhin ba adada yi m dna 
mpyehi mi 
beyi wan ba 'bwa ma kun ba Masar ekni ; 
gama ba to shenufi dna emi alkawali m, 
ntu lo nu ma fwa ba, Dagahi a da. 
10 Gama deye nu zhin alkawali m'ba zhin Israila ayi yi 
ampyehi dehi avun, Dagahi a da : 
M'ba dna mi awa ba abemwi, 
kpe ba abugba jesun m'ba ka ba, 
M’ba ze ba Shekwohi, 
bahin, jesun, ba ba ze mi aza. 
11 Ko ezahozaho wo ta wu wo nugundo ezhi nya m, 
ko wo ta wu wo ezado m, wo-i gna, Kpe Dagahi ye, 
gama ba viyan ba ba kpe mi ye, 
tunyi aza gbahi har aza mwamwahi. 
12 Gama m’ba gye sunsun ntu ba abe nukwohi zhin bo, 
ba alaifi jesun mi ta je ba bepa m. 
13 Shi wa gna, Alkawali wo'iwohi e lo nu wa ze 'kmisunhi 
kwokwohi nu. Ama nyahonyaho n kwo kwo har kwo a ze 
esamwahi, kwo a cevi dudu nya yi nu. 


Ko alkawali 'kmisunhi kwo abezhinzhin yi Shekwohi 

mwamwaga nya, n kwo aba gyigyihi yi anyi deye nya. 
2 Gama sapai a beyi zhin tenti aba, okma nya nu, aba pitila- 
tu-nya nyi, table yi, bredi wuwu nya yi; a yi kwo Aba Gyigyihi. 
3 Eje knaknahi 'bahi avun jesun, tenti lo, a yi kwo eye Aba 
Gyigyihi Agyigyihi nya, 4 kwo turare sakrifais-zhin-aba yi 
zinariya nya, bedo akwati alkawali nya pwipwihi viyan zinariya 
yi, aba shakun zinariya nya nyi, kwo nu manna a fi kwo, bedo 
Haruna busi yi kwo nu n kwo kmi nyi, bedo alo alkawali 

nya yi; 5 n kwo esin jesun cerubim latu nya ba-i tu sunsungye- 
asese-'ba ofun. Anya dehi yi to bwabwa yi sahi ya da ba beda 
gmanyigmanyi m. 

6 Sa anya dehi beyi lo lo nu, apriest ba beyi zhin ba lo dna 
tenti okma nya mi, ba-i nu ba bevi; 7 ama priest tukwoda 
wa lo dna aba 'bahi mi wo gmanyi, zun gmanyi eye gmanyi, 
wo ta lo tna ami m, kwo nu wo ta bwa ga ntu wohin tukwo bo, 
ntu aza ababwi bo jesun. 8 Zafun Gyigyihi wo-i wu de" ye, 
zokwo n kwo lo aba gyigyihi kwo to-i guya kpa m sa tenti 
okma nya kwo-i shi lo kpa 9 (deye kwo zhin besisi nu ntu 
esa "ye bo) n kwo zokwo nu a ta anyaga bwa ga, bedo asakrifais 
yi, ba nu ba to iko yi ba ze mwamwagahi bugbabepa nunuhi 
m, 10 shi kwo nyi bahin ba nu zhin sai abezhinzhin nahi nya, 
ngye nyagyi, anyasin yi, anyazhan ba 'pya ba 'pya yi, 
shishihi nu har esa a ba zhin aba. 

11 Ama sa Kristi wa lakpe, wo nu wo zhin priest tukwoda 
abe bmiyabmiyahi-nya a ba be lo, sai ntu tenti bo, n kwo gna 
mwa n kwo gna bmiya jesun, (kwo nu a to zhin abwa yi m, 
ngye, to anyi 'ye nya m) 12 wo-i to la ami ana nya m, ko ana- 
kwo-bihi nya m, ama wo la wohin ami, wa lo be Aba Gyigyihi 
zun gmanyi kpekpe, e lo nu wo bwa shanshan nyalonyalo. 
13 Gama nde ana ami bedo anakwo-nugbahi ami yi bedo 
nakwo-bihi atnu yi, sa a mi kpe aza ba nu ba zhin awyebwohi, 
ba ze ba anahi gyigyihi, 14 balle ami Kristi nya, wo nu wa 
ta wohin tukwo bwa ga Shekwohi aba tna-betuhi dna 
Zafun nyalonyalohi, kwo ba zhan fye abugbabepa e atnutnu 
fifihi, ntu ge fye ba zhin Shekwohi-wyewyehida bauta. 

15 Ntu deye bo wo zhin ngbihi nu alkawali wo'iwohi nya, 
ntu ge ba nu a yi ba, ba gwo gado nyalonyalo nya shi a beyi 
zhin be alkawali, shi kwo nyi efi lo n kwo shan ba e ba awa- 
gnanazun alkawali 'kmisunhi sinta. 16 Gama aba egbeyashi 
nyi, tile a wu efi kwo be egbeyashida aba kpa. 17 Gama 
egbeyashi kwo kala yi sai efi 'sa, gama kwo to bwa kala sa 
egbeyashida wyewyehi yi m. 18 Ntu lo nu ko alkawali 
’kmisunhi a ta shi kwo tna emi m. 19 Gama sa Musa beyi 
dnawyi agbega owa nya dohodoho aza yezhi aba viyan, wa 
la ami nakwo-bihi nya n ami ana nya yi, bedo nuwan yi, 

n ulu byebyehi yi, n hyssop yi, wa mi kpe litafi kwohin tukwo, 
aza yi viyan, 20 wo-i gna, De’ye kwo zhin ami alkawali nya 
nu, kwo nu Shekwohi a ga fye 'gebe. 21 Jesun, e lo nu a 
tna ami kpe tenti bedo anya bevi nya yi ntu mwamwaga 
viyan. 22 Behinhin, owa sinta, kwo ce fyewyi a ze anya viyan 
gyigyihi, tna ami zeya gafara to nyi m. 

23 Ntu deye bo, tile nu a ze adogbehi anya 'she nya 'ye 
gyigyihi asakrifais "ye yi, ama anya 'she nya bahin tukwo yi ba 
ye asakrifais n ba du ade”ye nyi. 24 Gama Kristi wo to lo dna 
aba gyigyihi kwo nu a zhin abwa yi m, n kwo zhin dogbe gaciya 
nya, ama wa lo dna eshe kpekpe, ntu ge sahi wa lakpe Shekwohi 
awyeba ntu yi bo. 25 Ama wo ta ta wohin tukwo bwa ga 
abwa yi mwa begye m, ngye shi priest tukwoda wo-i lo Aba 
Gyigyihi eye eye yi ami yi n kwo to zhin wo nya m; 26 gama 
n kwo nyi lo nu kwo beyi zhin tile nu wa gye azhin abwa yi mwa 
begye tunyi anyi-shi'sa. Ama, shi kwo nyi lo, zun gmanyi, 
anyi-zo'sa, wa lakpe ntu ge wa ku alaifi ya wohin tukwo 
sakrifais yi. 27 Shi kwo nyi a ga aza ba ba fi zun gmanyi, 
deye avun, jesun, owada, 28 e lo nu Kristi, sa a beyi ta wo 
abwa ga zun gmanyi ntu ge wa ku aza laifi mwa begye ya, wo 
ba wu wohin, esa 'bahi, to ntu laifi bo m ama ntu ge wa gni 
ba n ba pmi wo nyi. 


10 Gama shi kwo nyi owa kwo nu zhin sai ofun abe 
bmiyabmiyahi nya n ba be lo nyi, to anya 'ye dogbe 
gaciyahi m, har nyalonyalo kwo to iko yi kwo ze aza n ba 
wuvi nyi nunuhi ntu asakrifais dehi bo n ba be ce yi eye eye 
m. 2N kwo to wo lo nu m a to beyi fwa asakrifais deye m ? 
Nde a beyi ze amwamwagahi gyigyihi zun gmanyi, ba to je 
alaifi yekpe m. 3 Ama dna asakrifais dehi a-i pa alaifi bo 
eye-eye. 4 Gama kwo ta yezhin ami anakwo-nugbahi nya n 
ami ana nya yi, ba ku laifi ya m. 
5 Ntu lo nu, sa Kristi wa lo be anyi, wa gna, 
Asakrifais bedo anyaga yi ho ta ye lo ba yi m, 
ama a zhin nahi aba ga mi; 
6 dna anyaga enagyi nya bedo anyaga laifi nya yi ho to wo 
ba da m. 

7 Sa 'hi ma gna, Gye, mi la be ntu ge ma zhin ho beye, 
O shekwohi, 
shi a ka dna litafi mi. 
8 Sa wa da lo nu, Ho ta ye anyaga m, ko anyaga enagyi nya m, 
ko anyaga laifi nya m (ba nu a zhin ba shi owa nyi). Ho to 
wo ba dam. 9 Avun deye wa gna, Gye, mi la be ntu ge ma 
zhin ho beye. Wa 'kmisunhi laya ntu ge wa shi 'bahi. 10 
Kwo nu zhin beye dehi yi a ku ze yi agyigyihi ntu nyaga Yesu 
Kristi nahi nya bo kpekpe. 

11 Priest dohodoho dai wo zhin wo gni fyegyifyegyi wo-i 
zhin wo bevi, wo-i ta asakrifais gmanyigmanyi abwa ga cici, 
ba nu ba to iko yi ba ku alaifi ya ko fyewyi m. 12 Ama sa 
Kristi wa la ta sakrifais nyalonyalo nya gmanyi abwa ga ntu 
alaifi bo, wa sase shi Shekwohi bwa'izhebwa; 13 ntu ge 
wa pmi har a ba ze wo anuwunhi wo apitakpenya. 14 Gama 
ntu nyaga bo gmanyi wo la nu har nyalonyalo, ba nu a ze ba 
gyigyihi. 15 Zafun Gyigyihi jesun wo-i ga saida ntu yi bo; 
gama sa wo beyi da, 

16 Deye kwo nu zhin alkawali n ba zhin ba yi 

ampyehi dehi avun, Dagahi a da, 
MPba fi mi awa fi ba abugba, 
kpe ba abemwi mba ka ba, 

17 deye avun wa gna, 

Ba alaifi n ba abe-nukwohizhin yi, mi to je ba bepa m.. 
18 Aba gafara nyi ntu ade'ye bo, nyaga to jesun lo ntu laifi 
bo m. 

19 Shi kwo nyi, azaje, yi a gu yi mimihi lo, yi lo dna aba 
gyigyihi ntu Yesu ami bo, 20 zokwo yi n wa gu yi ya, ngye 
zokwo wo'iwohi nu, wyewyehi nya jesun ntu eje knaknahi bo, 
ngye, ntu wo nahi bo nu, 21 shi kwo nyi, jesun, yi bwa priest 
mwamwahi tu nyakun Shekwohi nya, 22 ya wu ya wuvi 
bugba gaciyabi yi, agu yi mimihi gaciyaga nya, eyi abugba 
ba ze mimihi e bugbabepa nukwohi, eyi anahi jesun zhan- 
zhanhiya nuwan gyigyihi yi; 23 ya wu ya shi eyi °wyetu saida 
bwa tna-shanshan; gama wo zhin 'gbenuhi nu wo nu n wa 
zhin alkawali nyi; 24 ya wu ya zhin shawara shi yi ba je aje 
har yeye n atnutnu manahi yi, 25 to ya fwa yezhi m, ngye shi 


IBRANIYAWA 10, 11 391 


aza ho zhin ba zhin, ama fye fi aje kala, balle shi fye gye 
mpyehi kwo-i wuvi. 

26 Gama nde yi zhin laifi bugba-beye yi, sa ya ku gwo 
yekpe gaciya nya sakrifais do to lo ntu laifi bo m, 27 ama sai 
pmipmi 'dnawo nya har owada, bedo gulu 'napyehi kwo nu 
n kwo ba gyi anuwunhi. 28 Eza wa zun Musa owa gnana wo-i 
fi, tna-sunsungye, ntu asaidada gun aba bo, ko gun ata. 29 
Ma nya fye bo, wo nu wo dna Nugun Shekwohi nya apita 
sinta, mwa? Jesun wa ze ami alkawali nya wyebwo nya, 
kwo nu a zhin wo gyigyihi kwo yi, jesun, wo ci Zafun alheri 
nyawyegba, wohin wo to kunce wo gwo tatan kwo gnnadum ? 30 
Gama yi kpe wo ye wo nu wa gna, Tagba zhin emi nya nu, m’ba 
gbata. Jesun, Dagahi wo ba da wo aza owa. 31 Be 'dnawo 
dnagmahi nya nu eza wo shedna Shekwohi wyewyehida akun. 

32 Ama pa ampyehi sapai nya bo n fye beyi sun abwafwa 
'napyehi azhingye yi, ngye, avun fye beyi bwa buzangna ; 
33 esa ho shi a ze fye abewyegye nya ntu abesun bo, bedo 
azhingye yi jesun shi fye kunsun ba yi ba nu a zhin ba lo nu. 
34 Gama fye a gye azawanwanhi sunsun, har bugba bwibwihi 
yi fye la gwo fye anyabwa wunya, shi kwo nyi fye kpe lo 
fyehin tukwo fye. bwa anyabwa bmiyabmiyahi, nyalonyalo nya 
jesun. 35 To fye a ya fye agumi m; kwo nu kwo lada 
mwamwahi yi. 36 Gama fye a pma yi bugbashin yi, ntu ge 
fye ba zhin Shekwohi beye, fye gwo alkawali nya. 

37 Gama esa ce lo fyewyi, 

wo nu wo be lo wo ba be, wo ta zhin kalala m; 
38 ama emi 'zafyecehi wo ba nyi lo ntu gaciyaga bo, 
nde wo ta avun yi, mi yyewyehi kwo ta dagma wo 
yim. 
39 Ama yi ta wu lo ngye ba nu ba ta avun yi m, ba lo abwi 
'ba; ama yi fi ba nu n ba gaciyaga yi n ba gni ba wyewyehi. 


Gaciyaga kwo nu zhin gnakpekpe abe "wyetu nya yi, ye- 
1 1 kpe agu yi mimihi anya yi yi ta gyewye m. 2 Gama ntu 
kwo bo aza kwokwohi ba gwo Shekwohi aye. 3 Ntu gaciyaga 
bo ya kpe a beyi zhin anyi ntu beda Shekwohi nya bo, ntu 
lo nu anya a gyewye a zhin ba e anya tna-wyegye aba m. 

4 Ntu gaciyaga bo Habila wa ta sakrifais "bwa ga Shekwohi 
n kwo gna Kayinu nya bmiya, ntu kwo bo jesun a zhin wo 
saida wp zhin befyecehi nu shi kwo nyi Shekwohi wa gwo wo 
anyaga; wa fi ama ntu wo gaciyaga bo, wo-i dabo har sahi. 
5 Ntu gaciyaga bo a la Enoch eshe ntu ge to wa gye efi wye 
m; ata sun wo m gama Shekwohi wo la la wo. Gama 
tunyi to-i a la wo kpa m a zhin wo saida wa da Shekwohi 
behinhin. 6 Tna gaciyaga, a ta mi a da wo m. Gama wo 
nu n wo ba be Shekwohi aba nyi sai tile wa ga gaciya Shekwohi 
lo, jesun wohin wo zhin tagbahi nu n ba aba n ba zan wo zanshin 
nyi. 7 Ntu gaciyaga bo Nuhu, shi a beyi pma wo gna abe yi 
a to-i gyewye kpa m, wo dnawye, wa zhin eya aba ntu wo ayi 
gnigni bo; ntu lo nu wa zun anyi 'kni, wa ze gadogyihi 
befyece nya kwo nu n kwo nyi ntu gaciyaga bo. 

8 Ntu gaciyaga bo Ibrahim, sa a beyi yi wo, wa vi beda 
wa lo aba do n kwo ba ze wo gado nya ; wohin wa gmi, to wo-i 
kpe aba °ye n wa lo m. 9 Ntu gaciyaga bo wa ze zanhi dna 
ekni alkawali nya, ngye wo nya nu to m, wo-i sase dna atenti 
bedo Ishaku yi bedo Yakub yi, alkawali-agadokungyihi. 10 
Gama wa pmi ezhi ho n kwo agoro yi, kwo nu n kwo mihi, 
n kwo tnutnuzhinhi yi Shekwohi nu. 11 Ntu gaciyaga bo 
Saratu wohin tukwo wo bwa iko wa gni nubo yi sa wo beyi 
la lu wo esa duya, shi wo beyi mwi wo nu wo zhin alkawali 
"gbenuhi nu. 12 Ntu deye bo e eza gmanyi aba, wo nu n wo 
la mwi yi nyi efi yi nu, aza ba kun be mwa begye ngye akpasu 
eshe nya, ngye jesun amwi nuwan-yakwo egbe nya, ba nu a 
ta mi ba ba m. 

13 Adehi viyan ba fi dna gaciyaga, to ba-i lu alkawali gwo 
m, ama ba tawyegye kwo aba yi 'kpayi, ba sa kwo ami, ba 
zhin saida ba nu zhin azhibehi nu, azanhi nu dna anyi. 14 
Gama ba nu ba da lo nu ba wu abmana ba zan ekni do shin 
ntu bahin tukwo bo. 15 Behinhin nde ba beyi pa aba yi n 
ba kun be ba beyi ba bwabwa ba jeze lo. 16 Ama sahi ba 
gnaye ekni doduhi yi, ngye, eshe nya; ntu lo nu Shekwohi 
to wo viyinkwo shi a yi wo ba Shekwohi m, gama wa ku lu 
ba ezhi zhin. 

17 Ntu gaciyaga bo Ibrahim, sa a beyi tu wo mwi, wa ta 

Ishaku bwa ga; e, wo nu n wa gwo alkawali bugba bwibwihi 
yi wo-i gni wo ebi mamahi gba abwata ga, 18 wo nu a beyi da 
wo tukwo, Dna Ishaku a ba gmi ho ebye. 19 Wo mwi 
Shekwohi wo iko yi wa la aza kala ko e efi; ntu deye bo wo 
je wo gwo ngye wo gmi efi. 20 Ntu gaciyaga bo Ishaku wa 
tu Yakub bedo Isuwa yi albarka abe tukwo n ba be. 21 Ntu 
gaciyaga bo Yakub, sa wo-i cevi efi yi, wa tu Yusufu anugun 
gun aba albarka, wo-i ga Shekwohi mwamwa jesun sa wo 
kpema wo busi. 22 Ntu gaciyaga bo Yusufu, wo wyewyehi 
esazo’sa, wa gna abi Israila nya ba ba kun Masar ekni; wa ga 
"gbe wo asukun tukwo. 

23 Ntu gaciyaga bo sa a beyi ma Musa wo azamahi ba so 
wo epiya gun ata, gama ba gye wo zhin ebi nyigunhi nu; to 
ba wo esu wyidna °dna m. 24 Ntu gaciyaga bo Musa, sa wo 
beyi mwa, to wa ye a yi wo Fir’auna nyigun nugun m, 25 wo-i 
gnaye wa gye azhin kunsun Shekwohi aza yi n wo ba gwo 
laifi agmada ba nu n ba ba duya esa fyewyi nyi; 26 wo-i 
mwi azhingye ntu Kristi bo nyabwa doduhi nu n kwo du 
Masar nya gna bmiya, gama wo awye yi shi wo lada. 27 
Ntu gaciyaga bo, wa gmi Masar, to wa wo esu minagyi "dna 
m; gama wo shin nubo ngye wo-i gye nya wye kwo nu a 
ta mi wyegye m. 28 Ntu gaciyaga bo wa zhin paska, n wo 
mi ami ntu ge kada Bwihi abi-kmimahi nya wo to ba bwa. 

29 Ntu gaciyaga bo aza ba pi Nuwan-yakwo Byebyehi 
ngye ba zanzan kpe ekni kawohi; ama sa AMasarahi ba zhin 
atna ba zhin lo nu ba ku shin. 30 Ntu gaciyaga bo Jericho 
aganuwa ba miya, sa a beyi she kwo ba ampyehi tnaba. 
31 Ntu gaciyaga bo Rahab, nushinhi, to wa bwi atna-gaciya- 
gahi m, shi kwo nyi wo beyi gwo aba-wyeshihi lafiya yi. 

32 M'bajekni bedahibea? Gama mi bwabwa kwo ba gba 
ma gna fye nabari Gideon nya, Barak nya yi, Samson nya yi, 
Jepta nya yi, Dawuda nya yi, Samuila nya yi, anabi-zhinhi nya 
yi—33 ba nu, ntu gaciyaga bo, ba gyi abe nasara, ba dna aza 
abefyecezhin, ba gwo alkawali, ba wan agaba egbe, 34 ba wun 
ena iko, ba wyi ebe-yakwo gyigyi ya, e ba kalagba a mi ba zhi, 
ba ze akalada dna okun, ba nya azhibehi gwodo har ba busi. 
35 Anyikwoza ba je ba 'zafifihi gwo e ba efi aba. A wu aza 

doho lulu yi, to ba gwo loya m ntu ge ba sun kalaku gnabmi- 
yahi. 36 A tu aza doho mwi agyeba yi, a lu ba bulala yi, e, 
har agma yi bedo ajaru yi. 37 A she ba akuta, a ce ba gun 
aba zarto yi, a fi ba jaraba, a ce ba ya abe-yakwo yi; ba laba fi 
akni-apa, abwi-apa yi, ba sun sangyi, asunwanhi nu, azhingye- 
hi—38 ba nu anyi 'ye to kunce ba yi m—ba-i laba ezhabwi 
n ape yi, ba-i fi abmibmi, abo yi ekni nya. 

39 Aza dehi viyan, ko a tu ba mwi ntu ba gaciyaga bo, ba 
to gwo anya a zhin ba alkawali m, 40 gama Shekwohi la be 
gnabmiyahi lu kni ntu yi bo, ntu ge ba ta ze anunuhi tna eyi m. 


12 Ntu de’ye bo shi kwo nyi asaidazhinhi gwodo dnagmahi 

lo nu ba she yi ba, ya wu ya kma anya luluhi ya, n laifi yi 
n kwo nyima eyi nyi, nushegyi yi yi busi esibwi "hi kwo nu 
a shi yi abye nyi, 2 yi-i shi Yesu awye wo nu n wo zhin eyi 
Abyeda gaciyaga nya, n kwo nuhi yi, wo nu wo zhin nubo 
ezundu yi ntu agmada bo kwo nu a shi n kwo abye, wo-i ci 
kwo viyinkwo wyegba, sahi wo sase Shekwohi asese aba 
bwa'izhebwa. 

3 Fye pa wo bo wo nu wo shin nubo nuwun yi lo nu e 
alaifida aba n wo tukwo, ntu ge kada a be fye, fye ba zun fi. 
4 Dna fye abwafwan laifi yi fye ta ze fye ami ya kpa m. 5 Ko 
fye ku ze amwi bepa yi kwo nu kwo dabo fye yi ngye fye zhin 
wo anugun ?— 

Mi anugun to fye ci Dagahi tata wyegba m, 
to fye zun fi jesun sa fye bwa tata e wo aba m. 
6 Gama Dagahi wo zhin wo ta wo nu wo nu wo ye wo 
yi nyi, 
wo-i lu nugun dohodoho n wo gwo wo nyi. 
7 Ntu tata bo nu fye-i shin nubo. Shekwohi wo-i zhin fye 
yi ngye anugun ; gama kni nugun hi nu n wo dada to ta wo 
ma? 8 Nde fye to tata yi m, kwo nu azahozaho ba kun gwo, 
fye zhin aviyinkwo-abi nu, to anugun m. 9 Gbo deye jesun, 
yi adada yi anahi-nya ba nu ba ta yi, yi ga ba mwamwa. 
Balle yihin yi ta ku yi abwa ga Dada azafun nya aba, ntu ge 
yi bwa myewyehi m? 10 Gama, behinhin, bahin ba ta yi 
sai esa fyewyi ngye shi kwo da ba, ama wohin ntu yi ampanyi 

bo, ntu ge, jesun, yi ba ze gyigyihi shi wo nyi. 11 Gama esa 
fyewyi tata dohodoho kwo wu ngye besansanhi nu to be 
dadahi m; ama avun, kwo zhin kwo ga ampanyi bugbafu nya 
(ngye befyece nya nu) n ba aba, ba nu ba gwo kwo nyi. 

12 Ntu lo nu fye ta fye abwa wu eshe n ba yashi lugulugu 
nyi, fye mi fye anyikutukwo tna-kalahi, 13 fye zhin azokwo 
cewo ntu fye apita bo, ntu ge kada gbashihi wo je shan, ama 
gwoma a ka wo gna. 14 Fye zan bugbafu shin aza yi viyan, 
fye zan be gyigyihi shin jesun, to deye yi m eza to nyi wo ba 
mi wa gye Dagahi wye m. 15 Fye-i dnawye paceye kada 
ezaho wo gba Shekwohi alheri; kada gbegye badobado nya 
doho kwo lakala har kwo ba ga fye azhingye, ntu kwo bo aza 
mwa begye ba ze awyebwohi ; 16 kada ezaho wa ze fasikanci- 
zhinhi, ko ezaho wa ze tna-shekwohi-kunnu ngye Isuwa, wo 
nu wo kun wo gado ebi kmimahi nya ntu nyagyi gmanyi bo. 
17 Gama fye kpe lo ko avun wa ye wa bwa albarka a wo wo bi, 
gama wo ta bwa abwiye bwa m, ko wo beyi zan kwo shin 
enushegyi yi, bedo awyenyi yi. 

18 Gama fye to be epe aba a mi a to kwo bwa m, kwo nu 
a wan kwo ena gwogwohi, enyi zhizhihi yi, wyegma yi, 
bedo ogma yi, 19 mwahi kasun yi begye abeda nya yi; begye 
kwo nu awohi to beyi je ye ba je kwo beda da wo m. 20 gama 
ba ta mi nuboshin egbega yi m, ngye, Nde ko nyakpakpahi kwo 
tu epe 'hi pita a ba wu kwo akuta yi. 21 Kwo wyegyegye 
zhin ednawo-nya nu zam har Musa wa gna, Mi-i wo'dna 
lo boye nahi vinvin yi. 22 Ama fye ku be Sihiyona Epe, har 
ezhi Shekwohi wyewyehida nya, kwo nu kwo zhin Urushalima 
eshe nya, har gwodo amalaika nya n a ta mi ba m, 23 har yezhi 
ekklesiya abi kmimahi nya ba nu a ka ba eye eshe mi, har, 
jesun, Shekwohi aba wo nu n wo zhin aza viyan owadahi, har 
azafun azafyecehi nya aba, ba nu a ze ba nunuhi, 24 har Yesu 
aba, jesun, ngbihi alkawali wo'iwohi nya har ami mimihi 
jesun n kwo da abe doduhi Habila nya. 

25 Fye zhin paceye kada fye na beda-dahi bo. Gama nde 
ba ta pwo m, sa ba na wo bo, wo nu wo pma ba gna dna anyi, 
balle yihin, nde yi wo wo bi wo nu wo da e eshe. 26 Esa dehi 
wo begye kwo shan ekni ashan; ama sahi wo la alkawali ga, 

wo-i gna, Esa ce gmanyi kpa m'ba zhin, to ekni gmanyi m 
ama har eshe kwo ba shanshan. 27 Abeda de'ye, esa ce 
gmanyi kpa, ba wu aza awyega, anya n ba shanshan nyi a 
ba ku ba ya, ngye anya zhinzhinhi nu, ntu ge adehi atna- 
shanshanhi ba ba ce lo. 28 Ntu deye bo, yihin, yi nu yi 
gwo ebe tna-shanshanhi, ya wu ya bwa godiyaga, e lo nu ya 
wu ya ga Shekwohi mwamwa shi kwo ba ze gwogwohi ewo 
aba, tukwogba yi bedo ednawo yi; 29 gama eyi Shekwohi nu 
zhin ena gwogwohi. 


Fwa yeye azaje nya kwo a shenugyi. “2 To fye ze 
1 amwi m fye wu yeye azhibehi aba, gama ntu de'ye 
zhin bo azaho ba shin be amalaika yi, to ba-i kpe m. 3 Fye 
pa ba nu n ba fi jaru, ngye, kwo wu fyehin apapahi kunsun 
ba yi; ba nu a wu ba anyi jesun, shi kwo nyi fye dna nahi. 
4 Mulapa kwo a ze latu nya aza viyan aba, to fye a ze gado 
wyebwo nya m; gama fasikanci-azhinhi, bedo anagbahi- 
zhinhi yi Shekwohi nu ba da ba owa. 5 Fye pmi fye bemwi 
ya agyiwye yeye; fye bwa bugba anya yi n fye ce yi, gama 
wohin, wohin tukwo yi, wa gna, Behinhin, mi ta miya ho yi m, 
behinhin, mi ta ya ho m. 6 Ntu deye bo yi-i gna agu yi 
mimihi, l 

Dagahi zhin mi Bmazhinhi nu, 

Mi ta wo'dna m. 

Kni hi nu eza ba zhin mia? 

7 Fye pa ba bo ba nu ba zhin fye abyeda nu, ba nu n ba 
gna fye Shekwohi Beda; jesun, fye shan ba gaciyaga, fye-i 
pa ba bezhin akpegniba bo. . 8 Yesu Kristi gmanyi-gmanyi nu, 
esu, n nai 'ye yi, e, har nyalonyalo jesun. 9 To fye pmiya ntu 
wuwu pyapya wo'iwohi bo m; gama kwo bmiya bugba kwo a 
shi alheri yi; to anyagyi yi m, nya kwo ta zhin ampanyi n 
ba nu ba ga ba bemwi n kwo aba nyi m. 10 Yi sakrifais- 
zhin-aba yi lo, kwo nu abevihi tenti nya to iko yi ba gyi e 
kwo aba m. 11 Gama anahi anyakpakpahi nya, ba nu priest 
tukwoda wo be ba ami yi dna aba gyigyihi ntu sakrifais laifi 
nya bo, a gyi ba ena alubwi-kpe aba okma. 12 E lo nu Yesu, 
jesun, wa gye azhin kwopa okma ntu ge wo ba zhin aza ba 

ze gyigvihi ewo ami yi. 13 Yihin, ya wu ya kun lo ewo aba, 
kwopa okma, yi-i gwo wo viyinkwo. 14 Gama iya, yi to bwa 
ezhi asese nya yi m, ama yi-i zan kwo shin n kwo be lo nyi. 
15 E wo aba, ya wu ya ku abwa ga sakrifais agbepata cici nya 
Shekwohi aba, esa dohodoho, ngye agbepata n ba zhin saida 
wo eye nya. 16 Ama to fye a ze amwi be manahi zhin m, aje 
nyaga yi jesun; gama asakrifais deye "pya ba-i da Shekwohi. 

17 Fye vi ba nu ba zhin fye atukwoda, fye ga fyehin tukwo 
ba aba; gama ba-i gu ntu fye awyewyehi bo, ngye aza nu n 
ba ba ga fye nyadoku; ntu ge ba ba zhin kwo bugba bwibwihi 
yi, to bugba zhizhihi yi m; gama bugba zhizhihi "ye kwo zhin 
tna-ampanyi nya nu efye aba. 

18 Fye-i zhin addwa ntu yi bo, gama, yi gnakpekpe, yi 
bwa bugba-bepa manahi, ya ye ya ze afyecehi anya yi viyan 
mi. 19 Ma tna fye bwa enushegyi yi, fye zhin deye ntu ge 
a jeze be emi efye aba "pye. 

20 Sahi Shekwohi bugbafu nya, wo nu wo la ekniknahi 
dnagmahi akni nya, Dagahi Yesu, kala e efi ntu ami alkawali 
nyalonyalo nya bo, 21 wa nu fye atnutnu yi gnabmiyahi 
dohodohoyi har fye a zhin wo beye, wo-i zhin, fi eyi abugba, 
Yesu Kristi yi, abe ba zhin yeyehi wo awyeba ; latu wo aba har 
nyalonyalo. Amin. 

22 Ma gyi fye wye, azaje, fye gwo mi abeda bepa nya, 
gama ma ka abeda ga fye fyewyi. 23 Fye a kpe a la eyi "zado 
Timotawus loya, kunsun wo yi, nde wo be "pye, mba gye fye 
wye. 24 Fye sa fye abyeda ami viyan, aza gyigyihi yi viyan. 
Italiya 'za ba-i sa fye ami. 25 Alheri fye aba viyan. Amin. 


WASIKA 


YAKUB 


nya 
Yakub, bara Shekwohi nya n Dagahi Yesu Kristi nya yi, 
Kwo be abye awo ce aba aba, ba nu ba nyi gnagnahi-ya 
aba: Amisa. 
2 Mi azaje, esa nu fye kaya fi ajaraba mwa begye gbogbo,. 

fye bwa bugba bwibwihi, 3 gama fye-i kpe ge mutu fye 
gaciyaga nya kwo-i be bugbashin yi. 4 Jesun, fye fwa 
bugbashin kwo zhin kwo tnutnu nunuhi, ntu ge fye ba ze 
nunuhi sarai viyan, fye to tna nyahonyaho m. 

5 Ama nde eza ho efye mi wo-i tna wyemwa, sai wo gyi 
Shekwohi wye, wo nu wo ga aza viyan abwa yi lolohiya, to 
kunkun yi m; aba ga wo kwo. 6 Ama sai wo gyiwye gaciyaga 
yi, to shakka yi m, gama wo nu wo zhin shakka wo gbedo 
nuwan-dokwo yi ese nya kwo ya, kwo-i shan kwo ashan jesun. 
7 Gama to eza dehi wo zhin nubo wo ba gwo nyahonyaho e 
Dagahi aba m; 8 abugba-gun-aba-da nu, wo tna migni dna 
wo abezhin viyan. 

9 Fwa ezado gbagbahi wo dagma sa a la wo tu, 10 nyabwahi 
jesun, sa a gba wo, gama ngye agbegbe-ana wo ba duya. 
11 Gama mpyehi kpe, bedo ese 'napyehi yi, kwo-i bwa 
agbegbe; ana, jesun, ba kaya, kwo nyigun kwo-i zhin abo. 
E lo nu nyabwahi wo ba bwa dna wo abezhin mi. 

12 Albarkada nu eza nu wo ba shin wohin nubo dna mutu, 
gama sa nu wo la ze °gbenuhi wo ba gwo kraun wyewyehi 
nya, kwo nu Dagahi wa zhin alkawali ga aza, ba nu n ba ye 
wo nyi. 13 To fwa eza wo gna sa nu a zhin wo jaraba m, 
E Shekwohi aba nu a zhin mi jaraba; gama a ta mi a zhin 
Shekwohi jaraba be nukwohi yi m, jesun, wohin tukwo wo to 
zhin ezahozaho jaraba m. 14 ama a zhin eza dohodoho 
jaraba sa nu a gni wo, a pi wo awun wohin bepwawo yi. 
15 Sai bepwawo, sa nu kwo a la nubo yi, kwo ma laifi nu; 
laifi jesun, sa nu kwo la zo mwa, kwo a gmi be efi yi. 

16 Emi azaje yeyehi, to a dna fye kwoce m. 17 Nyaga 
manahi dohodohoyi n nyaga nunuhi dohodohoyi, kwo gmi 
eshe, kwo-i gmi be e Dada abuzangna nya aba, ewo aba 
doshan to nyi m, ko ofun ntu bmapmi bo. 18 wohin tukwo 
beye wa kun yi ya beda gaciya nya yi, ntu ge yi ba ze ngye 
agyigyihi-”kmisunhi n wo anyazhinzhinhi aba. 

19 Fye kpe deye, emi azaje yeyehi. Fwa ezahozaho wo 
wo pye, wo dabo paceye, wo to gyi minagyi pye m. 20 gama 
minagyi eza nya kwo ta zhin Shekwohi befyece tnutnu m. 21 
Ntu lo nu fye ku awyebwo asisi nya ya viyan, be nukwohi 

yi gbogbo, sai bugbashin yi fye gwo beda shishihi, kwo nu 
kwo ba mi kwo gni fye wyewyehi. 

22 Ama fye ze atnutnuzhinhi beda nya, to awowohi gmanyi 
m har fye-i dna fyehin tukwo kwoce. 23 Gama nde ezaho- 
zaho wo nu zhin wowohi beda nya ama to tnutnuzhinhi nu 
m wo gbedo eza yi wo-i gye wohin awye'ba sosai dna maganyi 
mi: 24 gama wo gye wohin wye sai wo lo wo nya, sahisahi 
wo ze amwi shi wo wyegye nyi. 25 Ama wo nu wo shi 
awye dna owa nunuhi mi, owa lolohiya nya nu, jesun wo-i 
nyima, shi wo-i to zhin wowohi har wo ze amwi m ama 
tnutnuzhinhi n wo zhin tnutnu nyi, eza deye wo ba zhin 
albarkada nu dna wo tnutnu. 

26 Nde ezahozaho wo zhin nubo wohin tukwo akunnushihi 
nu, ama wo to wan wo nyitala m ama wo dna wo bugba kwoce 
nu, eza deye akunnushi gbelahi nu. 27 Akunnushi gyigyihi 
tna cegye eyi Shekwohi, Dada, abye, kwo nu zhin: a lo 
akuwyi aba, anyigbahi aba jesun, dna ba azhingye mi, jesun 
a kna yihin tna cegye-'bwi e anyi. 


Emi azaje, shi fye shi gaciyaga bwa eyi Dagahi Yesu 
Kristi, Dagahi latu nya, to fye kni aza knikni m. 2 
Gama nde eza ho wo be fye addwa-nyakun mi, bwanyi-nya 
zinariya nya yi, aje bmiyabmiyahi yi kpe, jesun, "wyekwohi wo 
be aje sakun yi kpe; 3 fyehin fye nubozhin lo wo aba wo nu 
wo aje yi bmiyabmiyahi kpe, fye gna, Ha sase shi iya aba 
manahi; ama fye gna °wyekwohi, Hohin, ho gni bwahi, ko, 
ha sase shi emi apita-kpe aba sinta; 4 fye to kni aza knikni 
efye aba m, fye a ze awadahi nubozhin yi nukwohi m? 5 Fye 
wo lo, emi azaje yeyehi. Shekwohi mwa? Wo to kni bahin n 
ba nu zhin awyekwohi dna anyi ba ze anyabwahi dna gaciyaga, 
agadogyihi ebe nya shi wo zhin alkawali ba aba ba nu ba ye 
wonyima? 6 Ama fye ku gba "wyekwohi. Ko anyabwahi ba 
ta gyi fye m, bahin tukwo ba gni fye lo ce yi owada aba? 7 Ko 
ba to ci eye "hi mwamwahi wyegba kwo nu a yi fye ce yi m a? 
8 Dudu lo nu nde fye nu owa duduhi nya, shi arubutuka 

a da, Ho ba ye ho kunzhihi shi ha ye hohin tukwo yi, fye 
zhin bmiya: 9 ama nde fye kni aza knikni fye zhin laifi, a-i 


400 YAKUB 2,3 


zun fye 'kni owa yi ngye awagnanazunhi. 10 Gama ezahozaho 
wo vi owa viyan dudu, ama wo ce bwonyi dna gmanyi, wo la 
ze laifida ado viyan dudu. 11 Gama wo nu wo gna, To ho 
zhin anagbahi m, wo gna jesun, To ho wu eza m. Nde ho to 
zhin anagbahi m ama ho wu eza, ho la ze owagnanazunhi. 
12 Sai fye da, sai fye zhin, ngye aza a ba da ba owa, owa 
lolohiya yi. 13 Gama owada nyi tna-sunsungye nu ewo aba 
wo to gye sunsun m: sunsungye kwo gyi owada nasara. 

14 Mi azaje, kwo ampanyi lo wuna nde eza wo gna wo 
gaciyaga yi ama wo to atnutnu yi lo m a? gaciyaga dehi 
kwo ba mi kwo gni wo? 15 Nde ezado, eza nugbahi, ko ezado, 
nyikwoza ba nyi bwotolahi, jesun ba tna nyagyi nyawyizo 
nya, 16 sai gmanyi efye aba wo gna ba, Fye lo lafiya yi, fye 
wyna, nubo a fu fye; ama to a ga ba nahi apma nya m; 
kwo ampanyi lo wuna? 17 E lo nu gaciyaga, nde kwo to 
atnutnu yi lo m, kwo zhin fifihi nu. 

18 Ama eza ho wo ba gna, Ho gaciyaga yi, mihin mi 
atnutnu yi lo: ha wu mi ho gaciyaga gbo ho a tnutnu, mihin 
ntu mi atnutnu bo m'ba wu ho mi gaciyaga. 19 Ho-i ga 
gaciya Shekwohi nyi gmanyi kaka; ho-i zhin bmiya : azafun 
nukwohi ba-i ga gaciya jesun, ba-i vinvin. 20 Ama ho ye 
wuwu, O eza gbelahi?—gaciyaga gbo atnutnu kwo zhin 
ngye efi nu. 21 Ko a ta kni eyi dada Ibrahim ntu atnutnu 
bo sa wo beyi ga Ishaku, wo nugun, tu sakrifais-zhin-aba m ? 
22 Ha gye gaciyaga kwo yebedo wo atnutnu yi, a nu gaciyaga 
atnutnu yi. 23 Rubutuka jesun kwo a nu shi a gna, Ibrahim 
wo ga Shekwohi gaciya, a ba kwo befyece nu ewo aba; 
jesun, a yi wo nugundo Shekwohi nya. 24 Fye gyewye, ntu 
atnutnu bo a kni eza, to ntu gaciyaga bo gmanyi m. 25 E lo 
nu jesun, Rahab, nushinhi, shi kwo nyi wa gwo atnutnuhi, 
wo gna ba ami jesun zokwo do gbo, ko wo atnutnu ta kni wo 
m? 26 Gama shi nahi tna zafun kwo zhin nya fifihi nu, e 
lo nu gaciyaga tna atnutnu kwo zhin nya fifihi nu. 


Emi azaje, to fye mwa begye fye ze anyawuhi nu m shi kwo 
nyi fye kpe, yi nu ya wu yi ba gwo owada gnaduhi. 2 Gama 
anya mwa begye mi yi viyan yi ce bwonyiwyi. Nde ezaho 


YAKUB 3 401 


to ce bwonyiwyi abeda da yi m, eza "hi eza nunuhi nu, wo mi wo 
wan wohin nahi shi viyan. 3 Nde yi fi alizami adokwo agbe 
ntu ge ba zhin be ya ye, ya pmi ba nahi ya viyan jesun. 4 
Gyewye, aya nuwan nya jesun, ko ba-i mwa lo, ese ci kala yi 
kwo ce ba bwa ya, dudu lo nu a pmi ba ya eyabusi nawyi yi, 
abahobaho eyada wo ye. 5 E lo nu, nyitala jesun aga nawyi 
nu kwo gyi egbe nya dnagmahi nya. Gyewye, shi ena nawyi 
kwo ba gyi kuci dnagmahi ! 

6 Nyitala, jesun, ena nu: kwo nu zhin iko nukwohi nya 
dna eyi aga, kwo-i ze nahi viyan wyebwohi ; kwo wan anya 
zhinzhinhi, wyewyehi nya viyan, ena, a wan kwohin ena e 
Jahannama. 7 Gama anyawan-nyawan n alu yi dohodoho 
"pya, anya ba kwo nubo yi n anya ba fi mi, a ta ba, a ku ba ta 
aza aba: 8 ama nyitala, eza to nyi wo mi wo ta kwo m; kwo 
nu zhin be nukwohi tna sunsun, nunuhi emwi efi nya yi. 9 
Ekwo yi nu yi tu Shekwohi, Dada, albarka; ekwo yi nu yi 
kni aza akmi, ba nu a zhin ba dna Shekwohi dogbe : 10 e egbe 
gmanyi, albarka n akmikni yi ba kun. Emi azaje, kwo to 
bmiya abe deye wu lo nu m. 11 Ko nuwan-kpe 'ba kwo kun 
nuwan dadahi n nuwan badobado yi e ebo gmanyia? 12 Emi 
azaje, gbahi shinwan kwo ba mi kwo gyi azaitun, ko anab- 
wunuhi kwo gyi gbahi gyigyihi a? sankpegye nuwan jesun 
kwo ta mi kwo ga nuwan dadahi m. 

13 Nkanu zhin awyemwada n beyekpehi yi efye aba a? 
sai wo wu ntu wo bemanahi-zhin bo wo atnutnu dna bugbashin 
yekpe nya mi. 14 Ama nde fye bwa shewo 'napyehi n ajegna 
yi dna fye bugba mi, to fye gyi egbe m, to fye ce akata gaciya 
tukwo m. 15 Wyemwa deye kwo nu to n kwo shin zhi e 
eshe m, ama anyi nya nu, nahi nya, Shaitan nya. 16 Gama 
aba shewo n ajegna yi nyi, aba 'hi agnami lo bedo tnutnu yi 
nukwohi dohodoho. 17 Ama wyemwa n kwo gmi eshe, 
’kmisunhi kwo zhin gyigyihi, sai bugbafu yi, bugbashin, ali 
dadahi, nunuhi sunsungye yi, n atnutnu manahi yi, tna 
shakka, tna rikici. 18 Jesun, gyigyihi befyece nya a bye 
kwo dna bugbafu mi ntu ba bo, ba nu ba zhin abugbafu- 
zhinhi nu. 

Kni hi adalili akun nya bedo anyawu yi fye atantasin a? 

Kwo to zhin fye abepwawo ba sun "kun dna efye aga mi? 
2 A wo fye pwa, fye ta bwa m; sai fye wu. Fye tuwye, fye 
ta mi fye gwo m sai fye wu anya, fye sun 'kun; fye to bwa m 
gama fye to gyiwye m. 3 Fye gyiwye ama fye to gwo m, 
gama fye gyiwye knaknahi nu ntu ge fye ba bwi kwo dna fye 
abepwawo. 4 Fyehin, atna-gbenuhi, ko fye ta kpe lo m, 
anyi nugundo-gyi kwo nu zhin nuwunhi Shekwohi aba a? 
Ntu lo nu ezahozaho wo gyi nugundo anyi yi wo ze wohin 
tukwo Shekwohi nuwumhi nu. 5 Ko fye zhin nubo arubu- 
tuka ba ku dabo gbelahi : Zafun, wo nu wo sa wo ase dna yi wo 
pwawo yi har shewo? 6 Ama wo ga alheri n kwo du. Ntu 
lo nu dna arubutuka a gna, Shekwohi wo-i gni-a-gni da atu- 
kwomwahi; ama wo-i ga alheri agbagbahi aba. 7 Fye ku 
abwa ga Shekwohi aba ; ama fye gni-a-gni Shaitan nyi, wo ba 
busi e fye aba. 8 Fye wuvi Shekwohi, wohin wo ba wuvi 
fye yi. Fye na fye abwa, fyehin alaifida ; fye ze fye abugba 
gyigyihi, fyehin abugba-gun-aba-da. 9 Fye gye azhin, fye 
bwa bugba zhizhihi, fye cibwi: fwa fye sanma kwo ze bugba 
zhizhihi, fye agmada jesun kwo ze bugbawun. 10 Fye gba 
fyehin tukwo dna Shekwohi wyegye, sai wo ba la fye tu. 

11 Azaje, to fye sa aje eye nukwohi m. Wo nu wo sa wo 
ezado eye nukwohi, ko wo da wo ezado owa, wo sa owa nu 
eye nukwohi, wo da owa owa: ama nde ha da owa owa, ho to 
zhin owa vihi nu m, ama owadahi. 12 Eza gmanyi kaka wo 
nu zhin owa-gahi n owadahi yi jesun, sai wo nu wo ba mi wo 
gni n wo bwi jesun: ama hohin nkanu ho-i ha da kunzhihi 
owa a? 

13 Fye wo lo, fyehin fye gna Nai 'ye, ko esu, yi ba lo dna 
ezhi deye, yi ba sase eye gmanyi, yi ze abwa, ya gyi gyiba: 
14 ama fye ta kpe be kwo ba be esu nu m. Kni hi nu zhin 
fye wyewyehia? Gama fye zhin awu nu kwo-i wu esa fyewyi, 
sai kwo duya. 15 Gama kwo bmiya fye gna, Nde Shekwohi 
ye, yi ba bwa wyewyehi, ya zhin deye, ko dehi. 16 Ama 
sahi fye gyi egbe dna fye gmagma mi: egbegyi dehi "pya 
viyan nukwohi nu. 17 Ntu lo nu wohin wo-i kpe be manahi 
zhin, ama wo-i to zhin m, ewo aba laifi nu. 

Fye wo lo, fye anyabwahi, fye cibwi fye fi "aku ntu fye 

azhingye bo, nba ba be fye aba. 2 Efye anyabwa ba ku 
zhin abo, fye aje anyimana ba ku gyi. 3 Fye zinariya n fye 
azurfa yi ba ku tu katobye; ba ami-nyi ba ba zhin saida fye 
tukwo, ba ba gyi fye nahi ngye ena. Fye ku fye nyabwa yezhi 
ntu ampyehi kmaknahi bo. 

4 Gyewye, lada atnutnuhi nya ba nu n ba do fye awyi-ofwa 
kwo nu fye ce shi lo fye ta ga m shi fye zhin rikici, kwo la 
begye tu: abwici awyidohi nya ba ku lo Dagahi Azayezhi nya 
atnubwa. 5 Fye ku nahi da dna anyi, fye bwa fye anyada ; 
fye ku kna fyehin abugba dna mpyehi wuwu nya. 6 Fye ku 
zun aza 'kni, fye ku befyecehi wu; wo ta gni-a-gni fye yi m. 

7 Fye bwa bugba, azaje, har bebe Dagahi nya. Gyewye, 
ofwanuhi wo-i pmi ampanyi manahi ekni nya, wo-i bwa 
bugba n kwo yi, har kwo-i gwo ogma 'kmisunhi n kmaknahi 
jesun. 8 Fye bwa bugba jesun. Fye wan fye abugba shi, 
gama bebe Dagahi nya kwo wuvi. 9 Azaje, fye to da guna- 
guni aje yi m, ntu ge a to da fye owa m: gyewye, owadahi 
wo-i gni abokunmi egbe. 10 Azaje, fye a gye anabi ba nu ba 
dabo n Shekwohi eye mi, efye aba ba ze efye dna azhingye 
bugbabwa nya. 11 Gyewye, ya yi ba albarkada nu ba nu ba 
wan bahin tukwo shi. Fye ku wo Ayuba bugbabwa nabari, 
fye ku gye Dagahi dalili, ngye Dagahi wo nunuhi sunsungye 
yi, atnazhin nu. 

12 Ama du anya viyan, emi azaje, fye to sin ana m, ko 
eshe, ko ekni, ko anasin dohodoho "pya yi: ama sai fye E 
kwo ze E, fye Awo kwo ze Awo; ntu ge fye to kaya fi owa 
sinta m. 

13 Eza ho lo wo gye azhin efye mi? sai wo zhin addu'a. 
Eza ho lo wo bugba bwibwihi yi? sai wo kwo anyi cici yi. 
14 Eza ho lo wo san nya efye mi? sai wo yi ekklesiya abyeda 
ba zhin addwa ga wo, ba-i tna wo emi yi dna Dagahi eye mi: 
15 addu'a gaciyaga nya kwo ba gni eza 'hi wo san nya, Dagahi 
wo ba la wo kala; jesun nde wo ku alaifi zhin, a ba zhin wo 
gafara. 16 Fye da fye alaifi bo n aje yi, fye zhin addwa ga fye 
azaje, ntu ge a ba ka fye gna. Wyegyi eza befyece nya kwo 
iko yi mwa dna kwo tnutnu-zhin mi. 17 Iliya beyi zhin eza 

nu n ali yi ngye eyi nya, wa zhin addwa awyebmi yi ntu ge to 
ogma a zhi m; aye gun ata, apiya gun tnai to ogma a 
zhi ekni m. 18 Wa je addwa zhin; eshe kwo a ga nuwan 
jesun, ekni kwo a be kwo ampanyi yi. 

19 Emi azaje, nde eza ho efye mi wo bma gaciya, eza ho wo 
je wo ze be ce yi; 20 sai wo kpe, eza 'hi wo jeze be laifida e 
wo zokwo bma wo ba gni eza wyewyehi e efi, jesun wo ba pwi 
alaifi mwa begye. 


WASIKA 'KMISUNHI 


BITRUS 


nya 


Bitrus Yesu Kristi tnutnuhi, akniknihi aba, ba nu n ba 
zhin azhibehi. Agnagnahiya nya dna Buntus, n Gali- 
taya yi, n Kappadokiya yi, n Asiya yi, n Butiniya yi, 2 Ntu 
Shekwohi, Dada, luyekpe bo, jesun a ze ba gyigyihi Zafun yi, 
har bedavi Yesu Kristi aba har, jesun, a mi ba wo ami yi : 
Alheri n bugbafu yi ba mwa efye aba. 

3 Albarka wo aba wo nu wo nu zhin Shekwohi n Dada yi 
eyi Dagahi Yesu Kristi nya, wo nu wo ze yi bimama wo sun- 
sungye mwamwahi yi har °wyetu wyewyehi nya, shi kwo nyi 
Yesu Kristi lakala e efi, 4 har gado tna-bwohi, tna-wyebwohi, 
kwo nu kwo to bwa m, shishi eshe mi ntu fye bo, 5 fye nu n 
Shekwohi iko kna fye nyi gaciyaga yi har gnigni kwo nu kwo 
zhin shiri shi ntu kpekpeya bo esa kmaknahi. 6 Fye dagma 
ntu deye bo, ko sahi, ampyehi fyewyi, tile fye ba gye azhin 
ajaraba yi gbogbo, 7 ntu ge mwimwi fye gaciyaga nya, (nya n 
kwo du zinariya latu kwo nu n kwo zhin abo ko a mwi kwo 
ena yi) a ba sun kwo cici yi, n latu yi, n mwamwa yi Yesu 
Kristi kpekpeya esa: 8 wo nu n fye ye wo nyi ko to fye gye 
wo wye m; ko fye to gye wo wye sahi m, dudu lo nu, ntu 
gaciyaga bo, fye dagma boye agmada yi n kwo du a da, nunuhi 
latu yi jesun. 9 Fye bwa nya kwo be ntu fye gaciyaga bo, 


gnigni fye awyewyehi nya. 

10 Abeda gnigni deye nya, anabi ba beyi da alheri de” ye bo 
n kwo be fye aba, ba-i zan kwo shin, ba-i dnawye nyima yi: 
-11 ba-i zanshin ba kpe eza, ko esa, Zafun Kristi nya, wo nu 
wo dħa ba, wo-i wu sa nu wo beyi zhin saida Kristi azhingye 
abye, n latu yi n kwo ba vi ba avun. 12 Bahin a beyi kpeya 
wu ba, bahin tukwo nu to ba vibo m ama fyehin, dna anya 
deye ba nu a gna fye sahi aza deye agbe yi n ba zhin fye 
wa'azi ntu Zafun Gyigyihi bo, tnutnuhi e eshe; anya dehi a 
wo amalaika pwa ba gyewye. 

13 Ntu deye bo fye-i pa ashin fye bemwi nya, fye dna 
hankali, fye shi fye "wyetu sarai tu alheri n a be fye ce yi Yesu 
Kristi kpekpeya esa; 14 ngye abi abedavihi fye ta dna fyehin 
tukwo fye ashakpe sapai nya m, sa nu fye tna yekpe: 15 ama 
ngye wo nu wo yi fye nyi wo zhin gyigyihi nu, fyehin, jesun, 
fye ba ze agyigyihi dna abezhin viyan; 16 shi kwo nyi a ka, 
Fyehin fye ba ze agyigyihi; gama mihin gyigyihi nu. 17 Nde 
fye yi wo ngye Dada, wo nu wo da ezahozaho owa, to knikni 
yi m ama shi wo tnutnu nyi, sai fye nyi ednawo yi fye azhibehi 
esa. 18 Fye kpe a shan fye e akunnu gbelahi fye gwo e fye 
adada aba, to anya wunyahi yi m ngye azurfa, ko zinariya, 
19 ama Kristi ami yi nyagnayehi ngye kugya-bihi nya tna- 
betuhi, tna-cegyebwi; 20 wo nu a beyi lu wo yekpe tunyi to 
a-i shi anyi kpa m, ama dna asa kmaknahi a la wo kpe ntu fye 
bo, 21 fye nu zhin agaciyagahi Shekwohi aba ntu wo bo, wo 
nu wo la wo kala e efi, wa ga wo latu jesun; ce nu a zhin fye 
gaciyaga n °wyetu yi ba nyi dna Shekwohi. 

22 Shi kwo nyi fye ku ze fye awyewyehi gyigyihi ntu fye 
bedavi gaciya nya bo har ajeye yi tna-awyebwi nya, sai fye ye 
aje yi "wyebmibmihi e bugba gaciya nya yi: 23 shi kwo nyi a 
shan fye ma, to nyabye bwobwohi yi m, ama tna-bwohi, 
Shekwohi beda nu, kwo nu kwo wyewyehi yi nyalonyalo nya 
24 Gama 

Zankwoci viyan ba wu ngye gbegbe nu, 
kwo latu viyan wu ngye gbegbe "na. 
Gbegbe kwo zhin kwo bwa, kwo ana ba kaya : 
25 ama Dagahi beda kwo nyi har nyalonyalo. 
Beda 'ye nabari manahi nya nu kwo nu a zhin fye kwo wa'azi. 

Fye kma ekpi ya viyan, n rikici yi viyan, n awyebwi yi, n 

eshewo yi, n abeda nukwohi yi viyan. 2 ngye abi putu 
amamahi wo'iwohi, a wo fye pwa madara zafun nya yi, kwo 
nu kwo zhin gyigyihi, ntu ge ntu kwo bo fye ba mwa lo har 
gnigni; 3 gama fye ku towo alheri Dagahi nya : 

4 Fye be wo aba, kuta wyewyehi dehi aba, wyegbacihi nu 
aza aba, ama kniknihi n latuhi nu Shekwohi aba, 5 fyehin 
n jesun, ngye akuta wyewyehi, a-i mi fye nyakun zafun nya, 
fye ba ze priesthood gyigyihi, ntu ge fye ga sakrifais zafun nya, 
nya gwogwohi nu Shekwohi aba ntu Yesu Kristi bo. 6 
Gama a ka kwo dna arubutuka : 

Gyewye, mi-i shi kuta, dudubi bwakwonu nya, kniknihi, 
latuhi, dna Sihiyona, wo nu wo ga gaciya wo aba wo to wo viyin- 
kwo m. 

7 Fyehin, agaciyagahi, efye aba wo nu zhin nyagnayehi, ama 
ba nu n ba na gaciyaga bo, 

Kuta 'hi nyamihi ba na 

kwo a ze bwakwonu nya, 

8 jesun, 

Kuta bwonyice nya 

n apma dokunnugbi nya yi; 
gama ba-i ce bwonyi shi kwo nyi ba ta vi beda m, ngye a shi ba 
ntu deye bo. 

9 Ama fye nu zhin eza kniknihi, priesthood ebegyihi, ebye 
gyigyihi, aza Shekwohi wohin tukwo nya, ntu ge fye wu wo 
abezhin wowohi wo nu wo yi fye e wyegma fye a lo wo buzan- 
gna be-wowohi nya: 10 esa ho, fye to beyi zhin azayezhi m, 
ama sahi azayezhi Shekwohi nya nu: esa ho fye to beyi bwa 
sunsungye m, ama sahi fye ku bwa sunsungye. 

11 Azayeyehi, mi-i gyi fye wye shi fye zhin azhibehi, n 
azanzanhi nu, fye bwi abepwawo nahi nya esi, ba nu ba sunkun 
wyewyehi yi; 12 Fye zhin abe manahi Abyedo tantasin, ntu 
ge nde ba dabo kpe fye ngye atnutnu nukwohi-zhinhi, ba ba 
gye fye atnutnu manahi-zhin wye sai ba ba la Shekwohi tu 
mpyehi owada nya. 

13 Fye vi owa dohodoho aza nya ntu Dagahi bo: ko esu 
aba, wo nu wo du viyan, 14 ko abegyihi aba ngye atnutnuhi 

wa tnu ntu abe nukwohi-zhinhi tata bo, jesun, ntu ge a ga 
cici abe manahi-zhinhi aba. 15 Gama e lo nu Shekwohi beye 
nyi, atnutnu-zhin manahi yi fye ba kun aza tna-yekpehi n aza 
tna-cehi yi: 16 Fye nyi lo ngye alolohiya, ama fye ta ze fye 
loloya kwo a ze beze be nukwohi-zhin nya m, ama fye nyi ngye 
afyenu Shekwohi nya. 17 Fye ga aza viyan mwamwa. Fye 
ye azaje yi. Fye wo Shekwohi "dna. Fye ga esu mwamwa. 

18 Abara, fye vi fye adagahi beda ednawo yi viyan; to wo 
nu wo Zhin be manahizhinhi n alherida yi gmanyi m, ama ko 
sunwanhi jesun. 19 gama de'ye nya gwogwohi nu nde, ntu 
bugba-bepa Shekwohi aba bo, eza wo gwo tata ko wo to zhin 
be nukwohi m. 20 Gama kni cici hi nu nyi nde sa nu fye zhin 
laifi, a-i lu fye, fye-i bwa bugba a? ama nde sa nu fye zhin 
be manahi fye sin wahala ntu kwo bo ama fye bwa bugba, 
deye nya gwogwohi nu Shekwohi aba. 21 Gama ntu de’ye 
bo nu a yi fye: gama Kristi jesun wa gye azhin ntu fye bo, 
wo-i fwa efye ga fye, ntu ge fye vi wo apitabwi. 22 Wo to 
zhin laifi m, a ta sun kwocedna ewo egbe m: 23 sa nu a beyi 
kni wo akmi, wo to dna 'gbe akmi yi m; sa nu wo gye azhin, 
to wa kun m; ama wa ku abwa ga wohin owadahi befyecehi. 
24 wohin tukwo wa la eyi alaifi wa lo ba yi dna wo nahi tu 
shinwan 'hi, ntu ge yi ba fi alaifi aba, yi wyewyehi yi befyece 
aba, ntu wo lulu bo fye kagna. 25 Gama sapai fye-i bwi 
ngye akni; ama sahi fye la jeze be Kniknahi aba, wo nu wo 
zhin guhi fye awyewyehi nya nu. 


E lo nu, fyehin, anyikwo-anusehi, fye ku abwa ga fye 
3 aba; ntu ge aba ho, ko ba to vi beda m, a ba wan ba tna 
beda ntu ba anyikwo ali bo, 2 sa ba-i dna ali wye gyigyihi 
beda ednawo yi. 3 To fye nyigunzhin kwo ze nyigun ebmi 
nya m, ngye tukwokni, n nyigunzhin zinariya nya yi, ko ajekpe 
nabmiyahi; 4 ama sai kwo ze "za sosohi bugba nya, nyigun- 
nya n kwo to zhin abo m, zafun bwabwahi n wyewohi yi, nya 
n kwo kwona mwa Shekwohi abye. 5 Gama e lo nu anyi- 
kwoza gyigyihi sapai nya ba nu n ba °wyetu yi Shekwohi aba, ba 
beyi zhin bahin tukwo nyigun, ba ze abedavihi ba aba aba, 
6 ngye shi Saratu beyi vi Ibrahim beda, wo-i yi wo dagahi : 

fye nu zhin Saratu abi sahi nde fye zhin abe manahi n to fye 
wo nyahonyaho dnafi nya dna m. 

7 E lo nu fyehin, aba, fye sase fye anyikwo-nusehi yi 
ajebwace yi, fye-i ga nyikwoza mwamwa, ngye eza n wo du 
kalagba, shi kwo nyi fye nu zhin agado-kungyihi alheri 
wyewyehi nya: ntu ge kada fye addwazhin ba wunya. 

8 Beda kmaknahi,—fye viyan fye bwa hankali gmanyi, n 
sunsungye yi, n ajeye yi, n bugbabwa yi, n tukwogba yi. 9 to 
gba be nukwohi ta be nukwohi yi m, ko akmi-kni akmi-kni yi 
m; ama gbo deye fye gbata albarka yi; gama a beyi yi fye 
deye aba ntu ge fye bwa albarka. 10 Gama 

Wo nu wo-i ye wo ye wyewyehi 
wo gye ampyehi manahi jesun, 
sai wo wan wo nyitala e be nukwohi da; 
wo agbepata jesun to ba da beda kwocedna nya m ; 
11 Wo pmi awye wo fwa be nukwohi, wo zhin be manahi ; 
Wo zan bugbafu shin, wo vi kwo jesun. 
12 Gama Dagahi awye ba-i shi abefyecehi awye, 
wo atnubwa aguguhiya ntu ge wo wo ba wyegyi : 
Ama Dagahi awyeba kwo-i zhin gaba abe nukwohi- 
zhinhi. 

13 Nkanu wo ba zhi fye wuya, nde fye wyenyi yi ntu be 
manahi boa? 14 Ama ko nde fye sin wahala ntu befyece bo, 
albarkada nu fye yi: to fye wo ba ednafi "dna m, to fye hankali 
a kukala m; 15 ama efye abugba mi fye ze Kristi gyigyihi 
ngye Dagahi : fye dna shirizhin cici shi fye ba dna beda "gbe 
ezahozaho aba n wo nya fye dalili "wyetu bo n kwo dna fye 
mi, ama sai dai n bugbabwa yi, n ednawo yi; 16 fye pa fye 
bugba-bepa gyigyihi, ntu ge, sa a yi fye eye nukwohi, ba nu n 
ba kni fye ali manahi akmi Kristi mi ba ba wo viyinkwo. 
17 Gama kwo du gna bmiya, nde Shekwohi beye kwo ye lo nu, 
fye sin wahala ntu atnutnu manahi bo, to atnutnu nukwohi m. 
18 Gama Kristi jesun wa gye azhin ntu laifi bo zun gmanyi, 
befyecehi ntu atna-befyecehi bo, ntu ge wa be yi Shekwohi 
aba; a wo wu nahi mi, ama a wo ze wyewyehida zafun mi; 
19 zafun deye mi wa lo wa zhin wa'azi azafun aba n ba fi jaru, 
20 ba nu ba beyi kpakala sapai, sa nu Shekwohi bugbabwa 

kwo-i mwasa kalala yi Nuhu 'sa, tunyi a-i zhin eya shiri, n 
aba aza fyewyi, ngye awyewyehida gun nyimwanyimwa, ba 
pwo ntu nuwan bo: 21 Baptisma kwo wu dogbe fye gnigni 
nya sahi, (to ntu ge a ku nahi wyebwo nya ya m, ama addu'a 
Shekwohi aba a ga yi bugba-bepa bmiyabmiyahi), ntu Yesu 
Kristi kalala bo; 22 wo nu wo nyi Shekwohi bwa'izhe-bwa, 
wo la lu eshe milo; ala dna amalaika n abe yi n a-iko yi ewo 
sinta. 


Shi kwo nyi Kristi wo gye azhin nahi mi, fyehin, jesun, 
4 fye wan fyehin tukwo aniya yi deye; gama wo nu wo 
gye azhin nahi mi wo la gmi laifi bezhin; 2 ntu ge deye avun 
fye esa ce lo nahi mi to fye je abepwawo aza nya vi m, sai dai 
Shekwohi beye. 3 Gama ampyehi ba duya nyi ba la kun a 
vi Abyedo bepwawo, n zanzan yi dna nahi beye n shakpe yi, n 
ajezhin yi, n awyefwan nyace nya yi, n ejesin yi, n awyebwo 
yi ashan bautazhin nya yi: 4 deye ce a wo ba shi fye ta busi 
kunsun ba yi ba nyace nahi-beye nya m, sai ba-i yi fye aye 
nukwohi: 5 ba ba ga nyadoku wo aba wo nu wo zhin shiri wo 
da owa awyewyehida n afifihi yi. 6 Gama ntu deye bo nu a 
zhin wa'azi nabari manahi nya afifihi aba, ntu ge ko a da ba 
owa nahi mi ngye aza, ama ba nyi dna zafun ngye Shekwohi. 

7 Ama abe esa kmaknahi nya viyan la wu vivi: ntu deye 
bo fye bwa fye hankali manahi, fye ku fye wyewyehi tafye fye 
addu'a-zhin aba: 8 nya kwo du viyan fye nyiwye yeye yi 
ntu aje bo; gama yeye kwo-i pwi alaifi mwa begye: 9 fye 
shan aje nya, to gunaguni da yi m: 10 shi ezahozaho wa gwo 
nyaga fye-i bma aje zhin kwo yi, ngye aza-bwashihi manahi 
Shekwohi alheri nya gbogbo; 11 nde ezahozaho wo-i dabo, 
sai wa da ngye wa da Shekwohi beda; nde ezahozaho wo-i 
zhin tnutnu wo zhin kala yi shi Shekwohi wa ga wo: ntu ge a 
la Shekwohi tu dna anya mi viyan ntu Kristi bo. Latu n ebe 
yi wo nya nu har nyalonyalo. Amin. 

12 Azayeyehi, ce to wo fye ntu wahala napyehi bo n kwo be 
fye aba m, kwo nu kwo be fye aba ntu ge a ba mwi fye, ngye 
nya wowohi ho n a bwa fye: 13 ama shi kwo nyi fye-i kun 
azhingye bwa dna Kristi nya sai fye dagma; ntu ge sa a la wo 

latu kpe fye dagma n agmada duduhi yi. 14 Nde fye-i sun 
sunwan ntu Kristi eye bo albarkada nu fye yi; gama Zafun 
latu nya n Zafun Shekwohi nya yi wo-i sase tu fye. 15 Ama 
to ezahozaho efye mi wa sin wahala ngye ezawuhi, ko evi, ko 
be nukwohi-zhinhi, ko gnagbahi m: 16 ama nde eza wo-i sin 
wahala shi wo zhin Kristihi nu, to viyinkwo a wo wom; ama 
wo la Shekwohi tu eye deye mi. 17 Gama sa la si owada kwo 
ya tu Shekwohi nyakun: nde kwo ya eyi aba nu, knihi nu ba 
zhin acezhiba adehi nya n ba ta vi nabari manahi Shekwohi 
nyama: 
18 Nde deca nu befyecehi wo-i pwo 
a ba gye tna-Shekwohivihi n laifida yi ba zhi ina ? 

19 Ntu deye bo, fwa ezahozaho n ba sin wahala ntu Shekwohi 
bo ba zhin be manahi, ba ga ba awyewyehi Bezhinhi ’gbenuhi 
aba. : 


Ntu de'ye bo mi-i je ekklesiya abyeda n ba nyi efye mi, 

mihin jesun abyeda nu, saidada Kristi azhingye nya, 
mihin jesun mi nu zhin kunbwahi latu nya kwo nu a ba wu: 
2 Fye kna garke Shekwohi nya n kwo nyi efye aba, fye-i zhin 
abyeda to ngye tile nya m ama bugbaye yi; ntu Shekwohi 
beye bo; to ntu gyiba m; 3 to fye wu ebe aza a dna fye 
akun m, ama fye-i wu fyehin tukwo efye nu garke aba. 4 Sa 
nu Kniknahi tukwoda wa kpeya fye ba gwo kraun latu nya 
n kwo to toyam. 5 Elo nu jesun, fye nu fye zhin aza kasa fye 
ze abedavihi abyeda aba. ŒE, efye viyan, fye pa fye ashin 
tukwo-gba yi, fye ba zhin aje bevihi: gama Shekwohi wo 
gni-a-gni atukwo-mwahi yi, ama wo-i ga alheri atukwo-gbahi 
aba. 

6 Fye gba fyehin tukwo Shekwohi abwa iko nya sinta, ntu 
ge wo la fye tu esa kwo-i wu daidai; 7 fye-i ya fye abesasa 
viyan kpe wo, gama wo-i shi fye bwa lo. 8 Fye zhin hankali, 
fye gu fyehin tukwo : fye nuwunhi Shaitan, ngye gaba n kwo-i 
bwoh, kwo-i zan-laba, kwo-i zanshin wo nu n kwo ba gyi: 
9 fye gni-a-gni wo yi, fye-i mizhi daidai fye gaciyaga mi, fye-i 
kpe fye azaje anyi deye mi ba gye azhin deye n fye gye nyi. 
10 Shekwohi alheri nya viyan, wo nu wo yi fye latu nyalonyalo 

nya aba Kristi mi, fye wahala sin ampyehi fyewyi nya avun, 
wohin tukwo yi wo ba nu fye, wo shi fye, wo mi fye zhi jesun. 
11 Ewo aba ebegyi nyi har nyalonyalo. Amin. 

12 Ma ka wasika bihi "ye ga fye Silwanisu obwa yi, eyi ezado 
"gbenuhi (gama e lo nu ma mwi wo), mi-i gnakni, mi-i zhin 
saida alheri de” ye gaciya nya nu Shekwohi nya: fye gni-a-gni 
ekwo mi kala yi. 13 Wo nu wo dna Babila, kniknihi kunsun 
fye yi, wo-i sa fye ami; e lo nu jesun Markus emi nugun. 
14 Fye sa aje ami egbeye yi yeye nya. 

Bugbafu eye aba viyan fye nu fye nyi Kristi mi. 


WASIKA BAHI 


BITRUS 


nya 

Siman Bitrus, bara n tnutnuhi yi Yesu Kristi nya, 

Kwo be ba aba ba nu ba ku gaciyaga bwa n kwo wu ngye 
gmanyigmanyi yi nya dna eyi Shekwohi befyece mi n Gnihi yi, 
Yesu Kristi : 

2 Alheri n bugbafu yi ba mwa efye aba dna yekpe Shekwohi 
nya mi n eyi Dagahi Yesu nya yi; 

3 Shi kwo nyi Shekwohi iko kwo ga yi anya viyan n apma 
yi ntu wyewyehi bo n Shekwohi-vi yi, ntu wo yekpe bo wo nu 
wa yi yi wohin latu aba n wo doduhi yi: 4 ntu ba bo wo ga 
yi wo alkawali nyagnayehi mwamwahi yi; ntu ge ntu ade’ye 
bo fye ze abwado-dnahi n ali Shekwohi nya yi, sa nu fye la 
bwi wunwunya esi yi n kwo nyi anyi mi ntu anyapwawo bo. 
5 E, ntu deye bo fye zhin atna fye be fye gaciyaga ali manahi 
yi; ali manahi fye be yekpe yi; 6 yekpe fye be wanshi yi; 
wanshi fye be bugbabwa yi; bugbabwa fye be Shekwohi-vi 
yi; 7 Shekwohi-vi fye be ajeye yi; ajeye fye be yeye yi. 
8 Gama nde ade’ye fye nya nu, ba-i mwa lo jesun, ba ba wo 
fye bi fye ze abwatohi ko atna-ampanyida dna eyi Dagahi 
Yesu Kristi yekpe mi. 9 Gama wo nu wo tna anya de’ye wo 
zhin wyebwahi nu, sai wo-i gye nya kwo wu vivi, wo la ze 
amwi shi a ze wo gyigyihi e wo alaifi kwokwohi. 10 Ntu 

deye bo, azaje, fye be wyenyi yi ntu ge fye kpe daidai fye yiyi 
n fye knikni yi: gama nde fye zhin deye fye to cebwonyi 
shansun m; 11 gama e lo nu a ba ga fye dudube mwa dna ebe 
nyalonyalo nya mi eyi Dagahi nya, yi Gnihi, Yesu Kristi. 

12 Ce nu a zhin cici ma ye ma pa fye abe deye bo, ko fye 
kpe ba ye, fye ku mizhi gaciyaga mi n kwo kunsun fye yi. 
13 Mihin mi zhin nubo daidai nu, tunyi shi mi dna nahi 
deye mi, ma je fye hankali ashan fye bepa yi; 14 shi kwo nyi 
ma kpe lo mba ya nahi deye esa fyewyi ngye shi eyi Dagahi 
Yesu Kristi wa wu mi. 15 E, wba nyiwye ntu ge emi efi 
avun esa dohodohoyi fye ba mi fye pa abe deye bo. 

16 Gama eyi, sa yi beyi gna fye iko eyi Dagahi Yesu Kristi 
nya n wo bebe yi, yi ta vi asita aza cece nya m, ama yi zhin awye- 
saidada nu wo latu nya. 17 Gama wa gwo mwamwa n latu 
yi e Shekwohi Dada aba, sa nu a beyi be begye yi wo aba e 
latu duduhi, kwo-i gna, De” ye emi Nugun yeyehi nu, wo nu mi 
wyewyehi dagma wo yi behinhin: 18 begye deye yihin tukwo 
yi beyi wo kwo, e eshe kwo a be, sa nu yi-i kunsun wo yi tu 
epe gyigyihi. 19 Yi-i anabi-beda yi n kwo du behinhin. Fye 
ba zhin daidai fye dna kwo awye ngye pitila n kwo kna aba ya 
wyegma, har efye-a-gyi, kpasu labmi nya kwo kpe efye abugba 
mi: 20 fye-i kpe deye "kmisunhi, anabi-beda arubutuka-nya 
to nyi n kwo awyega nyi ezahozaho hankali tukwo m. 21 
Gama anabi-beda dohodoho kwo to shin be ntu eza bemwi bo 
m: ama aza beyi dabo e Shekwohi aba, shi Zafun Gyigyihi 
beyi wu ba. 


Ama anabi katahi ba beyi kukala aza aba, ngye shi anya- 
wuhi katahi ba ba nyi efye mi, ba nu n ba ba du be fiya, 
ba-i be wuwu yi nukwohi ntu fye bwibwi bo, har ba-i na 
Dagahi bo n wo si ba nyi, ba bwibwi kwo ba be pye kpe bahin 
tukwo. 2 Aza mwa begye ba ba vi ba tnutnu nukwohi be- 
pwawo nya; ntu ba bo a ba yi gaciya zokwo nukwohi. 3 Ntu 
ba ashakpe bo abeda rikici nya yi ba ba ze fye akaya agbaha 
nya: a zhin ba tata shiri tunyi esa la mwa, ba bwibwi jesun 
kwo to wangye m. 
4 Gama nde Shekwohi wo to beyi kni amalaika knikni sa 

nu ba beyi zhin laifi m, ama wa she ba ya dna Jahanama mi, 
wo dna ba jesun abo wyegma nya mi ntu ge a kpa ba owada; 
5 nde wo to beyi kni anyi sapai nya knikni m, ama wo gni 
Nuhu befyece "wyidnahi, bedo aza do yi tnaba, sa nu wa be 
nuwan mwa yi be tu anyi aza nukwohi nya yi; 6 nde wa ze 
azhi Saduma n Gamurta yi etnu, wo-i zun ba 'kni zozo nya, e 
lo nu wo-i ze ba anya wuwuhi ba aba n ba ba zhin atna-she- 
kwohida nu; 7 nde, jesun, wa gni Lutu befyecehi, sa nu wo 
wyewyehi beyi wunya behinhin ntu bepwawo aza nukwohi nya 
bo. 8 (gama abe eza befyecehi dehi wo gye n wo wo, sa wo 
sase ba tantasin, nai esu yi, ba dna wo wyewyehi befye- 
cehi azhingye ntu ba atnutnu tna-owada-nya bo): 9 sai Dagahi 
wo kpe shi wo ba gni Shekwohi-avihi e jaraba, jesun, wo kna 
atna-befyecehi tata sinta har mpyehi owada nya; 10 ba nu 
shisunsun n ba vi nahi shakpe wyebwo nya, jesun ba ci ebegyi 
wyegba. 

Ali akalakpehi nu, atukwo-gnanakwohi, ba ta wo'dna ba da 
alatuda-eshe nya be nukwohi m: 11 gye amalaika, ko ba du ba 
kala yi n iko yi, bahin ba ta lo ba kala yi Dagahi abam. 12 Ama 
aza deye, —ngye anyawan-nyawan tna-hankali, anyafwanya nu 
ba, a ma ba ntu ge a wan ba a wu ba,—anya n ba ta lo ba lo m 
ba-i da be nukwohi; ngye anyawan-nyawan a ba bwi ba 
behinhin fi bahin bwobwo, 13 be nukwohi ba-i bwa kwo nu 
zhin nukwohi lada ; ba-i mwi abe agmada nya nu sa ba fwan- 
wye kasahi mypehi yi. Acegye-bwi nu ba yi, aci-gusa, ba-i 
dagma dna awyefwan kasahi sa nu ba-i kun gyi fye yi; 14 ba 
awye nunuhi nu n anagbahi-zhin yi, ba nu ba to iko yi ba fwa 
laifi m; ba-i dna atna-mizhinhi jaraba. Ba-i bugba tatahi yi 
shakpe yi; abi knituhi-nukwohi nu; 15 agaciya-zokwo-yahi, 
ba ku bwi, ba-i wan Balami, Basura nugun, zokwo, wo nu wo 
beyi ye atnutnuhi nukwohi lada yi; 16 ama a beyi kun wo ntu 
wo laifi bo: zhagawyi tna-bedahi kwo dabo wo yi eza begye 
yi, kwo a kun anabi nyace. 

17 Aza deye anuwan kpeba nu ama tna nuwan, ba nu zhin 
azhi-wu n ese ogma nya kwo ya; ntu ba bo a shi wyegma 
zhizhihi. 18 Gama, sa nu ba gyi egbe gbelahi begye kala yi, 
nahi bepwawo yi ba-i dna aza jaraba ba nu ba cevi ba pwo e 

aza akun n ba sase wuwu nukwohi mi; 19 ba-i zhin alkawali 
ba ba ze aza lolohiya, bahin tukwo ba dna bauta bwobwo nya; 
kwo nu kwo gyi eza nasara, ekwo aba wo ze fyenu nu. 20 
Gama nde, ba ku pwo e awyebwo anyi nya ntu eyi Dagahi n 
eyi Gnihi Yesu Kristi yekpe bo, avun deye ba je knanyi anyi 
har a gyi ba nasara, kwo la ze ba aba esa kmaknahi kwo du esa 
’kmisunhi nukwohi. 21 Gama kwo gna bmiya n ba aba to ba 
beyi kpe befyece zokwo ye m, shi ba ku kpe kwo ye avun, ba 
pmi awye ba fwa wyidna gyigyihi nya kwo nu a ga ba aba, 
22 Kwo la ze n ba aba ngye besisi gaciya nya, Omwi kwo nu 
kwo tu, kwo jeze lo kwo atu aba, burutu kwo nu kwo fu nuwan, 
kwo je akmakmanya dna ashanshan. 


De’ye sahi, ayeyehi, wasika 'bahi nu nyi ma ka fye ; ba gun 

aba mi, mi-i je fye hankali gyigyihi ashan shi n ba ma ce fye 
bepa; 2 ntu ge fye pa abeda deye bo ba nu a da sapai n anabi 
gyigyihi egbe, Dagahi n Gnihi yi wyidna, jesun, efye atnutnuhi 
agbe: 3 fye kpe deye ’kmisunhi, ampyehi kmaknahi mi 
agyekpehi ba ba be n agyekpe yi, ba-i vi bahin bepwawo, 
4 ba-i gna, Alkawali wo bebe nya kwo nyi ina ? gama tunyi eyi 
adada gyewan 'sa, anya viyan ba-i nyi ngye shi ba beyi nyi 
tunyi anyi-zhin-'sa. 5 Gama ekpi yi nu ba ya deye, ntu beda 
Shekwohi nya bo ashe beyi nyi tunyi sapai, n anyi yi jesun a 
ye kwo zhin e nuwan, ntu nuwan bo jesun; 6 ntu deye bo 
anyi kwo nyi esa dehi mi, nuwan kwo pwi kwo, kwo a bwi: 
7 ama ntu beda de’ye gmanyigmanyi bo ashe n ba nyi sahi, n 
anyi yi jesun, a shi ba ntu ena bo, shishihi har owada mpyehi 
n aza nukwohi bwibwi yi. 

8 Ama, ayeyehi, to fye ya be deye gmanyi m, mpyehi 
gmanyi Dagahi aba ngye aye dubu nu, aye dubu jesun ngye 
mpyehi gmanyi nu. 9 Dagahi to zhin kalalada nu ntu wo 
alkawali bo m, shi aza ho mwi kalala; ama wo bugbabwa yi 
ntu fye bo, wo to ye ezahozaho wo bwi m, ama ba viyan ba si 
abwiye aba. 10 Ama Dagahi mpyehi kwo ba be ngye evi nu; 
sai ashe ba ba duya kasun dnagmahi yi, anya dogun ekni nya 
ba ba wuya enagyi °’napye yi, anyi bedo atnutnu yi n ba fi kwo 
ba ba gyi ena. 

11 Shi kwo nyi anya deye viyan ba ba wuya lo nu, kni aza 
"pya hi nu kwo bmiya fye ze dna abe gyigyihi n Shekwohi-vi 
yi jesuna? 12 fye-i pmi Shekwohi mpyehi a wo fye pwa kwo 
bebe yi; ntu kwo bo ashe ba ba gyi ena, ba ba wuya, 
anya dogun ekni nya jesun ba ba wuya enagyi 'napye yi. 
13 Ama, ntu wo alkawali bo, yi-i pmi ashe wo'iwohi n anyi 
wo'iwohi, aba befyece sase nyi. 

14 Ntu deye bo, ayeyehi, shi fye pmi anya de’ye, sai fye 
nyiwye a sun fye fi bugbafu, tna-cegyegbitu, tna laifi ewo abye. 
15 Fye ba eyi Dagahi atnabwa-kpayi kwo zhin gnigni nu. E 
lo nu eyi °zado yeyehi Bulus ntu wyemwa bo a ga wo, wa ka ga 
fye, 16 wo-i da lo nu fi wo awasika viyan. Anya doho lo eba 
mi abednahi nu a kpe ba wyega, sai atna-yekpehi n atna- 
mizhinhi yi ba-i pmi ba bma ngye shi ba zhin arubutuka do 
yi, ntu bahin tukwo bwibwi bo. 17 Fyehin, ayeyehi, shi kwo 
nyi fye ku lu yekpe, fye zhin paceye kada a mi fye bo ntu aza 
nukwohi ababwi bo, har fye miya e fye mizhi mi. 18 Ama fye 
mwa fi alheri n yekpe yi eyi Dagahi n Gnihi yi Yesu Kristi 
nya. Ewo aba latu nyi sahi har nyalonyalo. Amin. 


WASIKA 'KMISUNHI 


YOHANNA 


nya 


Be kwo nyi e tunyi sapai, be yi a wo, be yi a gye eyi awye 

yi, be yi a shi awye, be yi abwa ba to "bwa, Beda wyewyehi 
nya tukwo 2 (a la wyewyehi wu, yihin yi a gyewye, yi zhin 
saida, yi gna fye nabari wyewyehi nya, wyewyehi behinhin, 
kwo nu kwo kunsun Dada yi, a wu kwo eyi aba jesun :) 3 be yi 
a gyewye, be yi a wo, kwo nu yi gna fye jesun, ntu ge fyehin 
jesun, fye bwa ajedobe eyi yi : e, eyi ajedobe kwo kunsun Dada 
yi, n wo Nugun yi, Yesu Kristi. 4 Abe deye yi ka rubutu ntu 
ge eyi agmada kwo ba nu. 

5 Deye kwo nu beda ya wo e wo aba, yi gna fye jesun : 

Shekwohi wo nu zhin buzangna, e wo aba wyegma to nyi ko 

fyewyi m. 6 Nde yi gna yi bwa jedobe wo yi ama yi zanzan 
fi wyegma, yi ce akata, yi to zhin gaciya m. 7 Ama nde yi 
zanzan fi buzangna shi wohin wo-i dna buzangna, yi-i bwa 
jedobe n aje yi, wo Nugun Yesu ami kwo zhan yi e alaifi ya 
viyan. 8 Nde yi gna yi to laifi yi m, yi dna yihin tukwo kwoce 
nu, gaciya to dna yi nubo m. 9 Nde yi da yi alaifi, wo nu 
zhin 'gbenuhi, n gaciyada yi, wo ba zhin eyi laifi gafara, wo 
zhan yi e abe nukwohi ya viyan. 10 Nde yi gna yi to zhin 
laifi m ; yi a ze wo zakata, jesun wo beda kwo ta dna yi nubo m. 


Emi abi cekuri, abe 'ye mi-i ka rubutu ga fye ntu ge to 
fye a zhin laifi m. Nde ezaho wo zhin laifi, yi Bmazhinhi 
yi Dada aba, Yesu Kristi befyecehi: 2 wohin wo nu zhin 
tagbanya ntu eyi alaifi bo ; to ntu yi bo gmanyi m ama ntu anyi 
bo viyan. 3 E lo nu yi kpe yi kpe wo ye nde yi vi wo awyidna. 
4 Eza nu wo gna ma kpe wo ye ama wo to vi wo awyidna m, wo 
nu zhin zakata, gaciya to dna wo nubo m; 5 ama eza nu wo 
vi beda nyi, behinhin dna wo bugba mi Shekwohi yeye la nu. 
E lo nu yi kpe yi fi wo mi: 6 eza nu wo gna wo sase ewo mi, 
kwo bmiya wo zanzan wohin tukwo jesun, shi wohi wo zanzan. 
7 Azayeyehi, mi ta ka rubutu wyidna wo'iwohi ga fye m 
ama wyidna kwokwohi shi fye kwo yi e tunyi sapai: beda fye 
ku wo kwo nu zhin wyidna kwokwohi. 8 Jesun, wyidna 
wo'iwohi mi-i ka rubutu ga fye, be gaciya nya ewo mi n fye 
mi; gama wyegma kwo-i duya lo, buzangna gaciya nya kwo-i 
knaya ko sahi. 9 Eza nu wo gna wo dna buzangna ama wo 
wun wo ezado nu, wo dna wyegma har sahi. 10 Eza wo ye wo 
ezado nyi wo sase buzangna mi, bwonyice nya to nyi wo aba m. 
11 Ama eza nu wo wun wo ezado nu wo dna wyegma, wo 
zanzan dna wyegma, wo ta kpe aba wo lo m, gama wyegma 
kwo bwa wo awye. 

12 Emi abi cekuri, mi-i ka rubutu ga fye shi a zhin fye alaifi 
gafara ntu wo eye bo. 13 Adada, mi-i ka rubutu ga fye shi 
fye kpe wo ye wo nu n wo nyi e tunyi sapai. Abi kasa, mi-i 
ka rubutu ga fye, shi fye ku nasara gyi Eza Nukwohi yi. Emi 
abi cekuri, mi ka rubutu ga fye shi fye kpe Dada ye. 14 Adada, 
mi ka rubutu ga fye shi fye kpe wo ye wo nu n wo nyi e tunyi 

sapai. Abi kasa, mi ka rubutu ga fye shi fye akala yi, Shekwohi 
Beda kwo sase efye mi, fye ku nasara gyi Eza Nukwohi yi. 

15 To fye a ye anyi m, ko abe ba nyi anyi mi. Nde ezahozaho 
wo ye anyi yi, Dada yeye to dna ewo mi m. 16 Gama abe 
viyan ba nyi anyi mi, shakpe nahi nya, ko shakpe awye nya, ko 
mwamwa gbelahi wyewyehi nya, ba to zhin Dada nya nu m 
ama anyi nya nu. 17 Anyi kwo-i duya bedo kwo shakpe yi : 
ama eza wo zhin Shekwohi beye wo nyi lo har nyalonyalo. 

18 Abi cekuri, esa kmaknahi la si: shi fye ku wo, Kristi- 
nuwunhi be lo, ko sahi Kristi-anuwunhi mwa begye ba ku be; 
e lo nu yi kpe esa kmaknahi la si. 19 Ba kun yi aba ama yi 
nya nu tom: nde ba beyi zhin yi nya nu ba beyi sase kunsun 
eyi yi: ama ba kun ntu ge a ba kpe ge ba viyan yi nya nu to 
m. 20 Fyehin a ku tna fye e Eza Gyigyihi aba, fye kpe anya 
ye viyan. 21 Mi ta ka rubutu ga fye shi fye ta kpe gaciya ye 
m ama shi fye kpe kwo ye jesun, shi kata to nyi kwo gmi 
gaciya aba m. 22 Nkanu zhin zakata a? sai wo nu wo gna 
Yesu wo to zhin Kristi nu m. Kristi-nuwunhi nu, eza nu wo 
na Dada bo bedo Nugun yi. 23 Ezahozaho wo na Nugun bo 
wo to Dada yi m: eza wo zhin Nugun saida wo Dada yi jesun. 
24 Fyehin, be fye ku wo e tunyi sapai, fwa kwo kwo sase efye 
mi. Nde be fye ku wo e tunyi sapai kwo sase efye mi, fyehin 
jesun, fye ba sase Nugun mi n Dada yi jesun. 25 Deye nu 
zhin alkawali shi wa zhin yi: ngye, wyewyehi behinhin. 

26 Abe "ye mi la ka rubutu ga fye aza tukwo ba nu ba ye ba 
dna fye kwoce. 27 Tnatna fye a gwo e wo aba, kwo sase efye 
mi, fye to ezahozaho apma yi wo wu fye m; ama shi wo tnatna 
kwo wu fye abe viyan, kwohin jesun, gaciya nu, akata nu to m, 
ngye shi kwo a wu fye nyi, e lo nu fye ba sase ewo mi. 

28 Sahi, emi abi cekuri, fye sase ewo mi, ntu ge, esa nu a ba 
wu wo, yi ba bwa bugba kala yi, viyinkwo to wo yi wo bebe esa 
m. 29 Nde fye kpe ge wo nu zhin befyece, fye kpe, jesun, 
ezahozaho wo zhin befyece a ma wo e wo aba. 


. Gyewye, yeye "pya eyi Dada la ga yi shi a yi yi abi Shekwohi 

nya: elo nu yi nyi. Ntu lo nu anyi ta kpe yi ye m, gama 

kwo ta kpe wo yem. 2 Aza yeyehi, sahi yi nu zhin abi She- 
o 

kwohi nya, a ta wu kpa m shi yi ba ze. Yi kpe, esa wo ba be yi 
ba gbedo wo yi; gama yi ba gye wo wye shi wo nyi. 3 Eza- 
hozaho wo "wyetu yi deye ewo mi wo ze wohin tukwo gyigyihi 
shi wohin zhin gyigyihi nu. 

4 Ezahozaho wa zhin laifi wo zun owa gnana jesun : laifi kwo 
nu zhin owagnanazun. 5 Fye kpe a la wo wu ntu ge wo ku 
laifi ya; ewo mi laifi to nyi m. 6 Ezahozaho wo sase ewo mi 
wo to zhin laifi m: ezahozaho wo zhin laifi wo ta shin wo 
wyegye m, wo to beyi kpe wo ye jesun m. 7 Emi abi cekuri, 
fye to fwa ezaho wo dna fye kwoce m: eza wo zhin befyece, 
befyece nu, shi wohin zhin befyecehi nu. 8 Eza wo zhin 
laifi wo zhin Shaitan nya nu, gama Shaitan wo ku zhin laifi e 
tunyi sapai. Ce nu a zhin a wu Shekwohi Nugun ntu ge wo 
wun Shaitan atnutnu ya. 9 Ezahozaho a ma wo e Shekwohi 
wo-i to zhin laifi m, gama Shekwohi ali kwo sase ewo mi: wo 
ta mi wo zhin laifi m, gama a ma wo e Shekwohi. 10 E lo nu 
a kpe abi Shekwohi nya ye, a kpe abi Shaitan nya ye jesun : 
ezahozaho wo ta zhin befyece m wo ta zhin Shekwohi nya nu 
m, ko wo nu wo ta ye wo ezado m. 

11 Gama deye nu zhin beda ya wo e tunyi sapai: ya ye aje 
yi: 12 to ya wu ngye Kayina m, wo zhin Shaitan nya nu, wo 
wu wo ezado. Ntu kni be hi nu wo wu woa? Gama wohin 
atnutnu nukwohi nu, wo ezado nya befyece nya nu. 13 Emi 
azado, ce ta wo fye m nde anyi wun fye nu. 14 Yi kpe ge yi la 
kun efi ya pi be wyewyehi mi, shi yi ye aza gyigyihi. Eza wo 
to yeye yi m wo sase efi mi. 15 Eza wo wun wo ezado nu wo 
zhin ezawuhi nu : fye kpe ge ezawuhi to nyi wo bwa wyewyehi 
nyalonyalo nya ewo mi m. 16 E lo nu yi kpe yeye, gama wo 
ga wo wyewyehi ntu yi bo: yihin, jesun, kwo bmiya yi ga yi 
wyewyehi ntu eyi azaje bo. 17 Ama ezaho wo nyabwa yi 
anyi nya wo gye wo ezado tna nya, wo ta gye wo sunsun m 
Shekwohi yeye kwo-i sase wo nubo mi wuna? 18 Emi abi 
cekuri, kwo bmiya yi ta ye eza egbe yi ko nyitala yi m; ama 
tnutnu yi n gaciya yi jesun. 

19 Ntu lo nu yi ba kpe ge yi nu zhin gaciya nya, yi ba shi 
eyi bugba ewo abye jesun, 20 gama nde yi bugba zun yi 
’kni, Shekwohi wo du yi bugba mwamwa, wo kpe anya ye 

viyan. 21 Azayeyehi, nde yi bugba ta zun yi 'kni m eyi agu 
yi mimihi Shekwohi abye; 22 anyahonyaho yi gyiwye jesun, 
yi gwo ewo aba, shi yi vi wo awyidna, yi zhin abe viyan n ba 
da wo wyegye nyi. 23 Deye wo wyidna nu: yi ga wo Nugun 
eye, Yesu Kristi, gaciya, yi ye aje yi jesun, shi wa ga yi wyidna. 
24 Eza wo vi wo wyidna wo sase ewo mi, wohin ewo mi jesun. 
E lo nu yi kpe wo sase eyi mi ntu Zafun bo wo nu n wo ga yi 
nyi. 


Azayeyehi, fye ta ga zafun dohodoho gaciya m, ama fye 

tu azafun mwi ko ba zhin Shekwohi nya nu: gama anabi 
katahi mwa begye ba kun be anyi mi. 2 E lo nu fye kpe 
Shekwohi Zafun ye: zafun dohodoho kwo zhin saida Yesu 
Kristi wo la be nahi mi, Shekwohi nya nu : 3 zafun dohodoho 
kwo to zhin Yesu saida m, Shekwohi nya nu tom: deye zafun 
Kristi nuwunhi nu, shi fye a ku wo nabari wo be lo nyi; ko 
sahi wo dna anyi. 4 Fyehin, fye zhin Shekwohi nya nu, emi 
abi cekuri, fye a ku zhin nasara n ba yi: gama wo nu wo dna 
fye mi wo du wo nu wo dna anyi mi nyi. 5 Ba nu zhin anyi 
nya: ce nu a zhin ba dabo ngye anyi nya, anyi jesun, kwo-i wo 
ba lo. 6 Yihin yi nu zhin Shekwohi nya; eza wo kpe She- 
kwohi ye nyi wo wo yi: eza wo ta zhin Shekwohi nya m wo ta 
wo yi m. E lo nu yi kpe zafun gaciya nya ye, yi kpe zafun 
katahi ye jesun. 

7 Azayeyehi, ya wu ya ye aje yi: gama yeye zhin Shekwohi 
nya nu; eza dohodoho wo-i ye a ma wo e Shekwohi, wo kpe 
Shekwohi ye jesun. 8Wonuwo tayeyeyimwo takpe Shekwohi 
yem; gama Shekwohi wo nu zhin yeye. 9 E lonu a wu She- 
kwohi yeye eyi aba; Shekwohi wa tnu wo Nugun mamahi gba 
anyi mi, ntu ge ya bwa wyewyehi ewo aba. 10 Yeye nyi lo 
nu, kwo to nyi shi yi ye Shekwohi m, ama shi wohin wo ye yi, 
wa tnu wo Nugun wo ze tagbanya ntu yi laifi bo, 11 Azayeyehi, 
nde Shekwohi wo ye yi lo nu, kwo bmiya yihin ya ye aje yi. 
12 Eza to nyi wo shin Shekwohi wyegye m; nde yi ye aje yi, 
Shekwohi wo-i sase eyi mi, jesun wo yeye kwo nu eyi mi: 

13 E lo nu yi kpe ge yi sase ewo mi, wohin, eyi mi jesun, shi 
wo ga yi wo Zafun. 14 Yi ku shi awye, yi zhin saida jesun, 

Dada wo la tnu wo Nugun ntu ge wa ze anyi Gnihi. 15 Eza- 
hozaho wo ba zhin saida Yesu wo nu zhin Shekwohi Nugun, 
Shekwohi sase ewo mi, wohin, jesun Shekwohi mi. 16 Yi 
ku kpe, yi ku gaciya ga yeye Shekwohi ce yi ntu yi bo. She- 
kwohi wo nu zhin yeye; eza wo sase dna yeye mi wo sase dna 
Shekwohi mi, Shekwohi wo sase dna wo mi jesun. 17 E lo 
nu yeye kwo nu eyi aba ntu ge yi ba bwa agu mimihi yi dna 
owada ewyi; gama shi wo nyi, e lo nu yihin yi nyi lo nu anyi 
“ye mi. 18 Edna to nyi yeye mi m; ama yeye nunuhi kwo 
gmi "dnawo ya, gama °dnawo kwo tata yi; eza wo wo'dna wo ta 
ze nunuhi dna yeye m. 19 Yi ye wo gama wa kmi yi ye. 20 
Nde eza wo gna, Ma ye Shekwohi, ama wo wun wo ezado nu, 
wo nu zhin °zakata; gama ezahozaho wo ta ye wo ezado n wo 
gyewye nyi m, wo ta mi wo ye Shekwohi wo nu n wo ta gyewye 
m. 21 Yi wyidna deye yi ewo aba, eza wo-i ye Shekwohi wo 
ye wo ezado jesun. 


Ezahozaho wo ga gaciya Yesu zhin Kristi nu a ma wo e 

Shekwohi jesun, ezahozaho wo ye ezamahi, wo ye wo ebi 
mamahi jesun. 2 Elo nu yi kpe ge yi ye abi Shekwohi nya, esa 
yi ye Shekwohi, yi vi wo awyidna jesun. 3 Gama Shekwohi 
yeye nu, yi vi wo awyidna; wo awyidna ba to azhingye yi m. 
4 Gama ezahozaho a ma wo e Shekwohi wo-i zhin nasara anyi 
yi: nasara kwo nu kwo gyi anyi nu, eyi gaciyaga. 5 Nkanu 
gyi nasara anyi a? Sai eza wo ga gaciya Yesu wo nu zhin 
Shekwohi Nugun. 

6 Deye wo nu zhin eza n wo be nuwan yi, n ami yi, Yesu 
Kristi; to nuwan gmanyi yi m ama nuwan n ami yi. 7 Zafun 
wo ga saida nu, gama Zafun wo nu zhin gaciya. 8 Balo gun 
ata n ba ga saida nyi, Zafun, nuwan yi, n ami yi: ba gun ata, 
ba saida gmanyi nu. 9 Nde yi gwo saida aza nya, Shekwohi 
saida kwo du mwamwa: gama deye Shekwohi saida nu, wo 
ga saida ewo Nugun tukwo. 10 Wo nu wo ga Shekwohi Nu- 
gun gaciya nyi wo saida yi ewo mi: eza wo ta ga Shekwohi 
gaciya m wo ze wo ezakata: shi wo ta ga saida gaciya She- 
kwohi wa zhin ewo Nugun tukwom. 11 Deye saida nu, She- 
kwohi wa ga yi wyewyehi nyalonyalo nya, wyewyehi deye nyi 

ewo Nugun mi. 12 Wo nu wo Nugun yi wo wyewyehi yi; 
eza wo to Nugun Shekwohi nya yi m wo to wyewyehi yi m. 

13 Abe "ye ma ka rubutu ga fye, fye nu fye ga Shekwohi 
Nugun eye gaciya, ntu ge fye kpe ge fye wyewyehi nyalonyalo 
nya yi. 14 Eyi agu mimihi yi lo nu ewo aba, nde yi gyi nya- 
honyaho wye shi wo beye nyi, wo wo yi lo: 15 nde yi kpe 
wo wo yi lo ko nyahonyaho yi gyiwye yi kpe yi bwa awyegyinya 
yi gyiwye ewo aba. 16 Nde ezahozaho wo gye wo ezado wo 
zhin laifi, n kwo to kunce efi m, wo ba gyiwye, Shekwohi wo 
ba ga wo wyewyehi ntu ba bo ba nu ba zhin laifi kwo to kunce 
efi m. Laifi nyi n kwo kunce efi yi: to ntu deye bo nu ma 
gna wo gyiwye m. 17 Tna-befyece viyan laifi nu: ama laifi 
lo kwo to kunce efi yi m. 

18 Yi kpe ge ezahozaho a ma wo e Shekwohi wo ta zhin 
laifi m; ama Shekwohi Nugun wo gu wo, Shaitan wo ta to 
wo bwa m. 

19 Yi kpe ge yi zhin Shekwohi nya nu, anyi viyan kwo dna 
iko Eza Nukwohi nya. 20 Yi kpe jesun, Nugun Shekwohi nya 
wo ku be, wo ga yi beyekpe ntu ge yi kpe eza wo zhin gaciyada, 
yihin yi nyi dna Gaciyada mi, ewo Nugun mi, Yesu Kristi. 
De’ye wo nu zhin Shekwohi gaciyada, wo nu zhin wyewyehi 
nyalonyalo nya. 21 Emi abi cekuri, fye gu fyehin tukwo e 
eshangba aba. 


WASIKA BAHI 


YOHANNA 


nya 


Mihin, abyeda ekklesiya nya, ma ka rubutu ga mapwi 
dnagmahi, n wo abi yi, ba nu mi ye dna gaciya, mi nu to 
gmanyi m, ama ba nu viyan ba kpe gaciya ye jesun; 2 ntu 
gaciya bo n kwo sase eyi mi, kwo ba kunsun yi har nyalonyalo : 
3 alheri, n sunsungye yi, bugbafu yi ba ba kunsun yi, e She- 
kwohi Dada aba, n Yesu Kristi yi Nugun Dada nya, dna gaciya 
n yeye yi. 

4 A da mi lo boye shi ma sun abi ho cho nya ba-i vi gaciya, 


422 3 YOHANNA 


shi ya gwo wyidna e Dada aba. 5 Sahi, mi tna ho bwa, mapwi, 
kwo to wu ngye mi ka wyidna wo'iwohi ga ho m, ama shi yi 
kwo yi e tunyi sapai; ya ye aje yi. 6 Deye yeye nu, yi vi wo 
awyidna. Deye wyidna nu, shi fye a wo tunyi sapai, ntu ge 
fye vi yeye. 7 Gama akwocednahi mwa begye ba la kun be 
anyi, ba nu n ba ta zhin saida Yesu Kristi wo be dna nahi mi m. 
Eza ngye de"ye wo nu zhin kwocednahi, Kristi nuwunhi, jesun. 
8 Fye gu fyehin tukwo ntu ge fye to bwi abe fye a zhin m, ama 
ntu ge fye gwo lada nunuhi. 9 Ezahozaho wo gyi abye ama 
wo ta shenu dna Kristi awuwu m wo to bwa Shekwohi m : eza 
nu wo shenu dna awuwu, wohin wo-i bwa Dada, n Nugun yi 
jesun. 10 Nde ezahozaho wo be fye aba wo to be awuwu 
“ye yi m, fye to gwo wo efye ayi mi m, fye ta sa wo ami m: 11 
gama eza wo sa wo ami wo bedo wo yi atnutnu nukwohi zhin. 
12 Shi mi abe yi lo mwa begye ma ka rubutu ga fye, mi ta 
ye ma ka ba takarda yi tawada yi m: ama ma 'wyetu yi m'ba 
be fye aba, yi da beda egbe egbe yi ntu ge yi agmada kwo ba nu. 
13 Ho mapwi kniknihi abi ba sa ho ami. 


WASIKA TAHI 


YOHANNA 


nya 


Mihin abyeda ekklesiya nya, ma ka rubutu ga Gayus, 
ezayeyehi wo nu ma ye dna gaciya, 

2 Ezayeyehi, mi zhin addu'a ntu ge ha bwa albarka abe yi 
viyan ha sase lafiya yi, shi ho wyewyehi kwo bwa albarka. 
3 Gama a da mi lo boye sa azado a be ba zhin saida ho gaciya 
nya, shi ho-i vi gaciya. 4 Ma ta bwa agmada n kwo du deye 
m, sa ma wo nabari emi abi ba-i vi gaciya. 

5 Ezayeyehi, ho-i zhin tnutnu gungunhi abehobehoyi ho-i 
zhin ntu yi azaje bo, ngye azhibehi jesun; 6 ba-i zhin ho yeye 
saida ekklesiya abye; ha ba zhin bmiya nde ha bma ba zhin 
n ba ezan ngye shi kwo ba gwo Shekwohi atnutnuhi. 7 gama 
ntu wo eye bo ba kun lo, ba to gwo nyaho yi e Abyedo akun m. 

8 Yihin, kwo bmiya yi zhin aza deye mahabi ntu ge ya kun 
tnutnu zhin dna gaciya. 

9 Ma ka beda ga ekklesiya: ama Diyoturifus, wo nu wo ye 
wo gyi abye eba aba, wo ta gwo mi m. 10 Mihin, nde ma be 
mba pa abe wo zhin nyi, shi wo sa yi abeda nukwohi ye: 
ko de "ye kwo ta kun wo m, sai wohin wo to gwo azaje wohin 
tukwo yi m, jesun, ba nu ba ye ba gwo ba, wo wo ba bi, wo kun 
ba ya e ekklesiya. 

11 Ezayeyehi, to ha vi be nukwohi m sai be manahi. Eza 
wo-i zhin be manahi wo zhin Shekwohi nya nu: eza wo-i zhin 
be nukwohi wo ta shin Shekwohi wyegye m. 12 Dimitiriyus 
wo saida yi aza aba viyan har e gaciya aba kwohin tukwo: e, 
har mihin, jesun, mi zhin saida; hohin ha kpe mi saida kwo 
zhin gaciya nya nu. 

13 Mi abe yi lo mwa begye ma ka rubutu ga ho ama mi to ye 
ma ka alkalami yi n tawada yi m: 14 ama mi ’wyetu yi, esa sun 
fyewyi, mba gye ho wye sai yi ba da egbe egbe yi. Bugbafu 
ho aba. Ho anugundo ba sa ho ami. Ha sa anugundo ami n 
ba aye yi. 


WASIKA 


YAHUDA 


nya 


Yahuda, bara Yesu Kristi nya, Yakubu ezado yi, 

Kwo be ba aba, ba nu ba nu zhin ayiyihi, ayeyehi dna Dada 
Shekwohi, azhizhihi ntu Yesu Kristi bo: 

2 Sunsungye, bugbafu yi, yeye yi ba be efye aba. 

3 Azayeyehi, esa mi beyi zhin atna ma ka rubutu ga fye beda 
gnigni aza viyan nya, ma gye mi ce apma yi lo ma ka de’ye ga 
fye, ma ci fye sukosuko fye sun'kun wyebmi yi ntu gaciyaga 
bo, kwo nu a ga aza gyigyihi aba zun gmanyi kpekpe. 4 Gama 
aza ho ba lo be fiya, ba nu a zhi ba tunyi sapai ba ba gwo 
’knizun de’ye, atna-shekwohi-da n ba shan Shekwohi alheri do 
kwo a ze cegye nya, ba na eyi ebegyihi bo, eyi Dagahi gmanyi 
kaka, Yesu Kristi. 

5 Sahi ma ye ma pa fye bo, ko fye ku anya lu yekpe viyan, 
shi kwo nyi Dagahi sa wo beyi gni ebye ho e Masar ekni, avun 
de’ye wa bwi aza ho, ba nu bato ga gaciya m. 6 Jesun, amal- 
aika, ba nu ba to beyi shi ba asese-"ba bwa m ama ba fwa bahin 
asese-'ba, wa zun ba fi asunkna nyalonyalo nya dna wyegma 
har fukumci owada mpyehi dnagmahi nya : 7 ngye shi Saduma 
n Gamurata yi bedo azhi yi n ba she ba ba, shi kwo nyi, kunsun 
ba yi, ba dna bahin tukwo fasikancizhin ba zan anyapwawo 
shin n kwo to zhin kunnu nya 'pya m, a ze ba bewyednanya 
shi ba gwo tata ena nyalonyalo nya. 

8 Ade’ye yi viyan, e lo nu ananuhi dehi ba bwo nahi awye, 
ba-i na abegyihi bo, ba-i kni alatuda eshe nya akmi. 9 Ama 
Mikailu, abyeda amalaika nya, sa wo beyi sun'kun Shaitan yi 
wo-i nabo ntu Musa nahi bo, wo to mi agu wo da beda owa 
nya 'napyehi m, ama wo gna, Dagahi nu ba kun ho. 10 Ama 
aza dehi ba zhin ba kni akmi abe yi n kwo to lo ba lo m: ama 
abe n ba kpeye jesun ntu nahi-kunnu bo, ngye anyawan-nya- 
wanhi tna-hankali, ntu abe de’ye bo ba ku bwi. 11 Ewuyi ba 
aba! Gama ba ku wan Kayinu zokwo, ba fyeya lo fi ababwi 
Bal'amu nya ntu gyibagyi bo, ba ku bwi jesun dna Kuraha 
kalakpe. 12 Ba nu zhin acegye-gbitu-nya sa ba beyi gyi 
kunsun fye yi yeye-nyagyi aba; shi ba fwanwye kasahi aje yi 
tna ednawo; anyi tna ogma-nuwan ese yi lo ba yi; ashinwan- 
makagye-nya tna gyigyihi, afifihi zun 'ba nya, ashishiya har 
ba agbegye yi; 13 nuwan-yakwo adokwo ba-i ce nya ba-i pwi 
afugya bahin viyinkwo yi; akpasu balahi ba nu a shi wyegma 
zhizhihi nyalonyalo nya ntu ba bo. 

14 Inok, jesun, eza tnabahi Adamu 'bye, wa zhin anabi tu 
ba tukwo, wo-i gna, Gyewye, Dagahi wa ku be wo aza gyigyihi 
gwodo yi ta shin yekpekpe m, 15 ntu ge wo da aza viyan owa, 
wa zun atna-shekwohi-da 'kni ntu ba atnutnu tna-shekwohi 
nya viyan bo n ba ku zhin fi tna-shekwohi, jesun, ntu ba 
abeda kasahi da bo, kwo nu alaifida tna-shekwohi ba sa wo eye 
n ba yi. 16 ba nu zhin agunagunihi nu, atna-godiyada, ba-i 
vi bahin anyapwawo, agbegyihi awyila yi, ba-i kni 'za knikni 
ntu bahin tukwo gyiba bo. 

17 Ama fyehin, ayeyehi, fye pa abeda yi Dagahi Yesu Kristi 

atnutnuhi ba beyi pma da: 18 shi ba beyi gna fye, Esa kma- 
knahi agyekpehi ba ba nyi, ba-i vi ba anyapwawo atna-shekwohi 
nya. 19 ba nu n ba zhin azajegnahi, anahi-kunnu-vihi, ba to 
Zafun yi m. 20 ama fyehin, ayeyehi, fye mi fyehin tukwo tu 
fye gaciyaga gyigyihi duduhi; fye zhin addu'a dna Zafun 
Gyigyihi; 21 fye gu fyehin tukwo dna yeye Shekwohi nya; 
fye pmi sunsungye Dagahi Yesu Kristi nya har wyewyehi 
nyalonyalo. 22 Fye gye ashakkada sunsun; 23 adoho jesun 
sai a gni ba, a-i kun ba ya ena; adoho, jesun, sai a gye ba sun- 
‘sun ednawo yi, a-i wo ejekpe asisi kwo nu kwo zhin cegye nya 
nahi-kunnu yi. 

24 Sahi ewo aba, wo nu wo iko yi wo gu fye e bwonyice, wo 
zhin fye fye a zhi wo latu abye tna-betu, n agmada yi; 25 
Shekwohi gmanyi kaka aba, eyi Gnihi ntu Yesu Kristi, eyi 
Dagahi bo, latu, n mwamwa yi, n ebegyi yi, n iko yi, tunyi 
kafin esa 'kmisumhi viyan, esa 'ye yi jesun, har nyalonyalo. 
Amin. 


RU'YA TA YOHANNA 
GYE 
BE YESU KRISTI NYA 


Be kpekpehiya Yesu Kristi nya, kwo nu Shekwohi a ga 
wo ntu ge wo wu wo abara abe nu n ba babe pye; wo 
tnu wa zhin saida e wo malaika egbe Yohanna wo bara aba, 
2 wohin jesun wa zhin Shekwohi beda saida, Yesu Kristi saida 
. yi, ngye abe viyan nu n wa gyewye. 3 Albarkada nu wo nu n 
wo ba ba nyi, n ba yi n ba wo abeda anabi de’ye nya, ba-i shi 
abeda bwa n a ka fi ekwo mi; gama esa la ce vi. 
4 Yohanna, ma ka akklesiya tnaba aba ba nu ba fi Asiya ; 
Alheri efye aba n bugbafu yi, e wo aba, wo nu wo nyi sahi, 
wo nu wo beyi shinsun sapai, wo nu wo ba be jesun ; e Azafun 
tnaba aba jesun ba nu ba nyi ewo esu-asese-'ba abye, 5 e Yesu 
Kristi aba jesun, wo nu wo zhin saidada 'gbenuhi, kmimahi e 
efi aba, ebegyihi, anyihi-asu aba. 
Ewo aba wo nu wo ye yi nyi, wo lo yi ya ẹ yi alaifi, wo ami 

yi; 6 wa ze yi ya ze ebe, ya ze apriest wo Shekwohi, Dada, 
aba, ewo aba latu iko yi har nyalonyalo. Amin. 7 Gyewye 
wo be lo anyi yi, ewye dohodoho kwo ba gye wo wye, n ba yi 
jesun n ba beyi fin wo akusa yi; abye viyan anyi nya ba ba 
cibwi ntu wo bo. A wo lo nu. Amin. 

8 Mi nu zhin Alpha n Omega yi, Dagahi Shekwohi a gna, 
wo nu wo nyi sahi, wo nu wo beyi nyi shinsun sapai, wo nu wo 
ba be jesun, Ikoda viyan. 

9 Emi Yohanna, fye ezado wo nu wo kun azhingye fye yi, n 
ebe yi n bugbabwa yi Yesu nya, mi beyi nyi n muse, kwo nu a 
yi kwo Batmusa, ntu Shekwohi Beda bo n Yesu saida yi. 
10 Mi beyi dna Zafun, Dagahi ewyi, sai ma wo begye kalayi 
emi avun, ngye mwahi nya, 11 kwo-i gna, Be ha gyewye ha ka 
fi litafi ha tnu ce yi akklesiya tnaba aba; Afisus aba, Samiruna 
aba, Birgamos aba, Thyatira aba, Sardisu aba, Filadalfiya aba, 
Lawudikiya aba. 12 Sai ma bmiya °wye ntu ge ma gye begye 
n kwo dabo emi nyi. Sa ma bmiya °wye ma gye apitila- 
kpenya gun tnaba zinariya nya, 13 apitila-kpenya atasin eza ho 
nyi ngye nugun eza nya, wo-i ejekpe pma kwo-i shin ya be har 
wo apita, n wo agu jesun wo-i damara yi pa zinariya nya. 
14 Wo tukwo n wo tukwo-'yi bwibwihi nu ngye ulu bwibwihi, 
bwibwihi ngye snow; wo awye ngye ena nyitala nu, 15 wo 
apita ngye sukna byebyehi pmiyapmiyahi, a wu ngye a zhin 
kwo aba dna ena dnagmahi, wo begye kwo gbedo kasun 
anuwan mwa begye nya yi. 16 Dna wo bwa'izhebwa wo-i 
akpasu yi shi gun tnaba, e wo egbe yi ebe-yakwo gyigyihi egbe 
abada kwo-i gmi be, wo ewyeba wu ngye mpyehi sa kwo kna 
buzangna ya n kwo kala yi. 17 Sa ma gye wo wye ma miya 
shi ngye eza fifihi. Ama wa tu mi wo 'bwa bwa'izhe nya wo-i 
gna, To wo'dna m, mi nu zhin ’kmisunhi n kmaknahi yi. 
18 Mi nu zhin wyewyehida; ma-a fi, gyewye, mi wyewyehi 
yi har nyalonyalo, mi-i bwa amakuli Efi nya n Hades nya yi. 
19 Ha ka abe ha gyewye, abe yi n ba nyi sahi bedo abe yi n ba 
ba zhin abye deye. 20 Asigyi akpasu tnaba nya ba nu ha 
gyewye dna mi "bwa bwa'izhe nya bedo apitila-kpenya tnaba 
zinariya nya yi, akpasu tnaba amalaika nu akklesiya tnaba nya, 
apitila-kpenya tnaba akklesiya tnaba nu. 

Ha ka rubutu ga malaika ekklesiya nya dna Afisus: Abeda 
n wa da wo nu wo-i akpasu yi shi gun tnaba dna wo bwa- 
"izhebwa, wo nu wo zanzan apitila tnaba zinariya nya atasin. 

2 Ma kpe ho abe zhinzhin ye, n ho atnutnu mwa yi, n ho 
bugbabwa yi, ma kpe jesun ho ta mi bugbashin aza nukwohi 
yi m, ha tu aza mwi ba nu ba yi bahin atnutnuhi nyi bahin to 
nyi lo nu m, har ha sun ba akatahi; 3 ha bwa bugba jesun ha 
shin bugba ntu mieyebo, atabehom. 4Ama mide'yelon 
ho yi, ho beyi fwa ho yeye 'kmisunhi. 5 Ha pa aba ’hi n ho 
beyi kaya zhi nyi, ho ye abwi jesun ha zhin atnutnu 'kmisunhi, 
nde a to wo lo nu m sai mba be ho aba, m'ba la ho pitila ya e 
kwo aba, nde ho ta ye abwi m. 6 Ama deye n ho kwo nyi, 
ho-i wun ANikolawihi atnutnu nu, abe mihin a wun nu jesun. 
7 Wo nu wo atnubwa yi fwa wo wa wo be Zafun gna akklesiya. 
Wo nu n wa gyi nasara n wo aba nu m'ba fwa wo wa gyi e 
shinwan wyewyehi nya aba, kwo nu n kwo dna Paradise 
Shekwohi nya. 

8 Ha ka rubutu ga malaika ekklesiya nya dna Samiruna : 
Abeda 'kmisunhi nya n kmaknahi yi wa da, wo nu n wa fi wa je 
wyewyehi bwa. 

9 Ma kpe ho azhingye n ho sangyi yi (ama ho nyabwa yi), n 
betu yi ba nya n ba gna ba nu zhin AYahudihi nyi, ama ba-i to 
nyi lo nu m, ama Shaitan sinagog nu. 10 To ha wo'dna ntu 
azhingye bo ho ba gye m. Gyewye, Shaitan wo-i zhin shiri 
wa she aza ho efye mi fi jaru, ntu ge a tu fye mwi, har ampyehi 
gun awo fye ba gye azhin. Ha ze 'gbenuhi har efi, mihin 
mba ga ho kraun wyewyehi nya. 11 Wo nu wo atnubwa yi 
fwa wo wa wo be Zafun gna akklesiya. Wo nu wo gyi nasara 
wo to beyi wo nyahonyaho sansanhi efi bahi aba m. 

12 Ha ka rubutu ga malaika ekklesiya nya dna Birgamos : 
Abeda n wa da wo nu wo ebe-yakwo yi gyigyihi agbe-abada nya. 

13 Ma kpe aba ho sase, aba Shaitan asese-'ba nyi; ho-i emi 
eye yi shi, ho ta na mi gaciyaga bo m ko dna esa 'hi Antipas mi 
saidada, mi 'gbenuhi yi wo nu a wu wo efye atasin, aba Shaitan 
sase. 14 Ama mi anya yi lo fyewyi n ho yi, shi kwo nyi ho 
aza ho yi lo n ba vi BiPamu wuwu, wo nu n wo wu Balak wa 
zhin bwonyice nya anugun Israilahi nya abye bwa, ntu ge ba 

gyi eshan nyagyi, ba zhin fasikanci jesun. 15 E lo nu jesun 
ho aza ho yi lo n ba vi ANikolawihi wuwu. 16 Ha ye abwi; 
n to lo nu m, m'ba be ho aba pye ma sun'kun ba yi ebe-yakwo 
yi emi egbe nya. 17 Wo nu wo atnubwa yi fwa wo wa wo be 
Zafun gna akklesiya. Wo nu wa gyi nasara mba ga wo e 
manna sosohi aba, mba ga wo kuta bwibwihi jesun, eye 
wo'iwohi ka tu kuta 'ye, eza to nyi wa kpe kwo ye m sai wo nu 
wo gwo kwo. 

18 Ha ka rubutu ga malaika ekklesiya nya dna Thyatira : 
Abeda Nugun Shekwohi nya a da, wo nu n wo awye gbedo 
ena nyitala yi, n wo apita yi jesun gbedo sukna byebyehi 
pmiyapmiyahiya yi. 

19 Ma kpe ho atnutnu, n ho yeye yi, n ho gaciyaga yi, n ho 
bevi yi, n ho bugbabwa yi, ma kpe jesun ho atnutnu kmaknahi 
ba du 'kmisunhi. 20 Ama emi deye yi lo ho yi shi ha fwa 
nyikwoza 'hi, Izabil, wo nu wo yi wohin tukwo anabi, wo-i wu 
mi abara anya, wo-i dna ba kwoce jesun, ntu ge ba zhin fasi- 
kanci, ba gyi eshan nyagyi. 21 Ma ga wo bwabwa ntu ge wo ye 
abwi ama wa ta ye wo ye abwi n wo fasikanci-zhin m. 22 Gye- 
wye, m'ba she wo dna gado, n ba nu ba zhin anagbahi wo yi 
mba she dna azhingye 'napyehi, nde ba to ye abwi e wo 
tnutnuzhin m; 23 mba wu wo abi efi yi. Akklesiya viyan ba 
ba kpe mi nu zhin wo nu wo zan bemwi shin, n bugba yi jesun, 
m'ba gba ezahozaho efye mi ta shi wo atnutnu nyi. 24 Ama 
fye nu n fye ce fi Thyatira mi, fye nu n fye to gwo wuwu de’ye 
m, fye nu n fye ta kpe asigyi Shaitan nya m ngye shi a da, mi 
ta tu fye kaya luluhi do m; 25 Sai be n fye ce yi fye shi kwo 
bwa har ma be. 26 Wo nu wo gyi nasara jesun, wo nu wa shi 
mi atnutnu bwa har esazo’sa, m'ba ga wo iko tu abye tukwo, 
27 wo ba gyi ba ebe enapyehi busi sukna nya yi; ngye shi a 
ba ashakun eshe nya ya, ngye shi mihin jesun ma gwo iko e 
mi Dada aba; 28 mba ga wo kpasu labmi nya jesun. 29 Wo 
nu wo atnubwa yi fwa wo wa wo be Zafun gna akklesiya. 


Ha ka rubutu ga malaika ekklesiya nya dna Sardisu : 
. Abeda n wa da wo nu n wo azafun tnaba shi Shekwohi 
nya n akpasu tnaba yi. 

Mi kpe ho tnutnu ye, ho eye wyewyehi nya yi, ama ho zhin 
fifihi nu. 2 Ha kunagyehi, ha mi ba zhi n ba ce nyi, be kwo 
nyi efi egbe, gama mi ta sun ho tnutnu nunuhi nu Shekwohi 
abye m. 3 Ha pa be ha gwo, be ha wo jesun, ha shi kwo bwa, 
ha ye abwi. Nde ho to kunagyehi m, mba be ngye evi, ho 
to kpe esa m'ba kpeya da ho m. 4 Ama ho aye yi lo fyewyi 
dna Sardisu ba nu n ba ta bwo ba ajekpe awye m; bahin ba 
ba zanzan kunsun emi yi ejekpe bwibwihi yi kpe, gama ba 
kunce. 5 Wo nu wa gyi nasara a ba kpe wo lo nu ajekpe 
bwibwihi yi, mi ta wun wo eye ya e litafi wyewyehi nya kpekpe 
m; mba zhin wo eye saida jesun emi Dada abye; n wo ama- 
laika yi abye. 6 Wo nu wo atnubwa yi fwa wo wa wo be Zafun 
gna akklesiya. 

7 Ha ka rubutu ga malaika ekklesiya nya dna Filadalfiya : 
Abeda.n wa da wo nu wo zhin gyigyihi, wo nu wo zhin gaciya, 
wo nu wo Dawuda makuli shi, wo nu n wo guya, eza to nyi wa 
gu m, wo nu wa gu, eza to nyi wa guya m. 

8 Ma kpe ho atnutnu ye. Gyewye ma bokunmi guya gni 
efye abye, kwo nu eza to nyi wa gu kwo m; ma kpe ho iko. yi 
fyewyi, ama ha ku shi mi beda bwa, ho to na emi eye bo m. 
9 Gyewye, m'ba dna ba, ba nu ba zhin Shaitan sinagog nya, 
ba nu ba gna bahin tukwo AYahudihi ama ba'-i to nyi lo nu 
m sai ba-i ce akata; gyewye, m'ba dna ba ba be ba gyi'kni ho 
apita aba, ba kpe lo nu ba ye ho. 10 Shi kwo nyi ha shi mi 
beda bugbabwa nya bwa mihin mba shi ho bwa azhingye esa 
kwo nu n kwo be lo anyi mi viyan ntu ge a tu aza mwi n ba 
sase anyi mi. 11 M'be lo-pye; ha shi nya bwa n ho ce yi 
kam, ntu ge kada ezahozaho wo gwo ho kraun. 12 Wo nu wo 
gyi nasara m'ba ze wo kunhi dna wyegyi nyakun mi Shekwohi 
nya; wo ta je gmi ekwo mi m, m'ba ka rubutu emi Shekwohi 
eye tu wo, n emi Shekwohi ezhi eye yi, Urushalima wo'iwohi 
kwo nu n kwo shin be e eshe e emi Shekwohi aba, n mi eye yi 
wo'iwohi jesun. 13 Wo nu wo atnubwa yi fwa wo wa wo be 
Zafun gna akklesiya. : 

14 Ha ka rubutu ga malaika ekklesiya nya dna Lawudikiya : 
Abeda Amin nya, saidada °gbenuhi n gaciyahi yi, Shekwohi 
nyazhinzhin "kmisunhi. 

15 Ma kpe ho atnutnu ye; ho to fufuhi m, ho to pye "na 
m. Kwo gna bmiya ha ze fufuhi ko °napyehi! 16 Shi kwo 
nyi ha wo bwalabwala, ho to fufuhi m, ho to pye 'na m sai 
mba tu ho ya e mi egbe. 17 Gama ho gna, mi zhin anya- 
bwahi nu, mi la gyi gyiba, mi to gbigni nyahonyaho yi be yi m; 
ho ta kpe lo m eza gbelahi nu ho yi, nyasunsunnya, ewyekwohi, 
ewyebwahi, bwotolahi. 18 Ntu lo nu ma zhin ho shawara ho 
si zinariya emi aba, zinariya abazhinhi ena yi, ntu ge ho ba ze 
nyabwahi, ha si ajekpe bwibwihi jesun n ho ba kpe ho nyi 
kada viyinkwo ho bwotolahi nya kwo kpe ya, shigbe awye nya 
jesun ha tna ho awye ntu ge ha gyewye. 19 Ba nu n ma ye ba 
nyi, ba nu n mi kun ba n tata yi; ntu lo nu ha nyiwye ha ye 
abwi. 20 Gyewye, mi gni abokunmi-°gbe mi zunbwa; nde 
ezahozaho wa wo mi begye wo a gu abokunmi ya, sai mba lo 
emi wo aba mba kun gyi wo yi, wohin, jesun, kunsun mi yi. 
21 Wo nu wo gyi nasara m'ba fwa wo wo sase kunsun mi yi tu 
mi esu-asese-'ba ngye shi mihin jesun ma gyi nasara ma sase 
kunsun emi Dada yi tu wo esu-asese-ba. 22 Wo nu wo 
atnubwa yi fwa wo wa wo be Zafun gna akklesiya. 


Avun de’ye ma shi awye, gye, abokunmi guya gni dna eshe ! 
Begye’kmisunhi mawonyi ngye mwahi nya nu, kwo-i dabo, 
kwo-i gna, Ha gun be iya, mba wu ho abe n ba ba be abye 
deye behinhin. 2 Sahisahi mi dna Zafun, gye, esu-asese-'ba 
kungni eshe eza ho sase tu esu-asese-'ba! 3 Wo nu wo sase 
tu wo wyegye gbedo ngye kuta jasper nya, n sardius yi, sha- 
mana yi she aba esu-asese-'ba kwo wyegye gbedo emerald yi. 
4 Asu-asese-'ba shiba ce anyi ba she esu-asese-'ba dehi ba, 
asu-asese-'ba 'hi abyeda shiba ce anyi ba-i sase kpe, bari 
ajekpe bwibwihi kpe, kpe ba atukwo jesun akraun zinariya nya 
yi kun. 5 E esu-asese-'ba ogma-enabmiya yi, abegye yi, 
ogma-awyisa yi ba-i kun be, jesun esu-asese-'ba abye apitila 
ena nya tnaba ba-i gwo "na, ba zhin azafun tnaba Shekwohi nya 
nu; 6 esu-asese-'ba abye jesun kwo wu ngye nuwan yakwo 
glass nya lo n kwo gbedo crystal yi. 
Dna esu-asese-'ba tantasin, esheba esu-asese-'ba yi jesun, 
awyewyehida gun anyi lo ba nunuhi awye yi, abye yi, n avun 

yi: 7 wyewyehida '"kmisunhi wo gbedo gaba yi, wyewyehida 
"bahi wo gbedo nakwo-bihi yi, wyewyehida 'tahi wo awyeba yi 
eza nya, wyewyehida 'nyihi wo gbedo zunkwo kwo-i gyafu. 
8 Awyewyehida gun anyi 'hi, adohodoho ba abwase yi gun tnai, 
ba-i nunuhi awye yi okma yi emi yi jesun, ba to sunsun yi m 
sukwo ko mpyehi yi, ba-i kwo anyi. 
Gyigyihi, gyigyihi, gyigyihi, Dagahi Shekwohi Ikoda viyan 
nu 
wo nu wo beyi shinsun sapai, wo nu wo nyi sahi, wo nu wo 
ba be jesun! 
9 Sa awyewyehida ba ga latu n mwamwa yi, godiya yi ewo aba 
n wo sase tu esu-asese-'ba, wo nu wo nyi har nyalonyalo 
nyalo, 10 abyeda shiba ce anyi 'hi ba yazhi wo abye wo nu wo 
sase tu esu-asese-'ba, ba ga wo mwamwa wo nu wo nyi har 
nyalonyalo nyalo; ba ya ba akraun zhi esu-asese-'ba abye, 
ba-i kwo anyi, 
11 Ho nu kunce ha gwo latu n mwamwa yi n iko yi, 
eyi Dagahi, eyi Shekwohi, gama ho nu a beyi zhin anya 
viyan 
ntu ho beye bo ba-i nyi lo! 
Ntu ho beye bo a zhin ba. 


Dna wo bwa'izhebwa wo nu sase tu esu-asese-'ba nyi, 
ma gye takarda kmikmihi n rubutu yi ka emi okma yi, a 
` tu kwo zun azuntu tnaba yi. 2 Ma gye malaika cikpehi wo-i 
dnawyi begye yi kalahi, Nkanu kunce wa lo takarda kmikmihi 
“ye ya wa lo kwo azuntu ya jesun a? 3 Eza to nyi wo iko yi, 
dna eshe ko tu ekni ko ekni sinta, wa lo takarda kmikmihi "ye 
ya ko wa shi kwo emi awye m. 4 Ma cibwi boye shi a to bwa 
ezahozaho n wo kunce wo lo takarda kmikmihi ya m ko wa shi 
kwo emi awye jesun m. 5 Sai gmanyi e abyeda wa gna mi, 
To cibwim; gyewye, Gaba Yahuda abye nya, Gbegye Dawuda 
nya, wa ku gyi nasara, ntu lo nu wo mi wo lo takarda kmikmihi 
ya, n kwo azuntu yi tnaba. 
6 Dna esu-asese-'ba awyewyehida gun anyi tantasin, dna 
abyeda tantasin jesun m gye Kugya-bihi gni-a-gni ngye shi a 
beyi wu kwo, ama kwo amwahi yi tnaba n awye yi tnaba, ba 

zhin azafun tnaba Shekwohi nya nu atnutnuhi nu dna anyi mi 
viyan: 7 wa lo wa gwo takarda kmikmihi e wo bwa'izhebwa n 
wa sase tu esu-asese-'ba. 8 Esa wa beyi gwo takarda kmi- 
kmihi, awyewyehida gun anyi n abyeda yi shiba ce anyi ba 
yazhi Kugya-bihi apita, dohodoho n ba mi wo-i giraya yi 
n abwa zinariya nya yi nunuhi turare yi, nba nu zhin 
addu'"a aza gyigyihi nya nu; 9 ba-i kwo anyi wo'iwohi, ba-i 
gna, 

Ho nu kunce ho la takarda kmikmihi 'ye ha kpe kwo 

azuntu ya, 
gama a la ho wu n ho ami yi ha si aza ga Shekwohi 
e ebye dohodoho n anyitala yi, n aza yi, n ebe yj, 
10 ha ze ba ba ze ebe n apriest yi ntu eyi Shekwohi bo, 

ba ba gyi ebe tu ekni. 

11 Sai ma shi awye jesun, ma wo abegye amalaika nya mwa 
begye ba she esu-asese-°ba ba, n awyewyehida yi, n abyeda yi, 
ba sun adubu gun awo abwa yi adubu gun awo, jesun adubu 
abwa yi adubu, 12 abegye yi kalahi ba-i gna, Kugya-bihi "hi 
wo nu a wu, wo kunce wa gwo iko anyabwa yi, ewyemwa yi, n 
kala yi, n mwamwa yi, n latu yi, n albarka yi. 13 Jesun ma wo 
anya-zhinzhin dohodoho, ba nu ba dna eshe, tu ekni jesun, 
ekni sinta yi, dna nuwan-yakwo yi, anya yi viyan n ba fi ba, 
ma wo ba-i gna, Gye wo nu n wo sase tu esu-asese-°ba, gye 
Kugya-bihi jesun, albarka n mwamwa yi n latu yi n kala yi 
har nyalonylalo nyalo! 14 Awyewyehida gun anyi ba gna, 
Amin! Abyeda jesun ba yazhi ba ga mwamwa. 


Ma gye sa Kugya-bihi beyi kpe gmanyi ya e azuntu tnaba 

aba, jesun ma wo gmanyi e awyewyehida gun anyi aba wo-i 
yi begye kalahi ngye ogma-ewyije, Be! 2 Sai ma shi awye, gye- 
wye, dokwo bwibwihi, wo nu wo tu kwo wo tahi yi; jesun a 
- ga wo kraun, wo gmi lo iko yi wo gyi nasara. 

3 Sa wo beyi kpe zuntu 'bahi ya, ma wo wyewyehida 'bahi 
wo-i gna, Be! 4 Dokwo do a gmi be jesun, dokwo byebyehi 
nu; aga kwo gunhi iko wa gwo bugbafu e anyi, ntu lo nu aza 
ba wu aje; a ga wo ebe-yakwo dnagmahi. 

5 Sa wo beyi kpe zuntu 'tahi ya, ma wo wyewyehida 'tahi 

wo-i gna, Be! Ma shi awye jesun, gyewye, dokwo zhizhihi, 
kwo gunhi wo nyamwinya yi shi wo obwa. 6 Ma wo ngye 
begye kwo gmi awyewyehida gun anyi tantasin aba, kwo-i gna, 
Mudu alkama nya sule gmanyi nu, mudu gun ata barley nya 
sule gmanyi nu; ama emi n anab-nuwan yi to ha zhin ba 
agma m! 

7 Sa wo beyi kpe zuntu nyihi ya, ma wo wyewyehida nyihi 
wo-i gna, Be! 8 Ma shi awye, gyewye, dokwo sawyisawyihi, 
kwo gunhi eye Efi nu, Hades wo-i vi kunsun wo yi. A ga ba 
iko tu anyi ajegna 'nyihi, ba wu ebe-yakwo yi, n mikun yi, efi 
yi, anyawan-nyawan yi anyi nya. 

9 Sa wo beyi kpe zuntu ’tnuhi ya, ma gye sakrifais-zhin-aba 
sinta awyewyehi ba nya n ba nu a beyi wu ba ntu Shekwohi 
beda bo n saida yi n ba ce yi shi; 10 ba sawyi begye yi kalayi, 
O Dagahi, gyigyihi, gaciyada, har kni "wyi hi ha ba da aza owa 
ha gba eyi ami ta, kpe ba ba nu n ba sase anyi mia? 11 Saia 
ga ezahozaho n ba mi, ejekpe bwibwihi, a gna ba ba sun fyewyi 
kpa har a ba nu baba ba abara kunzhihi, ba azaje yi ba nu a 
ba wu ba ngye shi a beyi wu bahin tukwo. 

12 Sa wo beyi kpe zuntu tnaihi ya, ma shi awye, gyewye, 
ashanshan dnagmahi anyi nya; mpyehi jesun kwo ze zhizhihi 
ngye gwado-ayi nya, epiya nunuhi jesun kwo ze ngye ami, 
13 akpasu eshe nya ba shin be ekni jesun ngye shi gbahi 
shinwan kwo ka kwo agyigyihi ya, ba nu n ba to bi m, sa ese 
dnagmahi shan kwo ashan; 14 eshe bmana kwo duya ngye 
takarda sa a kmi kwo; epe dohodoho n muse dohodoho yi ba 
shiya e baaba. 15 Sai asu anyi nya, aza dnagmahi yi, abezhe- 
yakwo yi, anyabwahi yi, akalada yi, afyenu dohodohoyi bedo 
apibi yi, ba so bahin fi abmibmi n apma yi ape nya yi tantasin, 
16 ba-i yi ape n apma yi, ba-i gna, Fye kaya kpe yi, fye a so yi 
e wo awyeba wo nu wo sase tu- esu-asese-'ba, e Kugya-bihi 
minagyi yi jesun; 17 gama mpyehi dnagmahi ba minagyi nya 
kwo la be, nkanu iko yi wo kpegni a ? 


De'ye avun ma gye amalaika gun anyi ba-i kpezhi anyi 
abwakwonu gun anyi aba, ba-i ase anyi nya yi shi gun 
anyi ntu ge kada ese dohodoho kwo ci ekni, ko nuwan-yakwo, 

ko tu shinwan dohodoho. 2 Sai ma gye malaika do wo-i 
lakala e mpyehi kpe bwa, wo-i shi ezuntu Shekwohi wyewye- 
hida nya bwa, wa ta begye kala yi ga amalaika gun anyi "hi, 
ba nu a ga ba iko ba zhin ekni n nuwan-yakwo yi ciyuta, 3 wo-i 
gna, To fye a zhin ekni ciyuta kpa m, ko nuwan-yakwo, ko 
ashinwan sai yi ku abara eyi Shekwohi nya tuzun kpe ba 
anyikunmi. 4 Jesun, ma wo ba baba nu a ku ba tuzun 
adubu abwa yi tagyi gmanyi ce shi'nyi ce anyi (144,000) 
azuntuhi, ba kun ebye dohodoho Israila abi nya, 5 e ebye 
Yahuda nya a ba adubu awo ce aba azuntuhi, e ebye Ra'obainu 
nya a ba adubu awo ce aba azuntuhi, e ebye Jada nya a ba 
adubu awo ce aba azuntuhi, 6 e ebye Ashira nya a ba adubu 
awo ce aba azuntuhi, e ebye Naftalimu nya a ba adubu awo 
ce aba azuntuhi, e ebye Manassa nya a ba adubu awo ce eba 
azuntuhi, 7 e ebye Shim?una nya a ba adubu awo ce aba 
azuntuhi, e ebye Lawi nya a ba adubu awo ce aba azuntuhi, e 
ebye Yasakaru nya a ba adubu awo ce aba azuntihi, 8 e ebye 
Zabuluna nya a ba adubu awo ce aba azuntuhi, e ebye Yusufu 
nya a ba adubu awo ce aba azuntuhi, e ebye Banyamin nya a 
ba adubu awo ce aba azuntuhi. 

9 De’ye avun ma shi awye, gyewye, yezhi dnagmahi n a ta 
mi ba m, ba kun abe dohodoho aba, e abye viyan aba, n aza 
yi, n anyitala yi, ba-i zhi esu-asese-°ba abye, Kugya-bihi abye 
jesun, ba-i ajekpe bwibwihi yi kpe, adabino fintolo yi fi ba, 
akun, 10 ba-i ta begye kala yi ba-i gna, Gnigni zhin eyi She- 
kwohi nya nu wo nu wo sase tu esu-asese- ba Kugya-bihi nya 
jesun! 11 Amalaika viyan ba-i kpezhi ba-i she esu-asese-'ba 
ba n abyeda yi n awyewyehida yi gun anyi, ba yazhi ba awyeba 
yi esu-asese-'ba abye, ba ga Shekwohi mwamwa, 12 ba-i gna, 
Amin! Albarka, latu yi, wyemwa yi, godiya yi, mwamwa 
yi, iko yi kala yi eyi Shekwohi aba har nyalonyalo nyalo! 
Amin. 

13 Sai gmanyi e abyeda wo dabo mi yi, wo-i gna mi, Ba nu 
ba aje bwibwihi yi kpe ba nu zhin nkanu a, ba kun nu a? 
14 Ma gna wo, Mi dagahi, ho kpe lo. Wa gna mi, Ba nu zhin 
ba nu ba kun azhin dnagmahi 'hi, ba ku zhan ba ajekpe ba ze 
ba bwibwihi dna Kugya-bihi ami. 

15 Ntu lo nu ba-i zhi esu-asese-'ba Shekwohi nya abye, 
ba-i zhin wo bautu mpyehi yi sukwo yi dna wo wyegyi 
nyakun; 
wo nu wo sase tu esu-asese-'ba wo ba tu ba ofun wohin 
tukwo yi. 
16 Ba to je mikun wo, ko nuwan mikun wo m; 
mpyehi ta je ba wo m, ko "napye dohodoho. 
17 Gama Kugya-bihi wo nu wo dna esu-asese-'ba atasin, 
wo ba ze ba knahi, 
wo ba lo ba yi anuwanwye wyewyehi nya; 
jesun Shekwohi wo ba wun awyenyi dohodoho ya e ba 
awye. 


Sa Kugya-bihi beyi kpe ezuntu tnabahi ya de" ye avun eshe 

mi a ce pipi har esa fyewyi, ngye shi a gna hour aje. 2 Sai 
ma gye amalaika tnaba, ba nu ba kpezhi Shekwohi abye, a ga 
ba amwahi tnaba. 3 Malaika do wa be wa kpegni sakrifais- 
zhin-aba wo-i shanpa zinariya nya yi shi; a ga wo turare boye 
ntu ge wa bwi kwo bedo agyigyihi addu'a yi viyan tu sakrifais- 
zhin-aba zinariya nya kwo nu kwo gni esu-asese-'ba abye. 
4 Awu turare nya bedo agyigyihi addv’a yi ba gun lo Shekwohi 
aba ba-i kun malaika "kun. 5 Sai malaika wa la shanpa wa 
nu kwo ena yi e sakrifais-zhin-aba nya wa she kwo ya kpe 
ekni; avun deye awyisa lo, akasunci dnagmahi yi, ogma-ena 
bmiya yi, bedo ekni-shanshan yi. 

6 Amalaika tnaba, ba nu ba amwahi tnaba yi shi, ba zhin 
shiri ba bye amwahi. 

7 Malaika 'kmisunhi wa bye wo mwahi, sai avun deye 
ogma-kuta bedo ena yi, gmi aje ami yi, a ze kwo ya kpe ekni ; 
ekni ajegna 'tahi kwo a gyi ena, ashinwan ajegna 'tahi jesun 
kwo a gyi ena, agbegbe putuluhi jesun viyan ba gyi ena. 

8 Malaika "bahi wa bye wo mwahi, sai nyaho ngye epe yakwo, 
n kwo-i gyi "na, a she kwo dna nuwan-yakwo ; 9 nuwan-yakwo 
ajegna 'tahi kwo a ze ami; ajegna 'tahi anya zhinzhin nuwan- 
yakwo nya, ba nu ba wyewyehi yi ba ku fi; ajegna 'tahi 
nuwan aya nya ba ku bwi. 

10 Malaika 'tahi wa bye wo mwahi, sai kpasu dnagmahi 

kwo bmaya be eshe, kwo-i gyi "na ngye ena lalahi, kwo bmaya 
tu ala ajegna 'tahi, tu anuwanwye jesun. 11 Kpasu 'hi eye 
Wormwood nu. Anuwan ajegna 'tahi ba ze wormwood, aza 
mwa begye ba fi ntu nuwan bo, shi kwo nyi a ze kwo badohi. 

12 Malaika 'nyihi wo bye wo mwahi, sai a lu mpyehi ajegna 
’tahi, n epiya ajegna 'tahi yi, n akpasu ajegna 'tahi yi ntu ge ba 
ajegna 'tahi kwo dna wyegma ; ntu gẹ a ta ga buzangna mpyehi 
ajegna 'tahi m, e lo nu, jesun sukwo yi. 

13 Ma gye ma wo zunkwo, kwo-i gyafu kwo-i cibwi begye 
kala yi eshe bmana atasin, Ewuyi, ewuyi, ewuyi ba aba n ba 
sase ekni, ntu amwahi begye gun ata bo n ba ce lo amalaika ba 
ba bye kpa. 


Malaika 'tnuhi wa bye wo mwahi, ma gye kpasu kwo nu 

n kwo la lu bmaya e eshe har kwo tu ekni, a ga wo makuli 
ebo dnagmahi tna ceba nya. 2 Sai wa kpe ebo dnagmahi tna 
ceba ya, awu kwo kna ebo 'hi, ngye awu ena dnagmahi nya, har 
mpyehi n eshe bmana yi ba kpe 'fun ntu ebo 'hi awu bo. 
3 Abo ba kun be tu ekni e awu ’hi aba, a ga ba iko jesun ngye 
shi anapisi ekni nya ba iko yi. 4 A gna ba ba to zhin gbegbe 
ekni nya nukwohi m, ko nya putuluhi dohodoho, ko shinwan 
dohodoho, ama sai aza ba nu ba to ezuntu Shekwohi nya yi tu 
ba anyikunmi m; 5 a fwa ba ba wu ba anyi apiya gun atnu, 
ama to ba wu ba m, ba anyiwu kwo wu ngye napisi nya sa kwo 
ce eza. 6 Dna ampyehi 'hi aza ba ba zan efi shin to ba bwa m 
ko wusowuso yi; ba ba wo efi pwa ama kwo ba pmi ba ya. 

7 Adogbe abo nya ba wu ngye adokwo a zhin ba shiri ntu 
’kunsun bo; tu ba atukwo jesun kwo wu ngye akraun zinariya 
nya; ba awyeba ba wu ngye aza nya, 8 ba-i ayi yi ngye anyi- 
kwoza ayi, ba-i anyikna yi ngye agaba anyikna; 9 ba-i akpata 
yi ngye sukna nya; ba abwase kasun kwo gbedo akarusa kasun 
adokwo mwa begye yi ba-i kni asi lo 'kun. 10 Ba asisi yi 
jesun ngye anapisi nya, ba azhizhi yi ku ba asisi yi, ba iko yi ba 
wu aza anyi har apiya gun atnu. 11 Ba esu wo nu zhin malaika 
ebo dnagmahi tnaceba-nya nya; wo eye Ibraniyahi nyitala yi, 
Abaddon nu, ama dna Hellenihi nyitala a yi wo eye Apollyon 
nu. 

12 Azhingye 'kmisunhi kwo a duya; gyewye, azhingye gun 
aba ba be lo ade’ye avun. 

13 Sai malaika tnaihi wa bye wo mwahi, ma wo begye n kwo 
gmi amwahi gun anyi sakrifais-zhin-aba zinariya nya, kwo nu 
kwo shi Shekwohi abye, 14 kwo-i gna malaika tnaihi wo nu wo 
mwahi yi, Ha lo amalaika gun anyi ya, ba nu ba papahi ela 
yakwo 'gbe, Affaratis. 15 E lo nu a lo amalaika gun anyi ya, ba 
nu a zhin ba abazhin ntu esa bo, mpyehi yi, epiya yi, eye yi, 
ntu ge ba wu azankwoci ajegna 'tahi nya. 16 Agwodo ado- 
kwoda nya n ba baba kwo si adubu gun awo abwa yi adubu gun 
awo har zum'ba; ma wo ba baba. 17 Dna mi nyawyegye e lo 
nu ma gye adokwo: ba agunhi ba akpata yi ba wuwu ngye 
ena nya, egyi-egyi yi, n elo-elo yi, adokwo 'hi atukwo ba wu 
ngye agaba nya nu, ena n awu yi n kibritu yi ba-i kun be e ba 
agbe. 18 A wu azankwoci ajegna 'tahi nya anyasan dnagmahi 
yi gun ata, ngye ena, awu yi kibritu yi, ba nu ba kun be e ba 
agbe. 19 Gama adokwo 'hi iko kwo nyi dna ba agbe nu, dna 
ba asisi yi jesun; ba asisi ba gbedo awa yi, ba atukwo yi jesun, 
n ba yi nu ba zhin aza wunya. 

20 Aza n ba ce lo nyi, ba nu a ta wu ba anyasan dnagmahi 
'ye yi m, ba to ye abwi n ba abwa tnutnu yi m, ba to fwa 
aguzhenyi mwamwaga m, ko nyadogbe zinariya nya yi m, ko 
azurfa nya yi m, ko sukna byebyehi nya yi m, ko kuta nya yi m, 
ko shinwan nya yi m, ba nu ba to iko yi ba gyewye'ba m ko 
tnubwa bewo, ko zanzan; 2l ba to ye abwi ba wuwu m, ba 
eshansun yi ko ba fasikanci yi ko ba aviwyi. 


Sai ma gye malaika do ikoda wo-i shin be eshe, wo-i enyi 
1 yi kpe, shanmana kwo tu wo tukwo, wo awyeba gbedo 
mpyehi yi, wo apita ba gbedo ena akunhi yi. 2 Dna wo 'kun 
jesun wo takarda kmikmihi bihi yi shi kpekpehiya. Wo tu 
wo pita bwa'izhe nya tu nuwan-yakwo, n wo pita bwa'pmi nya 
tu ekni, 3 wo ta begye kala yi, ngye gaba ewyisa; sa wo beyi 
ta begye ogma-wyisa tnaba ci kasun. 4 Sa tnaba 'hi beyi ci 
kasun, mi-i zhin shiri ma ka rubutu sai ma wo begye kwo gmi 
eshe, kwo-i gna, Ha tuzun be ogma-wyisa tnaba 'hi ba da, to 
ha ka kwo m. 5 Malaika n ma gyewye wo-i tu nuwan-yakwo 

n ekni yi wo la wo bwa'izhe bwa wu eshe 6 wa sin ana ntu wo bo, 
wo nu wo wyewyehi yi har nyalonyalo nyalo, wo nu n wa zhin 
eshe n anya yi n ba fi kwo, ekni jesun n anya yi n ba fi kwo, 
nuwan-yakwo yi jesun n anya yi n ba fi kwo, wa gna, a ta je 
esa mwa m, 7 ama dna malaika tnabahi ewyisa ampyehi, sa 
nu wo beyi bye mwahi, esa "ye, a ba nu Shekwohi asiri ngye 
shi wo beyi lakpe wo abara anabi aba. 

8 Begye, kwo nu mi beyi wo kwo-i gmi eshe, sai ma je kwo 
wo kwo-i dabo emi yi, kwo-i gna, Lo, ha la takarda kmikmihi 
bihi n kwo dna malaika 'kun wo nu n wo tu nuwan-yakwo n 
ekni nyi. 9 Sai ma lo malaika 'hi aba ma gna wo wo ga mi 
takarda kmikmihi bihi; wo gna mi, Gwohi ha zo gyi; kwo 
ba wo ho nubo badohi, ama ho egbe kwo ba wo shushu ngye 
esu. 10 Ma gwo takarda kmikmihi bihi e malaika "kun ma 
gyi kwo; emi egbe kwo wo shushu ngye esu, ama sa mi beyi 
zo kwo gyi mi nubo a wo badohi. 11 A gna mi, Tile ha 
je anabizhin aza begye tukwo, n abye yi, n anyitala yi, n 
asu yi. 


1 Sai a ga mi kuhi ngye busi, a gna mi: Lakala ha mwi 

wyegyi nyakun Shekwohi nya, n sakrifais-zhin-aba yi 
bedo ba yi n ba ga mwamwa aba °ye, 2 ama akpeda kwo nu n 
kwo nyi wyegyi nyakun avun, sai ha fwa kwo ; to ho mwi kwo m 
gama a la kwo ga abye anyi nya, ba ba kpe ezhi gyigyihi apita har 
apiya shi'nyi ce aba. 3 M’ba ga mi asaidada gun aba iko ba 
zhin anabi har ampyehi dubu gmanyi tagyi aba yi shi tnai yi, ba 
ba pma agwodo. 

4 Ba nu zhin zaitun ashinwan gun aba, apitila kpenya gun 
aba jesun, ba-i zhi Dagahi anyi nya abye. 5 Nde ezahozaho 
wa ye wa zhin ba ciwuta, ena lo kwo-i gmi ba agbe kwo gyi ba 
anuwunhi; nde ezahozaho wa ye wa zhin ba ciwuta e lo nu 
tile a ba wu wo 5$ Adehi ba iko yi ba gu eshe ntu ge ogma ta 
je zhi m dna ba anabizhin esa m, ba-i iko yi jesun anuwan yi 
ntu ge ba ba ze ba ami, ntu ge jesun ba ga ekni anyasan nu- 
kwohi yi dohodohoyi, asahosaho yi n ba ye. 7 Sa ba zo ba 
saidazhin, nyawan-nyawan n kwo gmi ebo-tna-ceba aba, kwo 
ba zhin gaba ba yi, kwo ba mi ba bo, kwo ba wu ba, 8 ba anahi 

fifihi ba ba miya zhi zokwo ezhi dnagmahi nya kwo nu a la kwo 
eye mwi Saduma n Masar yi, aba nu a zun ba Dagahi du. 
9 Aza e ayabihi nya, anyitala nya yi, abye nya yi, ba-i zhin ba 
anahi kalo ampyehi gun ata tokunhi yi, ba to fwa a dna ba 
anahi dna vingwo m. 10 Ba nu ba sase dna anyi ba ba dagma 
tu ba tukwo, ba-i kni asanpmi ba ba ga aje kyauta; shi kwo 
nyi anabi 'hi gun aba ba ku ga aza ba sase anyi mi wahala. 
11 Ama ampyehi gun ata tokunhi yi avun esun wyewyehi nya 
gmi Shekwohi aba kwo a lo ba, ba kpezhi tu ba apita, sai edna 
dnagmahi kwo wo aza n ba gye ba wye nyi. 12 Sai ba wo begye 
kalahi kwo gmi eshe kwo-i gna ba, Fye gun be iya! Sai ba 
gun lo eshe dna enyi ba anuwunhi ba-i gye ba wye. 13 Esa 
dehi mi a shan ekni ashan dnagmahi ezhi ajegna °wohi nya ba 
miya; a wu aza adubu tnaba dna ekni-ashanshan, ba nu n ba 
ce nyi ba wodna boye har ba ga latu Shekwohi eshe nya 
aba. 

14 Azhingye "bahi kwo duya; gyewye azhingye 'tahi kwo 
be lo pye. 

15 Malaika tnabahi wo bye wo mwahi, sai abegye dnagmahi 
lo dna eshe, ba-i gna, Ebe anyi nya kwo la ze eyi Dagahi nya 
n wo Kristi yi, wo ba gyi ebe jesun har nyalonyalo nyalo. 
16 Abyeda shiba ce anyi, ba nu ba sase zhi Shekwohi abye kpe 
ba asu-asese "ba, ba gyi ekni du ba awyeba yi, ba ga Shekwohi 
mwamwa, 17 ba-i gna, 

Yi zhin ho godiya, O Dagahi Shekwohi Ikoda viyan, ho 
nu ho nyi sahi, ho nu ho beyi nyi sapai,. 
gama ha ho iko dnagmahi la, ha ya ebegyi. 
18 Abye ba beyi gyi minagyi, ama ho minagyi kwo ku be, 
aza fifihi owada-esa yi, 
esa yi n ho ba ga ho abara, anabi lada bedo aza gyigyihi yi, 
aza yi n ba wo ho eye 'dna, azagbagbahi n aza 
mwamwahi yi, 
esa yi jesun ho ba bwi aza n ba bwi anyi. 

19 Sai a kpe wyegyi nyakun Shekwohi nya ya n kwo dna 
eshe, dna wo wyegyi nyakun a gye wo akwati-alkawali-nya ; 
sai agma-bmiya lo, akasun yi dnagmahi, agma-wyisa yi, ekni 
shanshan yi, agma-kuta dnagmahi yi. 

1 A gye be wowohi dnagmahi dna eshe, nyikwoza mpyehi 

kpe, epiya yi shi wo apita sinta, tu wo tukwo jesun kraun 
akpasu nya yi awo ce aba; 2 wo-i nubo yi wa cibwi jesun shi 
wo-i san ebima nya, wo-i gye azhin ntu ebima bo. 3 Saia 
gye be wowohi do eshe mi; gyewye, dragon byebyehi dna- 
gmahi, wo yi atukwo yi tnaba, amwahi gun awo yi tu wo atukwo, 
akraun tnaba yi kpe wo atukwo. 4 Wo asisi kwo yi fin akpasu 
ajegna ’tahi eshe nya ya, har kwo a she ba ya kpe ekni. Dragon 
'hi wo-i gni nyikwoza abye, wo nu n wa ye wo ma ebi nyi, 
ntu ge sa wo ma ebi dragon wo ba gyi ebi. 5 Sai wo ma ebi 
nugbahi, wo nu wo ba gyi ebe tu abye viyan sukna-busi yi, 
ama a la wo ebi epye a lo ce yi Shekwohi aba har wo esu-asese- 
"ba, 6 nyikwoza "hi wa busi lo zhabwi, aba nu Shekwohi la lu 
wo abazhin, aba nu a ba zhin wo atna har ampyehi dubu 
gmanyi atagyi aba yi shi tnai yi. 

7 A sun ’kun eshe mi, Mikailu n wo amalaika yi ba-i kun be 
ba-i zhin gaba dragon yi; dragon n wo amalaika yi ba sun 
"kun, 8 ama a gyi ba nasara, sai to ba je aba bwa eshe mi m. 
9 Sai a she dragon dnagmahi ya, wo nu wo nu zhin owa kwo- 
kwohi, wo nu a yi wo eye Guzhenyi n Shaitan yi, wo nu wo dna 
anyi kwoce viyan, a she wo ya tu ekni, a she wo amalaika ya 
bedo wo yi jesun. 10 Ma wo begye dnagmahi eshe mi, kwo-i 
gna, Sahi gnigni n iko yi, n ebe yi eyi Shekwohi nya kwo ku 
be, bedo fukumci wo Kristi nya yi, gama a la she eyi azaje 
gbabihi ya, wo nu wo bi ba gba mypehi sukwo yi eyi Shekwohi 
abye. 11 Ba ku gyi wo nasara ntu Kugya-bihi ami bo, ntu 
beda ba saida nya bo, gama ba to nyima ba wyewyehi har efi m. 
12 Ntu lo nu fye dagma. O eshe bedo fyehin yi n fye sase fi kwo 
mi! Ama ewuyi fyehin, O ekni, bedo nuwan-yakwo yi, gama 
guzhenyi wa shin be efye aba, minagyi yi dnagmahi, shi kwo 
nyi wo kpe wo bwabwa esa ce fyewyi nu! 

13 Sa dragon beyi gye a she wo ya tu ekni, sai wo nya nyi- 
kwoza 'hi wo nu n wo ma ebi nugbahi nyi. 14 Ama a ga 
nyikwoza abwase gun aba, zunkwo nya, ntu ge wa gyafu lo 
zhabwi har ewo aba, aba nu a ba zhin wo atna esa gmanyi, asa 
yi, esa-tokunhi yi, a so wo e owa aba. 15 Owa 'hi wa ze nuwan 
ya ngye ela e wo egbe, nyikwoza 'hi avun ntu ge nuwan kwo 

a gni nyikwoza 'hi ya. 16 Ama ekni kwo bma nyikwoza zhin, 
ekni kwo la egbe ya har kwo a sin ela kwo nu dragon. kwo a 
zeya e wo egbe. 17 Sai dragon wa gyi minagyi nyikwoza 'hi 
yi, wa lo jesun wa sun 'kun nyikwoza 'hi ebye yi n ba ce lo 
ngye ba nu n ba shi Shekwohi awyidna bwa ba yi Yesu.saida 
shi. Wa kpegni tu nuwan-yakwo amwi. 


1 Ma gye nyawan-nyawan kwo-i gmi be nuwan-yakwo, 
3 kwo amwahi yi gun awo, atukwo yi tnaba, kpe kwo am- 
wahi jesun akraun yi gun awo, kpe kwo atukwo eyesa nukwohi 
Shekwohi nya yi. 2 Nyawan-nyawan n ma gyewye nyi kwo 
gbedo nakmi yi, kwo apita ba gbedo nya a yi kwo eye bear, 
kwo egbe gbedo gaba nya yi. Dragon wo ga kwo wo'iko, n 
wo esu-sese-'ba yi, ebegyi dnagmahi yi. 3 Ma gye wo 
tukwo gmanyi kwo wu ngye kwo bwa eci efi nya, ama kwo eci 
efi nya kwo a kagna, ce a wo anyi viyan ntu nyawan-nyawan 
'hi bo. 4 Aza ba yazhi dragon aba ba ga wo mwamwa shi 
kwo nyi wa ga nyawan-nyawan ebe, jesun ba yazhi ba ga nya- 
wan-nyawan mwamwa, ba-i gna, Nkanu wu ngye nyawan-nya- 
wana? Nkanu iko yi wo sun 'kun n kwo yi a? 

5 A ga kwo egbe jesun kwo da abe wohin-tukwo-ci nya, n 
beda eyesa nukwohi Shekwohi nya yi, a ga kwo iko n kwo ba 
nyi har apiya shi'nyi ce aba. 6 Kwo kpe kwo egbe ya jesun 
ntu ge kwo da Shekwohi eyesa nukwohi, kwo-i yi wo eye 
nukwohi, n wo asese'ba yi, ngye ba nu n ba sase eshe mi, 
7 A fwa kwo kwo a sun 'kun aza gyigyihi yi har kwo a.gyi ba 
nasara. A ga kwo iko tu ebye dohodoho tukwo, n aza yi, 
anyitala dohodoho yi, n ekni yi. 8 Aza viyan n ba sase dna 
anyi ba ba ga kwo mwamwa, eza dohodoho tunyi anyi-shi'sa 
a ta ka wo eye dna Kugya-bihi litafi wyewyehi nya m, wo nya 
nu n a beyi wu wo nyi. 9 Nde ezahozaho wo tnubwa yi fwa wo 
wa wo: 

10 Nde a dna ezahozaho bauta, 

wo ba lo bauta aba nu; 
nde ezahozaho wa wu ebe-yakwo yi 
a ba wu wo ebe-yakwo yi. 
E lo nu gye bugbashin aza-gyigyihi nya n ba gaciyaga yi. 

11 Ma gye nyawan-nyawan do jesun kwo-i gmi be ekni; 
kwo-i amwahi gun aba yi ngye kugya-bihi, kwo-i dabo ngye 
dragon. 12 Kwo wu iko yi viyan nyawan-nyawan 'kmisunhi 
nya dna kwo aba. Kwo-i dna anyi n kwo asesahi yi ba-i ga nya- 
wan-nyawan 'kmisunhi mwamwa kwo nu n kwo eci efi nya kwo 
a kagna. 13 Kwo-i zhin atuze dnagmahi, har kwo-i zhin ena 
kwo-i gmi eshe kpe ekni aza abye; 14 kwo-i dna anyi-asesahi 
kwoce ntu atuze bo a ga kwo zhin dna nyawan-nyawan aba, 
kwo-i gna ba ba zhin nyadogbehi nyawan-nyawan nya kwo nu 
n kwo bwa eci ebe-yakwo yi ama kwo wyewyehi yi; 15 A ga 
kwo iko jesun kwo ba ga sunsun nyadogbehi aba, ngye, nya- 
dogbehi nyawan-nyawan nya, ntu ge nyadogbehi-nyawan-nya- 
wan nya kwo a dabo, a ga kwo iko jesun ntu ge kwo ba zhin a 
zo aza wyewyehi ba nu n ba ta ga nyadogbehi nyawan-nya- 
wan nya mwamwa m. 16 Kwo ba zhin a ga aza viyan tuze 
bwa'izhebwa ko tu nyikunmi, azagbahi n aza mwamwahi yi, 
anyabwahi n awyekwohi yi, abi n afyenu yi, 17 ntu ge ezaho- 
zaho wo to bwa iko wa si nya ko wa kun m, sai eza nu wo 
tuze yi ngye, nyawan-nyawan eye, ko lamba kwo eye nya. 18 
Wyemwa nyi nu wo nu wo yekpe yi, fwa wo wo ba nya- 
wan-nyawan lamba; gama eza lamba nu: wo lamba nu tagyi 
tnai ce shi tnai ce tnai. 


Ma shi awye, gyewye, Kugya-bihi wo-i gni-a-gni tu Sihi- 
1 yona epe, kunsun wo yi jesun aza lo adubu tagyi shi "nyi 
ce anyi ba-i wo eye yi, n wo Dada eye yi ka kpe ba anyikunmi. 
2 Ma wo begye kwo-i gmi eshe ngye kasun anuwan nya mwa 
begye, jesun, ngye kasun ogma-wyisa nya kalahi; begye ma 
wo nyi kwo wu ngye kasun amulosanhi nya ba-i san ba amulo, 
3 ba-i kwo anyi ngye anyi wo'iwohi, esu-asese-'ba abye, 
awyewyehida gun anyi abye, bedo abyeda yi jesun. Eza to 
nyi, wa mi wo tu anyi deye mwi m sai adubu tagyi shi 
'nyi ce anyi ba nu a beyi shan ba e anyi. 4 Ba nu zhin ba nu n 
ba to beyi ze bahin awyebwohi bedo anyikwohi yi m, gama ba 
zhin agyigyihi nu; ba nu zhin ba nu n ba zhin ba vi Kugya- 
bihi abahobaho n wa lo viyan; a beyi shan ade’ye e aza aba, 
ba ze akmibwahi ntu Shekwohi bo n Kugya-bihi yi. 5 Dna 

ba egbe a ta sun kata m gama ba zhin atna-betuhi Shekwohi 
asese’ba abye. 

6 Ma gye malaika do jesun wo-i gy'afu eshe abmana atasin, 
wo-i nabari manahi yi nyalonyalo nya ntu ge wo ba da kwo 
anyi-asesahi aba, ekni dohodoho aba, n ebye dohodoho yi, n 
nyitala dohodoho yi, n aza dohodoho yi; 7 begye dnagmahi 
yi wo gna, Fye wo Shekwohi "dna, fye la wo tu, gama wo 
owada esa kwo ku be; fye ga wo mwamwa wo nu wo zhin 
eshe n anyi yi, nuwan-yakwo yi anuwan kpeba yi. 

8 Sai malaika do, "bahi, wa vi wo avun, wo-i gna, Kwo a miya, 
Babila ezhi dnagmahi kwo a miya, kwo nu wo beyi zhin abye 
viyan ba sin anab-nuwan kwo gulu wo fasikanci nya. 

9 Sai malaika do, "tahi, wa vi wo-i gna begye yi kala yi, Nde 
ezahozaho wa ga nyawan-nyawan mwamwa bedo kwo nyado- 
gbehi yi, wa gwo tuze tu wo nyikunmi ko tu wo "bwa, 10 wohin 
wo ba sin anab-nuwan Shekwohi minagyi nya, kwo nu a zhin 
kwo aba fi ebwe wo minagyi nya, a ze kwo ya tna-bwihi; wo 
ba gye azhin ena yi n kibritu yi amalaika gyigyihi abye, Kugya- 
bihi abye jesun. 11 Awu ba azhingye nya ba gmi gun har 
nyalonyalo nyalo; ba to sunsun yi m mpyehi ko sukwo yi ba 
nu n ba ga nyawan-nyawan mwamwa bedo nyadogbehi yi, n ba 
yi n ba gwo tuze wo eye nya nyi. 

12 E lo nu gye bugbashin aza gyigyibi nya, ba nu n ba vi 
awyidna Shekwohi nya, bedo gaciyaga Yesu nya yi. 

13 Ma wo begye n kwo gmi eshe, kwo-i gna, Ha ka rubutu 
lo nu: Albarkada nu aza fifihi ba nu n ba fi dna Dagahi nyi 
avun deye. E, a wo lo nu, zafun wo-i gna, Ntu ge ba ba sun 
e ba atnutnuzhin, gama ba abezhinzhin ba vi ba! 

14 Sai ma shi awye, gyewye, enyi bwibwihi lo ; ma gye eza ho 
wo sase tu enyi 'hi, wo gbedo nugun eza nya yi, tu wo tukwo 
kraun zinariya nya yi kun, dna wo obwa jesun ada gyegyehi 
shi. 15 Malaika do wo gmi be e wyegyi nyakun, wo-i ta 
begye kala yi wo aba wo nu wo sase tu enyi, Ta ho ada ya, ha 
do, gama dodo 'sa la si, gama ampanyi anyi nya kwo la bi bmiya. 
16 Wo nu wo sase tu enyi wa ta wo ada ya anyi, a do anyi 
ampanyi. 

17 Sai malaika do gmi be e wyegyi nyakun mi, kwo nu kwo 


444 RU'YA TA YOHANNA 14, 15 


nyi eshe, wohin jesun wo ada yi syigyihi. 18 Sai malaika do 
gmi be e sakrifais-zhin-aba, wo nu wo ena iko yi, sai wo yi 
begye kala yi wo aba, wo nu wo ada gyigyihi shi nyi, wo gna, 
Ta ho ada ya ha do ashin wunnuhi anyi nya, gama kwo anab 
ba ku bi bmiya. 19 Sai malaika wa ta wo ada ya tu ekni wa 
do 'anab wunnuhi anyi nya, wa she kwo ya dna anab-nuwan- 
piba dnagmahi, Shekwohi minagyi nya. 20 A dna anab- 
nuwan-pi'ba apita ezhi avun, ami ba-i kun be e anab-nuwan- 
pi'ba aba kwo a si har dokwo luzami aba kwo abwala sun amile 
atagyi aba. 


1 Sai ma gye be wowohi do wye dna eshe, dnagmahi nu n 
wowohi yi jesun, amalaika tnaba ba anyasan-yakwo yi 
tnaba, kmaknahi nu, gama ba yi Shekwohi minagyi kwo a nu. 

2 Ma gye jesun be kwo wu ngye nuwan-yakwo glass nya 
yebedo ena yi, ma gye jesun ba nu ba beyi gyi nyawan-nyawan 
nasara n kwo nyadogbehi yi bedo kwo lamba kwo eye nya yi, 
ba-i zhi nuwan-yakwo glass nya egbe ba amulo Shekwohi nya 
yi shi. 3 Ba kwo anyi anyi Musa nya, wo nu n wo zhin 
Shekwohi bara, n anyi Kugya-bihi nya yi, ba-i gna, 

Ho abe zhinzhinhi dnagmahi nu, abe wowohi nu, 
O Dagahi Shekwohi Iko-da viyan ! 
Ho ali ba zhin abefyecehi nu, gaciya yi jesun, 
O Esu nyalonyalo nya! 
4 Nkanu ta wo ho 'dna m a? 
Nkanu ta la ho eye tu m a, O Dagahi ? 
Gama ho gmanyi nu zhin gyigyihi. 
Abye viyan ba ba be ba ga ho mwamwa, 
gama a la ho owada kpe. 

5 Avun deye ma shi awye a gu wyegyi nyakun ya, kwo nu 
kwo zhin tenti saida nya dna eshe, 6 amalaika tnaba, ba nu ba 
anyasan-yakwo yi tnaba, ba kun be wyegyi nyakun, ba-i 
kpe ajekpe linen nya gyigyihi, n enabmiyahi yi, ba-i pa ba 
agu anyapanya yi zinariya nya. 7 Sai gmanyi e awyewyehida 
gun anyi aba wa ga malaika tnaba zinariya abwe tnaba ba-i 
nunuhi Shekwohi minagyi yi, wo nu wo wyewyehi yi har 
-nyalenyalo nyalo ; - 8 wyegyi nyakun kwo a nu awu yi e latu 

Shekwohi nya e wo iko jesun; eza to nyi wo mi wa lo wyegyi 
nyakun m har anyasan-yakwo tnaba amalaika tnaba nya ba 
ku za, 


1 Sai ma wo begye kalahi kwo-i gmi wyegyi nyakun kwo-i 
gna amalaika tnaba, Fye lo fye ze abwe tnaba Shekwohi 
minagyi nya ya kpe ekni. 
2 Malaika 'kmisunhi wa lo wa ze wo ebwe ya kpe ekni, sai 
kwo ze aci nukwohi, azhingye nya, kpe aza, ba nu n ba nya- 
wan-nyawanhi tuze yi n ba ga kwo nyadogbehi mwamwa nyi. 
3 Malaika 'bahi wo ze wo ebwe ya kpe nuwan-yakwo, sai 
kwo ze ngye ami eza fifihi nya, ko anya-wyewyehida dohodoho 
ba ku fi, ngye anya ba fi nuwan-yakwo. 
4 Malaika 'tahi wa ze wo ebwe ya kpe ala, anuwan-kpeba yi, 
ba ze ami jesun. 5 Ma wo malaika nuwan nya wo gna, 
Befyecehi nu ho yi ntu ho owada 'ye bo, 
ho nu ho nyi sahi, 
ho nu ho beyi nyi sapai, O Eza Gyigyihi. 
6 Gama aza ba beyi ze aza gyigyihi ami ya, n anabi"nya yi, 

ho la ga ba ami ba sin. 
De'ye kwo gwo ba yi. 

7 Ma wo e sakrifais-zhin-aba, a-i gna, 
O, Dagahi Shekwohi, Ikoda viyan, 
ho awada zhin gaciya nya nu, afyecehi jesun. 

8 Malaika 'nyihi wa ze wo ebwe ya kpe mpyehi, a ga kwo iko 
kwo wan aza ena; 9 har aza ba wan ena ntu azhingye "napye 
bo, ba sa Shekwohi eye nukwohi wo nu wo iko yi anyasan- 
yakwo 'hi tukwo, to ba ye abwi m, to ba la wo tu m. 

10 Malaika 'tnuhi wa ze wo ebwe ya kpe nyawan-nyawan 
esu-asese-°ba sai kwo ebe kwo dna wyegma ; aza ba gyi anyikna 
ntu azhingye bo, 11 jesun ba sa Shekwohi eshe nya eye nukwohi 
ntu ba azhingye bo n ba aci yi, ba to ye abwi ba abe zhinzhinhi 
m. 

12 Malaika tnaihi wa ze wo ebwe ya kpe ela dnagmahi, 
Affaratis ; kwo nuwan kwo wWakawu, ntu ge a zhin zokwo aba 
ntu asu bo ba nu n ba kun gabbas "bwa. 13 Ma gye azafun 
wyebwohi gun ata ngye adugba, ba-i kun be dragon egbe, n 

nyawan-nyawan egbe yi jesun, n anabi-katahi egbe yi jesun; 
14 gama ba guzhenyi azafun nu, ba-i zhin abe wowohi; ba-i 
laba asu anyi viyan nya aba, ntu ge ba ye ba zhi ba losokun 
dnagmahi mpyehi Shekwohi Ikoda viyan nya. 15 (Gyewye, 
mbe lo ngye evi! Albarkada nu wo nu wo gu wohin, wo-i 
shi wo ajekpe awye kada a gye wo bwotolahi wye a gye wo 
viyinkwo!) 16 Ba ye ba zhi aba a yi kwo, Ibranihi nyitala yi, 
Har-Megedon. 

17 Malaika tnabahi wa ze wo ebwe ya kpe eshe abmana, sai 
begye kalahi kwo gmi wyegyi nyakun, e esu-asese-°ba, kwo-i 
gna, A ku zo zhin! 18 Sai ogma-bmiya, akasun yakwo yi, 
ogma-awyisa yi; a shan ekni ashan dnagmahi jesun, shi a to 
beyi shin ashanshan ngye kwo 'pya m tunyi aza ba sase dna 
anyi, ekni-ashanshan dnagmahi lo nu, akalayi jesun. 19 Ezhi 
dnagmahi kwo a gna aje gun ata, azhi abye nya ba miya, She- 
kwohi wo pa Babila dnagmahi bo ntu ge a ga wo ebwe wo 
minagyi '"napye nya wa zo sin. 20 Muse dohodoho jesun kwo 
shin ya, a ta je ape dnagmahi wyegye m; 21 ogma-akuta 
dnagmahi dnagmahi ba kun eshe ba kaya kpe aza, gmanyi 
dohodoho kwo lulu kwo sun talent gmanyi har aza ba sa 
Shekwohi eye nukwohi ntu wahala ogma-akuta nya bo, gama 
kwo azhingye mwamwahi dnagmahi nu. 


1 Sai gmanyi wo gmi amalaika tnaba aba, ba nu ba abwe yi 

tnaba, wo be wo dabo emi yi, wo gna, Ha be iya, m'ba wu 
ho owada nushinhi dnagmahi nya wo nu wo sase tu anuwan 
mwa begye; 2 wo nu asu anyi nya ba ku zhin fasikanci wo yi 
nyi, anyihi-asesahi jesun wo dna ba ejesin anab-nuwan yi wo 
fasikanci nya. 3 Sai wa lo mi yi dna Zafun har zhabwi ho mi, 
ma gye nyikwoza wo-i sase tu nyawan-nyawan ho n kwo wu 
byebyehi ciwu, nyawan-nyawan "ye kwo nunuhi ayesa nukwohi 
Shekwohi nya yi, kwo yi atukwo yi tnaba, amwahi yi gun awo. 
4 Nyikwoza 'hi wa kpe ejekpe bminabmina nya n byebyehi 
ciwu nya yi, wo-i Zhin nyigun zinariya yi, n akuta bmiyabmiyahi 
yi, n JWulu'u yi, dna wo obwa wo ebwe yi shi, zinariya nya, 
kwo nunuhi asisi-nya yi n awyebwo nya yi, ngye acegye anya 
wo fasikanci nya; 5 tu wo nyikunmi jesun a ka eye asigyi nya 

tu, Babila dnagmahi, iya nushinhi nya bedo asisi anyi nya yi. 
6 Ma gye nyikwoza 'hi wo-i zhin eje aza gyigyihi ami yi, bedo 
ami yi Yesu asaidada-har-efi nya. 

Sa ma beyi gye wo wye ce a wo mi behinhin zam. 7 Ama 
malaika wa gna mi, Ntu kni be hi ce a wo hoa? Mba wu ho 
asigyi nyikwoza nya bedo asigyi nyawan-nyawan nya yi n wo 
nyikwoza la shi nyi, ngye kwo nu kwo atukwo yi tnaba n 
amwahi yi gunawo. 8 Nyawan-nyawan ha gyewye nyi kwo beyi 
nyi sapai, kwo to-i lo sahi m, kwo ba gmi gun e ebo-tna-ceba 
kwo lo bwibwi aba. Ba nu n ba sase anyi ce ba wo ba, ngye, 
ba nu a to ka ba aye fi litafi wyewyehi nya tunyi anyi-shi 'sa m, 
sa ba shi nyawan-nyawan awye shi kwo beyi nyi sapai, kwo to 
nyi sahi m, n kwo je be lo. 9 De’ye kwo zhin bemwi wyemwa 
nya nu: atukwo tnaba 'hi ba nu zhin ape tnaba ba nu nyikwoza 
sase tu; 10 ba nu zhin asu tnaba jesun, gun atnu ba miya, 
gmanyi gni lo, gmanyi wo ce lo wo to-i be kpa m, esa wo ba be 
wo ba sun sai esa fyewyi. 11 Nyawan-nyawan, kwo nu kwo 
beyi nyi sapai, kwo to nyi lo sahi m, kwohin tukwo nyimwa- 
nyimwahi nu ama kwo gmi atnaba 'hi nu, kwo-i lo bwibwi aba. 
12 Amwahi gun awo 'hi n ha gyewye nyi ba nu zhin asu gun 
awo n ba to gyi ebe kpa m, ama ba ba bwa iko asu-nya 'pya 
bedo nyawan-nyawan har hour gmanyi. 13 Adehi ba bemwi 
yi gmanyi, ba-i ga ba iko n ba ebegyi yi nyawan-nyawan aba. 
14 Adehi jesun ba ba sun 'kun Kugya-bihi yi, Kugya-bihi 
wo ba gyi ba nasara, gama wo nu zhin Dagahi adagahi nya, 
Esu asu nya, ba nu ba kunsun wo yi ayiyihi nu, akniknihi nu, 
agbenuhi nu. i 

15 Wo gna mi, Anuwan n ha gyewye nyi, ba nu nushinhi 
wo sase tu nyi, ba nu zhin aza n azayezhi yi n abye yi, n anyi- 
tala yi. 16 Amwahi gun awo n ho gyewye nyi bedo nyawan- 
nyawan yi ba ba wun nushinhi nu; ba ba zhin wo abo, ba ba 
ze wo bwotolahi, ba ba gyi wo nahi jesun, ba ba gyi wo ena. 
17 Gama Shekwohi beyi dna ba abugba ba zhin wo beye, ngye, 
ba ze bemwi yi gmanyi ba ga ba ebe nyawan-nyawan 
aba, har esa abeda Shekwohi nya ba ba nu. 18 Nyikwoza n 
ha gyewye nyi ezhi 'hi dnagmahi kwo nu n kwo gyi ebe tu asu 
anyi nya. 

Avun de'ye ma gye malaika do wo-i shin be eshe, wo-i 
1 iko yi boye, anyi kwo nu buzangna yi ntu wo latu bo. 
2 Wo ta begye kala yi, wo gna, 
Mimihiya, mimihiya, Babila dnagmahi nu! 
Kwo a ze aguzhenyi ayi, 
. zafun wyebwohi dohodoho a shin'ba, 
n elu wyebwohi dohodoho yi asisi nya ; 
3 gama abye viyan ba ku sin anab-nuwan wo shakpe 
wyebwohi, 
asu anyi nya ba ku zhin fasikanci bedo wo yi, 
anyakunhi anyi nya ba ku ze anyabwahi ntu wo nahida 
iko bo. 
4 Ma wo begye do kwo gmi eshe kwo-i gna, 
Fye kun be ewo aba, mi aza, 
kada fye yebedo ewo alaifi yi, 
kada fye sin lobo wo nyasan-yakwo nya ; 
-5 gama wo alaifi ba gun be har eshe 
Shekwohi, jesun, wo pa wo abe nukwohi bo. 
6 Fye ga wo ngye shi wohin wa ga, 
fye gba wo abezhinzhin ta zun 'ba; 
dna ebwe wa nu fye nu ga wo har zun ’°ba. 
7 Ngye shi wa la wohin tukwo tu, wa da nahi jesun, 
e lo nu mwi wo azhingye nya yi n bugbawun yi. 
-Shi kwo nyi dna wo bugba wo-i gna, 
Esu-nyikwohi asese nu n mi se, 
mi to zhin nyigbahi nu m, 
mi to shan bugbawun gye ko fyewyi m, 
- 8.ntu deye bo, wo anyasan-yakwo ba ba be dna mpyehi 
gmanyi, 
nyasan n bugbawun yi n mikun yi, 
aba gyi wo ena yi; 
gama Dagahi Shekwohi kalada nu 
wo. nu wo da wo owa nyi. 

9 Asu anyi nya, ba nu n ba ku zhin fasikanci wo yi, n ba da 
nahi bedo wo yi, ba ba cibwi, ba-i Waku, ntu wo bo sa ba gye 
awu wo enagyi nya; 10 ba ba kpezhi ekpayi ntu wo azhingye 
’dnawo bo, ba-i gna, 

Ewuyi! Ewuyi! efwo, ezhi dnagmahi 
Ezhi kalayi, Babila ! 
Gama dna hour gmanyi ho owada kwo ku be. 

11 Anyakunhi anyi nya ba-i cibwi, ba-i bwa bugba zhizhihi 
ntu wo bo, gama eza to nyi wa je nyaho yi si e ba aba m, 
12 ngye, akaya zinariya nya, azurfa yi, akuta bmiyabmiyahi, 
alu'ulu'u yi, linen yi putuputuhi, eje yi bminabmina, siliki yi, 
eje yi byebyehi ciwu, ashinwan sundahi yi, ashanpa dagba 
nyikna nya epya dohodoho yi, ashanpa shinwan nakwohi nya 
yi, bedo sukna byebyehi yi, bedo sukna zhizhihi yi, bedo 
marble yi, 13 sinamon yi, yazhi yi, turare yi, myrhh yi, luban 
yi, anab-nuwan yi, emi yi, ewyiluku lukulukuhi yi, alkama 
yi, anakwo yi, akni yi, adokwo yi, akarusa yi, afyenu yi, ngye 
aza wyewyehi. 

14 Ampanyi dadahi n ho wyewyehi ye ce yi nyi ba bwi ho 

anya yi viyan n ba da ho wyegye, anya ebegyi nya yi ba 
ku bwi eho aba, a ta shan ba sun kpekpe m. 

15 Anyakunhi anya 'ye, ba nu ba ze anyabwahi ntu wo bo, ba 
ba kpezhi ekpayi, ntu azhingye ednawo bo, ba-i cibwi akufi yi, 
ba-i gna, 

16 Ewuyi! Ewuyi! ezhi dnagmahi 

kwo nu a kpe kwo linen yi putuhi, abminabmina yi 
byebyehi ciwu yi, bedo zinariya yi, akuta bmiyabmi- 
yahi yi, alw’ulw’u yi. 

17 Gama dna hour gmanyi nyabwa yakwo 'hi kwo la zhin 

abo. 
Ayadahi jesun bedo ba yi n ba lo tnutnu fi nuwan-yakwo, aya- 
tnutnulohi yi, bedo aza yi viyan n ba zhin nuwan-yakwo tnutnu, 
ba kpezhi ekpayi 18 ba sawyi sa ba gye awu wo enagyi nya, ba-i 
sna, 

Kni hi ezhi 'hi nu gbedo ezhi dnagmahi 'ye yi a? 

19 Ba ku amwi kpe bahin tukwo shi ba cibwi ntu bugbazhi- 
zhihi bo, ba-i sawyi, 

Ewuyi! Ewuyi! ntu ezhi dnagmahi bo, 

aba ayada nuwan-yakwo nya ba ze ea 
ntu wo nyabwa bo! 

Gama dna hour gmanyi wo zhin abo. 

20 Fye dagma ntu wo bo, O eshe, 
O aza gyigyihi, atnutnuhi yi, anabi yi, 
gama Shekwohi wa ku da wo owa ntu fye bo. 
21 Sai malaika ikoda wa la kuta ngye ata °wyigwo nya 
dnagmahi wa she kwo dna nuwan-yakwo, wo-i gna, 
E lo nu a ba she Babilia, ezhi dnagmahi, ya, 
kala yi boye, 
a ta shan kwo sun kpekpe m; 
22 Jesun, dna ho mi, a ta je kasun amuloda nya wo m, 
ko anyikwo nya yi m, ko amwahibyehi nya yi m, 
ko abugle-byehi nya yi; 
dna ho mi a ta je abwazeho dohodoho "pya sun m; 
a ta je kasun ata awyigwo nya wo eho mi ko fyewyi m; 
23 pitila buzangna ta je knaya dna eho mi ko fyewyi m; 
mula-ba begye bedo mula-nyikwo begye yi, a ta je ba wo 
dna eho mi ko fyewyi m; 
gama ho anyakunhi ba zhin aza dnagmahi anyi nya nu, 
gama ntu ho abehisun bo a dna abye viyan kwoce. 
24 Dna wo mi a sun ami anabi nya n aza gyigyihi nya yi, n 
aza dohodohoyi a wu ba anyi mi. 


Avun ď’ye ma wo be kwo wu ngye begye kalahi azayezhi 
19 dnagmahi nya dna eshe, kwo-i gna, 

Hallelujah! Gnigni, latu yi, iko yi, eyi Shekwohi aba, 

2 gama wo awada gaciya nu, befyece yi; 
gama wo beyi ku nushinhi dnagmahi da owa, wo nu wo 
zhin anyi bo wo fasikanci yi, 

gama wa ku ta wo ntu wo abara ami bo. 
3 Ba sawyi jesun, 

Hallelujah ! wo awu ba-i kun gun ar nyalonyalo nyalo. 
4 Abyedo shiba ce anyi bedo awyewyehida yi gun anyi ba yazhi 
ba ga Shekwohi mwamwa, wo nu wo sase tu esu-asese-’ba, 
ba-i gna, Amin, Hallelujah! 5 Sai begye kwo gmi be e esu- 
asese-"ba kwo-i gna, 

Fye ci eyi Shekwohi, fyehin viyan, ewo abara, 

fye nu fye wo wo 'dna nyi, anawyi bedo adnagmahi yi. 
6 Sai ma wo be kwo wu ngye begye azayezhi dnagmahi nya, 

ngye kasun anuwan mwa begye nya, ngye, jesun, kasun ogma- 
wyisa kalahi nya, kwo-i gna, 
Hallelujah! Gama Dagahi eyi Shekwohi, Ikoda viyan, 
wo gyi ebe. 
7 Ya wu ya dagma bugba bwibwihi yi, ya wu ya la wo tu, 
gama mula Kugya-bihi nya ku be, 
wo mula-nyikwo wa ku zhin wohin aba ; 

8 a fwa wo wo kpe linen putuhi, bmiyabmiyahi, n gyigyihi 
yi—gama linen putuhi kwo nu zhin aza gyigyihi abezhinzhin 
befyece nya. 

9 Malaika wa gna mi, Ka rubutu: Albarkada nu ba nu a yi 
ba ba be mula nyagyi aba Kugya-bihi nya. Wa gna mi, 
Abeda °ye ba zhin gaciya nu Shekwohi nya. 10 Sai ma yashi 
wo abye ntu ge ma ga wo mwamwa, ama wa gna mi, To ha 
zhin m! Mihin mi zhin bara-kunzhinhi nu n ho yi bedo ho 
azaje yi n ba saida Yesu nya yi shi nyi. Ga Shekwohi mwamwa. 
Gama saida Yesu nya kwo zhin zafun anabizhin nya nu. 

11 Sai ma gye eshe guguhi ya, gyewye, dokwo bwibwihi lo. 
A yi wo nu n wo tu kwo nyi, Egbenuhi n Gaciyahi yi nu; 
befyece yi wo da owa n wo sun okun yi. 12 Wo awye ba wu 
ngye ena nyitala, tu wo tukwo akraun kpe mwa begye; wo eye 
yi ka kpe, eza to nyi wa kpe kwo ye m, sai wohin, wohin 
tukwoyi. 13 Wo yi ejekpe yi kpe shinshinhi ami yi, wo eye 
Beda Shekwohi nya nu. 14 Akun gwodo eshe nya ba vi wo 
kpe adokwo bwibwihi, ba yi linen putuhi kpe bwibwihi 
peshawu n gyigyihi yi. 15 Ebe-yakwo gyigyihi kwo-i gmi e 
wo egbe ntu ge wa lu abye ce yi, wo ba gyi ebe ba yi busi- 
sukna nya yi; wo ba dna anab-nuwan-pi 'ba apita ngye 
minagyi 'napyehi Shekwohi Ikoda viyan nya. 16 Wo eye 
yi ka kpe wo ejekpe n wo buzhikwo yi, Esu asu nya, Dagahi 
adagahi nya. 

17 Sai ma gye malaika wo-i gni dna mpyehi, wo ta begye 
kala yi, wo gna alu viyan ba nu ba gyafu eshe abmana atasin, 
Be, fye a yezhi nyagyi dnagmahi Shekwohi nya aba, 18 fye gyi 
anahi asu nya anahi akun tukwoda nya yi, anahi a-ikoda nya 
yi, anahi adokwo nya yi n ba agunhi nya yi, anahi yi aza viyan 
nya, abi n afyenu yi, azagbahi n aza dnagmahi yi. 19 Ma gye 

nyawan-nyawan bedo.asu anyi nya yi n ba akun-gwodo yi, ba 
yezhi ntu ge ba sun okun n wo yi n wo sase tu dokwo yi bedo wo 
okun-gwodo yi. 20 A wan nyawan-nyawan bedo anabi-katahi 
yi, ngye wo nu wo zhin abe wowohi ewo abye abe wowohi n 
wo dna aza kwoce ba yi ba nu ba beyi gwo nyawan-nyawan tuze 
n ba ga wo nyadogbehi mwamwa. A she ba gun aba, wye- 
wyehi yi, fi ezundna ena nya n kwo gyi ena kibritu yi. 21 Ba 
nu.ba ce a wu ba ebe-yakwo yi wo nya n wo tu dokwo nyi, 
ebe-yakwo n kwo gmi wo egbe; alu viyan ba fu nubo ba abu 


yi. 


Sai ma gye malaika wo-i shin be e eshe, wo-i makuli ebo 
2 tnazohi nya yi shi n agma dnagmahi yi dna wo °kun. 2 
Sai wo wan dragon, owa kwokwohi, wo nu wo zhin Ibelis n 
Shaitan yi nu, wa pa wo har aye dubu, 3 wa she wo ya dna ebo 
tnazohi, wa kwo gu, wo tu kwo zun ewo 'she, ntu ge to wa 
mi wa je abye kwocedna m har aye dubu ba nu. Avun deye 
tile a ba lo wo ya har esa fyewyi. 

4 Sai ma gye asu-asese-'ba, aza nu ba sase kpe ba nu zhin 
ba nu ba ku gwo iko owada nya. Jesun, ma gye awyewyehi 
aza nya ba nu a beyi kmi ba atukwo ya ntu saida Yesu nya bo, 
ntu Beda Shekwohi-nya bo jesun, n ba yi n ba to ga nyawan- 
nyawan mwamwa m, ko wo nyadogbehi m, n ba to beyi gwo 
tuze kpe ba nyikunmi ko fi ba abwa m. Ba je wyewyehi bwa, 
ba gyi ebe kunsun Kristi yi har aye dubu. 5 Afifihi n ba ce ba 
to bwa wyewyehi m har aye dubu ’hi a nu kpa. Deye kalaku 
’kmisunhi nu. 6 Albarkada nu, gyigyihi nu, wo nu wo lobo 
yi dna kalaku 'kmisunhi: Efi "bahi to iko yi ba tukwo m, ama 
ba ba ze apriest Shekwohi nya, Kristi nya yi, ba ba gyi ebe wo 
yi har aye dubu. 

7 Sa aye dubu ba ku nu, a ba gmi Shaitan ewo papa, 8 wo 
ba gmi be ntu ge wo dna abye kwoce ba nu ba sase fi asepa gun 
anyi ekni nya, ngye Gog n Magog yi, ntu ge wa ye ba zhi ba lo 
okun: ba mwa begye ngye amwi nuwan-yakwo nya. 9 Ba 
ku lo ba gnami ekni viyan, ba she aza gyigyihi yezhi ba, bedo 
ezhi yeyehi yi, ama ena kwo: gmi be eshe kwo ku ba gyi, 10 
Ibelis wo nu wo dna ba kwoce, a she wo ya dna zundna ena nya 

n kibritu yi aba nyawan-nyawan bedo anabi-katahi yi ba nyi 
jesun, a ba wu ba anyi mpyehi n sukwo yi har nyalonyalo 
nyalo. 

11 Sai ma gye esu-asese-°ba bwibwihi dnagmahi n wo yi n wo 
sase tu kwo; wo nu n anyi n eshe yi ba kmiya e wo awyeba, 
to a bwa aba ntu ba bom. 12 Ma gye afifihi, aza gbagbahi n 
aza dnagmahi yi, ba-i zhi esu-asese-'ba abye, a kpe alitafi ya. 
Jesun, a kpe litafi do ya, ngye Litafi wyewyehi nya nu. A da 
afifihi owa ntu abeda bo n a ka fi alitafi nyi, ngye ba abezhin- 
zhin dohodoho. 13 Nuwan-yakwo kwo ga afifihi n ba fi kwo, 
Efi n Hades yi ba ga afifihi n ba fi ba, a da ba owa viyan shi 
aza dohodoho abezhinzhin nyi. 14 Sai a she Efi ya bedo 
Hades yi dna zundna ena nya. De’ye efi’bahi nu, ngye zundna 
ena nya, 15 jesun, ezahozaho a to gye wo eye ka dna litafi 
wyewyehi nya m a she wo dna zundna ena nya. 


Sai ma gye eshe wo’iwohi wye n ekni wo'iwohi yi; gama 
2 eshe "kmisunhi n ekni °kmisunhi yi ba la duya, nuwan- 
yakwo jesun kwo to lo m. 2 Ma gye ezhi gyigyihi, ngye 
Urushalima wo'iwohi, kwo-i shin be e eshe kwo-i gmi Shekwohi 
aba, a la zhin kwo aba ngye mula-nyikwo zhin nyigun ntu 
mula-ba bo; 3 sai ma wo begye kalayi kwo gmi esu- 
asese-"ba kwo-i gna, Gyewye, asese’™ba Shekwohi nya kwo nyi 
aza aba. Wo ba kunsun ba yi ba ba ze wo aza, Shekwohi 
wohin tukwo yi wo ba kunsun ba yi, wo ba ze ba Shekwohi. 
4 Wo ba wun awyenyi dohodoho ya e ba awye, efi to nyi jesun 
m, a to je bugba zhizhihi bwa m, ko bwici yi m, ko azhingye 
yi m, gama abe "kmisunhi ba la duya. 

5 Wo nu wo sase tu esu-asese-°ba wo gna, Gyewye, mi zhin 
anya viyan ba ze wo'iwohi. Wo gna mi jesun, Ha ka rubutu, 
gama abeda 'ye ba ze "gbenuhi nu n gaciya yi. 6 Wa gna mi, 
A ku zo zhin! Mi nu zhin Alpha n Omega yi, "kmisunhi n 
kmaknahi yi. Wo nu wo wo nuwan-mikun m'ba ga wo nuwan 
kyauta n kwo gmi e nuwankpeba wyewyehi nya. 7 Wo nu wo 
gyi nasara wo ba gyi nya deye gado, m'ba ze wo Shekwohi, 
wohin wo ba ze emi nugun. 8 Ama ba nu ba wo 'dna, atna- 
'gbenuhi yi, abe-wyebwozhinhi yi, aza-wuhi yi, anagbahi- 

zhinhi yi, abehi yi, ashangbahi yi, akatacehi yi viyan ba lobo 
kwo nyi zundna mi kwo gyi ena yi n kibritu yi, ngye efi "bahi 
nu. 
9 Sai malaika gmanyi wo gmi be e amalaika tnaba 'hi, ba 
nu ba bwa abwe tnaba, n wo dabo emi yi, wo-i gna, Be iya, 
mba wu ho Mula-nyikwo, nyikwoza Kugya-bihi nya. 10 Sai 
wo la mi dna Zafun wo lo mi yi epe dnagmahi, mwa 'san, wa 
wu mi ezhi gyigyihi Urushalima kwo nu n kwo shin be eshe 
kwo-i gmi Shekwohi aba, 11 kwo-i Shekwohi latu yi, kwo-i 
bmiya'na ngye kuta-bmiyabmiyahi duduhi, ngye jasper, 
zhangna-zhangna ngye crystal; 12 kwo galu dnagmahi yi mwa 
’san, kwo yi akwopa yi awo ce aba; amalaika awo ce aba zhi 
akwopa 'gbe, kpe akwopa 'hi a ka rubutu aye abye awo ce aba 
nya Israila anugun nya; 13 gabbas "bwa akwopa yi gun ata, 
arewa 'bwa akwopa yi gun ata, kudu 'bwa akwopa yi gun ata, 
yemma "bwa akwopa yi gun ata. 14 Galu ezhi nya kwo agoro 
yi awo ce aba, kpe ba aye yi awo ce aba, Kugya-bihi atnutnuhi 
awo ce aba nya. 

15 Wo nu wa dabo emi yi wo busi yi nyamwinya-zinariya- 
nya ntu ge a mwi ezhi n kwo akwopayi n kwo agalu yi. 16 Ezhi 
'hi kwo abwakwonu yi gun anyi mwawye, kwo ekpayi n kwo 
kpatayi gmanyi gmanyi nu; wa mwi ezhi 'hi nyamwinya yi 
amile dubu gmanyi tagyi atnu yi; kwo ekpeyi, kwo kpatayi, 
kwo asan yi gmanyi gmanyi nu. 17 Wa mwi kwo galu jesun 
kwo abwala-sun tagyi gmanyi ce shi’nyi ce anyi shi eza mwimwi 
nyi, ngye malaika 'hi nya nu. 18 Galu mimi jasper nu; ezhi , 
'hi kwohin zinariya nu, kwo wu zhangna-zhangna ngye glass. 
19 Ezhi 'hi kwo galu agoro a zhin kwo nyigun akuta-bmiya- 
bmiyahi dohodohoyi. (Goro ’kmisunhi, jasper nu; goro 
"bahi, sapphire nu; goro 'tahi chalcedony nu; goro 'nyihi 
emerald nu; 20 goro 'tnuhi onyx nu, goro tnaihi carnelian nu, 
goro tnabahi chrysolite nu, goro nyimwanyimwahi beryl nu, 
goro ce awo gmanyihi topaz nu, goro 'wohi, chrysoprase nu, 
goro awo ce gmanyihi, jacinth nu, goro awo ce abahi, amethyst 
nu. 21 Akwopa awo ce aba 'hi alw’ulwu awo ce aba nu, 
gmanyi dohodoho e akwopa 'hi lu'ulu'u gmanyi nu, zokwo 
ezhi 'hi nya zinariya hinhin nu, zhangna-zhangna ngye glass. 

: 22 Mi to gye wyegyi nyakun dna ezhi 'hi mi m, gama 
Dagahi Shekwohi, Ikoda viyan bedo Kugya-bihi yi ba nu zhin 
kwo wyegyi nyakun. 23 Ezhi 'hi jesun kwo to mpyehi apma 
yi ko epiya n ba ba ga kwo buzangna m, gama latu Shekwohi 
nya kwo ga kwo buzangna, kwo pitila zhin Kugya-bihi nu. 
24 Abye jesun ba ba zanzan fi kwo buzangna; asu anyi nya 
jesun ba ba be ba latu yi fi kwo, 25 a ta gu kwo akwopa mpyehi 
yi ko fyewyi m (gama sukwo ta zhin bwahi m) 26 A ba be latu 
yi n mwamwa yi abye nya dna ekwo mi. 27 Ama nya tna- 
gyigyihi dohodoho kwo ta lo kwo mi ko fyewyi m, ko ezahozaho 
wo zhin abe wyebwo nya ko akata, sai ba nu a ka ba fi Kugya- 
bihi lita wyewyehi nya. 


Sai wa wu mi ela n kwo nuwan zhin wyewyehi nya, kwo 
22 bmiya 'na ngye crystal, kwo-i zhe be e esu-asese-'ba 
Shekwohi nya bedo Kugya-bihi nya yi, 2 ezhi 'hi zokwo 
tantasin; jesun, ela 'gbe de’ye, ela 'gbe dehi, shinwan wye- 
wyehi nya lo kwo-i ga kwo agyigyihi ba "pya ba 'pya awo ce aba, 
kwo-i ga kwo gyigyihi epiya dohodohoyi, shinwan 'hi afintolo 
ntu abye kagna bo nu. 3 Abye dehi knitu nukwohi to jesun 
lo m, ama esu-asese-'ba Shekwohi nya n Kugya-bihi nya yi 
ba ba nyi dna kwo, wo abara ba ba ga wo mwamwa ; 4 ba ba 
gye wo ewyeba wye, wo eye kwo ba tu ba anyikunmi. 5 Sukwo 
tajezhi m; bato pitila buzangna apma yi ko mpyehi nya yi m, 
gama Dagahi Shekwohi wo ba ze ba buzangna, ba ba gyi ebe 
har nyalonyalo nyalo. 

6 Wa gna mi ge, Abeda 'ye ba zhin 'gbenuhi nu n gaciya yi 
jesun. Dagahi, Shekwohi anabi azafun nya, wo beyi tnu wo 
malaika ntu ge wo wu wo abara abe ba ba be to awyekala yi 
m. 7 Gyewye, m'be lo pye. 

Albarkada nu wo nu wo shi anabi litafi "ye abeda bwa. 

8 Mihin, Yohanna, mi nu zhin wo nu wo wo n wa gye abe 
deye. Sa ma wo, ma gye jesun, ma yashi ntu ge ma ga 
mwamwa malaika abye wo nu wo wu mi abe de’ye; 9 ama wo 
gna mi, To ha zhin deye m! Mi nu zhin bara-kunzhihi ho 
yi bedo ho azaje anabi yi, bedo aza yi n ba shi abeda litafi 
“ye nya bwa. Ga Shekwohi mwamwa. 

10 Wa gna mi, To ha fwa abeda anabi 'ye litafi nya kwo a 
ze asigyi m, gama esa la ce vi yi. 11 Wo nu wo tna befyece, 
fwa wo wo dna tna-befyece, wo nu wo zhin bewyebwohi, 
fwa wo wa dna bewyebwo, wo nu wo zhin befyecehi, fwa wo 
wa dna befyece, wo nu wo zhin eza gyigyihi fwa wo wo dna 
gyigyi. 

12 Gyewye, mbe lo pye, mi lada yi shi ntu ge ma gba eza- 
hozaho shi wa tnutnu nyi. 13 Mi nu zhin Alpha n Omega yi, 
’kmisunhi n kmaknahi yi, kmiyahi n kmazohi yi. 

14 Albarkada nu ba nu ba zhan ba ajekpe ntu ge ba ba bwa 
iko ba be shinwan wyewyehi nya aba, ntu ge jesun ba lo dna 
ezhi 'hi akwopa. 15 Okma "bwa amwi lo bedo abehi yi, bedo 
afasikancihi yi, bedo azawuhi yi, bedo ashansunhi yi, bedo aza 
yi viyan n ba ye akata yi n ba-i ce ba. 

16 Mihin, Yesu, mi beyi la tnu mi malaika efye aba ntu ge 
wa zhin fye abe deye saida ntu akklesiya bo. Mi nu zhin 
Dawuda gbegye n wo ebi yi, ekpasu labmi nya enabmiyahi. 
` 17 Zafun bedo Mula-nyikwohi yi ba-i gna, Be. Wo nu wo 
wo jesun fwa wo wo gna, Be. Nuwan-mikunwohi jesun, fwa 
wo wa be, wo nu wo ye, fwa wo wo to nuwan wyewyehi nya 
kyauta. 

18 Wo nu wo wo abeda anabi °ye litafi nya ma pma wo gna : 
nde ezahozaho wa be abeda ba aba, Shekwohi wo ba be wo 
anyasan-yakwo ba nu a ka ba fi litafi ye. 19 Jesun, nde eza- 
hozaho wo kni abeda anabi 'ye litafi nya ya, Shekwohi wo ba 
la wo lobo ya e shinwan wyewyehi nya aba, e ezhi gyigyihi yi 
jesun, ngye abe a ka fi litafi "ye. 

20 Wo nu wo zhin abe "ye saida wa gna, Behinhin m'be lo 
pye. Amin. Be, Dagahi Yesu! 

21 Alheri Dagahi Yesu nya kunsun aza gyigyihi yi viyan. 
Amin. 

